출처- http://zh.wikisource.org/zh/%E9%87%91%E5%8F%B2

金史 本紀․志	脫脫 等 著

本紀

本紀第一 - 世紀

本紀第二 - 太祖

本紀第三 - 太宗

本紀第四 - 熙宗

本紀第五 - 海陵

本紀第六 - 世宗上

本紀第七 - 世宗中

本紀第八 - 世宗下

本紀第九 - 章宗一

本紀第十 - 章宗二

本紀第十一- 章宗三

本紀第十二 - 章宗四

本紀第十三 - 衛紹王

本紀第十四 - 宣宗上

本紀第十五 - 宣宗中

本紀第十六 - 宣宗下

本紀第十七 - 哀宗上

本紀第十八 - 哀宗下

本紀第十九 - 世紀補

志

志第一 - 天文

志第二 - 歷上

志第三 - 歷下

志第四 - 五行

志第五 - 地理上

志第六 - 地理中

志第七 - 地理下

志第八 - 河渠

志第九 - 禮一

志第十 - 禮二

志第十一 - 禮三

志第十二 - 禮四

志第十三 - 禮五

志第十四 - 禮六

志第十五 - 禮七

志第十六 - 禮八

志第十七 - 禮九

志第十八 - 禮十

志第十九 - 禮十一

志第二十 - 樂上

志第二十一 - 樂下

志第二十二 - 儀衛上

志第二十三 - 儀衛下

志第二十四 - 輿服

志第二十五 - 兵

志第二十六 - 刑

志第二十七 - 食貨一

志第二十八 - 食貨二

志第二十九 - 食貨三

志第三十 - 食貨四

志第三十一 - 食貨五

志第三十二 - 選舉一

志第三十三 - 選舉二

志第三十四 - 選舉三

志第三十五 - 選舉四

志第三十六 - 百官一

志第三十七 - 百官二

志第三十八 - 百官三

志第三十九 - 百官四

表

表第一 - 宗室表

表第二 - 交聘表上

表第三 - 交聘表中

表第四 - 交聘表下

卷一 本紀第一 世紀

金之先，出靺鞨氏。靺鞨本號勿吉。勿吉，古肅慎地也。元魏時，勿吉有七部：曰粟末部、曰伯咄部、曰安車骨部、曰拂涅部、曰號室部、曰黑水部、曰白山部。隋稱靺鞨，而七部並同。唐初，有黑水靺鞨、粟末靺鞨，其五部無聞。粟末靺鞨始附高麗，姓大氏。李績破高麗，粟末靺鞨保東牟山。後爲渤海，稱王，傳十餘世。有文字、禮樂、官府、制度。有五京、十五府、六十二州。黑水靺鞨居肅慎地，東瀕海，南接高麗，亦附於高麗。嘗以兵十五萬衆助高麗拒唐太宗，敗於安市。開元中，來朝，置黑水府，以部長爲都督、刺史，置長史監之。賜都督姓李氏，名獻誠，領黑水經略使。其後渤海盛強，黑水役屬之，朝貢遂絕。五代時，契丹盡取渤海地，而黑水靺鞨附屬於契丹。其在南者籍契丹，號熟女直；其在北者不在契丹籍，號生女直。生女直地有混同江、長白山，混同江亦號黑龍江，所謂「白山黑水」是也。

金之始祖諱函普，初從高麗來，年已六十餘矣。兄阿古乃好佛，留高麗不肯從，曰：「後世子孫必有能相聚者，吾不能去也。」獨與弟保活里俱。始祖居完顏部僕幹水之涯，保活里居耶懶。其後胡十門以曷蘇館歸太祖，自言其祖兄弟三人相別而去，蓋自謂阿古乃之後。石土門、迪古乃，保活里之裔也。及太祖敗遼兵於境上，獲耶律謝十，乃使梁福、斡荅刺招諭渤海人曰：「女直、渤海本同一家。」蓋其初皆勿吉之七部也。始祖至完顏部，居久之，其部人嘗殺它族之人，由是兩族交惡，哄鬥不能解。完顏部人謂始祖曰：「若能爲部人解此怨，使兩族不相殺，部有賢女，年六十而未嫁，當以相配，仍爲同部。」始祖曰：「諾。」乃自往諭之曰：「殺一人而鬥不解，損傷益多。曷若止誅首亂者一人，部內以物納償汝，可以無鬥，而且獲利焉。」怨家從之。乃爲約曰：「凡有殺傷人者，征其家人口一、馬十偶、牸牛十、黃金六兩，與所殺傷之家，即兩解，不得私鬥。」曰：「謹如約。」女直之俗，殺人償馬牛三十，自此始。既備償如約，部衆信服之，謝以青牛一，並許歸六十之婦。始祖乃以青牛爲聘禮而納之，並得其貲產。後生二男，長曰烏魯，次曰斡魯，一女曰注思板，遂爲完顏部人。天會十四年，追諡景元皇帝，廟號始祖。皇統四年，號其藏曰光陵。五年，增諡始祖懿憲景元皇帝。

子德帝，諱烏魯。天會十四年，追諡德皇帝。皇統四年，號其藏曰熙陵。五年，增諡淵穆玄德皇帝。

子安帝，諱跋海。天會十四年，追諡安皇帝。皇統四年，號其藏建陵。五年，增諡和靖慶安皇帝。

子獻祖，諱綏可。黑水舊俗無室廬，負山水坎地，梁木其上，覆以土，夏則出隨水草以居，冬則入處其中，遷徙不常。獻祖乃徙居海古水，耕墾樹藝，始築室，有棟宇之制，人呼其地爲納葛里。納葛里者，漢語居室也。自此遂定居於安出虎水之側矣。天會十四年，追諡定昭皇帝，廟號獻祖。皇統四年，號其藏曰輝陵。五年，增諡獻祖純烈定昭皇帝。

子昭祖，諱石魯，剛毅質直。生女直無書契，無約束，不可檢制。昭祖欲稍立條教，諸父、部人皆不悅，欲坑殺之。已被執，叔父謝里忽知部衆將殺昭祖，曰：「吾兄子，賢人也，必能承家，安輯部衆，此輩奈何輒欲坑殺之！」亟往，彎弓注矢射於衆中，劫執者皆散走，昭祖乃得免。昭祖稍以條教爲治，部落浸強。遼以惕隱官之。諸部猶以舊俗，不肯用條教。昭祖耀武至於青嶺、白山，順者撫之，不從者討伐之，入於蘇濱、耶懶之地，所至克捷，還經僕燕水。僕燕，漢語惡瘡也。昭祖惡其地名，雖已困憊，不肯止。行至姑里甸，得疾。迨夜，寢於村舍。有盜至，遂中夜啟行，至逼剌紀村止焉。是夕，卒。載柩而行，遇賊於路，奪柩去。部衆追賊與戰，復得柩。加古部人蒲虎復來襲之，垂及，蒲虎問諸路人曰：「石魯柩去此幾何？」其人曰：「遠矣，追之不及也。」蒲虎遂止。於是乃得歸葬焉。生女直之俗，至昭祖時稍用條教，民頗聽從，尚未有文字，無官府，不知歲月晦朔，是以年壽修短莫得而考焉。天會十五年，追諡成襄皇帝，廟號昭祖。皇統四年，藏號安陵。五年，增諡昭祖武惠成襄皇帝。

子景祖，諱烏古乃。遼太平元年辛酉歲生。自始祖至此，已六世矣。景祖稍役屬諸部，自白山、耶悔、統門、耶懶、土骨論之屬，以至五國之長，皆聽命。是時，遼之邊民有逃而歸者。及遼以兵徙鐵勒、烏惹之民，鐵勒、烏惹多不肯徙，亦逃而來歸。遼使曷魯林牙將兵來索逋逃之民。景祖恐遼兵深入，盡得山川道路險易，或將圖之，乃以計止之曰：「兵若深入，諸部必驚擾，變生不測，逋戶亦不可得，非計也。」曷魯以爲然，遂止其軍，與曷魯自行索之。是時，鄰部雖稍從，孩懶水烏林答部石顯尚拒阻不服。攻之，不克。景祖以計告於遼主，遼主遣使責讓石顯。石顯乃遣其子婆諸刊入朝，遼主厚賜遣還。其後石顯與婆諸刊入見遼主於春蒐。遼主乃留石顯於邊地，而遣婆諸刊還所部。景祖之謀也。既而五國蒲聶部節度使拔乙門叛遼，鷹路不通。遼人將討之，先遣同幹來諭旨。景祖曰：「可以計取。若用兵，彼將走保險阻，非歲月可平也。」遼人從之。蓋景祖終畏遼兵之入其境也，故自以爲功。於是景祖陽與拔乙門爲好，而以妻子爲質，襲而擒之，獻於遼主。遼主召見於寢殿，燕賜加等，以爲生女直部族節度使。遼人呼節度使爲太師，金人稱都太師者自此始。遼主將刻印與之，景祖不肯系遼籍，辭曰：「請俟他日。」遼主終欲與之，遣使來。景祖詭使部人揚言曰：「主公若受印系籍，部人必殺之！」用是以拒之，遼使乃還。既爲節度使，有官屬，紀綱漸立矣。生女直舊無鐵，鄰國有以甲胄來鬻者，傾貲厚賈以與貿易，亦令昆弟族人皆售之。得鐵既多，因之以修弓矢，備器械，兵勢稍振，前後願附者衆。斡泯水蒲察部、泰神忒保水完顏部、統門水溫蒂痕部、神隱水完顏部，皆相繼來附。

景祖爲人寬恕，能容物，平生不見喜慍。推財與人，分食解衣，無所吝惜。人或忤之，亦不念。先時，有叛去者，遣人諭誘之。叛者曰：「汝主，活羅也。活羅，吾能獲之，吾豈能爲活羅屈哉！」活羅，漢語慈烏也。北方有之，狀如大雞，善啄物，見馬牛橐駝脊間有瘡，啄其脊間食之，馬牛輒死，若饑不得食，雖砂石亦食之。景祖嗜酒好色，飲啖過人，時人呼曰活羅，故彼以此訕之，亦不以介意。其後訕者力屈來降，厚賜遣還。曷懶水有率衆降者，錄其歲月姓名，即遣去，俾復其故。人以此益信服之。遼鹹雍八年，五國沒拈部謝野勃堇叛遼，鷹路不通。景祖伐之，謝野來禦。景祖被重鎧，率衆力戰。謝野兵敗，走拔里邁濼。時方十月，冰忽解，謝野不能軍，衆皆潰去，乃旋師。道中遇逋亡，要遮險阻，晝夜拒戰，比至部已憊。即往見遼邊將達魯骨，自陳敗謝野功。行次來流水，未見達魯骨，疾作而復，卒於家，年五十四。天會十四年，追諡惠桓皇帝，廟號景祖。皇統四年，藏號定陵。五年，增諡景祖英烈惠桓皇帝。

第二子襲節度使，是爲世祖，諱劾里缽。生女直之俗，生子年長即異居。景祖九子，元配唐括氏生劾者，次世祖，次劾孫，次肅宗，次穆宗。及當異居，景祖曰：「劾者柔和，可治家務。劾里缽有器量智識，何事不成。劾孫亦柔善人耳。」乃命劾者與世祖同居，劾孫與肅宗同居。景祖卒，世祖繼之。世祖卒，肅宗繼之。肅宗卒，穆宗繼之。穆宗復傳世祖之子，至於太祖，竟登大位焉。世祖，遼重熙八年己卯歲生。遼鹹雍十年，襲節度使。景祖異母弟跋黑有異志，世祖慮其爲變，加意事之，不使將兵，但爲部長。跋黑遂誘桓赧、散達、烏春、窩謀罕爲亂，及間諸部使貳於世祖。世祖猶欲撫慰之，語在跋黑、桓赧等傳中。世祖嘗買加古部鍛工烏不屯被甲九十，烏春欲托此以爲兵端，世祖還其甲，語在《烏春傳》。部中有流言曰：「欲生則附於跋黑，欲死則附於劾里缽、頗剌淑。」世祖聞之，疑焉。無以察之，乃佯爲具裝，欲有所往者，陰遣人揚言曰：「寇至！」部衆聞者莫知虛實，有保於跋黑之室者，有保於世祖之室者，世祖乃盡得兄弟部屬向背彼此之情矣。

間數年，烏春來攻，世祖拒之。時十月已半，大雨累晝夜，冰澌覆地，烏春不能進。既而悔曰：「此天也！」乃引兵去。烏春舍於阿里矮村滓不乃家，而以兵圍其弟勝昆於胡不村。兵退，勝昆執其兄滓不乃，而請蒞殺於世祖，且請免其孥戮。從之。桓赧、散達亦舉兵，遣肅宗拒之。當是時，烏春兵在北，桓赧兵在南，其勢甚盛。戒之曰：「可和則與之和，否則決戰！」肅宗兵敗。會烏春以久雨解去，世祖乃以偏師涉舍很水，經貼割水，覆桓赧、散達之家。明日，大霧晦冥，失道，至婆多吐水乃覺。即還至舍很、貼割之間，升高阜望之，見六騎來，大呼，馳擊之。世祖射一人斃，生獲五人，問之，乃知蔔灰、撒骨出使助恆赧、散達者也。世祖至桓赧、散達所居，焚蕩其室家。殺百許人，舊將主保亦死之。比世祖還，與肅宗會，肅宗兵又敗矣。世祖讓肅宗失利之狀。遣人議和，桓赧、散達曰：「以爾盈歌之大赤馬、辭不失之紫騮馬與我，我則和。」二馬皆女直名馬，不許。

桓赧、散達大會諸部來攻，過裴滿部，以其附於世祖也，縱火焚之。蒲察部沙祇勃堇、胡補答勃堇使阿喜來告難，世祖使之詭從以自全，曰：「戰則以旗鼓自別。」世祖往禦桓赧之衆，將行，有報者曰：「跋黑食於愛妾之父家，肉脹咽死矣！」乃遣肅宗求援於遼，遂率衆出。使辭不失取海姑兄弟兵，已而乃知海姑兄弟貳於桓赧矣。欲並取其衆，徑至海姑。偵者報曰：「敵已至。」將戰，世祖戒辭不失曰：「汝先陣於脫豁改原，待吾三揚旗，三鳴鼓，即棄旗決戰。死生惟在今日，命不足惜！」使裴滿胡喜牽大紫騮馬以爲貳馬，馳至陣。時桓赧、散達盛強，世祖軍吏未戰而懼，皆植立無人色。世祖陽陽如平常，亦無責讓之言，但令士卒解甲少憩，以水沃面，調蒨水飲之。有頃，訓勵之，軍勢復振。乃避衆獨引穆宗，執其手密與之言曰：「今日之事，若勝則已，萬一有不勝，吾必無生。汝今介馬遙觀，勿預戰事。若我死，汝勿收吾骨，勿顧戀親戚，亟馳馬奔告汝兄頗剌淑，於遼系籍受印，乞師以報此仇！」語畢，袒袖，不被甲，以縕袍垂襴護前後心，韔弓提劍，三揚旗，三鳴鼓，棄旗搏戰，身爲軍鋒，突入敵陣，衆從之。辭不失從後奮擊，大敗之。乘勝逐之，自阿不彎至於北隘甸，死者如僕麻，破多吐水水爲之赤，棄車甲馬牛軍實盡獲之。世祖曰：「今日之捷，非天不能及此，亦可以知足矣。雖縱之去，敗軍之氣，沒世不振。」乃引軍還。世祖視其戰地，馳突成大路，闊且三十隴。手殺九人，自相重積，人皆異之。桓赧、散達自此不能復聚，未幾，各以其屬來降，遼大安七年也。

初，桓赧兄弟之變，□魯部卜灰、蒲察部撒骨出助之。至是，招之，不肯和。卜灰之黨石魯遂殺蔔灰來降。撒骨出追躡亡者，道傍人潛射之，中口而死。自是舊部悉歸。景祖時，斡勒部人杯乃來屬，及是，有他志。會其家失火，因以縱火誣歡部，世祖征償如約。杯乃不自安，遂結烏春、窩謀罕舉兵。使肅宗與戰，敗之，獲杯乃，世祖獻之於遼。臘醅、麻產侵掠野居女直，略來流水牧馬。世祖擊之，中四創，久之疾愈。臘醅等復略穆宗牧馬，交結諸部。世祖復伐之，臘醅等紿降，乃旋。臘醅得姑里甸兵百十有七人，據暮稜水守險，石顯子婆諸刊亦在其中。世祖圍而克之，盡獲姑里甸兵。麻產遁去。遂擒臘醅及婆諸刊，皆獻之遼。既已，復請之，遼人與之，並以前後所獻罪人歸之。歡都在破烏春等於斜堆，故石、拔石皆就擒。世祖自將與歡都合兵嶺東，諸軍皆至。是時，烏春已前死，窩謀罕請於遼，願和解。既與和，復來襲，乃進軍圍之。窩謀罕棄城遁去。破其城，盡俘獲之，以功差次分賜諸軍。城始破，議渠長生殺，衆皆長跪，遼使者在坐。忽一人佩長刀突前咫尺，謂世祖曰：「勿殺我！」遼使及左右皆走匿。世祖色不少動，執其人之手，語之曰：「吾不殺汝也。」於是罰左右匿者，曰：「汝等何敢失次耶？」罰既已，乃徐使執突前者殺之。其膽勇鎮物如此。

師還，寢疾，遂篤。元娶拏懶氏哭不止，世祖曰：「汝勿哭，汝惟後我一歲耳。」肅宗請後事，曰：「汝惟後我三年。」肅宗出，謂人曰：「吾兄至此，亦不與我好言。」乃叩地而哭。俄呼穆宗謂曰：「烏雅束柔善，若辦集契丹事，阿骨打能之。」遼大安八年五月十五日卒。襲位十九年，年五十四。明年，拏懶氏卒。又明年，肅宗卒。肅宗病篤，歎曰：「我兄真多智哉！」世祖天性嚴重，有智識，一見必識，暫聞不忘。凝寒不縮栗，動止不回顧。每戰未嘗被甲，先以夢兆候其勝負。嘗乘醉騎驢入室中，明日見驢足跡，問而知之，自是不復飲酒。襲位之初，內外潰叛，締交爲寇。世祖乃因敗爲功，變弱爲強。既破桓赧、散達、烏春、窩謀罕，基業自此大矣。天會十五年，追諡聖肅皇帝，廟號世祖。皇統四年，號其藏曰永陵。五年，增諡世祖神武聖肅皇帝。

母弟頗剌淑襲節度使，景祖第四子也，是爲肅宗。遼重熙十一年壬午歲生。在父兄時號國相。國相之稱不知始何時。初，雅達爲國相。雅達者，桓赧、散達之父也。景祖以幣馬求之於雅達，而命肅宗爲之。肅宗自幼機敏善辯。當其兄時，身居國相，盡心匡輔。是時，叔父跋黑有異志，及桓赧、散達、烏春、窩謀罕、石顯父子、臘醅、麻產作難，用兵之際，肅宗屢當一面。尤能知遼人國政人情。凡有遼事，一切委之肅宗專心焉。凡白事於遼官，皆令遠跪陳辭，譯者傳致之，往往爲譯者錯亂。肅宗欲得自前委曲言之，故先不以實告譯者。譯者惑之，不得已，引之前，使自言。乃以草木瓦石爲籌，枚數其事而陳之。官吏聽者皆愕然，問其故，則爲卑辭以對曰：「鄙陋無文，故如此。」官吏以爲實然，不復疑之，是以所訴無不如意。

桓赧、散達之戰，部人賽罕死之，其弟活羅陰懷忿怨。一日，忽以劍脊置肅宗項上曰：「吾兄爲汝輩死矣！剄汝以償，則如之何？」久之，因其兄柩至，遂怒而攻習不出，習不出走避之。攻肅宗於家，矢注次室之裙，著於門扉。復攻歡都，歡都衷甲拒於室中，既不能入，持其門旃而去，往附杯乃。杯乃誘烏春兵度嶺，世祖與遇於蘇素海甸。世祖曰：「予昔有異夢，今不可親戰。若左軍中有力戰者，則大功成矣！」命肅宗及斜列、辭不失與之戰。肅宗下馬，名呼世祖，復自呼其名而言曰：「若天助我當爲衆部長，則今日之事神祇監之。」語畢再拜。遂炷火束縕。頃之，大風自後起，火益熾。是時八月，並青草皆焚之，煙焰漲天。我軍隨煙衝擊，大敗之。遂獲杯乃，囚而獻諸遼。並獲活羅，肅宗釋其罪，左右任使之，後竟得其力焉。

大安八年，自國相襲位。是時，麻產尚據直屋鎧水，繕完營堡，誘納亡命。招之，不聽，遣康宗伐之。太祖別軍取麻產家屬，錡釜無遺。既獲麻產，殺之，獻馘於遼。陶溫水民來附。二年癸酉，遣太祖以偏師伐泥厖古部帥水抹離海村跋黑、播立開，平之，自是寇賊皆息。三年八月，肅宗卒。天會十五年，追諡穆憲皇帝。皇統四年，藏號泰陵。五年，增諡肅宗明睿穆憲皇帝。

母弟穆宗，諱盈歌，字烏魯完，景祖第五子也。南人稱揚割太師，又曰揚割追諡孝平皇帝，號穆宗，又曰揚割號仁祖。金代無號仁祖者，穆宗諱盈歌，諡孝平，「盈」近「揚」，「歌」近「割」，南北音訛。遼人呼節度使爲太師，自景祖至太祖皆有是稱。凡《叢言》、《松漠記》、張棣《金志》等書皆無足取。穆宗，遼重熙二十二年癸巳歲生。肅宗時擒麻產，遼命穆宗爲詳穩。大安十年甲戌，襲節度使，年四十二。以兄劾者子撒改爲國相。

三年丙子，唐括部跋葛勃堇與溫都部人跋忒有舊，跋葛以事往，跋忒殺跋葛。使太祖率師伐跋忒，跋忒亡去，追及，殺之星顯水，紇石烈部阿疏、毛睹祿阻兵爲難，穆宗自將伐阿疏，撒改以偏師攻鈍恩城，拔之。阿疏初聞來伐，乃自訴於遼。遂留劾者守阿疏城，穆宗乃還。會陶溫水、徒籠古水紇石烈部阿閣版及石魯阻五國鷹路，執殺遼捕鷹使者。遼詔穆宗討之，阿閣版等據險立柵。方大寒，乃募善射者操勁弓利矢攻之。數日，入其城，出遼使存者數人，俾之歸。統門、渾蠢水之交烏古論部留可、詐都與蘇濱水烏古論敵庫德，起兵於米里迷石罕城，納根涅之子鈍恩亦亡去，於是兩黨作難。

八月，撒改爲都統，辭不失、阿里合懣、斡帶副之，以伐留可、詐都、塢塔等。謾都訶、石土門伐敵庫德。撒改欲先平邊地城堡，或欲先取留可，莫能決，乃命太祖往。鈍恩將援留可，乘謾都訶兵未集而攻之。石土門軍既與謾都訶會，迎擊鈍恩，大敗之，降米里迷石罕城，獲鈍恩、敵庫德，釋弗殺。太祖度盆搦嶺，與撒改會，攻破留可城，留可已先往遼矣，盡殺其城中渠長。還圍塢塔城，塢塔先已亡在外，城降於軍。詐都亦降於蒲家奴，於是撫甯諸路如舊時。太師因致穆宗，教統門、渾蠢、耶悔、星顯四路及嶺東諸部自今勿復稱都部長。命勝官、醜阿等撫定乙離骨嶺注阿門水之西諸部居民，又命斡帶及偏裨悉平二涅囊虎、二蠢出等路寇盜而還。

七年庚辰，劾者尚守阿疏城，毛睹祿來降。阿疏猶在遼，遼使使來罷兵。未到，穆宗使烏林答石魯往佐劾者，戒之曰：「遼使來罷兵，但換我軍衣服旗幟與阿疏城中無辨，勿令遼使知之。」因戒劾者曰：「遼使可以計卻，勿聽其言遽罷兵也。」遼使果來罷兵，穆宗使蒲察部胡魯勃堇、邈遜孛堇與俱至阿疏城。劾者見遼使，詭謂胡魯、邈遜曰：「我部族自相攻擊，幹汝等何事？誰識汝之太師？」乃援創刺殺胡魯、邈遜所乘馬。遼使驚駭遽走，不敢回顧，徑歸。居數日，破其城。狄故保還自遼。在城中，執而殺之。阿疏復訴於遼。遼遣奚節度使乙烈來。穆宗至來流水興和村，見乙烈。問阿疏城事，命穆宗曰：「凡攻城所獲，存者復與之，不存者備償。」且征馬數百匹。穆宗與僚佐謀曰：「若償阿疏，則諸部不復可號令任使也。」乃令主隈、禿答兩水之民陽爲阻絕鷹路，復使鱉故德部節度使言於遼曰：「欲開鷹路，非生女直節度使不可。」遼不知其爲穆宗謀也，信之，命穆宗討阻絕鷹路者，而阿疏城事遂止。穆宗聲言平鷹路，畋於土溫水而歸。是歲，留可來降。八年辛巳，遼使使持賜物來賞平鷹路之有功者。

九年壬午，使蒲家奴以遼賜，給主隈、禿答之民，且修鷹路而歸。冬，蕭海里叛，入於系案女直阿典部，遣其族人斡達剌來給結和，曰：「願與太師爲友，同往伐遼。」穆宗執斡達剌。會遼命穆宗捕討海里，穆宗送斡達剌於遼，募軍得甲千餘。女直甲兵之數，始見於此，蓋未嘗滿千也。軍次混同水，蕭海里再使人來，復執之。既而與海里遇。海里遙問曰：「我使者安在？」對曰：「與後人偕來。」海里不信。是時，遼追海里兵數千人，攻之不能克。穆宗謂遼將曰：「退爾軍，我當獨取海里。」遼將許之。太祖策馬突戰，流矢中海里首，海里墮馬下，執而殺之，大破其軍。使阿離合懣獻馘於遼。金人自此知遼兵之易與也。是役也，康宗最先登，於是以先登並有功者爲前行，次以諸軍護俘獲歸所部。穆宗朝遼主於漁所，大被嘉賞，授以使相，錫予加等。

十年癸未二月，穆宗還。遼使使授從破海里者官賞。高麗始來通好。十月二十九日，穆宗卒，年五十有一。初，諸部各有信牌，穆宗用太祖議，擅置牌號者置於法，自是號令乃一，民聽不疑矣。自景祖以來，兩世四主，志業相因，卒定離析，一切治以本部法令，東南至於乙離骨、曷懶、耶懶、土骨論，東北至於五國、主隈、禿答，金蓋盛於此。天會十五年，追諡孝平皇帝，廟號穆宗。皇統四年，號其藏曰獻陵。五年，增諡章順孝平皇帝。

兄子康宗，諱烏雅束，字毛路完，世祖長子也。遼清甯七年辛丑歲生。乾統三年癸未，襲節度使，年四十三。穆宗末年，阿疏使達紀誘扇邊民，曷懶甸人執送之。穆宗使石適歡撫納曷懶甸，未行，穆宗卒，至是遣焉。先是，高麗通好，既而頗有隙，高麗使來請議事，使者至高麗，拒而不納。五水之民附於高麗，執團練使十四人。語在《高麗傳》中。二年甲申，高麗再來伐，石適歡再破之。高麗復請和，前所執團練十四人皆遣歸，石適歡撫定邊民而還。蘇濱水民不聽命，使斡帶至活羅海川，召諸官僚告諭之。含國部蘇濱水居斡豁勃堇不至。斡准部、職德部既至，復亡去。塢塔遇二部於馬紀嶺，執之而來，遂伐斡豁，克之。斡帶進至北琴海，攻拔泓忒城，乃還。四年丙戌，高麗遣黑歡方石來賀襲位，遣杯魯報之。高麗約還諸亡在彼者，乃使阿聒、勝昆往受之。高麗背約，殺二使，築九城於曷懶甸，以兵數萬來攻。斡賽敗之。斡魯亦築九城，與高麗九城相對。高麗復來攻，斡賽復敗之。高麗約以還逋逃之人，退九城之軍。復所侵故地。九月，乃罷兵。七年己丑，歲不登，減盜賊征償，振貧乏者。十一年癸巳，康宗卒，年五十三。天會十五年，追諡恭簡皇帝。皇統四年，號其藏曰喬陵。五年，增諡康宗獻敏恭簡皇帝。

贊曰：金之厥初，兄弟三人，亦微矣。熙宗追帝祖宗，定著始祖、景祖、世祖廟，世世不祧。始祖娶六十之婦而生二男一女，豈非天耶？景祖不受遼籍遼印，取雅達國相以與其子。世祖既破桓赧、散達，遼政日衰，而以太祖屬之穆宗，其思慮豈不深遠矣夫！

卷二 本紀第二 太祖

太祖應乾興運昭德定功仁明莊孝大聖武元皇帝，諱旻，本諱阿骨打，世祖第二子也。母曰翼簡皇后拏懶氏。遼道宗時有五色雲氣屢出東方，大若二千斛囷倉之狀，司天孔致和竊謂人曰：「其下當生異人，建非常之事。天以象告，非人力所能爲也。」咸雍四年戊申七月一日，太祖生。幼時與群兒戲，力兼數輩，舉止端重，世祖尤愛之。世祖與臘碚、麻產戰於野鵲水，世祖被四創，疾困，坐太祖於膝，循其發而撫之，曰：「此兒長大，吾復何憂？」十歲，好弓矢。甫成童，即善射。一日，遼使坐府中，顧見太祖手持弓矢，使射群烏，連三發皆中。遼使矍然曰：「奇男子也！」太祖嘗宴紇石烈部活離罕家，散步門外，南望高阜，使衆射之，皆不能至。太祖一發過之，度所至逾三百二十步。宗室謾都訶最善射遠，其不及者猶百步也。天德三年，立射碑以識焉。

世祖伐卜灰，太祖因辭不失請從行，世祖不許而心異之。烏春既死，窩謀罕請和。既請和，復來攻，遂圍其城。太祖年二十三，被短甲，免胄，不介馬，行圍號令諸軍。城中望而識之。壯士太峪乘駿馬持槍出城，馳刺太祖。太祖不及備，舅氏活臘胡馳出其間，擊太峪，槍折，刺中其馬，太峪僅得免。嘗與沙忽帶出營殺略，不令世祖知之。且還，敵以重兵追之。獨行隘巷中，失道，追者益急。值高岸與人等，馬一躍而過，追者乃還。世祖寢疾，太祖以事如遼統軍司。將行，世祖戒之曰：「汝速了此事，五月未半而歸，則我猶及見汝也。」太祖往見曷魯騷古統軍，既畢事，前世祖沒一日還至家。世祖見太祖來，所請事皆如志，喜甚，執太祖手，抱其頸而撫之，謂穆宗曰：「烏雅束柔善，惟此子足了契丹事。」穆宗亦雅重太祖，出入必俱。太祖遠出而歸，穆宗必親迓之。

世祖已擒臘醅，麻產尚據直屋鎧水。肅宗使太祖先取麻產家屬，康宗至直屋鎧水圍之。太祖會軍，親獲麻產，獻馘於遼。遼命太祖爲詳穩，仍命穆宗、辭不失、歡都皆爲詳穩。久之。以偏師伐泥厖古部跋黑、播立開等，乃以達塗阿爲鄉導，沿帥水夜行襲之，鹵其妻子。初，溫都部跋忒殺唐括部跋葛，穆宗命太祖伐之。太祖入辭，謂穆宗曰：「昨夕見赤祥，此行必克敵。」遂行。是歲大雪，寒甚。與烏古論部兵沿土溫水過末鄰鄉，追及跋忒於阿斯溫山北濼之間，殺之。軍還，穆宗親迓太祖於靄建村。

撒改以都統伐留可，謾都訶合石土門伐敵庫德。撒改與將佐議，或欲先平邊地部落城堡，或欲徑攻留可城，議不能決，願得太祖至軍中。穆宗使太祖往，曰：「事必有可疑。軍之未發者止有甲士七十，盡以畀汝。」謾都訶在米里迷石罕城下，石土門未到，土人慾執謾都訶以與敵，使來告急，遇太祖於斜堆甸。太祖曰：「國兵盡在此矣。使敵先得志於謾都訶，後雖種誅之，何益也。」乃分甲士四十與之。太祖以三十人指撒改軍。道遇人曰：「敵已據盆搦嶺南路矣。」衆欲由沙偏嶺往，太祖曰：「汝等畏敵耶？」既度盆搦嶺，不見敵，已而聞敵乃守沙偏嶺以拒我。及至撒改軍，夜急攻之，遲明破其衆。是時，留可、塢塔皆在遼。既破留可，還攻塢塔城，城中人以城降。初，太祖過盆搦嶺，經塢塔城下，從騎有後者，塢塔城人攻而奪之釜。太祖駐馬呼謂之曰：「毋取我炊食器。」其人謾言曰：「公能來此，何憂不得食。」太祖以鞭指之曰：「吾破留可，即於汝乎取之。」至是，其人持釜而前曰：「奴輩誰敢毀祥穩之器也。」遣蒲家奴招詐都，詐都乃降，釋之。穆宗將伐蕭海里，募兵得千餘人。女直兵未嘗滿千，至是，太祖勇氣自倍，曰：「有此甲兵，何事不可圖也！」海里來戰，與遼兵合，因止遼人，自爲戰。勃海留守以甲贈太祖，太祖亦不受。穆宗問何爲不受？曰：「被彼甲而戰，戰勝則是因彼成功也。」穆宗末年，令諸部不得擅置信牌馳驛訊事，號令自此始一，皆自太祖啟之。

康宗七年，歲不登，民多流莩，強者轉而爲盜。歡都等欲重其法，爲盜者皆殺之。太祖曰：「以財殺人，不可！財者，人所致也。」遂減盜賊征償法爲征三倍。民間多逋負，賣妻子不能償，康宗與官屬會議，太祖在外庭以帛系杖端，麾其衆，令曰：「今貧者不能自活，賣妻子以償債。骨肉之愛，人心所同。自今三年勿征，過三年徐圖之。」衆皆聽令，聞者感泣，自是遠近歸心焉。歲癸巳十月，康宗夢逐狼，屢發不能中，太祖前射中之。旦日，以所夢問僚佐，衆曰：「吉。兄不能得而弟得之之兆也。」是月，康宗即世，太祖襲位爲都勃極烈。遼使阿息保來，曰：「何以不告喪？」太祖曰：「有喪不能吊，而乃以爲罪乎？」他日，阿息保復來，徑騎至康宗殯所，閱賵馬，欲取之。太祖怒，將殺之，宗雄諫而止。既而遼命久不至。遼主好畋獵、淫酗，怠於政事，四方奏事，往往不見省。紇石烈阿疏既奔遼，穆宗取其城及其部衆，不能歸。遂與族弟銀朮可、辭里罕陰結南江居人渾都僕速，欲與俱亡入高麗。事覺，太祖使夾古撒喝捕之，而銀朮可、辭里罕先爲遼戍所獲，渾都僕速已亡去，撒喝取其妻子而還。

二年甲午六月，太祖至江西，遼使使來致襲節度之命。初，遼每歲遣使市名鷹海東青於海上，道出境內，使者貪縱，征索無藝，公私厭苦之。康宗嘗以不遣阿疏爲言，稍拒其使者。太祖嗣節度，亦遣蒲家奴往索阿疏，故常以此二者爲言，終至於滅遼然後已。至是，復遣宗室習古乃、完顏銀朮可往索阿疏。習古乃等還，具言遼主驕肆廢弛之狀。於是召官僚耆舊，以伐遼告之，使備沖要，建城堡，修戎器，以聽後命。遼統軍司聞之，使節度使捏哥來問狀，曰：「汝等有異志乎？修戰具，傷守備，將以誰禦？」太祖答之曰：「設險自守，又何問哉！」遼復遣阿息保來詰之。太祖謂之曰：「我小國也，事大國不敢廢禮。大國德澤不施，而逋逃是主，以此字小，能無望乎？若以阿疏與我，請事朝貢。苟不獲已，豈能束手受制也。」阿息保還，遼人始爲備，命統軍蕭撻不野調諸軍於甯江州。太祖聞之，使僕聒剌復索阿疏，實觀其形勢。僕聒剌還言：「遼兵多，不知其數。」太祖曰：「彼初調兵，豈能遽集如此。」復遣胡沙保往，還言：「惟四院統軍司與甯江州軍及渤海八百人耳。」太祖曰：「果如吾言。」謂諸將佐曰：「遼人知我將舉兵，集諸路軍備我，我必先發制之，無爲人制。」衆皆曰：「善。」乃入見宣靖皇后，告以伐遼事。后曰：「汝嗣父兄立邦家，見可則行。吾老矣，無貽我憂，汝必不至是也。」太祖感泣，奉觴爲壽。即奉后率諸將出門，舉觴東向，以遼人荒肆，不歸阿疏，並己用兵之意，禱於皇天后土。酹畢，后命太祖正坐，與僚屬會酒，號令諸部。使婆盧火征移懶路迪古乃兵，斡魯古、阿魯撫諭斡忽、急賽兩路系遼籍女直，實不迭往完睹路執遼障鷹官達魯古部副使辭列、甯江州渤海大家奴。於是達魯古部實里館來告曰：「聞舉兵伐遼，我部誰從？」太祖曰：「吾兵雖少，舊國也，與汝鄰境，固當從我。若畏遼人，自往就之。」

九月，太祖進軍甯江州，次寥晦城。婆盧火徵兵後期，杖之，復遣督軍。諸路兵皆會於來流水，得二千五百人。致遼之罪，申告於天地曰：「世事遼國，恪修職貢，定烏春、窩謀罕之亂，破蕭海里之衆，有功不省，而侵侮是加。罪人阿疏，屢請不遣。今將問罪於遼，天地其鑒佑之。」遂命諸將傳挺而誓曰：「汝等同心盡力，有功者，奴婢部曲爲良，庶人官之，先有官者敘進，輕重視功。苟違誓言，身死梃下，家屬無赦。」師次唐括帶斡甲之地，諸軍禳射，介而立，有光如烈火，起於人足及戈矛之上，人以爲兵祥。明日，次紮只水，光見如初。將至遼界，先使宗幹督士卒夷塹。既度遇渤海軍攻我左翼七謀克，衆少卻，敵兵直犯中軍。斜也出戰，哲垤先驅。太祖曰：「戰不可易也。」遣宗幹止之。宗幹馳出斜也前，控止哲垤馬，斜也遂與俱還。敵人從之，耶律謝十墜馬，遼人前救。太祖射救者斃。並射謝十中之。有騎突前，又射之，徹紮洞胸。謝十拔箭走，追射之，中其背，飲矢之半，僨而死，獲所乘馬。宗幹與數騎陷遼軍中，太祖救之，免胄戰。或自傍射之，矢拂於顙。太祖顧見射者，一矢而斃。謂將士曰：「盡敵而止。」衆從之，勇氣自倍。敵大奔，相蹂踐死者十七八。撒改在別路，不及會戰，使人以戰勝告之，而以謝十馬賜之。撒改使其子宗翰、完顏希尹來賀，且稱帝，因勸進。太祖曰：「一戰而勝，遂稱大號，何示人淺也。」進軍甯江州，諸軍填塹攻城。甯江人自東門出，溫蒂痕、阿徒罕邀擊，盡殪之。

十月朔，克其城，獲防禦使大藥師奴，陰縱之，使招諭遼人。鐵驪部來送款。次來流城，以俘獲賜將士。召渤海梁福、斡答剌使之偽亡去，招諭其鄉人曰：「女直、渤海本同一家，我興師伐罪，不濫及無辜也。」使完顏婁室招諭系遼籍女直。師還，謁宣靖皇后，以所獲頒宗室耆老，以實里館貲產給將士。初命諸路以三百戶爲謀克，十謀克爲猛安。酬斡等撫定讒謀水女直。鱉古酋長胡蘇魯以城降。

十一月，遼都統蕭糺里、副都統撻不野將步騎十萬會於鴨子河北。太祖自將擊之。未至鴨子河，既夜，太祖方就枕，若有扶其首者三，寤而起，曰：「神明警我也！」即鳴鼓舉燧而行。黎明及河，遼兵方壞淩道，選壯士十輩擊走之。大軍繼進，遂登岸。甲士三千七百，至者才三之一。俄與敵遇於出河店，會大風起，塵埃蔽天，乘風勢擊之，遼兵潰。逐至斡論濼，殺獲首虜及車馬甲兵珍玩不可勝計，遍賜官屬將士，燕犒彌日。遼人嘗言女直兵若滿萬則不可敵，至是始滿萬雲。斡魯古敗遼兵，斬其節度使撻不野。僕虺等攻賓州，拔之。兀惹雛鶻室來降。遼將赤狗兒戰於賓州，僕虺、渾黜敗之。鐵驪王回離保以所部降。吾睹補、蒲察復敗赤狗兒、蕭乙薛軍於祥州東。斡忽、急塞兩路降。斡魯古敗遼軍於鹹州西，斬統軍實婁於陣。完顏婁室克鹹州。

是月，吳乞買、撒改、辭不失率宮屬諸將勸進，願以新歲元日恭上尊號，太祖不許。阿離合懣、蒲家奴、宗翰等進曰：「今大功已建，若不稱號，無以系天下心。」太祖曰：「吾將思之。」

收國元年正月壬申朔，群臣奉上尊號。是日，即皇帝位。上曰：「遼以賓鐵爲號，取其堅也。賓鐵雖堅，終亦變壞，惟金不變不壞。金之色白，完顏部色尚白。」於是國號大金，改元收國。丙子，上自將攻黃龍府，進臨益州。州人走保黃龍，取其餘民以歸。遼遣都統耶律訛里朵、左副統蕭乙薛、右副統耶律張奴、都監蕭謝佛留，騎二十萬、步卒七萬戍邊。留婁室、銀朮可守黃龍，上率兵趨達魯古城，次甯江州西。遼使僧家奴來議和，國書斥上名，且使爲屬國。庚子，進師，有火光正圓，自空而墜。上曰：「此祥征，殆天助也！」酹白水而拜，將士莫不喜躍，進逼達魯古城。上登高望遼兵若連雲灌木狀，顧謂左右曰：「遼兵心貳而情怯。雖多不足畏！」遂趨高阜爲陣。宗雄以右翼先馳遼左軍，左軍卻。左翼出其陣後，遼右軍皆力戰。婁室、銀朮可沖其中堅。凡九陷陣，皆力戰而出。宗翰請以中軍助之。上使宗幹往爲疑兵。宗雄已得利，擊遼右軍，遼兵遂敗。乘勝追躡，至其營，會日已暮，圍之。黎明，遼軍潰圍出，逐北至阿婁岡。遼步卒盡殪，得其耕具數千以給諸軍。是役也，遼人本欲屯田，且戰且守，故並其耕具獲之。

二月，師還。三月辛未朔，獵於寥晦城。四月，遼耶律張奴以國書來。上以書辭慢侮，留其五人，獨遣張奴回報，書亦如之。五月庚午朔，避暑於近郊。甲戌，拜天射柳。故事，五月五日、七月十五日、九月九日拜天射柳，歲以爲常。

六月己亥朔，遼耶律張奴復以國書來，猶斥上名。上亦斥遼主名以復之，且諭之使降。七月戊辰，以弟吳乞買爲諳班勃極烈，國相撒改爲國論勃極烈。辭不失爲阿買勃極烈，弟斜也爲國論昊勃極烈，甲戌，遼使辭剌以書來，留之不遣。九百奚營來降。

八月戊戌，上親征黃龍府。次混同江，無舟，上使一人道前，乘赭白馬徑涉，曰：「視吾鞭所指而行。」諸軍隨之，水及馬腹。後使舟人測其渡處，深不得其底。熙宗天眷二年，以黃龍府爲濟州，軍曰利涉，蓋以太祖涉濟故也。

九月，克黃龍府，遣辭剌還，遂班師。至江，徑渡如前。丁丑，至自黃龍府。己卯，黃龍見空中。癸巳，以國論勃極烈撒改爲國論忽魯勃極烈，阿離合懣爲國論乙室勃極烈。

十一月，遼主聞取黃龍府，大懼，自將七十萬至駝門。附馬蕭特末、林牙蕭查剌等騎五萬、步四十萬至斡鄰濼。上自將御之。

十二月己亥，行次爻剌，會諸將議。皆曰：「遼兵號七十萬，其鋒未易當。吾軍遠來。人馬疲乏，宜駐於此，深溝高壘以待。」上從之。遣迪古乃、銀朮可鎮達魯古。丁未，上以騎兵親候遼軍，獲督餉者，知遼主以張奴叛，西還二日矣。是日，上還至熟結濼，有光見於予端。戊申，諸將曰：「今遼主既還，可乘怠追擊之。」上曰「敵來不迎戰，去而追之，欲以此爲勇邪？」衆皆悚愧，願自效。上復曰：「誠欲追敵，約齎以往，無事餫饋。若破敵，何求不得。」衆皆奮躍，追及遼主於護步答岡。是役也，兵止二萬。上曰：「彼衆我寡，兵不可分。視其中軍最堅，遼主必在焉。敗其中軍，可以得志。」使右翼先戰。兵數交，左翼合而攻之。遼兵大潰，我師馳之，橫出其中。遼師敗績，死者相屬百餘里。獲輿輦帟幄兵械軍資，他寶物馬牛不可勝計。是戰，斜也援矛殺數十人，阿離本被圍，溫蒂罕迪忽迭以四謀克兵出之，完顏蒙刮身被數創，力戰不已，功皆論最。蕭特末等焚營遁去，遂班師。來穀撒喝取開州，婆盧火下特鄰城，辭里罕降。

二年正月戊子，詔曰：「自破遼兵，四方來降者衆，宜加優恤。自今契丹、奚、漢、渤海、系遼籍女直、室韋、達魯古、兀惹、鐵驪諸部官民，己降或爲軍所俘獲，逃遁而還者，勿以爲罪。其酋長仍官之，且使從宜居處。」

閏月，高永昌據東京，使撻不野來求援。高麗遣使來賀捷，且求保州。詔許自取之。二月己巳，詔曰：「比以歲凶，庶民艱食，多依附豪族，因爲奴隸，及有犯法，征償莫辦，折身爲奴者，或私約立限，以人對贖，過期則爲奴者，並聽以兩人贖一爲良。若元約以一人贖者，即從元約。」四月乙丑，以斡魯統內外諸軍，與蒲察、迪古乃會咸州路都統斡魯古討高永昌。胡沙補等被害。五月，斡魯等敗永昌，撻不野擒永昌以獻，戮之于軍。東京州縣及南路系遼女直皆降。詔除遼法，省稅賦，置猛安謀克一如本朝之制。以斡魯爲南路都統。迭勃極烈阿徒罕破遼兵六萬於照散城。九月己亥，上獵近郊。乙巳，南路都統斡魯來見於婆盧買水。始制金牌。十二月庚申朔，諳班勃極烈吳乞買及群臣上尊號曰大聖皇帝，改明年爲天輔元年。

天輔元年正月，開州叛，加古撒喝等討平之。國論昊勃極烈斜也以兵一萬取泰州。四月，遼秦晉國王耶律捏里來伐，迪古乃、婁室、婆盧火將兵二萬。會咸州路都統斡魯古擊之。五月丁巳，詔自收甯江州已後同姓爲婚者，杖而離之。七月戊申，以完顏斡論知東京事。八月癸亥，高麗遣使來請保州。十二月甲子，斡魯古等敗耶律捍里兵於蒺藜山，拔顯州，乾、懿、豪、徽、成、川、惠等州皆降。

是月，宋使登州防禦使馬政以國書來，其略曰：「日出之分，實生聖人。竊聞征遼，屢破勍敵。若克遼之後，五代時陷入契丹漢地，願畀下邑。」

二年正月庚寅，遼雙州節度使張崇降。使散睹如宋報聘，書曰：「所請之地，今當與宋夾攻，得者有之。」

二月癸丑朔，遼使耶律奴哥等來議和。辛酉，孛堇迪古乃、婁室來見。上以遼主近在中京，而敢輒來，皆杖之。劾里保、雙古等言，鹹州都統斡魯古知遼主在中京而不進討，芻糧豐足而不以實聞，攻顯州時所獲生口財畜多自取。

三月癸未朔，命闍哥代爲都統而鞫治之，斡魯古坐降謀克。壬辰，遼使耶律奴哥以國書來。庚子，以婁室言黃龍府地僻且遠，宜重戍守，乃命合諸路謀克，以婁室爲萬戶鎮之。

四月辛巳，遼使以國書來。

五月丙申，命胡突袞如遼。

六月甲寅，詔有司禁民淩虐典雇良人，及倍取贖直者。甲戌，遼通、祺、雙、遼等州八百餘戶來歸，命分置諸部，擇膏腴之地處之。

七月癸未，詔曰：「匹里水路完顏朮里古、渤海大家奴等六謀克貧乏之民，昔嘗給以官糧，置之漁獵之地。今曆日已久，不知登耗，可具其數以聞。」胡突袞還自遼，耶律奴哥復以國書來。丙申，胡突袞如遼。遼戶二百來歸，處之泰州。詔遣阿里骨、李家奴、特里底招諭未降者。仍詔達魯古部勃堇辭列：「凡降附新民，善爲存撫。來者各令從便安居，給以官糧，毋輒動擾。」

八月，胡突袞還自遼，耶律奴哥、突迭復以國書來。

九月戊子，詔曰：「國書詔令，宜選善屬文者爲之。其令所在訪求博學雄才之士。敦遣赴闕。」

閏月庚戌朔，以降將霍石、韓慶和爲千戶。九百奚部蕭寶、乙辛，北部訛里野，漢人王六兒、王伯龍，契丹特末、高從佑等，各率衆來降。遼耶律奴哥以國書來。

十月癸未，以龍化州降者張應古、劉仲良爲千戶。乙未，鹹州都統司言，漢人李孝功、渤海二哥率衆來降。命各以所部爲千戶。

十二月甲辰，遣孛堇朮孛以定遼地諭高麗。耶律奴哥以國書來。遼懿州節度使劉宏以戶三千並執遼候人來降，以爲千戶。川州寇二萬已降復叛，紇古烈照里擊破之。

三年正月甲寅，東京人爲質者永吉等五人結衆叛。事覺，誅其首惡，余皆杖百，沒入在行家屬資產之半。詔知東京事斡論，繼有犯者並如之。丙辰，詔鱉古孛堇酬斡曰：「胡魯古、迭八合二部來送款，若等先時不無交惡，自今毋相侵擾。」

三月，耶律奴哥以國書來。

四月丙子朔，日有食之。

五月壬戌，詔咸州路都統司曰：「兵興以前，曷蘇館、回怕里與系遼籍、不系遼籍女直戶民，有犯罪流竄邊境或亡入於遼者，本皆吾民，遠在異境，朕甚憫之。今即議和，當行理索。可明諭諸路千戶、謀克，遍與詢訪其官稱、名氏、地里，具錄以上。」

六月辛卯，遼遣太傳習泥烈等奉冊爾來，上擿冊文不合者數事復之。散睹還自宋。宋使馬政及其子宏來聘。散睹受宋團練使，上怒，杖而奪之。宋使還，復遣孛堇辭列、魯等如宋。

七月辛亥，遼人楊詢卿、羅子韋各率衆來降，命各以所部爲謀克。

八月己丑，頒女直字。

九月，以遼冊禮使失期，詔諸路軍過江屯駐。

十一月，習泥烈等復以國書來。曷懶甸長城，高麗增築三尺。詔胡剌古、習顯慎固營壘。

四年二月，辭列、曷魯還自宋。宋使趙良嗣、王暉來議燕京、西京地。

三月甲辰，上謂群臣曰：「遼人屢敗，遣使求成，惟飾虛辭，以爲緩師之計，當議進討。其令咸州路統軍司治軍旅、修器械，具數以聞。」辛酉，詔咸州路都統司曰：「朕以遼國和議無成，將以四月二十五日進師。」令斜葛留兵一千鎮守，闍母以餘兵來會於渾河。遼習泥烈以國書來。

四月乙未，上自將伐遼。以遼使習泥烈、宋使趙良嗣等從行。

五月甲辰，次渾河西，使宗雄先趨上京，遣降者馬乙持詔諭城中。壬子，至上京，詔官民曰：「遼主失道，上下同怨。朕興兵以來，所過城邑負固不服者即攻拔之，降者撫恤之，汝等必聞之矣。今爾國和好之事，反覆見欺，朕不欲天下生靈久罹塗炭，遂決策進討。比遣宗雄等相繼招諭，尚不聽從。今若攻之，則城破矣！重以吊伐之義，不欲殘民，故開示明詔，諭以禍福，其審圖之。」上京人恃禦備儲蓄爲固守計。甲寅，亟命進攻。上謂習泥烈、趙良嗣等曰：「汝可觀吾用兵，以蔔去就。」上親臨城，督將士諸軍鼓噪而進。自旦及巳，闍母以麾下先登，克其外城，留守撻不野以城降。趙良嗣等奉觴爲壽，皆稱萬歲。是日，赦上京官民。詔諭遼副統餘睹。壬戌，次沃黑河。宗幹率群臣諫曰：「地遠時暑，軍馬罷乏，若深入敵境，糧饋乏絕，恐有後艱。」上從之，乃班師，命分兵攻慶州。余睹襲闍母於遼河，完顏背答、烏塔等戰卻之，完顏特虎死焉。

七月癸卯，上至自伐遼。

九月，燭隈水部實里古達等殺孛堇酬斡、僕忽得以叛。

十月戊辰朔，日有食之。戊寅，命斡魯分胡剌古、烏春之兵以討實里古達。

十一月，東京留守司乞本京官民質子增數番代，上不許，曰：「諸質子已各受田廬，若復番代，則往來動搖，可並仍舊。」

十二月，宋復使馬政來請西京之地。

五年春正月，斡魯敗實里古達於合撻剌山，誅首惡四人，餘悉撫定。

二月，遣昱及宗雄分諸路猛安謀克之民萬戶屯泰州，以婆盧火統之，賜耕牛五十。

四月乙丑朔，宗翰請伐遼，詔諸路預戒軍事。

五月，遼都統耶律餘睹等詣鹹州降。閏月辛巳，國論胡魯勃極烈撒改薨。

六月癸巳，餘睹與其將吏來見。丙申，千戶胡離答坐擅署部人爲蒲里衍，杖一百，罷之。庚子，詔諳版勃極烈吳乞買貳國政。以昊勃極烈斜也爲忽魯勃極烈，蒲家奴爲昊勃極烈，宗翰爲移賚勃極烈。

七月庚辰，詔鹹州都統司曰：「自餘睹來，灼見遼國事宜，已決議親征，其治軍以俟師期。」尋以連雨罷親征。命昊勃極烈昱爲都統，稱賚勃極烈宗翰副之，帥師而西。

十二月辛丑，以忽魯勃極烈杲爲內外諸軍都統，以昱、宗翰、宗幹、宗望、宗盤等副之。甲辰，詔曰：「遼政不綱，人神共棄。今欲中外一統，故命汝率大軍以行討伐。爾其慎重兵事，擇用善謀，賞罰必行，糧餉必繼，勿擾降服，勿縱俘掠，見可而進，無淹師期。事有從權，毋須申稟。」戊申，詔曰：「若克中京，所得禮樂儀仗圖書文籍，並先次津發赴闕。」

六年正月癸酉，都統杲克高、恩、回紇三城。乙亥，取中京，遂下澤州。

二月庚寅朔，日有食之。己亥，宗翰等敗遼奚王霞末於北安州，降。奚部西節度使訛里剌以本部降。壬寅，都統杲遣使來奏捷，並獻所獲貨寶。詔曰：「汝等提兵於外，克副所任，攻下城邑，撫安人民，朕甚嘉之。所言分遣將士招降山前諸部，計悉已撫定，續遣來報。山後若未可往，即營田牧馬，俟及秋成，乃圖大舉。更當熟議，見可則行。如欲益兵，具數來上，不可恃一戰之勝，輒有弛慢。新降附者當善撫存。宣諭將士，使知朕意。」宗翰駐北安，遣希尹等略地，獲遼護衛耶律習泥烈，知遼主獵鴛鴦濼，以其子晉王賢而有人望，惡而殺之，衆益離心。雖有西北、西南兩路兵馬，皆羸弱。遂遣耨碗溫都等報都統杲進兵襲之。

三月，都統杲出青嶺，宗翰出瓢嶺，追遼主於鴛鴦濼。遼主奔西京。宗翰復追至白水濼，不及，獲其貨寶。己巳，至西京。壬申，西京降。希尹追遼主於乙室部，不及。乙亥，西京復叛。

是月，遼秦晉國王耶律捏里即位於燕。

四月辛卯，復取西京。壬辰，遣徒單吳甲、高慶裔如宋。戊戌，都統杲自西京趨白水濼，昊勃極烈昱襲毗室部於鐵呂川，爲敵所敗。還會察剌兵，追至黃水北，大破之。耶律坦招徠西南諸部，西至夏，其招討使耶律佛頂降。金肅、西平二郡漢軍四千餘人叛去，耶律坦等襲取之。闍母、婁室招降天德、雲內、甯邊、東勝等州，獲阿疏而還。是時，山西城邑諸部雖降，人心未固，遼主保陰山，耶律捍里在燕京，都統杲遣宗望入奏，請上臨軍。

五月辛酉，宗望來奏捷，百官入賀，賜宴歡甚。先是，獲遼樞密使得里底、節度使和尚、雅里斯、餘里野等，都統杲使阿鄰護送赴闕。得里底道亡，阿鄰坐誅。耶律捍里遣使請罷兵。戊寅，使楊勉以書諭捍里，使之降。謀葛失遣其子菹泥刮失貢方物。

六月戊子朔，上親征遼，發自上京。諳班勃極烈吳乞買監國。辛亥，詔諭上京官民曰：「朕順天吊伐，已定三京，但以遼主未獲，兵不能已。今者親征，欲由上京路進，恐撫定新民，驚疑失業，已出自篤密呂。其先降後叛逃入險阻者，詔後出首，悉免其罪。若猶拒命，孥戮無赦。」

是月，耶律捍里卒。斡魯、婁室敗夏人於野穀。

七月甲子，詔諸將無得遠迎，以廢軍務。乙丑，上京漢人毛八十率二千餘戶降，因命領之。丙寅，以斡荅剌招降者衆，命領八千戶，以忽薛副之。壬午，希尹以阿疏見杖而釋之。

八月己丑，次鴛鴦濼。都統杲率官屬來見。癸巳，上追遼主於大魚濼。昱、宗望追及遼主於石輦鐸，與戰，敗之，遼主遁。己亥，次居延北。辛丑，中京將完顏渾黜敗契丹、奚、漢六萬於高州，孛堇麻吉死之。得里得滿部降。昱、宗望追遼主於烏里質鐸，不及。

九月庚申，次草濼。闍母平中京部族之先叛者，及招撫沿海郡縣。節度使耶律慎思領諸部入內地。乙丑，詔六部奚曰：「汝等既降復叛，扇誘衆心，罪在不赦。尚以歸附日淺，恐綏懷之道有所未孚，故復令招諭。若能速降，當釋其罪，官皆仍舊。」歸化州降。戊辰，次歸化州。甲戌，宗雄薨。丁丑，奉聖州降。

十月丙戌朔，次奉聖州。詔曰；「朕屢敕將臣，安輯懷附，無或侵擾。然愚民無知，尚多逃匿山林，即欲加兵，深所不忍。今其逃散人民，罪無輕重，鹹與矜免。有能率衆歸附者，授之世官。或奴婢先其主降，並釋爲良。其佈告之，使諭朕意。」蔚州降。庚寅，餘睹等遣蔚州降臣翟昭彥、徐興、田慶來見。命昭彥、慶皆爲刺史，興爲團練使。詔曰：「比以幽、薊一方招之不服，今欲帥師以往，故先安撫山西諸部。汝等既已懷服，宜加撫存。官民未附已前，罪無輕重及系官逋負，皆與釋免，諸官各遷敘之。」丁酉，蔚州翟昭產、田慶殺知州事蕭觀寧等以叛。丙午，復降。

十一月，詔諭燕京官民，王師所至，降者赦其罪，官皆仍舊。

十二月，上伐燕京。宗望率兵七千先之，迪古乃出得勝口，銀朮哥出居庸關，婁室爲左翼，婆盧火爲右翼，取居庸關。丁亥，次媯州。戊子，次居庸關。庚寅，遼統軍都監高六等來送款。上至燕京，入自南門，使銀朮哥、婁室陣於城上，乃次於城南。遼知樞密院左企弓、虞仲文，樞密使曹勇義，副使張彥忠，參知政事康公弼，僉書劉彥宗奉表降。辛卯，遼百官詣軍門叩頭請罪，詔一切釋之。壬辰，上御德勝殿，群臣稱賀。甲午，命左企弓等撫定燕京諸州縣。詔西京官吏曰：「乃者師至燕都，已皆撫定。唯蕭妃與官屬數人遁去，已發兵追襲，或至彼路，可執以來。」黃龍府叛，宗輔討平之。

七年正月丁巳，遼奚王回離保僭稱帝。甲子，遼平州節度使時立愛降。詔曲赦平州。又詔諳班勃極烈曰：「比遣昂徙諸部民人於嶺東，而昂悖戾，騷動煩擾，致多怨叛。其違命失衆，當置重典。若或有疑，禁錮以待。」庚午，詔中京都統斡論曰：「聞卿撫定人民，各安其業，朕甚嘉之。回離保聚徒逆命，汝宜計畫，無使滋蔓。」壬申，詔招諭回離保。癸酉，以時立愛言招撫諸部。己卯，宋使來議燕京、西京地。庚辰，宜、錦、乾、顯、成、川、豪、懿等州皆降。甲申，詔曰：「諸州部族歸附日淺，民心未寧。今農事將興，可遣分諭典兵之官，無縱軍士動擾人民，以廢農業。」

二月乙酉朔，命撒八詔諭興中府，降之。遼來州節度使田顥、隰州刺史杜師回、遷州刺史高永福、潤州刺史張成皆降。壬辰，詔諳版勃極烈曰：「郡縣今皆撫定，有逃散未降者，已釋其罪，更宜招諭之。前後起遷戶民，去鄉未久，豈無懷土之心？可令所在有司，深加存恤，毋輒有騷動。衣食不足者，官賑貸之。」癸巳，詔曰：「頃因兵事未息，諸路關津絕其往來。今天下一家，若仍禁之，非所以便民也。自今顯、咸、東京等路往來，聽從其便。其間被虜及鬻身者，並許自贖爲良。」仍令馳驛佈告。興中、宜州復叛。宋使趙良嗣來，請加歲幣以代燕稅，及議畫疆與遣使賀正旦生辰、置榷場交易，並計議西京等事。癸卯，銀朮哥、鐸剌如宋。乙巳，詔都統杲曰：「新附之民有材能者，可錄用之。」戊申，詔平州官與宋使同分割所與燕京六州之地。癸丑，大赦。

是月，改平州爲南京，以張覺爲留守。

三月甲寅朔，將誅昂，以習不失諫，杖之七十，仍拘泰州。戊午，都統杲等言耶律麻哲告余睹、吳十、鐸刺等謀叛，宜早圖之。上召余睹等，從容謂之曰：「朕得天下，皆我君臣同心同德以成大功，固非汝等之力。今聞汝等謀叛，若誠然耶，必須鞍馬甲胄器械之屬，當悉付汝，朕不食言。若再爲我擒，無望免死。欲留事朕，無懷異志，吾不汝疑。」餘睹等皆戰慄不能對。命杖鐸剌七十，餘並釋之。宋使盧益、趙良嗣、馬宏以國書來。

四月丁亥，遣斡魯、宗望襲遼主於陰山。壬辰，復書於宋。師初入燕，遼兵復犯奉聖州，林牙大石壁龍門東二十五里。都統斡魯聞之，遣照立、婁室、馬和尚等率兵討之，生獲大石，悉降其衆。癸巳，詔曰：「自今軍事若皆中覆，不無留滯。應此路事務申都統司，餘皆取決樞密院。」契丹九斤取聚黨興中府作亂，擒之，九斤自殺。命習古乃、婆盧火監護長勝軍，及燕京豪族工匠，由松亭關徙之內地。己亥，次儒州。斡魯、宗望等襲遼權六院司喝離質於白水濼，獲之。其宗屬秦王、許王等十五人降。聞遼主留輜重青塚，以兵萬人往應州，遣照里、背荅、宗望、婁室、銀朮哥等追襲之。宗望追及遼主，決戰，大敗之，獲其子趙王習泥烈及傳國璽。

五月甲寅，南京留守張覺據城叛。丙寅，次野狐嶺。己巳，次落藜濼。斡魯等以趙王習泥烈、林牙大石、附馬乳奴等來獻，並上所獲國璽。宗雋以所俘遼主子秦王、許王、女奧野等來見。奚路都統撻懶攻速古、啜里、鐵尼所部十三岩，皆平之。又遣奚馬和尚攻下達魯古並五院司諸部，執其節度乙列。回離保爲其下所殺。辛巳，詔諭南京官民。

六月壬午朔，次鴛鴦濼。是日，闍母敗張覺於營州。丙申，上不豫，將還上京，命移賚勃極烈宗翰爲都統，昊勃極烈昱、迭勃極烈斡魯副之，駐兵雲中，以備邊。己酉，次斡獨山驛，召諳班勃極烈吳乞買。

七月辛酉，次牛山。宗翰還軍中。

八月辛巳朔，日有食之。乙未，次渾河北。諳班勃極烈吳乞買率宗室百官上謁。戊申，上崩於部堵濼西行宮，年五十六。

九月癸丑，梓宮至上京。乙卯，葬宮城西南，建寧神殿。丙辰，諳班勃極烈即皇帝位。天會三年三月，上尊諡曰武元皇帝，廟號太祖，立原廟於西京。天會十三年二月辛酉，改葬和陵，立《開天啟祚睿德神功之碑》於燕京城南嘗所駐蹕之地。皇統四年，改和陵曰睿陵。五年十月，增諡應乾興運昭德定功睿神莊孝仁明大聖武元皇帝。貞元三年十一月，改葬於大房山，仍號睿陵。

贊曰：太祖英謨睿略，豁達大度，知人善任，人樂爲用。世祖陰有取遼之志，是以兄弟相授，傳及康宗，遂及太祖。臨終以太祖屬穆宗，其素志蓋如是也。初定東京，即除去遼法，減省租稅，用本國制度。遼主播越，宋納歲幣，以幽、薊、武、朔等州與宋，而置南京於平州。宋人終不能守燕、代，卒之遼主見獲，宋主被執。雖功成於天會間，而規摹運爲賓自此始。金有天下百十有九年，太祖數年之間算無遺策，兵無留行，底定大業，傳之子孫。鳴呼，雄哉！

卷三 本紀第三 太宗

太宗體元應運世德昭功哲惠仁聖文烈皇帝，諱晟，本諱吳乞買，世祖第四子，母曰翼簡皇后拏懶氏，太祖母弟也。遼太康元年乙卯歲生。初爲穆宗養子。收國元年十月，命爲諳班勃極烈。太祖征伐，常居守。天輔五年，賜詔曰：「汝惟朕之母弟，義均一體，是用汝貳我國政。凡軍事違者，閱實其罪，從宜處之。其餘事無大小，一依本朝舊制。」

天輔七年六月，太祖次鴛鴦濼，有疾。至斡獨山驛，召赴行在。詔曰：「今遼主盡喪其師，奔於夏國。遼官特列、遙設等劫其子雅里而立之，已留宗翰等措畫。朕親巡已久，功亦大就，所獲州部，政須綏撫，是用還都。

八月中旬，可至春州，汝率內戚迎我，若至豹子崖尤善。」八月乙未，會於渾河北。戊申，太祖崩。

九月乙卯，葬太祖於宮城西。國論勃極烈杲、鄆王昂、宗峻、宗幹率宗親百宮請正帝位，不許，固請，亦不許。宗幹率諸弟以赭袍被體，置璽懷中。丙辰，即皇帝位。己未，告祀天地。丙寅，大赦中外。改天輔七年爲天會元年。癸酉，發春州粟，賑降人之徙於上京者。戊寅，詔諸猛安賦米，給戶口在內地匱乏者。南路軍帥闍母，敗張覺於樓峰口。

十月壬辰，詔以空名宣頭百道給西南、西北兩路都統宗翰，曰：「今寄爾以方面，如當遷授必待奏請，恐致稽滯，其以便宜從事。」己亥，上京慶元寺僧獻佛骨，卻之。闍母及張覺戰於兔耳山，闍母敗績。

十一月壬子，命宗望問闍母罪，以其兵討張覺。壬戌，復以空名宣頭及銀牌給上京路軍帥實古乃、婆盧火等。癸亥，宗望以闍母軍發廣寧，下瀕海諸郡縣。詔諭南京，割武、朔二州入於宋。婁室破朔州西山，擒其帥趙公直。勃堇斡魯別及勃剌速破走乙室白答於歸化。己巳，徙遷、潤、來、顯四州之民於瀋州。庚午，宗望及張覺戰於南京東，大敗之。張覺奔宋，城中人執其父及二子以獻，戮之軍中。壬申，張忠嗣、張敦固以南京降，遣使與張敦固入諭城中，復殺其使者以叛。己卯，詔女直人，先有附於遼，今復虜獲者，悉從其所欲居而復之。其奴婢部曲，昔雖逃背，今能復歸者，並聽爲民。

十二月辛巳，蠲民間貸息。詔以咸州以南，蘇、復州以北，年穀不登，其應輸南京軍糧免之。甲午，詔曰：「此聞民間乏食，至有鬻其子者，其聽以丁力等者贖之。」是日，以國論勃極烈杲爲諳班勃極烈，宗幹爲國論勃極烈。遣勃堇李靖如宋告哀。

二年春正月庚戌朔，以謾都訶爲阿舍勃極烈，參議國政。壬子，命賞宗望及將士克南京之功，赦闍母罪。甲寅，以空名宣頭五十、銀牌十給宗望。戊午，詔孛堇完顏阿實賚曰：「先帝以同姓之人有自育及典質其身者，命官爲贖。今聞尚有未復者，其悉閱贖之。」癸亥，以東京比歲不登，詔減田租、市租之半。甲戌，西南、西北兩路都統宗翰、宗望請勿割山西郡縣與宋，上曰：「是違先帝之命也，其速與之。」夏國奉表稱籓，以下寨以北，陰山以南、乙室耶剌部吐祿濼西之地與之。丙子，貽宋書，索俘虜叛亡。丁丑，始自京師至南京每五十里置驛。

二月，詔有盜發遼諸陵者，罪死。庚寅，詔命給宗翰馬七百匹、田種千石、米七千石，以賑新附之民。丁酉，命徙移懶路都勃堇完顏忠於蘇瀕水。乙巳，詔諭南京官僚，小大之事，必關白軍帥，無得專達朝廷。丙午，宗翰乞濟師，詔有司選精兵五千給之。丁未，命宗望，凡南京留守及諸闕員，可選勳賢有人望者就注擬之，具姓名官階以聞。

三月己酉朔，命宗望以宋歲幣銀絹分賜將士之有功者。庚戌，叛人活孛帶降，詔釋之。宗望請選良吏招撫遷、潤、來、顯之民保山寨者，從之。己未，宗望以南京反覆，凡攻取之行，乞與知樞密院事劉彥宗裁決之。劉公胄、王永福棄家逾城來降，以公胄爲廣甯尹，永福爲奉先軍節度使。辛未，夏國王李乾順遣使上誓表。

閏月戊寅朔，賜夏國誓詔。辛巳，命置驛上京、春、泰之間。己丑，烏虎里、迪烈底兩部來降。丙午，既許割山西諸鎮與宋，以宗翰言罷之。

是月，斜野襲遙輦昭古牙，走之，獲其妻孥群從及豪族。勃堇渾啜等破奚七崖而撫其民人。

四月己酉，以宗翰經略西夏及破遼功，賜以十馬，使自擇其二，余以分諸帥。賑上京路、西北路降者及新徙嶺東之人。戊午，以實古乃所築上京新城名會平州。乙亥，詔贖上京路新遷甯江州戶口賣身者六百餘人。宋遣使來弔喪。以高朮僕古等充遺留國信使，高興輔、劉興嗣等充告即位國信使，如宋。

五月丁丑朔，上京軍帥實古乃以所獲印綬二十二及銀牌來上。癸未，詔曰：「新降之民，訴訟者衆，今方農時，或失田業，可俟農隙聽決。」丁亥，婆速路猛安僕盧古以贓罷，以謀克習泥烈代之。乙巳，曷懶路軍帥完顏忽剌古等言：「往者歲捕海狗、海東青、鴉、鶻於高麗之境，近以二舟往，彼乃以戰艦十四要而擊之，盡殺二舟之人，奮其兵杖。」上曰：「以小故起戰爭，甚非所宜。今後非奉命，毋輒往。闍母克南京，殺都統張敦固。

七月壬午，皇子宗峻薨。丙戌，禁外方使介冗從多者。壬辰，鶻實答言：「高麗約吾叛亡，增其邊備，必有異圖。」詔曰：「納我叛亡而弗歸，其曲在彼。凡有通問，毋違常式。或來侵略，整爾行列，與之從事。敢先犯彼，雖捷必罰。」乙未，以烏虎部及諸營叛，以昊勃極烈昱等討平之。

八月乙巳朔，以孛堇烏爪乃等爲賀宋生辰使。丁巳，撒離改部猛安雛思以贓罷，以奚金家奴代之。六部都統撻懶擊走昭古牙，殺其隊將曷魯燥、白撒曷等。又破降駱駝山、金源、興中諸軍，詔增給銀牌十。

十月甲辰朔，夏國遣使謝誓詔。戊午，天清節，宋、夏遣使來賀。甲子，詔發甯江州粟，賑泰州民被秋潦者。遙輦昭古牙率衆來降。興中府降。丙寅，詔有司運米五萬石於廣寧，以給南京、潤州戍卒。命南路軍帥闍母，以甲士千人益合蘇館路孛堇完顏阿實賚，以備高麗。戊辰，西南、西北兩路權都統斡魯言：「遼祥穩撻不野來奔，言耶律大石自稱爲王，置南北官屬，有戰馬萬匹。遼主從者不過四千戶，有步騎萬餘，欲趨天德，駐余都穀。」詔曰：「追襲遼主，必酌事宜。其討大石，則俟報下。」

十一月癸未，闍母下宜州，拔杈丫山，殺節度使韓慶民。癸卯，詔以米五萬石給撻懶、實古乃。

十二月戊申，以孛堇高居慶等爲賀宋正旦使。

三年正月癸酉朔，宋、夏遣使來賀。戊子，同知宣徽院事韓資正加尚書左僕射，爲諸宮都部署。乙未，夏國遣使奠幣及賀即位。宋遣使賀即位。

二月壬戌，婁室獲遼主於余睹穀，丁卯，以厖葛城地分授所徙烏虎里、迪烈底二部及契丹民。

三月乙亥，阿舍勃極烈謾都訶薨。丙子，賑奚、契丹新附之民。辛巳，建乾元殿。斡魯獻傳國寶，以謀葛失來附，請授印綬。是日，賜完顏婁室鐵券。

四月壬寅朔，詔以遼主赴京師。丁巳，南路軍帥察剌以罪罷。

五月己丑，蕭八斤獲遼玉寶來獻。

六月庚申，以獲遼主，遣李用和等充告慶使如宋。

七月壬申，禁內外官、宗室毋私役百姓。己卯，南京帥以錦州野蠶成繭，奉其絲綿來獻，命賞其長吏。詔權勢之家毋買貧民爲奴。其脅買者一人償十五人，詐買者一人償二人，皆杖一百。甲申，詔南京括官豪牧馬，以等第取之，分給諸軍。以耶律固等爲宋報謝使。

八月癸卯，斡魯以遼主至京師。甲辰，告於太祖廟。丙午，遼主延禧入見，降封海濱王。壬子，詔有司揀閱善射勇健之士以備宋。

九月壬午，廣寧府獻嘉禾。癸巳，保州路都孛堇加古撒曷有罪伏誅，以孛堇徒單烏烈代之。

十月甲辰，詔諸將伐宋。以諳班勃極烈杲兼領都元帥，移賚勃極烈宗翰兼左副元帥先鋒，經略使完顏希尹爲元帥右監軍，左金吾上將軍耶律余睹爲元帥右都臨，自西京入太原。六部路軍帥撻懶爲六部路都統，斜也副之，宗望爲南京路都統，闍母副之，知樞密院事劉彥宗兼領漢軍都統，自南京入燕山。詔建太祖廟於西京。召耶魯赴京師教授女直字。戊申，有司言權南路軍帥鶻實荅官吏貪縱，詔鞫之。壬子，天清節，宋、夏遣使來賀。丁巳，以闍母爲南京路都統，埽喝副之，宗望爲闍母、劉彥宗兩軍監戰。壬戌，詔曰：「今大有年，無儲蓄則何以備饑饉，其令牛一具賦粟一石，每謀克爲一廩貯之。」宋易州戍將韓民毅以軍降，處之蔚州。

十一月庚辰，以降封遼主爲海濱王詔中外。辛卯，南路軍帥司請禁契丹、奚、漢人挾兵器，詔勿禁。以張忠嗣權簽南京中書樞密院事。

十二月庚子，宗翰下朔州。甲辰，宗望諸軍及宋郭藥師、張企徽、劉舜仁戰於白河。大破之。蒲莧敗宋兵於古北口。丙午，郭藥師降，燕山州縣悉平。戊申，宗翰克代州。乙卯，中山降。丙辰，宗望破宋兵五千於真定。戊午，宗翰圍太原。耶律余睹破宋河東、陝西援兵於汾河北。甲子，宗望克信德府。

四年春正月丁卯朔，始朝日。降臣郭藥師、董才皆賜姓完顏氏。戊辰，宗弼取湯陰，大抃攻下浚州，迪古補取黎陽。己巳，諸軍渡河。庚午，取滑州。宗望使吳孝民等入汴，問宋取首謀平山者童貫、譚稹、詹度及張覺等。宋太上皇帝出奔。癸酉，諸軍圍汴。甲戌，宋使李梲來謝罪，且請修好。宗望許宋修好，約質，割三鎮地，增歲幣，載書稱伯侄。戊寅，宋以康王構、少宰張邦昌爲質。辛巳，宋上誓書、地圖，稱侄大宋皇帝、伯大金皇帝。癸未，諸軍解圍。

二月丁酉朔，夜，宋將姚平仲兵四十萬來襲宗望營，敗之。己亥，復進師圍汴。宋使宇文虛中以書來，改以肅王樞爲質，遣康王構歸。師還。壬子，以滑、浚二州與宋。宗翰定威勝軍，攻下隆德府。丁巳，次澤州。海濱王家奴誣其主欲亡去，詔誅其首惡，余並杖之。

三月癸未，銀朮可圍太原，宗翰還西京。

四月癸卯，宗望使宗弼來奏捷。乙丑，耿守忠等大敗宋兵於西都穀。

五月辛未，宋种師中以兵出井陘。癸酉，完顏活女敗之於殺熊嶺，斬師中於陣。是日，拔離速敗宋姚古軍於隆州穀。

六月丙申朔，高麗國王王楷奉表稱籓。庚戌，宗望獻所獲三象。庚申，以宗望爲右副元帥。

七月丙寅，遣高伯淑等宣諭高麗。壬申，出金牌，命孛堇大抃以所領渤海軍八猛安爲萬戶。戊子，以鐵勒部長奪離剌不從其兄夔里本叛，賜馬十一、豕百、錢五百萬。蕭仲恭使宋還，以所持宋帝與耶律餘睹蠟書自陳。

八月庚子，詔左副元帥宗翰、右副元帥宗望伐宋。宋張灝率兵出汾州，拔離速擊走之。劉臻以兵出壽陽，婁室破之。庚戌，宗翰發西京。辛亥，婁室等破宋張灝軍於文水。癸丑，宗望發保州。是日，耶律鐸破宋兵於雄州，那野等敗宋兵於中山。甲寅，新城縣進白烏。庚申，突拈取新樂。

九月丙寅，宗翰克太原，執經略使張孝純。鶻沙虎取平遙、靈石、孝義、介休諸縣。己巳，復以南京爲平州。辛未，宗望破宋种師閔於井陘，取天威軍，克真定，殺其守李邈。

十月，婁室克汾州，石州降。蒲察克平定軍，遼州降。丁未，天清節，高麗、夏遣使來賀，中京進嘉禾。

十一月甲子，宗翰自太原趨汴。丙寅，宗望自真定趨汴。戊辰，宗翰下威勝軍。癸酉，撒剌荅破天井關。乙亥，宗翰克隆德府。活女渡盟津。西京、永安軍、鄭州皆降。庚辰，宗翰克澤州。宗望諸軍渡河，臨河、大名二縣、德清軍、開德府皆下。丙戌，克懷州。是日，宗望至汴。

閏月壬辰朔，宋出兵拒戰，宗望等擊敗之。癸巳，宗翰至汴。丙辰，克汴城。庚申，以高隨充高麗生日使。辛酉，宋主桓出居青城。

十二月癸亥，宋主桓降，是日，歸於汴城。庚辰，詔曰：「朕惟國家，四境雖遠而兵革未息，田野雖廣而畎畝未辟，百工略備而祿秩未均，方貢僅修而賓館未贍。是皆出乎民力，苟不務本業而抑遊手，欲上下皆足，其可得乎？其令所在長吏，敦勸農功。」

五年正月辛卯朔，高麗、夏遣使來賀。癸巳，宗翰、宗望使使以宋降表來上。乙未，知樞密院事劉彥宗上表，請復立趙氏，不聽。丁巳，回鶻喝里可汗遣使入貢。

二月丙寅，詔降宋二帝爲庶人。三月丁酉，立宋太宰張邦昌爲大楚皇帝。割地賜夏國。四月乙酉，克陝府，取虢州。丙戌，以六部路都統撻懶爲元帥左監軍，南京路都統闍母爲元帥左都監。宗翰、宗望以宋二帝歸。己丑，詔曰：「合蘇館諸部與新附人民，其在降附之後同姓爲婚者，離之。」五月庚寅朔，宋康王構即位於歸德。宋殺張邦昌。婁室降解、絳、慈、顯、石、河中、岢嵐，寧化、保德、火山諸城。撻懶徇地山東，下密州。迪虎下單州，廣信軍降。

六月庚申，詔曰：「自河之北，今既分畫，重念其民或見城邑有被殘者，不無疑懼，遂命堅守。若即討伐，生靈可湣。其申諭以理，招輯安全之。儻執不移，自當致討。若諸軍敢利於俘掠輒肆蕩毀者，底於罰。」庚辰，右副元帥宗望薨。漢國王宗傑繼薨。

七月甲午，賜宗翰券書，除反逆外，鹹貰勿論。以石州戍將烏虎棄城喪師，杖之，削其宮。八月戊寅，以宋捷，遣耶律居謹等充宣慶使使高麗。丙戌，以宗輔爲右副元帥。詔曰：「河北、河東郡縣職員多闕，宜開貢舉取士，以安新民。其南北進士，各以所業試之。」

九月丁未，詔曰：「內地諸路，每耕牛一具賦粟五鬥，以備歉歲。」辛亥，賜元帥右監軍完顏希尹、萬戶銀朮可券書，除赦所不原，餘並勿論。闍母取河間，大敗宋兵於莫州，雄州降。撻懶克祁州，永寧軍、保州、順安軍皆降。

冬十月丁卯，沙州回鶻活剌散可汗遣使入貢。辛未，天清節，高麗、夏遣使來賀。宋二帝自燕徙居於中京。

十二月丙寅，右副元帥宗輔伐宋，徇地淄、青。烏林荅泰欲敗宋將李成於淄州。趙州降。阿里刮徇地浚州，敗敵兵，遂取滑州。乙亥，西南路都統斡魯薨。己卯，賽里下汝州。

六年正月丙戌朔，高麗、夏遣使來賀。宗弼破宋鄭宗孟軍於青州。銀朮可取鄧州。薩謀魯入襄陽。拔離速入均州。馬五取房州。癸巳，克青州。癸卯，闍母克濰州。丁未，迪古補敗宋將趙子昉兵。撒離喝敗宋於河上。甲寅，宋將馬括兵次樂安，宗輔擊敗之，聞宋主在維揚，以農時還師。宗弼敗宋兵於河上。

二月乙卯朔，拔離速取唐州，癸亥，取蔡州。己巳，移剌古敗宋將台宗雋等兵於大名。庚午，再破其軍，獲台宗雋及宋忠。甲戌，拔離速取陳州。癸未，克穎昌府。鄭州叛入於宋，復取鄭州。遷洛陽、襄陽、穎昌、汝、鄭、均、房、唐、鄧、陳、蔡之民於河北。宗翰復遣婁室攻下同、華、京兆、鳳翔，擒宋經制使傅亮。阿鄰破河中。斡魯入馮翊。

三月壬辰，命南路軍帥實古乃，籍節度使完顏慎思所領諸部及未置猛安謀克戶來上。己酉，撻懶下恩州。五月戊戌，移沙土古思以本部來附。六月己未，詔求祖宗遺事。撻懶遣兵徇下磁州、信德府。真定賊自稱元帥，秦王撒離喝討平之。七月乙巳，宋主遣使奉表請和，詔進兵伐之。以宋二庶人赴上京。八月乙卯，婁室敗宋兵於華州，訛特剌破敵於渭水，遂取下邽。丁丑，以宋二庶人素服見太祖廟，遂入見於乾元殿。封其父昏德公、子重昏侯。是日，告於太祖廟。以州郡職員名稱及俸給因革詔中外。

九月辛丑，繩果等敗宋兵於蒲城，甲申，又破敵於同州。乙丑，取丹州。十月丙寅，天清節，高麗、夏遣使來賀。癸酉，知樞密院事劉彥宗薨。丁丑，蒲察、婁室敗宋兵於臨真。戊寅，徙昏德公、重昏侯於韓州。庚辰，宗翰、宗輔會於濮，伐宋。

十一月庚寅，蒲察、婁室取延安府。壬辰，賑移懶路。乙未，取濮州，綏德軍降。婁室再攻晉寧軍，其守徐徽言固守，不能克。十二月丙辰，宗弼取開德府。丁卯，宗輔克大名府。鶻沙虎敗宋兵於鞏。

七年正月庚辰朔，高麗、夏遣使來賀。辛巳，吳國王闍母薨。甲午，以西京留守韓企先同中書門下平章事、知樞密院事。

二月戊辰，宋麟府路安撫使折可求以麟、府、豐三州降。己巳，婁室、塞里、鶻沙虎等破晉寧軍，其守徐徽言據子城拒戰。庚午，率衆潰圍走，擒之。使之拜，不拜。臨之以兵，不動。命降將折可求諭之降，指可求大罵，出不遜語，遂殺之。其統制孫昂及士卒皆不屈，盡殺之。甲戌，詔禁醫巫閭山遼代陵樵採。

三月己卯朔，日中有黑子。壬寅，詔軍興以來，良人被略爲驅者，聽其父母夫妻子贖之。尚書左僕射高楨罷。四月，蒲察、婁室取鄜、坊二州。五月乙卯，拔離速等襲宋主於揚州。九月丙午朔，日有食之。庚午，宗弼敗宋兵於睢陽。辛未，降其城。是月，曹州降。十月丙子朔，京兆府降。丁丑，鞏州降。庚寅，天清節，高麗、夏遣使來賀。丁酉，阿里、當海、大抃破敵於壽春。己亥，安撫使馬世元以城降。甲辰，廬州降。十一月庚戌，徙曷蘇館都統司治寧州。乙卯，高麗遣使來貢。丙辰，宗弼取和州。壬戌，宗弼渡江，敗宋副元帥杜充軍於江寧。丁卯，守臣陳邦光以城降。

十二月丙戌，宗弼取湖州。丁亥，克杭州。阿里、蒲盧渾追宋主於明州。越州降。大抃敗宋樞密使周望於秀州，又敗宋兵於杭州東北。戊戌，阿里、蒲盧渾敗宋兵於東關，遂濟曹娥江。壬寅，敗宋兵於高橋。宋主入于海。

八年正月甲辰朔，高麗、夏遣使來賀。丁巳，以同中書門下平章事韓企先爲尚書左僕射兼侍中。己未，阿里、蒲盧渾克明州，執其守臣趙伯諤。庚申，詔曰「避役之民，以微直鬻身權貴之家者，悉出還本貫。」阿魯補、斜里也下太平、順昌及濠州。

是月，宋副元帥杜充以其衆降。二月乙亥，宗弼還自杭州。庚寅，取秀州。戊戌，取平江。汴京亂，三月丁卯，大迪里復取之。宗弼及宋韓世忠戰於鎮江，不利。四月丙申，復戰於江寧，敗之。諸軍渡江。是日，阿魯補戰於拓皋，己亥，周企戰於壽春，辛丑，婁室戰於淳化，皆勝之。醴州降，遂克邠州。

五月癸卯，禁私度僧尼及繼父繼母之男女無相嫁娶。戊申，詔曰：「河北、河東簽軍。其家屬流寓河南被俘掠爲奴婢者，官爲贖之，俾復其業。」六月壬申，詔遣遼統軍使耶律曷禮質、節度使蕭別離剌等十人。分治新附州鎮。癸酉，詔以昏德公六女爲宗婦。七月辛亥，詔給泰州都統婆盧火所部諸謀克甲胄各五十。先遣婁室經略陝西，所下城邑叛服不常，其監戰阿盧補請益兵。帥府會諸將議曰：「兵威非不足，綏懷之道有所未盡。誠得位望隆重、恩威兼濟者以往，可指日而定。若以皇子右副元帥宗輔往，爲宜。」以聞。詔曰：「婁室往者所向輒克，今使專征陝西，淹延未定，豈倦於兵而自愛耶？關、陝重地，卿等其戮力焉。」丁卯，上如東京溫湯。徙昏德公、重昏侯於鶻里改路。

九月戊申，立劉豫爲大齊皇帝，世修子禮，都大名府。辛酉，諳班勃極烈、都元帥杲薨。癸亥，宗輔等敗宋張浚軍於富平。耀州降。乙丑，鳳翔府降。十月乙亥，上至自東京。齊帝劉豫遣使謝封冊。甲申，天清節，齊、高麗、夏遣使來賀。以鐵驪突離剌同中書門下平章事。詔遼、宋官上本國誥命，等第換授。

十一月甲辰，宗輔下涇州。丁未，渭州降。敗宋劉倪軍於瓦亭。戊申，原州降。宋涇原路統制張中孚、知鎮戎軍李彥琦以衆降。馬五等擊宋吳玠軍於隴州。庚戌，以遙鎮節度使烏克壽等爲齊劉豫生日使。癸亥，宗輔以陝西事狀聞，詔獎諭之。十二月丁丑，完顏婁室薨。乙酉，宗輔敗宋劉維輔軍。壬辰，熙州降。

九年正月己亥朔，齊、高麗、夏遣使來賀。戊申，命以徒門水以西，渾疃、星顯、僝蠢三水以北閒田，給曷懶路諸謀克。辛亥，蒲察鶻拔魯、完顏忒里討張萬敵於白馬湖，陷於敵。癸丑，以同中書門下平章事時立愛爲侍中，知樞密院張忠嗣爲宣政殿大學士、知三司使事。宗弼、阿盧補撫定鞏、洮、河、樂、西寧、蘭、廓、積石等州。涇原、熙河兩路皆平。

四月己卯，詔「新徙戍邊戶，匱於衣食，有典質其親屬奴婢者，官爲贖之。戶計其口而有二三者，以官奴婢益之，使戶爲四口。又乏耕牛者，給以官牛，別委官勸督田作。戍戶及邊軍資糧不繼，傘粟於民而與賑恤。其續遷戍戶在中路者，姑止之，即其地種藝，俟畢獲而行，及來春農時，以至戍所。」五月丙午，分遣使者諸路勸農。

六月壬辰，賜昏德公、重昏侯時服各兩襲。八月辛巳，回鶻隈欲遣使來貢。九月己酉，和州回鶻執耶律大石之黨撒八、迪里、突迭來獻。十月戊寅，天清節，齊、高麗、夏遣使來賀。撒離喝攻下慶陽。慕洧以環州降。宗弼與宋吳玠戰於和尚原，敗績。十一月己未，遷趙氏疏屬於上京。以陝西地賜齊。

十年正月癸巳朔，齊、高麗、夏遣使來賀。己酉，齊表謝賜地。壬子，詔曰：「昔遼人分士庶之族，賦役皆有等差，其悉均之。」二月庚午，賑上京路戍邊猛安民。

四月丁卯，詔：「諸良人知情嫁奴者，聽如故爲妻，其不知而嫁者，去住悉從所欲。」移賚勃極烈，左副元帥宗翰朝京師。庚午，乙太祖孫亶爲諳班勃極烈，皇子宗磐爲國論忽魯勃極烈，國論勃極烈宗幹爲國論左勃極烈，移賚勃極烈、左副元帥宗翰爲國論右勃極烈兼都元帥，右副元帥宗輔爲左副元帥。庚寅，聞鴨綠、混同江暴漲，命賑徙戍邊戶在混同江者。

閏月辛卯，詔分遣鶻沙虎等十三人閱諸路丁壯，調赴軍。七月甲午，賑泰州路戍邊戶。上如中京。九月，元帥右都監耶律餘睹謀反，出奔。其黨燕京統軍使蕭高六伏誅，蔚州節度使蕭特謀葛自殺。

十月壬寅，天清節，大赦。齊、高麗、夏遣使來賀。上如興中府。齊使使來告母喪。十一月癸亥，以武良謨爲齊弔祭使。癸未，撒離喝請取劍外十三州，從之。部族節度使土古廝捕斬余睹及其諸子，函其首來獻。十二月庚子，撒離喝克金州。上至自興中府。

十一年正月丁巳朔，齊、高麗、夏遣使來賀。丁卯，撒離喝敗吳玠於饒峰關。戊辰，取洋州。甲戌，入興元府。二月己亥，元帥府言：「承詔賑軍士，臣恐有司錢幣將不繼。請自元帥以下有祿者出錢助給之。」詔曰：「官有府庫而取於臣下，此何理耶？其悉從官給。」八月甲申，黃龍府置錢帛司。戊子，趙㮙誣告其父昏德公謀反，㮙及其婿劉文彥伏誅。戊戌，詔曰：「比以軍旅未定，嘗命帥府自擇人授官，今並從朝廷選注。」十月丙申，天清節，齊、高麗、夏遣使來賀。十一月丙寅，賑移懶路。宗弼克和尚原。十二月癸未，賑曷懶路。

十二年正月辛亥朔，齊、高麗、夏遣使來賀。甲子，初改定製度，詔中外。丙寅，如東京。二月丁酉，撒離喝敗宋吳玠軍於固鎮。四月，至自東京。六月甲午，以阿盧補爲元帥右都監。十月庚寅，天清節，齊、高麗、夏遣使來賀。

十三年正月丙午朔，日有食之。己巳，上崩於明德宮，年六十一。庚午，諳班勃極烈即皇帝位於柩前。三月庚辰，上尊諡曰文烈皇帝，廟號太宗。乙酉，葬和陵。皇統四年，改號恭陵。五年，增上尊諡曰體元應運世德昭功哲惠仁聖文烈皇帝。貞元三年十一月戊申，改葬於大房山，仍號恭陵。

贊曰：天輔草創，未遑禮樂之事。太宗以斜也、宗幹知國政，以宗翰、宗望總戎事。既滅遼舉宋，即議禮制度，治曆明時，纘以武功，述以文事，經國規摹，至是始定。在位十三年，宮室苑艤無所增益。末聽大臣計，傳位熙宗，使太祖世嗣不失正緒，可謂行其所甚難矣！

卷四 本紀第四 熙宗

熙宗弘基纘武莊靖孝成皇帝，諱亶，本諱合剌，太祖孫，景宣皇帝子。母蒲察氏。天輔三年己亥歲生。天會八年，諳班勃極烈杲薨，太宗意久未決。十年，左副元帥宗翰、右副元帥宗輔、左監軍完顏希尹入朝，與宗幹議曰：「諳班勃極烈虛位已久，今不早定，恐授非其人。合剌，先帝嫡孫，當立。」相與請於太宗者再三，乃從之。四月庚午，詔曰：「爾爲太祖之嫡孫，故命爾爲諳班勃極烈，其無自謂沖幼，狎於童戲，惟敬厥德。」諳班勃極烈者，太宗嘗居是官，及登大位，以命弟杲。杲薨，帝定議爲儲嗣，故以是命焉。

十三年正月己巳，太宗崩。庚午，即皇帝位。甲戌，詔中外。詔公私禁酒。癸酉，遣使告哀於齊、高麗、夏及報即位，仍詔齊自今稱臣勿稱子。二月乙巳，追諡太祖後唐括氏曰聖穆皇后，裴滿氏曰光懿皇后。追冊太祖妃僕散氏曰德妃，烏古論氏曰賢妃。辛酉，改葬太祖於和陵。

三月己卯，齊、高麗使來弔祭。庚辰，諡大行皇帝曰文烈，廟號太宗。乙酉，葬太宗爲和陵。甲午，以國論右勃極烈、都元帥宗翰爲太保，領三省事，封晉國王。戊戌，詔諸國使賜宴。不舉樂。四月戊午，齊、高麗遣使賀即位。丙寅，昏德公趙佶薨，遣使致祭及賻贈。是月，甘露降於熊嶽縣。

五月甲申，左副元帥宗輔薨。九月壬申，追尊皇考豐王爲景宣皇帝，廟號徽宗，皇妣蒲察氏爲惠昭皇后。戊寅，尊太祖後紇石烈氏、太宗後唐括氏皆爲太皇太后，詔中外。乙酉，改葬徽宗及惠昭後爲興陵。

十一月，以尚書令宋國王宗磐爲太師。乙亥，初頒曆。己卯，以元帥左監完顏希尹爲尚書左丞相兼侍中，太子少保高慶裔爲左丞，平陽尹蕭慶爲右丞。己丑，建天開殿爲爻剌。十二月癸亥，始定齊、高麗、夏朝賀、賜宴、朝辭儀。以京西鹿囿賜農民。

十四年正月己巳朔，上朝太皇太后於兩宮。齊、高麗、夏遣使來賀。癸酉，頒曆爲高麗。丁丑，太皇太后紇石烈氏崩。乙酉，萬壽節，齊、高麗、夏遣使來賀。上本七月七日生，以同皇考忌日，改用正月十七日。二月癸卯，上尊諡曰欽憲皇后，葬睿陵。三月壬午，乙太保宗翰、太師宗磐、太傅宗幹並領三省事。丁酉，高麗遣使來吊。八月丙辰，追尊九代祖以下曰皇帝、皇后，定始祖、景祖、世祖、太祖、太宗廟皆不祧。癸亥，詔齊國與本朝軍民訴訟相關者，文移署年，止用天會。十月甲寅，以吳激爲高麗王生日使，蕭仲恭爲齊劉豫回謝並生日正旦使。

十五年正月癸亥朔，上朝太皇太后於明德宮。齊、高麗、夏遣使來賀。初用《大明曆》。己卯，萬壽節，齊、高麗、夏遣使來賀。六月庚戌，尚書左丞高慶裔、轉連使劉思有罪伏誅。七月辛巳，太保、領三省事、晉國王宗翰薨。丙戌夜，京師地震。封皇叔宗雋、宗固，叔祖暈皆爲王。丁亥，汰兵興濫爵。十月乙卯，以元帥左監軍撻懶爲左副元帥，封魯國王。宗弼右副元帥，封瀋王。知樞密院事兼侍中時立愛致仕。十一月丙午，廢齊國，降封劉豫爲蜀王，詔中外。置行台尚書省爲汴。十二月戊辰，劉豫上表謝封爵。癸未，詔改明年爲天眷元年。大赦。命韓昉、耶律紹文等編修國史。以勖爲尚書左丞、同中書門下平章事。徙蜀王劉豫臨潢府。

天眷元年正月戊子朔，上朝明德宮。高麗、夏遣使來賀。頒女直小字。封大司空昱爲王。甲辰，萬壽節，高麗、夏遣使來賀。二月壬戌，上如爻剌春水。乙丑，幸天開殿。己巳，詔罷來流水、混同江護邏地，與民耕牧。三月庚寅，以禁苑隙地分給百姓。戊申，以韓昉爲翰林學士。

四月丁卯，命少府監盧彥倫營建宮室，止從儉素。壬午，朝享爲天元殿。立裴滿氏爲貴妃。五月己亥，詔以經義、詞賦兩科取士。

六月戊午，上至自天開殿。秋七月辛卯，左副元帥撻懶、東京留守宗雋來朝。丁酉，按出滸河溢，壞廬舍，民多溺死。壬寅，左丞相希尹罷。八月甲寅朔，頒行官制。癸亥，回鶻遣使朝貢。己卯，以河南地與宋。以右司侍郎張通古等使江南。以京師爲上京，府曰會寧，舊上京爲北京。九月甲申朔，以奭爲會甯牧，封鄧王。乙未，詔百官誥命，女直、契丹、漢人各用本字，渤海同漢人。丁酉，改燕京樞密院爲行台尚書省。戊戌，上朝明德宮。甲辰，以奕爲平章政事。己酉，省燕中西三京、平州東、西等路州縣。辛亥，權行台左丞相張孝純致仕。

十月甲寅朔，以御前管勾契丹文字李德固爲參知政事。丙寅，封叔宗強爲紀王，宗敏邢王，太宗子斛魯補等十三人爲王。己巳，始禁親王以下佩刀入宮。辛未，定封國制。癸酉，以東京留守宗雋爲尚書左丞相兼侍中，封陳王。十一月丙辰，以康宗以上畫像工畢，奠獻爲乾元殿。十二月癸亥，新宮成。甲戌，高麗遣使入貢。丁丑，立貴妃裴滿氏爲皇后。

二年正月壬午朔，高麗、夏遣使來賀。戊戌，萬壽節，高麗、夏遣使來賀。以左丞相宗雋爲太保、領三省事，進封袞國王。興中尹完顏希尹復爲尚書左丞相兼侍中。二月乙未，上如天開殿。三月丙辰，命百官詳定儀制。四月甲戌，百官朝參，初用朝服。己卯，宋遣使謝河南地。

五月戊子，太白晝見。乙巳，上至自天開殿。六月己酉朔，初御冠服。辛亥，吳十謀反，伏誅。己未，上從容謂侍臣曰：「朕每閱《貞觀政要》，見其君臣議論，大可規法。」翰林學士韓昉對曰：「皆由太宗溫顏訪問，房、杜輩竭忠盡誠。其書雖簡，足以爲法。」上曰：「太宗固一代賢君，明皇何如？」昉曰：「唐自太宗以來，惟明皇、憲宗可數。明皇所謂有始而無終者。初以艱危得位，用姚崇、宋璟，惟正是行，故能成開元之治。末年怠於萬機，委政李林甫，奸諛是用，以致天寶之亂。苟能慎終如始，則貞觀之風不難追矣。」上稱善。又曰：「周成王何如主？」昉對曰：「古之賢君。」上曰：「成王雖賢，亦周公輔佐之力。後世疑周公殺其兄，以朕觀之，爲社稷大計，亦不當非也。」

七月辛巳，宋國王宗磐、袞國王宗雋謀反，伏誅。丙戌，以右副元帥宗弼爲都元帥，進封國王。丁亥，以誅宗磐等詔中外。己丑，以左副元帥撻懶爲台左丞相，杜充爲行台右丞相，蕭寶、耶律輝行台平章政事。甲午，鹹州祥穩沂王暈坐與宗磐謀反，伏誅。辛丑，乙太傅、領三省事宗幹爲太師，領三省如故，進封梁宋國王。

八月辛亥，行台左相撻懶、翼王鶻懶及活離胡土、撻懶子斡帶、烏達補謀反，伏誅。丁丑，太白晝見。

九月戊寅朔，降封太宗諸子。大司空昱罷。丙申，初居新宮。立太祖原廟於慶元宮，壬寅，宋遣王倫等乞歸父喪及母韋氏等，拘倫不遣。以溫都思忠諸路廉問。十月癸酉，夏國使來告喪。十二月，豫國公昱薨。

三年正月丁丑朔，高麗、夏遣使來賀。癸巳，萬壽節，高麗、夏遣使來賀。以都元帥宗弼領行台尚書省事。四月乙巳朔，溫都思忠廉問諸路，得廉吏杜遵晦以下百二十四人，各進一階，貪吏張軫以下二十一人皆罷之。癸丑，蜀國公完顏銀朮哥薨。丁卯，上如燕京。

五月丙子，詔元帥府復取河南、陝西地。己卯，詔冊李仁孝爲夏國王。命都元帥宗弼以兵自黎陽趨汴，右監軍撒離合出河中趨陝西。

是月，河南平。六月，陝西平。上次涼陘大旱。使蕭彥讓、田鐧決西京囚。秋七月癸卯朔，日有食之。乙卯，宗弼遣使奏河南、陝西捷。丁卯，詔文武官五品以上致仕，給俸祿之半，職三品者仍給傔人。

八月辛巳，招撫諭陝西五路。壬午，初定公主、郡縣主及駙馬官品。九月壬寅朔，宗弼來朝。戊申，上至燕京。己酉，親饗太祖廟。庚申，宗弼還軍中。夏國遣使謝賻贈。癸亥，殺左丞相完顏希尹、右丞蕭慶及希尹子昭武大將軍把搭、符寶郎漫帶。戊辰，夏國遣使謝封冊。十一月癸丑，以孔子四十九代孫璠襲封衍聖公。癸亥，以都點檢蕭仲恭爲尚書右丞，前西京留守昂爲平章政事。甲子，行台尚書右丞相杜充薨。十二月乙亥，都元帥宗弼上言宋將岳飛、張俊、韓世忠率衆渡江，詔命擊之。丁丑，地震。己亥，以元帥左監軍阿離補爲左副元帥，右監軍撒離合爲右副元帥。

皇統元年正月辛丑朔，高麗、夏遣使來賀。庚戌，群臣上尊號曰崇天體道欽明文武聖德皇帝。初御袞冕。癸丑，謝太廟。大赦。改元。丁巳，萬壽節，高麗、夏遣使來賀。己未，初定命婦封號。夏國請置榷場，許之。己巳，封平章政事昂爲漆水郡王。

二月戊寅，詔諸致仕官職俱至三品者，俸祿人力各給其半。宗弼克廬州。乙酉，改封海濱王耶律延禧爲豫王，昏德公趙佶爲天水郡王，重昏侯趙桓爲天水郡公。戊子，上親祭孔子廟，北面再拜。退謂侍臣曰：「朕幼年遊佚，不知志學，歲月逾邁，深以爲悔。孔子雖無位，其道可尊，使萬世景仰。大凡爲善，不可不勉。」自是頗讀《尚書》、《論語》及《五代》、《遼史》諸書，或以夜繼焉。

三月己未，上宴群臣爲瑤池殿，適宗弼遣使奏捷，侍臣多進詩稱賀。帝覽之曰：「太平之世，當尚文物，自古致治，皆由是也。」四月丙子，以濟南尹韓昉參知政事。辛巳，宗弼請伐江南，從之。五月己酉，太師、領三省事、梁宋國王宗幹薨。庚戌，上親臨。日官奏，戌、亥不宜哭泣。上曰：「君臣之義，骨肉之親，豈可避之。」遂哭之慟，命輟朝七日。

六月甲戌，詔都元帥宗弼與宰執同入奏事。庚寅，行台平章政事耶律暉致仕。壬辰，有司請舉樂，上以宗幹新喪不允。甲午，衛王宗強薨，上親臨、輟朝如宗幹喪。七月癸卯，以景宣皇帝忌辰，命尚食徹肉。丙午，以宗弼爲尚書左丞相兼侍中、都元帥、領行台如故。己酉，宗弼還軍中。辛亥，參知政事耶律讓罷。

九月戊申，上至自燕京。朝太皇太后於明德宮。詔賜鰥寡孤獨不能自存者，人絹二匹、絮三斤。是秋，蝗。都元帥宗弼伐宋，渡淮。以書讓宋，宋復書乞罷兵，宗弼以便宜畫淮爲界。

十一月己酉，高麗國賀受尊號。稽古殿火。十二月癸巳，夏國賀受尊號。天水郡公趙桓乞本品俸，詔賙濟之。左丞勖進先朝《實錄》三卷，上焚香立受之。

二年正月乙未朔，高麗、夏遣使來賀。己亥，上獵爲來流河。乙巳，命封高麗。丁未，上至自來流河。辛亥，萬壽節，高麗、夏遣使來賀。壬子，衍聖公孔璠薨，子拯襲。二月丁卯，上如天開殿。甲戌，賑熙河路，戊子，皇子濟安生。辛卯，宋使曹勳來許歲幣銀、絹二十五萬兩、匹，畫淮爲界，世世子孫，永守誓言。改封蜀王劉豫爲曹王。壬辰，以皇子生，赦中外。

三月辛丑，還自天開殿。大雪。丙午，以宗弼爲太傅。丙辰，遣左宣徽使劉筈以袞冕圭冊冊宋康王爲帝。歸宋帝母韋氏及故妻邢氏、天水郡王並妻鄭氏喪爲江南。戊午，立子濟安爲皇太子。四月丙寅，以臣宋告中外。庚午，五雲樓、重明等殿成。五月癸巳朔，不視朝。上自去年荒爲酒，與近臣飲，或繼以夜。宰相入諫，輒飲以酒，曰：「知卿等意，今既飲矣，明日當戒。」因復飲。乙卯，賜宋誓詔。辛酉，宴群臣於五雲樓，皆盡醉而罷。

七月甲午，回鶻遣使來貢。北京、廣寧府蝗。丁酉，賜宗弼金券。八月丁卯，詔歸硃弁、張邵、洪皓於宋。辛未，復太宗子胡盧爲王。賑陝西。

九月壬辰，詔給天水郡王子、侄、婿，天水郡公子俸給。

十一月甲寅，平章政事漆水郡王昂薨，追封鄆王。十二月乙丑，高麗王遣使謝封冊。庚午，宋遣使謝歸三喪及母韋氏。壬申，上獵爲核耶呆米路。癸未，還宮。甲申，皇太子濟安薨。

三年正月己丑朔，以皇太子喪不御正殿，群臣詣便殿稱賀。宋、高麗、夏使詣皇極殿遙賀。乙巳，萬壽節，如正旦儀。三月辛卯，以尚書左丞勖爲平章政事，殿前都點檢宗憲尚書左丞。丁酉，太皇太后唐括氏崩。己酉，封子道濟爲魏王。

五月丁巳朔，京兆進瑞麥。癸亥，上致祭太皇太后。甲申，初立太廟、社稷。六月己酉，初置驍毅軍。七月丙寅，上致祭太皇太后。庚辰，太原路進獬豸並瑞麥。

八月辛卯，詔給天水郡王孫及天水郡公婿俸祿。丙申，老人星見。乙巳，諡太皇太后曰欽仁皇后。戊申，葬恭陵。十二月癸未朔，日有食之。

四年正月癸丑朔，宋、高麗、夏遣使來賀。甲寅，詔以去年宋幣賜始祖以下宗室。己未，以宋使王倫爲平州轉運使，既受命，復辭，罪其反覆，誅之。乙丑，陝西進嘉禾十有二莖，莖皆七穗。己巳，萬壽節，宋、高麗、夏遣使來賀。乙亥，上祭欽仁皇后，哭盡哀。二月癸未，上如東京。丙申，次百泊河春水。丁酉，回鶻遣使來賀，以粘合韓奴報之。

五月辛亥朔，次薰風殿。六月辛巳朔，日有食之。

七月庚午，建原廟於東京。八月癸未，殺魏王道濟。九月乙酉，上如東京。壬子，畋爲沙河，射虎獲之。乙卯，遣使祭遼主陵。辛酉，詔薰風殿二十里內及巡幸所過五里內，並復一歲。癸酉，行台左丞相張孝純薨。十月壬辰，立借貸饑民酬賞格。甲辰，以河朔諸郡地震，詔復百姓一年，其壓死無人收葬者，官爲斂藏之。陝西、蒲、解、汝、蔡等處因歲饑，流民典雇爲奴婢者，官給絹贖爲良，放還其鄉。十一月己酉，上獵爲海島。十二月甲午，至東京。

五年正月丁未朔，宋、高麗、夏遣使來賀。癸亥，萬壽節，宋、高麗、夏遣使來賀。二月乙未，次濟州春水。三月戊辰，次天開殿。五月戊午，初用御制小字。壬寅，以平章政事勖諫，上爲止酒，仍佈告廷臣。六月乙亥朔，日有食之。

八月戊戌，發天開殿。九月庚申，至自東京。十月辛卯，增諡太祖。閏月戊寅，大名府進牛生麟。壬辰，懷州進嘉禾。十二月戊申，增諡始祖以下十帝及太宗、徽宗。丁巳，赦。

六年正月辛未朔，宋、高麗、夏遣使來賀。壬申，封太祖諸孫爲王。乙亥，畋爲謀勒。甲申，還京師。丁亥，萬壽節，宋、高麗、夏遣使來賀。庚寅，以邊地賜夏國。壬辰，如春水。帝從禽，導騎誤入大澤中，帝馬陷，因步出，亦不罪導者。乙未，封偎喝爲王。二月丙寅，右丞相韓企先薨。

三月壬申，以阿離補爲行台右丞相。四月庚子朔，上至自春水。以同判大宗正事宗固爲太保、右丞相兼中書令。戊午，行台右丞相阿離補薨。五月壬申，高麗王楷薨。辛卯，以左宣徽使劉筈爲行台右丞相。

六月乙巳，殺宇文虛中及高士談。乙丑，遣使弔祭高麗，並起復嗣王晛。九月戊辰朔，以許王破汴，睿宗平陝西，鄭王克遼及婁室、銀朮可皆有大功，並爲立碑。戊寅，曹王劉豫薨。是歲，遣粘割韓奴招耶律大石，被害。

七年正月乙丑朔，宋、高麗、夏遣使來賀。辛巳，萬春節，宋、高麗、夏遣使來賀。癸未，以西京鹿囿爲民田。丁亥，太白經天。三月戊寅，高麗遣使謝弔祭、起復。四月戊午，宴便殿。上醉酒，殺戶部尚書宗禮。六月丁酉，殺橫海軍節度使田鐧、左司郎中奚毅、翰林待制邢具瞻及王植、高鳳廷、王效、趙益興、龔夷鑒等。

七月己巳，太白經天，曲赦畿內。九月，太保、右丞相宗固薨。以都元帥宗弼爲太師、領三省事，都元帥、行台尚書省事如故，平章政事勖爲左丞相兼侍中，都點檢宗賢爲右丞相兼中書令，行台右丞相劉筈、右丞蕭仲恭爲平章政事，李德固爲尚書右丞，秘書監蕭肄爲參知政事。十月壬子，平章行台尚書省事奚寶薨。十一月癸酉，以工部侍郎僕散太彎爲御史大夫。乙亥，兵部尚書秉德進三角羊。己卯，詔減常膳羊豕五之二。癸未，以尚書左丞宗憲爲行台平章政事，同判大宗正事亮爲尚書左丞。十二月戊午，參知政事韓昉罷。兵部尚書秉德爲參知政事。

八年正月庚申朔，宋、高麗、夏遣使來賀。丙子，萬壽節，宋、高麗、夏遣使來賀。二月壬子，以哥魯葛波古等爲橫賜高麗、夏國使。甲寅，以大理卿宗安等爲高麗王晛封冊使。乙卯，上如天開殿。四月戊子朔，日有食之。辛丑，遣參知政事秉德等爲廉察官吏。庚戌，至自天開殿。甲寅，《遼史》成。六月乙卯，平章政事蕭仲恭爲行台左丞相，左丞亮爲平章政事，都點檢唐括辯爲尚書左丞。高麗遣使謝封冊。

七月乙亥，御史大夫僕散彎罷，以侍衛親軍都指揮使阿魯帶爲御史大夫。戊寅，以尚書左丞唐括辯奉職不謹，杖之。八月戊戌，宗弼進《太祖實錄》，上焚香立受之。庚子，以尚書左丞相勖領行台尚書省事，右丞相宗賢爲太保、尚書左丞相。丙午，以行台左丞相蕭仲恭爲尚書右丞相。閏月庚申，宰臣以西林多鹿，請上獵。上恐害稼，不允。丙寅，太廟成。九月丙申，尚書左丞唐括辯罷。以左宣徽使稟爲尚書左丞。十月辛酉，太師、領三省事、都元帥、越國王宗弼薨。

十一月壬辰，太白經天。乙未，左丞相宗賢、左丞稟等言，州郡長吏當並用本國人。上曰：「四海之內，皆朕臣子，若分別待之，豈能致一。諺不雲乎，'疑人勿使，使人勿疑'。自今本國及諸色人，量才通用之。」辛丑，以尚書左丞相宗賢爲左副元帥，平章政事亮爲尚書左丞相兼侍中，參知政事秉德爲平章政事。庚戌，左副元帥宗賢復爲太保，左丞相、左副元帥如故。十二月乙卯，以右丞相蕭仲恭爲太傅、領三省事，左丞相亮爲尚書右丞相。乙亥，以左丞相宗賢爲太師、領三省事兼都元帥。

九年正月甲申朔，宋、高麗、夏遣使來賀。戊戌，太師、領三省事、都元帥宗賢罷。領行台尚書省事勖爲太師、領三省事，同判大宗正事充爲尚書左丞相，右丞相亮兼都元帥。庚子，萬壽節，宋、高麗、夏遣使來賀。壬寅，左丞相充薨。丙午，以右丞相亮爲左丞相，判大宗正事宗本爲尚書右丞相，左副元帥宗敏爲都元帥，南京留守宗賢爲左副元帥兼西京留守。己酉，宗賢復爲太保、領三省事。

二月甲寅，會甯牧唐括辯復爲尚書左丞，尚書左丞稟爲行台平章政事。三月癸未朔，日有食之。辛丑，以司空宗本爲尚書右丞相兼中書令，左丞相亮爲太保、領三省事。

四月壬申夜，大風雨，雷電震壞寢殿鴟尾，有火入上寢，燒幃幔，帝趨別殿避之。丁丑，有龍鬥爲利州榆林河水上。大風壞民居、官舍，瓦木人畜皆飄揚十數里，死傷者數百人。五月戊子，以四月壬申、丁丑天變，肆赦。命翰林學士張鈞草詔，參知政事蕭肄擿其語以爲誹謗，上怒，殺鈞。是日，曲赦上京囚。庚寅，出太保、領三省事亮領行台尚書省事。戊申，武庫署令耶律八斤妄稱上言宿直將軍蕭榮與胙王元爲黨，誅之。

六月己未，以都元帥宗敏爲太保、領三省事兼左副元帥，左丞相宗賢兼都元帥。八月庚申，以劉筈爲司空，行台右丞相如故。宰臣議徙遼陽、勃海之民於燕南，從之。侍從高壽星等當遷，訴爲後，後以白上，上怒議者，杖平章政事秉德，殺左司郎中三合。九月丙申，以領行台尚書省事亮復爲平章政事。戊戌，以右丞相宗本爲太保、領三省事，左副元帥宗敏領行台尚書省事，平章政事秉德爲尚書左丞相兼中書令，司空劉筈爲平章政事。庚子，以御史大夫宗甫爲參知政事。

十月乙丑，殺北京留守胙王元及弟安武軍節度使查剌、左衛將軍特思。大赦。癸酉，以翰林學士京爲御史大夫。十一月癸未，殺皇后裴滿氏。召胙王妃撒卯入宮。戊子，殺故鄧王子阿懶、達懶。癸巳，上獵爲忽剌渾土溫。遣使殺德妃烏古論氏及夾谷氏、張氏。十二月己酉朔，上至自獵所。丙辰，殺妃裴滿氏爲寢殿。而平章政事亮因群臣震恐，與所親駙馬唐括辯、寢殿小底大興國、護衛十人長忽土、阿里出虎等謀爲亂。丁巳，以忽土、阿里出虎當內直，命省令史李老僧語興國。夜二鼓，興國竊符，矯詔開宮門，召辯等。亮懷刀與其妹夫特廝隨辯入至宮門，守者以辯駙馬，不疑，內之。及殿門，衛士覺，抽刃劫之，莫敢動。忽土、阿亮出虎至帝前，帝求榻上常所置佩刀，不知已爲興國易置其處，忽土、阿里出虎遂進弒帝，亮復前手刃之，血濺滿其面與衣。帝崩，時年三十一。左丞相秉德等遂奉亮坐，羅拜呼萬歲，立以爲帝。降帝爲東昏王，葬於皇后裴滿氏墓中。貞元三年，改葬爲大房山蓼香甸，諸王同兆域。大定初，追諡武靈皇帝，廟號閔宗，陵曰思陵。別立廟。十九年，升祔爲太廟，增諡弘基纘武莊靖孝成皇帝。二十七年，改廟號熙宗。二十八年，以思陵狹小，改葬於峨眉穀，仍號思陵。詔中外。

贊曰：熙宗之時，四方無事，敬禮宗室大臣，委以國政，其繼體守文之治，有足觀者。末年酗酒妄殺，人懷危懼。所謂前有讒而不見，後有賊而不知。馴致其禍，非一朝一夕故也。

卷五 本紀第五 海陵

廢帝海陵庶人亮，字元功，本諱迪古乃，遼王宗幹第二子也。母大氏。天輔六年壬寅歲生。天眷三年，年十八，以宗室子爲奉國上將軍，赴梁王宗弼軍前任使，以爲行軍萬戶，遷驃騎上將軍。皇統四年，加龍虎衛上將軍，爲中京留守，遷光祿大夫。爲人僄急，多猜忌，殘忍任數。初，熙宗以太祖嫡孫嗣位，亮意以爲宗幹太祖長子，而己亦太祖孫，遂懷覬覦。在中京，專務立威，以厭伏小人。猛安蕭裕傾險敢決，亮結納之，每與論天下事。裕揣知其意，因勸海陵舉大事，語在《裕傳》。

七年五月，召爲同判大宗正事，加特進。十一月，拜尚書左丞，務攬持權柄，用其腹心爲省台要職，引蕭裕爲兵部侍郎。一日因召對，語及太祖創業艱難，亮因嗚咽流涕，熙宗以爲忠。八年六月，拜平章政事。十一月，拜右丞相。

九年正月，兼都元帥。熙宗使小底大興國賜亮生日，悼後亦附賜禮物，熙宗不悅，杖興國百，追其賜物，海陵由此不自安。三月，拜太保、領三省事，益邀求人譽，引用勢望子孫，結其歡心。四月，學士張鈞草詔忤旨死，熙宗問：「誰使爲之？」左丞相宗賢對曰：「太保實然。」熙宗不悅，遂出爲領行台尚書省事。過中京，與蕭裕定約而去。至良鄉，召還。海陵莫測所以召還之意，大恐。既至，復爲平章政事，由是益危迫。

熙宗嘗以事杖左丞唐括辯及右丞相秉德，辯及與大理卿烏帶謀廢立，而烏帶先此謀告海陵。他日，海陵與辯語及廢立事，曰：「若舉大事，誰可立者？」辯曰：「胙王常勝乎？」問其次，曰：「鄧王子阿懶。」亮曰：「阿懶屬疏，安得立？」辯曰：「公豈有意邪？」海陵曰：「果不得已，舍我其誰！」於是旦夕相與密謀。護衛將軍特思疑之，以告悼後曰：「辯等公餘每竊竊聚語，竊疑之。」後以告熙宗。熙宗怒，召辯謂曰：「爾與亮謀何事，將如我何？」杖之。亮因此忌常勝、阿懶，且惡特思。因河南兵士孫進自稱皇弟按察大王，而熙宗之弟止有常勝、查剌，海陵乘此構常勝、查剌、阿懶、達懶。熙宗使特思鞫之，無狀。海陵曰：「特思鞫不以實。」遂俱殺之。護衛十人長僕散忽土舊受宗幹恩。徒單阿里出虎與海陵姻家。大興國給事寢殿，時時乘夜從主者取符鑰歸家，以爲常。興國嘗以李老僧屬海陵，得爲尚書省令史，故使老僧結興國爲內應，而興國亦以被杖怨熙宗，遂與亮約。

十二月丁巳，忽土、阿里出虎內直。是夜，興國取符鑰啟門納海陵、秉德、辯、烏帶、徒單貞、李老僧等人至寢殿，遂弒熙宗。秉德等未有所屬。忽土曰：「始者議立平章，今復何疑。」乃奉海陵坐，皆拜，稱萬歲。詐以熙宗欲議立後，召大臣，遂殺曹國王宗敏，左丞相宗賢。是日，以秉德爲左丞相兼侍中、左副元帥，辯爲右丞相兼中書令，烏帶爲平章政事，忽土爲左副點檢，阿里出虎爲右副點檢，貞爲左衛將軍，興國爲廣甯尹。於是自太師、領三省事勖以下二十人進爵增職各有差。己未，大赦。改皇統九年爲天德元年。參知政事蕭肄除名。鎮南統軍孛極爲尚書左丞。賜左丞相秉德、右丞相辯、平章政事烏帶、廣甯尹興國、點檢忽土、阿里出虎、左衛將軍貞、尚書省令史老僧、辯父刑部尚書阿里等錢絹馬牛羊有差。甲子，誓太祖廟，召秉德、辯、烏帶、忽土、阿里出虎、興國六人賜誓券。丙寅，以燕京路都轉運使劉麟爲參知政事。癸酉，太傳、領三省事蕭仲恭，尚書右丞稟罷。以行台尚書左丞溫都思忠爲右丞。乙亥，追諡皇考太師憲古弘道文昭武烈章孝睿明皇帝，廟號德宗，名其故居曰興聖宮。宋、高麗、夏賀正旦使中道遣還。

二年正月辛巳，以同知中京留守事蕭裕爲秘書監。癸巳，尊嫡母徒單氏及母大氏皆爲皇太后。名徒單氏宮曰永壽，大氏宮曰永寧。乙巳，以勵官守、務農時、慎刑罰、揚側陋、恤窮民、節財用、審才實七事詔中外。遣侍衛親步軍都指揮使完顏思恭等以廢立事報諭宋、高麗、夏國。以左丞相兼左副元帥秉德領行台尚書省事。

二月戊申朔，封子元壽爲崇王。庚戌，降前帝爲東昏王。給天水郡公孫女二人月俸。甲子，以兵部尚書完顏元宜等充賀宋生日使。戊辰，群臣上尊號曰法天膺運睿武宣文大明聖孝皇帝，詔中外。永壽、永甯兩太后父祖贈官有差。以右丞相唐括辯爲左丞相，平章政事烏帶爲右丞相。三月丙戌，宋、高麗遣使賀即位。以弟袞爲司徒兼都元帥。詔以天水郡王玉帶歸宋。四月戊午，殺太傅、領三省事宗本，尚書左丞相唐括辯，判大宗正府事宗美。遣使殺領行台尚書省事秉德，東京留守宗懿，北京留守卞及太宗子孫七十餘人，周宋國王宗翰子孫三十餘人，諸宗室五十餘人。辛酉，以尚書省譯史蕭玉爲禮部尚書，秘書監蕭裕爲尚書左丞，司徒袞領三省事、封王，都元帥如故，右丞相烏帶司空、左丞相兼侍中，平章政事劉筈爲尚書右丞相兼中書令，左丞宗義，右丞溫都思忠爲平章政事，參知政事劉麟爲尚書右丞，殿前左副點檢僕散忽土爲殿前都點檢。

五月戊子，以平章行台尚書省事、右副元帥大抃爲行台尚書右丞相，元帥如故。壬辰，以左副元帥撒離喝爲行台尚書左丞相，元帥如故。同判大宗正事宗安爲御史大夫。六月丙午朔，高麗遣使賀即位。甲子，太廟初設四神門及四隅罘罳。

七月己丑，司空、左丞相兼侍中烏帶罷。以平章政事溫都思忠爲左丞相，尚書左丞蕭裕爲平章政事，右丞劉麟爲左丞，侍衛親軍步軍都指揮使完顏思恭爲右丞。參知政事張浩丁憂，起復如故。戊戌，夏國遣使賀即位及受尊號。八月戊申，以司徒袞爲太尉、領三省事，都元帥如故。以禮部尚書蕭玉爲參知政事。

九月甲午，立惠妃徒單氏爲皇后。十月癸卯，太師、領三省事勖致仕。辛未，殺太皇太妃蕭氏及其子任王偎喝。使使殺行台左丞相、左副元帥撒離喝於汴，並殺平章政事宗義、前工部尚書謀里野、御史大夫宗安，皆夷其族。以魏王斡帶之孫活里甲好修飾，亦族之。十一月癸未，尚書右丞相劉筈罷。以會甯牧徒單恭爲平章政事。尚書左丞劉麟、右丞完顏思恭罷。以參知政事張浩爲尚書右丞。乙酉，以行台尚書左丞張通古爲尚書左丞。丙戌，白虹貫日。丁亥，以太后旨稱令旨。戊子，以十二事戒約官吏。己丑，命庶官許求次室二人，百姓亦許置妾。

十二月癸卯朔，詔去群臣所上尊號。丙午，初定襲封衍聖公俸格。命外官去所屬百里外者不許參謁，百里內者往還不得過三日。癸丑，立太祖射碑於紇石烈部中，上及皇后致奠於碑下。甲寅，野人來獻異香，卻之。乙卯，有司奏慶雲見，上曰：「朕何德以當此。自今瑞應毋得上聞，若有妖異，當以諭朕，使自警焉。」己未，罷行台尚書省。改都元帥府爲樞密院。詔改定繼絕法。以右副元帥大抃爲尚書右丞相兼中書令，參知行台尚書省事張中孚爲參知政事，都元帥袞爲樞密使，太尉、領三省事如故，元帥左監軍昂爲樞密副使，刑部尚書趙資福爲御史大夫。

三年正月癸酉朔，宋、夏、高麗遣使來賀。乙亥，參知政事蕭玉丁憂，起復如故。癸未，立春，觀擊土牛。丁亥，初造燈山於宮中。戊子，生辰，宋、高麗、夏遣使來賀。甲午，初置國子監。謂御史大夫趙資福曰：「汝等多徇私情，未聞有所彈劾，朕甚不取。自今百官有不法者，必當舉劾，無憚權貴。」乙未，上出獵，宰相以下辭於近郊。上駐馬戒之曰：「朕不惜高爵厚祿以任汝等，比聞事多留滯，豈汝等苟圖自安不以民事爲念耶？自今朕將察其勤惰，以爲賞罰，其各勉之。」丁酉，白虹貫日。二月丁巳，還宮。

三月庚寅，以翰林學士劉長言等爲宋生日使。壬辰，詔廣燕城，建宮室。己亥，謂侍臣曰：「昨太子生日，皇后獻朕一物，大是珍異，卿試觀之。」即出諸絳囊中，乃田家稼穡圓。「後意太子生深宮之中，不知民間稼穡之艱難，故以爲獻，朕甚賢之。」四月丙午，詔遷都燕京。辛酉，有司圖上燕城宮室制度，營建陰陽五姓所宜。海陵曰：「國家吉凶，在德不在地。使桀、紂居之，雖卜善地何益。使堯、舜居之，何用蔔爲。」丙寅，罷歲貢鷹隼。沂州男子吳真犯法，當死，有司以其母老疾無侍爲請，命官與養濟，著爲令。閏月辛未朔，命尚書右丞張浩調選燕京，仍諭浩無私徇。丙子，命太官常膳惟進魚肉，舊貢鵝鴨等悉罷之。丁丑，罷皇統間苑中所養禽獸。歸德軍節度使阿魯補以撤官舍材木構私第，賜死。戊戌，詔朝官稱疾不治事者，尚書省令監察御史與太醫同診視，無實者坐之。

五月壬子，以戒敕宰相以下官，詔中外。戊辰，宰臣請益嬪御以廣嗣續。上命徒單貞語宰臣，前所誅黨人諸婦人中多朕中表親，欲納之官中。平章政事蕭裕不可，上不從。遂納宗本子莎魯啜，宗固子胡里剌、胡失打，秉德弟糺里等妻宮中。六月丙子，殺太府監完顏馮六。宋遣使祈請山陵，不許。九月庚戌，賜燕京役夫帛，人一匹。以東京路兵馬都總管府判官蕭子敏爲高麗生日使，修起居注蕭彭哥爲夏國生日使。

十月己巳，殺蘭子山猛安蕭拱。以右副點檢不朮魯阿海等爲宋正旦使。十一月癸亥，詔罷世襲萬戶官，前後賜姓人各復本姓。十二月戊辰，杖壽甯縣主徐輦。癸酉，獵於近郊。乙酉，還宮。是歲，子崇王元壽薨。

四年正月丁酉朔，宋、高麗、夏遣使來賀。群臣請立皇太子，從之。戊戌，初定東宮官屬。立捕盜賞格。癸卯，太白經天。壬子，生辰，宋、高麗、夏遣使來賀。癸亥，朝謁世祖、太祖、太宗、德宗陵。甲子，還宮。二月丁卯，立子光英爲皇太子，庚午，詔中外。甲戌，如燕京。昭義軍節度使蕭仲宣家奴告其主怨謗。上曰：「仲宣之侄迪輦阿不近以誹謗誅，故敢妄訴。」命殺告者。迪輦阿不者，蕭拱也。戊子，次泰州。

三月丙申朔，以刑部尚書田秀穎等爲宋生日使。四月丙寅朔，有司請今歲河南、北選人並赴中京銓注，從之。壬辰，上自泰州如涼陘。五月丁酉，獵於立列只山。甲寅，賜獵士，人一羊。乙卯，次臨潢府。丁巳，太白經天。六月甲子朔，駐綿山。戊寅，權楚底部猛安那野伏誅。七月癸卯，命崇義軍節度使烏帶之妻唐括定哥殺其夫而納之。八月癸亥朔，獵於途你山。甲戌，以侍御史保魯鞫事不實，杖之。丙子，次於鐸瓦。

九月甲午，次中京。丙午，尚書右丞相大抃罷。殺太府少監劉景。以都水使者完顏麻潑爲高麗生日使，吏部郎中蕭中立爲夏國生日使。十月壬戌朔，使使奉遷太廟神主。御史大夫趙資福罷。甲申，以太子詹事張用直等爲賀宋正旦使。殺太祖長公主兀魯，杖罷其夫平章政事徒單恭，封其侍婢忽撻爲國夫人。恭之兄定哥初尚兀魯，定哥死，恭強納焉，而不相能，又與侍婢忽撻不協。忽撻得幸於後，遂譖於上，故見殺，而並罷恭。

十一月戊戌，以咸平尹李德固爲平章政事。辛丑，買珠於烏古迪烈部及蒲與路，禁百姓私相貿易，仍調兩路民夫，採珠一年。戊申，以前平章政事徒單恭爲司徒。

十二月甲子，斬妄人敲仙於中京市。辛未，以汴京路都轉運使左瀛等爲賀宋正旦使。庚寅，太尉、領三省事、樞密使袞薨。

貞元年正月辛卯朔，上不視朝。詔有司受宋、高麗、夏、回紇貢獻。丙午，生辰，宋、高麗、夏遣使來賀。以中京留守高楨爲御史大夫。

二月庚申，上自中京如燕京。三月辛亥，上至燕京，初備法駕，甲寅，親選良家子百三十餘人充後宮。乙卯，以遷都詔中外。改元貞元。改燕京爲中都，府曰大興，汴京爲南京，中京爲北京。丙辰，以司徒徒單恭爲太保、領三省事，平章政事蕭裕爲右丞相兼中書令，右丞張浩、左丞張通古爲平章政事，參知政事張中孚爲左丞，蕭玉爲右丞，平章政事李德固爲司空，左宣徽使劉萼爲參知政事，樞密副使昂爲樞密使，工部尚書僕散師恭爲樞密副使。四月辛酉，以右宣徽使紇石烈撒合輦等爲賀宋生日使。辛未，特封唐括定哥爲貴妃。戊寅，皇太后大氏崩。

五月辛卯，殺弟西京留守蒲家。西京兵馬完顏謨盧瓦、編修官圓福奴、通進孛迭坐與蒲家善，並殺之。乙卯，以京城隙地賜朝官及衛士。六月乙丑，以安國軍節度使耶律恕爲參知政事。

七月戊子朔，元賜朝官京城隙地，征錢有差。八月壬戌，司空李德固薨。禁中都路捕射麞兔。戊寅，賜營建宮室工匠及役夫帛。九月丁亥朔，以翰林待制謀良虎爲夏國生日使，吏部郎中窊合山爲高麗生日使。

十月丁巳，獵於良鄉。封料石岡神爲靈應王。初，海陵嘗過此祠，持杯珓禱曰：「使吾有天命，當得吉蔔。」投之，吉。又禱曰：「果如所蔔，他日當有報，否則毀爾祠宇。」投之，又吉，故封之。戊午，還宮。壬戌，有司言：「太后園陵未畢，合停冬享及祫祭。」從之。丙子，命內外官聞大功以上喪，止給當日假，若父母喪，聽給假三日，著爲令。

十一月丙戌朔，定州獻嘉禾，詔自今不得復進。己丑，瑤池殿成。丙申，以戶部尚書蔡松年等爲賀宋正旦使。戊戌，左丞相耨碗溫都思忠致仕。庚戌，以樞密使昂爲左丞相，樞密副使僕散思恭爲樞密使。十二月，太白經天。戊午，特賜貴妃唐括定哥家奴孫梅進士及第。壬戌，以簽書樞密院事南撒爲樞密副使。辛未，對所納皇叔曹國王宗敏妃阿懶爲昭妃。丙子，貴妃唐括定哥坐與舊奴奸，賜死。

閏月乙酉朔，殺護衛特謨葛。癸巳，定社稷制度。太白經天。癸卯，乙太保、領三省事徒單恭爲太保、領三省事如故。命西京路統軍撻懶、西北路招討蕭懷忠、臨潢府總管馬和尚、烏古迪烈司招討斜野等北巡。

二年正月甲寅朔，上不豫，不視朝。賜宋、高麗、夏使就館燕。庚申，太白經天。尚書右丞相蕭裕與前真定尹蕭馮家奴、前御史中丞蕭招折、博州同知遙設等謀反，伏誅，詔中外。己巳，生辰，宋、高麗、夏遣使來賀。

二月甲申朔，以平章政事張浩爲尚書右丞相兼中書令。甲午，以尚書右丞蕭玉爲平章政事，前河南路統軍使張輝爲尚書右丞，西北路招討使蕭好胡爲樞密副使。三月戊辰，夏遣使賀遷都。四月丙戌，幸大興府及都轉運使司。遣薦含桃於衍慶宮。

五月癸丑朔，日有食之，避正殿，敕百官勿治事。己未，詔自今每月上七日不奏刑名，尚食進饌不進肉。丁卯，始置交鈔庫，設使副員。丁丑，太原尹徒單阿里出虎伏誅，復命其子朮斯剌乘傳焚其骨，擲水中。七月庚申，初設鹽鈔香茶文引印造庫使副。丙子，參知政事耶律恕罷。

八月丙午，以左丞相昂去衣杖其弟婦，命杖之。戊申，以御史大夫高楨爲司空，御史大夫如故。九月己未，常武殿擊鞠，令百姓縱觀。辛酉，以吏部尚書蕭頤爲參知政事。癸亥，獵於近郊。丁卯，次順州。太師、領三省事徒單恭薨。是夜，還宮。乙亥，復獵於近郊。十月庚辰朔，殺廣甯尹韓王亨。庚寅，還宮。庚子，以左丞相致仕溫都思忠起爲太傅、領三省事。以刑部侍郎白彥恭等爲賀宋正旦使。

十一月戊辰，上命諸從姊妹皆分屬諸妃，出入禁中，與爲淫亂，臥內遍設地衣，裸逐爲戲。是月，初置惠民局。高麗遣使謝賜生日。

十二月乙酉，乙太傅溫都思忠爲太師，領三省事如故，平章政事張通古爲司徒，平章政事如故。

三年正月己酉朔，宋、高麗、夏遣使來賀。辛酉，以判東京留守大抃爲太傅、領三省事。甲子，生辰，宋、高麗、夏遣使來賀。二月壬午，以左丞相昂爲太尉、樞密使，右丞相張浩爲左丞相兼侍中，樞密使僕散思恭爲右丞相兼中書令。尚書左丞張中孚罷，右丞張暉爲平章政事。參知政事劉萼爲左丞，參知政事蕭頤爲右丞，吏部尚書蔡松年爲參知政事。

三月壬子，以左丞相張浩、平章政事張暉每見僧法寶必坐其下，失大臣體，各杖二十。僧法寶妄自尊大，杖二百。乙卯，命以大房山雲峰寺爲山陵，建行宮其麓。庚午，以左司郎中李通爲賀宋生日使。夏四月丁丑朔，昏霧四塞，日無光，凡十有七日。五月丁未朔，日有食之。癸丑，南京大內火。乙卯，命判大宗正事京等如上京，奉遷太祖、太宗梓宮。丙寅，如大房山，營山陵。

六月丙戌，登寶昌門觀角抵，百姓縱觀。乙未，命右丞相僕散思恭、大宗正丞胡拔魯如上京，奉遷山陵及迎永壽宮皇太后。

七月癸丑，太白晝見。辛酉，如大房山，杖提舉營造官吏部尚書耶律安禮等。乙亥，還宮。八月壬午，如大房山。甲申，啟土，賜役夫，人絹一匹。是日，還宮。甲午，遣平章政事蕭玉迎祭祖宗梓宮於廣寧。乙未，增置教坊人數。庚子，杖左宣徽使敬嗣暉、同知宣徽事烏居仁及尚食官。

九月戊申，平章政事張輝迎祭梓宮於宗州。乙卯，上謂宰臣及左司官曰：「朝廷之事，尤在慎密。昨授張中孚、趙慶襲官，除書未到，先已知之，皆汝等泄之也。敢復爾者，殺無赦。」己未，如大房山。庚申，還宮。丙寅，以殿前都點檢納合椿年爲參知政事。丁卯，上親迎梓宮及皇太后於沙流河，命左右持杖二束，跽太后前，曰：「某不孝，久失溫凊，願痛笞之。」太后掖起之，曰：「凡民有子克家，猶愛之，況我有子如此。」叱持杖者退。庚午，獵，親射麞以薦梓宮。壬申，至自沙流河。

十月丙子，皇太后至中都，居壽康宮。戊寅，權奉安太廟神主於延聖寺，致奠梓宮於東郊，舉哀。己卯，梓宮至中都，以大安殿爲丕承殿，安置。壬午，命省部諸司便服治事，不奏死刑一月。辛卯，告於丕承殿。乙未，如菆宮，冊諡永甯皇太后曰慈憲皇后。丁酉，大房山行宮成，名曰磐寧。戊戌，還宮。己亥，以翰林學士承旨耶律歸一等爲賀宋正旦使。

十一月乙巳朔，梓宮發丕承殿。戊申，山陵禮成。甲寅，詔內外大小職官覃遷一重，貞元四年租稅並與放免，軍士久於屯戍不經替換者，人賜絹三匹、銀三兩。群臣稱賀。丙辰，燕百官於泰和殿。丁卯，奉安神主於太廟。戊辰，群臣稱賀。辛未，獵於近郊。十二月己丑，還宮。木冰。乙未，上朝太后於壽康宮。己亥，太傅、領三省事大抃薨，親臨哭之，命有司廢務及禁樂三日。

正隆元年正月癸卯朔，宋、高麗、夏遣使來賀。己酉，群臣奉上尊號曰聖文神武皇帝。上自九月廢朝，常數月不出，有急奏，召左右司郎中省於臥內。庚戌，始視朝。戊午，生辰，宋、高麗、夏遣使來賀。乙丑，觀角抵戲。罷中書門下省。乙太師、領三省事溫都思忠爲尚書令，太尉、樞密使昂爲太保，右丞相僕散思恭爲太尉、樞密使。左丞劉萼、右丞蕭頤罷，參知政事蔡松年爲尚書右丞。樞密副使蕭懷忠罷，吏部尚書耶律安禮爲樞密副使。平章政事蕭玉爲右丞相，平章政事張暉罷，不置平章政事官。

二月癸酉朔，改元正隆，大赦。庚辰，御宣華門觀迎佛，賜諸寺僧絹五百匹、彩五十段、銀五百兩。辛巳，改定內外諸司印記。乙未，司徒張通古致仕。庚子，謁山陵。辛丑，還都。三月壬寅朔，始定職事官朝參等格。仍罷兵衛。庚申，以左宣徽使敬嗣暉等爲賀宋生日使。

四月，太尉、樞密使僕散思恭以父憂，起復如故。五月辛亥，修容安氏閣女御爲妖所憑，舞噪宮中，命殺之。是月，頒行正隆官制。六月庚辰，天水郡公趙桓薨。丙戌，以尚書右丞蔡松年爲左丞，樞密副使耶律安禮爲右丞，附馬都尉烏古論當海爲樞密副使。七月己酉，命太保昂如上京，奉遷始祖以下梓宮。

八月丁丑，如大房山行視山陵。

十月乙酉，葬始祖以下十帝於大房山。丁酉，還宮。閏月己亥朔，山陵禮成，群臣稱賀。甲辰，回鶻使使寅朮烏籠骨來貢。庚寅，杖右丞相蕭玉、左丞蔡松年、右丞耶律安禮、御史中丞馬諷等。十一月己巳朔，以右司郎中梁銶等爲賀宋正旦使。癸巳，禁二月八日迎佛。

二年正月戊辰朔，宋、高麗、夏遣使來賀。庚辰，太白晝見。癸未，生辰，宋、高麗夏遣使來賀。庚寅，以工部侍郎韓錫同知宣徽院事，錫不謝，杖百二十，奪所授官。二月辛丑，初定太廟時享牲牢禮儀。癸卯，改定親王以下封爵等第，命置局追取存亡告身，存者二品以上，死者一品，參酌削降。公私文書，但有王爵字者，皆立限毀抹，雖墳墓碑誌併發而毀之。

三月丙寅朔，高麗遣使賀受尊號。

四月戊戌，追降景宣皇帝爲豐王。以僉書宣徽院事張哲爲橫賜高麗使，宿直將軍溫敦斡喝爲橫賜夏國使。六月乙未，參知政事納合椿年薨。以禮部尚書耶律守素等爲賀宋生日使。八月癸卯，始置登聞院。甲寅，罷上京留守司。

九月乙丑，以宿直將軍僕散烏里黑爲夏國生日使。戊子，罷護駕軍，置龍翔虎步軍。罷尚書省文資令史出爲外官。是秋，中都、山東、河東蝗。十月壬寅，命會寧府毀舊宮殿、諸大族第宅及儲慶寺，仍夷其址而耕種之。丁未，禁賣古器入他境。乙卯，初鑄銅錢。十一月辛未，以侍衛親軍副指揮使高助不古等爲賀宋正旦使。十二月己亥，以侍衛親軍都指揮使紇石烈良弼爲參知政事。

三年正月壬戌朔，宋、高麗、夏遣使來賀。丙寅，子矧思阿不死，殺太醫副使謝友正及其乳母等。丁丑，生辰，宋、高麗、夏遣使來賀。己卯，杖右諫議大夫楊伯雄。

二月壬辰朔，都城及京兆初置錢監。甲午，遣使檢視隨路金銀銅鐵冶。

三月辛酉朔，司天奏日食，侯之不見。命自今遇日食，面奏，不須頒告。辛巳，以兵部尚書蕭恭等爲賀宋生日使。四月丙辰，樞密副使烏古論當海罷，以北京留守張暉爲樞密副使。六月壬辰，蝗入京師。

七月庚申，封子廣陽爲滕王。甲申，以右丞相蕭玉爲司徒，尚書左丞蔡松年爲右丞相，右丞耶律安禮爲左丞，參知政事紇石烈良弼爲右丞，左宣徽使敬嗣暉、吏部尚書李通爲參知政事。九月己未，太白經天。甲子，滕王廣陽薨。庚午，以宿直將軍阿魯保爲夏國生日使。丁丑，以教坊提點高存福爲高麗生日使。辛巳，遷中都屯軍二猛安於南京，遣吏部尚書李惇等分地安置。十月戊戌，詔尚書省：「凡事理不當者，許詣登聞檢院投狀，院類奏覽訖，付御史台理問。」

十一月辛酉，以工部尚書蘇保衡等爲賀宋正旦使。癸亥，詔有司勤政安民。癸未，尚書左丞耶律安禮罷。參知政事李通以憂制，起復如故。詔左丞相張浩、參知政事敬嗣暉營建南京宮室。十二月乙卯，以樞密副使張暉爲尚書左丞。歸德尹致仕高召和式起爲樞密副使。

四年正月丙辰朔，宋、高麗、夏遣使來賀。上朝太后於壽康宮。丁巳，御史大夫高楨薨。庚申，更定私相越境法，並論死。辛酉，罷鳳翔、唐、鄧、潁、蔡、鞏、洮、膠西諸榷場，置場泗州。辛未，生辰，宋、高麗、夏遣使來賀。二月己丑，以左宣徽使許霖爲御史大夫。丁未，修中都城。造戰船於通州。詔諭宰臣以伐宋事。調諸路猛安謀克軍年二十以上、五十以下者，皆籍之，雖親老丁多亦不許留侍。

三月丙辰朔，遣兵部尚書蕭恭經畫夏國邊界。遣使分詣諸道總管府督造兵器。四月辛丑，命增山東泉水、畢括兩營兵士廩給。庚戌，詔諸路舊貯軍器並致於中都。時方建宮室於南京，又中都與四方所造軍器材用皆賦於民，箭翎一尺至千錢，村落間往往椎牛以供筋革，至於烏鵲狗彘無不被害者。辛亥，尚書左丞張暉、御史大夫許霖罷。以大興尹徒單貞爲樞密副使。以秘書監王可道等爲賀宋生日使。八月，詔諸路調馬，以戶口爲差，計五十六萬余匹，富室有至六十匹者，仍令戶自養飼以俟。己卯，尚書右丞相蔡松年薨。

九月，以翰林待制完顏達紀爲高麗生日使，宿直將軍加古撻懶爲夏國生日使。十月乙亥，獵於近郊，觀造船於通州。賜尚書右丞紇石烈良弼、樞密副使徒單貞佩刀入宮。十一月甲辰，以翰林侍講學士施宜生等爲賀宋正旦使。十二月乙卯，宋遣使告母韋氏哀。甲子，太白晝見。乙丑，以左副點檢大懷忠等爲宋弔祭使。乙亥，太醫使祁宰上疏諫伐宋，殺之。

五年正月庚辰朔，宋、高麗、夏遣使來賀。乙未，生辰，宋、高麗、夏遣使來賀。二月壬子，宋遣使獻母后遣留物。丁卯，太白晝見。辛未，河東、陝西地震，鎮戎、德順軍大風，壞廬舍，人多壓死。甲戌，遣引進使高植、刑部郎中海狗分道監視所獲盜賊，並淩遲處死，或鋸灼去皮截手足。仍戒屯戍千戶謀克等，後有獲者，並處死，總管府官亦決罰。

三月辛巳，東海縣民張旺、徐元等反，遣都水監徐文、步軍指揮使張弘信、同知大興尹事李惟忠、宿直將軍蕭阿窊率舟師九百，浮海討之，命之曰：「朕意不在一邑，將試舟師耳。」庚子，以司徒判大宗正事蕭玉爲御史大夫，司徒如故，尚書右丞紇石烈良弼爲左丞，橫海軍節度使致仕劉長言起爲右丞。

四月庚戌，昭妃蒲察阿里忽有罪賜死。甲寅，宿州防禦使耶律翼使宋失體，杖二百，除名。甲戌，太白晝見。六月，徐文等破賊張旺、徐元，東海平。

七月辛巳，詔東海縣徐元、張旺詿誤者，並釋之。壬午，以張弘信被命討賊，稱疾逗遛萊州，與妓樂飲燕，杖之二百。癸卯，遣使簽諸路漢軍。八月丙午朔，日有食之。辛亥，命榷貨務並印造鈔引庫起赴南京。己巳，樞密副使徒單貞罷，以太子少保徒單永年爲樞密副使。辛未，謁山陵，見田間獲者，問其豐耗，以衣賜之。

九月己卯，還宮。十月庚午，遣護衛完顏普連等二十四人督捕山東、河東、河北、中都盜賊。籍諸路水手得三萬人。十一月乙酉，以濟南尹僕散烏者等爲賀宋正旦使。尚書右丞劉長言罷。命親軍司以所掌付大興府。置左右驍騎都副指揮使，隸點檢司。步軍都副指揮使，隸宣徽院。

十二月癸丑，禁中都、河北、山東、河南、河東、京兆軍民綱捕禽獸及畜養雕隼者。戊辰，禁朝官飲酒，犯者死，三國人使燕飲者罪。

六年正月甲戌朔，宋、高麗、夏遣使來賀。丁丑，判大宗正徒單貞、益都尹京、安武軍節度使爽、金吾衛上將軍阿速飲酒，以近屬故，杖貞七十，餘皆杖百。壬午，上將如南京，以司徒、御史大夫蕭玉爲大興尹，司徒如故。樞密副使徒單永年罷，以都點檢紇石烈志寧爲樞密副使。己丑，生辰，宋、高麗、夏遣使來賀。癸巳，命參知政事李通諭宋使徐度等曰：「朕昔從梁王軍，樂南京風土，常欲巡幸。今營繕將畢功，期以二月末先往河南。帝王巡守，自古有之。以淮右多隙地，欲校獵其間，從兵不逾萬人。況朕祖宗陵廟在此，安能久於彼乎。汝等歸告汝主，令有司宣諭朕意，使淮南之民無懷疑懼。」庚子，詔自中都至河南府所過州縣調從獵騎士二千。辛丑，殺蒲察阿虎迭女義察。義察，慶宜公主出，幼鞠宮中，上屢欲納之，太后不可。至是，以罪殺之。

二月乙巳，杖衛王襄之妃及左宣徽使許霖。甲寅，以參知政事李通爲尚書右丞。己未，禁扈從縱獵擾民。庚申，征諸道水手運戰船。癸亥，發中都。丙寅，次安肅州。三月己卯，改河南北邙山爲太平山，稱舊名者以違制論。丁亥，將至獲嘉，有男子上書言事，斬之，所言莫得聞。癸巳，次河南府，因出獵，幸汝州溫湯，視行宮地。自中都至河南，所過麥皆爲空。復禁扈從毋輒離次及遊賞飲酒，犯者罪皆死，而莫有從者。詔內地諸猛安赴山後牧馬，俟秋併發。弟袞之妻烏延氏有罪，賜死。烏延氏之弟南京兵馬副都指揮使習泥烈亦以罪誅。

四月丁未，詔百官先赴南京治事，尚書省、樞密院、大宗正府、勸農司、太府、少府皆從行，吏、戶、兵、刑部，四方館，都水監，大理司官各留一員。以簽書樞密院事高景山等爲賀宋生日使。戊申，詔汝州百五十里內州縣，量遣商賈赴溫湯置市。詔有司移問宋人，蔡、穎、壽諸州對境創置堡戍者。庚戌，發河南府。契丹不補自山馳下，伏道左，自陳破東海賊有功，爲李惟忠所抑，立命斬之。丁卯，次溫湯。誡扈從毋輒過汝水。上獵，奔鹿突之墮馬，嘔血數日。遣使征諸道兵。

五月庚辰，太師、尚書令耨碗溫都思忠薨。契丹諸部反，遣右衛將軍蕭禿剌等討之。六月癸卯，命樞密使僕散思恭、西京留守蕭懷忠將兵一萬討契丹諸部。上自汝州如南京。壬戌，次南京近郊，左丞相張浩率百官迎謁。是夜，大風，壞承天門鴟尾。癸亥，上備法駕入於南京。

七月丁亥，以左丞相張浩爲太傅、尚書令，司徒、大興尹蕭玉爲尚書左丞相，吏部尚書白彥恭爲樞密副使，樞密副使紇石烈志甯爲開封尹，安武軍節度使徒單貞爲御史大夫。己丑，賜從駕、從行、從軍及千戶謀克錢帛。大括天下羸馬。殺亡遼耶律氏、宋趙氏子男凡百三十餘人。

八月壬寅，單州賊杜奎據城叛，遣都點檢耶律湛、右驍騎副都指揮大磐討之。以樞密副使白彥恭爲北面兵馬都統，開封尹紇石烈志寧副之，中都留守完顏彀英爲西北面兵馬都統，西北路招討使唐括孛古的副之，討契丹。癸丑，以諫伐宋弒皇太后徒單氏於甯德宮，仍命即宮中焚之，棄其骨水中，並殺其侍婢等十餘人。癸亥，殺右衛將軍蕭禿剌、護衛十人長斡盧保，族樞密使僕散思恭、北京留守蕭賾、西京留守蕭懷忠，杖尚書令張浩、左丞相蕭玉。乙太常博士張崇爲高麗生日使，蕭誼忠爲夏國生日使。甲子，封所幸太后侍婢高福娘爲鄖國夫人。

九月庚午朔，乙太保、判大宗正事昂爲樞密使，太保如故。戊子，殺前壽州刺史毛良虎。庚寅，大名府賊王九據城叛，衆至數萬，所至盜賊峰起，大者連城邑，小者保山澤，或以十數騎張旗幟而行，官軍莫敢近。上又惡聞盜賊事，言者輒罪之。

上自將三十二總管兵伐宋，進自壽春。乙太保、樞密使昂爲左領軍大都督，尚書右丞李通副之，尚書左丞紇石烈良弼爲右領軍大都督，判大宗正烏延蒲盧渾副之，御史大夫徒單貞爲左監軍，同判大宗正事徒單永年爲右監軍，左宣徽使許霖爲左都監，河南尹蒲察斡論爲右都監，皆從。工部尚書蘇保衡爲浙東道水軍都統制，益都尹鄭家副之，由海道徑趨臨安。太原尹劉萼爲漢南道行營兵馬都統制，濟南尹僕散烏者副之，進自蔡州。河中尹徒單合喜爲西蜀道行營兵馬都統制，平陽尹張中彥副之，由鳳翔取散關，駐軍以俟後命。武勝、武平、武捷三軍爲前鋒。徒單貞別將兵二萬入淮陰。甲午，上發南京，詔皇后及太子光英居守，尚書令張浩、左丞相蕭玉、參知政事敬嗣暉留治省事。丙申，太白晝見。將士自軍中亡歸者相屬於道。曷蘇館猛安福壽、東京謀克金住等始授甲於大名，即舉部亡歸，從者衆至萬餘，皆公言於路曰：「我輩今往東京，立新天子矣！」

十月乙巳，陰迷失道，二鼓始達營所。丙午，慶雲見。東京留守曹國公烏祿即位於遼陽，改元大定，大赦。數海陵過惡：弒皇太后徒單氏，弒太宗及宗翰、宗弼子孫及宗本諸王，毀上京宮室，殺遼豫王、宋天水郡王、郡公子孫等數十事。丁未，大軍渡淮，將至廬州，獲白鹿，以爲武王白魚之兆。漢南道劉萼取通化軍、蔣州、信陽軍。徒單貞敗宋將王權於盱眙，進取揚州。前鋒軍至段寨，宋戍兵皆遁去，敗宋兵於蔚子橋，敗宋兵於巢縣，斬二百級，至和州。王權夜以兵千餘來襲，射卻之。翼日，雨。宋人夜焚其積遁去。詰旦追之，宋人逆戰，猛安韓棠軍卻，遂失利。溫都奧剌奔北，武捷軍副總管阿散率猛安謀克力戰，卻之。王權退保南岸。癸亥，上次和州，阿散等進階賞賚有差。西蜀道徒單合喜駐散關，宋人攻秦州臘家城、德順州，克之。浙東道蘇保衡與宋人戰于海道，敗績，副統制鄭家死之。

十一月庚午，左司郎中兀不喝等聞赦，入白東京即位改元事，上拊髀歎曰：「我本欲滅宋後改元大定，豈非天命乎？」出其書示之，即預志改元事也。以勸農使完顏元宜爲浙西道兵馬都統制，刑部尚書郭安國副之。上駐軍江北。遣武平總管阿鄰先渡江至南岸，失利。上還和州，遂進兵揚州。甲午，會舟師於瓜洲渡，期以明日渡江。乙未，浙西兵馬都統制完顏元宜等軍反，帝遇弒，崩，年四十。

海陵在位十餘年，每飾情貌以御臣下。卻尚食進鵝以示儉，及遊獵頓次，不時需索，一鵝一鶉，民間或用數萬售之，有以一牛易一鶉者。或以弊衾覆衣，以示近臣。或服補綴，令記注官見之。或取軍士陳米飯與尚食同進，先食軍士飯幾盡。或見民車陷泥澤，令衛士下挽，俟車出然後行。與近臣燕語，輒引古昔賢君以自況。顯責大臣，使進直言。使張仲軻輩爲諫官，而祁宰竟以直諫死。比昵群小，官賞無度，左右有曠僚者，人或以名呼之，即授以顯階。常置黃金裀褥間，有喜之者，令自取之。而淫嬖不擇骨肉，刑殺不問有罪。至營南京宮殿，運一木之費至二千萬，牽一車之力至五百人。宮殿之飾，遍傅黃金而後間以五采，金屑飛空如落雪。一殿之費以億萬計，成而復毀，務極華麗。其南征造戰艦江上，毀民廬舍以爲材，煮死人膏以爲油，殫民力如馬牛，費財用如土苴，空國以圖人國，遂至於敗。都督府以其柩置之南京班荊館。大定二年，降封爲海陵郡王，諡曰煬。二月，世宗使小底婁室與南京官遷其柩於甯德宮。四月，葬於大房山鹿門谷諸王兆域中。二十年，熙宗既祔廟，有司奏曰：「煬王之罪未正。准晉趙王倫廢惠帝自立，惠帝反正，誅倫，廢爲庶人。煬帝罪惡過於倫，不當有王對，亦不當在諸王塋域。」乃詔降爲海陵庶人，改葬于山陵西南四十里。

贊曰：海陵智足以拒諫，言足以飾非。欲爲君則弒其君，欲伐國則弒其母，欲奪人之妻則使之殺其夫。三綱絕矣，何暇他論。至於屠滅宗族，剪刈忠良，婦姑姊妹盡入嬪御。方以三十二總管之兵圖一天下，卒之戾氣感召，身由惡終，使天下後世稱無道主以海陵爲首。可不戒哉！可不戒哉！

卷六 本紀第六 世宗上

世宗光天興運文德武功聖明仁孝皇帝，諱雍，本諱烏祿，太祖孫，睿宗子也。母曰貞懿皇后李氏。天輔七年癸卯歲，生於上京。體貌奇偉，美鬚髯，長過其腹，胸間有七子如北斗形。性仁孝，沉靜明達。善騎射，國人推為第一，每出獵，耆老皆隨而觀之。皇統間，以宗室子例授光祿大夫，封葛王，為兵部尚書。天德初，判會寧牧。明年，判大宗正事，改中京留守，俄改燕京，未幾，為濟南尹。貞元初，為西京留守，三年，改東京，進封趙王。正隆二年，例降封鄭國公，進封衛國。三年，再任留守，徙封曹國。六年五月，居貞懿皇后喪。一日方寢，有紅光照室，及黃龍見寢室上。又嘗夜有大星流入留守第中。是歲，東梁水漲溢，暴至城下，水與城等，決女牆石罅中流入城，湍激如湧，城中人惶駭，上親登城，舉酒酹之，水退。

海陵南伐，天下騷動。是時，籍契丹部人丁壯為兵，部人不願行，以告使者，使者燥合畏海陵不以告，部人遂反。至是，咸平府謀克括裏陷韓州，據咸平，將犯東京。

八月，起複東京留守。婆速路兵四百來會討括裏，複得城中子弟願為兵者數百人。帝舅興中少尹李石以病免，家居遼陽。戊午，發東京，以石主留務。賊覘者聞鼙鼓聲震天，見旌旗蔽野，傅言國公兵十萬且至，賊眾至瀋州，遁去。會烏延查剌等敗賊兵，還至常安縣，海陵使婆速路總管完顏謀衍來討賊，以兵屬之。

九月，至東京。副留守高存福，其女在海陵後宮，海陵使存福伺起居。適以造兵器餘材造甲數十，存福宣言，留守何為造甲，密使人以白海陵，遂與推官李彥隆托為擊球，謀不利。存福家人以其謀來告，平定知軍李蒲速越亦言其事。海陵嘗聞上有疾，即使近習來觀動靜，至是，又使謀良虎圖淮北諸王，上知之，心常隱憂。及討括裏還至清河，遇故吏六斤乘傳自南來，具言海陵殺其母，殺兄子檀奴、阿裏白及樞密使僕散忽土等，又曰：「且遣人來害宗室兄弟矣！」上聞之，益懼。及聞存福圖己，事且有跡，李石勸上早圖之。於是，以議備賊事，召官屬會清安寺，彥隆先到，存福累召始來，並於座上執之。是月，複有雲來自西，黃龍見雲中。

十月辛醜，南征萬戶完顏福壽、高忠建、盧萬家奴等自山東率所領兵二萬，完顏謀衍自常安率兵五千皆來附。謀衍即以臣禮上謁。乙巳，諸軍入城，共擊殺存福等。是夜，諸軍被甲環衛皇城。丙午，慶雲見，官屬諸軍勸進，固讓良久，於是親告天太祖廟，還禦宣政殿，即皇帝位。以完顏謀衍為右副元帥，高忠建元帥左監軍，完顏福壽右監軍，盧萬家奴顯德軍節度使。丁未，大赦，改元大定。下詔暴揚海陵罪惡數十事。己酉，饗將士，賜官賞各有差，仍給複三年。會甯、胡裏改、速頻等路南伐諸軍，會尚書省，奏請以從軍來者補諸局司承應人及官吏闕員。上曰：「舊人南征者即還，何以處之。必不可闕者，量用新人可也。」辛亥，以利涉軍節度使獨吉義為參知政事。中都留守、西北面行營都統完顏彀英將兵三萬駐歸化，以為左副元帥。丁巳，出內府金銀器物贍軍，吏民出財物佐官用者甚眾。壬戌，以前臨潢　尹晏為左丞相。癸亥，詔諭南京太傅、尚書令張浩。甲子，興平軍節度使張玄素上謁。尚書省奏：「正隆軍興之餘，進錢粟者宜量授以官。」從之。詔遣移剌劄八招契丹諸部為亂者。以前肇州防禦使神土懣為元帥右都監。

十一月己巳朔，以左丞相晏兼都元帥。辛未，以戶部尚書李石為參知政事。己卯，詔調民間馬充軍用，事畢還主，死者給價。阿瑣、璋殺同知中都留守事沙離只，阿瑣自稱中都留守，璋自稱同知留守事，使石家奴等來上表賀。辛巳，以如中都期日詔群臣。壬午，詔中都轉運使左淵曰：「凡宮殿張設毋得增置，無役一夫以擾百姓，但謹圍禁，嚴出入而己。」以尚書右司員外郎完顏兀古出為詔諭高麗使。癸未，遣權元帥左都監吾劄忽、右都監神土懣、廣甯尹僕散渾坦討契丹諸部。甲申，追尊皇考幽王為皇帝，諡簡肅，廟號睿宗，皇妣蒲察氏曰欽慈皇后，李氏曰貞懿皇后。群臣上尊號曰仁明聖孝皇帝。乙酉，追複東昏王帝號，諡武靈，廟號閔宗，詔中外。封子實魯剌為許王，胡土瓦為楚王。戊子，辭謁太祖廟及貞懿皇后園陵。己醜，如中都。次小遼口。使中都留守宗憲先往。壬辰，次梁魚務。樞密副使，北面行營都統白彥敬、南京留守北面行營副統紇石烈志寧以所統軍數來上。安武軍節度使爽來歸。乙未，完顏元宜等弒海陵於揚州。丙申，次義州。丁酉，宋人破陝州，防禦使折可直降，同知防禦使事李柔立死之。

十二月乙卯，次三河縣，左副元帥完顏彀英來朝。丙辰，次通州，延安尹唐括德溫來朝。丁巳，至中都。戊午，謁太祖廟。巳未，禦貞元殿，受群臣朝。庚申，以元帥左監軍高忠建等為報諭宋國使。壬戍，詔軍士自東京扈從至京師者複三年。同知河間尹高昌福上書陳便宜，上覽之再三。詔內外大小職官陳便宜。丙寅，詔左副元帥完顏彀英規措南邊及陝西等路事。

二年正月戊辰朔，日有食之。伐鼓用幣，上徹樂減膳，不視朝。庚午，上謂宰相曰：「進賢退不肖，宰相之職也。有才能高於己者，或懼其分權，往往不肯引置同列，朕甚不取。卿等毋以此為心。」以前翰林學士承旨致仕翟永固為尚書左丞，濟南尹僕散忠義為右丞。都統斜哥、副統完顏布輝坐擅易置中都官吏，斜哥除名，布輝削兩階，罷之。辛未，禦太和殿，宴百官，宗戚命婦賜賚有差。壬申，敕禦史台檢察六部文移，稽而不行，行而失當，皆舉劾之。甲戌，除迎賽神佛禁令。乙亥，如大房山。丙子，獻享山陵，禮畢，欲獵而還，左丞相晏等諫曰：「邊事未甯，不宜遊幸。」戊寅，還宮。因諭晏等曰：「朕常慕古之帝王，虛心受諫。卿等有言即言，毋緘默以自便。」辛巳，以兵部尚書可喜等謀反，伏誅，詔中外。是日，賜扈從猛安謀克甲士下至阿裏喜有差。遣左副點檢蒲察阿孛罕等賞賚河南將士。以前勸農使移剌元宜為御史大夫。詔前工部尚書蘇保衡、太子少保高思廉振賜山東百姓粟帛，無妻者具姓名以聞。庚寅，行納粟補官法。遣右副元帥完顏謀衍率師討蕭窩斡。壬辰，上謂宰執曰：「朕即位未半年，可行之事甚多，近日全無敷奏。朕深居九重，正賴卿等贊襄，各思所長以聞，朕豈有倦怠。」癸巳，太白晝見。甲午，上謂宰執曰：「卿等當參民間利害，及時事之可否，以時敷奏。不可公餘輒從自便，優遊而已。」命河北、山東、陝西等路征南步軍並放還家。咸平、濟州軍二萬入屯京師。丙申，以西南路招討使完顏思敬、兵部尚書阿鄰督北邊將士。

二月己亥，前翰林待制大穎以言盜賊忤海陵，杖而除名，起為秘書丞。補闕馬欽以諂事海陵得幸，除名。庚子，詔前戶部尚書梁釒求、戶部郎中耶律道安撫山東百姓。招諭盜賊或避賊及避徭役在他所者，並令歸業，及時農種，無問罪名輕重，並與原免。壬寅，太傳、尚書令張浩來見。癸卯，以上初即位，遣遼陽主簿石抹移迭、東京麴院都監移剌葛補招契丹叛人，為白彥敬、紇石烈志寧所害，並贈鎮國上將軍，令其家各食五品俸，仍收錄其子。甲辰，以張浩為太師，尚書令如故，御史大夫移剌元宜為平章政事。辛亥，定世襲猛安謀克遷授格。壬子，乙太保、左領軍大都督奔睹為都元帥，太保如故。癸醜，詔降蕭玉、敬嗣暉、許霖等官，放歸田裏。甲寅，複用進士為尚書省令史。丙辰，嵩州刺史石抹朮突刺等敗宋兵於壽安縣。丁巳，鄭州防禦使蒲察世傑取陝州。甲子，詔都元帥奔睹開府山東，經略邊事。澤州刺史特末哥及其妻高福娘伏誅。

閏月甲戌，上謂宰臣曰：「比聞外議言，奏事甚難。朕於可行者未嘗不從。自今敷奏勿有所隱，朕固樂聞之。」戊子，上謂宰臣曰：「臣民上書者，多敕尚書省詳閱，而不即具奏，天下將謂朕徒受其言而不行也。其亟條具以聞。」庚寅，詔平章政事移剌元宜泰州路規措邊事。辛卯，太和、厚德殿火。乙未，尚書兵部侍郎溫敦朮突剌等與窩斡戰，敗於勝州。

三月癸亥，參知政事獨吉義罷。元帥左都監徒單合嘉敗宋將吳璘於德順州。甲辰，追削李通官職。乙巳，免南京正隆丁夫貸役錢。辛亥，以廉平誡諭中外官吏。癸亥，詔河南、陝西、山東，昨因捕賊，良民被虜為賊者，釐正之。

四月己巳，右副元帥完顏謀衍等敗窩斡於長濼。辛未，降廢帝亮為海陵郡王。乙亥，詔減禦膳及宮中食物之半。夏國遣使來賀即位，及進方物，及賀萬春節。右副元帥完顏謀衍複敗窩斡於霿{箣松}河。辛巳，宴夏使貞元殿。故事，外國使三節人從皆坐廡下賜食。上察其食不精腆，曰：「何以服遠人之心。」掌食官皆杖六十。癸未，夏使朝辭，乞互市，從之。己醜，以左丞相晏為太尉。壬辰，詔征契丹部將士曰：「應契丹與大軍未戰而降者，不得殺傷，仍安撫之。後招誘來降者，除奴婢以已虜為定，其親屬使各還其家，仍官為贖之。」

五月丁酉朔，以曷速館節度使白彥敬為御史大夫。戊戌，遣元帥左監軍高忠建會北征將帥討契丹。己亥，以臨海軍節度使紇石烈志甯為元帥右監軍。右副元帥完顏謀衍、元帥右監軍完顏福壽坐逗遛，召還京師，皆罷之。壬寅，立楚王允迪為皇太子，詔中外。丁巳，押軍萬戶裴滿按剌、猛安移剌沙裏剌敗宋兵於華州。

六月戊辰，命御史大夫白彥敬西北路市馬。庚午，以尚書右丞僕散忠義為平章政事兼右副元帥，經略契丹。詔出內府金銀給征契丹軍用。戊寅，詔居庸關、古北口譏察契丹奸細，捕獲者加官賞。己卯，詔守禦古北口及石門關。庚辰，宋遣使賀即位。壬午，右副元帥僕散忠義與窩斡戰於花道。戊子，以南京留守紇石烈良弼為尚書右丞。庚寅，右副元帥僕散忠義大敗窩斡於嫋嶺西陷泉。獲其弟嫋。壬辰，以西南路招討使完顏思敬為元帥右都監。

七月丁酉，複取原州。丙午，宋主傅位於子甗。甲寅，詔諭契丹。丁巳，速頻軍士朮裏古等誣完顏謀衍子斜哥寄書其父謀反，並以其書上之。上覽書曰：「此誣也，止訊告者。」訊之，果誣也。朮裏古伏誅。庚申，太尉、尚書左丞相晏致仕。壬戌，詔發濟州會寧府軍在京師者，以五千人赴北京都統府。陝西都統璋敗宋將吳璘於張義堡。

八月乙丑朔，奚抹白謀克徐列等降。左監軍高忠建破奚於栲栳山，及招降旁近奚六營，有不降者，攻破之。盡殺其男子，以其婦女童孺分給諸軍。丁卯，永興縣進嘉禾。壬申，萬戶溫蒂罕阿魯帶與奚戰於古北口，敗焉，詔同判大宗正事完顏謀衍等禦之。癸酉，上謂宰臣曰：「百姓上書陳時政，其言猶有所補。卿等位居機要，略無獻替，可乎？夫聽斷獄訟，簿書期會，何人不能？唐、虞之聖，猶務兼覽博照，乃能成治。正隆專任獨見，故取敗亡。朕早夜孜孜，冀聞讜論，卿等宜體朕意。」詔：「百司官吏，凡上書言事或為有司所抑，許進表以聞，朕將親覽，以觀人材優劣。」夏國遣使賀尊號。丁醜，免齊國妃、韓王亨、樞密忽土、留守賾等家親屬在宮籍者。詔元帥右都監完顏思敬以所部軍與大軍會討窩斡。乙酉，詔左諫議大夫石琚、監察禦史馮仲廉察河北東路。丁亥，詔禦史台曰：「卿等所劾，惟諸局行移稽緩，及緩於赴局者耳，此細事也。自三公以下，官僚善惡邪正，當審察之。若止理細務而略其大者，將治卿等罪矣！」契丹老和尚降。辛卯，罷諸關徵稅。

九月甲午朔，完顏謀衍擒奚猛安合住。元帥左都監徒單合喜大敗宋將吳璘於德順州。乙未，詔尚書右丞紇石烈良弼以便宜招撫奚、契丹之叛者。庚子，元帥右都監完顏思敬獲契丹窩斡，余眾悉平。以尚書左司員外郎完顏正臣為夏國生日使。壬寅，獵於近郊。乙巳，以移剌窩斡平，詔中外。庚戌，改葬睿宗皇帝。壬子，以元帥右都監完顏思敬為右副元帥。戊午，詔思敬經略南邊。辛酉，奉遷睿宗皇帝梓宮於磐甯宮。癸亥，元帥左監軍徒單合喜等敗宋兵於德順州。河南統軍使宗尹複取汝州。

十月丁卯，以左副元帥完顏彀英為平章政事。戊辰，如山陵，謁睿宗皇帝梓宮，哭盡哀。平章政事、右副元帥僕散忠義等還自軍，上謁。丙戌，以僕散忠義為尚書右丞相、元帥左監軍紇石烈志甯為左副元帥。戊子，葬睿宗皇帝於景陵，大赦。己醜，詔左副元帥紇石烈志寧經略南邊。壬辰，華州防禦使蒲察世傑、丹州刺史赤盞胡速魯改敗宋兵於德順州。

十一月癸巳朔，詔右丞相僕散忠義伐宋。丁酉，第職官，廉能、汙濫、不職各為三等而黜陟之。

十二月乙酉，遣尚書刑部侍郎劉仲淵等廉察宣諭東京、北京等路。

三年正月壬辰朔，高麗、夏遣使來賀。庚子，太白晝見。壬子，遣客省使烏居仁賞勞河南軍士。癸醜，複取德順州。

二月甲子，詔太子少詹事楊伯雄等廉問山西路。庚午，上謂宰相曰：「灣州饑民，流散逐食，甚可矜恤。移于山西，富民贍濟，仍於道路計口給食。」壬申，詔撫諭陝西。庚辰，太保、都元帥奔睹薨。丙戌，趙景元等以亂言伏誅。庚寅，高麗、夏遣使來賀萬春節。高麗遣使賀即位。東京僧法通以妖術亂眾，都統府討平之。

三月丙申，中都以南八路蝗，詔尚書省遣官捕之。壬寅，詔戶部侍郎魏子平等九人，分詣諸路猛安謀克，勸農及廉問。詔臨潢漢民遂食於會寧府濟、信等州。庚戌，詔免去年租稅。

四月辛酉朔，右副元帥完顏思敬罷。丁卯，平章政事完顏彀英、御史大夫白彥敬罷。以參知政事李石為御史大夫。丁醜，詔吏犯贓罪，雖會赦不敘。己卯，以引進使韓綱為橫賜高麗使。乙酉，賑山西路猛安謀克貧民，給六十日糧。是月，取商、虢、環州，宋所侵一十六州至是皆複。

五月辛卯朔，右丞相僕散忠義朝京師。乙未，以重五，幸廣樂園射柳，命皇太子、親王、百官皆射，勝者賜物有差。上複禦常武殿，賜宴擊球。自是歲以為常。丙申，宋人攻破靈璧、虹縣。己亥，罷河南、山東、陝西統軍司，置都統、副統。以太子詹事完顏守道從皇太子，上召諭守道曰：「卿任執政，所責非輕，自今毋從行。」辛醜，以右丞相僕散忠義兼都元帥。癸卯，僕散忠義還軍。河南路都統奚撻不也叛入於宋。丙午，宋人攻破宿州。辛亥，更定出征軍逃亡法。尚書省請籍天德間被誅大臣諸奴隸及從窩斡亂者為軍，上以四方甫定，民意稍蘇，而複簽軍，非長策，不聽。癸醜，詔諭契丹餘黨蒲速越等，如能自新，並釋其罪。若執蒲速越父子以來者，仍官賞之。左副元帥紇石烈志寧複取宿州，河南副統孛朮魯定方死於陣。乙卯，以北京留守完顏思敬複為右副元帥。中都蝗。詔參知政事完顏守道按問大興府捕蝗官。

六月庚申朔，日有食之。以刑部尚書蘇保衡為參知政事。丙子，詔曰：「正隆之末，濟州路逃回軍士為中都軍所邀殺者，官為收葬。」己卯，觀稼於近郊。甲申，太師、尚書令張浩罷。以宿直將軍阿勒根和衍為橫賜夏國使。

七月庚戌，太白晝見。以太子太師宗憲為平章政事。以孔總為襲封衍聖公。

八月丙寅，太白經天。庚午，詔曰：「祖宗時有勞效未曾遷賞者，五品以上奏聞，六品以下及無職事者尚書省約量升除。」甲戌，詔參知政事完顏守道招撫契丹餘黨。戊寅，詔罷契丹猛安謀克，其戶分隸女直猛安謀克。命諸官員年老者，許存馬一二匹，餘並括買入官。敕殿前都點檢唐括德溫：「重九出獵，國朝舊俗。今扈從軍二千，能無擾民？可嚴為約束，仍以錢萬貫分賜之。」乙酉，如大房山。丁亥，薦享於睿陵。戊子，還宮。

九月癸巳，以宿直將軍僕散習尼列為夏國生日使。丁酉，秋獵。以重九，拜天於北郊。丙午，詔翰林待制劉仲誨等廉問車駕所經州縣。乙卯，還宮。

十月甲子，大享於太廟。丙寅，以許王府長史移剌天佛留為高麗生日使。癸酉，冬獵。

十一月庚寅，太白晝見，經天。壬辰，還都。戊申，詔：「求仕官輒入權要之門，追一官，仍降除。以請求有所饋獻及受之者，具狀奏裁。」庚戌，百官請上尊號，不允。詔：「中都、平州及饑荒地並經契丹剽掠，有質賣妻子者，官為收贖。」壬子，尚書左丞翟永固罷。癸醜，罷貢金線段匹。甲寅，以尚書右丞紇石烈良弼為左丞，吏部尚書石琚為參知政事。

十二月丁醜，臘，獵於近郊。以所獲薦山陵，自是歲以為常。詔流民未複業，增限招誘。己卯，參知政事蘇保衡至自軍，辛巳，以為尚書右丞。

四年正月丁亥朔，高麗、夏遣使來賀。戊子，罷路府州元日及萬春節貢獻。上謂侍臣曰：「秦王宗翰有功於國，何乃無嗣？」皆未知所對。上曰：「朕嘗聞宗翰在西京坑殺丐者千人，得非其報耶？」癸巳，百官複請上尊號，不允。丁酉，如安州春水。壬寅，至安州。大雪。詔扈從人舍民家者，人日支錢一百與其主。甲辰，元帥府言：「宋遣審議官胡昉致尚書右僕射書，來議和好。以其言失信，拘昉軍中，以書答之。」及以書進，上覽之曰：「宋之失信，行人何罪？當即遣還。邊事令元帥府從宜措畫。」乙巳，尚書省奏：「徐州民曹圭討賊江志，而子弼亦在賊中，並殺之。法當補二官，敘雜班。」上以所奏未當，進一官，正班用之。辛亥，獲頭鵝。遣使薦山陵，自是歲以為常。

二月丁巳，免安州今年賦役，及保塞縣禦城邊吳二村凡扈從人嘗止其家者，亦複一年。辛酉，獵於高陽之北。庚午，還都。庚辰，以北京粟價踴貴，詔免今年課甲。

三月丙戌朔，萬春節，高麗、夏遣使來賀。詔免北京歲課段匹一年。庚子，京師地震。壬寅，百官複請上尊號，不允。

四月丁巳，平章政事完顏元宜罷。甲戌，出宮女二十一人。

五月，旱。癸卯，敕有司審冤獄，禁宮中音樂，放球場役夫。乙巳，詔禮部尚書王競禱雨於北嶽。己酉，命參知政事石琚等於北郊望祭禱雨。壬子，雨。窩幹餘黨蒲速越伏誅。

六月甲寅朔，日有食之。壬戌，尚書左丞紇石烈良弼至自征南元帥府。甲子，以雨足，命有司祭謝嶽鎮海瀆於北郊。己巳，幸東宮，視皇太子疾。庚午，初定祭五嶽四瀆禮。辛未，觀稼於近郊。庚辰，詔諭元帥府曰：「所請伐宋軍萬五千，今以騎三千，步四千赴之。」詔陝西元帥府議入蜀利害以聞。

七月壬辰，故衛王襄妃及其子和尚以妖妄伏誅。庚子，以尚書左丞紇石烈良弼為平章政事。辛醜，大風雷雨，拔木。

八月甲寅朔，詔征南元帥府曰：「前所請收復舊疆，乞候秋涼進發，今已秋涼，複俟何時？」戊午，以參知政事完顏守道為尚書左丞，大興尹唐括安禮為參知政事。壬申，上謂宰臣曰：「卿每奏皆常事，凡治國安民及朝政不便於民者，未嘗及也。如此，則宰相之任誰不能之？」己卯，如大房山。辛巳，致祭于山陵。

九月癸未朔，還都。乙酉，上謂宰臣曰：「形勢之家，親識訴訟，請屬道達，官吏往往屈法徇情，宜一切禁止。」己醜，上謂宰臣曰：「北京、懿州、臨潢等路嘗經契丹寇掠，平、薊二州近複蝗旱，百姓艱食，父母兄弟不能相保，多冒鬻為奴，朕甚閔之。可速遣使閱實其數，出內庫物贖之。」乙未，幸鷹房，主者以鷹隼置內省堂上，上怒曰：「此宰相聽事，豈置鷹隼處耶？」痛責其人，俾置他所。己亥，以宿直將軍烏裏雅為夏國生日使。辛亥，以太子少詹事烏古論三合為高麗生日使。

十月癸醜朔，獵於密雲縣。丙寅，還都。己卯，命泰甯軍節度使張弘信等二十四人分路通檢諸路物力。

十一月乙酉，征南都統徒單克甯敗宋兵，取楚州。己醜，封子永功為鄭王。辛卯，冬獵。乙未，詔進師伐宋。戊戌，次河間府。辛醜，尚書省火。甲辰，次清州。閏月壬子朔，還都。

十二月丁亥，尚書省奏都統高景山取商州。己醜，臘，獵於近郊。辛卯，太白晝見，經天。是歲，大有年。斷死罪十有七人。

五年正月辛亥朔，高麗、夏遣使來賀。乙卯，詔泰州、臨潢接境設邊堡七十，駐兵萬三千。己未，宋通問使魏杞等以國書來。書不稱「大」，稱「侄宋皇帝」，稱名「再拜奉書於叔大金皇帝」。歲幣二十萬。辛未，詔中外。複命有司，旱、蝗、水溢之處，與免租賦。癸酉，命元帥府諸新舊軍以六萬人留戍，餘並放還。以宋國歲幣悉賞諸軍。

二月壬午，以左副都點檢完顏仲等為宋報問使。壬寅，罷納粟補官令。戊申，萬春節，宋、高麗、夏遣使來賀。

三月壬申，群臣奉上尊號曰應天興祚仁德聖孝皇帝，詔中外。

四月癸卯，西京留守壽王京謀反，獄成，特免死，杖之，除名，嵐州安置。乙巳，右副元帥完顏思敬罷。丁未，右丞相、都元帥僕散忠義還自軍。

五月壬子，左副元帥紇石烈志寧以召入見。丁巳，以僕散忠義為尚書左丞相，紇石烈志甯為平章政事，還軍。乙丑，以平章政事宗憲為尚書右丞相。癸酉，罷山東路都統府，以其軍各隸總管府。

六月甲辰，芝產大安殿柱。丙午，京師地震，雨毛。

七月戊申朔，京師地複震。罷陝西都統府，複置統軍司京兆，徙陝西元帥府河中。

八月己卯，前宿州防禦使烏林答剌撒以與宋李世輔交通，伏誅。癸巳，宋、夏遣使賀尊號。

九月丁未朔，以吏部尚書高衎等為賀宋生日使。戊申，秋獵。庚戌，以宿直將軍朮虎蒲查為夏國生日使。甲戌，還都。

十月丁醜朔，地震。辛巳，以大宗正丞璋為高麗生日使。乙未，冬獵。辛醜，還都。

十一月丙午朔，上謂宰臣曰：「朕在位日淺，未能遍識臣下賢否？全賴卿等盡公舉薦。今六品以下殊乏人材，何以副朕求賢之意。」癸醜，幸東宮。戊午，以右副都點檢烏古論粘沒曷為賀宋正旦使。癸亥，立諸路通檢地土等稅法。癸酉，大霧。晝晦。

十二月己醜，獵於近郊。高麗遣使賀尊號。

六年正月丙午朔，宋、高麗、夏遣使來賀。庚午，敕有司：「宮中張設毋以塗金為飾。」

二月丁亥，尚書左丞相兼都元帥沂國公僕散忠義薨。壬寅，萬春節，宋、高麗、夏遣使來賀。

三月甲寅，上如西京。庚申，次歸化州，西京留守唐括德溫上謁。戊辰，至西京。庚午，朝謁太祖廟。壬申，擊球，百姓縱觀。

四月甲戌朔，詔月朔禁屠宰。戊戌，以尚書右司郎中移剌道為橫賜高麗使，宿直將軍斜卯摑剌為橫賜夏國使。辛醜，太白晝見。

五月戊申，幸華嚴寺，觀故遼諸帝銅像，詔主僧謹視之。壬子，詔雲中大同縣及警巡院給複一年。壬戌，詔將幸銀山，諸扈從軍士賜錢五萬貫，有敢損苗稼者，並償之。

六月辛巳，太白晝見，經天。丙戌，發自西京。庚子，獵於銀山。

七月辛酉，次三叉口。

八月辛未朔，次涼陘。庚辰，獵於望雲之南山。

九月辛醜朔，至自西京。丁未，以戶部尚書魏子平為賀宋生日使。辛亥，以翰林待制移剌熙載為夏國生日使。澤州刺史劉德裕等以盜用官錢伏誅。壬子，太白晝見。癸醜，尚書右丞相宗憲薨。丙辰，太白晝見，經天。

十月己卯，以尚書兵部侍郎移剌按答為高麗生日使。甲申，朝享於太廟。詔免雄、莫等州今年租。壬辰，太白晝見，經天。丁酉，如安肅州。冬獵。

十一月丙午，還都。癸醜，以右副都點檢烏古論元忠為賀宋正旦使。上謂宰臣曰：「朝官當慎選其人，庶可激勵其餘，若不當，則啟覬覦之心。卿等必知人才優劣，舉實才用之。」庚申，太白晝見，經天。丁卯，參知政事石琚以母憂罷。

十二月甲戌，詔有司，每月朔望及上七日毋奏刑名。戊子，太白晝見，經天。甲午，泰州民合住謀反，伏誅。丙申，以平章政事紇石烈良弼為尚書右丞相，紇石烈志甯為樞密使。

七年正月庚子朔，宋、高麗、夏遣使來賀。辛亥，石琚起複參知政事。壬子，上服袞冕，禦大安殿，受尊號冊寶禮。癸醜，大赦，庚申，以元帥左監軍徒單合喜為樞密副使。

二月庚寅，尚書右丞蘇保衡薨。丙申，以參知政事石琚為尚書右丞。

三月己亥朔，萬春節，宋、高麗、夏遣使來賀。

四月戊辰朔，日有食之。壬辰，以御史大夫李石為司徒，大夫如故。

五月丙午，大興府獄空，詔賜錢三百貫為宴樂之用，以勞之。甲寅，以北京留守耨碗溫敦兀帶為參知政事。

六月癸酉，命地衣用龍文者罷之。

七月戊申，禁服用金線，其織賣者，皆抵罪。丙辰，幸東宮。己未，幸東宮視皇太子疾。

閏月丁卯，觀稼於近郊。戊辰，許王永中進封越王，鄭王永功封隨王，永成封審王。甲戌，詔遣秘書監移剌子敬經略北邊。戊寅，幸東宮。己卯，慶雲環日。壬午，觀稼於近郊。戊子，觀稼於北郊。

八月辛亥，慶雲環日。癸醜，尚書右丞相監修國史紇石烈良弼進《太宗實錄》，上立受之。己未，如大房山。壬戌，致祭睿陵。

九月乙丑朔，還宮。己巳，右三部檢法官韓贊以捕蝗受賂，除名。詔吏人但犯贓罪，雖會赦，非待旨不敘。以勸農使蒲察莎魯窩等為賀宋生日使。辛未，參知政事唐括安禮罷。乙亥，以宿直將軍唐括鶻魯為夏國生日使。庚辰，地震。辛巳，以都水監李衛國為高麗生日使。乙酉，秋獵。庚寅，次保州。詔修起居注王天祺察訪所經過州縣官。

十月乙未朔，上謂侍臣曰：「近聞朕所幸郡邑，會宴寢堂宇，後皆避之，此甚無謂，可宣諭，令仍舊居止。」戊申，還都。丁巳，上謂宰臣曰：「海陵不辨人才優劣，惟徇己欲，多所升擢。朕即位以來，以此為戒，止取實才用之。近聞蠡州同知移剌延壽在官汙濫，詢其出身，乃正隆時鷹房子。如鷹房、廚人之類，可典城牧民耶？自今如此局分，不得授以臨民職任。」以禦史中丞孟浩為參知政事。是日，參知政事耨碗溫敦兀帶薨。辛酉，敕有司於東宮涼樓前增建殿位，孟浩諫曰：「皇太子雖為儲貳，宜示以儉德，不當與至尊宮室相俟。」乃罷之。

十一月乙丑朔，上謂宰臣曰：「聞縣令多非其人，其令吏部察其善惡，明加黜陟。」辛未，以河間尹徒單克甯等為賀宋正旦使。壬申，太白晝見。丁醜，歲星晝見。丁亥，樞密副使徒單合喜罷。

十二月戊戌，東京留守徒單合喜、北京留守完顏謀衍、肇州防禦使蒲察通朝辭，賜通金帶，諭之曰：「卿雖有才，然用心多詐，朕左右須忠實人，故命卿補外。賜卿金帶者，答卿服勞之久也！」又顧謂左宣徽使敬嗣暉曰：「如卿不可謂無才，所欠者純實耳！」甲辰，以北京留守完顏思敬為平章政事。是歲，斷死囚二十人。

八年正月甲子朔，宋、高麗、夏遣使來賀。乙丑，上謂宰臣曰：「朕治天下，方與卿等共之，事有不可，各當面陳，以輔朕之不逮，慎毋阿順取容。卿等致位公相，正行道揚名之時，苟或偷安自便，雖為今日之幸，後世以為何如？」群臣皆稱萬歲。辛未，謂秘書監移剌子敬等曰：「昔唐、虞之時，未有華飾，漢惟孝文務為純儉。朕於宮室惟恐過度，其或興修，即損宮人歲費以充之，今亦不復營建矣！如宴飲之事，近惟太子生日及歲元嘗飲酒，往者亦止上元、中秋飲之，亦未嘗至醉。至於佛法，尤所未信。梁武帝為同泰寺奴，遼道宗以民戶賜寺僧，複加以三公之官，其惑深矣！」庚辰，行皇太子冊禮。

二月甲午朔，制子為改嫁母服喪三年。上諭左宣徽使敬嗣暉曰：「凡為人臣，上欲要君之恩，下欲幹民之譽，必虧忠節，卿宜戒之！」

三月癸亥朔，萬春節，宋、高麗、夏遣使來賀。己巳，命以職官子補令史。丁醜，命護衛親軍百戶、五十戶，非直日不得帶刀入宮，己醜，太白晝見。

四月丙午，詔曰：「馬者軍旅所用，牛者農耕之資，殺牛有禁，馬亦何殊，其令禁之。」戊申，擊球常武殿，司天馬貴中諫曰：「陛下為天下主，系社稷之重，又春秋高，圍獵擊球危事也，宜悉罷之。」上曰：「朕以示習武耳！」五月甲子，北望澱大震、風、雨雹，廣十裏，長六十裏。詔戶、工兩部，自今宮中之飾，並勿用黃金。乙丑，上如涼陘。丁卯，歲星晝見。庚寅，改旺國崖曰靜寧山，曷裏滸東川曰金蓮川。

六月，河決李固渡，水入曹州。

七月甲子，制盜群牧馬者死，告者給錢三百貫。戊辰，上謂平章政事完顏思敬等曰：「朕思得賢士，寤寐不忘。自今朝臣出外，即令體訪外任職官廉能者，及草萊之士可以助治者，具姓名以聞。」甲戌，秋獵。己卯，次三叉口。上諭點檢司曰：「沿路禾稼甚佳，其扈從人少有蹂踐，則當汝罪。」

八月乙卯，至自涼陘。

九月辛酉，上諭尚書右丞石琚、參政孟浩曰：「聞蔚州埰地蕈，役夫數百千人，朕所用幾何？而擾動如此。自今差役凡稱御前者，皆須稟奏，仍令附冊。」癸亥，以右宣徽使移剌神獨斡等為賀宋生日使。己巳，以引進使高希甫為夏國生日使。庚午，上幸東宮。癸酉，上諭宰臣曰：「卿等舉用人材，凡己所知識，必使他人舉奏，朕甚不喜。如其果賢，何必以親疏為避忌也。」以戶部尚書魏子平為參知政事。辛巳，上謂御史大夫李石曰：「台憲固在分別邪正，然內外百司豈謂無人？惟見卿等劾人之罪，不聞舉善。自今宜令監察禦史分路刺舉善惡以聞。」上嘗命左衛將軍大磐訪求良弓，而磐多自取，護衛婁室以告，上命點檢司鞫磐。磐妹為寶林，磐屬內侍僧兒言之寶林，寶林以聞，命杖僧兒百，出磐為隴州防禦使。

十月己醜朔，以戒諭官吏貪墨，詔中外。乙未，命涿州刺史兼提點山陵，每以朔望致祭，朔則用素，望則用肉，仍以明年正月為首。及命圖畫功臣於太祖廟，其未立碑者立之。以翰林待制靖為高麗生日使。上謂宰臣曰：「海陵時，修起居注不任直臣，故所書多不實。可訪求得實，詳而錄之。」參政孟浩進曰：「良史直筆，君舉必書，自古帝王不自觀史，意正在此。」辛亥，詔罷複州歲貢鹿筋。

十一月乙丑，幸東宮。以同簽大宗正事辟合土等為賀宋正旦使。

十二月戊子朔，遣武定軍節度使移剌按等招諭阻珝。

九年正月戊午朔，宋、高麗、夏遣使來賀。辛酉，上與宣徽使敬嗣暉、秘書監移剌子敬論古今事，因曰：「亡遼日屠食羊三百，亦豈能盡用，徒傷生耳！朕雖處至尊，每當食，常思貧民饑餒，猶在己也。彼身為惡而口祈福，何益之有？如海陵以張仲軻為諫議大夫，何以得聞忠言。朕與大臣論議一事，非正不言，卿等不以正對，豈人臣之道也！」庚午，詔諸州縣和糴，毋得抑配百姓。戊寅，契丹外失剌等謀叛，伏誅。丙戌，制漢人、渤海兄弟之妻，服闋歸宗，以禮續婚者，聽。

二月庚寅，制妄言邊關兵馬者，徒二年。丙申，詔改葬漢二燕王於城東。庚子，以中都等路水，免稅，詔中外。又以曹、單二州被水尤甚，給複一年。甲寅，詔女直人與諸色人公事相關，只就女直理問。

三月丁巳朔，萬春節，宋、高麗、夏遣使來賀。丁卯，以尚書省定網捕走獸法，或至徒，上曰：「以禽獸之故而抵民以徒，是重禽獸而輕民命也，豈朕意哉！自今有犯，可杖而釋之。」詔禦史中丞移剌道廉問山東、河南。辛未，禁民間稱言「銷金」，條理內舊有者，改作「明金」字。辛巳，以大名路諸猛安民戶艱食，遣使發倉廩減價出之。

四月己醜，謂宰臣曰：「朕觀在位之臣，初入仕時，競求聲譽以取爵位，亦既顯達，即徇默苟容為自安計，朕甚不取。宜宣諭百官，使知朕意。」癸巳，遣翰林修撰蒲察兀虎、監察禦史完顏鶻沙分詣河北西路、大名、河南、山東等路勸猛安謀克農。

五月丙辰朔，以符寶郎徒單懷貞為橫賜高麗使，宿直將軍完顏賽也為橫賜夏國使。戊辰，尚書省奏越王永中、隋王永功二府有所興造，發役夫。上曰：「朕見宮中竹有枯瘁者，欲令更植，恐勞人而止。二王府各有引從人力，又奴婢甚多，何得更役百姓。爾等但以例為請，海陵橫役無度，可盡為例耶！自今在都浮役，久為例者仍舊，於並官給傭直，重者奏聞。」

六月庚寅，冀州張和等反，伏誅。戊戌，以久旱，命宮中毋用扇。庚子，雨。

七月乙卯朔，罷東北路採珠。壬申，觀稼於近郊。

八月甲申朔，有司奏日食，以雨不見，伐鼓用幣如常禮。

九月甲寅朔，以刑部尚書高德基等為賀宋生日使，宿直將軍僕散守中為夏國生日使，提點司天臺馬貴中為高麗生日使。罷皇太子月料，歲給錢五萬貫。上謂台臣曰：「比聞朝官內有攬中官物以規貸利者，汝何不言？」皆對曰：「不知。」上曰：「朕尚知之，汝有不知者乎？朕若舉行，汝將安用！」壬戌，秋獵。

十月丁亥，還都。辛醜，以尚書右丞相紇石烈良弼為左丞相，樞密使紇石烈志甯為右丞相。詔宗廟之祭，以鹿代牛，著為令。丙午，大享於太廟。辛亥，以平章政事完顏思敬為樞密使。

十一月己未，以尚書左丞完顏守道為平章政事，右丞石琚為左丞，參知政事孟浩為右丞。庚申，上幸東宮。辛酉，以京兆尹毅等為賀宋正旦使。壬戌，冬獵。丙子，還都。

十二月丙戌，詔賑臨潢、泰州、山東東路，河北東路諸猛安民。以東京留守徒單合喜為平章政事。丁酉，太白晝見。辛醜，獵於近郊。丙午，制職官犯公罪，在官已承伏者，雖去官猶論。

十年正月壬子朔，宋、高麗、夏遣使來賀。甲子，命宮中元宵無得張燈。甲戌，以司徒、御史大夫李石為太尉、尚書令。

二月甲午，安化軍節度使徒單子溫、副使老君奴以贓罪，伏誅。戊申，上謂近臣曰：「護衛以後皆是治民之官，其令教以讀書。」

三月壬子朔，萬春節，宋、高麗、夏遣使來賀。丙辰，上因命護衛中善射者押賜宋使射弓宴，宋使中五十，押宴者才中其七，謂左右將軍曰：「護衛十年出為五品職官，每三日上直，役亦輕矣，豈徒令飽食安臥而已！弓矢不習，將焉用之？」戊午，以河南統軍使宗敘為參知政事。庚午，上謂參政宗敘曰：「卿昨為河南統軍時，言黃河堤埽利害，甚合朕意。朕每念百姓差調，官吏互為奸弊，不早計料，臨期星火率斂，所費倍蓰，為害非細。卿既參朝政，皆當革弊，擇利行之。」又諭左丞石琚曰：「女直人徑居達要，不知閭閻疾苦。汝等自丞簿至是，民間何事不知，凡有利害，宜悉敷陳。」

四月丁酉，制命婦犯奸，不用夫廕以子封者，不拘此法。

五月乙卯，如柳河川。

閏月庚辰，夏國任得敬脅其主李仁孝，使上表，請中分其國。上問宰臣李石，石等以為事系彼國，不如許之。上曰：「彼劫於權臣耳！」詔不許，並卻其貢物。

七月壬午，秋獵。戊戌，放圍場役夫。詔扈從糧食並從官給。乙巳，敕扈從人縱畜牧蹂踐禾稼者，杖之，仍償其直。

八月己未，至自柳河川。壬申，遣參知政事宗敘北巡。

九月庚辰，尚書左丞相紇石烈良弼丁憂，起複如故。壬午，以簽書樞密院事移剌子敬為賀宋生日使。庚寅，以戶部郎中夾谷阿裏補為夏國生日使。

十月己酉，以大宗正丞糺為高麗生日使。甲寅，如霸州，冬獵。乙丑，上謂大臣曰：「比因巡獵，聞固安縣令高昌裔不職，已令罷之。霸州司候成奉先奉職謹恪，可進一階，除固安令。」辛未，上謂宰臣曰：「朕凡論事有未能深究其利害者，卿等宜悉心論列，無為面從而退有後言。」

十一月辛巳，制盜太廟物者與盜宮中物論同。甲申，上幸東宮。丁亥，以太子詹事蒲速察蒲越等為賀宋正旦使。癸巳，夏國以誅任得敬遣使來謝，詔慰諭之。

十二月丙寅，上謂宰臣曰：「比體中不佳，有妨朝事。今觀所奏事，皆依條格，殊無一利國之事。若一朝行一事，歲計有餘，則其利博矣！朕居深宮，豈能悉知外事？卿等尤當注意。」

十一年正月丙子朔，宋、夏遣使來賀。丁醜，封子永升為徐王，永蹈為滕王，永濟為薛王。壬午，詔職官年七十以上致仕者，不拘官品，並給俸祿之半。丙申，命賑南京屯田猛安被水災者。戊戌，尚書省奏汾陽軍節度副使牛信昌生日受饋獻，法當奪官。上曰：「朝廷行事苟不自正，何以正天下。尚書省、樞密院生日節辰饋獻不少，此而不問，小官饋獻即加按劾，豈正天下之道？自今宰執樞密饋獻亦宜罷去！」上謂宰臣曰：「往歲清暑山西，近路禾稼甚廣，殆無畜牧之地，因命五裏外乃得耕墾。今聞民皆去之他所，甚可矜憫，其令依舊耕種。事有類此，卿等宜即告朕。」

三月乙亥朔，萬春節，宋、夏遣使來賀。辛巳，命有司以天水郡公旅櫬依一品禮葬於鞏洛之原。

四月丁未，歸德府民臧安兒謀反，伏誅。大理卿李昌圖以廉問真定尹徒單貞、咸平尹石抹阿沒剌受贓不法，既得罪狀，不即黜罷，杖之四十。癸亥，參知政事魏子平罷。高麗國王晛弟皓，廢其主自立，詐稱讓國，遣使以表來上。

五月辛卯，詔遣吏部侍郎靖使高麗問故。癸巳，以南京留守移剌成為樞密副使。

六月己酉，詔曰：「諸路常貢數內，同州沙苑羊非急用，徒勞民爾，自今罷之。朕居深宮，勞民之事豈能盡知？似此當具以聞。」戊午，觀稼於近郊。甲子，平章政事徒單合喜薨。

七月甲申，參知政事宗敘薨。

八月癸卯朔，太白晝見。詔朝臣曰：「朕嘗諭汝等，國家利便，治體遣闕，皆可直言。外路官民亦嘗言事，汝等終無一語。凡政事所行，豈能皆當？自今直言得失，毋有所隱。」乙巳，上謂宰臣曰：「隨朝之官，自謂曆一考則當得某職，兩考則當得某職。第務因循，碌碌而已。自今以外路官與內除者，察其公勤則升用之，但苟簡於事，不須任滿，便以本品出之。賞罰不明，豈能勸勉。」庚戌，詔曰：「應因窩斡被掠女直及諸色人未經刷放者，官為贖放。隱匿者，以違制論。其年幼不能稱說住貫者，從便住坐。」上謂宰臣曰：「五品以下闕員甚多，而難於得人。三品以上朕則知之，五品以下不能知也。卿等會無一言見舉者。欲畫久安之計，興百姓之利，而無良輔佐，所行皆尋常事耳，雖日日視朝，何益之有。卿等宜勉思之。」己巳，以尚書刑部侍郎烏林答天錫等為賀宋生日使，近侍局使劉珫為夏國生日使。

九月癸未，獵於橫山。庚寅，還都。

十月壬寅朔，以左宣徽使敬嗣暉為參知政事。甲寅，上謂宰臣曰：「朕已行之事，卿等以為成命不可複更，但承順而已，一無執奏。且卿等凡有奏，何嘗不從。自今朕旨雖出，宜審而行，有未便者，即奏改之。或在下位有言尚書省所行未便，亦當從而改之，毋拒而不從。」丙寅，尚書左丞相紇石烈良弼進《睿宗實錄》。戊辰，上謂宰臣曰：「衍慶宮圖畫功臣，已命增為二十人。如丞相韓企先，自本朝興國以來，憲章法度，多出其手。至於關決大政，但與大臣謀議，終不使外人知覺。漢人宰相，前後無比，若褒顯之，亦足示勸，慎無遺之。」

十一月丁醜，以西南路招討使宗甯等為賀宋正旦使。戊寅，幸東宮。上謂皇太子曰：「吾兒在儲貳之位，朕為汝措天下，當無複有經營之事。汝惟無忘祖宗純厚之風，以勤修道德為孝，明信賞罰為治而已。昔唐太宗謂其子高宗曰：'吾伐高麗不克終，汝可繼之。'如此之事，朕不以遺汝。如遼之海濱王，以國人愛其子，嫉而殺之，此何理也。子為眾愛，愈為美事，所為若此，安有不亡。唐太宗有道之君，而謂其子高宗曰：'爾於李績無恩。今以事出之，我死，宜即授以僕射，彼必致死力矣。'君人者，焉用偽為。受恩於父，安有忘報於子者乎？朕禦臣下，惟以誠實耳。」群臣皆稱萬歲。丙戌，朝享於太廟。丁亥，有事於圓丘，大赦。癸巳，群臣奉上尊號曰應天興祚欽文廣武仁德聖孝皇帝。乙未，詔中外。

十二月癸卯，冬獵。乙卯，還宮。丙辰，參知政事敬嗣暉薨。辛酉，進封越王永中趙王，隨王永功曹王，沈王永成豳王，徐王永升虞王，滕王永蹈徐王，薛王永濟滕王。乙丑，趙王永中、曹王永功俱授猛安，仍命永功親治事，以習為政。

卷七 本紀第七 世宗中

十二年正月庚午朔，宋、高麗、夏遣使來賀。戊寅，詔有司：「凡陳言文字，皆國政利害，自今言有可行，以其本封送秘書監，當行者錄副付所司。」丙申，以水旱，免中都、西京、南京、河北、河東、山東、陝西去年租稅。

二月壬寅，上召諸王府長史諭之曰：「朕選汝等，正欲勸導諸王，使之為善。如諸王所為有所未善，當力陳之，尚或不從，則具某日行某事以奏。若阿意不言，朕惟汝罪。」丙午，尚書省奏，廉察到同知城陽軍事山和尚等清強官，上曰：「此輩暗察明訪皆著政聲，可第其政績，各進官旌賞。其速議升除。」庚戌，上如順州春水。癸醜，還都。丙辰，詔：「自今官長不法，其僚佐不能糾正又不言上者，並坐之。」戶部尚書高德基濫支朝官俸錢四十萬貫，杖八十。

三月己巳朔，萬春節，宋、高麗、夏遣使來賀。乙亥，詔尚書省：「贓汙之官，已被廉問，若仍舊職，必複害民。其遣使諸道，即日罷之。」丁醜，詔遣宿直將軍烏古論思列，冊封王皓為高麗國王。庚寅，雨土。癸巳，以前西北路招討使移剌道為參知政事。回紇遣使來貢。丁酉，北京曹貴等謀反，伏誅。

四月，旱。癸卯，尚書右丞孟浩罷。丁巳，西北路納合七斤等謀反，伏誅。癸亥，以久旱，命鑄祠山川。詔宰臣曰：「諸府少尹多闕員，當選進士雖資敘未至而有政聲者，擢用之。」以宿直將軍唐括阿忽裏為橫賜夏國使。乙丑，大名尹荊王文以贓罪奪王爵，降授德州防禦使。回紇使使來貢。丙寅，尚書右丞相紇石烈志寧薨。丁卯，宋、高麗遣使賀尊號。阻珝來貢。

五月癸酉，上如百花川。甲戌，命賑山東東路胡剌溫猛安民饑。丁醜，次阻居。久旱而雨。戊寅，觀稼。禁扈從蹂踐民田。禁百官及承應人不得服純黃油衣。癸未，諭宰臣曰：「朕每次舍，凡就秣馬之具皆假於民間，多亡失不還其主。此彈壓官不職，可擇人代之。所過即令詢問，但亡失民間什物，並償其直。」乙酉，詔給西北路人戶牛。

六月甲寅，如金蓮川。

九月丙子，至自金蓮川。辛巳，以右副都點檢來穀清臣等為賀宋生日使，右衛將軍粘割斡特剌為夏國生日使。丁亥，太白晝見，在日前。鄜州李方等謀反，伏誅。

十月，高麗國王王皓遣使謝封冊。乙未，臨奠故右丞相紇石烈志寧喪，志甯妻永安縣主進鎧甲、弓矢、鷹鶻、重彩。壬子，召皇太子及趙王永中上殿，上顧謂宰臣曰：「京嘗圖逆，今不除之，恐為後患。」又曰：「天下大器歸於有德。海陵失道，朕乃得之。但務修德，余何足慮。」皇太子及永中皆曰：「誠如聖訓。」遂釋之。丙辰，以德州防禦使文貲產賜其兄之子咬住，且諭其母：「文之罪，汝等皆當連坐。念宋王有大功於國，故置不問，仍以家產賜汝子。」

十一月甲戌，上謂宰臣曰：「宗室中有不任官事者，若不加恩澤，於親親之道，有所未弘。朕欲授以散官，量予廩祿，未知前代何如？」左丞石琚曰：「陶唐之親九族，周家之內睦九族，見於《詩》、《書》，皆帝王美事也。」丙子，上以曹國公主家奴犯事，宛平令劉彥弼杖之，主乃折辱令，既深責公主，又以台臣徇勢偷安，畏忌不敢言，奪俸一月。以陝西統軍使璋為御史大夫。以戶部尚書曹望之為賀宋正旦使。壬午，同州民屈立等謀反，伏誅。戊子，上屏侍臣，與宰臣議事，記注官亦退，上曰：「史官記人君善惡，朕之言動及與卿等所議，皆當與知。其於記錄無或有隱，可以朕意諭之。」

十二月乙未朔，以濟南尹劉萼在定武軍貪墨不道，命大理少卿張九思鞫之。丁酉，詔遣官及護衛二十人，分路選年二十以上四十以下有門地才行及善射者，充護衛，不得過百人。冀州王瓊等謀反，伏誅。德州防禦使文以謀反，伏誅。辛醜，出宮女二十餘人。己酉，樞密副使移剌成罷。辛亥，禁審錄官以宴飲廢公務。詔金、銀坑冶聽民開採，毋得收稅。癸醜，獵於近郊。以殿前都點檢徒單克寧為樞密副使。己未，詔自今除名人子孫有在仕者並取奏裁。

十三年正月乙丑朔，宋、高麗、夏遣使來賀。癸酉，尚書省奏，南客車俊等因榷場貿易，誤犯邊界，罪當死。上曰：「本非故意，可免罪發還，毋令彼國知之，恐複治其罪。」詔有司嚴禁州縣坊裏為民害者。

閏月壬子，詔太子詹事曰：「東宮官屬尤當選用正人，如行檢不修及不稱職者，具以名聞。」辛酉，太白晝見。洛陽縣賊聚眾攻盧氏縣，殺縣令李庭才，亡入於宋。

三月癸巳朔，萬春節，宋、高麗、夏遣使來賀。乙卯，上謂宰臣曰：「會甯乃國家興王之地，自海陵遷都永安，女直人浸忘舊風。朕時嘗見女直風俗，迄今不忘。今之燕飲音樂，皆習漢風，蓋以備禮也，非朕心所好。東宮不知女直風俗，第以朕故，猶尚存之。恐異時一變此風，非長久之計。甚欲一至會寧，使子孫得見舊俗，庶幾習效之。」太子詹事劉仲誨請增東宮牧人及張設，上曰：「東宮諸司局人自有常數，張設已具，尚何增益。太子生於富貴，易入於侈，惟當導以淳儉。朕自即位以來，服禦器物，往往仍舊，卿以此意諭之。」

四月己巳，定出繼子所繼財產不及本家者，以所繼與本家財產通數均分制。以有司言，特授洺州孝子劉政太子掌飲丞。乙亥，上禦睿思殿，命歌者歌女直詞。顧謂皇太子及諸王曰：「朕思先朝所行之事，未嘗塹忘，故時聽此詞，亦欲令汝輩知之。汝輩自幼惟習漢人風俗，不知女直純實之風，至於文字語言，或不通曉，是忘本也。汝輩當體朕意，至於子孫，亦當遵朕教誡也。」辛巳，更定盜宗廟祭物法。

五月壬辰朔，日有食之。戊戌，禁女直人毋得譯為漢姓。壬寅，真定尹孟浩薨。甲辰，尚書省癸，鄧州民範三毆殺人，當死，而親老無侍。上曰：「在醜不爭謂之孝，孝然後能養。斯人以一朝之忿忘其身，而有事親之心乎？可論如法，其親，官與養濟。」六月，樞密使完顏思敬薨。

七月庚子，複以會寧府為上京。庚戌，罷歲課雉尾。

八月丁卯，以判大興尹趙王永中為樞密使。詔賜諸猛安謀克廉能三等官賞。己卯，御史大夫璋罷。丙戌，以左副都點檢襄等為賀宋生日使。丁亥，秋獵。

九月辛卯朔，以宿直將軍胡什賚為夏國生日使。辛亥，還都。大名府僧李智究等謀反，伏誅。

十月乙丑，歲星晝見。丙子，以前南京留守唐括安禮為尚書右丞。

十一月，以大興尹璋為賀宋正旦使，引進使大洞為高麗生日使。上謂宰臣曰：「外路正五品職事多闕員，何也？」太尉李石對曰：「資考少有及者。」上曰：「苟有賢能，當不次用之。」壬子，吏部尚書梁肅請禁奴婢服羅綺。上曰：「近已禁其服明金。行之以漸可也。且教化之行，當自貴近始。朕宮中服禦，常自節約，舊服明金者，已減太半矣！近民間風俗，比正隆時聞稍淳儉，卿等當更務從儉素，使民知所效也。」

十四年正月已醜朔，宋、高麗、夏遣使來賀。

二月壬戌，以大興尹璋使宋有罪，杖百五十，除名，仍以所受禮物入官。丙寅，以刑部尚書梁肅等為宋詳問使。庚午，以太尉、尚書令李石為太保，致仕。戊寅，詔免去年被水旱百姓租稅。

三月戊子朔，萬春節，宋、高麗、夏遣使來賀。甲午，上謂大臣曰：「海陵純尚吏事，當時宰執止以案牘為功。卿等當思經濟之術，不可狃於故常也。」又詔：「猛安謀克之民，今後不許殺生祈祭。若遇節辰及祭天日，許得飲會。自二月一日至八月終，並禁絕飲燕，亦不許赴會他所，恐妨農功。雖閑月亦不許痛飲，犯者抵罪。可遍諭之。」又命：「應衛士有不閑女直語者，並勒習學，仍自後不得漢語。」辛醜，太白、歲星晝見。甲辰，上更名雍，詔中外。丙辰，太白、歲星晝見，經天。

四月乙丑，上諭宰臣曰：「聞愚民祈福，多建佛寺，雖已條禁，尚多犯者，宜申約束，無令徒費財用。」戊辰，有事於太廟，以皇太子攝行事。乙亥，以勸農副使完顏蒲涅為橫賜高麗使。上禦垂拱殿，顧謂皇太子及親王曰：「人之行，莫大於孝弟，孝弟無不蒙天日之佑。汝等宜盡孝於父母，友於兄弟。自古兄弟之際，多因妻妾離間，以至相違。且妻者乃外屬耳，可比兄弟之親乎？若妻言是聽，而兄弟相違　，甚非理也。汝等當以朕言常銘於心。」戊子，以樞密副使徒單克甯兼大興尹。

五月丙戌朔，詳問使梁肅等還自宋。甲午，如金蓮川。

六月乙未，太白晝見。

八月丁已，次糺裏舌。日中，白龍見禦帳東小港中，須臾，乘雲雷而去。癸亥，獵於彌離補。己卯，太白晝見。

九月丁亥，還都。乙未，以兵部尚書完顏讓等為賀宋生日使，宿直將軍崇肅為夏國生日使。癸卯，上退朝，謂侍臣曰：「朕自在潛邸及踐阼以至於今，於親屬舊知未嘗欺心有徇。近禦史台奏，樞密使永中嘗致書河南統軍使完顏仲，托以賣為。朕知而不問。朕之欺心，此一事耳，夙夜思之，其如有疾。」己酉，宋遣使報聘。

十月乙卯朔，詔圖畫功臣二十人衍慶宮聖武殿之左右廡。

十一月甲申朔，日有食之。丙申，禦史中丞劉仲誨等為賀宋正旦使。戊戌，召尚食局使，諭之曰；「太官之食，皆民脂膏。日者品味太多，不可遍舉，徒為虛費。自今止進可口者數品而已。」戊申，以儀鸞局使曹士元為高麗生日使。

十二月戊寅，以平章政事完顏守道為右丞相，樞密副使徒單克甯為平章政事。

十五年正月。此下闕。

七月丙午，粘拔恩與所部康裏孛古等內附。

九月戊子，至自金蓮川。辛卯，高麗西京留守趙位寵叛其君，請以慈悲嶺以西，鴨淥江以東四十於城內附，不納。丙申，幸新宮。

閏月己酉朔，定應禁弓箭槍刀路分品官家奴客旅等許帶弓箭制。上謂左丞相良弼曰：「今之在官者，須職位稱愜所望，然後始加勉力。其或稍不如意，則止以度日為務，是豈忠臣之道耶？」丁巳，又謂良弼曰：「海陵時，領省秉德、左丞相言皆有能名，然為政不務遠圖，止以苛刻為事。言及可喜等在會甯時，一月之間，杖而殺之者二十人，罪皆不至於死，於理可乎？海陵為人如虎，此輩尚欲以術數要之，以至賣直取死，得為能乎？」己未，以歸德尹完顏王祥等為賀宋生日使，符寶郎斜卯和尚為夏國生日使。辛酉，高麗國王奏告趙位寵伏誅，詔慰答之。詔親王、百官傔人所服紅紫改為黑紫。甲戌，詔年老之人毋注縣令。年老而任從政，其佐亦擇壯者參用。

十月乙卯，冬獵。丁未，還都。十一月乙卯，上幸東宮。初，唐古部族節度使移剌毛得之子殺其妻而逃，上命捕之。至是，皇姑梁國公主請赦之。上謂宰臣曰：「公主婦人，不識典法，罪尚可恕。毛得請托至此，豈可貸宥？」不許。戊午，以右宣征使靖等為賀宋正旦使。甲子，太白晝見。戊辰，以宿直將軍阿典蒲魯虎為高麗生日使。

十六年正月戊申朔，宋、高麗、夏遣使來賀。甲寅，詔免去年被水、旱路分租稅。甲子，詔宗屬未附玉牒者並與編次。丙寅，上與親王、宰執、從官從容論古今興廢事，曰：「經籍之興，其來久矣，垂教後世，無不盡善。今之學者，既能誦之，必須行之。然知而不能行者多矣，苟不能行，誦之何益？女直舊風最為純直，雖不知書，然其祭天地，敬親戚，尊耆老，接賓客，信朋友，禮意款曲，皆出自然，其善與古書所載無異。汝輩當習學之，舊風不可忘也！」戊辰，宮中火。庚午，上按鷹高橋，見道側醉人墮驢而臥，命左右扶而乘之，送至其家。辛未，皇姑邀上至私第，諸妃皆從，宴飲甚歡。公主每進酒，上立飲之。

二月庚寅，皇子豳王妃徒單氏以奸，伏誅。己亥，平章政事單克寧罷，以女故。

三月丙午朔，日有食之。是日，萬春節，改用明日，宋、高麗、夏遣使來賀。戊申，雨豆於臨潢之境。戊午，上禦廣仁殿，皇太子、親王皆侍膳，上從容訓之曰：「大凡資用當務節省，如其有餘，可周親戚，勿妄費也。」因舉所禦服曰：「此服已三年未嘗更換，尚爾完好，汝等宜識之。」壬申，複置吾都碗部禿裏。

四月丙戌，詔京府設學養土，及定宗室、宰相子程試等第。戊子，制商賈舟車不得用馬。以東京留守崇尹為樞密副使。壬寅，如金蓮川。

五月戊申，南京宮殿火。甲寅，太白晝見。庚申，遣使禱雨靜寧山神，有頃而雨。

六月，山東兩路蝗。

七月壬子，夏津縣令移剌山往坐贓，伏誅。

八月辛巳，次霹靂濼。

九月乙巳，至自金蓮川。己酉，諭左丞相紇石烈良弼曰：「西邊自來不備儲蓄，其令所在和糴，以為緩急之備。」癸醜，以殿前都點檢蒲察通等為賀宋生日使，宿直將軍完顏覿古速為夏國生日使。諭左丞相良弼曰：「海陵非理殺戮臣下，甚可哀憫。其孛論出等遺骸，仰逐處訪求，官為收葬。」辛酉，以南京宮殿火，留守、轉運兩司皆抵罪。

十月丙申，詔諭宰執曰：「諸王小字未嘗以女直語命之，今皆當更易，卿等擇名以上。」

十一月壬寅朔，參知政事王蔚罷。尚書省奏，河北東路胡剌溫猛安所轄謀克孛朮魯舍廝，參謀克讓其兄子蒲速列。上賢而從之，仍令議加舍廝恩賞。戊午，以同知宣徽院事劉珫等為賀宋正旦使。庚申，以吏部尚書張汝弼為參知政事。甲子，以粘割韓奴之子詳古為尚輦局直長，婁室為武器直長。初，韓奴被旨招契丹大石，後不知所終，至是因粘拔恩部長撒裏雅寅特斯等來，詢知其死節之詳，故錄其後。遣兵部郎中移剌子元為高麗生日使。

十二月壬申朔，詔諸科人出身四十年方注縣令，年歲太遠，今後仕及三十二年，別無負犯贓染追奪，便與縣令。丙子，詔諸流移人老病者，官與養濟。上諭宰臣曰：「凡已經奏斷事有未當，卿等勿謂已行，不為奏聞改正。朕以萬幾之繁，豈無一失？卿等但言之，朕當更改，必無吝也！」庚寅，定榷場香茶罪賞法。

十七年正月壬寅朔，宋、高麗、夏遣使來賀。高麗並表謝不納趙位寵。丙午，有司奏，高麗所進玉帶乃石似玉者，上曰：「小國無能辨識者，誤以為玉耳！且人不易物，惟德其物，若複卻之，豈禮體耶？」戊申，詔於衍慶宮聖武殿西建世祖神禦殿，東建太宗、睿宗神禦殿。詔西北路招討司契丹民戶，其嘗叛亂者已行措置，其不與叛亂及放良奴隸可徙烏古裏石壘部，令及春耕作。尚書省奏，吾都碗部體土胡魯雅裏密斯請入獻，許之。庚戌，詔諸大臣家應請功臣號者，既不許其子孫自陳，吏部考功郎其詳考其勞績，當賜號者，即以聞。壬子，上謂宰臣曰：「宗室中年高者，往往未有官稱。其先皆有功於國，朕欲稍加以官，使有名位可稱，如何？」對曰：「親親報功，先王之令則。」丁巳，詔朝官嫁娶給假三日，不須申告。壬戌，詔宰臣：「海陵時，大臣無辜被戮家屬籍沒者，並釋為良。遼豫王、宋天水郡王被害子孫，各葬於廣甯、河南舊塋。」其後複昭：「天水郡王親屬於都北安葬外，咸平所寄骨殖，官為葬於本處。遼豫王親屬未入本塋者，亦遷祔之」。

三月辛醜朔，宋、高麗、夏遣使來賀。辛亥，詔免河北、山東、陝西、河東、西京、遼東等十路去年被旱、蝗租稅。賑東京、婆速、曷速館三路。乙丑，尚書省奏，三路之粟，不能周給。上曰：「朕嘗語卿等，遇豐年即廣糴以備凶歉。卿等皆言天下倉廩盈溢。今欲賑濟，乃雲不給。自古帝王皆以蓄積為國家長計，朕之積粟，豈欲獨用之耶？今既不給，可於鄰道取之以濟。自今預備，當以為常。」

四月甲戌，制世襲猛安謀克若出仕者，雖年未及六十，欲令子孫襲者，聽。戊寅，諭宰臣曰：「郡縣之官雖以罪解，一二歲後，亦須再用。猛安謀克皆太祖創業之際於國勤勞有功之人，其世襲之官，不宜以小罪奪免。」戊子，以滕王府長史徒單烏者為橫賜高麗使。

五月，尚書省奏，定皇家袒免以上親燕饗班次，並從唐制。癸卯，幸姚村澱，閱七品以下官及宗室子、諸局承應人射柳，賞有差。

六月乙卯，謂宰臣曰：「朕年老矣！恐因一時喜怒，處置有所不當，卿等即當執奏，毋為面從，成朕之失。」乙未，以英王爽之子思列為忠順軍節度副使。爽入謝，上曰：「朕以卿疾故，特任卿子，所冀卿因喜而愈也。欲即加峻授，恐思列年幼，未閑政事。汝當訓之，使有善可觀，更當升擢。」

七月壬子，尚書省奏，歲以羊三萬賜西北路戍兵，上問如何運致，宰臣不能對。上曰：「朕雖退朝，留凡政務，不遑安寧。卿等勿謂細事非帝王所宜問，以卿等於國家之事未嘗用心，故問之耳。」是月，大雨，河決。

八月己巳，觀稼於近郊。壬申，以監察禦察禦史體察東北路官吏，輒受訟牒，為不稱職，笞之五十。庚辰，上謂宰臣曰：「今之在官者，同僚所見，事雖當理，必以為非，意謂從之則恐人謂政非己出。如此者多，朕甚不取。今觀大理寺所斷，雖制有正條，理不能行者別具情見，朕惟取其所長。夫為人之理，他人之善者從之，則可謂善矣。」壬午，上謂宰臣曰：「今在下僚豈無人材，但在上者不為汲引，惡其材勝己故耳。」丙戌，上謂禦史中丞紇石烈邈曰：「台臣糾察吏治之能否，務去其擾民，且冀其得賢也。今所至輒受訟牒，聽其妄告，使為政者如何則可也。」

九月丁酉朔，日有食之。辛醜，封子永德為薛王。以右副都點檢完顏習尼烈等為賀宋生日使。癸卯，以兵部郎中石抹忽土為夏國生日使。戊申，秋獵。庚戌，歲星、熒惑、太白聚於尾。甲子，還都。

十月己巳，夏國進百頭帳，詔卻之境上。癸酉，有司奏：「衍慶宮所畫功臣二十人，惟五人有諡，今考檢餘十五人功狀，擬定諡號以進。」詔可，詔以羊十萬付烏古裏石壘部畜牧，其滋息以予貧民。丁醜，制諸猛安，父任別職，子須年二十五以上方許承襲。辛巳，上謂宰臣曰：「今在位不聞薦賢，何也？昔狄仁傑起自下僚，力扶唐祚，使既危而安，延數百年之永。仁傑雖賢，非婁師德何以自薦乎？」癸未，更護送罪人逃亡制。上謂宰臣曰：「近觀上封章者，殊無大利害。且古之諫者既忠於國，亦以求名，今之諫者為利而已。如戶部尚書曹望之、濟南尹梁肅皆上書言事，蓋覬覦執政耳，其於國政竟何所補。達官如此，況餘人乎！昔海陵南伐，太醫使祁宰極諫，至戮於市，此本朝以來一人而已。」丁亥，上命宰臣曰：「監察禦史田忠孺嘗上書言事，今當升擢，以勵其餘。」

十一月戊戌，以南京留守徒單克甯為平章政事。庚戌，上謂宰臣曰：「朕常恐重斂以困吾民，自今諸路差科之煩細者，亦具以聞。」有司奏，夏國進禦帳使因邊臣懇求進入，乃許之。以尚書左丞石琚為平章政事。丙辰，以延安尹完顏蒲剌睹等為賀宋正旦使。

十二月戊辰，以渤海舊俗男女婚娶多不以禮，必先攘竊以奔，詔禁絕之，犯者以奸論。以宿直將軍僕散懷忠為高麗生日使。己巳，太白晝見。壬申，以尚書右丞唐括安禮為左丞，殿前都點檢蒲察通為右丞。上謂宰執曰：「朕今年已五十有五，若年逾六十，雖欲有為，而莫之能矣！宜及朕之康強，其女直人猛安謀克及國家政事之未完，與夫法令之未一者，宜皆修舉之。凡所施行，朕不為怠。」

十八年正月丙申朔，宋、高麗、夏遣使來賀。壬寅，定殺異居周親奴婢、同居卑幼，輒殺奴婢及妻無罪而輒毆殺者罪。庚戌，修起居注移剌傑上書言：「每屏人議事，雖史官亦不與聞，無由紀錄。」上以問平章政事石琚、左丞唐括安禮，對曰：「古者，天子置史官於左右，言動必書，所以儆戒人君，庶幾有所畏也。」庚申，免中都、河北、河東、山東、河南、陝西等路前年被災租稅。壬戌，如春水。

二月丙寅朔，次管莊。丙子，次華港。己醜，還宮。

三月乙未朔，萬春節，宋、高麗、夏遣使來賀。乙巳，命戍邊女直人遇祭祀、婚嫁、節辰許自造酒。丁未，上謂宰執曰：「縣令之職最為親民，當得賢材用之。邇來犯法者眾，殊不聞有能者。比在春水，見石城、玉田兩縣令，皆年老，苟祿而已。畿甸尚爾，遠縣可知。」平章政事石琚對曰：」良鄉令焦旭、慶都令李伯達皆能吏，可任。」上曰：「審如卿言，可擢用之。」己酉，禁民間無得創興寺觀。獻州人殷小二等謀反，伏誅。

四月己巳，上謂宰臣曰：「朕巡幸所至，必令體訪官吏臧否。向玉田知主簿石抹杳乃能吏也，可授本縣令。」己醜，以太子左贊善阿不罕德甫為橫賜夏國使。

五月丙午，上如金蓮川。

六月庚午，尚書左丞相紇石烈良弼薨。

閏月辛醜，命賑西南、西北兩招討司民，及烏古裏石壘部轉戶饑。

七月丙子，上謂宰臣曰：「職官始犯贓罪，容有過誤，至於再犯，是無改過之心。自今再犯不以贓數多寡，並除名。」

八月乙巳，至自金蓮川。丙辰，以尚書右丞相完顏守道為左丞相，平章政事石琚為右丞相。

九月辛未，以大理卿張九思等為賀宋生日使，侍御史完顏蒲魯虎為夏國生日使。癸酉，以尚書左丞唐括安禮為平章政事。乙亥，以右丞蒲察通為左丞，參知政事移剌道為右丞，刑部尚書粘割斡特剌為參知政事。

十月庚寅朔，陝州防禦使石抹靳家奴以罪除名。甲午，禦史中丞劉仲誨、侍御史李瑜坐失糾察大長公主事，各削官一階。

十一月庚申朔，尚書省奏，擬同知永甯軍節度使事阿可為刺史，上曰：「阿可年幼，於事未練，授佐貳官可也。」平章政事唐括安禮奏曰：「臣等以阿可宗室，故擬是職。」上曰：「郡守系千里休戚，安可不擇人而私其親耶？若以親親之恩，賜與雖厚，無害於政。使之治郡而非其才，一境何賴焉。」壬申，以靜難軍節度使烏延查剌等為賀宋正旦使。丙子，尚書省奏，崇信縣令石安節買車材於部民，三日不償其直，當削官一階，解職。上因言：「凡在官者，但當取其貪污與清白之尤者數人黜陟之，則人自知懲勸矣。夫朝廷之政，太寬則人不知懼，太猛則小玷亦將不免於罪，惟當用中典耳。」戊寅，上責宰臣曰：「近問趙承元何故再任，卿等言，曹王嘗遣人言其才能幹敏，故再任之。官爵擬注，雖由卿輩，予奪之權，當出於朕。曹王之言尚從之，假皇太子有所諭，則其從可知矣。此事因卿言始知，其不知者知複幾何？且卿等公受請屬，可乎？」蓋承元前為曹王府文學，與王邸婢奸，杖百五十除名，而複用也。丙戌，以吏部尚書烏古論元忠為御史大夫，以東上閣門使左光慶為高麗生日使。

十二月庚戌，封孫吾都補溫國公，麻達葛金源郡王，承慶道國公。壬子，群臣奉上「大金受命萬世之寶。」

十九年正月庚申朔，宋、高麗、夏遣使來賀。丁卯，如春水。

二月己酉，還宮。乙卯，免去年被水旱民田租稅。

三月乙未朔，萬春節，宋、高麗、夏遣使來賀。乙丑，尚書省奏，虧課院務官顏葵等六十八人，各合削官一階。上曰：「以承廢人主榷沽，此遼法也。法弊則當更張，唐、宋法有可行者則行之。」己巳，上與宰臣論史事，且曰：「朕觀前史多溢美。大抵史書載事貴實，不必浮辭諂諛也。」辛未，上謂宰臣曰：「姦邪之臣，欲有規求，往往私其黨與，不肯明言，托以他事，陽不與而陰為之力。朕觀古之奸人，當國家建儲之時，恐其聰明不利於己，往往風以陰事，破壞其議，惟擇昏懦者立之，冀他日可弄權為功利也。如晉武欲立其弟，而奸臣沮之，竟立惠帝，以致喪亂，此明驗也。」丁醜，上謂宰臣曰：「朕觀前代人臣將諫於朝，與父母妻子決，示以必死。同列目睹其死，亦不顧身，又為之諫。此盡忠於國者，人所難能也。」己卯，制糾彈之官知有犯法而不舉者，減犯人罪一等科之，關親者許迴避。上謂宰臣曰：「人多奉釋老，意欲徼福。朕蚤年亦頗惑之，旋悟其非。且上天立君，使之治民，若盤樂怠忽，欲以僥倖祈福，難矣！果能愛養下民，上當天心，福必報之。」四月己醜朔，詔賑西南路招討司所部民。己酉，以升祔閔宗，詔中外。丁巳，歲星晝見。五月戊寅，幸太甯宮。六月戊子朔，詔更定製條。七月辛未，有司奏擬趙王子石古乃人從，上不從，謂宰相曰：「兒罪尚幼，若奉承太過，使侈心滋大，卒難節抑，此不可長。諸兒每入侍，當其語笑娛樂之際，朕必淵默，蒞之以嚴，庶其知朕教戒之意，使常畏慎而寡過也。」癸酉，密州民許通等謀反，伏誅。丙子，太白晝見。庚辰，至自太甯宮。

八月壬辰，尚書右丞相石琚致仕。戊戌，以宋大觀錢當五用。丙午，濟南民劉溪忠謀反，伏誅。

九月戊午，以左宣徽使蒲察鼎壽等為賀宋生日使，太子左衛率府率裴滿胡剌為夏國生日使。癸亥，秋獵。癸未，還都。

十月辛卯，西南路招討使哲典以贓罪，伏誅。辛亥，制知情服內成親者，雖自首仍依律坐之。

十一月壬戌，改葬昭德皇后，大赦。以禦史中丞移剌綎等為賀宋正旦使。戊辰，以西上閣門使盧拱為高麗生日使。壬申，上如河間冬獵。癸未，至自河間。

二十年正月甲寅朔，宋、高麗、夏遣使來賀。戊午，定試令史格。壬戌，命歲以錢五千貫造隨朝百官節酒及冰、燭、藥、炭，視品秩給之。己巳，如春水。丙子，幸石城縣行宮。丁醜，以玉田縣行宮之地偏林為禦林，大澱濼為長春澱。

二月丁未，還都。

三月癸醜朔，萬春節，宋、高麗、夏遣使來賀。己未，詔凡犯罪被問之官，雖遇赦，不得複職。乙丑，以新定猛安謀克，詔免中都、西京、河北、山東、河東、陝西路去年租稅。辛巳，以平章政事徒單克甯為尚書右丞相，御史大夫烏古論元忠為平章政事。

四月丁亥，定冒廕罪賞。己亥，制宗室及外並一品命婦，衣服聽用明金。以西上閣門使郭喜國為橫賜高麗使。太甯宮火。乙巳，上謂宰臣曰：「女直官多謂朕食用太儉，朕謂不然。夫一食多費，豈為美事。況朕年高，不欲屠宰物命。貴為天子，能自節約，亦不惡也。朕服禦或舊，常使浣濯，至於破碎，方始更易。向時帳幕常用塗金為飾，今則不爾，但令足用，何必事紛華也。」庚戌，如金蓮川。

五月丙寅，京師地震，生黑白毛。

七月，旱。

八月壬午，秋獵。

九月壬戌，至自金蓮川。乙太府監李佾等為賀宋生日使，少府少監賽補為夏國生日使。丙子，蒲速宛群牧老忽謀叛，伏誅。

十月庚辰朔，更定銓注縣令丞簿格。詔西北路招討司每進馬駝鷹鶻等，輒率斂部內，自今並罷之。壬午，上謂宰臣曰：「察問細微，非人君之體，朕亦知之。然以卿等殊不用心，故時或察問。如山後之地，皆為親王、公主、權勢之家所佔，轉和於民，皆由卿等之不察。卿等當盡心勤事，毋令朕之煩勞也。」詔徙遙落河、移馬河兩猛安於大名、東平等路安置。戊戌，上謂宰臣曰：「凡人在下位，欲冀升進，勉為公廉賢肖何以知之。及其通顯，觀其施為，方見本心。如招討哲典，初任定州同知，繼為都司，未嘗少有私徇，所至皆有清名，及為招討，不固守。人心險於山川，誠難知也。」壬寅，上謂宰臣曰：「近覽《資治通鑒》，編次累代廢興，甚有鑒戒，司馬光用心如此，古之良史無以加也。校書郎毛麾，朕屢問以事，善於應對，真該博老儒，可除太常職事，以備討論。」甲辰，以殿前都點檢襄為御史大夫。

十一月丁巳，尚書右丞移剌道罷。乙丑，以真定尹單守素等為賀宋正旦使。癸酉，以御史大夫襄為尚書右丞。乙亥，上諭宰臣曰：「郡守選人，資考雖未及，廉能者則升用之，以勵其餘。」乙太常少卿任倜為高麗生日使。

十二月辛巳，上謂宰臣曰：「岐國用人，但一言合意便升用之，一言之失便責罰之。凡人言辭，一得一失，賢者不免。自古用人鹹試以事，若止以奏對之間，安能知人賢否？朕之取人，眾所與者用之，不以獨見為是也。」己亥，河決衛州。辛醜，獵於近郊。癸卯，特授襲封衍聖公孔總兗州曲阜令，封爵如故。

卷八 本紀第八 世宗下

二十一年正月戊申朔，宋、高麗、夏遣使來賀。壬子，以夏國請，詔複綏德軍榷場，仍許就館市易。上聞山東、大名等路猛安謀克之民，驕縱奢侈，不事耕稼。詔遣閱實，計口授地，必令自耕，地有餘而力不贍者，方許招人租佃，仍禁農時飲酒。丙辰，追貶海陵煬王亮為庶人，詔中外。甲子，如春水。丙子，次永清縣。有移剌餘裏也者，契丹人也，隸虞王猛安，有一妻一妾。妻之子六，妾之子四。妻死，其六子廬墓下，更宿守之。妾之子皆曰：「是嫡母也，我輩獨不當守墳墓乎？」於是，亦更宿焉，三歲如一。上因獵，過而聞之，賜錢五百貫，仍令縣官積錢於市，以示縣民，然後給之，以為孝子之勸。

二月戊戌，太白晝見。庚子，還都。壬寅，以河南尹張景仁為御史大夫。乙巳，以元妃李氏之喪，致祭興德宮，過市肆不聞樂聲，謂宰臣曰：「豈以妃故禁之耶？細民日作而食，若禁之是廢其生計也，其勿禁。朕前將詣興德宮，有司請由薊門，朕恐妨市民生業，特從他道。顧見街衢門肆，或有毀撤，障以簾箔，何必爾也。自今勿複毀撤。」

三月丁未朔，萬春節，宋、高麗、夏遣使來賀。上初聞薊、平、灤等州民乏食，命有司發粟糶之，貧不能糴或貸之。有司以貸貧民恐不能償，止貸有戶籍者。上至長春宮，聞之，更遣人閱實，賑貸。以監察禦史石抹元禮、鄭達卿不糾舉，各笞四十，前所遣官皆論罪。甲子，太白晝見。乙丑，詔山後冒占官地十頃以上者皆籍入官，均給貧民。遼州民硃忠等亂言，伏誅。上謂宰臣曰：「近聞宗州節度使阿思懣行事多不法，通州刺史完顏守能既與招討職事，猶不守廉。達官貴要多行非理，監察未嘗興劾。斡睹只群牧副使僕散那也取部人二球仗，至細事也，乃便劾奏。謂之稱職，可乎？今監察職事修舉者與遷擢，不稱者，大則降罰，小則決責，仍不許去官。」

閏月己卯，恩州民鄒明等亂言，伏誅。辛卯，漁陽令夾穀移裏罕、司候判官劉居漸以被命賑貸，止給富戶，各削三官，通州刺史郭邦傑總其事，奪俸三月。乙未，上謂宰臣曰：「朕觀自古人君多進用讒諂，其間蒙蔽，為害非細，若漢明帝尚為此輩惑之。朕雖不及古之明君，然近習讒言，未嘗入耳。至於宰輔之臣，亦未嘗偏用一人私議也。」癸卯，以尚書左丞相完顏守道為太尉、尚書令，尚書左丞蒲察通為平章政事，右丞襄為左丞，參知政事張汝弼為右丞，彰德軍節度使梁肅為參知政事。

四月戊申，以右丞相徒單克甯為左丞相，平章政事唐括安禮為右丞相。增築泰州、臨潢府等路邊堡及屋宇。庚戌，奉安昭祖以下三福三宗禦容於衍慶宮，行親祀禮。上諭宰臣曰：「朕之言行豈能無過？常欲人直諫而無肯言者。使其言果善，朕從而行之，又何難也。」戊辰，以滕王府長史把德固為橫賜夏國使。壬申，幸壽安宮。

五月戊子，西北路招討使完顏守能以贓罪，杖二百，除名。

七月丙戌，還都。丁酉，樞密使趙王永中罷。己亥，以左丞相徒單克甯為樞密使。辛醜，以太尉、尚書令完顏守道複為左丞相，太尉如故。

八月乙丑，以右副都點檢胡什賚等為賀宋生日使，吏部郎中奚胡失海為夏國生日使。

二十二年三月辛未朔，萬春節，宋、高麗、夏遣使來賀，丁醜，命尚書省申敕西北路招討司勒猛安謀克官督部人習武備。甲申，諭戶部：「今歲行幸山後，所須並不得取之民間，雖所用人夫，並以官錢和雇，違者杖八十，罷職。」癸巳，詔頒重修制條。以吏部尚書張汝霖為御史大夫。

四月乙卯，行監臨院務官食直法。以削明肅尊號，詔中外，從皇太子請也。甲子，上如金蓮川。

五月甲申，太白晝見。

六月庚子朔，制立限放良之奴，限內娶良人為妻，所生男女即為良。丁巳，右丞相致仕石琚薨。七月辛巳，宰臣奏事，上頗違豫，宰臣請退。上曰：「豈以朕之微爽於和，而倦臨朝之大政耶？」使終其奏。甲午，秋獵。

八月戊辰，太白經天。

九月戊寅，至自金蓮川。以左衛將軍禪赤等為賀宋生日使，尚輦局使僕散曷速罕為夏國生日使。己醜，以同知東京留守司事裔在任專恣，失上下之分，謫授複州刺史。乙未，壽刺史訛裏也、同知查剌、軍事判官孫紹先、榷場副使韓仲英等以受商賂縱禁物出界，皆處死。

十月辛醜，從河間宗室於平州。庚戌，袷享於太廟。

十一月丙子，以吏部尚書孛朮魯阿魯罕等為賀宋正旦使。東京留守徒單貞以與海陵逆謀，伏誅。妻永平縣主，子慎思並賜死。甲申，以宿直將軍僕散忠佐為高麗生日使。玉田縣令移剌查坐贓，伏誅。戊子，冬獵。

十二月庚子，還都。癸醜，獵近郊。辛酉，立強取諸部羊馬法。

二十三年正月丁卯，宋、高麗、夏遣使來賀，庚午，詔有司但獲強盜，跡狀既明，賞隨給之，勿得更待。丁醜，參知政事梁肅致仕。辛巳，廣樂園燈山火。壬午，如春水，詔夾道三十裏內被役之民與免今年租稅，仍給傭直。甲午，大邦基伏誅。

二月乙巳，還都。戊申，以尚書右丞張汝弼攝太尉，致祭於至聖文宣王廟。庚戌，以戶部尚書張仲愈為參知政事。禦史台進所察州縣官罪，上覽之曰：「卿等所廉皆細碎事，又止錄其惡而不舉其善，審如是，其為官者不亦難乎？其並察善惡以聞。」

三月丙寅朔，萬春節，宋、高麗、夏遣使來賀。丙子，初制宣命之寶，金、玉各一。尚書右丞相烏古論元忠罷。潞州涉縣人陳圓亂言，伏誅。乙酉，雨土。丙戌，詔戒諭中外百官。

四月辛醜，更定奉使三國人從差遣格。祁州刺史大磐坐無罪掠死染工，妄認良人二十五口為奴，削官四階，罷之。癸醜，地生白毛。以大理正紇石主列速為橫賜高麗使，壬戌，幸壽安宮，剌有司為民禱雨。是夕，雨。

五月庚午，縣令大雛訛只等十人以不任職罷歸。六十以上者進官兩階，六十以下者進官一階，並給半俸。甲戌，命應部除官嘗以罪罷而再敘者，遣使按其治跡，如有善狀，方許授以縣令，無治狀者，不以任數多少，並不得授。丁亥，雷，雨雹，地生白毛。

六月壬子，有司奏右司郎中段珪卒，上曰：「是人甚明正，可用者也。如知登聞檢院巨構，每事但委順而已。燕人自古忠直者鮮，遼兵至則從遼，宋人至則從宋，本朝至則從本朝，其俗詭隨，有自來矣！雖屢經遷變而未嘗殘破者，凡以此也。南人勁挺，敢言直諫者多，前有一人見殺，後複一人諫之，甚可尚也。」又曰：「昨夕苦暑，朕通宵不寐，因念小民比屋卑隘，何以安處？」

七月乙酉，平章政事移剌道，參知政事張仲愈皆罷。御史大夫張汝霖坐失糾舉，降授棣州防禦使。

八月乙未，觀稼於東郊。以女直字《孝經》千部付點檢司分賜護衛親軍。癸卯，還都。乙巳，大名府猛安人馬和尚謀叛，伏誅。括定猛安謀克戶口田土牛具。以戶部尚書程輝為參知政事。

九月己巳，以同僉大宗正事方等為賀宋生日使，宿直將軍完顏斜裏虎為夏國生日使。譯經所進所譯《易》、《書》、《論語》、《孟子》、《老子》、《楊子》、《文中子》、《劉子》及《新唐書》。上謂宰臣曰：「朕所以令譯《五經》者，正欲女直人知仁義道德所在耳！」命頒行之。辛未，秋獵。

十月癸巳，還都。庚戌，幸東宮，賜皇孫吾都補洗兒禮。己未，慶雲見。辛酉，太白晝見。

十一月壬戌朔，日有食之。丙寅，平章政事蒲察通罷。丁卯，歲星晝見。壬申，以樞密副使崇尹為平章政事。

閏月甲午，上謂宰臣曰：「帝王之政，固以寬慈為德，然如梁武帝專務寬慈，以至綱紀大壞。朕嘗思之，賞罰不濫，即是寬政也，余複何為？」以尚書左丞襄為平章政事，右丞張汝弼為左丞，參知政事粘割斡特剌為右丞，禮部尚書張汝霖為參知政事。以西京留守婆廬火等為賀宋正旦使。制外任官嘗為宰執者，凡吏牘上省部，依親王例，免書名。戊午，歲星晝見。上謂宰臣曰：「女直進士可依漢兒進士補省令史。夫儒者操行清潔，非禮不行。以吏出身者，自幼為吏，習其貪墨，至於為官，習性不能遷改。政道興廢，實由於此。」庚申，尚書省左司員外郎徐偉奏事，上謂宰臣曰：「斯人純而幹，有司郎中郭邦傑直而頗躁。」十二月癸酉，上謂宰臣曰：「海陵自以失道，恐上京宗室起而圖之，故不問疏近，並徙之南。豈非以漢光武、宋康王之疏庶得繼大統，故有是心。過慮若此，何其謬也。」乙酉，高麗以母喪來告。丁亥，以真定尹烏古論元忠複為尚書右丞相。

二十四年正月辛卯朔，宋、夏遣使來賀。徐州進芝草十有八莖，真定進嘉禾二本，六莖，異畝同穎。戊戌，如長春宮春水。

二月壬申，還都。癸酉，上曰：「朕將往上京。念本朝風俗重端午節，比及端午到上京，則燕勞鄉間宗室父老。」甲戌，制一品職事官庶孽子承廕，更不引見。丙戌，以東上閣門使完顏進兒等為高麗敕祭使，西上閣門使大仲尹為慰問使，虞王府長史永明為起複使，以器物局使皞為橫賜夏國使。

三月庚寅朔，萬春節，宋、夏遣使來賀。甲午，以上將如上京，尚書省奏定「皇太子守國諸儀」。丙申，尚書省進「皇太子守國寶」，上召皇太子授之，且諭之曰：「上京祖宗興王之寺，欲與諸王一到，或留三二年，以汝守國。譬之農家種田，商人營財，但能不墜父業，即為克家子，況社稷任重，尤宜畏慎。常時觀汝甚謹，今日能紓朕優，乃見中心孝也。」皇太子再三辭讓，以不諳政務，乞備扈從。上曰：「政事無甚難，但用心公正，毋納讒邪，久之自熟。」皇太子流涕，左右皆為之感動。皇太子乃受寶。丁酉，如山陵。己亥，還都。壬寅，如上京。皇太子允恭守國。癸卯，宰執以下奉辭於通州。上謂宰執曰：「卿輩皆故老，皇太子守國，宜悉心輔之，以副朕意。」又謂樞密使徒單克寧曰：「朕巡省之後，脫或有事，卿必親之。毋忽細微，大難圖也。」又顧六部官曰：「朕聞省部文字多以小不合而駁之，苟求自便，致累歲不能結絕，朕甚惡之。自今可行則行，可罷則罷，毋使在下有滯留之歎！」時諸王皆從，以趙王永中留輔太子。

四月己未朔，太白晝見。咸平尹移剌道薨。庚申，次廣寧府。丙寅，次東京。丁卯，朝謁孝甯宮。給複東京百里內夏秋稅租一年。在城隨關年七十者補一官。曲赦百里內犯徒二年以下罪。乙酉，觀漁於混同江。

五月己醜，至上京，居於光興宮。庚寅，朝謁於慶元宮。戊戌，宴於皇武殿。上謂宗戚曰：「朕思故鄉，積有日矣，今既至此，可極歡飲，君臣同之。」賜諸王妃、主，宰執百官命婦各有差。宗戚皆沾醉起舞，竟日乃罷。

六月辛酉，幸按出虎水臨漪亭。壬戌，閱馬於綠野澱。

七月乙未，上謂宰臣曰：「天子巡狩當舉善罰惡。凡士民之孝弟淵睦者舉而用之，其不顧廉恥無行之人則教戒之，不悛者則加懲罰。」丙午，獵於勃野澱。乙卯，上謂宰臣曰：「今時之人，有罪不問，既過之後則謂不知。有罪必責，則謂每事尋罪。風俗之薄如此。不以文德感化，不能複於古也。卿等以德輔佐，當使複還古風。」

八月癸亥，乙太府監張大節等為賀宋生日使，侍御史遙裏特末哥為夏國生日使。乙亥，詔免上京今年市稅。

九月甲辰，歲星晝見。

十月丁卯，獵於近郊。

十一月辛卯，還宮。甲午，詔以上京天寒地遠，宋正旦、生日，高麗、夏國生日，並不須遣使，令有司報諭。丙午尚書省奏徙速頻、胡裏改三猛安二十四謀克以實上京。

十二月丙辰，獵於近郊。己卯，還宮。

二十五年正月乙酉朔。丁亥，宴妃嬪、親王、公主、文武從官於光德殿，宗室、宗婦及五品以上命婦，與坐者千七百餘人，賞賚有差。

二月癸酉，以東平尹鳥古論思列怨望，殺之。丁醜，如春水。

四月己未，至自春水。癸亥，幸皇武殿擊球，許士民縱觀。甲子，詔於速頻、胡裏改兩路猛安下選三十謀克為三猛安，移置於率督畔窟之地，以實上京。壬申，曲赦會寧府仍放免今年租稅，百姓年七十以上者補一官。甲戌，以會寧府官一人兼大宗正丞，以治宗室之政。上謂群臣曰：「上京風物朕自樂之，每奏還都，輒用感愴。祖宗舊邦，不忍捨去，萬歲之後，當置朕於太祖之側，卿等無忘朕言。」丁醜，宴宗室、宗婦於皇武殿，大功親賜官三階，小功二階，緦麻一階，年高屬近者加宣武將軍。及封宗女，賜銀、絹各有差。曰：「朕尋常不飲酒，今日甚欲成醉，此樂亦不易得也！」宗室婦女及群臣故老以次起舞，進酒。上曰：「吾來數月，未有一人歌本曲者，吾為汝等歌之。」命宗室弟敘坐殿下者皆坐殿上，聽上自歌。其詞道王業之艱難，及繼述之不易，至「慨想祖宗，宛然如睹」，慷慨悲激，不能成聲，歌畢泣下。右丞相元忠率群臣、宗戚捧觴上壽，皆稱萬歲。於是，諸夫人更歌本曲，如私家之會。既醉，上複續調，至一鼓乃罷。己卯，發上京。庚辰，宗室戚屬奉辭。上曰：「朕久思故鄉，甚欲留一二歲，京師天下根本，不能久於此也。太平歲久，國無征徭，汝等皆奢縱，往往貧乏，朕甚憐之。當務儉約，無忘祖先艱難。」因泣數行下，宗室戚屬皆感泣而退。

五月庚寅，平章政事襄、奉禦平山等射懷孕兔。上怒杖平山三十，召襄誡飭之，遂下詔禁射兔。壬寅，次天平山好水川。癸卯，遣使臨潢、泰州勸農。丙午，命尚書省奏事衣窄紫。

六月甲寅，獵近山，見田壟不治，命笞田者。庚申，皇太子允恭薨。丙寅，尚書右丞相烏古論元忠罷。庚午，遣左宣徽使唐括鼎詣京師，致祭皇太子。戊寅，命皇太子妃及諸皇孫執喪。並用漢儀。

七月戊申，發好水川。九月辛巳朔，次轄沙河，賜百歲老嫗帛。甲申，次遼水，召見百二十歲女直老人，能道太祖開創事，上嘉歎，賜食，並賜帛。己酉，至自上京。是日，上臨奠宣孝皇太子於熙春園。十月丙辰，尚書省奏親軍數多，宜稍減損，詔定額為三千。宰臣退，上謂左右曰：「宰相年老艱於久立，可置小榻廊下，使少休息。」甲子，禁上京等路大雪及含胎時採捕。上謂宰臣曰：「護衛年老出職而授臨民，手字尚不能畫，何以治民？人胸中明暗外不能知，精神昏耄已見於外，是強其所不能也。天子以兆民為子，不能家家而撫，在用人而已。知其不能而強授之，百姓其謂我何？」丁醜，命學士院、講院、秘書監、司天臺、著作局、閣門、通進、拱衛、直武器署等官，凡直宮中，午前許退。十一月庚辰朔，詔曰：「豺未祭獸，不許採捕。冬月，雪尺以上，不許用網及速撒海，恐盡獸類。」歲星晝見。壬午，太白晝見。甲午，以臨潢尹僕散守中等為賀宋正旦使。丙申，夏國遣使問起居。戊戌，以曹王永功為御史大夫。壬寅，以禮部員外郎移剌履為高麗生日使。十二月戊午，以皇孫金源郡王麻達葛判大興尹，進封原王。甲子，太白晝見，經天。丙寅，左相完顏守道、左丞張汝弼、右丞粘割斡特剌、參知政事張汝霖坐擅增東宮諸皇孫食料，各削官一階。甲戌，制增留守、統軍、總管、招討、都轉運、府尹、轉運、節度使月俸。上謂宰臣曰：「太尉守道論事止務從寬，犯罪罷職者多欲複用。若懲其首惡，後來知畏，罪而複用，何以示戒。」是日，命範銅為「禮信之寶」，凡賜外方禮物，給信袋則用之。丙子，上問宰臣曰：「原王大興行事如何？」右丞斡特剌對曰：「聞都人皆稱之。」上曰：「朕令察於民間，鹹言見事甚明，予奪皆不失當，曹、豳二王弗能及也。又聞有女直人訴事，以女直語問之，漢人訴事，漢語問之。大習不失本朝語為善，不習，則淳風將棄。」汝弼對曰：「不忘本者，聖人之道也。」斡特剌曰：「以西夏小邦，崇尚舊俗，獨能保國數百年。」上曰：「事當任實，一事為偽則喪百真，故凡事莫如真實也。」

二十六年正月庚辰朔，宋、高麗、夏遣使來賀。甲辰，如長春宮春水。二月癸酉，還都。乙亥，詔曰：「每季求仕人，問以疑難，令剖決之。其才識可取者，仍訪察政跡，如其言行相副，即加升用。」三月乙卯朔，萬春節，宋、高麗、夏遣使來賀。丁亥，以大理卿闕，上問誰可？右丞粘割斡特剌言，前使部尚書唐括貢可，乃授以是職。己醜，尚書省擬奏除授，上曰：「卿等在省未嘗薦士，止限資級，安能得人？古有布衣人相者，聞宋亦多用山東、河南流寓疏遠之人，皆不拘於貴近也。以本朝境土之大，豈無其人，朕難遍知，卿又不舉。自古豈有終身為相者，外官三品以上，必有可用之人，但無故得進耳。」左丞張汝弼曰：「下位雖有才能，必試之乃見。」參政程輝曰：「外官雖有聲，一旦入朝，卻不稱任，亦在沙汰而已。」癸巳，香山寺成，幸其寺，賜名大永安，給田二千畝，栗七千株，錢二萬貫。丁酉，以親軍完顏乞奴言，制猛安謀克皆先讀女直字經史然後承襲。因曰：「但令稍通古今，則不肯為非。爾一親軍粗人，乃能言此，審其有益，何憚而不從。」

四月壬子，尚書省奏定院務監官虧陪兌納法及橫班格。因曰：「朕常日禦膳亦從減省，嘗有一公主至，至無餘膳可與，當直官皆目睹之。若欲豐腆，雖日用五十羊亦不難矣！然皆民之脂膏，不忍為也。監臨官惟知利己，不知其利自何而來？朕嘗曆外任，稔知民間之事，想前代之君，雖享富貴，不知稼穡艱難者甚多，其失天下，皆由此也！遼主聞民間乏食，謂何不食幹臘，蓋幼失師保之訓，及其即位，故不知民間疾苦也。隨煬帝時，楊素專權行事，乃不慎委任之過也。與正人同處，所知必正道，所聞必正言，不可不慎也。今原王府官屬，當選純謹秉性正直者充，勿用有權術之人。」戊午，尚書左丞張汝弼罷。己未，幸壽安宮。壬戌，太尉、左丞相完顏過道致仕。以客省使李磐為橫賜高麗使。尚書省奏北京轉運使以贓除名。尚書省奏事，上曰：「比有上書言，職官犯除名不可複用，朕謂此言極當。如軍期急速，權可使用。今天下無事，複用此輩，何以戒將來。」又奏：「年前以諸路水旱，於軍民地土二十一萬餘頃內，擬免稅四十九萬余石。」從之。詔曰：「今之稅，考古行之，但遇災傷，常加蠲免。」

五月甲申，以司徒、樞密使徒單克甯為太尉、尚書左丞相，判大宗正事趙王永中複為樞密使，大興尹原王麻達葛為尚書右丞相，賜名璟。參加政事程輝致仕。戊子，盧溝決於上陽村，湍流成河，遂因之。庚寅，御史大夫曹王永功罷，以豳王永成為御史大夫。戊戌，以尚書右丞粘割斡特剌為左丞，參知政事張汝霖為右丞。

六月癸亥，尚書省奏速頻、胡裏改世襲謀克事，上曰：「其人皆勇悍，昔世祖與之鄰，苦戰累年，僅能克復。其後乍服乍叛，至穆、康時，始服聲教。近世亦嘗分徙。朕欲稍遷其民上京，實國家長久之計。」己巳，上謂宰執曰：「齊桓中庸主也，得一管仲，遂成霸業。朕夙夜以思，惟恐失人。朕既不知，卿等又不薦，必俟全才而後舉，蓋亦難矣！如舉某人長於某事，朕亦量材用之。朕與卿等俱老矣！天下至大，豈得無人？薦舉人材，當今急務也。」又言：「人之有幹能，固不易得，然不若德行之士最優也。」上謂右丞相原王曰：「爾嘗讀《太祖實錄》乎？太祖征麻產，襲之，至泥淖馬不能進，太祖舍馬而步，歡都射中麻產，遂擒之。創業之難如此，可不思乎。」甲戌，詔曰：「凡陳言文字詣登聞檢院送學士院聞奏，毋經省廷。」

七月壬午，詔給內外職事官兼職俸錢。丙申，禦史中丞馬惠迪為參知政事。庚子，上聞同知中都路都轉運使事趙曦瑞，其在職應錢谷利害文字多不題署，但思安身，降授積石州刺史。

閏月己未，還都。

八月丁醜，上謂宰臣曰：「親軍雖不識字，亦令依例出職，若涉贓賄，必痛繩之。」太尉左丞相剋甯曰：「依法則可。」上曰：「朕於女直人未嘗不知優恤。然涉於贓罪，雖朕子弟亦不能恕。太尉之意，欲姑息女直人耳！」戊寅，尚書省奏，河決，衛州壞。命戶部侍郎王寂、都水少監汝嘉徙限衛州胙城縣。丁亥，尚書省奏，遣吏部侍郎李晏等二十六人分路推排諸路物力，從之。己醜，以宿直將軍李達可為夏國生日使。辛卯，以益都尹宗浩等為賀宋生日使。甲午，秋獵。庚子，次薊州。辛醜，幸仙洞寺。壬寅，幸香林、淨名二寺。

九月甲辰朔，幸盤山上方寺，因篇曆中盤、天香、感化諸寺。庚申，還都。丙寅，上謂宰臣曰：「烏底改叛亡，已遣人討之，可益以甲士，毀其船筏。」參知政事馬惠迪曰：「得其人不可用，有其地不可居，恐不足勞聖慮。」上曰：「朕亦知此類無用，所以毀其船筏，欲不使再邊境耳！」

十月戊寅，定職官犯贓同職相糾察法。庚寅，上謂宰臣曰：「西南、西北兩路招討司地隘，猛安人戶無處圍獵，不能閑習騎射。委各猛安謀克官依時教練，其弛慢過期及不親監視，並決罰之。」甲午，詔增河防軍數。戊戌，甯昌軍節度使崇肅、行軍都統忠道以討烏底改，不待克敵而還，崇肅杖七十，削官一階，忠道杖八十，削官三階。

十一月甲辰朔，定閔宗陵廟薦享禮。上謂宰臣曰：「女直人中材傑之士，朕少有識者，蓋亦難得也。新進士如徒單鎰、夾古阿裏補、尼厖古鑒輩皆可用之材也。起身刀筆者，雖用才力可用，其廉介之節，終不及進士。今五品以上闕員甚多，必資級相當，至老有不能得者，況欲至卿相乎？古來宰相率不過三五年而退，罕有三二十年者，卿等特不舉人，甚非朕意。」上顧修起居注崇璧曰：「斯人孱弱，付之以事，未必能辦，以其謹厚長者，故置諸左右，欲諸官效其為人也。」辛亥，以刑部尚書移剌子元等為賀宋正旦使。戊午，以左警巡副使鶻沙通敏善斷，擢殿中侍御史兼右三部司正。庚申，立右丞相原王璟為皇太孫。甲子，上謂宰臣曰：「朕聞宋軍自來教習不輟，今我軍專務遊惰，卿等勿謂天下既安而無豫防之心，一旦有警，軍不可用，顧不敗事耶？其令以時訓練。」丙寅，上謂侍臣曰：「唐太子承乾所為多非度，太宗縱而弗檢，遂至於廢，如早為禁止，當不至是。朕於聖經不能深解，至於史傳，開卷輒有所益。每見善人不忘忠孝，檢身廉潔，皆出天性。至於常人多喜為非，有天下者苟無以懲之，何由致治。孔子為政七日而誅少正卯，聖人尚爾，況餘人乎？」戊辰，上謂宰臣曰：「朕雖年老，聞善不厭。孔子雲：'見善如不及，見不善如探湯。'大哉言乎！」右丞張汝弼對曰：「知之非艱，行之惟艱。」以拱衛直副都指揮使韓景懋為高麗生日使。以近侍局直長尼厖古鑒純直通敏，擢皇太孫侍丞。己巳，獵近郊。庚午，上謂宰臣曰：「朕方前古明君，固不可及。至於不納近臣讒言，不受戚裏私謁，亦無愧矣！朕嘗自思，豈能無過，所患過而不改，過而能改，庶幾無咎。省朕之過，頗喜興土木之工，自今不復作矣。」

十二月甲申，上退朝，禦香閤，左諫議大夫黃久約言遞送荔支非是，上諭之曰：「朕不知也，今令罷之。」丙戌，上謂宰臣曰：「有司奉上，惟沽辦事之名，不問利害如何。朕嘗欲得新荔支，兵部遂於道路特設鋪遞。比因諫官黃久約言，朕方知之。夫為人無識，一旦臨事，便至顛沛。宮中事無大小，朕常親覽者，以不得人故也，如使得人，寧複他慮。」丁亥，上謂宰臣曰：「朕年來惟以省約為務，常膳止四五味，已厭飫之，比初即位十減七八。」宰臣曰：「天子自有制，不同餘人。」上曰：「天子亦人耳，枉費安用。」丙申，上謂宰臣曰：「比聞河水泛溢，民罹其害者貲產皆空。今複遣官於彼推排，何耶？」右丞張汝霖曰：「今推排皆非被災之處。」上曰：「必鄰道也。既鄰水而居，豈無驚擾遷避者乎？計其貲產，豈有餘哉！尚何推排為。」又曰：「平時用人，宜尚平直。至於軍職，當用權謀，使人不易測，可以集事。唐太宗自少年能用兵，其後雖居帝位，猶不能改，吮瘡剪須，皆權謀也。」

二十七年正月癸卯朔，宋、高麗、夏遣使來賀。己酉，以襄城令趙渢為應奉翰林文字。渢入謝，上問宰臣曰：「此黨懷英所薦耶？」對曰：「諫議黃久約亦嘗薦之。」上曰：「學士院比舊殊無人材，何也？」右丞張汝霖曰：「人材須作養，若令久任練習，自可得人。」庚戌，如長春宮春水。

二月乙亥，還都。乙卯，改閔宗廟號曰熙宗。癸未，命曲陽縣置錢監，賜名「利通」。乙酉，上謂宰執曰：「朕自即位以來，言事者雖有狂妄，未嘗罪之。卿等未嘗肯盡言，何也？當言而不言，是相疑也。君臣無疑，則謂之嘉會。事有利害，可竭誠言之。朕見緘默不言之人，不欲觀之矣。」丁亥，命沿河京、府、州、縣長貳官，並帶管勾河防事。己醜，諭宰執曰：「近侍局官須選忠直練達之人用之。朕雖不聽讒言，使佞人在側，將恐漸漬聽從之矣！」上謂宰執曰：「朕聞寶坻尉蒙括末也清廉，其為政何如？」左丞斡特剌對曰：「其部民亦稱譽之，然不知所稱何事？」上曰：「凡為官但得清廉亦可矣，安得全才之人。可進官一階，升為令。」又言：「朕時或體中不佳，未嘗不視朝。諸王、查官但有微疾，便不治事，自今宜戒之。」丙申，命罪人在禁有疾，聽親屬人視。

三月癸卯朔，萬春節，宋、高麗、夏遣使來賀。辛亥，皇太孫受冊，赦。乙卯，尚書省言：「孟家山金口閘下視都城百四十餘尺，恐暴水為害，請閉之。」從之。上謂大臣曰：「十室之邑，必有忠信。今天下之廣，人民之眾，豈得無人？唐之顏真卿、段秀實皆節義之臣也，終不升用，亦當時大臣固蔽而不舉也。卿等當不私親故，而特舉忠正之人，朕將用之。」又言：「國初風俗淳儉，居家惟衣布，非大會賓客，未當輒烹羊豕。朕嘗念當時節儉之風，不欲妄費，凡宮中之官與賜之食者，皆有常數。

四月丙戌，以刑部尚書宗浩為參知政事。丙申，上如金蓮川。辛醜，京師地震。五月壬子，詔罷曷懶路所進海蔥及太府監日進時果。曰：「蔥、果應用幾何？徒勞人耳！惟上林諸果，三日一進。」庚午，以所進禦膳味不調適，有旨問之。尚食局直長言：「臣聞老母病劇，私心憒亂，如喪魂魄，以此有失嘗視，臣罪萬死！」上嘉其孝，即令還家侍疾，俟平愈乃來。

六月戊寅，免中都、河北等路嘗被河決水災軍民租稅。庚辰太白晝見。

七月丙午，太白晝見，經天。壬子，秋獵。

八月丙戌，次雙山子。

九月己亥朔，還都。己酉，上謂宰臣曰：「朕今歲春水所過州縣，其小官多幹事，蓋朕前嘗有賞擢，故皆勉力。以此見專任責罰，不如用賞之有激勸也。」以河中尹田彥皋等為賀宋生日使，武器署令斜卯阿土為夏國生日使。

十月乙亥，宋前主構殂。庚辰，祫享於太廟。庚寅，上謂宰臣曰：「朕觀唐史，惟魏徵善諫，所言皆國家大事，甚得諫臣之體。近時台諫惟指摘一二細碎事，姑以塞責，未嘗有及國家大利害者，豈知而不言歟？無乃亦不知也。」宰臣無以對。

十一月庚戌，以左副都點檢崇安為賀宋正旦使。甲寅，詔：「河水泛溢，農夫被災者，與免差稅一年。衛、懷、孟、鄭四州塞河勞役，並免今年差稅。庚申，平章政事崇尹致仕。甲子，上謂宰臣曰：「卿等老矣，殊無可以自代者乎，必待朕知而後進乎？」顧右丞張汝霖曰：「若右丞者亦石丞相所言也。平章政事襄及汝霖對曰：「臣等苟有所知，豈敢不言，但無人耳！」上曰：「春秋諸國分裂，土地褊小，皆稱有賢。卿等不舉而已。今朕自勉，庶幾致治，他日子孫，誰與共治者乎？」宰臣皆有慚色。

十二月庚午，以翰林待制趙可為高麗生日使。丁醜，獵於近郊，壬午，宋遣使告哀。甲申，上諭宰臣曰：「人皆以奉道崇佛設齋讀經為福，朕使百姓無冤，天下安樂，不勝於彼乎？爾等居輔相之任，誠能匡益國家，使百姓蒙利，不惟身享其報，亦將施及子孫矣！」左丞斡特剌曰：「臣等敢不盡以為，第才不逮，不能稱職耳。」上曰：「人亦安能每事盡善，但加勉勵可也。」戊子，禁女直人不得改稱漢姓、學南人衣裝，犯者抵罪。

二十八年正月丁酉朔，宋、高麗、夏遣使來賀。癸卯，遣宣徽使蒲察克忠為宋弔祭使。甲辰，如春水。

二月乙亥，還都。乙丑，宋遣使獻先帝遺留物。癸巳，宋使朝辭，以所獻禮物中玉器五，玻璃器二十，及弓劍之屬使還遺宋，曰：「此皆爾國前主珍玩之物，所宜寶藏，以無忘追慕。今受之，義有不忍，歸告爾主，使知朕意也。」

三月丁酉朔，萬春節，宋、高麗、夏遣使來賀。禦慶和殿受群臣朝，複宴於神龍殿，諸王、公主以次捧觴上壽。上歡甚，以本國音自度曲。蓋言臨禦久，春秋高，渺然思國家基緒之重，萬世無窮之託。以戒皇太孫，當修身養德，善於持守，及命太尉、左丞相剋甯盡忠輔導之意。於是，上自歌之，皇太孫及克甯和之。極歡而罷。戊申，命隨朝六品、外路五品以上職事官，舉進士已在仕、才可居翰苑者，試製詔等文字三道，取文理優贍者補充學士院職任。應赴部求仕人，老病昏昧者，勒令致仕，止給半俸，更不遷官。甲寅，幸壽安宮。

四月癸酉，命增外任小官及繁難局分承應人俸。丁醜，以陝西路統軍使孛朮魯阿魯罕為參知政事。癸未，命建女直大學。

五月丙午，制諸教授必以宿儒高才者充，給俸與丞簿等。戊申，宋使來謝弔祭。

七月辛亥，尚書左丞粘割斡特剌罷。

八月甲子朔，日有食之。辛未，還都。庚辰，上謂宰臣曰：「近聞烏底改有不順服之意，若遣使責問，彼或抵捍不遜，則邊境之事有不可已者。朕嘗思之，抬徠遠人，於國家殊無所益。彼來則聽之，不來則勿強其來，此前世羈縻之長策也。」參知政事孛朮魯阿魯罕罷。壬午，以山東路統軍使完顏婆盧火為參知政事。甲申，上謂宰臣曰：「用人之道，當自其壯年心力精強時用之，若拘以資格，則往往至於耄老，此不思之甚也。阿魯罕使其早用，朝廷必得補助之力，惜其已衰老矣！凡有可用之材，汝等宜早思之。」

九月甲午朔，以鷹坊使崇夔為夏國生日使。丙申，以安武軍節度使王克溫等為賀宋生日使。乙亥，秋獵。乙卯，還都。十月乙丑，京、府及節度州增置流泉務，凡二十八所。禁糠禪、瓢禪，其停止之家抵罪。乙酉，尚書省奏擬除授而拘以資格，上曰：「日月資考所以待庸常之人，若才行過人，豈可拘以常例？國家事務皆須得人，汝等不能隨才委使，所以事多不治。朕固不知用人之術，汝等務循資守格，不思進用才能，豈以才能見用，將奪己之祿位乎？不然，是無知人之明也。群臣皆曰：「臣等豈敢蔽賢，才識不逮耳。」上顧謂右丞張汝霖曰：「前世忠言之臣何多，今日何少也？」汝霖對曰：「世亂則忠言進，承平則忠言無所施。」上曰：「何代無可言之事，但古人知無不言，今人不肯言耳！」汝霖不能對。十一月戊戌，以改葬熙陵，詔中外。上謂侍臣曰：「凡修身者，喜怒不可太極，怒極則心勞，喜極則氣散，得中甚難，是故節其喜怒，以思安身。今宮中一歲未嘗責罰人也。」庚子，太白晝見。詔南京、大名府等處避水逃移不能複業者，官與津濟錢，仍量地頃畝給以耕牛。甲辰，以河中尹田彥皋等為賀宋正旦使。戊申，上謂宰臣曰：「制條以拘於舊律，間有難解之辭。夫法律歷代損益而為之，彼智慮不及而有乖違本意者，若行刪正，令眾易曉，有何不可。宜修之，務令明白。」有司奏重修上京禦容殿，上謂宰臣曰：「宮殿制度，苟務華飾，必不堅固。今仁政殿遼時所建，全無華飾，但見它處歲歲修完，惟此殿如舊，以此見虛華無實者，不能經久也。今土木之工，滅裂尤甚，下則吏與工匠相結為奸，侵克工物，上則戶工部官支錢度材，惟務苟辦，至有工役才畢，隨即欹漏者，奸弊苟且，勞民費財，莫甚於此。自今體究，重抵以罪。」庚戌，上謂宰臣曰：「朕近讀《漢書》，見光武所為，人有所難能者。更始既害其兄伯升，當亂離之際，不思報怨，事更始如平日，人不見戚容，豈非人所難能乎？此其度量蓋將大有為者也，其他庸主豈可及哉。」右丞張汝霖曰：「湖陽公主奴殺人，匿主車中，洛陽令董宣從車中曳奴下，殺之。主人奏，光武欲殺宣，及聞宣言，意遂解，使宣謝主，宣不奉詔。主以言激怒光武，光武但笑而已，更賜宣錢三十萬。」上曰：「光武聞直言而怒解，可謂賢主矣，令宣謝主，則非也。高祖英雄大度，駕馭豪傑，起自布衣，數年而成帝業，非光武所及，然及即帝位，猶有布衣粗豪之氣，光武所不為也。」癸醜，幸太尉克甯第。

十二月丙寅，以大理正移剌彥拱為高麗生日使。乙亥，上不豫。庚辰，赦天下。乙酉，詔皇太孫景攝政，居慶和殿東廡。丙戌，以太尉、左丞相徒單克甯為太尉兼尚書令，平章政事襄為尚書右相，右丞張汝霖為平章政事。參知政事完顏婆盧火罷，以戶部尚書劉暐為參知政事。戊子，詔尚書令徒單克甯、右丞相相襄、平章政事張汝霖宿於內殿。

二十九年正月壬辰朔，上大漸，不能視朝。詔遣宋高麗、夏賀正旦使還。癸巳，上崩於福安殿，壽六十七。皇太孫即皇帝位。己亥，殯於大安殿。三月辛卯朔，上尊諡曰光天興運文德武功聖明仁孝皇帝，廟號世宗。四月乙酉，葬興陵。

贊曰：世宗之立，雖由勸進，然天命人心之所歸，雖古聖賢之君，亦不能辭也。蓋自太祖以來，海內用兵，寧歲無幾。重以海陵無道，賦役繁興，盜賊滿野，兵甲並起，萬姓盼盼，國內騷然，老無留養之丁，幼無顧複之愛，顛危愁困，待盡朝夕。世宗久典外郡，明禍亂之故，知吏治之得失。即位五載，而南北講好，與民休息。於是躬節儉，崇孝弟，信賞罰，重農桑，慎守令之選，嚴廉察之責，卻任得敬分國之請，拒趙位寵郡縣之獻，孳孳為治，夜以繼日，可謂得為君之道矣！當此之時，群臣守職，上下相安，家給人足，倉廩有餘，刑部歲斷死罪，或十七人，或二十人，號稱「小堯舜」，此其效驗也。然舉賢之急，求言之切，不絕於訓辭，而群臣偷安苟祿，不能將順其美，以底大順，惜哉！

卷九 本紀第九 章宗一

章宗憲天光運仁文義武神聖英孝皇帝，諱璟，小字麻達葛，顯宗嫡子也。母曰孝懿皇后徒單氏。大定八年，世宗幸金蓮川，秋七月丙戌，次冰井，上生。翌日，世宗幸東宮，宴飲歡甚，語顯宗曰：「祖宗積慶而有今日，社稷之福也。」又謂司徒李石、樞密使紇石烈志寧等曰：「朕子雖多，皇后止有太子一人。幸見嫡孫又生於麻達葛山，朕嘗喜其地衍而氣清，其以山名之。」群臣皆稱萬歲。十八年，封金源郡王。始習本朝語言小字，及漢字經書，以進士完顏匡、司經徐孝美等侍讀。二十四年，世宗東巡，顯宗守國，上奉表詣上京問安，仍請車駕還都，世宗嘉其意，賜敕書答諭。二十五年三月，萬春節，複奉表朝賀。六月，顯宗崩，世宗遣滕王府長史鳷、禦院通進鸊來護視。十二月，進封原王，判大興府事。入以國語謝，世宗喜，且為之感動，謂宰臣曰：「朕當命諸王習本朝語，惟原王語甚習，朕甚嘉之。」諭旨曰：「朕固知汝年幼，服制中未可付以職，然政事亦須學，京輦之任，姑試爾才，其勉力。」二十六年四月，詔賜名璟。五月，拜尚書右丞相。世宗謂曰：「宮中有《輿地圖》，觀之可以具知天下遠近厄塞。」又謂宰臣曰：「朕所以置原王於近輔者，欲令親見朝廷議論，習知政事之體故也。」十一月，詔立為皇太孫，稱謝於慶和殿。世宗諭之曰：「爾年尚幼，以明德皇后嫡孫惟汝一人，試之以事，甚有可學之資。朕從正立汝為皇太孫，建立在朕，保守在汝，宜行正養德，勿近邪佞，事朕必盡忠孝，無失眾望，則惟汝嘉。」二十七年三月，世宗禦大安殿，授皇太孫冊，赦中外。丁巳，謁謝太廟及山陵。始受百官箋賀。二十八年十二月乙亥，世宗不豫，詔攝政，聽授五品以下官。丁亥，受「攝政之寶」。

二十九年春正月癸巳，世宗崩，即皇帝位於柩前。丙申，詔中外。賜丙外官覃恩兩重，三品已上者一重，免今歲租稅，並自來懸欠系官等錢，鰥寡孤獨人絹一匹、米兩石。己亥，遷大行皇帝梓宮於大安殿。癸卯，以皇太后命為令旨。甲辰，以大理卿王元德等報哀於宋、高麗、夏。乙卯，白虹貫日亙天。丁巳，參知政事宗浩罷。山東統軍裔以私過都城不赴哭臨，笞五十，降授彰化軍節度使。戊午，名皇太后宮曰仁壽，設衛尉等官。

二月辛酉朔，日有食之。癸亥，始聽政。追尊皇考為皇帝，尊母為皇太后。甲子，命學士院進呈漢、唐便民事，及當今急務。乙丑，白虹亙天。敕登聞鼓院所以達冤枉，舊嘗鎖戶，其令開之。戊辰，更仁壽宮名隆慶。詔宮籍監戶舊系睿宗及大行皇帝、皇考之奴婢者，悉放為良。己巳，敕禦史台，自今監察令本台辟舉，任內不稱職亦從奏罷。丁醜，增定百官俸。乙酉，詔有司稽考典故，許引用宋事。是月，宋主內禪，子惇嗣立。

三月壬辰，朝於隆慶宮，是月凡五朝。己酉，詔以生辰為天壽節。癸醜，夏國遣使來吊。夏四月己巳，夏國遣使來祭。辛未，宋遣使來弔祭。乙酉，葬世宗光天興運文德武功聖明仁孝皇帝於興陵。戊子，朝於隆慶宮。

五月庚寅朔，太白晝見。壬寅，宋主遣使來報嗣位。夏國遣使來賀即位。丙午，以祔廟禮成，大赦。丁未，地生白毛。庚戌，詔罷送宣錢，今後諸護衛考滿賜官錢二千貫。壬子，敕收錄功臣子孫，量材於分承應。戊午，朝於隆慶宮。以東北路招討使溫蒂罕速可等為賀宋主即位使。河溢曹州。

閏月庚申朔，封兄珣為豐王，琮鄆王，瑰瀛王，從彝沂王，弟從憲壽王，玠溫王。辛酉，制諸饑民賣身已贖放為良，複與奴生男女，並聽為良。丙寅，觀稼於近郊。庚午，以樞密副使唐括貢為御史大夫。壬申，封乳母孫氏蕭國夫人，姚氏莘國夫人。丙子，進封趙王永中漢王，曹王永功冀王，豳王永成吳王，虞王永升隨王，徐王永蹈衛王，滕王永濟潞王，薛王永德潘王。庚辰，宋遣使來賀即位。癸未，朝於隆慶宮。詔學士院，自今誥詞並用四六。乙酉，詔諸有出身承應人，系將來受親民之職，可命所屬諭使為學。　其護衛、符寶、奉禦、奉職，侍直近密，當選有德行學問之人為之教授。

六月己醜朔，有司言：「律科舉人止知讀律，不知教化之原，必使通治《論語》、《孟子》，涵養器度。遇府、會試，委經義試官出題別試，與本科通定去留為宜。」從之。詔有司，請親王到任各給錢二十萬。辛卯，修起居注完顏烏者、同知登聞檢院孫鐸皆上書諫罷圍獵，上納其言。拾遺馬升上《儉德箴》。乙未，初置提刑司，分按九路，並兼勸農採訪事，屯田、鎮防諸軍皆屬焉。丁酉，幸慶壽寺。作瀘溝石橋。己亥，朝於隆慶官。甲辰，罷送赦禮物錢，朝於隆慶官。乙卯，高麗國王皓遣使來弔祭及會葬。敕有司移報宋、高麗、夏，天壽節於九月一日來賀。丁巳，命提刑官除後於便殿聽旨，每十月使副內一員入見議事，如止一員則令判官入見，其判官所掌煩劇可升同隨朝職任。秋七月辛酉，減民地稅十之一，河東南、北路十之二，下田十之三。甲子，朝於隆慶宮。乙丑，敕近侍官授外任三品、四品、賜金帶一，重幣有差。丁卯，以太尉、尚書令東平郡王徒單克甯為太傅，改封金源郡王。辛未，高麗遣使來賀即位。甲戌，奉皇太后幸壽安宮。辛巳，詔京、府、節鎮、防禦州設學養士。初設經童科。御史大夫唐括貢罷。禮部尚書移剌履為參知政事。以刑部尚書完顏守貞等為賀宋生日使。

八月戊子朔，奉皇太后幸壽安宮。辛卯，敕有司，京、府、州、鎮設學校處，其長貳幕職內各以進士官提控其事，仍具入銜。壬辰，初定品官子孫試補令史格，及提刑部司所掌三十二條。左司諫敦安民上疏論三事：曰崇節儉，去嗜欲，廣學問。丁酉，如大房山。戊戌，謁奠諸陵。己亥，還都。庚子，朝於隆慶宮，是月凡三朝。壬寅，制提刑司設女直、契丹、漢兒知法各一人。甲辰，參知政事劉瑋罷。丙辰，宋、高麗、夏遣使來賀天壽節。

九月戊午朔，天壽節，以世宗喪，不受朝。庚申，詔增守山陵為二十丁，給地十頃。壬戌，詔罷告捕亂言人賞。甲子，制諸盜賊聚集至十人，或騎五人以上，所屬移捕盜官捕之，仍遞言省部，三十人以上聞奏，違者杖百。是日，朝於隆慶宮。是月凡四朝。丁卯，制強族大姓不得與所屬官吏交往，違者有罪。戊辰，以隆慶宮衛尉把思忠為夏國生日使。庚午，以尚輦局使崇德為橫賜高麗使。丙子，獵於近郊。戊寅，監察禦史焦旭劾奏太傅克甯、右丞相襄不應請車駕田獵，上曰：「此小事，不須治之。」乙酉，如大房山。冬十月丁亥朔，謁奠諸陵。己醜，還都。庚寅，朝於隆慶宮，是月凡四朝。辛卯，上顧謂宰臣曰：「翰林闕人。」平章政事汝霖對曰：「鳳翔治中郝俁可。」汝霖諫止田獵，詔答曰：「卿能每事如此，朕複何憂？然時異事殊，得中為當。」丙申，冬獵。己亥，次羅山。庚子，次玉田。辛醜，沁州、丹州進嘉禾。丁未，次寶坻。庚戌，中侍石抹阿古誤帶刀入禁門，罪應死，詔杖八十。癸醜，至自寶坻。

十一月己未，朝於隆慶宮。辛酉，以右宣徽院使裴滿余慶等為賀宋正旦使。癸亥，上謂宰臣曰：「今之用人，太拘資歷。循資之法，起於唐代，如此何以得人？」平章政事汝霖對曰：「不拘資格，所以待非常之材。」上曰：「崔祐甫為相，未逾年薦八百人，豈皆非常之材歟？」甲子，諭尚書省曰：「太傅年高，每趨朝而又赴省，恐不易。自今旬休外，四日一居休，庶得調攝。常事他相理問，惟大事白之可也。」戊辰，諭尚書省，自今五品以上官各舉所知，歲限所舉之數，如不舉者坐以蔽賢之罪。仍依唐制，內五品以上官到任即舉自代，並從提刑司採訪之。己巳，初制轉遞文字法。壬申，朝於隆慶宮。乙亥，命參知政事移剌履提控刊修《遼史》。丁醜，以西上閣門使移剌邴為高麗生日使。禦史台奏：「故事，台官不得與人相見。蓋為親王、宰執、形勢之家，恐有私徇。然無以訪知民間利病、官吏善惡。」詔自今許與四品以下官相見，三品以上如故。辛巳，詔有司，今後諸處或有饑饉，令總管、節度使或提刑司先行賑貸或賑濟，然後言上。

十二月丙戌朔，朝於隆慶宮，是月凡五朝。詔罷鑄錢。丁亥，密州進白雉。壬辰，諭有司，女直人及百姓不得用網捕野物，及不得放群雕枉害物命，亦恐女直人廢射也。戊戌，複置北京、遼東鹽使司，仍罷西京、解鹽巡捕使。以河東南、北路提刑司言，賑寧化、保德、嵐州饑，其流移複業，給複一年。是日，禁宮中上直官及承應人毋得飲酒。乙巳，祭奠興陵。壬子，諭台臣曰：「提刑司所舉劾多小過，行則失大體，不行則恐有所沮，其以此意諭之。」甲寅，宋、高麗、夏遣使來賀正旦。是冬，無雪。

明昌元年春正月丙辰朔，改元。以世宗喪，不受朝賀。上朝於隆慶宮，是月凡四朝。丁巳，制諸王任外路者許遊獵五日，過此禁之，仍令戒約人從，毋擾民。辛酉，諭尚書省：「宰執所以總持國家，不得受人饋遺。或遇生辰，受所獻毋過萬錢。若緦大功以上親，及二品以上官，不禁。」壬戌，以知河中府事王蔚為尚書右丞，刑部尚書完顏守貞為參知政事。甲子，如大房山。乙丑，奠謁興陵、裕陵。丙寅，還都。戊辰，制禁自披剃為僧道者。敕外路求世宗禦書。辛未，如近畿春水。己卯，如春水。

二月丁卯朔，太白晝見。丙申，遣諭諸王，凡出獵毋越本境。壬寅，諭有司，寒食給假五日，著於令。甲辰，至自春水。朝於隆慶宮，是月凡四朝。癸醜，地生白毛。甲寅，如大房山。

三月乙卯朔，謁奠興陵。丙辰，還都。朝於隆慶宮，是月凡六朝。己未，敕點檢司，諸試護衛人須身形及格，若功臣子孫善射出眾，雖不及格，亦令入見。癸亥，禮官言：「民或一產三男，內有才行可用者可令察舉，量材敘用。其驅婢所生，舊制官給錢百貫，以資乳哺，尚書省請更給錢四十貫，贖以為良。」制可。丙寅，有司言：「舊制，朝官六品以下從人輸庸者聽，五品以上不許輸庸，恐傷官體。其有官職俱至三品、年六十以上致仕者，人力給半，乞不分內外，願令輸庸者聽。」從之。己巳，擊球於西苑，百僚會觀。癸酉，詔內外五品以上，歲舉廉能官一員，不舉者坐蔽賢罪。乙亥，初設應制及宏詞科。丁醜，制內外官並諸局承應人，遇祖父母、父母忌日並給假一日。辛巳，詔修曲阜孔子廟學。壬午，如壽安宮。夏四月甲申朔，朝於隆慶宮，是月凡四朝。戊戌，如壽安宮。

五月，不雨。乙卯，祈於北郊及太廟。朝於隆慶宮，是月凡三朝。丙辰，以鷹坊使移剌寧為橫賜夏國使。戊午，拜天於西苑。射柳、擊球，縱百姓觀。壬戌，祈雨於社稷。甲子，制省元及四舉終場人許該恩。己巳，複祈雨於太廟。庚午，置知登聞鼓院事一人。丙子，以祈雨，望祭嶽鎮海瀆於北郊。戊寅，命內外官五品以上，任內舉所知才能官一員以自代。壬午，以參政事移剌履為尚書右丞，禦史中丞徒單鎰為參知政事，尚書右丞相襄罷。

六月己醜，制定親王家人有犯，其長史府掾失覺察、故縱罪。壬辰，奉皇太后幸慶壽寺。甲辰，敕僧、道三年一試。秋七月己巳，以禮部尚書王翛等為賀宋生日使。庚午，朝於隆慶宮。丁醜，詔罷西北路蝦䗫山市場。

八月癸未朔，禁指托親王、公主奴隸占綱船、侵商旅及妄征錢債。乙酉，詔設常平倉。丁亥，至自壽安宮。戊子，朝於隆慶宮，是月凡三朝。己醜，以判大睦親府事宗甯為平章政事。壬辰，幸玉泉山，即日還宮。癸巳，罷諸府鎮流泉務。選才幹之官為諸州刺史，皆召見諭戒之。戊戌，上諭宰臣曰：「何以使民棄末而務本，以廣儲蓄？」令集百官議。戶部尚書鄧儼等曰：「今風俗侈靡，宜定製度，辨上下，使服用居室，各有差等。抑昏喪過度之禮，禁追逐無名之費。用度有節，蓄積自廣矣！」右丞履、參知政事守貞、鎰曰：「凡人之情，見美則願，若不節以制度，將見奢侈無極，費用過多，民之貧乏，殆由此致。方今承平之際，正宜講究此事，為經久法。」上是履議。壬寅，敕麻吉以皇家袒免之親，特收充尚書省祗候郎君，仍為永制。丁未，獵於近郊。巳酉，宋、高麗、夏遣使來賀天壽節。

九月壬子朔，天壽節，以世宗喪，不受朝。丙辰，為廉能進擢北海縣令張翱等十八人官。己未，以武衛軍副都指揮使烏林答謀甲為夏國生日使。庚申，朝於隆慶宮。壬戌，如秋山。冬十月丁亥，至自秋山。戊子，朝於隆慶宮。丙申，詔賜貴德州孝子翟單、遂州節婦張氏各絹十匹、粟二十石。戊戌，以有司言，登聞鼓院同記注院，勿有所隸。制民庶聘財為三等，上百貫，次五十貫，次二十貫。丁未，獵於近郊。

十一月乙卯，朝於隆慶宮。是月凡五朝。以惑眾亂民，禁罷全真及五行毗盧。以僉書樞密院事把德固等為賀宋正旦使。丁巳，制諸職官讓廕兄弟子侄者，從其所請。戊辰，召禮部尚書王翛、諫議大夫張暐詣殿門，諭之曰：「朝廷可行之事，汝諫官、禮官即當辯析。小民之言，有可采者朕尚從之，況卿等乎？自今所議毋但附合於尚書省。」辛未，以西上閣門使移剌撻不也為高麗生日使。丙子，冬獵。巳卯，次雄州。判真定府事吳王永成、判定武軍節度使隋王永升來朝。

十二月壬午，免獵地今年稅。丁亥，次饒陽。己醜，平章政事張汝霖薨。丁酉，至自饒陽。甲辰，幸太傳徒單克寧第視疾。以克甯為太師、尚書令，封淄王，賜銀千五百兩，絹二千匹。乙巳，朝於隆慶宮。丙午，詔有司，正旦可先賀隆慶宮，然後進酒。丁未，宋、高麗、夏遣使來賀正旦。

二年春正月庚戌朔，以世宗喪，不受朝。癸醜，諭有司，夏國使可令館內貿易一日。尚書省言，故事許貿易三日，從之。甲寅，始許宮中稱聖主。乙卯，皇太后不豫，自是日往侍疾，丙夜乃還。辛酉，皇太后崩。丙寅，以左副都點檢皞等報哀於宋、高麗、夏。庚午，太師、尚書令淄王徒單克寧薨。甲戌，百官表請聽政，不許。戊寅，詔賜陀括裏部羊三萬口、重幣五百端、絹二千匹，以振其乏。吳王永成、隋王永升以聞國喪奔赴失期，罰其俸一月，其長史笞五十。己卯，在司言，漢王永中以疾失期，上諭使回。

二月壬午，百官複聽政，不許。壬辰，上始視朝。敕親王及三品官之家，毋許僧尼道士出入。諭有司：「進士程文但合格者即取之，毋限人數。」丙申，以樞密副使夾穀清臣為尚書左丞。戊戌，更定奴誘良人法。丙午，初設王傳府尉官。

三月丁巳，夏國遣使來吊。癸亥，敕有司，國號犯漢、遼、唐、宋等名不得封臣下。有司議：「以遼為恆，宋為汴，秦為鎬，晉為並，漢為益，梁為邵，齊為彭，殷為譙，唐為絳，吳為鄂，蜀為夔，陳為宛，隋為涇，虞為澤。」制可，丁卯，夏國遣使來祭。乙亥，高麗遣使來弔祭。丁醜，宋遣使來弔祭。

四月戊寅朔，尚書省言：「齊民與屯田戶往往不睦，若令遞相婚姻，實國家長久安寧之計。」從之。乙酉，葬孝懿皇太后於裕陵。戊子，制諸部內災傷，主司應言而不言及妄言者杖七十，檢視不以實者罪如之，因而有傷人命者以違制論，致枉有徵免者坐贓論，妄告者戶長坐詐不以實罪，計贓重從詐匿不輸法。庚寅，禁民庶不得服純黃銀褐色，婦人勿禁，著為永制。辛卯，上幸壽安宮，諫議大夫張暐等上疏請止其行，不允。癸巳，諭有司：「自今女直字直譯為漢字，國史院專寫契丹字者罷之。」甲午，改封永中為並王，永功為魯王，永成袞王，永升曹王，永蹈鄭王，永濟韓王，永德豳王。戊戌，增太學博士助教員。己亥，學士院新進唐杜甫、韓愈、劉禹錫、杜牧、賈島、王建，宋王禹備、歐陽修、王安石、蘇軾、張耒、秦觀等集二十六部。庚子，改壽安宮名萬寧。壬寅，如萬甯宮。詔襲封衍聖公孔元措視四品秩。

五月庚戌，敕自今四日一奏事，仍免朝。戊辰，詔諸郡邑文宣王廟、風雨師、社稷神壇隳廢者，複之。詔禦史台令史並以終場舉人充。

六月戊子，平章政事宗寧薨。癸巳，禁稱本朝人及朝言語為「蕃」，違者杖之。丙午，尚書右丞移剌履薨。秋七月丁巳，以參知政事徒單鎰為尚書右丞，禦史中丞夾穀衡為參知政事。己未，觀稼於近郊。己巳，禁職官元日、生辰受所屬獻遺，仍為永制。以同僉大睦親府事袞等為賀宋生日使。庚午，諭有司：「自今外路公主應赴闕，其駙馬都尉非奉旨，毋擅離職。」八月癸未，至自萬甯宮。己亥，敕山東、河北闕食等處，許納粟補官。諭有司：「自今親王所領，如有軍處，令佐貳總押軍事。」乙巳，宋、高麗、夏遣使來賀天壽節。

九月丁未朔，天壽節，以皇太后喪，不受朝。甲寅，如大房山。乙卯，謁奠裕陵。丙辰，還都。丁巳，以西上閣門使白琬為夏國生日使。己未，定詐為制書未施行制。以尚書左丞夾穀清臣為平章政事，封芮國公，參知政事完顏守貞為尚書左丞，知大興府事張萬公為參知政事。庚申，如秋山。冬十月己醜，至自秋山。甲午，敕司獄毋得與府州司縣官筵宴遠往，違者罪之。禁乙太一混元受籙私建庵室者。壬寅，以河北、山東旱，應雜犯及強盜已未發覺減死一等，釋徒以下。

十一月丙午朔，制諸女直人不得以姓氏釋為漢字。甲寅，禁伶人不得以歷代帝王為戲，及稱萬歲，犯者以不應為事重法科。丁巳，以豳王傅宗璧等為賀宋正旦使。戊午，夏人殺我邊將阿魯帶。甲子，制投匿名書者，徒四年。丙寅，以近侍局副使完顏匡為高麗生日使。壬申，敕提刑司官自今每十五日一朝。

十二月乙亥朔，敕三品致仕官所得傔從毋令輸庸。己卯，定鎮邊守將致盜賊罪。甲申，獵於近郊。乙酉，詔罷契丹字。己醜，尚書右丞徒單鎰罷。癸卯，宋、高麗、夏遣使來賀正旦。

三年春正月乙巳朔，以皇太后喪，不受朝。丙辰，以孝懿皇后小祥，尚書省請依明昌元年世宗忌辰例，諸王陪位，服慘紫，去金玉之飾，百官不視事，禁音樂屠宰，從之。壬戌，如春水。

二月甲戌朔，敕猛安謀克許於冬月率所屬戶畋獵二次，每出不得過十日。壬辰，至自春水。丁酉，獵於近郊。辛醜，詔追複田瑴等官爵。

閏月甲子，以山東路統軍使烏林答願為御史大夫。

三月乙亥，更定強盜征贓、品官及諸人親獲強盜官賞制。辛巳，初設左右衛副將軍　。癸未，瀘溝石橋成。幸熙春園。丁亥，如萬甯宮。辛卯，詔賜棣州孝子劉瑜、錦州孝子劉慶祐絹、粟，旌其門閭，複其身。上因問宰臣曰：「從來孝義之人曾官使者幾何？」左丞守貞對曰：「世宗時有劉政者嘗官之，然若輩多淳質不及事。」上曰：「豈必盡然。孝義之人素行已備，稍可用既當用之，後雖有希覬作偽者，然偽為孝義，猶不失為善。可檢勘前後所申孝義之人，如有可用者，可具以聞。」癸巳，尚書省奏：「言事者謂，釋道之流不拜父母親屬，敗壞風俗，莫此為甚。禮官言唐開元二年敕雲：'聞道士、女冠、僧、尼不拜二親，是為子而忘其生，傲親而徇於末。自今以後並聽拜父母，其有喪紀輕重及尊屬禮數，一準常儀。'臣等以為宜依典故行之。」制可。左丞守貞言：「上嘗命臣問忻州陳毅上書所言事，其一極論守令之弊，臣面問所以救之之道，竟不能言。」上曰：「方今政欲知其弊也。彼雖無救弊之術，但能言其弊，亦足嘉矣。如毅言及隨處有司不能奉行條制，為人傭雇尚須出力，況食國家祿而乃如是，得無虧臣子之行乎？其令檢會前後所降條理舉行之。」是日，溫王玠薨。丁酉，命有司祈雨，望祀嶽鎮海瀆於北郊。

四月壬寅朔，定宣聖廟春秋釋奠，三獻官以祭酒、司業、博士充，祝詞稱「皇帝謹遣」，及登歌改用太常樂工。其獻官並執事與享者並法服，陪位學官公服，學生儒服。尚書省奏：「提刑司察與涿州進士劉器博、博州進士張安行、河中府胡光謙，光謙年雖八十三，尚可任用。」敕劉器博、張安行特賜同進士出身，胡光謙召赴闕。甲辰，祈雨於社稷。丙午，罷天山北界外采銅。戊申，瀛王環薨。戊午，詔集百官議北邊開壕事。詔賜雲內孝子孟興絹十匹、粟二十石，賜同州貞婦師氏諡曰「節」。丙寅，以旱災，下詔責躬。丁卯，複以祈雨，望祀嶽鎮海瀆山川於北郊。戊辰，敕親王衣領用銀褐紫綠。遣禦史中丞吳鼎樞等審決中都冤獄，外路委提刑司處決。左丞守貞以旱，上表乞解職，不允。參知政事衡、萬公皆入謝。上曰：「前詔所謂罷不急之役、省無名之費、議冗官、決滯獄四事，其速行之。」

五月壬申朔，以尚書禮部員外郎孛朮魯子元為橫賜高麗使。癸酉，罷北邊開壕之役。甲戌，祈雨於社稷。是日，雨。戊寅，出宮女百八十三人。尚書省奏：「近以山東、河北之饑，已委宣差所至安撫賑濟。」複遣右三部司正範文淵往視之。乙酉，以雨足，致祭社稷。戊子，百官賀雨足。尚書左丞完顏守貞罷。己醜，以雨足，望祀嶽鎮海瀆。

六月癸卯，宰臣請罷提刑司，上曰：「諸路提刑司官止三十餘員，猶患不得其人，州郡三百餘處，其能盡得人乎？」弗許。甲寅，以久雨，命有司祈晴。丁巳，定提刑司條制。辛酉，詔定內外所司公事故疑申呈罪罰格。乙丑，以知大名府事劉瑋為尚書右丞。有司言：「河州災傷，民乏食，而租稅有未輸。」詔免之。諭戶部：「可預給百官冬季俸，令就倉以時直糶與貧民，秋成各以其貲糴之，其所得必多矣，而上下便之。其承應人不願者，聽。」秋七月戊寅，敕尚書省曰：「饑民如至遼東，恐難遽得食，必有饑死者。其令散糧官問其所欲居止，給以文書，命隨處官長計口分散，令富者出粟養之，限以兩月，其粟充秋稅之數。」己卯，祁州刺史頓長壽、安武軍節度副使胡剌坐賑濟不及四縣，各杖五十。癸未，詔增北邊軍千二百人，分置諸堡。丁亥，胡光謙至闕，命學士院以雜文試之，稱旨。上曰：「朕欲親問之。」辛卯，以殿前都點檢僕散端等為賀宋生日使。己亥，上謂宰臣曰：「聞諸王傅尉多苛細，舉動拘防，亦非朕意。是職之設，本欲輔導諸王，使歸之正，得其大體而已。」平章政事清臣曰：「請以聖意遍行之。」曰：「已諭之矣。」

八月癸卯，敕諸職官老病不肯辭避，有司諭使休閒者，不在給俸之列，格前勿論。上以軍民不和、吏員奸弊，詔四品以下、六品以上集議於尚書省，各述所見以聞。甲辰，集三品以下、六品以上官，問以朝政得失及民間利害，令各書所對。丁未，以有司奏甯海州文登縣王震孝行，以嘗業進士，並試其文，特賜同進士出身，仍注教授一等職任。辛亥，至自萬甯宮。特賜胡光謙明昌二年進士第三甲及第，授將仕郎、太常寺奏禮郎。官制舊設是職，未嘗除人，以光謙德行才能，故特授之。己未，以烏林答願為尚書左丞。辛酉，獵於近郊。乙丑，上謂宰臣曰：「朕欲任官，令久於其事。若今日作禮官，明日司錢谷，雖間有異材，然事能悉辦者鮮矣！」對曰：「使中材之人久於其職，事既熟，終亦得力。」上問太常卿張暐：「古有三恪，今何無之？」暐具典故以聞。丁亥，宋、高麗、夏遣使來賀天壽節。

九月庚午朔，天壽節，以皇太后喪，不受朝。諭尚書省：「去歲山東、河北被災傷處所閣租稅及借貸錢粟，若便征之，恐貧民未蘇，俟豐收日以分數帶征可也。」又諭宰臣曰：「隨路提刑司舊止察老病不任職及不堪親民者，如得其實，即改除他路。若他路提刑司覆察得實，勿複注親民之職。卿等其議行之。」甲戌，以郊社署令唐括合達為夏國生日使。己卯，如秋山。免圍場經過人戶今歲夏秋租稅之半，曾當差役者複一年。冬十月壬寅，至自秋山。丙午，敕禦史台，提刑司自今保申廉能官，勿複有乞升品語。壬子，有司奏增修曲阜宣聖廟畢，敕：「黨懷英撰碑文，朕將親行釋奠之禮，其檢討典故以聞。」甲寅，敕置常平倉處，並令州、府官以本職提舉，縣官兼管勾其事，以所糴多寡約量升降，以為永制。賜河南路提刑司所舉逸民游總同進士出身，以年老不樂仕進，授登仕郎，給正八品半俸終身。戊午，諭尚書省訪求博物多知之士。癸亥，遣諭諸王府傅尉曰：「朕分命諸王出鎮，蓋欲政事之暇，安便優逸，有以自適耳。然慮其舉措之間或違於理，所以分置傅尉，使勸導彌縫，不入於過失而已。若公餘遊宴不至過度，亦複何害。今聞爾等或用意太過，凡王門細碎之事無妨公道者，一一干與，贊助之道，豈當如是？宜各思職分，事舉其中，無失禮體。仍就諭諸王，使知朕意。」丙寅，敕應保舉官及試中書判者委官覆察，言行相副者量與升除，隨朝及六品以上各隨所長用之。己巳，獵於近郊。

十一月庚午朔，尚書省奏：「翰林侍講學士黨懷英舉孔子四十八代孫端甫，年德俱高，該通古學。濟南府舉魏汝翼有文章德誼，苦學三十餘年，已四舉終場。蔚州舉劉震亨學行俱優，嘗充舉首。益都府舉王樞博學善書，事親至孝。」敕魏汝翼特賜進士及第，劉震亨等同進士出身，並附王澤榜。孔端甫俟春暖召之。丙子，詔臣庶名犯古帝王而姓複同者禁之，周公、孔子之名亦令迴避。戊寅，升相州為彰德府。以前右副都點檢溫敦忠等為賀宋正旦使。壬午，尚書省奏：「知河南府事程嶧乞進封父祖。」權尚書禮部郎中黨懷英言：「凡宰執改除外任長官，其佐官以下相見禮儀皆與他長官不同，其子亦得試補省令史。其子且爾，父祖封贈理當不同，合舉宰執一例封贈。」從之。甲申，改提刑司令為書史。丙申，以有司言：「河州定羌民張顯孝友力田，焚券已責，又獻粟千石以賑饑。棣州民榮楫賑米七百石、錢三百貫，冬月散柴薪三千束。皆別無希覬。」特各補兩官，仍正班敘。

十二月癸卯，以東上閣門使張汝猷為高麗生日使。辛亥，諭有司祈雪。癸醜，獵於近郊。丙辰，有赤氣見於北方。丁巳，敕華州下邽縣置武定鎮倉，京兆櫟陽縣置粟邑鎮倉，許州舞陽縣置北舞渡倉，各設倉草都監一人，縣官兼領之。乙丑，定到任告致仕格。丁卯，宋、高麗、夏遣使來賀正旦。

卷一十 本紀第十 章宗二

四年春正月己巳朔，以皇太后喪，不受朝。辛未，以平章政事夾穀清臣為尚書右丞相，監修國史。丁醜，遣戶部侍郎李獻可等分路勸農事。癸未，尚書省奏大興府推官蘇德秀為禮部主事，上曰：「朕既嘗語卿，百官當使久於其職。彼方任理官，複改戶曹，尋又除禮部，人才豈能兼之？若久於其職，但中材勝於新人，事既經練，亦必有濟，後不可輕易改除。」上又言：「凡稱政有異跡者，謂其斷事軼才也。若止清廉，此乃本分，以貪污者多，故顯其異耳。宰臣又言：'近言事者謂，方今孝弟廉恥道缺，乞正風俗。'此蓋官吏不能奉宣教化使然。今之察舉官吏者，多責近效，以幹辦為上，其有秉心寬厚，欲行德化者，輒謂之迂闊。故人人皆以教化為餘事，此孝弟所以廢也。若諭所司，官吏有能務行德化者，擢而用之，則教化可行，孝弟可興矣。今之所察舉，皆先才而後德。巧猾之徒，雖有髒汙，一旦見用，猶為能吏，此廉恥所以喪也。若諭所司，察舉官吏，必審真偽，使有才無行者不以覬覦，非道求進者加之糾劾，則奔兢之俗息，而廉恥可興矣！」辛卯，賑河北諸路被水災者。癸巳，諭點檢司：「行宮外地及圍獵之處悉與民耕，雖禁地，聽民持農器出入。」丙申，東京路副使王勝進鷹，遣諭之曰：「汝職非輕，民間利害，官吏邪正，略不具聞，而乃以鷹進，此豈汝所職也！後毋複爾。」

二月戊戌朔，如春水。始以春、秋二仲月上戊日祭社稷。癸醜，獵於姚村澱。癸亥，至自春水。丙寅，參知政事張萬公罷。

三月戊辰朔，諸部提刑司入見，各問以職事，仍誡諭曰：「朕特設提刑司，本欲安民，於今五年，效猶未著。蓋多不識本職之體，而徒事細碎，以致州縣例皆畏宿而不敢行事。乃者山東民艱於食，嘗遣使賑濟，蓋卿等不職，故至於此。既往之失，其思悛改。」庚午，上將幸景明宮，禦史中丞董師中等上書切諫，不報。壬申，章再上，補闕許安仁、拾遺路鐸皆諫，乃止。制定民習角牴，槍棒罪。以工部尚書胥持國為參知政事。丙子，特賜有司孔端甫及第，授小學教授，尋以年老，命食主簿半俸致仕。甲申，幸香山永安寺及玉泉山。甲午，定配享功臣。敕自今禦史台奏事，修起居注並令迴避。夏四月丁酉朔，幸興陵崇妃第。是日，始舉樂。自己亥至癸卯，百官三表請上尊號，上曰：「祖宗古先有受尊號者，蓋有其德，故有其名。比年五穀不登，百姓流離，正當戒懼修身之日，豈得虛受榮名耶？」不許，仍斷來章。戊申，親禘於太廟。庚戌，如萬甯宮。辛亥，右丞相清臣率百官及耋艾等複請上尊號，學官劉璣亦率六學諸生趙楷等七百九十五人詣紫宸門請上尊號，如唐元和故事，不許。丁巳，賑河州饑。敕女直進士及第後，仍試以騎射，中選者升擢之。乙丑，減尚廄食谷馬。

五月丙寅朔，曹王永升及諸王請上尊號，不許。以尚廄局使石抹貞為橫賜夏國使。己巳，上以群臣累上尊號不受，詔諭中外，徒罪以下遞降一等，杖以下原之。甲戌，觀稼於近郊。辛巳，諭左司：「遍諭諸路，令月具雨澤田禾分數以聞。」癸未，以久雨，鋋。

六月癸醜，賜有司所舉德行才能之士安州崔秉仁、袞州翟駒、錦州齊文乙、大名孫可久、陳信仁、應州董戣並同進士出身。丙辰，以晴，致祭嶽鎮海瀆。壬戌，尚書右丞相夾谷清臣進封戴國公，西京留守完顏守貞為平章政事，封蕭國公。尚書右丞劉瑋薨。秋七月辛巳，南京路提刑司自許州遷治南京。己醜，制三品以上官有故者，若親、賢、勳、舊，尚書省即與聞奏，議加追贈。命以銀改鑄「禮信之寶」，仍塗以金。以同判大睦親府事襄為樞密使。以禦史中丞董師中等為賀宋生日使。

八月己亥，樞密使襄帥百僚再請上尊號，不許。是日，歲星、太白晝見。庚子，大赦。甲辰，至自萬甯宮。丁未，釋奠孔子廟，北面再拜。辛亥，國史院進《世宗實錄》，上服袍帶，禦仁政殿，降座，立受之。

九月甲子朔，天壽節，禦大安殿，受親王百官及宋、高麗、夏使朝賀。戊辰，以參知政事來谷衡為尚書右丞，戶部尚書馬琪為參知政事。敕尚書省：「大定二十九年以後土庶言事，或系國家或邊關大利害已嘗施行者，可特補一官，有益於官民，量給以賞。」以西上閣門使大枿為夏國生日使。庚午，如山陵，次奉先縣。辛未，拜天於縣西。壬申，致奠諸陵。癸酉，如秋山。

十一月庚午，右丞相清臣、參知政事持國上表丐閑，優詔不許。戊寅，以翰林直學士完顏匡等為賀宋正旦使，命匡權易名弼，以避宋諱。壬午，木冰。丙戌，詔諸職官以贓汙不職被罪、以廉能獲升者，令隨路、京、府、州、縣列其姓名，揭之公署，以示勸懲。庚寅，夏國嗣子李純佑遣使來訃告。

十二月甲午朔，夏國李純佑遣使奉故王仁孝遣表以進。諭大興府於暖湯院日給米五石，以贍貧者。戊戌，定武軍節度使鄭王永蹈以謀反，伏誅。己亥，諭有司，以鄭王財產分賜諸王，澤國公主財物分賜諸公主。甲辰，諸王府增置司馬一人。以紇石烈珵為高麗生日使，西上閣門使大枿等為夏國敕祭慰問使。庚戌，尚書省以科目近多得人，乞是舉增取進士。上然之，詔有司：「會試毋限人數。」甲寅，冊長白山之神為開天弘聖帝。丙辰，獵於近郊。是歲，大有年。邢、洺、深、冀及河北西路十六謀克之地，野蠶成繭。

五年春正月癸朔，宋、高麗、夏遣使來賀。乙丑，昭容李氏進位淑妃。己巳，初用唐、宋典禮，皇后忌辰皆廢務。尚書省進區田法，詔相其地宜，務從民便。又言遣官劭農之擾，命提刑司禁止之。乙亥，以葉魯、穀神始制女直字，詔加封贈，依倉頡立廟盩厔例，祠於上京納裏渾莊。歲時致祭，令其子孫拜奠，本路官一人及本千戶春秋二祭。辛巳，前中都路都轉運使王寂薦三舉終場人蔡州文商經明行修，足備顧問。前河北西路轉連使李揚言慶陽府進士李獎純德博學，鄉曲譽之。絳州李天祺、應州康晉侯屢赴廷試，皆有才德。上曰：「文商可令召之。李獎給主簿半俸終身，余賜同進士出身。」遣國子祭酒劉璣冊李純佑為夏國王。丁亥，幸城南別宮。

二月丁酉，初定長吏勸課能否賞格。尚書省奏：「禮官言孝懿皇太后祥除已久，宜易隆慶宮為東宮，慈訓殿為承華殿。」從之。詔購求《崇文總目》內所闕書籍。戊戌，祭社稷，以宣獻皇后忌辰，用熙寧祀儀，樂縣而不作。甲辰，鄆王琮薨。己酉，宰臣請罷北邊屯駐軍馬，不允。癸醜，以齊河縣民張涓、濟陽縣王琛、河州李錡急義好施，詔複之終身，仍著於令。命宣徽使移剌敏、戶部主事赤盞實理哥相視北邊營屯，經畫長久之計。

三月壬申，初定限錢禁。庚辰，初定日月風雨雷師常祀。戊子，置弘文院，譯寫經書。夏四月壬辰朔，幸北苑。庚子，詔各路所舉德行才能之士，涿州時琦、雲中劉摯、鄭州李升、恩州傅礪、濟南趙摯、興中田扈方六人，並特賜同進士出身。以文商為國子教授，特遷登仕郎。己酉，詔自今筐櫝床榻之飾毋以金玉。壬子，特賜翰林待制溫蒂罕迪翰林學士承旨、中奉大夫。乙卯，幸景明宮，董師中、賈守謙、路鐸先後凡兩上封事切諫，不報。

五月庚午，次烏十撒八。戊子，桓、撫二州旱，遣使禱於縉山。

六月壬辰，如冰井。己亥，出獵。登胡土白山。酹酒再拜。曹王永升以下進酒。丙午，拜天，曲赦西北路，己未，如查沙秋山。是月，宋前主甗殂。

七月戊辰，獵於豁赤火，一發貫雙鹿。是日，獲鹿二百二十二，賜扈從官有差。辛巳，次魯溫合失不。是日，上親射，獲黃羊四百七十一。乙酉，次冰井。丙戌，以天壽節，宴樞光殿，凡從官及承應人遇覃恩遷秩者，並受宣敕於殿前。時久雨初霽，有龍曳尾於殿前雲間。戊子，禦膳羹中有發，上舉視而棄之，戒左右毋宣言。

八月辛亥，至自景明宮。壬子，河決陽武故堤，灌封丘而東。丁巳，賜從幸山後親軍銀、絹有差。

九月戊午朔，天壽節，宋、高麗、夏遣使來賀。壬戌，命增定捕盜官被殺賻錢及官賞格。甲子，都水監官王汝嘉等坐河決，各削官兩階，杖七十，罷之。乙丑，上禦睿思殿，諸路提刑使入見。戊辰，初令民買撲隨處金、銀、銅冶。命參知政事馬琪往視河決，仍許便宜從事。壬申，宋主遣使來告哀。戊寅，以知大興府事尼厖古等為鑒宋國弔祭使。敕尚書省，集百官議備邊事。壬午，特推恩東宮舊人司經王伯溫等八人官有差。甲申，命上京等九路並諸抹及糺等處選軍三萬，俟來春調發，仍命諸路並北阻棨以六年夏會兵臨潢。冬十月庚寅，右丞相夾谷清臣等表請上尊號，不允。宋遺使獻遣留物。壬寅，右丞相清臣複清上尊號，國子祭酒劉璣亦率六學諸生上表陳請，不允。遣戶部員外郎何格賑河決被災人戶。庚戌，張汝弼妻高陀斡以謀逆，伏誅。壬子，尚書省奏，升提刑司所察廉官南皮縣令史肅以下十有二人，而大興主簿蒙括蠻都亦在選中，上知其人，曰：「蠻都澆浮人也，升之可乎？與其任澆浮，孰若用淳厚。況蠻都常才，才智過人猶不當用，恐敗風俗，況常才耶！其再察之。」

閏月戊午朔，宋主遣使報即位。甲子，親王、百官各奉表請上尊號，不允。丙寅，以代國公歡都等五人配享祖廟廷。甲戌，以河東南、北提刑使王啟等為賀宋主即位使。乙亥，獵於近郊。戊寅，上問輔臣曰：「孔子廟諸處何如？」平章政事守貞曰：「諸縣見議建立。」上因曰：「僧徒修飾宇像甚嚴，道流次之，惟儒者於孔子廟最為滅裂。」守貞曰：「儒者不能長居學校，非若僧道久處寺觀。」上曰：「僧道以佛、老營利，故務在莊嚴閎侈，起人施利自多，所以為觀美也。」庚辰，參知政事馬琪自行省回，具奏河防利害，語載《琪傅》中。丙戌，以翰林待制奧屯忠孝權戶部侍郎，太府少監溫昉權工部侍郎，行戶、工部事，修治河防。以引進使完顏衷為夏國生日使。

十一月癸巳，詔罷紫荊嶺所護圍場。庚子，以右宣徽使移剌敏等為賀宋正旦使。癸醜，太白晝見。

十二月辛酉，平章政事完顏守貞罷。以知大興府事尼厖古鑒為參知政事，以戶中郎中李敬義為賜高麗生日使。丁卯，免被黃河水災今年秋稅。辛巳，敕減修內司備營造軍千人，都城所五百人。癸未，敕尚書省，自今獻靈芝嘉禾者賞。

六年春正月丁亥朔，受宋、高麗、夏使朝賀。庚寅，太白晝見。辛卯，敕有司給天水郡公家屬田宅。壬辰，如春水。庚戌，罷陝西括地。辛亥，諭胥持國，河上役夫聚居，恐生疾疫，可廩醫護視之。乙卯，次禦林。

二月丁巳朔，敕有司：「行宮側及獵所有農者勿禁。」己未，始祭高禖。庚午，至自春水。丁醜，京師地震。大雨雹，晝晦，震應天門右鴟尾。癸未，宋遣使來報謝。

三月丙戌朔，日有食之。甲午，以翰林直學士孛朮魯子元兼右司諫，監察禦史田仲禮為左拾遣，翰林修撰僕散訛可兼右拾遺，諭之曰：「國家設置諫官，非取虛名，蓋責實效，庶幾有所裨益。卿等皆朝廷選擢，置之諫職，如國家利害、官吏邪正，極言無隱。近路鐸左遷，本以他罪，卿等勿以被責，遂畏縮不言，其悉心戮力，毋得緘默。」丙申，如萬甯宮。戊戌，以北邊糧運，括群牧所、三招討司猛安謀克、隨糺及迭剌、唐古部諸抹、西京、太原官民駝五千充之，惟民以駝載為業者勿括。以銀五十萬兩、錢二十三萬六千九百貫以備支給。銀五萬兩、金盂二千八百兩、金牌百兩、銀盂八千兩、絹五萬匹、雜彩千端、衣四百四十六襲以備賞勞。庚子，以郡舉才行之士翟介然以下三人特賜進士及第，李貞固以下十五人同進士出身。夏四月癸亥，敕有司：「以增修曲阜宣聖廟工畢，賜衍聖公以下三獻法服及登歌樂一部，仍遣太常舊工往教孔氏子弟，以備祭禮。」甲子，以尚書左丞烏林答願為平章政事，右丞夾谷衡為尚書左丞。丙子，幸玉泉山。戊寅，以修河防工畢，參知政事胥持國進官二階，翰林待制奧屯忠孝以下三十六人各一階，獲嘉令王維翰以下五十六人各賜銀弊有差。庚辰，以尚書右丞相來谷清臣為左丞相，監修國史，封密國公。樞密使襄為尚書右丞相，封任國公。參知政事胥持國為尚書右丞。壬午，賜宰臣手詔，以風俗不淳，官吏苟且，責之。

五月丙戌，命減萬甯宮陳設九十四所。辛卯，以出師，遣禮部尚書張暐告於廟社。乙未，判平陽府事鎬王永中以罪賜死，並及二子，丁酉，詔中外。乙巳，詔諸路猛安謀克農隙講武，本路提刑司察其惰者罰之。庚戌，命左丞相來谷清臣行省於臨潢府。

六月丙辰，右諫議大夫賈守謙、右拾遺僕散訛可坐鎬王永中事奏對不實，削官二階，罷之。禦史中丞孫即康，右補闕蒙括胡剌、右拾遺田仲禮各罰金二十斤。丙寅，以樞密副使唐括貢為樞密使。以久雨，鋋。庚辰，太白經天。辛巳，左丞相清臣遣使來獻捷。

七月丙申，幸曹王永升第。甲辰，始定文武官六貫石以上、承應人並及廕者、若在籍儒生章服制。

八月己未，命袞州長官以曲阜新修廟告成於宣聖。癸亥，至自萬甯宮。己巳，以溫敦伯英言，命禮部令學官講經。辛未，以吏部尚書吳鼎樞等賀宋生日使。壬申，行省都事獨吉永中來報捷。乙亥，敕宮中承應人出職後三年內犯贓罪者，元舉官連坐，不在去官之限，著為令。辛巳，木波進馬。

九月壬午朔，天壽節，宋、高麗、夏遣使來賀。甲申，冊靜寧山神為鎮安公，忽土白山神為瑞聖公。丙戌，知河間府事移剌仲方為御史大夫。辛卯，如秋山。以尚書左司郎中粘割胡上為夏國生日使。冬十月丙辰，至自秋山。丁巳，以歲幸春水、秋山，五日一進起居表，自今可十日一進。乙亥，命尚書左丞來谷衡行省於撫州，命選親軍、武衛軍各五百人以從，仍給錢五千萬。

十一月戊子，左丞相夾谷清臣罷，右丞相襄代領行省事。丙申，以刑部尚書紇石烈貞等為賀宋正旦使。壬寅，初定猛安謀克鎮邊後放免者授官格。禁射糧軍，應役但成隊伍，不得持兵器及凡可以傷人者。甲辰，報敗敵於望雲。乙巳，以樞密使唐括貢、御史大夫移剌仲方、禮部尚書張暐等二十三人充計議官，凡軍事則議之。戊申，初定縣官增水田升除制。

十二月乙卯，詔招撫北邊軍民。以知登聞檢院賈益為高麗生日使，戶部員外郎納蘭昉為橫賜使。戊午，禮部尚書張暐等進《大金儀禮》。丁卯，應奉翰林文字趙秉文上書論奸欺。乙亥，詔加五鎮四瀆王爵。庚辰，上幸後園閱軍器。是月，右丞相襄率駙馬都尉僕散揆等進軍大鹽濼，分兵攻取諸營。

承安元年春正月辛巳朔，受宋、高麗、夏使朝賀。甲申，大鹽濼群牧使移剌睹等為廣吉剌部兵所取敗，死之。丁亥，國子學齊長張守愚上《平邊議》三篇，特授本學教授，仍以其議付史館。

二月甲子，命有司祀高禖如新儀。丁卯，右丞相襄、左丞衡至自軍前。己巳，複命還軍。幸都南行宮春水。甲戌，至自行宮。是月，初造虎符發兵。

三月丁酉，如萬甯宮。不雨，遣宮望祭嶽鎮海瀆於北郊。癸卯，敕尚書省：「刑獄雖已奏行，其間恐有疑枉，其再議以聞。人命至重，不可不慎也。」甲辰，遣參知政事尼厖古鑒祈雨於社稷。丁未，複遣使就祈雨於東嶽。夏四月辛亥，命尚書右丞胥持國祈雨於太廟。壬子，遣使審決冤獄。京城禁傘扇。戊午，初行區種法，民十五以上、六十以下有土田者，丁種一畝。乙丑，命御史大夫移剌仲方祈雨於社稷。壬申，命參知政事馬琪祈雨於太廟。甲戌，尚書省以趙承元言，請追上孝孝懿皇太后冊寶，然後行諡冊禮。禮官執奏尊皇太后已詔示中外，無追冊禮，從之。戊寅，上以久不雨，命禮部尚書張暐祈於北嶽。己卯，遣官望祭嶽鎮海瀆於北郊。

五月庚辰朔，觀稼於近郊，因閱區田。乙酉，以久旱，徙市。庚寅，詔複市如常。壬辰，以尚藥局副使粘割忠為橫賜夏國使。乙未，參知政事尼厖古鑒薨。庚子，雨足。

六月甲寅，上以百姓艱食，詔出倉粟十萬石減價以糶之。乙丑，平晉縣民利通家蠶自成綿段，長七尺一寸五分，闊四尺九寸，詔賜絹十匹。丁卯，敕自今長老、大師、大德不限年甲，長老、大師許度弟子三人，大德二人，戒僧年四十以上者度一人。其大定十五年附籍沙彌年六十以上並令戒，仍不許度弟子。尼、道士、女冠亦如之。御史大夫移剌仲方罷。庚午，幸環秀亭觀稼。癸酉，詔應禁軍器路分，步弓手擬於射糧軍內選之，馬弓手擬於猛安謀克軍戶余丁內選之。其有為百姓害，從本州縣斷遣。無猛安戶，於二百里內屯駐軍余丁內取之，依步弓手月給二貫石。

七月庚辰，禦紫宸殿，受諸王、百官賀，賜諸王、宰執酒。敕有司：「以酒萬尊置通衢，賜民縱飲。」乙酉，敕今後高麗、夏使入見數奏，令新設各國通事具公服與閣門使上殿監聽。命有司收瘞西北路陣亡骸骨。

八月己酉，獵於近郊。癸醜，幸玉泉山。甲子，以郊祀日期詔中外。戊辰，至自萬甯宮。以陝西西北路轉運使董師中為御史大夫。癸酉，左丞衡丁父憂。

九月丁醜朔，天壽節，宋、高、夏遣使來賀。幸天長觀。辛巳，以右丞相襄為左丞相，監修國史，封常山郡王。壬午，賜襄酒百尊。太白晝見。癸未，都人進酒三千一百瓶，詔以賜北邊軍吏。以吏部尚書張嗣等為賀宋生日使。癸巳，左丞衡起複。丁酉，知大興府蔔、同知郭鑄以擅逮問宰臣，各笞四十。辛醜，西南路招討使僕散揆至自軍。乙巳，以國子監丞烏古論達吉不為夏國生日使。冬十月丙午朔，詔選親軍八百人戍撫州。庚戌，命左丞相襄行省於北京，簽書樞密院事完顏匡行院於撫州。丙辰，祫享於太廟。

十一月戊子，參知政事馬琪罷。庚寅，特滿群牧契丹陀鎖、德壽反，泰州軍擊敗之。御史大夫董師中、北京留守裔並為參知政事。甲午，以陝西路統軍使崇道等為賀宋正旦使。丁酉，朝享於太廟。戊戌，有事於南郊，大赦，改元。己亥，曹王永升率親王、百官賀。癸卯，命有司祈雪，仍遣官祈於東嶽。

十二月丙午，樞密使唐括貢率百官請上尊號，不允。乙酉，遣提點太醫近侍局使李仁惠勞賜北邊將士，授官者萬一千人，授賞者幾二萬人，凡用銀二十萬兩，絹五萬匹、錢三十二貫。庚戌，以同知登聞檢院阿不罕德剛為高麗國生日使，壬子，樞密使唐括貢複率百官請上尊號，不允。

二年春正月乙亥朔，宋、高麗、夏遣使來賀。乙酉，敕職官犯贓私不得訴於同官。丁亥，如安州春水。丁酉，至自春水。辛醜，宋主以母后喪，遣使告哀。

二月丁巳，敕自今職官犯贓，每削一官殿一年。是日，太白晝見，經天。是月，特命襲封衍聖公孔元措世襲兼曲阜令。

三月己卯，親王、百官複請上尊號，不允。壬午，命尚書戶部侍郎溫昉佩金符，行六部尚書於撫州。庚寅，幸西園閱軍器。辛卯，始定保舉德行才能格。癸巳，平章政事烏林答願罷。丁酉，樞密使唐括貢率百官請上尊號，不允。以參知政事裔代左丞相襄行省於北京。夏四月甲寅，如萬甯宮。丙辰，命有司祈雨，望祭嶽鎮海瀆於北郊。甲子，祈雨於社稷。尚書省奏：「比歲北邊調度頗多，請降僧道空名度牒紫褐師德號以助軍儲。」從之。癸酉，親王宣敕始用女直字。

五月甲戌朔，諭宰臣曰：「比以軍須，隨路賦調。司縣不度緩急，促期征斂，使民費及數倍，胥吏又乘之以侵暴。其令提刑司究察之。」丙子，集官吏於尚書省，詔諭之曰：「今紀綱不立，官吏弛慢，遷延苟簡，習以成弊。職官多以吉善求名，計得自安，國家何賴焉？至於徇情賣法，省部令史尤甚。尚書省其戒諭之。」丁醜，北京行省參知政事裔移駐臨潢府。庚辰，升撫州為鎮寧軍。以雨足，報祭於社稷。甲申，望祭嶽鎮海瀆於北郊。丁亥，左丞相襄詣臨潢府。己醜，皇子生，庚寅，詔中外，降死罪，釋徒以下。

六月乙巳，命禮部尚書張暐報祀高禖。丙午，雨雹。戌申，以澄州刺史王遵古為翰林直學士，仍敕無與選述，入直則奏聞，或霖雨，免入直，以遵古年老，且嘗侍講讀也。庚戌，詔罷瑤光殿工作。甲寅，置全州盤安軍節度使，治安豐縣。乙卯，封皇子為壽王。

閏月甲午，出西橫門觀稼。秋七月壬寅朔，幸天長觀，建普天大醮，禁屠宰七日，無奏刑，百司權停決罰。己未，命西上閣門使劉頍賜參知政事裔宴於行省。戊辰，天壽節，禦紫宸殿受朝。

八月庚辰，敕計議官所進奏帖，可直言利害，勿用浮辭。辛巳，以邊事未寧，詔集六品以上官於尚書省，問攻守之計。應中外臣僚不以職位高下，或有方略材武，或長於調度，各舉三五人以備選用，無有顧望不盡所懷，期五日封章以進。議者凡八十四人，言攻者五，守者四十六，且攻且守者三十三，召對睿思殿，論難久之。癸未，至自萬甯宮。丙戌，以左丞相襄為左副元帥，參知政事董師中尚書左丞，左宣徽使嵒尚書右丞，戶部尚書楊伯通參知政事。尚書左丞夾穀衡罷。右丞胥持國致仕。庚寅，參知政事裔罷。樞密使唐括貢致仕。壬辰，以左副元帥襄為樞密使兼平章政事。

九月辛醜朔，天壽節，宋、高麗、夏遣使來賀。壬寅，遣官分詣上京、東京、北京、咸平、臨潢、西京等路招募漢軍，不足則簽補之。乙巳，以夏使朝辭，詔答許複保安、蘭州榷場。丁未，以知歸德府事完顏愈為賀宋生日使。癸醜，以上京留守粘割斡特剌為平章政事。辛酉，以樞密使兼平章政事襄，知大興府事胥持國為樞密副使、權參知政事，行省於北京。乙丑，始置軍器監，掌治戎器，班少府監下，設甲坊、利器二署隸焉。丁卯，分遣官於東、西、北京，河北等路，中都二節鎮，買牛五萬頭。冬十月庚午朔，初設講議所官十員，共議錢谷，以中都路轉運使孫鐸、戶部侍郎高汝礪等為之。庚辰，尚書省奏，高麗國牒報，其王以老疾，令母弟𧦬權國事。壬午，尚書省行推排。丁亥，皇子壽王薨。壬辰，詔獎諭西南路招討使僕散揆等有功將士。甲午，大雪，以米千石賜普濟院，令為粥以食貧民。丙申，以禮部員外郎蒙括仁本為夏國生日使。

十一月甲辰，冬至，有事於南郊。乙巳，以薪貴，敕圍場地內無禁樵採。壬子，諭尚書省：「猛安謀克既不隸提刑司，宜令監察禦史察其臧否。」庚申，北京留守裔以行省失職，杖一百，除名。右諫議大夫納蘭昉杖九十，削官二階，罷之。甲子，諭宰臣曰：「朕居九重，民間難以遍知，宰相不見賓客，何以得知民間利害。」

十二月己巳朔，敕禦史台糾察諂佞趨走有實跡者。己卯，始鑄「承安寶貨」。癸未，遣戶部侍郎上官瑜體究西京逃亡，勸率沿邊軍民耕種，戶部郎中李敬義規措臨潢等路農務。乙酉，諭宰臣：「今後水潦旱蝗、盜賊竊發，命提刑司預為規畫。」戊子，諭西南路將士。庚寅，豫王永成進馬八十匹，賜詔獎諭，稱皇叔豫王而不名。

卷一十一 本紀第十一 章宗三

三年春正月己亥朔，日有食之。辛丑，宋、夏遣使來賀。癸卯，諭有司：「凡館接伴並奉使者，毋以語言相勝，務存大體。奉使者亦必得其人乃可。」乙卯，詔罷講議所。丙辰，如城南春水。丁巳，並上京、東京兩路提刑司為一，提刑使、副兼安撫使、副，安撫專掌教習武事，毋令改其本俗。己未，以都南行宮名建春。甲子，至自春水。乙丑，宋主以祖母喪，遣使告哀。

二月己巳朔，幸建春宮。辛巳，諭宰臣曰：「自今內外官有闕，有才能可任者，雖資歷未及，亦具以聞。雖親故，毋有所避。」以武衛軍都指揮使烏林答天益等為宋弔祭使。甲申，至自建春宮。丙戌，斜出內附。辛卯，平章政事粘割斡特剌薨。

三月戊戌，以禮部尚書張暐為御史大夫。壬寅，複榷醋。甲寅，如萬甯宮。丁巳，敕隨處盜賊，毋以強為竊，以多為少，以有為無。嘯聚三十人以上奏聞，違者杖百。丙寅，高麗王王皓以弟𧦬權國事，遣使奉表來告。夏四月戊戌朔，諭有司：「宰相遇雨，可循殿廡出入。」丙申，諭禦史台曰：「隨朝大小官雖有才能，率多苟簡，朕甚惡之，其察舉以聞。提刑司所察廉能汙濫官，皆當殿奏，餘事可轉以聞。」以侍御史孫俁為宣問高麗王王皓使。

五月庚子，右宣徽使張汝方以漏泄廷議，削官兩階。壬寅，射柳、擊球，縱百姓觀。戊申，以客省使移剌郁為夏國生日使。甲子，參知政事楊伯通表乞致仕，不許。秋七月丙午，幸香山。己酉，如萬甯宮。甲寅，還宮。

八月辛未，獵於近郊。癸酉，獵於香山。戊寅，如萬甯宮。庚辰，以護衛石和尚為押軍萬戶，率親軍八百人、武衛軍千六百人戍西北路。癸未，還宮。宋遣使來報謝。

九月丙申朔，天壽節，宋、夏遣使來賀。以中都路都轉運使孫鐸等為賀宋生日使。乙巳，獵於近郊。庚戌，參知政事楊伯通再表乞致政，不許。戊午，木波進馬。冬十月庚午，獵於近郊。癸未，行樞密院言斜出等請開榷場於轄裏嫋，從之。丁亥，定官民存留見錢之數，設回易務，更立行用鈔法。

十一月丁酉，樞密使兼平章政事襄至自軍，癸卯，以為尚書左丞相，監修國史。丁未，乙太常卿楊庭筠等為賀宋正旦使。戊申，詔獎諭樞密副使夾穀衡以下將士。辛亥，定屬托法。定軍前官吏賞格。以邊事定，詔中外，減死罪，徒已下釋之。賜左丞相襄以下將士金幣有差。甲寅，冬獵。

十二月甲子朔，獵於酸棗林。大風寒，罷獵，凍死者五百餘人。己巳，還都。丙戌，尚書右丞嵒罷。高麗權國事王𧦬遣使奉表來告。

四年春正月癸巳朔，宋、高麗、夏遣使來賀。乙巳，尚書左董師中致仕。辛酉，監察禦史姬端修以妄言下吏。尚書左丞相襄為司空，職如故。樞密副使夾谷衡為平章政事，封英國公。前知濟南府事張萬公起複為平章政事，封壽國公。楊伯通為尚書左丞。簽樞密院事完顏匡為尚書右丞。

二月乙丑，如建春宮春水。己巳，還宮。庚午，禦宣華門，觀迎佛。辛未，如建春宮。赦姬端修罪，令居家俟命。司空襄言，西南路招討使僕散揆治邊有功，召赴闕，以知興中府事紇石烈子仁代之。壬申，諭有司：「自三月一日為始，每旬三品至五品官各一人轉對，六品亦以次對。台諫勿與，有應奏事，與轉對官相見，無面對者上章亦聽。」乙亥，還宮。戊寅，如建春宮。庚辰，上諭點檢司曰：「自蒲河至長河及細河以東，朕常所經行，官為和買其地，令百姓耕之，仍免其租稅。」甲申，還宮。乙酉，以西南路招討使僕散揆為參知政事。起姬端修為太學博士。如建春宮。戊子，還宮。

三月丁酉，同判大睦親府事宗浩為樞密使，封崇國公。己亥，如建春宮。遣使冊王𧦬為高麗國王。戶部尚書孫鐸、郎中李仲略、國子祭酒趙忱始轉對香閣。丁未，敕尚書：「官員必須改除者議之，其月日淺毋數改易。」乙卯，尚書省奏減親軍武衛軍額及太學女直、漢兒生員，罷小學官及外路教授。詔學校仍舊，武衛軍額再議，餘報可。司空襄、右丞匡、參知政事揆請罷諸路提點刑獄，從之。戊午，雨雹。夏四月癸亥，改提刑司為按察使司。戊辰，如萬甯宮。壬申，左丞楊伯通致仕。御史大夫張暐以奏事不實，追一官，侍御史路鐸追兩官，俱罷之。姬端修杖七十，贖。壬午，英王從憲進封瀛王。詔同州、許州節度使罷兼陝西、河南副統軍。

五月壬辰朔，以旱，下詔責躬，求直言，避正殿，減膳，審理冤獄，命奏事於泰和殿。戊戌，命有司望祭嶽瀆禱雨。己亥，應奉翰林文字陳載言四事：其一，邊民苦於寇掠；其二，農民困于軍須；其三，審決冤滯，一切從寬，苟縱有罪；其四，行省官員，例獲厚賞，而沿邊司縣，曾不沾及，此亦幹和氣，致旱災之所由也。上是之。壬寅，以兵部郎中完顏撒裏合為夏國生日使。戊申，宰臣以京畿雨，率百官請禦正殿，複常膳。不從。尚書省奏上更定給發虎符制，著於令。庚戌，諭宰臣曰：「諸路旱，或關執政。今惟大興、宛平兩縣不雨，得非其守令之過歟？」司空襄、平章政事萬公、參知政事揆上表待罪。上以罪己答之，令各還職。詔頒銅杖式。壬子，祈雨於太廟。乙卯，更定軍功賞格。戊午，司空襄以下再請禦正殿，複常膳。不從。庚申，平章政事夾穀衡薨。以宿直將軍徒單仲華為橫賜夏國使。

六月丁卯，雨。司空襄以下複表請禦正殿，複常膳。從之。甲戌，以雨足，命有司報謝於太廟。丁丑，右補闕楊庭秀言：「自轉對官外，複令隨朝八品以上、外路五品以上及出使外路有可言者，並許移檢院以聞。則時政得失，民間利病，可周知矣。」從之。己卯，以雨足，報祭社稷。辛巳，遣官報祀嶽瀆。癸未，奉職丑和尚進《浮漏水稱影儀簡儀圖》。命有司依式造之。丁亥，定宮中親戚非公事傳達語言、轉遞諸物及書簡出入者罪。

七月甲辰，更定尚藥、儀鸞局學者格。辛亥，敕宣徽院官，天壽節凡致仕宰執悉召與宴。丙辰，以久雨，令大興府祈晴。

八月己巳，獵於近郊。壬申，獵於香山。甲戌，以皇嗣未立，命有司祈於太廟。丁丑，獵於近郊。庚辰，還宮。

九月庚寅朔，天壽節，宋、高麗、夏遣使來賀。己亥，如薊州秋山。己未，以知東平府事僕散琦等為賀宋生日使。冬十月丙寅，至自秋山。壬午，初定百官休假。甲申，初置審官院。

十一月乙未，敕京、府、州、縣設普濟院，每歲十月至明年四月設粥，以食貧民。丙申，平章政事張萬公表乞致政，不許。庚戌，命有司祈雪。甲寅，定護衛改充奉禦格。以知濟南府事範楫等為賀宋正旦使。

十二月己未，除授文字初送審官院。辛酉，更定考試隨朝檢、知法條格。右補闕楊庭秀請類集太祖、太宗、世宗三朝聖訓，以時觀覽。從之，仍詔增熙宗為四朝。癸未，更定科舉法。增設國史院女直、漢人同修史各一人。定親軍及承應人退閑遷賞格。是月，淑妃李氏進封元妃。

五年春正月戊子朔，宋、高麗、夏遣使來賀。乙未，以尚書省言：「會試取策論、詞賦、經義不得過六百人，合格者不及其數，則闕之。」丙申，如春水。庚子，命左右司五日一轉奏事。辛丑，諭點檢司：「車駕所至，仍令百姓市易。」庚戌，定猛安謀克軍前怠慢罷世襲制。

二月辛未，至自春水。辛巳，有司奏：「應奉翰林文字溫蒂罕天興與其兄直學士思齊同僚學士院，定撰制誥文字，合無乃避？」詔不須避，仍為定製。

閏月癸卯，定進納粟補官之家存留弓箭制。丁未，上與宰臣論置相曰：「徒單鎰，朕志先定。賈鉉如何？」皆曰：「知延安府事孫即康可。」平章政事萬公亦曰：「即康及第，先鉉一榜。」上曰：「至此安問榜次，特以賈才可用耳！」尚書省奏：「右補闕楊庭秀言，乞令尚書省及第左右官一人，應入史事者編次日曆，或一月，或一季，封送史院。」上是其言，仍令送著作局潤色，付之。

三月庚申，大睦親府進重修《玉牒》。平章政事張萬公乞致政，不許。壬戌，命有司禱雨。癸亥，雨。戶部尚書孫鐸、大理卿完顏撒剌、國子司業蒙括仁本召對便殿。丙寅，如萬甯宮。戊辰，定妻亡服內婚娶聽離制。親王、宰執、百官再請上尊號。不許。庚午，以知大興府事卜為御史大夫。丙子，尚書省奏：「擬同知商州事蒲察西京為濟南府判官。」上曰：「宰相豈可止徇人情，要當重惜名爵。此人不堪，朕常記之，止與七品足矣！」庚辰，以上京留守徒單鎰為平章政事，封濟國公。辛巳，定本國婚聘禮制。改山東東路舊皇城猛安名曰合裏哥阿鄰。

四月丙戌朔，文武百官再請上尊號。不許，丙午，尚書省進《律義》。

五月乙卯朔，定猛安謀克鬥毆殺人遇赦免死罷世襲制。以雨足，遣使報祭社稷。丁巳，定策論進士及承廕人試弓箭格。戊午，敕來日重五拜天，服公裳者拜禮仍舊，諸便服者並用女直拜。己未，敕諸路按察司，糾察親民官以大杖棰人者。乙亥，親王、文武百官、六學各上表請上尊號。不許。庚辰，地震。詔定進納官有犯決斷法。

六月乙巳，遣有司祈晴，望祭嶽瀆。

七月乙卯朔，以晴，遣官望祭嶽鎮海瀆。癸亥，定居祖父母喪婚娶聽離法。初置蒲思衍群牧。辛未，平章政事萬公特則賜告兩月。甲戌，獵於近郊。

八月壬辰，幸香山。乙未，至自香山。丁未，敕審官院奏事，其院官皆許升殿。戊申，更定鎮防軍犯徒配役法。

九月甲寅朔，天壽節，宋、高麗遣使來賀。戊午，命樞密使宗浩、禮部尚書賈鉉佩金符行省山東等路括地。己未，尚書省奏：「西北路招討使獨吉思忠言，各路邊堡牆隍，西自坦舌，東至胡烈公，幾六百里，向以起築匆遽，並無女牆副堤。近令修完，計工七十五萬，止役戍軍，未嘗動民，今已畢功。」上賜詔獎諭。修《玉牒》成。定皇族收養異姓男為子者徒三年，姓同者減二等，立嫡違法者徒一年。癸亥，如薊州秋山。冬十月庚寅，至自秋山。庚子，風霾。宋遣使來告哀。辛丑，集百官於尚書省，問：「間者亢旱，近則久陰，豈政有錯謬而致然歟？」各以所見對。以禮部郎中劉公憲為高麗生日使。丁未，獵於近郊。以宿直將軍完顏觀音奴為夏國生日使。

十一月癸丑朔，日有食之。乙卯，以國史院編修官呂卿雲為左補闕兼應奉翰林文字。審官院以資淺駁奏，上諭之曰：「明昌間，卿雲嘗上書言宮掖事，辭甚切直，皆他人不能言者，卿輩蓋不知也。臣下言事不令外人知，乃是謹密，正當顯用，卿宜悉之。」以工部尚書烏古論誼等為宋弔祭使。初定品官過闕則下制。己巳，宋複遣使來告哀。辛未，以殿前右副點檢紇石烈忠定為賀宋正旦使。

十二月癸未朔，詔改明年為泰和元年。以河南路統軍使充等為宋弔祭使。乙未，定管軍官受所部財物輒放離役及令人代役法。辛丑，詔宮籍監戶，百姓自願以女為婚者聽。癸卯，定造作不如法，三年內有損壞者罪有差。

泰和元年正月壬子朔，宋、高麗、夏遣使來賀。壬戌，宋遣使獻先帝遺留物。己巳，乙太府監孫複言：「方今在仕者三萬七千餘員，而門廕補敘居三之二，諸司待闕，動至累年。蓋以補廕猥多，流品混淆，本未相舛，至於進納之人，既無勞績，又非科第，而亦廕及子孫，無所分別，欲流之清，必澄其源。」乃更定廕敘法而頒行之。尚書省奏：「今杖式輕細，民不知畏，請用大杖。」詔不許過五分。庚午，如長春宮春水。辛未，上以方春，禁殺含胎兔，犯者罪之，告者賞之。甲戌，初命文武官官職俱至三品者許贈其祖。

二月壬辰，去造土茶律。丁未，至自春水。

三月乙丑，夏國遣使來謝。壬申，幸天長觀。癸酉，如萬甯宮。乙亥，宋遣使來報謝。丁丑，更定鎮防千戶謀克放老入除格。辛巳，敕官司、私文字避始祖以下廟諱小字，犯者論如律。夏四月甲辰，詔諭契丹人戶，累經簽軍立功者，官賞恩例與女直人同，仍許養馬、為吏。

五月甲寅，擊球於臨武殿，令都民縱觀。丙辰，樞密使宗浩罷。壬戌，幸玉泉山。戊寅，削尊長有罪卑幼追捕律。以直東上閣門劉頍為橫賜高麗使。

六月己卯，幸香山。乙酉，平章政事張萬公乞致仕。不許。辛卯，祈雨於北郊。己亥，用尚書省言，申明舊制，猛安謀克戶每田四十畝，樹桑一畝。毀樹木者有禁，鬻地土者有刑。其田多汙萊，人戶闕乏，並坐所臨長吏。按察司以時勸督，有故慢者量決罰之，仍減牛頭稅三之一。敕尚書省舉行風俗奢僭之禁。乙巳，初許諸科征鋪馬、黃河夫、軍須等錢，折納銀一半，願納錢鈔者聽。丁未，詔有司修蓮花漏。

七月辛酉，禁放良人不得應諸科舉，子孫不在禁限。甲子，諭刑部官，凡上書人言及宰相者不得申省。乙丑，更定右選注縣令丞簿格。己巳，初禁廟諱同音字。

八月庚辰，初命戶絕者田宅以三分之一付其女及女孫。戊子，特改授司空襄河間府路算注海世襲猛安。乙未，至自萬甯宮。丙申，宋遣使來報謝。壬寅，制猛安謀克並隸按察司，監察禦史止按部糾舉，有罪則並坐監臨之官。詔推排西、北京、遼東三路人戶物力。

九月戊申朔，天壽節，宋、高麗、夏遣使來賀。更定贍學養士法：生員，給民佃官田人六十畝，歲支粟三十石；國子生，人百八畝，歲給以所入，官為掌其數。以右宣徽使徒單懷忠等為賀宋生日使。甲寅，如秋山。丙子，至自秋山。冬十月乙酉，祫享於太廟。戊子，平章政事張萬公乞致仕，不許。壬辰，禦史台奏：「在制，按察司官比任終遣官考核，然後尚書省命官覆察之。今監察禦史添設員多，宜分路巡行，每路女直、漢人各一人同往。」從之，仍敕分四路。丙申，御史大夫卞乞致仕，不許。戊戌，以武衛軍都揮指使司判官納合鉉為高麗生日使。壬寅，敕有司：「購遺書宜尚其價，以廣搜訪。藏書之家有珍惜不願送官者，官為謄寫。畢複還之，仍量給其直之半。」甲辰，以刑部員外郎完顏綱為夏國生日使。

十一月庚戌，司空襄以下文武百官複請上尊號。不許。辛亥，敕尚書省：「凡役眾勞民之事，勿輕行之。」丁巳，諭工部曰：「比聞懷州有橙結實，官吏檢視，已嘗擾民，今複進柑，得無重擾民乎？其誡所司，遇有則進，無則已。」庚申，以殿前右衛將軍紇石烈七斤等為賀宋正旦使。

十二月辛巳，敕改原廟春秋祭祀稱朝獻。司空襄以下複請上尊號。詔不允，仍斷來章。丁酉，司空襄等進《新定律令敕條格式》五十二卷。辛丑，詔頒行之。壬寅，獵於近郊。乙巳，初定廉能官升注格。

二年春正月丁未朔，宋、高麗、夏遣使來賀。乙卯，始朝獻於衍慶宮。庚申，幸芳苑觀燈。癸酉，歸德軍節度副使韓琛以強市民布帛，削一官，罷之。甲戌，如建春宮。

二月戊戌，初置內侍寄祿官。乙巳，還宮。

三月甲寅，初置宮苑司都、同監各一人。甲子，蔡王從彝母充等太師卒，詔有司定喪禮葬儀，事載《從彝傅》。

四月庚辰，幸升國長公主第問疾。己亥，定遷三品官格。複撲買河濼法。辛丑，諭禦史台，諸訴事於台，當以實上聞，不得輒稱察知。癸卯，如萬甯宮。命有司祈雨。

五月甲辰朔，日有食之。戊申，如泰和宮。辛亥，初薦新於太廟。壬戌，諭有司曰：「金井捺缽不過二三日留，朕之所止，一涼廈足矣。若加修治，徒費人力。其籓籬不急處，用圍幕可也。」甲子，更泰和宮曰慶甯，長樂川曰雲龍。己巳，敕禦史台，京師拜廟及巡幸所過州縣，止令灑掃，不得以黃土覆道，違者糾之。

六月辛卯，諭尚書省，諸路禾稼及雨多寡，令州郡以聞。

七月辛亥，有司奏還宮日請用黃麾仗。不許。乙卯，朝獻於衍慶宮。

八月丙申，鳳凰見於磁州武安縣鼓山石聖台。丁酉，還宮。皇太生。

九月壬寅朔，天壽節，宋、高麗、夏遣使來賀。甲寅，以拱衛直都指揮使完顏瑭等為賀宋生日使，且戒之曰：「兩國和好久矣，不宜爭細故，傷大體。」癸亥，以皇子生，親謝南北郊。庚午，封皇子為葛王。冬十月戊寅，報謝於太廟及山陵。甲申，以鳳凰見，詔中外。丙戌，獵近郊。壬辰，遣尚輦局副使李仲元為高麗國生日使。以宿直將軍紇石烈毅為夏國生日使，瀛王府司馬獨吉溫為橫賜使。

十一月甲辰，更定德運為土，臘用辰。以西京留守宗浩為樞密使。戊申，以更定德運，詔中外。庚申，初命外官三品到任進表稱謝。甲子，幸玉虛觀，遣使報謝於太清宮。

十二月癸酉，以皇子晬日，放僧道戒牒三千。以武安軍節度使徒單公弼等為賀宋正旦使。戊寅，冬獵。庚辰，報謝於高禖。丁酉，還都。

閏月庚戌，司空襄薨。癸丑，初命監察禦史非特旨不許舉官。辛酉，遣使報謝於北嶽。定人戶物力隨時推收法。丁卯，遣使報謝於長白山。冬，無雪。

三年春正月辛未朔，宋、高麗、夏遣使來賀。癸酉，遣官祈雪於北嶽。丁丑，朝獻於衍慶宮。己卯，以樞密使宗浩為尚書右丞相，右丞完顏匡為左丞，參知政事僕散揆為右丞，禦史中丞孫即康、刑部尚書賈鉉並為參知政事。庚辰，如建春宮。

二月癸丑，還宮。甲子，定諸職官省親拜墓給假例。

三月壬申，平章政事張萬公致仕。庚辰，如萬甯宮。丁亥，定從人銅牌賣毀罪賞制。庚寅，定職官應遷三品格，刺史以上及隨朝資歷在刺史以上身故者，每半年一次敷奏。甲午，如玉泉山。丙申，以殿前都點檢僕散端為御史大夫。

四月乙巳，禘於太廟。敕點檢司：「致仕官入宮，年高艱於步履者，並聽策杖，仍令舍人護衛扶之。」丁巳，敕有司祈雨，仍頒土龍法。己未，命吏部侍郎李炳、國子司業蒙括仁本、知登聞檢院喬宇等再詳定《儀禮》。庚申，諭省司：「宮中所用物，如民間難得，勿強市之。」癸亥，尚書省奏，遣官分路覆實禦史所察事。

五月壬申，以重五，拜天，射柳，上三發三中。四品以上官侍宴魚藻殿。以天氣方暑，命兵士甲者釋之。丙戌，以定律令、正土德、鳳凰來、皇嗣建，大赦。辛卯，皇子葛王薨。壬辰，定擅增減宮門鎖鑰罪。丙申，作太極宮。

六月己亥，太白晝見。壬寅，詔選聰明方正之士為修起居注。又詰點檢司，諸親軍所設教授及授業人若干，其為教何法，通大義者幾人，各具以聞。戊申，定職官追贈法，惟嘗犯贓罪者不在追贈之列。壬戌，遣官行視中都田禾雨澤分數。

七月壬申，朝獻於衍慶宮。乙亥，定大臣薨百官奉慰禮。庚辰，獵於近郊。丁亥，上諭宰臣：「凡奏事，朕欲徐思或如己者，若除授事，可俟三五日再奏，餘並二十日奏之。」

八月丙辰，還宮。庚申，命編修官左容充宮教，賜銀、幣。

九月丙寅朔，天壽節，宋、高麗、夏遣使來賀。壬申，以刑部尚書承暉等為賀宋生日使。戊子，以萬甯宮提舉司隸工部。壬辰，詔定千戶謀克受隨處捕盜官公移，盜急，不即以眾應之者罪有差。召右丞相宗浩還朝。冬十月戊戌，日將暮，赤如赭。己亥，大風。甲辰，申、酉間天大赤，夜將旦亦如之。壬子，右丞僕散揆至自北邊，丙辰，召至香閣慰勞之。以尚食局使師孝為高麗生日使。庚申，尚書左丞完顏匡等進《世宗實錄》。上降座，立受之。壬戌，以薊州刺史完顏太平為夏國生日使。奉禦完顏阿魯帶以使宋還，言宋權臣韓侂胄市馬厲兵，將謀北侵。上怒，以為生事，笞之五十，出為彰德府判官。及淮平陷，乃擢為安國軍節度副使。丁卯，諭尚書省：「士庶陳言皆從所司以聞，自今可悉令詣闕，量與食直，仍給官居之。其言切直及系利害重者，並三日內奏聞。」

十一月辛未，以簽樞密院事獨吉思忠等為賀宋正旦使。丁丑，冬獵，以獲兔，薦山陵。甲午，詔監察等察事可二年一出。

十二月庚子，諭宰臣曰：「賀正宋使且至，可令監察隨之，以為常。」壬寅，還都。己酉，賜天長觀額為太極宮。辛亥，詔諸親王、公主每歲寒食、十月朔聽朝謁興、裕二陵，忌辰亦如之。癸丑，詔遣監察禦史分按諸路，所遣者女直人，即以漢人朝臣偕，所遣者漢人，即以女直朝臣偕。戊午，敕行宮名曰光春，其朝殿曰蘭皋，寢殿曰輝寧。

卷一十二 本紀第十二 章宗四

四年春正月乙丑朔，宋、高麗、夏遣使來賀。丁卯，諭外方使人不得佩刀入宮。庚午，幸豫王永成第視疾。辛未，如光春宮春水。壬申，陰霧，木冰。丁醜，行尚書省奏，宋賀正使還至慶都卒。詔遣防禦使女奚烈元往祭，致賻絹布各二百二十匹，仍命送伴使張雲護喪以歸。豫王永成薨。辛卯，高麗國王王𧦬沒，嗣子韺遣使來告哀。

二月乙未朔，還宮。丁酉，以山東、河北旱，詔祈雨東、北二嶽。己亥，命購豫王永成遺文。庚戌，始祭三皇、五帝、四王。癸醜，詔刺史，州郡無宣聖廟學者並增修之。

三月丁卯，日昏無光，大風毀宣陽門鴟尾。癸酉，命大興府祈雨。戊寅，幸太極宮。詔定前代帝王合致祭者。尚書省奏：「三皇、五帝、四王，已行三年一祭之禮。若夏太康，殷太甲、太戊、武丁，周成王、康王、宣王，漢高祖、文、景、武、宣、光武、明帝、章帝，唐高祖、文皇一十七君致祭為宜。」從之。乙酉，祈雨於北郊。丁亥，如萬甯宮。壬辰，祈雨於社稷。遼陽府判官民斜卯劉家以上書論列朝臣，削官一階，罷之。夏四月丙申，詔定縣令以下考課法。已亥，祈雨於太廟。庚子，增定關防奸細格。丙午，定衣服制。以祈雨，望祀嶽鎮海瀆於北郊。癸醜，祈雨於社稷。甲寅，以久旱，下詔責躬，求直言，避正殿，減膳撤樂，省禦廄馬，免旱災州縣徭役及今年夏稅。遣使審繫囚，理冤獄。乙卯，宰臣上表待罪。詔答曰：「朕德有愆，上天示異。卿等各趨乃職，思副朕懷。」戊午，以西上閣門使張偁等為故高麗國王王𧦬敕祭使，東上閣門使石愨等為高麗國王王韺慰問起複橫賜使。庚申，祈雨於太廟。壬戌，萬甯宮端門災。

五月乙丑，祈雨於北郊。有司請雩，詔三禱嶽瀆社稷宗廟，不雨，乃行之。癸酉，平章政事徒單鎰、尚書左丞完顏匡罷。甲戌，雨。乙亥，百官上表請禦正殿，複常儀。乙酉，謝雨於宗廟。丁亥，報祀社稷。汰隨朝冗官。定省令史關決公務，詭稱已稟，擅退六部、大理寺法狀及妄有所更易者罪。辛卯，報謝嶽鎮海瀆。

六月壬辰朔，罷兼官俸給。壬寅，複行吏目移轉法。乙巳，始祭中溜。戊申，罷惠、川、高三州，秀岩、灤陽、徽川、咸甯、金安、利民六縣，及北京宮苑使。諸群牧提舉，居庸、紫荊、通會三關使，西北路鎮防十三千戶，諸路醫學博士。壬子，司天臺長行張冀進《天象傳》。秋七月丁卯，定申報盜賊制。戊辰，朝獻於衍慶宮。庚午，幸望京甸。壬申，如萬甯宮。甲戌，罷限錢法。甲申，改葬鎬王永中於威州。

八月，大理丞姬端修、司直溫敦按帶論奏知大興府事紇石烈執中，坐所言不當，各削一官，罷職。丁酉，以尚書右丞相宗浩為左丞相，右丞僕散揆為平章政事，參知政事孫即康為尚書右丞，御史大夫僕散端為左丞，吏部尚書獨吉思忠為參知政事。庚子，詔完顏綱、喬宇、宋元吉等編類陳言文字，其言涉宮庭，若大臣、省台、六部，各以類從，凡二千卷。辛醜，以西京留守崇肅為御史大夫。癸卯，更定閣門祗候出職格。先是以天旱詔求直言。至是尚書省奏：「河南府盧顯達、汝州王大材所陳，言涉不遜，請以情理切害論其罪。」從之，仍遍諭中外。命諸路學校生徒少者罷教授，止以本州、府文資官提控之。丁未，以安州軍事判官劉常言，諸按察司體訪不實，輒加糾劾者，從故出入人罪論，仍勒停。若事涉私曲，各從本法。辛亥，還宮。乙卯，以知真定府事完顏昌等為賀宋生日使。丁巳，幸太極宮。弛圍場遠地禁，縱民耕捕樵採。減教坊長行五十人，渤海教坊長行三十人，文繡署女工五十人。出宮女百六十人。

九月庚申朔，天壽節，宋、高麗、夏遣使來賀。丙寅，如薊州秋山。壬申，定屯田戶自種及租佃法。冬十月甲午，定私鹼法。丙申，詔親軍三十五以下令習《孝經》、《論語》。癸卯，至自秋山。甲寅，以提點尚衣局完顏燮為夏國生日使。

十一月丁卯，以殿前右副都點檢烏林答毅等為賀宋正旦使。癸酉，木冰，凡三日。丁醜，定收補承應人格。

十二月己醜朔，新平等縣虸蚄蟲生。己亥，左丞相宗浩等請上尊號。不許。辛醜，敕陝西、河南饑民所鬻男女，官為贖之。乙卯，百官再表乞受尊號。不許。

五年春正月己未朔，大雪。宋、高麗、夏遣使來賀。庚申，謁衍慶宮。乙丑，幸太極宮。丁卯，如光春宮春水。壬申，朝獻於衍慶宮。乙亥，詔有司：「自泰和三年郡縣三經行幸、民嘗供億者，賜今年租稅之半。」丁醜，次霸州。調山東、河北軍夫改治漕渠。

二月己醜朔，諭按察司：「近制以鎮靜而知大體為稱職，苛細而暗於大體為不稱。由是各路按察以因循為事，莫思舉刺，郡縣以貪黜相尚，莫能畏戢。自今若糾察得實，民無冤滯，能使一路鎮靜者為稱職。其或煩紊使民不得伸訴者，是為曠廢。」癸巳，定鞫勘官受飲宴者罪。己亥，如建春宮。甲寅，制盜用及偽造都門契者罪，視宮城門減一等。

三月庚申，還宮。癸亥，更定兩稅輸限。乙丑，宋兵入秦川界。庚午，親王、百官請上尊號，不許。甲戌，諭有司，進士名有犯孔子諱者避之，仍著為令。命給米諸寺，自

十月十五日至次年正月十五日作糜以食貧民。戊寅，罷獄空錢。辛巳，宋失入鞏州來遠鎮。唐州得宋諜者，言韓侂胄屯兵鄂、嶽，將謀北侵。

四月戊子朔，如萬甯宮。癸巳，命樞密院移文宋人，依誓約撤新兵，毋縱入境。壬子，定隨路轉運司及府官每季檢視庫物法。

五月甲子，以平章政事僕散揆為河南宣撫使，籍諸道兵以備宋。癸酉，詔定遼東邑社人數。戊寅，更定檢、知法勒留格。己卯，如慶甯宮。制司屬丞凡遭父母喪止給卒哭假，為永制。甲申，宋人入漣水縣。

六月戊子，複漣水縣。丁酉，制定本朝婚禮。更定鬻米麵入外界法。己酉，制鎮防軍逃亡致邊事失錯、陷敗戶口者罪。甲寅，詔拜禮不依本朝者罰。召諸大臣問備宋之策，皆以設備養惡為言。上以南北和好四十餘載，民不知兵，不忍先發。

七月戊辰，如錦屏山。壬申，朝獻於衍慶宮。乙亥，宣撫使揆奏定奸細罪賞法。丙子，定圍場誤射中人罪。壬午，招諸縣盜賊多所選注巡尉。

八月辛卯，詔罷宣撫司。時宋殿帥敦倪、濠州守將田俊邁誘虹縣民蘇貴等為間，河南將臣亦屢縱諜，往往利俊邁之賂，反為遊說。皆言宋之增戍，本虞他盜，及聞行台之建，益畏懾不敢去備。且兵皆白丁，自裹糧Я，窮蹙饑疫，死者十二三，由是中外信之。宣撫司以宋三省、樞密院及盱眙軍牒來上，又皆鐫點邊臣為辭。宣撫使揆因請罷司，從之。揆又奏罷臨洮、德順、秦、鞏新置弓箭手。

閏月乙卯朔，罷典衛司。丙子，還宮。

九月甲申朔，天壽節，宋、高麗、夏遣使來賀。戊子，西北方黑雲間有赤氣如火色，次及西南、正南、東南路方皆赤，有白氣貫其中，至中夜，赤氣滿天，四更乃散。以河南路統軍使紇石烈子仁等為賀宋生日使。戊戌，宋兵三百攻比陽寺莊，副巡檢阿雷根寺家奴死之。甲辰，宋人焚黃澗，虜巡檢高顥。冬十月庚申，以刑部員外郎李元忠為高麗生日使。丁醜，宋人襲比陽。唐州軍事判官撒睹死之。

十一月乙酉，宋人入內鄉，攻洛南之固縣，商州司獄壽祖追至丹河，擊敗之。己醜，乙太常卿趙之傑等為賀宋正旦使。癸巳，山東闕食，賜錢三萬貫以賑之。乙未，初定武舉格。丁酉，詔山東、陝西帥臣訓練士卒，以備非常。仍以銀十五萬兩分給邊帥，募民偵伺。複遣武衛軍副都指揮使完顏太平、殿前右衛副將軍蒲察阿裏赴邊，伺其入，伏兵掩之。戊戌，大雪，免朝參。己亥，更定宮中局、署承應收補格。宋吳曦擁眾興元，欲窺關、隴，皇甫斌益募兵擾淮北，所掠即以與之，使自為戰。

六年春正月癸未朔，宋、高麗、夏遣使來賀。丁亥，宋使陳克俊等朝辭。遣御史大夫孟鑄就館諭克俊等曰：「大定初，世宗皇帝許宋世為侄國，朕遵守遺法，和好至今。豈意爾國屢有盜賊犯我邊境，以此遣大臣宣撫河南軍民。及得爾國有司公移，稱已罷黜邊臣，抽去兵卒，朕方以天下為度，不介小嫌，遂罷宣撫司。未幾，盜賊甚於前日，比來群臣屢以爾國渝盟為言，朕惟和好歲久，委曲涵容。恐侄宋皇帝或未詳知。若依前不息，臣下或複有雲，朕雖兼愛生靈，事亦豈能終已。卿等歸國，當以朕意具言之汝主。」辛卯，朝享於衍慶宮。丙申，宋興元守將吳曦遣兵圍抹熟龍堡，部將蒲鮮長安擊走之，斬其將。辛醜，更定保伍法。癸卯，始以沿河縣官兼管勾漕河事，州、府官兼提控。丁未，如春水。庚戌，宋人入撒牟穀。陝西統軍判官完顏摑剌、鞏州兵馬鈐轄完顏七斤約宋西和州守將會境上。俄伏發，為所襲，木波部長趙彥雄等七人死焉。摑剌馬陷淖中，中流矢，七斤僅以身免。

二月甲戌，禦史中丞孟鑄言：「提刑改為按察司，又差官覆察，權削而望輕，非便。」參知政事賈鉉曰：「按察司既差監察體訪，複遣官覆察之，誠為繁冗。請自今差監察時即遣官與俱，更不覆察。」從之。

三月甲午，尚書省奏，商州刺史烏古論袞州請賻押軍官與南兵戰沒者，又奏遷右振肅蒲察五斤官，皆從之。明昌初，五斤嘗為奉禦，出使山東，至河間，以百姓饑，輒移提刑司開倉賑之，還具以聞。上初甚悅。太傅徒單克寧言：「陛下始親大政，不宜假近侍人權，乞正專擅之罪。」詔杖之二十。克寧又以為言，乃罷之。後上思之，由泰州都軍召為振肅。己亥，如萬甯宮。甲辰，敕尚書省：「祖父母、父母無人侍養，而子孫遠遊至經歲者，甚傷風化，雖舊有徒二年之罪，似涉太輕。其考前律，再議以聞。」己酉，宋人攻靈璧，南京按察使行部至縣，匿民捨得免。

四月丙辰，宋人圍壽春。壽春告急於亳，同知防禦使賢聖奴將步騎六百赴之，乃退。癸亥，尚書省奏：「河南統軍司言，統軍使紇石烈子仁等遣嚴整、閻忠、周秀輩入襄陽。覘敵陰事。還言皇甫斌遣兵四萬規取鄧，以我叛人田元為鄉導，三萬人規取唐，以張真、張勝為鄉導，俱授統領官，故不敢無備。乃聚鄭、汝、陽翟之兵於昌武，以南京副留守兼兵馬副都總管紇石烈毅統之，聚亳、陳、襄邑之兵於歸德，以河南路副統軍徒單鐸統之，而自以所部兵駐汴。及擬山東東、西路軍七千付統軍紇石烈執中駐大名，河北東、西路軍萬七千屯河南，皆給以馬，有老弱者易其人。」皆從之。甲子，宋人攻天水界，乙丑，入東柯穀，部將劉鐸戰敗之。丙寅，詔平章政事僕散揆領行省於汴，許以便宜從事。升諸道統軍司為兵馬都統府，以山東東、西路統軍使紇石烈執中為山東西路兵馬都統使，定海軍節度使、副都統軍使完顏撒剌副之，陝西統軍使充為陝西五路兵馬都統使，通遠軍節度使胡沙、知臨洮府事石抹仲溫副之。河南皆聽揆節制如故。盡征諸道籍兵。辛未，宋吳曦攻來遠鎮之蘭家嶺。丙子，招內外職官納馬各有數。丁醜，宋人入新息、內鄉，又入泗州。戊寅，入褒信。己卯，入虹縣。庚辰，入潁上。

五月壬午，宋李爽圍壽州，田俊邁入蘄縣，秦詵攻蔡州。防禦使完顏佛住敗之。又入金城海口，殺長山尉，執二巡檢以去。甲申，太白晝見。丙戌，以宋叛盟出師，告於天地太廟社稷。丁亥，親告於衍慶宮。戊子，平章政事僕散揆兼左副元帥，陝西兵馬都統使充為元帥右監軍，知真定府事烏古論誼為元帥左都監。辛卯，以征南詔中外。賜唐州刺史吾古孫兀屯、總押鄧州軍馬事完顏江山爵各二級，蔡州防禦使完顏佛住爵一級，餘賞賚有差。又以非嚴整上變，必為所誤，授整嵩州巡檢使，賜爵八級，錢二百萬。上以宋兵方熾，東北新調之兵未集，河南之眾不足支，命河北、大名、北京、天山之兵萬五千屯真定、河間、清、獻等以為應。壬辰，諭尚書省：「今國家多故，凡言軍國利害，五品以上官以次奏陳，朕將親問之。六品以下則具帖子以進。」癸巳，山東路災，赦死罪已下。以樞密副使完顏匡為右副元帥。宋田俊邁攻宿州，安國軍節度副使納蘭邦烈等出兵擊之。邦烈中流矢，宋郭悼、李汝翼參眾繼至，遂圍宿州。壬寅，納蘭邦烈等擊敗之，俊邁退保於蘄。癸卯，執俊邁於蘄。甲辰，皇甫斌攻唐州，刺史吾古孫兀屯拒之。行省遣泌陽副巡檢納合軍勝來援，遂擊敗之。庚戌，太白經天。

六月辛亥朔，左丞僕散端以母憂罷。平章政事揆報蘄之捷，並送所獲宋將田俊邁至闕。上降詔褒諭，賜紇石烈貞、納蘭邦烈、史扢搭等爵賞有差。宋將李爽以兵圍壽州，刺史徒單羲拒守，逾月不能下。壬子，河南統軍判官乞住及買哥等以兵來援，羲出兵應之，爽大敗，同知軍州事蒲烈古中流矢死。乙卯，初置急遞鋪，腰鈴轉遞，日行三百里，非軍期、河防不許起馬。定軍前差發受贓罪。除飛蝗入境雖不損苗稼亦坐罪法。丁巳，詔彰德府，宋韓侂胄祖琦墳毋得損壞，仍禁樵採。庚申，右翼都統完顏賽不敗宋曹統制於溱水。辛酉，詔有司，有宋宗族所居，各具以聞。長官常加提控。壬戌，平章政事揆報壽州之捷。戊辰，詔升壽州為防禦，免今年租稅諸科名錢，釋死罪以下。以徒單羲為防禦使。贈蒲烈古昭勇大將軍，賜錢三百貫，官其子圖剌。擢乞住同知昌武軍節度使事，買哥河南路統軍判官。都統賽不、副統蒲鮮萬奴各進爵一級，賜金幣有差。辛未，木星晝見，至七月戊申，經天。乙亥，宋吳曦攻鹽川，戍將完顏王喜敗之。秋七月癸未，宋商榮複攻東海，縣令完顏卞僧複敗之。還，中伏矢死，贈海州刺史，以銀五百兩，絹百匹給其家，仍官其一子。甲申，朝獻於衍慶宮。丁亥，敕翰林直學士陳大任妨本職專修《遼史》。甲午，宋統制戚春以舟師攻邳州，刺史完顏從正敗之，春赴水死，斬其副夏統制。吳曦兵五萬入秦州，陝西路都統副使承裕等敗之。丙申，夏國王李純佑廢，侄安全立，遣使奉表來告。詔禁賣馬入外境，但至界欲賣而為所捕即論死。

八月庚戌，山東帥來報邳州之捷。辛亥，木星晨見。乙卯，以羌酋青宜可為壘州副都總管。己未，太白晝見。丙寅，左丞僕散端起複前職。詔設平南諸將軍。辛未，宋程松襲取方山原，蒲察貞破走之。壬申，太白晝見，經天。甲戌，至自萬甯宮。乙亥，赦唐、鄧、潁、蔡、宿、泗六州，免來年租稅三分之一。

九月己卯朔，天壽節，高麗遣使來賀。辛巳，元帥右都監蒲察貞取和尚原，臨洮蕃部遵寧獻芻粟、戰馬以助軍。乙酉，將五鼓，北方有赤白氣數道，起於王良之下，行至北斗開陽、搖光之東。丙戌，幸香山。庚寅，敕行尚書省，有方略出眾、武藝絕倫、才幹辦事、工巧過人者，其招選之。甲午，參知政事賈鉉乞致政，不許。戊戌，尚書左丞僕散端行省於汴。己亥，尚書戶部侍郎梁鏜行六部尚書事于山東。辛醜，遣尚書左司郎中溫蒂罕思敬冊李安全為夏國王。甲辰，宋吳曦將馮興、楊雄、李圭等入秦州，陝西都統副使承裕等擊破之，斬楊雄、李珪。冬十月戊申朔，平章政事僕散揆督諸道兵伐宋。庚戌，揆以行省兵三萬出潁、壽，河南路統軍使紇石烈子仁以兵三萬出渦口，元帥匡以兵二萬五千出唐、鄧，左監軍紇石烈執中以山東兵二萬出清口，右監軍充以關中兵一萬出陳倉，右都監蒲察貞以岐、隴兵一萬出成紀，蜀漢路安撫使完顏綱以漢、蕃步騎一萬出臨潭，臨洮路兵馬都總管石抹仲溫以隴右步騎五千出鹽川，隴州防禦使完顏璘以本部兵五千出來遠。甲子，獵於近郊。

十一月戊寅朔，詔定諸州府物力差役式。壬午，完顏匡攻下棘陽。乙酉，詔屯田軍戶與所居民為婚姻者聽。丁亥，僕散揆克安豐軍，取霍丘縣。紇石烈執中克淮陰，遂圍楚州。己醜，尚書省奏，減朝官及承應人月俸折支錢。庚寅，完顏匡克光化軍及神馬坡。壬辰，僕散揆次盧江。宋督視江淮兵馬事丘灊遣劉祐來乞和。紇石烈子仁克定遠縣。乙未，完顏匡取隨州。丙申，紇石烈子仁克滁州。戊戌，詔諸路行用小鈔。完顏匡圍德安，別以兵徇下安陸、應城、雲夢、孝感、漢川、荊山等縣。庚子，日斜，有流星二，光芒如炬，幾及一丈，起東北沒東南。初定茶禁。完顏綱圍祐州，降之。宋丘灊遣林拱持書乞和。辛醜，完顏匡攻襄陽，破其外城。僕散揆克含山，蒲察貞克天水，紇石烈子仁徇下來安、全椒二縣。壬寅，完顏綱徇下荔川、閭川等城。癸卯，丘灊複遣宋顯等以書幣乞和。乙巳，完顏綱克宕昌。丙午，蒲察貞克西和州。

十二月丁未朔，完顏匡克宜城，僕散揆攻和州，史乂搭中流矢死。壬子，完顏綱次大潭縣，降之。蒲察貞克成州。癸醜，宋太尉、昭信軍節度使、四川宣撫副使吳曦納款於完顏綱。戊午，右監軍充攻下大散關。己未，紇石烈子仁克真州，丘灊複遣陳璧等奉書乞和。辛酉，右監軍充遣兀顏抄合以兵趣鳳州，城潰入焉。完顏綱遣京兆錄事張仔會吳曦於興州之置口。曦具言所以歸朝之意，仔請以告身為報，盡出以付之，仍獻階州。乙丑，初設都提控急遞鋪官。平章政事僕散揆班師。完顏綱以朝命，假太倉使馬良顯齎詔書、金印立吳曦為蜀王。戊辰，蒲察貞以西和、天水等捷來報。完顏匡進所掠女子百人。己巳，曦遣其果州團練使郭澄、提舉仙人關使任辛奉表及蜀地圖志、吳氏譜牒來上。壬申，詔完顏匡權尚書右丞，行省事、右副元帥如故。以紇石烈執中縱下虜掠，遣近臣杖其經歷阿裏不孫等，仍詔放還所掠。

七年春正月丁醜朔，高麗、夏遣使來賀。完顏匡進攻襄陽。戊寅，敕宰臣舉材幹官同議南征事。辛巳，詔御史大夫崇肅、同判大睦親府事徒單懷忠、吏部尚書范楫、戶部尚書高汝礪、禮部尚書張行簡、知大興府事溫蒂罕思齊等十有四人同對於慶和殿。壬午，詔百官及前十四人同對於廣仁殿。甲申，朝獻於衍慶宮。乙酉，贈故壽州死節軍士魏全宣武將軍、蒙城令，封其妻鄉君，子俟年至十五收充八貫石正班局分承應，仍賜錢百萬。初，李爽圍壽州，刺史羲募人往斫敵營，全在選中，而為敵所執。敵令罵羲則免，全陽許，及至城下，反罵敵，遂殺之。至死罵不絕聲，故是有恩。戊子，召完顏綱赴闕。庚寅，僕散揆還駐下蔡而病。丙申，以左丞相宗浩兼都元帥，行省於南京以代揆。己亥，有司奏更定茶禁。辛醜，完顏匡取穀城。

二月丙辰，赦鳳、成、西和、階、山五州，丁巳，詔追複永中、永蹈王爵。宋知樞密院張嚴遣方信孺以書詣平章政事揆、左丞端乞和。己未，獵於近郊。完顏匡克荊門軍。癸亥，如建春宮。吳曦遣使奉三表來：謝封爵，陳誓言，賀全蜀內附。丙寅，還宮。戊辰，平章政事兼左副元帥僕散揆薨於軍。癸酉，遣同知府事朮虎高琪等冊吳曦為蜀國王。判平陽府事衛王永濟改武定軍節度使，兼奉聖州管內觀察使。是月，蜀國王吳曦為宋臣安丙所殺。

三月戊子，幸太極宮。庚寅，詔撫陝西軍士。壬辰，初定蟲蝻生髮地主及鄰主首不申之罪。宋複攻破階州。癸巳，複攻破西州。乙未，宣撫副使完顏綱至鳳翔，詔撤五州之兵，分保要害，綱召諸軍還。庚子，以完顏匡為左副元帥。壬寅，如萬甯宮。甲辰，幸西園。夏四月壬子，遣宮籍副監楊序為橫賜高麗王使。癸醜，宋人攻破散關，鞏州鈐轄兀顏阿失死之。丙辰，以紇石烈子仁為右副元帥。戊辰，詔元帥府分遣諸將游奕淮南諸州。癸西，複下散關。

五月己卯，幸東園射柳。己醜，幸玉泉山。丙申，宋知樞密院事張嚴複遣方信孺以書至都元帥府，增歲弊乞和。四川安撫使安丙遣西和州安撫使李孝羲率步騎三萬攻秦州，圍皁角堡。朮虎高琪以兵赴之，七戰而解其圍。是月，放宮女二十人。

六月乙巳朔，詔朝官六品、外官五品以上，及親王舉通錢谷官一人。不舉者罰，舉不當者論如律。己酉，以山東盜，制同黨能自殺捕出首官賞法。戊午，烏古論誼為元帥左監軍，完顏撒剌為元帥左都監。乙丑，遣使捕蝗。秋七月庚辰，朝獻於衍慶宮。壬午，詔民間交易、典質，一貫以上並用交鈔，毋用錢。乙酉，敕尚書省：「自今初受監察者令進利害帖子，以待召見。」甲午，左副元帥匡至自許州。乙未，詔核西夏人口，盡贖放還，敢有藏匿者以違制論。

八月戊申，宋張嚴複遣方信孺齊其主誓書槁來乞和。庚戌，割汝州襄城縣於許州。戊辰，至自萬甯宮。

九月甲戌朔，天壽節，高麗、夏遣使來賀。左丞相兼都元帥宗浩薨於軍。甲申，定西、北京，遼東鹽司判官諸場管勾增虧升降格。以尚書左丞僕散端為平章政事，封申國公，左副元帥完顏匡為平章政事兼左副元帥，封定國公。丙戌，獵於近郊。壬辰，還宮。戊戌，更定受制忘誤及誤寫制書事重加等罪。壬寅，敕女直人不得改為漢姓及學南人裝束。冬十月甲辰，詔應廕之家，旁正廕足，其正廕者未出官而亡，許補廕一人。辛亥，以武庫令朮甲法心為高麗生日使。丙辰，獵於近郊。己巳，詔定隨軍遷賞格。辛未，陝西宣撫使徒單鎰分遣副統把回海攻下蘇嶺關。是月，定南征將士功賞格。

十一月癸酉，詔新定學令內削去薛居正《五代史》，止用歐陽修所撰。是日，都統押剌拔鶻　嶺關、新道口，副統回海取小湖關、敖倉，進至營口鎮，遂取其城。丙子，宋韓侂胄遣左司郎中王柟以書來乞和，請稱伯，複增歲幣、犒軍錢，誅蘇師旦函首以獻。丙戌，上聞陝州防禦使紇石烈孛孫禁民糶，命尚書省罪之。壬辰，宋參知政事錢象祖以誅韓侂胄移書行省。甲午，獵於近郊。戊戌，參知政事賈鉉罷。詔完顏匡檄宋，函侂胄首以贖淮南故地。

十二月壬寅朔，《遼史》成。丙午，以符寶郎烏古論福齡為夏國生日使。戊午，詔策論進士免試弓箭、擊球。庚申，以尚書右丞孫即康為左丞，參知政事獨吉思忠為右丞，中都路都轉運使孫鐸為參知政事。

八年春正月辛未朔，高麗、夏遣使來賀。壬申，朝謁於衍慶宮。癸酉，收毀大鈔，行小鈔。以元帥左都監完顏撒剌為參知政事。乙亥，宋安丙遣兵襲鶻嶺關，副統把回海、完顏摑剌擊走之，斬其將景統領。丙子，左司郎中劉昂、通州刺史史肅、監察禦史王宇、吏部主事曹元、吏部員外郎徒單永康、太倉使馬良顯、順州刺史唐括直思白坐與蒲陰令大中私議朝政，皆杖之。癸未，如春水。丙戌，如光春宮。

二月乙巳，宋參知政事錢象祖遣王柟來，以書上行省，複請川、陝關隘。甲寅，如建春宮。庚申，諭有司曰：「方農作時，雖在禁地亦令耕種。」己巳，還宮。

三月丁亥，幸瀛王第視疾。庚寅，以與宋和，諭尚書省。壬辰，宰臣上表謝罪。甲午，瀛王從憲薨。乙未，上親臨祭。夏四月癸卯，日暈三重，皆內黃外赤。戊申，禘於太廟。庚戌，如萬甯宮。甲寅，以北邊無事，敕尚書省：「命東北路招討司還治泰州，就兼節度使，其副招討仍置於邊。」詔諭有司：「以苗稼方興，宜速遣官分道巡行農事，以備蟲蝻。」詔更定猛安謀克承襲程試格。宋錢象祖複遣王柟以書上行省。庚申，詔諸路按察司歲公用錢。

閏月辛未，諭尚書省曰：「翰林侍請學士蒲察畏也言，使宋官當選人，其言甚當。彼通謝使雖未到闕，其報聘人當行議擇。此乃更始，凡有禮數，皆在奉使。今既行之，遂為永例，不可不慎也。」甲戌，制諸州府司縣造作，不得役諸色人匠。違者准私役之律，計備以受所監臨財物論。甲申，定承應人收補年甲格。甲午，雨雹。定保甲軍殺獲南軍官賞。乙未，宋獻韓侂胄等首於元帥府。

五月丁未，禦應天門，備橫麾立杖，親王文武合班起居。中路兵馬提控、平南撫軍上將軍紇石烈貞以宋賊臣韓侂胄、蘇師旦首獻，並奉元帥府露布以聞。懸其首並畫像於市，以露布頒中外。丙辰，平章政事匡至自軍。己未，更元帥府為樞密院。癸亥，詔移天壽節於十月十五日。丁卯，遣使分路捕蝗。

六月癸酉，宋通謝使朝議大夫、試禮部尚書許奕，福州觀察使、右武衛上將軍吳衡等奉其主書入見。甲戌，謁謝於衍慶宮。癸未，以許宋平，詔中外。免河南、山東、陝西等六路今年夏稅，河東、河北、大名等五路半之。丁亥，以元帥左都監烏古論誼為御史大夫。戊子，飛蝗入京畿。乙未，定服飾明金象金制。丁酉，以左副都點檢完顏侃為宋諭成使，禮部侍郎喬宇副之。秋七月戊戌朔，太白晝見。庚子，詔更定蝗蟲生髮坐罪法。乙巳，朝獻於衍慶宮。詔頒《捕蝗圖》於中外。戊申，宋使朝辭，致答通謝書及誓書於宋主。

八月壬申，更定遼東行使鈔法。癸酉，如建春宮。己醜，以戶部尚書高汝礪等為宋生日使。庚寅，如秋山。

九月甲子，遣吏部尚書賈守謙等一十三人與各路按察司官推排民戶物力。乙丑，至自秋山。冬十月辛未，以吏部郎中郭郛為高麗生日使。辛巳，宋、高麗、夏遣使來賀。夏國有兵，遣使來告。癸未，更定安泊強竊盜罪格。辛卯，以軍民共譽為廉能官條附善最法。

十一月丁酉朔，詔諸路按察使並兼轉運使。初設三司使，掌判鹽鐵、度支、勸農事。以樞密使紇石烈子仁兼三司使。癸卯，詔戒諭尚書省曰：「國家之治，在於紀綱。紀綱所先，賞罰必信。今乃上自省部之重，下逮司縣之間，律度弗循，私懷自便。遷延曠歲，苟且成風，習此為恆，從何致理？朝廷者百官之本，京師者諸夏之儀。其勖自今，各懲已往，遵繩奉法，竭力赴功。無枉撓以循情，無依違而避勢，壹歸於正，用範乃民。」是日，禦臨武殿試護衛。丁未，敕諭臨潢泰州路兵馬都總管承裔等修邊備。乙卯，上不豫。丙辰，崩於福安殿，年四十一。大安元年春正月，諡曰憲天光運仁文義武神聖英孝皇帝，廟號章宗。二月甲申，葬道陵。

贊曰：章宗在位二十年，承世宗治平日久，宇內小康，乃正禮樂，修刑法，定官制，典章文物粲然成一代治規。又數問群臣漢宣綜核名實、唐代考課之法，蓋欲跨遼、宋而比跡於漢、唐，亦可謂有志於治者矣！然婢寵擅朝，塚嗣未立，疏忌宗室而傳授非人。向之所謂維持鞏固於久遠者，徒為文具，而不得為後世子孫一日之用，金源氏從此衰矣！昔揚雄氏有雲：「秦之有司負秦之法度，秦之法度負聖人之法度。」蓋有以夫。

卷一十三 本紀第十三 衛紹王

衛紹王諱永濟，小字興勝，更諱允濟，章宗時避顯宗諱，詔改「允」為「永」。世宗第七子，母曰元妃李氏。衛王長身，美髯須，天資儉約，不好華飾，大定十一年，封薛王。是歲，進封禭王。十七年，授世襲猛安。二十五年，加開府義同三司。二十六年，為秘書監。明年，轉刑部尚書。又明年，改殿前都點檢。二十九年，世宗崩，章宗即位，進封潞王。起複，判安武軍節度使。五月，至冀州，以到任表謝，賜詔優答。明昌二年，進封韓王。四年，改判興平軍。五年，改沁南軍。承安二年，改封衛王。三年，改昭義軍。泰和元年，改判彰德府事。五年，改判平陽府。初，章宗誅鄭王永蹈、趙王永中，久，頗悔之。七年，下詔追復舊封，仍賜諡。而永蹈無後，乃以衛王子按陳為鄭王后，賜衛王詔曰：「朕念鄭王自棄天常，以幹國憲，槁瘞曠野，忽諸不祀。曆歲既久，深用愴然。親親之情。有懷難置。已詔追復舊爵，改葬如儀。稽考古禮，以卿之子按陳為鄭王后，謹其祭祀，卿其悉之。」已而改武定軍節度使。八年十一月，自武定軍入朝。是時，章宗已感嗽疾，衛王且辭行，而章宗意留之。宗章初年，雅愛諸王，置王傳府尉官以傳導德義。及永中、永蹈之誅，由是疏忌宗室，遂以王傅府尉檢制王家，苛部嚴密，門戶出入皆有籍。而衛王乃永蹈母弟，柔弱鮮智能，故章宗愛之。既無繼嗣，而諸叔兄弟多在，章宗皆不肯立，惟欲立衛王，故於辭行留之。無何，章宗大漸，元妃李氏、黃門李新喜、平章政事完顏匡定策。章宗崩，匡等傳遣詔，立衛王。衛王固讓，乃承詔舉哀，即皇帝位於柩前。明日，群臣朝見於大安殿。詔路府州縣為大行皇帝服七日。

大安元年正月辛醜，飛星如火。起天市垣，有尾，跡若赤龍。壬戌，改元，大赦。立元妃徒單氏為皇后。

二月乙丑朔，太白晝見，經天。壬辰，章宗內人范氏損其遣腹，以詔內外。初，章宗遣詔：「內人有娠者兩人，生男則立為儲貳。」至是平章政事僕散端等奏：「承禦賈氏當以十一月免乳，今則已出三月。範氏產期合在正月，醫稱胎氣有損，用藥調治，脈息雖和，胎形已失。範氏願削髮為尼。」封皇子六人為王。

三月甲辰，道陵禮成，大赦。詔曰：「自今於朕名不連續，及昶、詠等字，不須別改。」以平章政事僕散端為右丞相。

四月庚辰，殺章宗元妃李氏及承禦賈氏。以平章政事完顏匡為尚書令。

五月，高麗賀即位。試宏詞科。

七月，幸海王莊，臨奠魯國公主。

八月，萬秋節，宋遣使來賀。

九月，如大房山，謁奠睿陵、裕陵、道陵。百官表請建儲，不允。

十月，歲星犯左執法。己卯，詔戒勵風俗。

十一月，平陽地震，有聲如雷，自西北來。

十二月，詔平陽地震，人戶三人死者免租稅一年，二人及傷者免一年，貧民死者給葬錢五千，傷者三千。尚書令申王完顏匡薨。右丞相僕散端為左丞相，進封兄郢王永功為譙王，御史大夫張行簡為太保。

二年正月庚戌朔，日中有流星出，大如盆，其色碧，向西行，漸如車輪，尾長數丈，沒於濁中，至地複起，光散如火。

二月，客星入紫征垣，光散為赤龍。地大震，有聲如雷。以禮部侍郎耿端義為參知政事。

四月，校《大金儀禮》。北方有黑氣，如大道，東西亙天。徐、邳州河清五百餘裏，以告宗廟社稷。

五月，詔儒臣編《續資治通鑒》。

六月，大旱。下詔罪已，振貧民闕食者。曲赦西京、太原兩路雜犯，死罪減一等，徒以下免。丙寅，地震。

七月，地震。

八月，地震。乙丑，立子胙王從恪為皇太子。萬秋節，宋遣使來賀。獵於近郊。夏人侵葭州。

九月，地大震。乙未，詔求直言，招勇敢，撫流亡。庚子，遣使慰撫宣德行省軍士。丙午，京師戒嚴。上日出巡撫，百官請視朝，不允。辛亥，宣德行省罷。癸醜，詔撫諭中都、西京、清、滄被兵民戶。

十一月，獵於近郊。中都大悲閣東渠內火自出，逾旬乃滅。閣南殺竿下石罅中火自出，人近之即滅，俄複出，如是者複旬日。中都火焮民居。

十二月乙卯朔，日有食之。是歲大饑。禁百姓不得傳說邊事。

三年正月乙酉朔，宋、高麗、夏遣使來賀。熒惑入氐中。

二月，熒惑犯房宿。有大風從北來，髮屋折木，通玄門重關折，東華門重關折。

閏月，熒惑犯鍵閉星。

三月，大悲閣災，延及民居。有黑氣起北方，廣長若大堤，內有三白氣貫之，如龍虎狀。括民間馬，令職官出馬有差。

四月，我大元太祖法天啟運驛武皇帝來征。遣西北路招討使粘合合打乞和。平章政事獨吉千家奴，參知政事胡沙行省事備邊。西京留守紇石烈胡沙虎行樞密院事。參知事奧屯忠孝為尚書右丞。戶部尚書梁𤨠為參知政事。六月壬寅，更定軍前賞罰格。

八月，詔獎諭行省官，慰撫軍士。千家奴、胡沙自撫州退軍，駐於宣平。河南大名路軍逃歸，下詔招撫之。

九月，千家奴、胡沙敗績於會河堡，居庸關失守。禁男子不得輒出中都城門。大元前軍至中至都，中都戒嚴。參知政事梁𤨠鎮撫京城。

十月，每夜初更正，東、西北天明如月初出，經月乃滅。熒惑犯壘壁陣。上京留守徒單鎰遣同知烏古孫兀屯將兵二萬衛中都。泰州刺史朮虎高琪屯通玄門外。上巡撫諸軍。罷宣德行省。

十一月，殺河南陳言人郝贊。以上京留守徒單鎰為右丞相。簽中都在城軍。紇石烈胡沙虎棄西京，走還京師，即以為右副元帥，權尚書左丞。是時，德興府、弘州、昌平、懷來、縉山、豐潤、密雲、撫甯、集寧，東過平、灤，南至清、滄，由臨潢過遼河，西南至忻、代，皆歸大元。初，徒單鎰請徒桓、昌、撫百姓入內地。上信梁𤨠議，以責鎰曰：「是自蹙境土也。」及大元已定三州，上悔之。至是，鎰複請置行省事於東京，備不虞。上不悅曰：「無故遣大臣，動搖人心。」未幾，東京不守，上乃大悔。右副元帥胡沙虎請兵二萬屯宣德，詔與三千人屯媯川。平章政事千家奴、參知政事胡沙坐覆全軍，千家奴除名，胡沙責授咸平路兵馬總管。萬戶𠇗頭屯古北口。

十二月，簽陝西兩路漢軍五千人赴中都。太保張行簡、左丞相僕散端宿禁中議軍事。左丞相僕散端罷。

崇慶元年正月己酉朔，改元，赦。宋、夏遣使來賀。右副元帥胡沙虎請退軍屯南口，詔數其罪，免之。三月，大旱，遺使冊李遵頊為夏國王。以御史大夫福興為參知政事。參知政事孟鑄為御史大夫。夏人犯葭州，延安路兵馬總管完顏奴婢稟之。五月，簽陝西勇敢軍二萬人，射糧軍一萬人，赴中都。括陝西馬。安武軍度使致仕賈鉉起複參知政事。參知政事福典為尚書左丞。詔賣空名敕牒。河東、陝西大饑，斗米錢數千，流莩滿野。以南京留守僕散端為河南、陝西安撫使，提控軍馬。

七月，有風自東來，吹帛一段，高數十丈，飛動如龍形，墜於拱辰門。

八月，萬秋節，以兵事不設宴。

十月，曲赦西京、遼東、北京。

十一月，賑河東南路、南京路、陝西東路、山東西路、衛州旱災。

十二月，夏國王李遵頊謝封冊。

至甯元年正月，賑河東陝西饑。

二月，詔撫諭遼東。知大名府事烏古論誼謀不軌，伏誅。

三月，太陰、太白與日並見，相去尺餘。

五月，改元。詔諭咸平路契丹部人之嘯聚者。起胡沙虎複為右副元帥，領武衛軍三千人屯通玄門外。陝西大旱。

六月，夏人犯保安州，殺刺史，犯慶陽府，殺同知府事。以戶部尚書胥鼎、刑部尚書王維翰為參知政事。

八月，尚書左丞完顏元奴將兵備邊。詔軍官、軍士賜賚有差。大霧，晝晦。治中福海別將兵屯城北。辛卯，胡沙虎矯詔以誅反者，招福海執而殺之，奪其兵。壬辰，自通玄門入，殺知大興府徒單南平、刑部會郎徒單沒拈於廣陽門西。福海男符寶鄯陽、都統石古乃率眾拒戰，死之。胡沙虎叩東華門，遣人呼守直親軍百戶冬兒、五十戶蒲察六斤，不應。許以世襲猛安三品官職，亦不應。都點檢徒單渭河縋而出，護衛斜烈掊鎖啟門，胡沙虎以兵入宮，盡遂衛士，代以其黨，自稱監國都元帥。癸巳，逼上出宮。以素車載至故邸，以武衛軍二百人錮守之。尚宮左夫人鄭氏為內職，掌寶璽，聞難，端居璽所待變。胡沙虎遣黃門入收璽，鄭曰：「璽，天子所用，胡沙虎人臣，取將何為？」黃門曰：「今天時大變，主上猶且不保，況璽乎？禦侍當思自脫計。」鄭厲聲罵曰：「若輩宮中近侍，恩遇尤隆，君難不以死報之，反為逆豎奪璽耶！我死可必，璽必不與。」遂瞑目不語。黃門出，胡沙虎卒取「宣命之寶」，偽除其黨醜奴為德州防禦使、烏古論奪剌順天軍節度使、提控宿直將軍徒單金壽永定軍節度使，及其餘黨凡數十人，皆遷宮。遂使宦者李思中害上於邸。誘奉禦和尚作書急召其父左丞元奴議事，元奴以軍來，並其子皆殺之。

九月甲辰，宣宗即位。丁未，詣邸臨奠，伏哭盡哀。敕以禮改葬。胡沙虎請廢為庶人，詔百官議於朝堂，議者三百餘人。太子少傅奧屯忠孝、侍讀學士蒲察思忠請從廢黜，戶部尚書武都、拾遣田庭芳等三十人請降為王侯。太子太保張行簡請用漢昌邑王、晉海西公故事，侍郎史完顏訛出等十人請降複王封。胡沙虎固執前議，宣宗不得已，乃降封東海郡侯。昭雪道陵元妃李氏、承禦賈氏。

十月辛亥，元帥右監軍朮虎高琪殺胡沙虎於其第。胡沙虎者，紇石烈執中也。宣宗乃下詔削其官爵。贈石古乃順州刺史，鄯陽順天軍節度副使，凡從二人拒戰者，千戶賞錢五百貫，謀克三百貫，蒲輦散軍二百貫，各遷官兩階，戰沒者贈賞付其家。冬兒加龍虎衛上將軍，再遷宿進將軍。蒲察六斤加定遠大將軍、武衛軍鈐轄。石古乃子尚幼，給俸八貫石，敕有司，俟其年十五以聞。貞祐四年，詔追複衛王諡曰紹。

贊曰：衛紹王政亂於內，兵敗於外，其滅亡已有徵矣。身弒國蹙，記注亡失，南遷後不復紀載。皇朝中統三年，翰林學士承旨王鶚有志論著，求大安、崇慶事不可得，採摭當時詔令，故金部令史竇祥年八十九，耳目聰明，能記憶舊事，從之得二十餘條。司天提點張正之寫災異十六條，張承旨家手本載舊事五條，金禮部尚書楊雲翼日錄四十條，陳老日錄三十條，藏在史館。條件雖多，重複者三之二。惟所載李妃、完顏匡定策，獨吉千家奴兵敗，紇石烈執中作難，及日食、星變、地震、氛昆，不相背盭。今校其重出，刪其繁雜。《章宗實錄》詳其前事，《宜宗實錄》詳其後事。又於金掌奏目女官大明居士王氏所紀，得資明夫人援璽一事，附著於篇，亦可以存其梗概雲爾。

卷一十四 本紀第十四 宣宗上

宣宗繼天興統述道勤仁英武聖孝皇帝諱珣，本名吾睹補，顯宗長子，母曰昭華劉氏。

大定三年癸未歲生，世宗養於宮中。十八年，封溫國公，加特進。二十六年，賜今名。二十九年，進封豐王，加開府儀同三司，累判兵、吏部，又判永定、彰德等軍。承安元年，進封翼王。泰和五年，改賜名從嘉。八年，進封邢王，又封升王。所至著祥異。

至甯元年八月，衛紹王被弒，徒單銘等迎於彰德府。既至京，親王、百官上表勸進。

九月甲辰，既皇帝位於大安殿。以紇石烈胡沙虎為太師、尚書令兼都元帥，封澤王。乙巳，諭尚書省，事有規畫者皆即規畫，悉依世宗所行行之。丙午，以駙馬雄名第賜胡沙虎。丁未，諭宰臣曰：「朕即大位，群臣凡有所見，各直言勿隱。」臨奠於衛紹王第。有司奏，舊禮當設坐哭。上命撤坐，伏哭盡哀。敕有司以禮改葬。戊申，禦仁政殿視朝。賜胡沙虎坐，胡沙虎不辭。辛亥，封皇子守禮為遂王，守純為濮王，皇女溫國公主。夔王永升薨，上親臨奠。大元遣乙裏只來。壬子，改元貞祐，大赦。恩賚中外臣民有差。丙辰，左諫議大夫張行信上章言崇節儉、廣聽納、明賞罰三事。尚書右丞相徒單鎰進左丞相，封廣平郡王。庚申，澤王胡沙虎等議廢故衛王為庶人，上曰：「朕徐思之，以諭卿等。」壬戌，授胡虎中都路和魯忽土世襲猛安。丙寅，詔諭六品以下官，有事可言者言之無隱。

閏月戊辰朔，拜日於仁政殿，自是每月吉為常。授尚書左丞相徒單鎰中都路迭魯猛安。庚午，上復舊名珣，詔所司，告天地廟社。前所更名二字，自今不須迴避。辛未，詔追尊皇妣為皇太后。是日，皇妃皇子至自彰德府。遣使使宋。己卯，左諫議大夫張行信上疏請立皇太子。甲申，立子守忠為皇太子。丙戌，詔降故衛王為東海郡侯。甲午，減定監察禦史為十二員。

冬十月丁酉朔，京師戒嚴。辛醜，大元乙裏只來。乙巳，詔應遷加官賞，諸色人與本朝人一體。庚戌，敕有司，皇太子冊禮俟邊事息然後舉行。辛亥，元帥右監軍朮虎高琪戰於城北，凡兩敗績而歸，就以兵殺胡沙虎於其第，持其首詣闕待罪。赦之，仍授左副元帥。壬子，殿前都點檢紇石烈特末也等補外。甲寅，張行信上封事，言正刑賞、擇將帥，及鄯陽、石古乃之冤。大元兵下涿州。設京城鎮撫彈壓官。置招賢所。癸亥，放宮女百三十人。

十一月戊辰，夏人攻會州，徒單醜兒兵擊走之。庚午，將乞和於大元，詔百官議於尚書省。以橫海軍節度使承暉為尚書右丞，耿端義為參知政事。癸未，詔贈死事裴滿福興及鄯陽、石古乃官。大元兵徇觀州，刺史高守約死之。又徇河間府、滄州。乙未，定亡失告身文憑格。

十二月丁酉朔，上禦應天門，詔諭軍士，仍出銀以賜之。平章政事徒單公弼進尚書右丞相，尚書右丞承暉進都元帥兼平章政事，左副元帥朮虎高琪進平章政事兼前職。

二年春正月丁卯朔，以邊事未息，詔免朝賀。辛未，大元兵徇彰德府，知府事黃摑九住死之。宋人攻秦州，統軍使石抹仲溫擊卻之。癸未，有司奏，請權止今年禘享朝獻原廟及皇太后冊禮，從之。乙酉，征處士王澮，不至。大元兵徇益都府。命有司復議本朝德運。乙未，大元兵徇懷州，沁南軍節度使宋扆死之。二月丙申朔。壬子，大元乙裏只紮八來。丙辰，罷按察司。壬戌，大元乙只複來。

三月辛未，遣承暉詣大元請和。丁醜，赦國內。癸未，京師大括粟。甲申，大元乙裏只紮八來。詔百官議於尚書省。戊子，以濮王守純為殿前都點檢兼侍衛親軍都指揮使，權都元帥府事。庚寅，奉衛紹王公主歸於大元太祖皇帝，是為公主皇后。辛卯，詔許諸人納粟買官。京師戒嚴。壬辰，大元兵下嵐州，鎮西軍節使烏古論仲溫死之。夏四月乙未朔，以知大興府事胥鼎為尚書右丞。戊戌，奉遷昭聖皇后柩於新寺。時山東、河北諸郡失守，惟真定、清、沃、大名、東平、徐、邳、海數城僅存而已，河東州縣亦多殘毀。兵退，命僕散安貞等為諸路宣撫使，安集遺黎。至是以大元允和議，大赦國內。癸卯，權厝昭聖皇后於新寺。甲辰，詔有司具陣亡人子孫以備錄用。丁未，以都元帥承輝為右丞相。庚戌，左丞相、監修國史廣平郡主徒單鎰薨。乙卯，尚書省奏巡幸南京，詔從之。己未，葬衛紹王。

五月癸酉，承暉加金紫光祿大夫，封定國公。尚書左丞抹撚盡忠加崇進，封申國公。

甲戌，霍王從彝薨。乙亥，輟朝。上決意南遷，詔告國內。太學生趙昉等上章極論利害，以大計已定，不能中止，皆慰諭而遣之。詣原廟奉辭。戊寅，將發，雨，不果行。以南京留守僕散端等嘗請臨幸，及行，先詔諭之。辛巳，詔遷衛紹、鎬厲王家屬於鄭州。壬午，車駕發中都。是日雨，至甲申止。丙戌，次定興。禁有司扈從踐蹂民田。丁亥，次安肅州，元帥右監軍完顏弼以兵迎見。癸巳，次中山府，敕扈從軍所踐禾稼，計直酬之。

六月甲午朔，以按察轉運使高汝礪為參知政事。癸醜，次內丘縣。大元乙裏只來。戊午，次彰德府，曲赦其境內。庚申，次鉅橋鎮。是日，南京行宮寶鎮閣災。壬戌，次宜村。黃龍見西北。

秋七月，車駕至南京。詔立元妃溫敦氏為皇后。

八月甲午，以立後，百官上表稱賀。庚子，皇太子至自中都。丁未，夏人入邊，命移文責之。甲寅，罷經略司。應奉翰林文字完顏素蘭上書言事。

九月壬戌朔，日有食之。皇孫生。癸亥，山東路報萊州之捷。辛未，立監察禦史升黜格。庚辰，詔訓練軍士。丁亥，諭宣徽院，正旦生辰不須進物。太白晝見於軫。戊子，禁軍官圍獵。

冬十月甲午，詔遣官市木波、西羌馬。陝西軍戶戰死者給糧贍其家。丁酉，大元兵徇順州，勸農使王晦死之。壬寅，左副元帥兼尚書左丞抹撚盡忠進平章政事。以禦史中丞孛朮魯德裕為參知政事兼簽樞密院事。曲赦中都路。乙卯，遣參知政事孛朮魯德裕行尚書省於大名府。丙辰，大元兵收成州。諭大名行省貶損用度。德州防禦使完顏醜奴伏誅。

十一月丁卯，以御史大夫僕散端為尚書左丞相。曲赦山東路。辛未，詔賜衛紹王家屬既稟。詔有司答夏國牒。丙子，許諸色人試武舉。蘭州譯人程陳僧叛，西結夏人為援。辛巳，熒惑犯房宿鉤鈐星。癸未，曲赦遼東路。敕罷宣撫司輒擬官。

十二月戊戌，遣真定行元帥府事永錫等援中都。頒勸農詔。丁未，以和議既定，聽民南渡。乙卯，登州刺史耿格伏誅，流其妻孥。大元兵徇懿州，節度使高閭山死之。

三年春正月辛酉朔，宋遣使來賀。壬戌，遣內侍諭永錫防邊，毋以和議為辭。癸亥，曲宴群臣、宋使。定文武五品以上侍坐員，遂為常制。乙丑，詔宣撫阿海、總管合住討賊劉二祖、張汝楫。戊辰，尚書省言：「內外軍人入粟補官者多，行伍浸虛。請俟平定，應監差者與三酬，門戶有職事者升一等，其子弟應廕者罷之。」上可其奏。乙亥，夏人犯環州。北京軍亂，殺宣撫使奧屯襄。丁醜，右副元帥蒲察七斤以其軍降於大元。辛巳，皇太子疾。輟朝。乙酉，皇太子薨。

二月辛卯，環州刺烏古論延壽及斜卯毛良虎等敗夏人於州境，詔進官有差。大元乙裏只來。壬辰，上臨奠皇太子殯所。有司奏辰日不哭，上曰：「父子至親，何可拘忌！」命禦史中丞李英、元帥左都監烏古論慶壽領兵護餉中都，付以空名宣敕，許視功遷敘，逗撓者治以軍律。乙未，改甯邊州隸嵐州。丁酉，詔諸色人遷官並視女直人，有司妄生分別，以違制論，從戶部郎中奧屯阿虎請也。辛醜，敕宰臣饋乙裏只酒饌。壬寅，頒獎諭官吏軍民詔，曲赦，招撫北京作亂者。丙午，尚書省以南遷後，吏部秋冬置選南京，春夏置選中都，赴調者不便，請並選於南京。從之。武清縣巡檢梁佐、柳口巡檢李咬住以誅颭賊張暉、劉永昌等功進官有差，皆賜姓完顏。丁未，山東宣撫使僕散安貞遣提控僕散留家等破賊楊安兒步騎三萬，殲其眾，降偽頭目三百餘人、脅從民三萬餘戶。戊申，減沿邊州府官資考有差。壬子，立保城無虞及捕獲奸叛遷賞格。乙卯，敕奏急事不拘假日。丁巳，日初出赤如血，欲沒複然。戊午，隆德殿鴟尾壞。

三月壬戌，詔河北州縣官，令文武五品以上辟舉，不聽以它事差占，仍勒終任。有勞績者但升遙領之職，應降罰者亦止本處居住。時河北殘毀，吏治多苟且以求代易，故著是令。癸亥，詔百官各陳防邊利害，封章以聞。丙寅，敕河東、河北、大名長貳官訓練隨處義兵，鄰境有警，責其救援。降人自拔歸國者遷職，仍列其姓名，以招諭來者。沿河州縣官罷軟不勝職任者汰去，令五品已上官公舉，仍許今季到部人內先擇能者量緩急易之。丁卯，安武軍節度使張行信上書言急務四事。庚午，諭遼東宣撫使蒲鮮萬奴選精銳屯瀋州、廣寧，以俟進止。壬申，長春節，宋遣使來賀。戊寅，諭尚書省，歲旱，議弛諸處碾磑，以其水溉民田。己卯，雨。自去冬不雨雪，至是始雨。勸農使李革言：「河北州縣官吏多求河南差占以避難，宜發元任領戍兵者。不可離則別注以往。」庚辰，禦史台言：「在京軍官及委差官芻糧券例悉同征行，乞減其給。樞密院委差有俸有吏，非征行不必給。」皆從之。敕尚書省，入粟補官者毋括其戶為軍。有司議賞軍功，毋有所沮格。壬午，山東宣撫司報大沫堌之捷，夾谷石裏哥及沒烈擒賊渠劉二祖等斬之，前後殆賊萬計。西京軍民變，遣官撫諭之。己醜，禁州縣置刃於杖以決罪人。前年，京兆治中李友直私逃華州，結同知防禦使馮朝、河州防禦判官郝遵甫、平涼府同知致仕楊庭秀、水洛縣主簿宿徽等團集州民，號「忠義扈駕都統府」，相扌延為亂，殺其防禦判官完顏八斤及城中女直人，以書約都統楊圭，為府兵所得。圭諱之，請自效，誘友直等執之，麾所招千餘人納仗，坑諸城下。時京師道路隔絕，安撫司以便宜族友直等，至是以狀聞。乃贈八斤及被害官軍十餘人各一官，賻錢三百貫。

夏四月癸巳，河東宣撫使胥鼎言利害十三事。長勝軍都統楊圭伏誅。丙申，河南路蝗，遣官分捕。上諭宰臣曰：「朕在潛邸，聞捕蝗者止及道傍，使者不見處即不加意，當以此意戒之。」權參知政事德升言：「舊制夏至後免朝，四日一奏事。」上曰：「此在平時可耳。方今多故，勿謂朕勞，遂雲當免，但使國事無廢則善矣。」己亥，曲赦山東路。癸卯，籍赴選臨當官為軍。乙巳，罷都南行尚書六部。侯摯言九事。曲赦蒲察七斤脅從之黨，募能殺獲七斤者，以其官官之。丙午，以調度不給，凡隨朝六品以下官及承應人，罷其從己人力輸傭錢。經兵州、府其吏減半，司、縣吏減三之一。其餘除開封府、南京轉運司外，例減三之一。有祿官吏被差不出本境並罷給券，出境者以其半給之。修內司軍夫亦減其半。丁未，故皇太子啟菆，賜諡曰莊獻，戊申，權葬迎朔門外。

詔自今策論詞賦進士，第一甲第一人特遷奉直大夫，第二人以下，經義第一人並儒林郎，第二甲以下征事郎，同進士從仕郎，經童將仕郎。壬子，芮國公從厚薨。詔遣使同山西宣撫司選其民勇健者為軍。論有司，勿拒河北避兵之民，所至加存恤。用山東西路宣撫副使完顏弼言，招大沫堌渠賊孫邦佐、張汝楫以五品職，下詔湔洗其罪。乙卯，詔檢核朝廷差遣官券曆，無故稽留中道者罪之。丙辰，諭田琢留山西流民少壯者充軍，老幼者令就食於邢、洺等州，欲趣河南者聽。上議遣親軍六千餘及所募二千七百人援中都，宰臣以為行宮單弱，親軍不可遣，遂止。

五月庚申，招撫山西軍民，仍降詔諭之。是日，中都破，尚書右丞相兼都元帥定國公承暉死之。戶部尚書任天寵、知大興府事高霖皆及於難。壬戌，降空名宣敕、紫衣師德號度牒，以補軍儲。辛未，立皇孫鏗為皇太孫。癸酉，劉炳上書言十事。辛巳，上諭宰臣：「多事之秋，陳言者悉送省。恐卿等不暇，朕於宮中置局，命方正官數員擇可取者付出施行，何如？」宰臣請如聖諭。詔削納馬補官恩例。戊子，謀代西夏，遣大臣鎮撫京兆。

秋七月戊午朔，大元兵收濟源縣。己未，征弓箭於內外品官，三品以上三副，四品、五品二副，余以等級征之。庚申，置陳、潁漕運提舉官，以戶部勾當官往來督察。有星如太白，色青白，有尾，出紫微垣北極傍，入貫索中。上聞河北譏察官有要求民財始聽民渡河者，避兵民至或餓死、自溺，特命禦史台體訪之。又禁隨朝職官奪民碾磑以自營利。詔河間有孤城，移其軍民就粟清州，括民間騾付諸軍，與馬參用。辛酉，議括官田及牧馬地以贍河北軍戶之徙河南者，已為民佃者俟獲畢日付之。群臣迭言其不便，遂寢。癸亥，詔河北郡縣軍須並減河南之半。定尚書所造諸符：樞密院鹿，宣撫司魚，統軍司虎。丙寅，遣參知政事高汝礪往河南，便宜措置糧儲。製品官納弓箭之令，丁憂致仕者免。甲戌，借平陽民租一年。詔職官更兵亡失告身，見任者保識即重給之，妄冒者從詐偽法。丙子，尚書省奏給皇太孫歲賜錢，上不從，曰：「繈褓兒安所用之。」詔致仕官俸給比南征時減其半。丁醜，肅宗神主至自中都，奉安於明俊殿。戊寅，月入畢宿中，戊夜犯畢大星。己卯，明德皇后神主至中都。裁損宮中歲給有差。甲申，詔尚書省，行六部太多，其令各路運司兼之。改交鈔名「貞祐寶券」。

八月戊子朔，以陝西統軍使完顏合打簽樞密院事。己醜，制軍府庶事樞密院官須與經歷官裁決，經歷議是而院官不從，許直以聞。癸巳，詔遣官體究京西路親遷軍戶。丙申，諭尚書省，職官犯罪。大者即施行之，小者籍之，事定始論其罪，諭樞密院，撒合輦所簽軍有具戒僧人，可罷遣之。己亥，詔武舉官非見任及已從軍者，隨處調赴京師，別為一軍，以備用。被薦未授官者，量才任之。庚子，上慮平陽城大，兵食不足，議棄之，宰臣持不可。賞前冀州教授粘割忒鄰，集義兵，出方略，遏土寇，兵後攝州，複立州治，積芻糧，招徠民戶至五萬，特遷三官，升正五品職。置山東西路總管府於歸德府及徐、亳二州。乙太常卿侯摯為參知政事，行尚書省於河北東、西兩路。太祖禦容至自西京，奉安於啟慶宮。甲辰，置行樞密院於徐州、歸德府。詔諸職官不拘何從出身，其才可大用者尚書省具以聞。丙午，山東西路宣撫使完顏弼表：「遙授同知東平府事張汝楫將謀複叛，密遣人招同知益都府事孫邦佐。邦佐斬其人，馳報弼，弼殺汝楫及其黨萬餘。承製升邦佐德州防禦使，余立功者賞有差。」上嘉弼功，加崇進，封密國公，詔獎諭之。丁未，詔近臣舉良將，加孫邦佐昭毅大將軍、泰定軍節度使，仍官其子。戊申，東平、益都、太原、潞州置元帥府。大赦。己酉，監察禦史許古獻恢復中都之策。紅襖賊掠成武，宣撫副使顏盞天澤討走之，斬首數百級。進天澤一官，將校有功者命就遷賞。命侯摯招邢州賊程邦傑以官，不從則誘其黨圖之。減戶部幹辦官四員及委差官有差。壬子，置行省於陝西。乙卯，增沿河闌糴之法，十取其八，以抑販粟之幣，仍嚴禁私渡。增步軍萬人戍京以西，四萬人戍京以東。選陝西騎兵二千，增京畿之衛。諭陝西，堅守延安、臨洮、環、慶、蘭、會、保安、綏德、平涼、德順、鎮戎、涇原、酈、坊、邠、寧、乾、耀等處要害。分渭南州郡步兵屯平涼，令宣撫使治邠州，副使治同州之澄城以統之。更以步騎守沿渭諸津。丙辰，元帥左監軍兼知真定府事永錫坐援中都失律，削官爵，杖之八十。

九月丁巳朔，戶部侍郎奧屯阿虎言：「國家多故，職官往往不仕。乞限以兩季，違者勿複任用。」上嫌其太重，命違限者止奪三官，降職三等，仍永不升注。辛酉，除名永錫特遷信武將軍、息州刺史。甲子，諭宰臣，沿淮塘路以南地向授民業，今為豪勢據奪者，其令有司察之。丙寅，樞密院言：「陝西、河東世襲蕃部巡檢，昨與世襲猛安謀克例罷其俸。今邊事方急，宜仍給之，庶獲其用。又西邊弓箭手有才武出眾，獲功未推賞者，令宣撫司核實以聞。」從之。丁卯，以秋稼未獲，禁軍官圍獵。詔授隱士王澮太中大夫、右諫議大夫，充遼東宣撫司參謀官。戊辰，遙授武寧軍節度副使徒單吾典告平章政事抹撚盡忠逆謀，詔有司鞫之。設潼關提控總領軍馬等官。辛未，置河北東路行總管府於原武、陽武、封丘、陳留、延津、通許、杞諸縣，以治所徙軍戶。命司屬令和尚等護治鞏國公按辰第。上謂宰臣曰：「按辰所為不慎，或至犯法。舍之則理所不容，治之則失親親之道，但當設官以防之耳。」按辰尋以不法，謫博州防禦使。黜衛紹王母李氏光獻皇后尊諡，神主在太廟，畫像在啟慶宮，並遷出之。陳州鎮防軍段仲連進羊三百，詔遷三官。命右丞汝礪詣陳州規畫糧儲。壬申，以蘇門縣為輝州。癸酉，朝謁世祖、太祖禦容於啟慶宮，行獻享禮，始用樂。賜東永昌姓為溫敦氏，包世顯、包疙疸為烏古論氏，睹令孤為和速嘉氏，何定為必蘭氏，馬福德、馬柏壽為夾穀氏，各遷一官。甲戌，朝謁太宗、熙宗、睿宗禦容，行獻享禮。詔開、滑、浚、濟、曹、滕諸州置連珠寨，如衛州。乙亥，詔河北、山東等路及平涼、慶陽、臨洮府，涇、邠、秦、鞏、德順諸州經兵，四品以下職事官並以二十月為滿。募隨處主帥及官軍、義軍將校，有能率眾複取中都者封王，遷一品階，授二品職。能戰卻敵、善誘降人、取附都州縣者，予本處長官、散官，隨職遷授，餘州縣遞減二等。

紅襖賊周元兒陷深、祁州，束鹿、安平、無極等縣，真定帥府以計破之，斬元兒及殺其黨五百餘人。丁醜，詔司、縣官能募民進糧五千石以上，減一資考，萬石以上，遷一官，減二資考，二萬石以上遷一官，升一等，注見闕。諸色人以功賜國姓者，能以千人敗敵三千人，賜及緦麻以上親，二千人以上，賜及大功以上親，千人以上，賜止其家。庚辰，陝西宣撫司來上第五將城萬戶楊再興擊走夏人之捷。壬午，以空名宣敕付陝西宣撫司，凡夏人入寇，有能臨陣立功者，五品以下並聽遷授。乙酉，置大名府行總管府於柘城縣，以治所徙軍戶。

冬十月丙戌朔，翰林侍讀學士、權參知政事烏古論德升出為集慶軍節度使兼亳州管內觀察使。丁亥，尚書右丞汝礪言：「河北軍戶之徙河南省，宜以系官閒田及牧馬草地之可耕者賜之，使自耕以食，而罷其月糧。」上從其請。命右司諫馮開隨處按視，人給三十畝。夏人入保安，都統完顏國家奴破之；攻延安，戍將又敗之。是日，捷至。戊子，以禦史中丞徒單思忠為參知政事。己醜，平章抹撚盡忠下獄既久，監察禦史許古言：「盡忠逮系有司，此必重罪，而莫知其由，甚駭眾聽。乞遣公正重臣鞫之。如得其實，明示罪目，以厭中外之心。」書上，不報。庚寅，遂誅盡忠。癸巳，罪狀盡忠告中外。詔樞密副使僕散安貞行樞密院於徐州。戊戌，遼東宣撫司報敗留哥之捷。甲辰，詔求廣平郡王承暉之後，得其猶子曆亭縣丞永懷，以為器物直長。丙午，夏人陷臨洮，陝西宣撫副使完顏胡失剌被執。庚戌，詔尚書左丞相僕散端兼都元帥，行尚書省於陝西。辛亥，蒙古綱奏：「昨被旨權山東路宣副使，屯東平。行至徐北岸，北兵已逼徐，不可往。」詔樞密副使僕散安貞權於沿河任使之。壬子，以同、華舊屯陝西兵及河南所移步騎舊隸陝州宣撫司者，改隸陝西行省。召中奉大夫、襲封衍聖公孔元措為太常博士。上初用元措於朝，或言宣聖墳廟在曲阜，宜遣之奉祀。既而上念元措聖人之後，山東寇盜縱橫，恐罹其害，是使之奉祀而反絕之也，故有是命。遼東賊蒲鮮萬奴僭號，改元天泰。

十一月丙辰朔，河北行尚書省侯摯入見。詔河北西路宣撫副使田琢自浚徙其兵屯陝。戊午，樞密院進王世安取盱眙、楚州之策，遂以世安為招撫使，與泗州元帥府所遣人同往淮南計度其事。戊辰，夏人犯綏德之克戎寨，官軍敗之，犯綏平，又敗之。賞有功將士告捷者。參知政事徒單思忠言：「今陳言者多掇拾細故，乞不送省，止令近侍局度其可否發遣。」上曰：「若爾，是塞言路。凡系國家者，豈得不由尚書省乎？」庚午，上與尚書右丞汝礪商略遣官括田賜軍之利害，汝礪言不便者數端。乃詔有司罷其令，仍給軍糧之半，其半給詣實之價。壬申，遣參知政事侯摯祭河神於宜村。甲戌，移剌塔不也以軍萬人破夏人數萬於熟羊寨。丙子，詔市民間輓車羸疾牝馬置群牧中，以圖滋息。知臨洮府陀滿胡土門破夏人八萬於城下。丁醜，監察禦史陳規劾參知政事侯摯，上不允所言，而慰答之。庚辰，上謂宰臣曰：「朕恐括地擾民，罷其令矣。官荒牧馬地軍戶願耕者聽，已為民承種者勿奪。舊列點檢左右將軍、近侍局官、護衛、承應人秩滿皆賜匹帛，雖所司為之製造，然不免賦取於民，近亦罷之，止給寶券。至於朕所服禦，亦以官絲付府監織之，自今勿複及民也。」大元兵徇彰德府，知府陀滿斜烈死之。

十二月乙酉朔，徙朔州民分屯嵐、石、隰、吉、絳、解等州。戊子，以軍事免樞密院官朝拜。己醜，侯摯複行尚書省於河北。庚寅，太白晝見。壬辰，詔免元日朝賀。乙未，敕贈昭聖皇后三代官爵。太康縣人劉全、時溫、東平府民李寧謀反，伏誅。戊戌，陝西行元帥府乞益兵，以田琢之眾隸之，仍獎諭以詔。壬寅，詔林州刺史惟宏與都提控從坦同經理邊事，諸將功賞次第便宜行之。乙巳，大元兵徇大名府。癸醜，皇太孫薨，以殤，無祭享之制，戒勿勞民。諭宣徽院免元日親王、公主進酒。甲寅，禮官奏，正旦宋遣使來賀。不宜輟朝。命舉樂、服色如常儀。詔臨洮路兵馬都總管陀滿胡土門進官三階，再任。

四年春正月癸亥，監察禦史田迥秀條陳五事。丙寅，紅襖賊犯泰安、德、博等州，山東西路行元帥府敗之。丁卯，諭禦史台曰：「今旦視朝，百官既拜之後，始聞開封府報衙聲。四方多故之秋，弛慢如此，可乎？中丞福興號素謹於官事者，當一詰之。」己巳，尚書右丞高汝礪進左丞。庚午，大元兵收曹州。辛未，參知政事侯摯進尚書右丞。壬申，太原元帥左監軍烏古論德升招其民降北者，得四千三百餘人。癸酉，詔賜故皇太孫諡曰沖懷。更定捕獲偽造寶券者官賞。乙亥，以殿前都點檢皇子遂王守禮為樞密使，樞密使濮王守純為平章政事。己卯，立遂王守禮為皇太子。庚辰，詔免逃戶租。壬午，言者請遣官勸農，至秋成，考其績以甄賞。宰臣言：「民恃農以生，初不待勸，但寬其力，勿奪其時而已。遣官不過督州縣計頃畝、嚴期會而已。吏卒因為奸利，是乃妨農，何名為勸。」上是其言，不遣。

二月甲申朔，日有食之。上不視朝，詔皇太子控制樞密院事。大元兵圍太原。乙酉，以信武將軍、宣撫副使永錫簽樞密院事，權尚書右丞。皇太子既總樞務，詔有司議典禮，以金鑄「撫軍之寶」授太子，啟稟之際用之。平章政事高琪表乞致仕，不允。如樞密院官問所以備禦之策。丁亥，以河東南路宣撫使胥鼎為樞密副使，權尚書左丞，行省於平陽。鼎方抗表求退，詔勉諭就職，因有是命。行省左丞相僕散端先亦告老，遣太醫往鎮護視其疾。戊子，宰臣以皇太子既立，服禦儀物悉與已受冊同，今邊事未寧，請少緩冊寶之禮，從之。戊戌，免親王、公主長春節入賀致禮。己亥，大元兵攻下霍山諸隘。甲辰，命參知政事李革為修奉太廟使，禮部尚書張行信提控修奉社稷。權祔肅宗神主於世祖室，奉始祖以下神主於隨室，祭器以瓦代銅，獻官以公服行事，供張等物並從簡約。庚戌，詔凡死節之臣籍其數，立廟致祭。壬子，任國公瑋薨，輟朝。是月，同知觀州軍州事張開複河間府滄、獻等州並屬縣十有三，表請赦旁郡脅從之臣。又請以宣撫司空名宣敕二百道付之，從權署補，仍以糧繼其軍食。詔樞密措畫。

三月乙卯，以將修太廟，遣李革奏告祖宗神主於明俊殿。丁巳，曲赦中都、河北等路。議軍戶給地事。乙丑，延州刺史溫撒可喜上疏言：「皇太子宜選正人為師保。」丙寅，長春節，宋遣使來賀。己巳，以將修社稷，遣太子少保張行信預告。滄州經略副使張文破趙福，複恩州。丙子，曲赦遼東路。己卯，處士王澮以右諫議大夫複遷中奉大夫、翰林學士，仍賜詔褒諭。庚辰，複邢州捷至。

夏四月己醜，陝西行省來報秦州官軍破妖賊趙用、劉高二之捷。遣官鞫單州防禦使僕散倬之罪，罷其城單州之役。癸巳，張開奏複清州等十有一城，詔遷官兩階，賞將士有差。甲午，改賜皇太子名守緒。詔諭陝西路軍民。丙申，河北行省侯摯言：「北商敗粟渡河，官遮糴其什八，商遂不行，民饑益甚。請罷其令。」從之。河南、陝西蝗。丁酉，太白晝見於奎。己亥，夏人葩俄族都管汪三郎率其蕃戶來歸，以千羊進，詔納之，優給其直。辛醜，侯摯言：「紅襖賊掠臨沂、費縣之境，官軍敗之。獲其黨訊之，知其渠賊郝定僭號署官，已陷滕、兗、單諸州，萊蕪、新泰等十餘縣。」時道路不通，宰臣請諭摯為備。仍詔樞密招捕。蔡、息行元帥府兵拔木陡關，斬首千級。甲辰，有司言，扶風、郿縣有騑傷麥。

五月癸醜朔，禮官言：「太廟既成，行都禮雖簡約，惟以親行祔享為敬，請權不用鹵簿儀仗及宮縣樂舞。」從之。山東行省上沂州之捷。甲寅，鳳翔之華、汝等州蝗。辛酉，以尚書右丞侯摯行省事於東平。己巳，來遠鎮獲夏諜者陳絺等，知夏人將圖臨洮、鞏州，窺長安。命陝西行省嚴為之備。丙子，上將以七月行祔享禮，慮時雨有妨，詔改用十月。夏人修來羌城界河橋。元帥右都監完顏賽不遣兵焚之，俘馘甚多。戊寅，京兆、同、華、鄧、裕、汝、亳、宿、泗等州蝗。

六月戊子，詔凡進奏帖及申尚書省、樞密院關應大事，私發視者絞，誤者減二等，制書應密者如之。壬辰，遼西偽瀛王張致遣完顏南合、張頑僧上表來歸。詔授致特進，行北京路元帥府事，兼本路宣撫使，南合同知北京兵馬總管府，頑僧同知廣寧府。丙申，木星晝見於奎，百有一日乃伏。癸卯，詔有司祈雨。丁未，河南大蝗傷稼，遣官分道捕之。罷河北諸路宣撫司，更置經略司。壬子，以旱，詔參知政事李革審決京師冤獄。秋七月癸醜朔，昭義軍節度使必蘭阿魯帶複威州及獲鹿縣。飛蝗過京師。甲寅，山東行省檻賊郝定等至京師，伏誅。乙卯，以旱蝗，詔中外。己未，敕減尚食數品及後宮歲給縑帛有差。辛酉，監察禦史陳規上章條陳八事。

閏月壬午朔，日有食之。辛卯，複深州。癸巳，翰林學士完顏孛迭進《中興事蹟》。甲午，命掌軍官舉奇才絕力之人，提控、都副統等官互舉其屬。頒舉官賞罰格，許功過相除。品官及草澤人有才武者，舉薦升降亦如之。庚子，詔河南、陝西鎮防軍應廕及納粟補官者，當役如舊，俟事定乃聽赴銓。

八月甲寅，太子少保兼禮部尚書張行信定祔享親祀之儀以進。上嘉納之。三原縣僧廣惠進僧道納粟多寡與都副威儀及監寺等格，從其言鬻之。夏人入安塞堡，元帥左監軍烏古論慶壽遣軍敗之。壬戌，賜張行信寶券二萬貫、重幣十端，旌其議禮之當。乙亥，詔論中都民，命大名招撫使募人持詔以往。丙子，大元兵攻延安。己卯，夏人入結耶觜川，官軍擊走之。

九月辛巳朔，大元兵攻坊州。以簽樞密院事永錫為御史大夫，領兵赴陝西，便宜從事。壬辰，大元兵攻代州。經略使奧屯醜和尚戰沒。以中衛尉完顏奴婢等充賀宋生日使。冬十月己未，親王、百官奉迎祖宗神主於太廟。招射生獵戶練習武藝知山徑者分屯陝、虢要地。命元帥左監軍必蘭魯帶守潼關，遙授知歸德府事完顏仲元軍盧氏。大元兵攻潼關，西安軍節度使泥旁古蒲魯虎戰沒。辛酉，上親行祔享禮。甲子，祔享禮成。赦。乙丑，詔諭河南官吏軍民，以賞格募立功之士。命參知政事徒單思忠提控鎮撫京師，移剌周剌阿不屯關、陝。丙寅，詔京師具防城器械，多鑿坎熥，築垣牆於隙地。徙衛紹及鎬厲王家屬於京師。丁卯，以奉安社稷，遣官預告。戊辰，命張行信攝太尉，奉安社稷，禮樂鹹殺其數。詔吏、禮、兵、工四部尚書董防城之役。大元兵徇汝州。己巳，沿河唯存通報小舟，餘皆焚之。庚午，詔宿糧州縣屯兵，其簽民為兵者就署隊長，以自防遏。河東行省胥鼎，遣潞州元帥左監軍必蘭阿魯帶以軍一萬，孟州經略使徒單百家以軍五千，由便道濟河趣關、陝，自將平陽精兵援京師。命樞府督軍應之。辛未，置官領招賢所事。命內外官探訪有才識勇略能區畫防城者具以聞，得實超任，仍賞舉主。內負長才不為人所知者，聽赴招賢所自陳。壬申，以龍虎衛上將軍裴滿羊哥知歸德府事，行樞密院事。癸酉，詔罷遣有司所拘民間輸稅車牛以運軍士衣糧者。甲戌，諭附京民盡徙其芻糧入城，官儲並運之。丙子，行樞密院知河南府事完顏合打以徵兵失應，坐誅。戶部郎中魏琦以沒王事，官其子。己卯，議禁京師靡穀，近侍以寶券方行，恐滯其用，不果。吏部令史韓希祖陳言，曾以戰功緻身者盡拘京師備用，從之。

十一月庚辰朔，增定守禦官及軍人遷賞格。辛巳，詔止附京農民自撤其廬舍。壬午，河東行省胥鼎入援京師，用其言以知平陽府王質權元帥左監軍，同知完顏僧家奴權右監軍，代鎮河東。拜鼎為尚書左丞兼樞密副使，知歸德府完顏伯嘉簽樞密院事。以完顏合打伏誅，詔中外。乙酉，元帥右都監完顏賽不來獻其提控石盞合喜、楊斡烈等大敗夏人於定西之捷，命行省視其功賞之。大元兵至澠池，右副元帥蒲察阿裏不孫軍潰而逃，失其所佩虎符。丙戌，前臨潢府推官權元帥右監軍完顏合達率官軍老幼自北歸國，升鎮南軍節度使，進官三階。詔出公帑綿絹付有司償所括民服以衣軍者。是夕，月暈木星，木在奎，月在壁。己醜，定毀防城器具法。辛卯，詔立功五品以上官賜饌御前，六品以下官賜饌近侍局。癸巳，上諭皇太子：「京城提控官有以文資充者，彼豈知兵？其速易之。」甲午，放免諸職官傔從及諸司局射糧兵卒嘗選充軍者。戊戌，敕諸州縣簽籍軍民，以備土寇。華州元帥府複潼關。庚子，罷在京防城民軍。遣禦史陳規等充河南宣差安撫捕盜官。河南路統軍使紇石烈掃合以發兵後期，坐誅。甲辰，以尚書工部侍郎和尚等充賀宋正旦使。丙午，河南行樞密院從坦言，其族人道哥願隸行伍以自效。上嘉其忠，許之。內族承立進所獲馬駝。上曰：「此軍士所得，即以予之可也，朕安用哉。」因遍諭諸道將帥，後勿複如是。

十二月辛亥，平章政事朮虎高琪加崇進、尚書右丞相。參知政事李革罷。癸亥，大元兵攻平陽。丙寅，皇太子議伐西夏。大元兵徇大名府。壬申，大元兵進自代州神仙橫城及平定承天鎮諸隘，攻太原府。宣撫使烏古論禮遣人間道齎礬書至京師告急。詔發潞州元帥府，平陽、河中、絳、孟宣撫司兵援之。乙亥，高琪請修南京裏城。上曰：「民力已困，此役一興，病滋甚矣。城雖完固，朕亦何能獨安此乎？」

卷一十五 本紀第十五 宣宗中

興定元年春正月己卯朔，宋遣使來賀。癸未，宋使朝辭。上謂宰臣曰：「聞息州南境有盜，此乃彼界饑民沿淮為亂耳。宋人何故攻我。」高琪請伐之，以廣疆土。上曰：「朕意不然，但能守祖宗所付足矣，安事外討？」乙未，詔中都、西京、北京等路策論進士及武舉人權試於南京、東平、婆速、上京等四路。丙申，東平行省言：「調兵以來，吏卒因勞進爵多至五品，例獲封贈，及民年七十並該覃恩。若人往自陳，公私俱費。請令本路為制誥敕，類赴朝廷，以求印署。使受命者量輸諸物而給之。人力不勞，兵食少濟。」從之。皇子平章政事濮王守純授世襲東平府路三屯猛安。尚書左丞胥鼎進平章政事，封莘國公。癸卯，議減庶官冗員。乙巳，大元兵攻觀州。

二月戊申朔，初用「貞祐通寶」，凡一貫當「貞祐寶券」千貫。己酉，命樞密院汰罷軟軍士。諭尚書者，用官馬給驛傳以紓民力。庚戌，皇后生辰，詔百官免賀，仍諭旨曰：「時方多難，將來長春節亦免賀禮。」辛亥，以崇進、元帥右都監完顏賽不簽樞密院事。癸醜，罷招賢所。乙卯，皇孫生，宣徽請稱賀，詔無用樂。己未，大元兵徇忻、代。詔定州、縣官雖積階至三品，坐乏軍儲者，聽行部決遣。壬戌，尚書省以軍儲不繼，請罷州府學生廩給。上曰：「自古文武並用，向在中都，設學養士猶未嘗發，況今日乎？其令仍舊給之。」丙子，議置莊獻太子廟。

三月戊寅，敕事關刑名，當面議之，勿聽轉奏。以絳陽軍節度使李革知平陽府，兼河東南路兵都總管，權參知政事，行尚書省。壬午，定民間收潰軍亡馬之法，及以馬送官酬直之格。乙酉，上宮中見蝗，遣官分道督捕，仍戒其勿以苛暴擾民。庚寅，長春節，宋遣使來賀。辛卯，詔罷平陽、河中元帥。乙未，先征山東兵接應苗道潤共複中都，而石海據真定叛，慮為所梗，乃集粘割貞、郭文振、武仙所部精銳與東平軍為掎角之勢，圖之。己亥，大元兵攻新城。庚子，攻霸州。甲辰，威州刺史武仙率兵斬石海及其黨二百餘人，降葛仲、趙林、張立等軍，盡獲海僭擬之物。尋進仙權知真定府事。

夏四月丁未朔，以宋歲幣不至，命烏古論慶壽、完顏賽不等經略南邊。戊申，孟州經略司萬戶宋子玉率所部叛，斬關而出，經略使從坦等追敗之。庚戌，花帽軍作亂於滕州，詔山東行省討之。南陽五朵山盜發，眾至千餘人，節度副使移剌羊哥出討，遇之方城，招之不從，乃進擊之，殺其眾殆盡。癸醜，以安化軍節度使完顏宇權元帥左都監，行元帥府事，督經略使苗道潤進複都城，且令和輯河間招撫使移剌鐵哥等軍。鐵哥與道潤不協，互言共有異志，故命重臣臨鎮之。戊午，單州雨雹傷稼，詔遣官勸諭農民改蒔秋田，官給其種。平定州賊閻德用之黨閻顯殺德用，以其眾降。己未，以權參知政事遼東路行省完顏阿裏不孫為參知政事，行尚書省、元帥府於婆速路。以權遼東路宣撫使蒲察五斤權參知政事，行尚書省、元帥府於上京。庚申，李革請罷義軍總領使副，以畀州縣。尚書省以秋防在邇，改法非便，姑如舊制，州縣各司察之。甲子，元帥守顏賽不破宋兵於信陽，使來奏捷。乙丑，濟南、泰安、滕、兗等州賊並起，侯摯遣棣州防禦使完顏霆討平之，降其壯士二萬人、老幼五萬人。完顏賽不復奏敗宋軍於隴山等處，俘馘甚眾。戊辰，太白晝見於井。辛未，權孟州經略使從坦追賊宋子玉至輝州境上，其黨邢福殺子玉，以眾來歸。壬申，以萬奴叛逆未殄，詔諭遼東諸將。完顏賽不軍渡淮，破光州兩關，獲軍實分給將士。

五月戊寅，陝西行省破夏人於大北岔，是日捷至。丁亥，民苑汝濟上書陳利害，上以示宰臣曰：「卑賤小人，猶能盡言如此，有可采者即行之。」己醜，賊宋子玉餘黨家屬悉放歸農。尚書右丞蒲察移剌都棄官擅赴京師，降知河南府事，行樞密院兼行六部事。壬辰，延州原武縣雨雹傷稼，詔官貸民種改蒔。癸巳，宋人攻潁州，焚掠而去。戊戌，行樞密院兵敗宋人於泥河灣，又敗之樊城縣。山東行元帥府事蒙古綱擅械轉運使李秉鈞，法當決，秉鈞返詈綱，應論贖，詔兩釋之。宋人取漣水縣。癸卯，蘭州水軍千戶李平等苦提控蒲察燕京貪暴，殺之。構夏人以叛，脅其徒張扆俱行，扆以計盡獲之。陝西行省便宜遷扆官四階，授同知蘭州事，賞士卒有差，以其事上聞。甲辰，大元兵下沔城縣，軍官任福死之。丙午，定河北求仕官渡河之法，曾經總兵者白樞密院，餘驗據聽渡。行樞密院事烏古論慶壽南伐還，奏不以實，詔鞫之。

六月己酉，苗道潤表歸國人李琛複以眾叛，琛亦表道潤異謀，詔山東行省察之。修潼關，遣中使持詔及署藥勞夫匠。權參知政事張行信進參知政事。庚戌，詔捕治遼東受偽署官家屬，得按察使高禮妻子，皆戮之。壬子，制鄜、坊、丹州四品以下州縣官視環、慶例，以二十月終更。甲寅，招撫使惟宏言彰德府守臣擅徙民山砦避兵，上曰：「難保之城，守之何益，徒傷吾民耳。勿治。」乙卯，顯宗忌日，謁奠於啟慶宮。丙辰，詔樞密院遣經歷官分諭行院，嚴兵利器以守沖要，仍禁飲宴，違以軍律論。宋人合土寇攻東海境。戊午，以宋遣兵數犯境，及歲幣不至，詔諭沿邊罪宋。己未，詔凡上書人其言已採用者，上其姓名。辛酉，以進士硃蓋、草澤人李維岩論議可取，詔給八貫石俸。乙丑，設潼關使、副，及三門、集津提舉官。尚書左丞相兼都元帥僕散端薨，輟朝。置南京流泉務。遼東行省遣使來上正月中敗契丹之捷。

秋七月丙子朔，日有食之。辛巳，宋人圍泗州。壬午，圍靈璧縣。癸未，庾州振威軍萬戶馬寬逐其刺史李策，據城叛。遣使招之，乃降。已而複謀變，州吏擒戮之，夷其族。甲申，詔諭遼東諸路。乙酉，宋人襲破東海縣。丙申，置提舉倉場使、副。癸卯，太社壇產嘉禾，一莖十有五穗。甲辰，夏人犯黃鶴岔，官軍敗之。乙巳，初置集賢院知院事、同知院事等官。宋人及土寇攻海州，經略使擊破其眾。夏人圍羊狼寨，帥府發諸鎮兵擊走之。

八月戊申，陝西行省報木波賊犯洮州敗績，遁去。木星晝見於昴，六十有七日乃伏。己酉，海州經略司表官軍與宋人戰石湫南，戰漣水縣，戰中土橋，宋兵敗績。壬子，削御史大夫永錫官爵，有司論失律當斬，上以近族，特貰其死。癸醜，宋人攻確山縣，為官軍所敗，詔諭國內軍士，使知宋人渝盟之故，仍命大臣議其事。乙卯，集賢院諮議官硃蓋上書陳禦敵三策。壬戌，海州經略使阿不罕奴失剌敗宋人於其境。提控李元與宋人戰，屢捷，多所俘獲。徙欄通渡經略司於黃陵崗。乙丑，制增定擒捕逃軍賞格及居停人罪。丙寅，左司諫僕散毅夫乞更開封府號，賜美名，以尉氏縣為刺郡，睢州為防禦使，與鄭、延二州左右前後輔京師。上曰：「山陵在中都，朕豈樂久居此乎？」遂止。癸酉，太祖忌日，謁奠於啟慶宮。甲戌，元帥左都監承裔遣其部將納蘭記僧等，合葩俄族都管尼旁古，以兵掩襲瓜黎余族諸蕃帳，屢破之，斬馘士卒，禽其首領，俘獲人畜甚多，是日捷至。

九月丁醜，更定監察禦史失察法。以元帥左監軍必蘭阿魯帶權參知政事，行省於益都。戊寅，夏人犯綏德之克戎寨，都統羅世暉逆擊，卻之。己卯，蔡州帥府偵宋人將窺息州，以輕兵誘其進，別以銳師邀擊之，虜其將沈俊。壬午，以改元興定，赦國內。甲申，罷規運所，設行六部。辛卯，大元兵徇隰州及汾西縣，癸巳，攻沁州。遼東行省完顏阿裏不孫為叛人伯德胡土所殺。月犯東井西扇北第二星。乙未，大元兵攻太原簸箕掌寨。丁酉，薄太原城，攻交城、清源。癸卯，立沿河冰牆鹿角。

冬十月丁未，以霖雨，詔寬農民輸稅之限。庚戌，以將有事於宋，詔帥臣整厲師徒。辛亥，遣官括市民馬，紅賞格以示勸。甲寅，命高汝礪、張行簡同修《章宗實錄》。息州帥府獻破宋人於中渡之捷。乙卯，大元兵徇中山府及新樂縣。丙辰，丹州進嘉禾，異畝同穎。辛酉，制定州府司縣官失覺奸細罪。壬戌，右司諫兼侍御史許古上疏，請先遣使與宋議和。乙丑，大元兵下磁州。丙寅，定職官不求仕及規避不赴任法。高汝礪上疏言，和議先發於我，恐自示弱，非便。戊辰，上命許古草通宋議和牒，既進以示宰臣，宰臣以其言有祈哀之意，徒示微弱，無足取者，議遂寢。辛未，罷流泉務。大元兵收鄒平、長山及淄州。壬申，改郇國號為管，避上嫌名。高汝礪表致仕，不允。

十一月壬午，從宜移剌買奴言：「五朵山賊魚張二等，若悉誅之，屢詔免罪，恐乖恩信。且其親屬淪落宋境，近在均州，或相構亂。乞貸其死，徙之歸德、睢、陳、鈞、許間為便。」詔許之。癸未，月暈木、火二星，木在胃，火在昴。丙戌，太白晝見，遣翰林侍講學士楊雲翼鋋之。大元兵收山東濱、棣、博三州，己醜，下淄州。庚寅，下沂州。甲午，河西掬納、籛納等族千餘戶來歸。丁酉，詔唐、鄧、蔡州行元帥府舉兵伐宋。戊戌，大元兵攻太原府。庚子，上謂宰臣曰：「朕聞百姓流亡，逋賦皆配見戶，人何以堪？又添征軍須錢太多，亡者詎肯複業，其並讓除之。」宰臣請命行部官閱實蠲貸，已代納者以恩例，或除他役，或減本戶雜征四之一。上曰：「朕於此事未嘗去懷，其亟行之。」

十二月甲辰朔，大元兵攻潞州，都統馬甫死之。戊申，即墨移風砦於大舶中得日本國太宰府民七十二人，因糴遇風，飄至中國。有司覆驗無他，詔給以糧，俾還本國。庚戌，元帥左監軍蒲察五斤進右副元帥，權參知政事，充遼東行省。是日，大元兵平益都府。辛亥，陝西行省胥鼎諫伐宋，不報。甲寅，海州經略使報提控韓璧敗宋人於鹽倉。己未，大元兵複攻沂州，官民棄城遁。辛酉，下密州，節度使完顏宇死之。壬戌，侯摯兼三司使。庚午，免逃戶複業者差賦。

二年春正月乙亥，詔議賑恤。辛巳，敕南征將帥所至毋縱殺掠。壬午，宋人攻淮北，唐州元帥府擊敗之，獲統領李雄韜、陳皋以歸。癸未，近侍局副使訛可遣使報南師之捷。乙酉，陝西行省獲歸國人，言大元兵圍夏王城，李遵頊命其子居守而出走西涼。詔諭諸帥府明斥候，嚴守備。戊子，唐、鄧元帥完顏賽不報連破宋人之捷。宋人攻泗州，又戰卻之。

二月癸卯，宋人侵青口，行樞密院遣兵敗之。甲辰，免中京、嵩、汝等州逋租。諭胥鼎，克宋散關，可保則保，不可保則焚毀而還。定奴婢救主法。丙午，訛可敗宋人於防山。紇石烈桓端亦遣使來上光州、信陽之捷。庚戌，海州經略敗宋兵於朐山，表請繼其軍儲，督東平帥府發兵護送資糧以應之。許州長社縣何冕等謀反，伏誅。辛亥，張行信出為彰化軍節度使兼涇州管內觀察使。壬子，禦史以北兵退，請汰各處行樞密院、元帥府冗官。尚書以為非便，上從尚書言，仍舊制。完顏賽不報棗陽之捷。癸醜，完顏阿鄰報皁郊堡之捷。丁巳，壽州行樞密院破宋人高柳橋水砦，夷其砦而還。壬戌，訛可遣兵拔宋柵棋盤嶺，又破其眾於裴家莊、寒山嶺、龍門關等處，得粟二千餘石。乙丑，諭樞密曰：「中京商、虢諸州軍人願耕屯田，比括地授之。聞徐、宿軍獨不願受，意謂予田必絕其廩給也。朕肯爾耶？其以朕意曉之。」丙寅，諭尚書省曰：「聞中都納粟官多為吏部繳駁，殊不思方闕乏時，利害為如何。又立功戰陣人，必責保官，若輩皆義軍白丁，豈識職官，苟文牒可信，即當與之。至若在都時，規運薪炭入城者，朕嘗植恩授以官。此豈容偽，而間亦為所沮格。其悉諭之，勿複若是。」紇石烈牙吾塔破宋人盱眙軍，上俘獲之數。己巳，以侯摯行省河北，兼行三司安撫司事。

三月庚辰，尚書集文資官雜議進士之選，詔依泰和例行之。癸未，訛可敗宋人於光化軍。甲申，長春節。戊子，諭宰臣曰：「舊制，廷試進士日晡後出宮。近欲復舊，恐能文而思遲者，不得盡其才，其令日沒乃出。」以禦史中丞把胡魯為參知政事。陝西行六部尚書楊貞削五官，累杖一百七十，解職。訛可表言，官軍自桐柏入宋境，所向多克捷。癸巳，宋人爭皁郊堡，擊官軍，軍潰，主將完顏阿鄰戰沒。丙申，更定京城捕告強盜官賞制。辛醜，上京行省蒲察五斤表，左監軍哥不靄誣坊州宣撫副使紇石烈按敦將叛而殺之。事下尚書省，宰臣以為按敦之死徐議恤典，哥不靄亦姑牢籠使之，上勉從其言。

夏四月壬寅朔，蒲察五斤表，遼東便宜阿裏不孫貸糧高麗不應，輒以兵掠其境。上命五斤遣人以詔往諭高麗，使知興兵非上國意。乙巳，詔河南路行總管府節鎮以上官，充宣差捕盜使，以防禦刺史以上長貳官，及世襲猛安之才武者為之副，又命濮王府尉完顏毛良虎為宣差提控以巡督之。是日，曲赦遼東等路。以戶部尚書夾谷必蘭為翰林學士承旨，權參知政事，行省於遼東。丁未，承裔敗宋人於皁郊堡。庚戌，禦史劾集賢院諮議官李維岩本中山府無極縣進士趙孝選家奴，乞正其事。上曰：「國家用人，奚擇貴賤？」命以官銀五十兩贖放為良，任使仍舊。壬子，遣侍御史完顏素蘭、近侍局副使訛可同赴遼東，察訪叛賊萬奴事體。行省侯摯督兵複密州。提控硃琛複高密縣。癸醜，完顏素蘭請宣諭高麗複開互市，從之。乙卯，特賜武舉溫蒂罕繳住以下一百四十人及第。丁巳，陝西行省破宋雞公山，取和州、成州，至河池縣黑谷關，守者皆遁，前後獲糧九萬斛，錢數千萬，軍實不可勝計。戊午，紅襖賊犯徐、邳，行樞密院兵大破之。己未，阿裏不孫自潼關之敗，失其所在，變姓名匿居柘城，為禦史覺察，系其家屬，將窮治之，乃遣子上書詣吏待罪。台臣力請誅之，以懲不忠。上卒赦其罪，諭以自效。癸亥，遣重臣審理京師冤獄。丁卯，河南諸郡蝗。臨洮路報敗宋人之捷。東平行省敗黑旗賊，拔膠西縣，渠賊李全來援，並破之。戊辰，河北行省敗紅襖賊，進至密州，降偽將校數十人，士卒七百人，悉複其業。

五月辛未朔，鳳翔元帥完顏閭山破宋人步落堝、香爐堡諸屯。甲戌，招撫副使黃摑阿魯答襲破李全於莒州及日照縣之南，三道擊之，追奔四十裏。丙子，夏人自葭州入鄜延，元帥承立遣兵敗之馬吉峰，是日捷至。詔遣官督捕河南諸路蝗。辛巳，策論詞賦經義進士及武舉人入見，賜告命章服。萊州民曲貴殺節度經略使內族轉奴，自稱元帥，構宋人據城叛。山東招撫司遣提控王庭玉、招撫副使黃摑阿魯答等討平之，斬偽統制白珍及牙校數十人，生禽貴及偽節度使呂忠等十餘人，誅之。乃命庭玉保萊，硃琛保密，阿魯答保寧海，以安輯其民。丙戌，陝西行省言：「四月中，鞏州行元帥承裔遣提控烏古論長壽、納蘭記僧分道伐宋。長壽出鹽川鎮，記僧出鐵城堡，皆克捷而還。」辛卯，壽州行樞密院南城軍攻辛城鎮，一軍趣史河，與宋人戰，勝之。壬辰，河北行省複黃縣。乙未，第鳳翔、秦、鞏三道南征將士功，各遷其官。丙申，增隨朝官及諸承應俸。戊戌，陝西行省連報承裔等入宋境之捷。己亥，大元兵徇錦州，元帥仲亨死之。庚子，陝州群狼傷百餘人，立賞募人捕殺。

六月甲辰，樞密院言：「諸道表稱大元集兵應州、飛狐，將分道南下，觀其意不在河北，而在陝西。河東各路義士、土兵、蕃漢弓箭手，宜於農隙教閱，以備緩急。東平、單州沖重，豫徙其農民糧畜，置可守之城，修近城水砦，因以為固。潼谷遠連商、虢，宜令兩帥府選官按視扼塞。」又言：「賈瑀等刺殺苗道潤，乞治瑀等專殺之罪，餘州郡各以正職授頭目，使分治一方。」上諭之曰：「道潤之眾亟收集之，瑀等是非未明，姑置勿問。諸頭目各制一方，利害至重，更審處之。」石州賊馮天羽眾數千，據臨泉縣為亂。帥府命將討捕之，為賊所敗，旁郡縣將謀應之。州刺史紇石烈公順赴以兵，天羽等數十人迎降，公順殺之。餘賊走保積翠山，遣將王九思攻之，不下。詔國史院編修官馬季良持告敕金幣往招之。比至，九思先破柵，殺賊二千人，餘複走險。已而其黨安國用等詣季良降者五千餘人，就署國用同知孟州防禦使事，以次遷擢有差。分其眾於絳、霍間。丁未，以參知政事把胡魯權左副元帥，與平章政事胥鼎協力防秋。己酉，苗道潤所部軍請隸潞州元帥府，詔河北行省審處之。壬子，紅襖賊犯沂州，官軍敗之，追至白裏港，都提控齊信沒於陣，詔有司議贈恤。丙辰，遣監察禦史粘割梭失往河中、絳、解等郡，同守土官商度可保城池。丁巳，上以久旱，諭宰臣治京獄冤。因及京城小民，中納石炭，既給其價，禦史劾以過請官錢，並系之獄，有論至極刑者，欲悉從寬宥，何如？高琪對不然，遂止。壬戌，禦史言戶部員外郎臧伯升供億息州，偶遇官軍戰勝，亦冒遷一官，乞論其罪。上曰：「軍前如此者，何止伯升，今遽見罪，餘皆不安。且詰所從來，勢連及帥府。多故之秋，豈為一官，遂忘大計？但令釐正之。」癸亥，遣高汝礪、徒單思忠禱雨。

秋七月庚午朔，日有食之。辛未，詔賞南伐將有士有差。夏人犯龕谷，提控夾穀瑞及其副趙防擊走之。甲戌，以旱災，詔中外。己卯，遣官望祀嶽鎮海瀆於北郊，享太廟，祭太社、太稷，祭九宮貴神於東郊，以禱雨。遣太子太保阿不罕德剛、禮部尚書楊雲翼分道審理冤獄。癸未，大雨。太子、親王、百官表請禦正殿，複常膳。庚寅，擇明幹官提控銓選無違失者與升擢，令譯史不任事者，驗已曆俸月放滿，別選能者。甲午，夏人複犯龕谷，夾穀瑞大破之。用點檢承玄言，遣官詣諸道選寄居守闕丁憂官及親軍入仕才堪總兵者，得一百六人，付樞密任使。

八月庚子朔，河北行省以苗道潤軍隸涿州刺史李瘸驢，副以張甫、張柔。戊申，敕親軍百戶以下授職待闕者給本俸，仍充役，俟當赴任遣之。己酉，詔河北行省完顏霆進軍援山東招撫使田琢，自今將士立功聽琢先賞以聞。大元遣木華里等帥步騎數萬自太和嶺徇河東。乙卯，大元兵收代州。辛酉，棣州提控紇石烈醜漢討賊張聚，大破其眾，複濱、棣二州。奸人李宜伏誅。複禁北歸民渡河。戊辰，大元兵收隰州。

九月乙亥，下太原府，元帥左監軍兼知樞府事烏古論德升死之。丙戌，論皇太子曰：「軍務之速，動關機會，悉從中覆，則或稽緩。自今有當亟行者，先行後聞。」以戶部尚書納合蒲剌都為元帥右監軍，行元帥府事於潞州。戊子，置秦關等處九守禦使，命完顏蒲察等分戍諸厄。議遷海州，侯摯言不便，止。大元兵徇汾州，節度使兀顏訛出虎死之。庚寅，李全破密州，執招撫副使黃摑阿魯答、同知節度使夾谷寺家奴。辛卯，大元兵下孝義縣。乙未，設隨處行六部官，以京府節鎮長官充尚書，次侍郎、郎中、員外郎；防刺長官侍郎，次郎中、員外郎、主事；勾當官聽所屬任使。州府官並充勸農事，防刺長官及京府節鎮同知以下充副使。丙申，李全破壽光縣。

冬十月甲辰，李全破鄒平縣，戊申，破臨朐縣。己酉，大元兵徇絳、潞。壬子，攻平陽，提控郭用死之。癸醜，下平陽，知府事，權參知政事、行尚書省李革及從坦死之。甲寅，權平定州刺史范鐸以棄城伏誅。詔諸郡錄囚官，凡坐軍期者皆奏讞。山東路轉運副使兼同知沂州防禦使程戩及邳州副提控王汝霖等通宋人為變，伏誅。宋人攻漣水縣，提控劉瑛敗之。丁巳，大元兵攻澤州。戊午，尚書省言獲奸細叛亡，率多僧道。詔沿邊諸州，惟本處受度聽依舊居止，來自河北、山東遣入內郡，譏其出入。己未，李全據安丘，提控王政屯昌樂俟王庭玉兵同進討。宣差太府少監伯德玩擅率政兵攻全，為全所敗，提控王顯死焉。田琢上言乞正玩罪。癸亥，月犯軒轅左角之少民星。甲子，詔河東北路忻、代、寧化、東勝諸州並受嵐州帥府節制。

十一月庚午，大赦。庚辰，禦登賢門召致政舊臣賜食，訪以時政得失。辛巳，以行元帥府紇石烈桓端權簽樞密院事，行院於徐州，權右都監訛可行元帥府事於息州。甲申，詔河東南路隰、吉等州聽絳州元帥府節制。大元兵收潞州，元帥右監軍納合蒲剌都、參議官修起居注王良臣死之。戊子，龕穀提控夾谷瑞敗夏人於質孤堡。河北行省報海州之捷。壬辰，定經兵州縣職官子孫非本貫理廕及過期不廕等格。丙申，大元兵下太原之韓村砦。定京師失火法。

十二月己亥朔，以禦史中丞完顏伯嘉權參知政事、元帥左監軍，行河中府尚書省元帥府，控制河東南、北路便宜從事。升絳州為晉安府，總管河東南路兵，降平陽為散府。辛醜，簽樞密院事蒲察移剌都伏誅。壬寅，前山東西路轉運使致仕移剌福僧上章言時事。癸卯，詔大理卿溫蒂罕達權同簽樞密院事，行院於許州。甲辰，以誅移剌都，詔中外。乙巳，命徒單思忠祈雪，已而大雪。甲寅，以開封府治中呂子羽等使宋講和。紅襖賊攻彭城之胡材寨，徐州兵討敗之。乙卯，以禮部侍郎抹撚胡魯剌為汾陽軍節度使，權元帥右監軍，與嵐州元帥古裏甲石倫完複河東。丁巳，籍瀕河埽兵。癸亥，尚書省言：「樞密掌天下兵，皇太子撫軍，而諸道又設行院。其有功及失律者，須白院，啟東宮，至於奏可，然後誅賞，有司但奉行而已。自今軍中號令關賞罰者，皆明注詔旨、教令，毋容軍司售其奸欺。」上從之。以樞密副使駙馬都尉僕散安貞為左副元帥，權參知政事，行尚書省元帥府事，伐宋。甲子，上諭旨有司：「京師丐食死於祁寒，朕甚憫之。給以後苑竹木，令居獲燠所。」

三年春正月庚千，呂子羽至淮，宋人不納而還。詔伐宋。丙子，稅民種地畝，議行均輸。戊寅，敕和市邊城軍需，無至配民。定鎮戍征行軍官減資歷月日格。壬午，大雪。上聞東掖有撤瓦聲，問左右，知為丁夫葺器物庫廡舍，上惻然，諭主者曰：「雪寒役人不休，可乎？姑止之。」丙戌，紇石烈牙吾塔上濠州香山村之捷。丁亥，諭宣徽，皇后生日免百官賀。壬辰，以大元兵已定太原，河北事勢非複向日，集百官議備禦長久之計。伐宋捷至，上謂侍臣曰：「此事豈得已哉。近日遣使實欲講和，彼既不從，安得不用兵也？」免單丁民戶月輸軍需錢。甲午，有司請立價以買南征軍士所獲馬，上恐失眾心，因至敗事，不聽。乙未，敕尚書省，自今六部稟議常事，但可再送，不得趣召辨正。余應入法寺定斷而再送，猶未當者具以聞，下吏治之。宰相執政以下皆不得召部寺官，部寺官亦不得詣省，犯者論違制。丁酉，鄧州元帥府提控婁室有罪，減死削爵。

二月庚子，上與太子謀南征帥，不得其人，歎曰：「天下之廣，緩急無可使者，朕安得不憂？」紇石烈牙吾塔敗宋人於滁。甲辰，胥鼎言：「軍中誅賞，近制須聞朝廷。賞由中出，示恩有歸，可。部分失律，主將不得即治其罪，不可。」詔尚書樞密雜議。宰臣請城野戰將校有罪，從七品以下許便宜決罰，餘悉奏裁。上曰：「七品以下財令治之，將權太輕，或至誤事。自今四品以下聽決。」乙巳，攻宋光山縣，俘其統制蔡從定等，光州以兵求援，複敗之。丙午，上謂宰臣：「江淮之人，號稱選忄耎，然官軍攻蔓菁堝，其眾困甚，脅之使降，無一肯從者。我家河朔州郡，一遇北警，往往出降，此何理也？」丁未，敕凡立功將居喪者特起複遷授。戊申，拔宋小江寨，殺其統制王大蓬。己酉，取宋武休關。庚戌，元帥左都監承立，以綏德、保安之境，各獲夏人統軍司文移來上，其辭雖涉不遜，而皆有保境息民之言，詔尚書省議之。宰臣言：「鎮戎、靈平等鎮近耗，夏人數犯疆埸。此文正緩我耳，宜嚴備禦，以破奸計。」上然其言。又曰：「頃近侍還自陝西，謂白撒已得鳳州，如得武休關，將遂取蜀。朕意殊不然，假令得之，亦何可守？此舉蓋為宋人渝盟，初豈貪其土地耶？朕重惜生靈，惟和議早成為佳耳。」高汝礪乞致事，優詔不允。甲寅，詔陝西行省，從七品以下官許注擬，有罪許決罰，丁憂等闕隨宜任使。軍官徒以上罪及軍事怠慢者，巡按禦史治之。己未，行省安貞入宋境，破梁縣等軍，擒統制李申之。右副元帥完顏賽不、左都監牙吾塔，白石關、平山砦之捷俱至。

三月丁卯朔，陝西兵破宋虎頭關，取興元、洋州。捷至，上大悅。庚午，破宋人於七口倉。甲戌，高麗先請朝貢，因遣使撫諭之，使還，表言道路不通，俟平定後議通款。命行省姑示羈縻，勿絕其好。戊寅，蔡州行元帥府右都監完顏合達破宋人於梅林關，擒統制張時。己卯，長春節，免朝賀。提控奧屯吾裏不敗宋人於上津縣，軍還至濠州，宋人來拒，牙吾塔擊走之。乙酉，河南路節鎮以上立軍器庫，設使、副各一員，防刺郡設都監、同監各一員、完顏合達敗宋人於馬嶺堡。丙戌，行省安貞破宋人於石堌山。己醜，追賜皇后父太尉汴國公彥昌姓溫敦。庚寅，攻宋麻城縣，拔之，獲其令張倜等。辛卯，行省安貞破宋兵於塗山。壬辰，賽不敗宋兵於老口鎮，又敗宋人於石鶻崖。甲午，錄用罪廢官副元帥蒲察阿裏不孫、御史大夫永錫等七十人。詔太原等路，州縣闕正授官，令民推其所愛為長，從行省量與職任。及運解鹽人陝西，以濟調度，命胥鼎兼領其事。閏三月丙申朔，申明屠宰牛罪律。以雄、霸以東付權中都經略李瘸驢，易州以西付權中都西路經略靖安民治之。遙授金安軍節度使完顏和尚、故行軍副提控夾古吾典皆除名。庚子，皇子平章政事濮王守純進封英王。壬寅，叛賊王公喜構宋人取沂州。甲辰，以沂國公主薨，輟朝。丙午，給空名宣敕及金銀符，付嵐州帥古裏甲石倫，許便宜遷注，以招脅從。丁未，諭樞密院議晉安、東平、河中諸郡備兵之策。庚戌，行省左副元帥僕散安貞至自軍前，入見於仁安殿。辛亥，少府少監粘割梭失言利害七事。甲寅，以南伐師還，罷南邊州郡籍民為兵者。戊午，夏人破葭州之通秦砦，刺史紇石烈王家奴戰沒。壬戌，治書侍御史蒲魯虎上書，請選太子師傅。甲子，胥鼎等各遷官，賞南伐之功。

夏四月丙寅朔，裕、宿等州置元帥府，選陝西步騎精銳六千人實京兆。戊辰，選精銳六萬分屯涼、涇、邠、乾、耀等州。庚午，以秦州主禦使女奚烈古里間行元帥府於平涼。罷募民運解鹽。築京師裏城，命侯摯董役，高琪總監之。甲戌，以知臨洮府事石盞合喜為元帥左都監，行元帥府事於鞏州。壬午，遣近侍四人巡視築城丁夫，時其飲食，聽其更休，督吏慘酷，悉禁止之。癸未，陝西黑風晝起，有聲如雷，地大震。甲申，詔河北州縣官止令土著推其所愛者充，朝廷已授者別議任使。乙酉，夏人據通秦寨，提控納合買住擊敗之。己醜，林州都統霍成以疑貳誣殺降人，論罪當死，元帥惟良不欲以殺敵人誅邊將，請寬其罰，仍請立護送降民賞格，以杜後患。上為之赦成，而命有司班賞格焉：護送十人以至者遷一官，不及者每名賞錢二百緡，五十人以上兩官，百人以上兩官雜班任使。庚寅，以時暑，詔朝臣四日一奏事。高汝礪請備防秋之糧，宜及年豐於河南州郡驗直立式，募民入粟。上與議定其法而行之。同提舉榷貨司王三錫請榷油，歲可入銀數萬兩，高琪主之，眾以為不便，遂止。辛卯，夏人犯通秦砦，元帥完顏合達出兵安塞堡以搗其巢。至隆州，夏人逆戰，官軍擊之，眾潰，進薄城，俄陷其西南隅，會日暮，還。壬辰，以同知平陽府事胡天作充便宜招撫使。

五月乙未朔，鳳翔元帥府遣兵敗宋人於黃牛等堡。壬子，太白晝見於參。

六月甲子朔，時暑，給修城夫病者藥餌。遣諭元帥合達曰：「以卿幹局，故有唐、鄧之委。或有侵軼，戰退不宜遠追，第固吾圉。」以驃騎上將軍河南路統軍使石盞女魯歡為元帥右都監，行平涼元帥府事。詔付遼東等處行省金銀符及空名宣敕，聽便宜處置。壬申，制沿河戍兵逃亡罪並同征行軍人例。詔禦史中丞完顏伯嘉行樞密院於許州。甲戌，定防秋將校擊球飲燕之罰。李全寇日照、博興，紇石烈萬奴敗之；寇即墨，完顏僧壽又敗之，複萊州。戊寅，詔陝西簽軍如河南例，曲赦河東南、北路。丁亥，命防禦使徒單福定等帥所部義軍，與沂州民老幼盡徙於邳。戊子，遼州總領提控唐括狗兒帥師複太原府。平涼等處地震，詔右司諫郭著撫諭其軍民。

秋七月丁酉，籍邳、海等州義軍及脅從歸國而充軍者，人給地三十畝，有力者五十畝，仍蠲差稅，日支糧二升，號「決勝軍」。戊戌，上進樞密臣僚諭之曰：「裏城久未畢功，尚書欲增調民，朕慮妨農。況糧儲不繼，將若之何，盍改圖之。」樞臣言：「是役之興，實為大計，今功已過半，偶值霖潦，成功差遲。尚書議增丁夫，勢必驗口，不令妨業。比及防秋，當告成矣。」上曰：「卿等善為計畫，無貽朕憂。」庚子，以地震，曲赦陝西路。甲辰，置京東、西、南三路行三司。乙卯，曲赦山東西路。丁巳，遣單思忠以地震祭地祇於上清宮。

八月丙寅，補闕許古等削官解職。丁卯，木星犯輿鬼東南星。戊辰，遣禮部尚書楊雲翼祭社稷，翰林侍讀學士趙秉文祭後土於河中府。京西行三司李複亨言汝、鄧冶鐵，河南、北食鹽之利。木星晝見於柳，百有九日乃滅。壬申，上敕台臣：「朕處分尚書事，或至數日不奉行，及再問則巧飾次第以對。大臣容有遺忘，左右司玩弛，台臣當糾。今後複爾，並罪卿等。」乃定禦史上下半月勾檢省中制敕文字。大元兵下武州，軍事判官郭秀死之。丁醜，緩在京差徭。中山治中王善殺權知府事李仲等以叛。大元兵下合河縣，縣令喬天翼等死之。乙酉，命樞密遣官簡嶺外諸軍之武健者，養之彰德、邢、洺、衛、浚、懷、孟等城，弱者罷遣，戊子，敕侯摯諭三司行部官勸民種麥，無種粒者貸之。

九月甲午，詔單州經略使完顏仲元屯宿州，與右都監紇石烈德同行帥府事。丙申，唐州從宜夾谷天成敗宋人於桐柏。丁酉，尚書省請申命侯摯廣營策積貯，上不許，曰：「征斂已多，今更規畫，不過複取於民耳。防秋稍緩，當量減戍兵，用度幸足，何至是耶。」甲辰，大元兵徇東勝州，節度使伯德窳哥死之。庚戌，命行省胥鼎領兵赴河中。壬子，真定招撫使武仙請給金銀符賞有功，從之。沿河造戰艦，付行院帥府。

冬十月癸亥朔，定保舉縣令能否升黜舉主制。乙丑，用蒙古綱言，招集義軍各置都統、副統等官，如貞祐三年制。平涼府先以地震被命醮祭，方行事，慶雲見，以圖來上。遣官覆驗得實，是日，百官奉表稱賀。丁卯，以完顏開權元帥左都監，郭文振權右都監，並行元帥府事，謀複太原。壬申，定贓吏計罪以銀為則。癸酉，以慶雲遣官告太廟。甲戌，以慶雲詔國內。己卯，大元兵次單州境，詔諸路民應遷避兵而不欲者，亟遣人以利害曉之。癸未，裏城畢工，百官稱賀。宴宰臣便殿。遷右丞摯官一階，賜右丞相琪、左丞汝礪、參知政事思忠金鼎各一，重幣三。是役，上慮擾民，募人能致甓五十萬者遷一官，百萬仍升一等。平陽判官完顏阿剌、左廂譏察霍定和發宋蔡京故居，得二百萬有奇，准格遷賞。甲申，宰臣請以裏城之功建碑會朝門，從之。丁亥，大元兵屯綿上。壬辰，命有司葺閑舍，給薪米，以濟貧民，期明年二月罷，俟時平則贍之以為常。

十一月癸巳朔，前嵐州倉使張祐自夏國來歸。以樞密副使僕散安貞、同簽院事訛可行院事於河北。乙未，以官驢借朝士之無馬者乘之，仍給芻豆。己亥，大元兵徇彰德府。辛醜，詔朝官七品、外路六品以上官，二歲舉縣令一人。戶部令史蘇唐催租封丘，期限迫促，民有生刈禾輸租者。上聞之，遣吏按問，杖唐五十，縣令高希隆減二等。尚書以希隆罰輕，上曰：「使臣至外路，自非至剛者，孰能不從？其依前詔。」甲寅，徐州總領納合六哥大破紅襖賊於狄山。禮部郎中抹撚魯剌上疏言時事。丁巳，右丞相高琪下獄。

泰安軍副使張天翼為賊張林所執以歸宋，縶之楚州，至是逃歸，授睢州刺史，超兩官，進職一等。戊午，大元兵平晉安府，行元帥府事、工部尚書粘割貞死之。

十二月，誅高琪。

卷一十六 本紀第十六 宣宗下

四年春正月壬辰朔，詔免朝。丙申，金安軍節度使行元帥府事古裏甲古倫除名。丁酉，大元兵下好義堡，霍州刺史移剌阿裏合等死之。詔贈官有差。庚戌，宋步騎十餘萬圍鄧州，聞援軍至，夜焚營去，招撫副使朮虎移剌答追及之，奪其俘還。壬子，晝晦，有頃大雷電，雨以風。癸醜，戶部侍郎張師魯上書，請遣騎兵數千，及春，淮、蜀並進、以撓宋。丙辰，以武仙遙領中京留守，進官一階。

三月辛醜，議遷睢州，治書侍御史蒲魯虎奉詔相視京東城池，還言勿遷便，乃止。癸卯，長春節，詔免朝。乙巳，林州元帥惟良擒叛人單仲、李俊，誅之，降其黨盧廣。己酉，以吏部尚書李複亨參知政事，南京兵馬使朮甲賽也行懷、孟帥府事。辛亥，進平章政事高汝礪為尚書右丞相，監修國史，封壽國公。參知政事李複亨兼修國史。平章政事、陝西行尚書省胥鼎進封溫國公，致仕。壬子，紅襖賊於忙兒襲據海州，經略使完顏陳兒以兵擊敗忙兒，複取之。甲寅，木星犯鬼宿積屍氣。

夏四月庚申朔，詔禦史中丞完顏伯嘉提控防城事。癸亥，安武軍節度使柴茂破紅襖賊於棗強。祁州經略使段增順破叛賊甄全於唐縣。夏人犯邊，元帥石盞合喜破之。乙丑，以彰德、衛、輝、滑、浚諸州隸河南路轉運司。以河南路轉運司為都轉運，視中都，增置官吏。戊辰，禘於太廟。大元遣趙瑞以兵攻孟州。提控魯德、王安複大名府。以參知政事把胡魯權尚書右丞、左副元師，元帥左都監承立為右監軍權參知政事，同行尚書省元帥府於京兆。庚辰，東平元帥府總領提控蒲察山兒破紅襖賊於聊城。壬年，命六部檢法以法狀親白部官，聽其面議，大理寺如之。

五月壬辰，定二品至三品立功遷官格。癸巳，紅襖賊寇樂陵、鹽山，橫海軍節度使王福連擊敗之，張聚來寇，又敗之。甲午，上擊鞠於臨武殿。丙申，以時暑，免常朝，四日一奏事。丁酉，諭工部暑月停工役。癸卯，大元兵徇庾州。丙辰，大元兵徇兗州，泰定軍節度使兀顏畏可死之。

六月丙寅，遣人招張柔。丁卯，詔減監察禦史四員。戊辰，山東民僑居者募壯士五百人，益東莒公燕寧軍。月犯土星。己巳，太白晝見於張，百八十有四日乃伏。甲戌，制諸倉場庫院巡護軍，受提舉倉場司及監支納官彈壓。京畿不雨，敕有司閱獄，雜犯死罪以下皆釋之。丁醜，大元遣楊在攻下大名，又攻開州及東明、長垣等縣。己卯，祈雨。庚辰，宋人方子忻來歸，有司處之鄭州。上曰：「吾民奔宋者，彼例衣食之。彼來歸者，不善視之，或複逃歸，漏泄機事。」命增子忻廩給，有司優遇之。元帥右監軍、權參知政事承立上封事。

秋七月辛卯，宋人及紅襖賊犯河朔，諸郡皆降，獨滄州經略使王福固守。會益都賊張林來攻，福乃叛降林，帥府請討之。是日，雨。癸醜，林州行元帥府遣總領嚴祿等討紅襖賊於彰德府，生擒偽安撫使王九。詔參知政事李複亨為慰使，禦史丞完顏伯嘉副之，循行郡縣勸農。以烏古論仲端等使大元。

八月戊午朔，嚴實、成江、王贇據濟南，山東招撫高居實遣人招嚴實於青崖砦，獲其款以聞。李全犯東平府，監軍王庭玉敗之，擒其偽安化軍節度使張林。庚申，高陽公張甫請增兵守冀州。上諭樞密，潁州民渡淮為宋軍者凡十村，可追索主者，懲一二以試其餘。庚午，敕掌兵官不聽舉縣令。夏人陷會州，刺史烏古論世顯降。甲戌，陝西行省報龕谷敗夏人之捷。乙亥，上諭宰臣，河南水災，唐、鄧尤甚。其被災州縣，已除其租。余順成之方，止責正供，和糴、雜征並免。仍自今歲九月始，停周歲桑皮故紙折輸。流民佃荒田者如上優免。丙子，陝西行省與夏人議和。戊寅，定選補親軍法。己卯，罷葭州招撫司。壬午，陝西路行省承裔報定西州之捷。丙戌，以隨路諸軍戶徙河南、京東、西、南路，各設檢察使、副。恆山公武仙降大元。

九月戊子，詔遣官於河南、陝西選親軍。辛卯，進《章宗實錄》。戊戌，大元木華里屯軍真定。置總領元帥府於歸德，以壽州、陳留兩鎮兵屬之。庚子，夏人入定西州。壬寅，宋人屯皁郊堡，行軍提控完顏益都擊敗之。大元遣塔忽等來。癸卯，夏人來侵。甲辰，滕州招捕提控夏義勇討紅襖賊，敗之。乙巳，詔參知政事李複亨提控芻糧事。己酉，夏人陷西寧州，尚書省都事僕散奴失不坐誅，駙馬都尉徒單壽春奪官一階，杖六十。癸醜，更定安泊逃亡出征軍人罪及捕獲賞格。甲寅，宋人出秦州，及夏人來侵。丙辰，鞏州行元帥府石盞合喜報定西州之捷。冬十月壬戌，大元遣蒙古塔忽、訛裏剌等來。己卯，陝西東路行省報綏德州之捷。泗州元帥府言，紅襖賊一月四入寇，掠人畜而去。庚辰，上擊鞠於臨武殿。辛巳，授紅襖賊時青滕陽公、本處兵馬總領、元帥兼宣撫。癸未，京西山寨各設守禦使、副，令本路府總之。諭陝西行省圖復會州。上擊鞠於臨武殿。

十一月丁亥朔，免越王永功朔望朝參。易水公靖安民為其下所殺。戊子，黃陵堈經略使烏古論石虎等以戰陣失律，伏誅。壬辰，木星晝見於翼，積六十有七日伏，夜又犯靈臺北第一星。甲午，河南水，遣官勸課。更浮山縣名忠孝。戊戌，詔複衛紹王王爵，仍加開府議同三司。壬寅，山東東路軍戶徙許州，命行東平總管府治之，判官一人分司臨潁。乙巳，詔柴茂權元帥左都監，蓋仁貴攝右都監，同行元帥府於真定。是月，大元木華里國王以兵圍東平。十二月甲戌，祈雪。禮部郎中權左司諫抹撚胡魯剌上封事。戊寅，詔軍官許月擊鞠者三次，以習武事。庚辰，獵，享於太廟。乙酉，鎮南軍節度使溫蒂罕思敬上書言錢幣、稅賦二事。

五年春正月丙戌朔，免朝。丁亥，世宗忌日，謁奠於啟慶宮。戊子，括南京諸州逋戶舊耕官田，給軍戶。壬辰，議禦西夏及征南事。諭皇太子以東平禦敵方略。甲午，諭樞密院，南伐事重，當詳議其便。撰故衛王事蹟，如海陵庶人例。丁酉，大元兵攻天井關。戊戌，宋人襲泗州西城，提控王祿死之。辛醜，太白晝見於牛，二百三十有二日伏。乙巳，詔諸道兵集蔡州，己酉，伐宋。庚戌，山東行省報東平之捷。

二月丙辰朔，置招撫司於單州。曲赦東平府。庚申，下詔伐宋。以內族惟弼權同簽樞密院事，行院於中京；斡勒合打權元帥府右都監，行元帥府於蔡、息；納合降福權簽樞密院事，行院於宿州；孛朮魯達阿權元帥右都監，完顏訛論副右都監，行元帥府於唐、鄧。戊辰，罷懷州行元帥府，複置招撫司，與孟州經略司並受中京行樞密院節制。辛未，僕散安貞以元帥出息州，破宋人乾淨居山寺，拔黃土關。癸酉，以旱災，曲赦河南路。丙子，禁京城兵器。元帥紇石烈牙葉塔破宋兵，複泗州。進逼濠州，至渦口，乏糧而還西城。癸未，以旱災，詔中外。

三月丙戌朔，上禦仁安殿，祈雨，仍望祭於北郊。庚寅，宋人圍唐、鄧，行元帥府事完顏訛論力戰卻之。前鄧州千戶孛朮魯毛良虎自拔歸國，訛論便宜遷其官三階，授同知唐州事，乞正授以示信，從之。乙未，罷河南路行三司。丙申，參知政事徒單思忠進尚書右丞、兼修國史，以太子詹事僕散毅夫為參知政事。諭宰臣曰：「今奉禦、奉職多不留心採訪外事。聞章宗時近侍人秩滿，以所采事定升降。今亦宜預為考核之法，以激勸之。」戊戌，長春節，免朝。己亥，夏因叛人竇趙兒之招，入據來羌城，孛朮魯合住以重賞誘脅從人為內應，督兵急攻城，拔之。省試經義進士，考官於常額外多放喬松等十餘人。有司奏請駁放，上已允，尋複遣諭松等曰：「汝等中選而複黜，不能無動於心。方今久旱，恐傷和氣，今特恩放汝矣。」庚子，賜林州行元帥府經歷官康琚進士及第。琚以武階乞赴廷試，故有是命。丙午，以旱築壇祀雷雨師。壬子，雨。

四月己未，山東行省蒙古綱言：「東莒公燕寧戰敗而死。甯所居天勝砦據險，寧亡，眾無所歸，變在朝夕。權署其提控孫邦佐為招撫使，黃摑兀也為總領，以撫其眾。」遣使請命，敕有司議之。辛酉，禱雨於太廟。丙寅，僕散安貞破宋黃、蘄等州。壬申，俘宋宗室男女七十餘口獻於京師。癸酉，詔親軍中武舉第而授職需次者，仍執舊役，廩給循常，闕至發遣。辛巳，監察禦史劉從益以彈劾失當，奪官一階，罷之。詔定進士中下甲及監官散階至明威者舉充縣令法。

五月甲申朔，日有食之。戊戌，宋人據楚丘，官軍複之。庚子，納蘭記僧伏誅，告人趙銳升職四等。壬寅，陝西元帥完顏賽不遣使來獻晉安、平陽之捷，方議其賞，禦史烏古論胡魯劾其縱將士鹵掠，不副主上除亂救民之意，乞正其罪。上以賽不有功，詔勿問，賞議亦寢。癸卯，唐州守將訛論為元帥賽不猶子，與宋人戰唐州境上，為宋人所敗，死者七百餘人，匿之而以捷聞。禦史納蘭發其事。上以賽不故，亦不之罪，而以是意諭之。乃稱納蘭敢言，錄其功付有司，秩滿考最。癸醜，東平內徙，命蒙古綱行省於邳州，王庭玉行帥府於黃陵堈。

六月甲寅朔，尚書省奏駙馬都尉安貞反狀，上閱奏慮其不實，謂平章政事英王守純曰：「國家誅一大臣，必合天下後世公議。其令覆按之。」乙丑，遣使諭晉陽公郭文振、上黨公完顏開各守疆土，同心濟難，毋以細故啟釁端，誤國事。戊寅，僕散安貞坐謀反，並其三子皆伏誅。己卯，越王永功薨。庚辰，輟朝。壬午，上親奠於殯所。秋七月己亥，義勇軍叛，據碭山縣。庚子，詔增給徐州、清口等處戍兵衣糧。己酉，碭山賊夜襲永城縣，行軍副總領高琬敗之，命蒙古綱並力討捕。辛亥，單州招撫劉瓊乞移河南糧濟其軍，詔給之。

八月壬子朔，罷黃陵堈招撫司。上諭尚書省，碭山叛軍家屬囚歸德，旬餘不給糧，恐傷其生。宰臣奏，已給之矣。又諭樞密，河北艱食，民欲南來者日益多，速令渡之，毋致殍死。癸亥，林、懷帥府邀擊紅襖賊於伏恩村，敗之。甲子，詔南征潰軍複歸而能力戰者，依出界立功格賞之。乙丑，宋人掠沈丘，殺縣令。甲戌，命有司除逋戶負租，毋征見戶。

九月甲申，以京東歲饑多盜，遣御史大夫紇石烈胡失門為宣慰使，往撫安之。更定監察禦史違犯的決法。丁亥，詔州府及軍官捕盜慢職，四品以下宣慰使決之，三品以下上奏裁。戊子，增授隰州招撫使軒成官，改受陝西省節制。乙巳，崇進、駙馬都尉定國公徒單公弼薨。庚戌，歲星犯左執法。右丞相高汝礪表乞致仕，詔溫留之。冬十月癸醜，進汝礪官榮祿大夫。命僕散毅夫行尚書省於京東，督諸軍芻糧。乙卯，太醫侯濟、張子英治皇孫疾，用藥瞑眩，皇孫不能任，遂不療，罪當死。上曰：「濟等所犯誠宜死，然在諸叔及弟兄之子，便應准法行之，以朕孫故殺人，所不忍也。」命杖七十，除名。尚書省言：「司、縣官貪暴不法，部民逃亡，既有決罰，他縣停匿亦宜定罪。隨處土民久困徭役，客戶販鬻坐獲厚利，官無所斂，亦宜稍及客戶，以寬土民。行院帥府幕職，雖無部眾，亦嘗贊畫戎功，而推賞止進官一階，宜聽主將保奏，第功行賞。」上皆從其請。戊午，遣親軍討河南群盜。辛酉，大元兵攻綏德州。壬戌，夏人複侵龕穀。甲子，敕監察所彈事，同列不可預聞，著為令。丁卯，夏人犯定西、積石之境。戊寅，分京畿戍卒萬二千，河中民兵八千，以許州元帥紇石烈鶴壽將之，屯潼關西。

十一月癸未，陝西東路行省報安塞堡敗夏人之捷。甲申，諭太府減損食品。庚寅，募民興南陽水田。壬辰，太子、親王、百官表賀安塞堡之捷，卻之。乙未，夏人攻龕穀。宋人攻蘄縣。紅襖賊掠宿州。辛醜，詔蠲徐、邳、宿、泗等州逋租，官民有能墾辟閒田，除來年科征。歸德、亳、壽、潁停閣逋戶租外，仍蠲三之一。逋戶田廬有司募民承業，禁其毀損，以俟來複。蒲城縣民李文秀等謀反，伏誅。壬寅，宋人焚潁州，執防禦判官而去。是日，相國寺火。大元兵攻延安。

十二月辛亥朔，以大元兵下潼關、京兆，詔省院議之。壬子，罷避舉縣令法。丁巳，禮部侍郎烏古孫仲端、翰林待制安庭珍使北還，各遷一階。庚申，罷河南義軍。丁卯，詔罷新簽民軍，減樞密院掌兵官及京城戍兵，仍諭行院帥府，毋擅增設補簽。辛未，罷行總管府及招討統軍檢察等司。定宋人來歸賞格及詐誘征防軍人逃亡罪法。癸酉，元帥合達買住及其將士以延安功特賞賚之，仍下詔獎諭。

閏月辛巳朔，大元兵徇鄜州，保大軍節度使完顏六斤、權元帥右都監紇石烈鶴壽、右都監蒲察婁室、遙授金安軍節度使女奚烈資祿皆死之。乙酉，提控朮甲咬住破沈丘賊於陳瓦。丙戌，頒詔撫諭河南土寇。戊子，熒惑犯軒轅。己醜，孫瑀及捕盜官吾古出招降泰和縣賊二千人，詔斬其首惡，余皆釋之。同知保靜軍節度使郭澍以征糧失期，誣殺平民，坐誅。辛卯，官軍複葭州。癸巳，通遠軍節度使孛朮魯合住削官。甲午，月犯熒惑。丙申，紅襖賊入蒙城縣，縣官失其符印，軍民死者甚眾，賊大掠而去。戊戌，鎮星晝見於軫。己亥，發兵捕京東盜。太白晝見於室。壬寅，發上林署粟賑貧民。陳、亳等州，鹿邑、城父諸縣，盜蜂起，趣樞府遣官討之。捕盜軍所過殘民，遣禦史一人按視。軍所獲牛，有司以官錢收贖。戊申，詔定招捕土寇官賞格。己酉，更造「興定寶泉」，每一貫當「通寶」四百貫。

元光年春正月庚戌朔，免朝。辛亥，世宗忌辰，謁奠於啟慶宮。元帥惟弼破紅襖賊於張騫店。壬子，遣官墾種京東、西、南三路水田。甲寅，禁非邊關急速事無馳傳，有濫乘者州縣徑白省部，四方館從禦史台，外路從分按禦史治之。詔陝西西路行省徙京兆者，兵退還治平涼。坊州刺史把移失剌以棄城，伏誅。鄭州防禦使裴滿羊哥、同知防禦使古裏甲石倫除名。平西節度使把古咬住奪官一階。丁卯，詔撫諭京東百姓。

二月壬午，詔徙中京、唐、鄧、商、虢、許、陝等州屯軍及諸軍家屬赴京兆、同、華就糧屯。乙酉，陝西西路行省請以厚賞募河西蕃部族寺僧，圖複大通城，命行省樞密院籌之。癸巳，上諭宰臣，宋人以重兵攻平輿、褒信，我師力戰卻之，又偵知其事狀之詳。若俟帥府上功推賞，豈急於勸獎之道？其遣清望官，齎空名宣敕，核實給之。乙未，詔諭河南、陝西。大元兵屯葭州。壬寅，權定行省、樞府、元帥府輒杖左右司、經歷司官罪法。甲辰，上念鄜延被兵，又延安受圍，嘗發民粟給軍。詔除延安、鄜、坊、丹、葭、綏德稅租，仍令有司償其粟直，不足者許補官。戊申，恆州軍變，萬戶呼延棫等千餘人殺掠城中，焚廬舍而去。己酉，遣元帥左監軍訛可行元帥府事，節制三路軍馬伐宋，同簽樞密院事時全行院事，副之。

三月辛酉，宋人掠確山縣之劉村。丙寅，歲星犯太微左執法。戊辰，樞密院委差官賈天安上書言利害。壬申，尚書右丞徒單思忠以病馬輸官，冒取高價，禦史劾之，有司以監主自盜論死，上顧惜大體，降授陳州防禦使。癸酉，提控李師林敗夏人於永木嶺。郭文振表，近得俘者言，南北合兵將攻河南、陝西。詔樞密備禦。夏四月辛巳，以金吾衛上將軍、勸農使訛可簽樞密院事。置大司農司，設大司農卿、少卿、丞，京東、西、南三路置行司，並兼採訪事。壬午，大元兵攻陵川縣。丁酉，林懷路行元帥府事惟良削官兩階，罷之。更定辟舉縣令之法，而複行之。戊戌，籍丁憂待闕、追殿等官，備防秋。丁未，行樞密院報淮南之捷。

五月戊申朔，大元兵屯隰、吉、翼等州。壬戌，訛可、時全軍大敗。甲子，訛可以敗績當死，上面數而責之，勉其後效命，朘官兩階。丁卯，召致政胥鼎等赴省議利害。壬申，時全伏誅。

六月戊寅朔，造舟運陝西糧，由大慶關渡抵湖城。癸未，大赦。陳州防禦使呂子羽坐乏軍興，自盡。制諸監官及八品以下職事，丁憂、待闕、任滿、遙授者，試補侍衛親軍。命各路司農司設捕盜方略。丁酉，紅襖賊掠柳子鎮，驅百姓及驛馬而去，提控張瑀追擊，奪所掠還。偽監軍王二據黎陽縣，提控王泉討之，複其城。秋七月庚戌，大元將按察鄔以其眾屯晉安、冀州之境。丙辰，上黨公完顏開複澤州。己未，歸德行樞密院王庭玉報曹州破紅襖賊之捷。庚申，定監當官選法。河北群盜犯封丘、開封界，令樞密院禦捕。甲子，京東總帥紇石烈牙吾塔請自今行院帥府幕職，有過得自決之。不允。戊辰，紅襖賊襲徐州之十八裏砦，又襲古城、桃園，官軍破之。乙亥，太白晝見經天，與日爭光。

八月丁醜，定西征將士官賞有差。己卯，彗星見西方。甲申，增定藏匿逃亡親軍罪及告捕賞格。積石州蕃族叛附於夏，鞏州提控尼旁古三郎討之，獲羊千口，進尚膳，詔卻之。以彗星見，改元，大赦。諭旨宰臣曰：「赦書已頒，時刻之間，人命所系。其令將命者速往，計期而至。」以大司農把胡魯為參知政事。癸巳，河間公移剌眾家奴、高陽公張甫兵複河間府，是日，報捷者始達。上以道途梗塞，報者艱虞，命厚賞之。夏人入德順。壬寅，祈雨。

九月丙午朔，以左右警巡使兼彈壓。諭陝西行省備邊。壬子，牙吾塔請以兵由壽州渡淮，搗宋人巢穴，不從。乙卯，議經略淮南。己巳，宋人掠遂平縣之石砦店，複侵南陽，唐州提控夾穀九住敗之。冬十月丁醜，夏人掠德順之神林堡。壬午，宋張惠攻零子鎮，為斡魯朵所敗，虜其裨將二人。河中府萬戶孫仲威執其安撫使阿不罕胡魯剌據城叛，陝西行省遣將討平之。癸未，複曹州。甲申，上獵於近郊，詔免百官送迎，且勿令治道，以勞百姓。庚寅，徙彰德招撫使杜先軍於衛州。乙未，大元兵下榮州之胡壁堡及臨晉。庚子，詔所司巡護避兵民資產。甲辰，以京兆官民避兵南山者多至百萬，詔兼同知府事完顏霆等安撫其眾。

十一月丁未，大元兵徇同州，定國軍節度使李複亨、同知定國軍節度使訛可皆自盡。甲寅，京東總帥牙吾塔報臨淮破宋兵之捷。戊辰，大元蒙古蒲花攻鳳翔府。

十二月乙亥朔，上謂皇太子曰：「吾嘗夜思天下事，必索燭以記，明而即行，汝亦當然。」以河中治中侯小叔權元帥府右都監，許便宜行事。乙酉，遷同知平陽府事史詠龍虎衛上將軍，賜號「守節忠臣」，權行平陽公府事。丁亥，疊州總管青宜可卒，特命其子角襲職。詔諭近侍局曰：「奉禦、奉職皆少年，不知書。朕憶曩時置說書人，日為講論自古君臣父子之教，使知所以事上者，其複置。」己醜，蘭州提控唐括昉敗夏人於質孤堡。大元以大軍攻鳳翔。

二年春正月甲辰朔，詔免朝賀。乙巳，世宗忌日，謁奠於啟慶宮。右丞相汝礪乞致政，上面諭使留。大元兵下河中府，權元帥右都監侯小叔複之。壬子，壽州防禦使完顏乃剌奪官四階。甲寅，上諭宰臣曰：「向有人言便宜事，卿等屢奏乞作中旨行之。帝王從諫足矣，豈可掠人之美以為己出哉！」戊午，四方館瘸驢以罪罷，宰臣請以散地羈縻之，上曰：「此輩豪傑，正須誠待，若以術制，適使自疑。但不畀軍政，外補何害？」授瘸驢恆州刺史。又謂：「鬻爵恩例有丁憂官得起複者，是教人以不孝也，何為著此令哉？」丁卯，大元兵複下河中府。

二月甲戌朔，皇后生辰，詔免賀禮。己卯，丞相汝礪朝會，免拜，設榻殿下，久立賜休。壬午，詔「軍官犯罪，舊制更不可任用，今多故之秋，人才難得，朕欲除大罪外，徒刑追配有武藝善掌兵者，量才複用。其令尚書省議以聞」。丁亥，大赦。己亥，鳳翔圍解。石盞合喜加金紫光祿大夫，升左監軍，特授大名府谷忽申猛安，完顏仲元加光祿大夫，升右監軍，特授河北東路洮委必剌猛安，各賜金鞶帶有差。

三月甲辰朔，宋人襲汝陽。壬子，誡諭平章英王守純崇飲。癸醜，以河中府推官籍阿外權元帥右都監，代領侯小叔軍。甲寅，上謂宰臣：「人有才堪任事，其心不下者，終不足貴。」丞相汝礪對曰：「其心不正而濟之以才，所謂虎而翼者也，雖古聖人亦未易知。」上以為然。丙辰，長春節，免朝。以戶部尚書石盞畏忻為參知政事，兼修國史。辛酉，禁茶。壬戌，詔以鳳翔戰功及頒賞等級遍諭諸郡。甲子，以完顏伯嘉權參知政事，行尚書省於河中府。辛未，詔職官犯罪非死罪除名，遇赦倖免，有才幹者中外並用。夏四月癸酉朔，複霍州汾西縣，詔給空名宣敕，遷賞將士之有功者。丙子，設京兆南山安撫司。丁醜，故鳳翔萬戶完顏醜和以死節贈懷遠大將軍，授刺史職。其父恕除以功例賞外，遷兩官，升職二等。己卯，遣官閱河南帥府見兵，籍閑官豪右親丁及遼東、河北客戶為軍。庚子，募西山獵戶為軍。

五月癸卯朔，始造「元光重寶」。丙午，複河中府及榮州，遣人持檄招前恆山公武仙。乙卯，權平陽公史詠複霍州及洪洞縣。丁巳，始造「元光珍貨」，同銀行用。戊午，以檄招東平嚴實。己未，參知政事毅夫言：「脅從人號'忠孝軍'，而置沿淮者所為多不法，請防閑之。」上曰：「人心無常，顧馭之何如耳。馭之有術，遠方猶且聽命，況此輩乎！不然，雖左右亦難防閑。正在廓開大度而已。若是而不能致太平者，命也。」庚申，簽河南路寄居官民充軍。辛酉，徙晉陽公郭文振兵於孟州。甲子，徙權平陽公史詠兵於解州、河中府。

六月乙亥，京東總帥牙吾塔報淮南之捷。丁亥，罷行省所置監察禦史兼彈壓之職。戊子，議遣人招李全、嚴實、張林。甲午，詔罷河中行省，置元帥府。辛醜，遙授靜難軍節度使顏盞蝦䗫等以保鳳翔功進官。秋七月壬寅朔，夏人犯積石州，羌界寺族多陷沒，惟桑逋寺僧看逋、昭逋、廝沒及答那寺僧奔鞠等拒而不從。詔賞諸僧鈐轄正將等官，而給以廩祿。乙巳，遣兵守衛解州鹽池。庚戌，以空名宣敕遷賞諸部降人。壬子，除市易用銀及銀與寶泉私相易之禁。癸醜，敕諸禦史曰：「瑣細事非人主所宜詰，然凡涉奸弊，靡不有關國政者。比聞朝官及承應人月給俸糧，多雜糠土，有司所收曷嘗有是物哉。至於出納鬥斛，亦小大不一，此皆理所不容者，而台官初不問。事事須朕言之，安用汝曹也！」乙卯，丹鳳門壞。丁巳，陰坡族之骨鞠門等叛歸夏，元帥夾谷瑞發兵討之，以捷聞。禦史中丞師安石言制敵二事。戊午，宰臣方對次，有司奏前奉禦溫敦太平卒。上大駭曰：「朕屢欲授太平一職，每以事阻，今僅授之未數日而亡，豈非天耶！」因謂宰臣曰：「海陵時有護衛二人私語，一曰富貴在天，一曰由君所賜。海陵竊聞之，詔授言由君所得以五品職，意謂誠由己也，而其人以疾竟不及授。章宗秋獵，聞平章張萬公薨，歎曰：'朕乃將拜萬公丞相，而遂不起，命也。'」乙丑，詔籍陝西路僑居官民為軍。

八月辛未朔，邳州從宜經略使納合六哥等率都統金山顏俊以沂州百餘人，晨入省署，殺行尚書省蒙古綱，據州反。壬申，詔賞京兆路官軍保全南山諸穀之功，以所全人數多寡為等第，千人以上官一階，三千人以上兩階，五千人以上三階，仍升職一等，能以力戰護之者又增一階，戰沒者就以贈之。甲戌，遣官持空名宣敕，諭以重賞招納合六哥，拒命，即命牙吾塔合行院兵討滅之。乙亥，火星入鬼宿中，掩積屍氣。乙酉，詔能捕獲反賊六哥者，除見定官外，仍與世襲謀克。丙戌，遣官分行蔡、息、陳、亳、唐、鄧、裕諸州，洎司農司州縣吏同議，凡民丁相聚立砦避兵，與各巡檢軍相依者，五十戶以上置砦長一員，百戶增副一員，仍先遷一官，能安民弭盜勸農者論功注授。

九月庚子朔，日有食之。宋人入壽州，女奚烈蒲乃力戰卻之。壬寅，樞密院奏提控朮甲剉只罕破宋人之功。甲辰，宋人攻南陽。丙午，牙塔報桃園、淮陽之捷，並以納合六哥結構李全之狀來告。戊申，降人孫邦佐自李全軍中歸，遙授知東平府兼山東西路兵馬都總管。官軍與宋人力戰於胡陂而卻之，提控朮虎春兒為所殺。癸醜，納合六哥所署偽都統烏古論賽漢、夾穀留住等來歸。己未，贈朮虎春兒銀青榮祿大夫。丙寅，紮也胡魯等拔邳州南城。丁卯，權禦史中丞帥安石等劾英王守純不實，付有司鞠治，尋詔免罪，而猶責論之。冬十月癸酉，徙晉陽公郭文振等兵於衛州。乙亥，制行樞密院及元帥府，農隙之月分番巡徼校獵，月不過三次。丁醜，上獵於近郊。己卯，祫於太廟。壬午，火星犯靈台。乙酉，上獵於近郊。辛卯，詔石壕店、澠池、永寧縣各屯兵千人。壬辰，滕州人時明謀反，伏誅。戊戌，唐、鄧行元帥報淮南之捷。

十一月己亥，紅襖賊偽監軍徐福等來降。詔進牙吾塔官一階，賜金幣有差。辛醜，總帥牙吾塔報邳州之捷，函叛人六哥首以獻。開封縣境有虎咥人，詔親軍百人射殺之，賞射獲者銀二十兩，而以內府藥賜傷者。丙午，邳州紅襖賊三千來降，初擬置諸陳、許之間，上以為「若輩雖降，家屬尚在河朔，餘黨必殺之，所得者寡而被害者眾，亦複安忍？不若命使撫諭，加以官賞而遣之還。果忠於我，雖處河朔豈負我耶？且餘眾感恩，將有效順者矣」。戊午，以上黨公完顏開之請，諭開及郭文振、史詠、王遇、張道、盧芝等各與所鄰帥府相視可耕土田，及瀕河北岸之地，分界而種之，以給軍餉。辛酉，鞏州行元帥府報會州破夏人之捷。

十二月己巳朔，徙沿淮巡檢邊軍於內地。癸酉，以空名宣命金銀符給完顏開賞功。辛巳，詔延安土人充司縣官義軍使者選人代之，量免其民差稅。邳州民丁死戰陣者各贈官一階。歸德、徐、邳、宿、泗、永、亳、潁、壽等州複業及新地民，免差稅二年，見戶一年，嘗供給邳州者複免一年之半，睢州、陳留、杞縣免三之一。

丁亥，上不豫，免朝。戊子，皇太子率百官及王妃、公主入問起居。己醜，複入問起居。庚寅，上崩於寧德殿，壽六十有一。上疾大漸，暮夜，近臣皆出，惟前朝資明夫人鄭氏年老侍側，上知其可托，詔之曰：「速召皇太子主後事。」言絕而崩。夫人秘之。是夜，皇后及遣妃龐氏問安寢閣。龐氏陰狡機慧，常以其子守純年長不得立，心鞅鞅。夫人恐其為變，即紿之曰：「上方更衣，後妃可少休他室。」伺其入，遽鑰之，急召大臣，傳遺詔立皇太子，始啟戶出後妃，發喪。皇太子方入宮，英王守純已先入，皇太子知之，分遣樞密院官及東宮親衛軍官移剌蒲阿集軍三萬余於東華門街。部署即定，命護衛四人監守純於近侍局，乃即皇帝位於柩前。壬辰，宣遺詔。是日，詔赦中外。明年

正月戊戌朔，改元正大，諡大行曰繼天興統述道勤仁英武聖孝皇帝，廟號宣宗。三月庚申，葬德陵。

贊曰：宣宗當金源末運，雖乏撥亂反正之材，而有勵精圖治之志。跡其勤政憂民，中興之業蓋可期也，然而卒無成功者何哉？良由性本猜忌，崇信翽禦，獎用吏胥，苛刻成風，舉措失當故也。執中元惡，此豈可相者乎，顧乃懷其援立之私，自除廉陛之分，悖禮甚矣。高琪之誅執中，雖雲除惡，律以《春秋》之法，豈逃趙鞅晉陽之責？既不能罪而遂相之，失之又失者也。遷汴之後，北顧大元之朝日益隆盛，智識之士孰不先知？方且狃於餘威，牽制群議，南開宋釁，西啟夏侮，兵力既分，功不補患。曾未數年，昔也日辟國百里，今也日蹙國裏，其能濟乎？再遷遂至失國，豈不重可歎哉！

卷一十七 本紀第十七 哀宗上

哀宗諱守緒，初諱守禮，又諱寧甲速，宣宗第三子。母曰明惠皇后王氏，賜姓溫敦氏，仁聖皇后之女兄也。承安三年八月二十三日生於翼邸，仁聖無子，養為己子。泰和中，授金紫光祿大夫。宣宗登極，進封遂王，授秘書監，改樞密使。貞祐初，莊獻太子守忠薨，立皇孫鏗為皇太孫，尋又薨。四年正月己卯，立守禮為皇太子，仍控制樞密院事，詔略曰：「子以母貴，遂王守禮地鄰塚嫡，慶集元妃，立為皇太子，其典禮有司條具以聞。」四月甲午，用太子少保張行信言，更賜名守緒。元光二年十二月庚寅，宣宗崩。辛卯，奉遺詔即皇帝位於柩前。壬辰，詔大赦，略曰：「朕述先帝之遺意，有便於時欲行而未及者，悉奉而行之。國家已有定製，有司往往以情破法，使人罔遭刑憲，今後有本條而不遵者，以故入人罪罪之。草澤士庶，許令直言軍國利害，雖涉譏諷無可採取者，並不坐罪。」

正大元年春正月戊戌朔，詔改元正大。庚子，上居廬，百官始奏事。秘書監、權吏部侍郎蒲察合住改恆州刺史，左司員外郎泥旁古華山同知楨州軍州事，逐二奸臣，大夫士相賀。邠州節度使移剌朮納阿卜貢白兔，詔曰：「得賢臣輔佐，年穀豐登，此上瑞也，焉事此為。令有司給道裏費，從之本土。禮部其遍諭四方，使知朕意。」丁巳，詔朝臣議修復河中府。禮部尚書趙秉文、太常卿楊雲翼等言，陝西民方疲敝，未堪力役。遂止。戊午，上始視朝。大司農、守汝州防禦使李蹊為太常卿，權參知政事。平章政事荊王守純罷，判睦親府。參知政事僕散五斤罷，充大行山陵使。尊皇后溫敦氏、元妃溫敦氏皆為皇太后，號其宮一曰仁聖，一曰慈聖。百官入賀於隆德殿。是日，大風飄端門瓦。赤盞合喜權樞密副使。有男子服麻衣，望承天門且笑且哭。詰之，則曰：「吾笑，笑將相無人；吾哭，哭金國將亡。」群臣請置重典，上持不可，曰：「近詔草澤諸人直言，雖涉譏訕不坐。」法司唯以君門非笑哭之所，重杖而遣之。南陽民布陳謀反，伏誅。

三月，熒惑犯左執法。戊申，奉安宣宗禦容於孝嚴寺。辛亥，丞相高汝礪薨。癸醜，葬宣宗於德陵。甲寅。起複邠州節度使致仕張行信為尚書左丞。以延安帥臣完顏合達戰禦有功，授金虎符，權參知政事，行尚書省事於京兆，兼統河東兩路。夏四月癸酉，宣宗祔廟，大赦中外。熒惑犯右執法。

五月戊戌，平章政事把胡魯薨。癸卯，樞密副使完顏賽不為平章政事，權參知政事石盞尉忻為尚書右丞，太常卿李蹊為翰林承旨，仍權參政。甲辰，賜策論進士孛朮論長河以下十餘人及第，經義進士張介以下五人及第。戊申，賜詞賦進士王鶚以下五十人及第。詔刑部，登聞檢、鼓院，毋銷閉防護，聽有冤者陳訴。

六月甲戌，宰執請擊鞠，上以心喪不許，辛卯，立妃徒單氏為皇后。遣樞密判官移剌蒲阿率兵至光州，榜諭宋界軍民更不南伐。秋七月己亥，詔諭百官各勤乃職。癸卯，補修大樂。

九月，樞密判官移剌蒲阿複澤、潞、獲馬千疋。冬十月戊午，夏國遣使來修好。

十二月乙巳，恆州刺史蒲察合住有罪，伏誅。甲寅，宣宗小祥，燒飯於德陵。改定辟舉縣令法，以六事課縣令。京東、西、南，陝西設大司農司，兼採訪公事，京師大司農總之。左丞張行信言：「先帝詔國內，刑不上大夫，治以廉恥。丞相高琪所定職官犯罪的決百餘條，乞改依舊制。」上不欲彰先帝之過，略施行之。

二年春正月甲申，有黃黑之昆。夏四月辛卯朔，恆山公武仙自真定府來奔。起複平章政事致仕莘國公胥鼎為平章政事，行省事於衛州，進封英國公。甲午，以京畿旱，遣使慮囚。鈞、許州大雨雹。丁酉，宿、鄭州雨傷麥。

五月丁醜，以旱甚責己，避正殿，減常膳，赦罪。蘇椿自大名來奔，詔置椿許州。秋七月，都水蒲察毛花輦殺人，免死除名。

八月，鞏州元帥田瑞反，行省軍圍之，其母弟十哥殺瑞出降，赦其罪，以為涇州節度使，世襲猛安。

九月，夏國和議定，以兄事金，各用本國年號，遣使來聘，奉國書稱弟。冬十月，以夏國修好，詔中外。新軍政改總領為都尉。己酉，以誅田瑞詔中外。癸亥，遣禮部尚書奧敦良弼、大理卿裴滿欽甫、侍御史烏古孫弘毅為夏國報成使，國書稱兄。乙亥，面諭台諫完顏素蘭、陳規曰：「宋人輕犯邊界，我以輕騎襲之，冀其懲創通好，以息吾民耳。夏人從來臣屬我朝，今稱弟以和，我尚不以為辱。果得和好，以安吾民，尚欲用兵乎。卿等宜悉朕意。」移剌蒲阿及宋人戰於光州，獲馬數千，數人千餘而還。內族王家奴故殺鮮于主簿，權貴多救之者，上曰：「英王朕兄，敢妄撻一人乎？朕為人主，敢以無罪害一人乎？國家衰弱之際，生靈有幾何，而族子恃殺一主簿，吾民無主矣。」特命斬之。詔有司為死節士十有三人立褒忠廟。禁宿、泗、青口巡邊官兵，毋複擅殺過淮紅衲軍。詔趙秉文、楊雲翼作《龜鏡萬年錄》。

三年春正月丁巳朔，夏國遣使來賀。

三月，陝西旱。平章政事胥鼎複請致仕，不許。詔尚書省議省減用度。夏四月辛卯，親享於太廟。郕國夫人車經禦路，過廟前，馭者乘馬，二婢坐車中，俱不下，詔系獄杖之。辛醜，以旱，遣官禱於濟瀆。癸卯，祈於太廟。禁傘扇。河南大雨雹。己酉，遣使慮囚，遣使捕蝗。

五月己未，大雨。宋兵掠壽州境。癸亥，永州桃園軍失利，死者四百人。乙丑，大雨。壬申，詔諭庾州趙甫等，能以土地來歸，當任使之。

六月辛卯，京東大雨雹，蝗盡死。壬子，詔諭高麗及遼東行省葛不靄，討反賊萬奴，赦脅從者。秋七月庚午，平章政事英國公胥鼎薨。

八月，移剌蒲阿複曲沃及晉安。辛卯，詔設益政院於內廷，以禮部尚書楊雲翼等為益政院說書官，日二人直，備顧問。冬十月丁酉，夏使來報哀。

十一月庚申，議與宋修好。戊辰，又議之。己巳，宋忠義軍夏全自楚州來歸，楚州王義深、張惠、范成進以城降，封四人為郡王。辛未，改楚州為平淮府，以夏全等來降，赦諸路從宋及淮、楚官吏軍民，並其家屬。甲戌，遣使夏國賀正旦。丙子，夏以兵事方殷來報，各停使聘。大元兵征西夏，平中興府。召陝西行省及陝州總帥完顏訛可、靈寶總帥紇石烈牙吾塔赴汴議兵事。詔諭陝西兩省，凡戎事三品以下官聽以功過賞罰之，銀二十五萬兩從其給賞。遣中奉大夫完顏履信等為弔祭夏國使。

四年春正月辛亥朔。壬戌，增築中京城，浚汴城外濠。

二月，蒲阿、牙吾塔複平陽，執知府李七斤，獲馬八千。

三月，簽勞效官充軍，有怨言，不果用。以銀贖平陽虜獲男女，分賜官軍者聽自便。大元兵平德順府，節度使愛申、攝府判馬肩龍死之。大元兵複下平陽。己巳，征夏稅二倍。夏五月丁醜，議乞和於大元。大元兵平臨洮府，總管陀滿胡土門死之。陝西行省進三策：上策自將出戰，中策幸陝州，下策棄秦保潼關。不從。

六月戊申朔，遣前御史大夫完顏合周為議和使。丙辰，地震。太白入井。賜詞賦經義盧亞以下進士第。秋七月，大元兵自鳳翔徇京兆，關中大震。工部尚書師安石為尚書右丞。壬辰，以中丞烏古孫卜吉、祭酒裴滿阿虎帶兼司農卿，簽民軍，勸率富民入保城聚，兼督秋稅，令百姓知避遷之計。丁酉，赦陝西東、西兩路，賜民今年租。

八月庚戌，詔有司罷遣防備丁壯、修城民夫，軍須差發應不急者權停。己巳，萬年節，同知集賢院史公奕進《大定遺訓》，待制呂造進《尚書要略》。是日，大風落左掖門鴟尾，壞丹鳳扉。隕霜，禾盡損。李全自都複入楚州據之，遣總帥完顏訛可、元帥慶山奴守盱眙，與全戰於龜山，敗績。冬十月辛酉，右拾遺李大節、右司諫陳規劾同判睦親府事撒合輦奸贓，不報。壬戌，外台監察禦史諫獵，上怒，以邀名賣直責之。詔贈德順府死事愛申、馬肩龍等官。以淮南王爵招李全。

十一月乙未，未時，日上有二白虹貫之。丁酉，獵於近郊。

十二月，真授李蹊參知政事。大元兵下商州。壬子，遣使安撫陝西，以牛千頭賜貧民。

五年春正月丁醜，親祭三廟。庚辰，遣知開封府事完顏麻斤出如大元弔慰。丙戌，議擊盱眙。辛卯，以龜山之敗，降元帥慶山奴為定國軍節度使。

二月乙巳朔，大寒，雷，雨雪，木之華者盡死。癸醜，詔有司以臨洮總管陀滿胡土門塑像入褒忠廟。書死節子孫於禦屏，量材官使之。

三月甲戌朔，群臣請依祖宗故事，樞密院聽尚書省節制，不從。乙酉，監察禦史烏古論不魯剌劾近侍張文壽、張仁壽、李麟之受饋遺，曲赦其罪而出之。夏四月甲辰朔，以禦史言三奸不已，凡四日不視朝。八日，議放還西夏人口。丙寅，右丞師安石薨。親衛軍王咬兒酗酒殺其孫，大理寺當以徒刑，特命斬之。

五月癸巳，定國軍節度使慶山奴以受賂，奪一官。

六月壬戌，以旱，赦雜犯罪死已下。秋七月戊子，同判睦親府事撒合輦出為中京留寧，行樞密院事。

八月乙卯，以旱，遣使禱於上清宮。甲子，參知政事白撒為尚書右丞，太常卿顏盞世魯權參知政事。增築歸德行樞密院，擬工役數百萬，詔遣權樞密院判官白華喻以農夫勞苦，減其工三之二。以節制不一，並衛州帥府於恆山公府，命白華往經畫之。

九月庚寅，雨足，始種麥。冬十一月辛巳，進宣《宣宗實錄》。

十二月庚子朔，日有食之。完顏麻斤出以奉使不職，免死除名。壬子，完顏奴申改侍講學士，充國信使。以陝西大寒，賜軍士柴炭銀有差。京兆、鳳翔府司竹監進竹，令分給之。

六年春二月丙辰，樞密院判官移剌蒲阿權樞密副使。耀州刺史李興有戰功，詔賜玉兔鶻帶、金器。以丞相完顏賽不行尚書省事於關中，召平章政事完顏合達還朝。移剌蒲阿率忠孝軍總領完顏陳和尚忠孝軍一千騎駐邠州。遣白華馳諭蒲阿以用兵之意。詔樞密更給忠孝軍馬疋，以漸調發都尉司步卒及忠孝馬軍屯京西。以白華專備軍須。

三月乙亥，忠孝軍總領陳和尚有戰功，授定遠大將軍、平涼府判官，世襲謀克。夏五月，隴州防禦使石抹冬兒進黃鸚鵡，詔曰：「外方獻珍禽異獸，違物性，損人力，令勿複進。」秋七月，罷陝西行省軍中浮費。

八月，移剌蒲阿再複澤、潞。

九月，洮、河、蘭、會元帥顏盞蝦鯇麻進西馬二疋，詔曰：「卿武藝超絕，此馬可充戰用，朕乘豈能盡其力。既入進，即尚廄物也，今以賜卿，其悉朕意。」冬十月，移剌蒲阿東還，令陳和尚率陝西歸順馬軍屯鈞、許。大元兵駐慶陽界。詔陝西行省遣使奉羊酒幣帛乞緩師請和。

十一月，遣使鈞、許選試陝西歸順人，得軍二千，以藝優者充忠孝軍，次充合裏合軍。

十二月，詔副樞蒲阿、總帥紇石烈牙吾塔、權簽樞密院事完顏訛可救慶陽。罷附京獵地百里，聽民耕稼。

七年春正月，副樞蒲阿、總帥牙吾塔、權簽院事訛可解慶陽之圍。以訛可屯邠州，蒲阿、牙吾塔還京兆。夏五月，詔釋清口宋敗軍三千人，願留者五百人，以屯許州，餘悉縱遣之。賜經義詞賦李瑭以下進士第。秋七月，以平章政事合達權樞密副使。

八月，賜陝西死事孤鹽引及絹，仍量材任使。大元兵圍武仙於舊衛州。冬十月，平章合達、副樞蒲阿引兵救衛州。衛州圍解，上登承天門犒軍，合達、蒲阿並世襲謀克。移剌蒲阿權參政事，同合達行省事於閿鄉，以備潼關。

八年春正月，大元兵圍鳳翔府。遣樞密院判官白華、右司郎中夾谷八裏門諭閿鄉行省進兵，合達、蒲阿以未見機會不行。複遣白華諭合達、蒲達將兵出關以解鳳翔之圍，又不行。夏四月丁巳朔，赦。全免京西路軍錢一年。旱災州縣，差稅從實減貸。大元兵平鳳翔府。兩行省棄京兆，遷居民於河南，留慶山奴守之。

五月，李全妻楊妙真以全陷沒於宋，構浮梁楚州北，欲複宋讎。遣合達、蒲阿屯桃源界滶河口，以備侵軼。宋八裏莊人拒其主將納合達、蒲阿。詔改八裏莊為鎮淮府。秋七月，宋將焚浮梁。

九月丙申，慈聖宮皇太后溫敦氏崩，遣誥園陵制度務從儉約。大元兵駐河中府。慶山奴棄京兆東還。召合達、蒲阿赴汴，議引兵趨河中府，懼不敢行，還陝州，出師至冷水穀而歸。大元兵攻河中府，合達、蒲阿遣元帥王敢率兵萬人救之。冬十月，右丞相賽不致仕。

十一月丁未，大元進兵嶢峰關，由金州而東。省院議以逸侍勞，未可與戰。上諭之曰：「南渡二十年，所在之民，破田宅，鬻妻子，竭肝腦以養軍。今兵至不能逆戰，止以自護，京城縱存，何以為國，天下其謂我何？朕思之熟矣，存與亡有天命，惟不負吾民可也。」乃詔諸將屯軍襄、鄧。

十二月己未，葬明惠皇后。河中府破，權簽樞密院事草火訛可死之，元帥板子訛可提敗卒三千走閿鄉。詔赦將佐以下，杖訛可二百以死。合達、蒲阿率諸軍入鄧州，楊沃衍、陳和尚、武仙皆引兵來會。出屯順陽。戊辰，大元兵渡漢江而北，丙子，畢渡。合達、蒲阿將兵禦於禹山之前。大元兵分道趨汴京，京城戒嚴。是夜二鼓，合達、蒲阿引軍還鄧州。大元兵躡其後，盡獲其輜重。

天興元年，是年本正大九年，正月改元開興，四月又改元天興。春正月壬午朔，日有兩珥。大元兵道唐州，元帥完顏兩婁室與戰襄城之汝墳，敗績。兩婁室走汴京。遣完顏麻斤出等部民丁萬人，決河水衛京城。癸未，置尚書省、樞密院於宮中，以便召問。起前元帥古裏甲石倫權昌武軍節度使，行元帥府事。合達、蒲阿引軍自鄧州赴汴京。乙酉，以點檢夾穀撒合為總帥，將步騎三萬巡河渡，權近侍局使徒單長樂監其軍。起近京諸色軍家屬五十萬口入京。丙戌，大元兵既定河中，由河清縣白坡渡河。丁亥，長樂、撒合引兵至封丘而還。戊子，左司郎中斜卯愛實上書請斬長樂、撒合以肅軍政，不從。都尉烏林答胡土一軍自潼關入援，至偃師，聞大元兵渡河，遂走登封少室山。壬辰，衛州節度使完顏斜撚阿不棄城走汴。甲午，修京城樓櫓及守禦備。大元兵薄鄭州，與白坡兵合，屯軍元帥馬伯堅以城降，防禦使烏林答咬住死之。乙未，大元遊騎至汴城。丁酉，大雪。大元兵及兩省軍戰鈞州之三峰山，兩省軍大潰，合達、陳和尚、楊沃衍走鈞州，城破皆死之。樞密副使蒲阿就執，尋亦死。武仙走密縣。自是，兵不復振，己亥，徐州行省完顏慶山奴引兵入援，義勝軍校侯進、杜正、張興率所部北降，慶山奴入睢州。庚子，禦端門肆赦，改元開興。辛醜，潼關守將李平以關降大元。壬寅，扶溝民錢大亨、李鈞叛，殺縣令王浩及其簿尉。庚戌，許州軍變，殺元帥古裏甲石倫、粘合仝周、蘇椿等，以城降大元。

二月壬子朔，慶山奴謀走歸德，至陽驛店遇大元兵，徐帥完顏兀裏力戰而死，慶山奴被擒，使招京城，不從。睢州刺史張文壽棄城從慶山奴，皆死之。甲寅，大元兵徇臨渙，攝縣令張若愚死之。戊午，次盧氏。關、陝行省總帥兩軍及秦、藍帥府軍棄潼關而東，與之遇，天又大雪，未戰而潰。行省徒單兀典、總帥納合合閏敗死，完顏重喜降，斬於馬前。都尉鄭倜殺都尉苗英亦降。秦、藍總帥府經歷商衡死之。大元兵下睢州。庚申，翰林待制馮延登北來歸。乙丑，大元兵攻歸德。庚午，起複右丞相致仕賽不為左丞相。括京師民軍二十萬分隸諸帥，人月給粟一石有五鬥。

三月丁亥，大元軍平中京，留守撒合輦投水死。甲午，命平章政事白撒宿上清宮，樞密副使合喜宿大佛寺，以備緩急。大元遣使自鄭州來諭降，使者立出國書以授譯史，譯史以授宰相，宰相跪進，上起立受之，以付有司。書索翰林學士趙秉文、衍聖公孔元措等二十七家，及歸順人家屬，蒲阿妻子，繡女、弓匠、鷹人又數十人。庚子，封荊王子訛可為曹王，議以為質。密國公璹以曹王幼，請代行，上慰遣之，不聽其代。壬寅，尚書左丞李蹊送曹王出質，諫議大夫裴滿阿虎帶、太府監國世榮為請和使。戶部侍郎楊慥權參知政事。分軍防守四城。大元兵攻汴城，上出承天門撫西面將士。千戶劉壽語不遜，詔釋勿問。癸卯，上複出撫東面將士，親傅戰傷者藥於南薰門下，仍賜卮酒。出內府金帛器皿以賞戰士。乙巳，鳳翔府砲軍萬戶王阿驢、樊喬來歸。己酉，造革車三千兩，已而不用。置局養無家俘民。夏四月癸醜，兵士李新有功，擢四方館使。元帥劉益叱其子戰死。丁巳，遣戶部侍郎楊居仁奉金帛詣大元兵乞和。戊午，又以珍異往謝許和。癸亥，明惠皇后陵被發，失柩所在，遣中官往視之，至是始得。以兵護宮女十人出迎朔門奉柩至城下，設禦幄安置，是夜複葬之。戮鄭倜妻子。甲子，禦端門肆赦，改元天興。詔內外官民能完複州郡者功賞有差。出金帛酒炙犒飫軍士。減禦膳，罷冗員，放宮女。上書不得稱聖，改聖旨為制旨。釋鎬厲王、衛紹王二族禁錮，聽自便。乙丑，百官初起居於隆德殿前。丙寅，以尚書省兼樞密院事。丁卯，放宮女，聽以衣裝自隨，金珠留犒士卒。汴京解嚴，步軍始出封丘門採薪蔬。己巳，建威都尉完顏兀論同大元使沒忒入城。庚午，見使臣於隆德殿。放宮女如前。辛未，開鄭門聽百姓男子出入。甲戌，禦承天門大饗將士，聞有聲屈者乃還宮。乙亥，有詔止奏事。許州進櫻桃。

五月辛巳，遷民告出城者以萬數，賽不、白撒不聽。乙酉，以南陽郡王子思烈行尚書省於鄧州，召援兵。丙戌，拜天於大慶殿，詔白撒致仕。放京城四面軍，李辛不奉詔。丁亥，鑿洧川漕渠，尋罷之。馮延登以奉使有勞，授禮部侍郎。戊子，裕州鎮防軍將領賀都喜率西軍二千人入援，放遷民出京。辛卯，大寒如冬。密國公璹薨。汴京大疫，凡五十日，諸門出死者九十餘萬人，貧不能葬者不在是數。癸巳，楊春入據亳州，觀察判官劉均死之。辛醜，上禦香合，面責宰相。乙巳，將相受保城爵賞。

六月庚戌朔，詔百官舉大將，眾舉劉益，不能用。癸醜，飛虎軍二百人奪封丘門出奔。甲寅，以出師錮門禁。乙卯，白撒開渠於私第東。丙辰，閱官馬，擇瘠者殺以食。丁巳，封仙據徐州，徒單益都走宿州，推張興行省事。庚申，塞京城四門，以便守禦。壬戌，國安用入徐州，殺張興，推封仙為元帥，以主州事。己巳，詔贈禦侮中郎將完顏陳和尚鎮南軍節度使。立褒忠廟碑。權參知政事楊糸廷罷。辛未，複修汴城。以疫後，園戶、僧道、醫師、鬻棺者擅厚利，命有司倍征之，以助其用。甲戌，宿州鎮防千戶高臘哥、李宣殺節度使紇石烈阿虎父子，請行省徒單益都主帥事，益都不從，率其將吏西走，至穀熟遇大元軍，死之。乙亥，左丞李蹊送曹王與其子仝俱還。丁醜，恆山公武仙殺士人李汾。

七月庚辰朔，兵刃有火。辛巳，軍士撾登聞鼓乞將劉益。癸未，尚書右丞顏盞世魯罷。吏部尚書完顏奴申為參知政事。甲申，飛虎軍士申福、蔡元擅殺北使唐慶等三十餘人於館，詔貰其罪，和議遂絕。乙酉，都人揚言欲殺白撒，密詔遣衛士護其家。丙戌，軍士毀白撒別墅。斜撚阿不妄殺市人之過其門者以靖亂。丁亥，拜天於承天門下，出內府及兩宮物賜軍士。戊子，下令招軍。辛卯，簽民為兵。鞏昌民百二十人赴援。乙未，宿州帥眾僧奴稱國安用降，遣近侍直長因世英等持詔封安用為兗王，行京東等路尚書省事，賜姓完顏，改名用安。新軍有撾登聞鼓者，杖殺之。乙巳，金、木、火、太陰會於軫、翼。丙午，參知政事完顏思烈、恆山公武仙、鞏昌總帥完顏忽斜虎率諸將兵自汝州入援，以合喜為樞密使，將兵一萬應之，命左丞李蹊勸諭出師，乃行。

八月己酉朔，合喜屯杏花營，又益兵五千人，始進屯中牟故城。庚戌，發丁壯五千人運糧，餉合喜軍。辛亥，完顏思烈遇大元兵於京水，遂潰，武仙退保留山，思烈走禦寨，中京元帥左監軍任守貞死之。合喜棄輜重奔至鄭門，聚兵乃入。甲寅，免合喜為庶人，籍其家以賜軍士。降監軍長東為符寶郎。丁巳，釋奠孔子。戊午，括民間粟，己未，籍徒單兀典、完顏重喜、納合合閏家貲。前儀封令魏璠上言，「鞏昌帥完顏仲德沉毅有遠謀，臣請奉命往召。」不報。戊辰，免府試。起複前大司農侯摯為平章政事，進封蕭國公，行京東路尚書省事。己巳，摯帥兵行至封丘，將士將潰，摯止之，乃與眾還汴。壬申，聽無軍家口戍京。甲戌，金木星交。乙亥，賣官，及許買進士第。丙子，詔罷括粟，複以進獻取之。丁醜，京城民楊興入貲，授延州刺史。戊寅，劉仲溫入貲，授許州刺史。

卷一十八 本紀第十八 哀宗下

九月戊寅朔，詔減親衛軍。己醜，軍士殺鄭門守者出奔。壬辰，起上黨公張開及臨淄郡王王義深、廣平郡王范成進為元帥。以前御史大夫完顏合周權參知政事。乙未，以榜召民賣放下年軍需錢，上戶田租如之。辛醜，夜大雷，工部尚書蒲乃速震死。

閏月戊申朔，遣使以鐵券一、虎符六、大信牌十、織金龍文禦衣一、越王玉魚帶一、弓矢二賜兗王用安，其父母妻皆贈封之。又以世襲宣命十、郡王宣命十、玉免鶻帶十付用安，其同盟可賜者即賜之。辛亥，遣張開、溫撒辛、劉益、高顯率步軍護陳留、通許糧道。罷貧民進獻糧。戊午，招鄉導。己未，有箭射入宮中，書奸臣姓名，兩日而再得之。辛酉，再括京城粟，以御史大夫合周、點檢徒單百家等主之。丙寅，括粟使者兵馬都總領完顏九住以粟有蓬稗，杖殺孝婦於省門。

十月，以前司農卿李渙飛語，詔左丞李蹊、戶部侍郎楊綎系獄，將以軍儲失計坐罪。俄蹊、綎並除名，而止籍綎家貲。渙遂權戶部尚書。尋赦殘欠糧，其應以糧事系者皆釋之。詔征諸道軍，期以十二月一日入援。

十一月丁未朔，賜貧民粥。平章政事侯摯致仕。左司郎中斜卯愛實以言事忤近侍，送有司，尋釋之。己酉，衛州軍校白晝取豐備倉米。壬子，京城人相食。癸醜，詔曹門、宋門放士民出就食。壬戌，召諸將相入議事。兗王用安率兵至徐州，元帥王德全閉城不納。會劉安國與宿帥眾僧奴引兵入援，至臨渙，用安使人劫殺之，攻徐州久不能下，退保漣水。制使因世英以用安不赴援，還至宿州西，遇大元兵，死之。丙寅，河、解元帥權興寶軍節度使趙偉襲據陝州以叛，殺行省阿不罕奴十剌以下凡二十一人，誣阿不罕奴十剌等反狀以聞。上知其冤，不能直其事，就授偉元帥左監軍，兼西安軍節度使，行總帥府事。偉尋亦歸北。

十二月丙子朔，以事勢危急，遣近侍即白華問計，華對以紀季以酅入齊之義，遂以為右司郎中。甲申，詔議親出。乙酉，再議於大慶殿，上欲以官奴、高顯、劉益為元帥，不果。是日，除拜扈從及守京城官。以右丞相、樞密使兼左副元帥賽不，平章政事、權樞密使兼右副元帥白撒，右副元帥兼樞密副使權參知政事訛出，兵部書權尚書左丞李蹊，元帥左監軍行總帥府事徒單百家等率諸軍扈從。參知政事兼樞密院副使完顏奴申，樞密副使兼知開封府權參知政事習捏阿不，裏城四面都總領、戶部尚書完顏珠顆，外城東面元帥把撒合，南面元帥朮甲咬住，西面元帥崔立，北面元帥孛朮魯買奴等留守。除拜既定，以京城付之。擢魏璠翰林修撰，如鄧州招武仙入援。丁亥，上禦端門，發府庫及兩府器皿宮人衣物賜將士。戊戌，官奴、阿裏合謀立荊王不果，朝廷知其謀，置不問。庚子，上發南京，與太后、皇后、諸妃別，太慟。行次公主苑，太后遣中官持米肉遍犒軍士。辛醜，至開陽門外，麾百官退。詔諭戍兵曰：「社稷宗廟在此，汝等壯士也，毋以不預進發之數，便謂無功，若保守無虞，將來功賞顧豈在戰士下？」聞者皆灑泣。是日，鞏昌元帥完顏忽斜虎至自金昌，為上言京西三百里之間無井灶，不可往，東行之議遂決，以為尚書右丞從行，遂次陳留。壬寅，次杞縣。癸卯，次黃城。丞相完顏賽不之子按春有罪，伏誅。甲辰，次黃陵堈。乙巳，諸將請幸河朔，從之。

二年正月丙午朔，濟河，北風大作，後軍不克濟。丁未，大元兵追擊於南岸，元帥完顏豬兒、賀都喜死之，建威都尉完顏兀論出降。己酉，上哭祭戰死士於河北岸，皆贈官，斬兀論出二弟以殉。赦河朔，招集兵糧，議取衛州。元帥蒲察官奴將忠孝軍千人，東面元帥高顯、果毅都尉粘哥咬住領軍萬人為前鋒，至蒲城。庚戌，上次漚麻岡，平章政事白撒、元帥和速嘉兀底不繼至。辛亥，白撒引兵攻衛州，不克。乙卯，聞大元兵自河南渡河，至衛之西南，遂退師，丁巳，戰於白公廟，白撒敗績，棄軍東遁。元帥劉益、上黨公張開亦遁，並為民家所殺。益部曲王全降。戊午，上進次蒲城，複還魏樓村。李辛自汴京出奔，伏誅。己未，上以白撒謀，夜棄六軍渡河，與副元帥、合裏合六七人走歸德。庚申，諸軍始知上已往，遂潰。辛酉，司農大卿蒲察世達、元帥完顏忽土出歸德西門，奉迎上入歸德。赦在府囚。軍民普覃一官，賜進士終場王輔以下十六人出身。遣奉禦朮甲塔失不、後弟徒單四喜往汴京奉迎兩宮。白撒還自蒲城，聚兵於大橋，不敢入。壬戌，遣使召白撒至，數其罪，下之獄，仍籍其家財賜將士，曰：「汝輩宜竭忠力，毋如斯人誤國。」人予金一兩。七日，白撒及其子忽土鄰皆死獄中。右丞相賽不致仕。右丞完顏忽斜虎行省事於徐州。官奴再請率兵北渡，女魯懽不可。遣歸德知府行戶部尚書蒲察世達、都轉運使張俊民如陳、蔡取糧，以元帥李琦、王璧護之。戊辰，安平都尉、京城西面元帥崔立與其黨韓鐸、藥安國等舉兵為亂，殺參知政事完顏奴申、樞密副使完顏斜撚阿不，勒兵入見太后，傳令召衛王子從恪為梁王，監國。即自為太師、軍馬都元帥、尚書令，尋自稱左丞相、都元帥、尚書令、鄭王。弟倚平章政事，侃殿前都點檢，其黨孛朮魯哥禦史中丞，韓鐸副元帥兼知開封府，折希顏、藥安國、張軍奴、完顏合答並元帥，師肅左右司郎中，賈良兵部郎中兼右司都事，又署工部尚書溫蒂罕二十、吏部侍郎劉仲周並為參知政事，宣徽使奧屯舜卿為尚書左丞，戶部侍郎張正倫為尚書右丞，左右司都事張節為左右司郎中，尚書省掾元好問為左右司員外郎，都轉運知事王天祺、懷州同知康瑭並為左右司都事。開封判官李禹翼棄官去。戶部主事鄭著召不起。是日，右副點檢溫敦阿裏，左右懷員外郎聶天驥，御史大夫裴滿阿虎帶，諫議大夫、左右司郎中烏古孫奴申，左副點檢完顏阿散，奉禦忙哥，講議蒲察琦並死之。遂送款大元軍前。癸酉，大元將碎不泬進兵汴京。甲戌，立閱隨駕官屬軍民子女於省署，及禁民間嫁娶，括京城財。兩宮值變不 果行，答失不以其父咬住、四喜以其妻奪門而出，庚午至歸德。上怒二人，皆斬於市。乙亥，遣右宣徽提點近侍局事移剌粘古如徐州，相地形，察倉庫虛實。白華如鄧州召兵。

二月丙子朔。魚山張曁獻殺元帥完顏忽土，行省忽斜虎自率兵討之，會從宜嚴祿誅曁獻，乃還。括城中糧。知歸德府事石盞女魯懽為樞密副使、權參知政事。留元帥官奴忠孝軍四百五十人，都尉馬用軍二百八十餘人，發餘軍赴宿、徐、陳三州就糧。

三月乙丑，石盞女魯懽乞盡散衛兵出城就食。官奴私與國用安謀，邀上幸海州，不從。蔡帥烏石論鎬以糧四百餘斛至歸德，表請臨幸，上遣學士烏石論蒲鮮以幸蔡之意諭其州人。戊辰，官奴以忠孝軍為亂，攻殺馬用，遂殺尚書左丞李蹊、參知政事石盞女魯懽、點檢徒單長樂，從官右丞已下三百餘人。上赦官奴，暴女魯懽罪狀，以官奴為樞密副使、權參知政事，左右司郎中張天綱為戶部侍郎、權參知政事。辛卯，官奴真授參知政事，兼左副元帥。官奴以上居照碧堂，禁近諸臣無一人敢奏對者。上日悲泣言曰：「自古無不亡之國、不死之主，但恨朕不知用人，致為此奴所囚耳。」遂與內局令宋圭等謀誅官奴。夏四月壬午，徐州行省完顏忽斜貢執王德全並其子誅之，及其黨王琳、楊璝、斜卯延壽。召經歷商瑀用之。魚山從宜嚴祿叛歸漣水。庚寅，陳州都尉李順兒殺行省粘葛奴申及招撫使劉天起，送款於崔立。張俊民、李琦奔汴京。王壁還歸德。癸巳，崔立以梁王從恪、荊王守純及及諸宗室男女五百餘人至青城，皆及於難。甲午，兩宮北遷。甲辰，鄧州節度使移剌瑗以其城叛，與白華俱亡入宋。

六月己卯，官奴及其黨阿裏合、白進皆伏誅。上禦雙門，赦忠孝軍，以安反側。遂決策遷蔡，詔蔡、息、陳、潁各以兵來迓。中京留守、權參政烏林答胡土棄城奔蔡。壬午，中京破，留守兼便宜總帥強伸死之。戊子，召徐州行省完顏忽斜虎赴行在所，以抹撚兀典代行省事，郭恩為總帥兼節度使。辛卯，上發歸德，留元帥王璧守之。壬辰，次亳州。癸巳，以亳州節度使王進、同知節度使王賓征民丁運鐵甲糗糧，留權參政張天綱董之，就遷有功將士。臨淄郡王王義深據靈璧望口寨以叛，遣近侍直長女奚烈完出將徐、宿兵討之，義深敗走漣水，入宋。丙申，亳州鎮防軍崔複哥殺守臣王賓等，張天綱以便宜授複哥節度使，罷運鐵甲糗糧，州人乃安。己亥，上入蔡州，詔尚書省為書召武仙會兵入援。徐州行省抹撚兀典赴蔡州。起複右丞相致仕賽不代行省事。

七月癸卯朔，曲赦蔡州管內雜犯死罪以下。官吏軍民普覃兩官，經應辦者更遷一官。弛門禁，通眾貨，蔡人便之。乙巳，以烏古論鎬為御史大夫，總帥如故，張天綱為禦史中丞，仍權參政，完顏藥師為鎮南軍節度使，兼蔡州管內觀察使。戊申，左右司郎中烏古論蒲鮮兼息州刺史，權元帥右都監，行帥府事。征行元帥權總帥婁室簽樞密院事。己酉，選室女備宮中使令，已得數人，以右丞忽斜虎諫，留識文義者一人，餘聽自便。乙卯，遣魏璠征武仙兵。丁巳，護衛蒲鮮石魯負祖宗禦容至自汴，敕有司奉安於乾元寺。前禦史中丞蒲察世達、西面元帥把撒合自汴來歸。辛酉，武仙劫將士，謀取宋金州，至淅水眾潰。行六部尚書盧芝、侍郎石玠謀歸蔡州，仙追芝不及，遂殺玠。丁卯，定進馬遷賞格，又定括馬罪格，以簽樞密院事權參政事抹撚兀典領其事。遣使分詣諸道，選兵會於蔡。己巳，以蒲察世達為吏部侍郎，權行六部尚書。

八月癸酉朔，以秦州元帥粘哥完展權參知政事，行省事於陝西。諭以蠟書，期九月中徵兵上會於饒豐關，欲出宋不意，以取興元。甲戌，大元使王楫諭宋還，宋以軍護其行，青山招撫盧進得邏吏言以聞，上為之懼。丁醜，上閱兵於見山亭。癸未，元帥楚曁弁複立壽州於蒙城，詔遷賞有差，州縣官皆令真授。乙酉，大元召宋兵攻唐州，元帥右監軍烏古論黑漢死於戰，主帥蒲察某為部曲兵所食。城破，宋人求食人者盡戮之，餘無所犯。宋人駐兵息州南。丙戌，詔權參政抹撚兀典、簽樞密院事婁室行省、院於息州。丁亥，烏古論鎬權參知政事，兀林答胡土為殿前都點檢。庚寅，初設四隅機察官。壬辰，息州行省抹撚兀典以兵襲宋人中渡店，斬獲甚眾。乙未，萬年節，州郡以表來賀二十餘所。辛醜，設四隅和糴官及惠民司，以太醫數人更直，病人官給以藥，仍擇年老進士二人為醫藥官。是月，假蔡州都軍致仕內族阿虎帶同僉大睦親府事，使宋借糧，入辭，上諭之曰：「宋人負朕深矣。朕自即位以來，戒飭邊將無犯南界。邊臣有自請征討者，未嘗不切責之。向得宋一州，隨即付與。近淮陰來歸，彼多以金幣為贖，朕若受財，是貨之也，付之全城，秋毫無犯。清口臨陣生獲數千人，悉以資糧遣之。今乘我疲敝，據我壽州，誘我鄧州，又攻我唐州，彼為謀亦淺矣。大元滅國四十，以及西夏，夏亡必及於我。我亡必乃於宋。脣亡齒寒，自然之理。若與我連和，所以為我者亦為彼也。卿其以此曉之。」至宋，宋不許。

九月戊申，魯山元帥元志率兵入援，賜以大信牌，升為總帥。庚戌，以重九拜天於節度使査，群臣陪從成禮，上面諭之曰：「國家自開創涵養汝等百有餘年。汝等或以先世立功，或以勞效起身，被堅執銳，積有年矣。今當厄運，與朕同患，可謂忠矣。比聞北兵將至，正汝等立功報國之秋，縱死王事，不失為忠孝之鬼。往者汝等立功，常慮不為朝廷所知，今日臨敵，朕親見之矣，汝等勉之。」因賜卮酒。酒未竟，邏騎馳奏，敵兵數百突至城下。將士踴躍咸請一戰，上許之。是日，分軍防守四面及子城，以總帥孛朮魯婁室守東面，內族承麟副之；參知政事烏古論鎬守南面，總帥元志副之；殿前都點檢兀林答胡土守西面，忠孝軍元帥蔡八兒副之；忠孝軍元帥、權殿前右副點檢王山兒守北面，元帥紇石烈柏壽副之；遙授西安軍節度使兼殿前右衛將軍、行元帥府事女奚烈出守東南，元帥左都監夾谷當哥副之；殿前右衛將軍、權左副都點檢內族斜烈守子城，都尉王愛實副之。辛亥，大元兵築長壘圍蔡城。己未，括蔡城粟。辛酉，禁公私釀酒。

十月戊寅，更造「天興寶會」。辛巳，縱饑民老稚羸疾者出城。癸未，徐州守臣郭恩殺逐官吏以叛，行省賽不死之。甲申，給饑民船，聽采城壕菱芡水草以食。戊子，征諸道兵。辛卯，上閱射於子城，中者賞麥有差。丙申，殿前左副都點檢溫敦昌孫戰歿。戊戌，賜義軍戰歿被創者麥。

十一月辛醜朔，以右副都點檢阿勒根移失剌為宣差鎮撫都彈壓，別設彈壓四員副之，四隅機察亦隸焉。宋遣其將江海、孟珙帥兵萬人，獻糧三十萬石助大元兵攻蔡。

十二月甲戌，盡籍民丁防守，括婦人壯捷者假男子衣冠，運大石。上親出撫軍。丁醜，大元兵決練江，宋兵決柴潭入汝水。己卯，大元兵破外城，宿州副總帥高剌哥戰歿。辛巳，以總帥孛朮魯婁室、殿前都點檢兀林答胡土皆權參政，都尉完顏承麟為東面元帥，權總帥。己醜，大元兵墮西城，上謂侍臣曰：「我為金紫十年，太子十年，人主十年，自知無大過惡，死無恨矣。所恨者祖宗傳祚百年，至我而絕，與自古荒淫暴亂之君等為亡國，獨此為介介耳。」又曰：「古無不亡之國，亡國之君往往為人囚縶，或為俘獻，或辱於階庭，閉之空穀。朕必不至於此。卿等觀之，朕志決矣。」都尉王愛實戰歿。砲軍總帥王銳殺元帥谷當哥，率三十人降大元。庚寅，以御用器皿賞戰士。甲午，上微服率兵夜出東城謀遁，及柵不果，戰而還。乙未，殺尚廄馬五十疋、官馬一百五十疋犒將士。

三年正月壬寅，冊柴潭神為護國靈應王。甲辰，以近侍分守四城。戊申，夜，上集百官，傳位於東面元帥承麟，承麟固讓。詔曰：「朕所以付卿者，豈得已哉？以肌體肥重，不便鞍馬馳突。卿平日髂捷有將略，萬一得免，祚胤不絕，此朕志也。」己酉，承麟即皇帝位。百官稱賀。禮畢，亟出捍敵，而南面已立幟。俄頃，四面呼聲震天地。南面守者棄門，大軍入，與城中軍巷戰，城中軍不能禦。帝自縊於幽蘭軒。末帝退保子城，聞帝崩，率群臣入哭，諡曰哀宗。哭奠未畢，城潰，諸禁近舉火焚之。奉禦絳山收哀宗骨瘞之汝水上。末帝為亂兵所害，金亡。

贊曰：金之初興，天下莫強焉。太祖、太宗威制中國，大概欲效遼初故事，立楚立齊，委而去之，宋人不競，遂失故物。熙宗、海陵濟以虐政，中原觖望，金事幾去。天厭南北之兵，挺生世宗，以仁易暴，休息斯民。是故金祚百有餘年，由大定之政有以固結人心，乃克爾也。章宗志存潤色，而秕政日多，誅求無藝，民力浸竭，明昌、承安盛極衰始。至於衛紹，紀綱大壞，亡征已見。宣宗南度，棄厥本根，外狃餘威，連兵宋、夏，內致困憊，自速土崩。哀宗之世無足為者。皇元功德日盛，天人屬心，日出爝息，理勢必然。區區生聚，圖存於亡，力盡乃斃，可哀也矣。雖然，在《禮》「國君死社稷」，哀宗無愧焉。

卷一十九 本紀第十九 世紀補

目錄

1 景宣帝

2 睿宗

3 顯宗

景宣帝

景宣帝諱宗峻，本諱繩果，太祖第二子。母曰聖穆皇后唐括氏，太祖元妃。宗峻在諸子中最嫡。

天輔五年，忽魯勃極烈杲都統諸軍取中京，帝別領合紮猛安，受金牌，既克中京，遂與杲俱襲遼主於鴛鴦濼。遼主走陰山，耿守忠救西京，帝與宗翰等擊走之。西京城南有浮圖，敵先據之，下射，士卒多傷。帝曰：「先取是，則西京可下。」既而攻浮圖，克下，遂下西京。太祖崩，帝與兄宗幹率宗室群臣立太宗。天會二年薨。

熙宗即位，追上尊諡曰景宣皇帝，廟號徽宗。改葬興陵。海陵弒立，降熙宗為東昏王，降帝為豐王。世宗複熙宗廟諡，尊帝為景宣皇帝。子合剌、常勝、查剌。合剌是為熙宗。

睿宗

睿宗立德顯仁啟聖廣運文武簡肅皇帝諱宗堯，初諱宗輔，本諱訛裏朵，大定上尊諡，追上今諱。魁偉尊嚴，人望而畏之。性寬恕，好施惠，尚誠實。太祖征伐四方，諸子皆總戎旅，帝常在帷幄。

天輔六年，太祖親征，太宗居黃龍府，安福哥誘新降之民以叛，帝與烏古乃討平之。南路軍帥鶻實答以贓敗，帝往閱實之，咸稱平允。

天會五年，宗望薨，帝為右副元帥，駐兵燕京。十一月，分遣諸將伐宋，帝發自河間，徇地淄、青。六年正月，宋馬括兵二十萬至樂安，帝率師擊破之。聞宋主在揚州，時東作方興，留大軍夾河屯田而還，軍山西。二月，移剌古破宋台宗雋、宋忠軍五萬於大名，明日再破之，獲宗雋、忠而還。冀州人乘夜出兵襲照裏營。照裏擊敗之。宋主奉表請和，密書以誘契丹、漢人。詔伐宋。帝發自河北，降滑州，取開德府，攻大名府，克之，河北平。

初，伐宋，河北、河東諸將議不決，或欲先定河北、或欲先平陝西，太宗兩用其策。而宗翰來會於濮，既平河北，遂取東平及徐州，盡得宋人江淮運致金幣在徐州官庫者，分給諸軍，而劉豫遂以濟南降。使拔高速等襲宋主於揚州，而宋主聞之，比拔高速至揚州，前夕已渡江矣。宋主乃貶去帝號，再以書來請存社稷，語在《宗翰傳》中，既而宗弼追宋主，宋渡江，入於杭州，複遁入海，宗弼乃還。

於是，婁室所下陝西城邑輒叛，宗翰等曰：「前討宋，故分西師合於東軍，而陝西五路兵力雄勁，當並力攻取。今撻懶撫定江北，宗弼以精兵二萬先往洛陽。以八月往陝西，或使宗弼遂將以行，或宗輔、宗幹、希尹中以一人往。」上曰：「婁室往者所向輒辦，今專征陝西，豈倦於兵而自愛邪？卿等其戮力焉！」由是詔帝往。

是時，宋張浚兵取陝西，帝至洛水治兵，張浚騎兵六萬，步卒十二萬壁富平。帝至富平，婁室為左翼，宗弼為右翼，兩軍並進，自日中至於昏暮，凡六合戰，破之。耀州、鳳翔府皆來降。遂下涇、渭二州。敗宋經略使劉倪軍於瓦亭，原州降。撒離喝破德順軍靜邊寨，宋涇原路統制張中孚、知鎮戎軍李彥琦以城降。宋秦鳳路都統制吳玠軍於隴州境上，招討都監馬五擊走之，降一縣而還。帝進兵降甘泉等三堡，取保川城，破宋熙河路副總管軍三萬，獲馬千餘，拔安西等二寨，熙州降。分遣左翼都統阿盧補、右翼都統守弼招撫城邑之未下者，遂得鞏、洮、河、樂、西寧、蘭、廓、積石等州，定遠、和政、甘峪、甯洮、安隴等城寨及鎮堡蕃漢營部四十餘，於是涇原、熙河兩路皆平。撒離喝降慶陽府，慕洧以環州降。既定陝西五路，乃選騎兵六千，使撒離喝列屯沖要。於是班師，與宗翰俱朝京師，立熙宗為諳版勃極烈，帝為左副元帥。

十三年，行次媯州薨，年四十，陪葬睿陵，追封潞王，諡襄穆。皇統六年，進冀國王。正隆二年，追贈太師、上柱國，改封許王。世宗即位，追上尊諡立德顯仁啟聖廣運文武簡肅皇帝，廟號睿宗。二年，改葬於大房山，號景陵。

顯宗

顯宗體道弘仁英文睿德光孝皇帝，諱允恭，本諱胡土瓦，世宗第二子，母曰明德皇后烏林答氏。皇統六年丙寅歲生。體貌雄偉，孝友謹厚。

大定元年十一月，世宗即位於東京。乙酉，封楚王，置官屬。十二月，從至中都。

二年四月己卯，賜名允迪。五月壬寅，立為皇太子，世守謂之曰：「在禮貴嫡，所以立卿。卿友於兄弟，接百官以禮，勿以儲位生驕慢。日勉學問，非有召命，不須侍食。」帝上表謝。專心學問，與諸儒臣講議於承華殿。燕閑觀書，乙夜忘倦，翼日輒以疑字付儒臣校證。九月庚子，詔東宮三師對皇太子稱名，少師以降稱臣。十一月庚子，生辰，百官賀於承華殿，世宗賜以襲衣良馬，賜宴於仁政殿，皇族百官皆與。自後生辰，世宗或幸東宮，或宴內殿，歲以為常。十二月辛卯，奏曰：「東宮賀禮，親王及一品皇族皆北面拜伏，臣但答揖。伏望天慈聽臣答拜，庶惇親親友愛之道。」世宗從之，以為定製。

世宗聞儒者鄭松賢，松先為同知博州防禦事致仕，起為左諭德，詔免朝參，令輔太子讀書。松以友諭自處，帝嘗顧松使取服帶，松對曰：「臣忝諭德，不敢奉命。」帝改容稱善，自是益加禮遇。每出獵獲鹿，輒分賜之。

四年九月，納妃徒單氏，行親迎禮。故事，大賀鹵簿天子乘玉路，皇太子鹵簿乘金路。六年，世宗行自西京還都，禮官不知皇太子自有鹵簿金路，乃請太子就乘大駕綴路，行在天子之前。上疑其非禮，詳閱舊典，禮官始覺其誤。於是禮部郎中李邦直、員外郎李山削一階，太常少卿武之才、太常丞張子羽、博士張榘削兩階。

頃之，禮官議受冊謁謝太廟，服常朝服，乘馬，世宗曰：「此與外宮禮上後謁諸神廟無異，海陵一時率意行之，何足為法？大冊與三歲祫享當用古禮為是。孔子曰：'禮與其奢也寧儉。'不當輕易如此。」又曰：「右丞蘇保衡雖漢人不通經史，參政石琚通經史而不言，前日禮官既已削奪，猶不懼邪？其具前代典禮以聞，朕將擇而處之。」久之，將授太子冊寶，儀注備儀仗告太廟。上曰：「朕受尊號謁謝，乃用故宋真宗故事，常朝服乘馬。皇太子乃用備禮，前後不稱，甚無謂也。」謂右丞相良弼、左丞守道曰：「此卿等不用心所致。」良弼等謝曰：「臣愚慮不及此。」上複曰：「此文臣因循故也。」是年十月甲申，祫享於太廟，行亞獻禮。

七年，帝有疾，詔左丞守道侍湯藥，徙居瓊林苑臨芳殿調治。

八年正月甲戌，改賜名允恭。庚辰，受皇太子冊寶，帝上表謝。

九年五月，世宗命避暑於草濼，隋王惟功從行，其應從行者皆給道路費。帝奏曰：「遠去闕廷，獨就涼地，非臣子所安，願罷行。」世宗曰：「汝體羸弱，山後高涼，故命汝往。」丁醜，百官奉辭於都城之北，再拜，帝答拜。是月，百官承詔具箋問起居。

六月，百官問起居如前。八月乙酉，至自草濼，百官迎謁於都城之北，如送儀。丙戌，入見，世宗曰：「吾兒相別經夏，極甚思憶也。」九月，詔皇太子供膳勿月支，歲給五千萬。

十年八月，帝在承華殿經筵，太子太保壽王爽啟曰：「殿下頗未熟本朝語，何不屏去左右漢官，皆用女直人。」帝曰：「諭德、贊善及侍從官，曷敢輒去？」爽乃揖而退。帝曰：「宮官四員謂之諭德、贊善，義可見矣，而反欲去之，無學故也。」有使者自山東還，帝問民間何所苦，使者曰：「錢難最苦。官庫錢滿有露積者，而民間無錢，以此苦之。」帝曰：「貯之空室，雖多奚為。」謂戶部尚書張仲愈曰：「天子富藏天下，何必獨在府庫也。」因奏曰：「錢在府庫，何異銅礦在野。乞流轉，使公私俱利。」世宗嘉納，詔有司議行之。

十年一月丁亥，有事於圓丘，帝行亞獻禮。

十二年五月，世宗聞德州防禦使胡剌謀叛，因曰：「朕於親親之道未嘗不篤，而輒敢如此。」帝徐奏曰：「叔胡剌性荒縱，耽娛樂，而無子嗣，忽如此狂謀，望更閱實之。」十月己未，祫享於太廟，帝攝行祀事。

十三年十月，承詔與趙王惟中、曹王惟功獵於保州、定州。十一月甲午，還京師。

十四年四月乙亥，世宗禦垂拱殿，帝及諸王侍側。世宗論及兄弟妻子之際，世宗曰：「婦言是聽而兄弟相違，甚哉。」帝對曰：「《思齊》之詩曰：'刑於寡妻，至於兄弟，以禦於家邦。'臣等愚昧，願相勵而修之。」因引《棠棣》華萼相承，脊令急難之義，為文見意，以誡兄弟焉。

十五年，世宗詔五品職事官謝見皇太子。

十七年五月甲辰，侍宴於常武殿，典食令涅合進粥，帝將食，有蜘蛛在粥碗中，涅合恐懼失措，帝從容曰：「蜘蛛吐絲乘空，忽墮此中爾，豈汝罪哉。」十月己卯，祫享於太廟，攝行祀事。

十九年四月戊申，有事於太廟，攝行祀事。丁巳，詹事烏林答願入謝，帝命取襆頭腰帶，官屬請曰：「此見宰相師傅之禮也。」帝曰：「願事陛下久，以此加敬耳。」皆曰：「非臣等所及。」十一月，改葬明德皇后於坤厚陵，帝徒行挽靈車。遇大風雪，左右進雨具，帝卻之。比至頓所，衣盡沾濕，觀者無不下淚。海陵雖貶黜為庶人，宗幹尚稱明肅皇帝，議者以為未盡，帝具表奏論。世宗嘉納之。於是宗幹削去帝號，降封遼王。

二十四年，世宗將幸上京，詔帝守國，作「守國之寶」以授之。其遣使、祭享、五品以上官及事利害重者遣使馳奏，六品以下官、其餘常事，並聽裁決。每三日一次於集賢殿受尚書省啟事。京朝官遇朔望具朝服問侯。車駕在路，每二十日一遣使問起居。已達上京，每三十日一問起居。世宗曰：「今巡幸或能留一二年，以汝守國。譬之農家種田，商人營利，但能不墜父業。即為克家子也。」帝對曰：「臣在東宮二十餘年，過失甚多，陛下以明德皇后之故未嘗見責。臣誠愚昧，不克負荷，乞備扈從。」世宗曰：「凡人養子，皆望投老得力。朕留太尉、左右丞、參政輔汝，彼皆國家舊人，可與商議。且政事無難，但用心公正，無納讒邪，一月之後，政事自熟。」帝流涕堅辭，左右為之感動。三月，世宗如上京，帝守國留中都。初，帝在東宮，或攜中侍步於芳苑。中侍出入禁中，未嘗限阻。此輩見帝守國，各為得意，帝知之，謂諸中侍曰：「我向在東宮，不親國政，日與汝輩語話。今即守國，汝等有召命然後得入。」五月，世宗至上京，賜敕書曰：「朕以前月八日到遼陽，此月二日達上京，翌日祀慶元廟。省方觀民，古之制也。汝守國任重，夏暑方熾，益當自愛，無貽朕憂。」帝謂徒單克寧曰：「車駕巡幸，以國事見屬。刑名最重，人之死生系焉。凡有可議，當盡至公。比主上還都，勿有廢事。」自是，凡啟稟刑名，帝自披閱，召都事委曲折正，移晷忘倦，或賜之食。近侍報瑤池位蓮開，當設宴。帝曰：「聖上東巡，命我守國，何敢宴遊廢事？采致數花足矣。」七月，遣子金源郡王麻達葛奉表問起居，請世宗還都。十一月壬寅，帝冬獵。辛亥，還都。

二十五年正月乙酉朔，免群臣賀禮。帝自守國，深懷謙抑，宮臣不庭拜，啟事時不侍立，免朔望禮。京朝朔日當具公服問候，並停免。至是，群臣當賀，亦不肯受。甲寅，帝如春水。二月庚申，還都。丁卯，遣子金源郡王麻達葛奉表賀萬春節。四月，久不雨，帝親禱，即日沾足。

六月甲寅，帝不豫。庚申，崩於承華殿。世宗自上京還，次天平山好水川，訃聞，為位臨奠於行宮之南，大慟者久之。親王、百官、皇族、命婦及侍衛皆會哭，世宗號泣還宮。比至中都，為位奠哭者凡七焉。世宗以豳王永成為中都留守，來護喪，遣滕王府長史再興、禦院通進阿裏剌來保護金源郡王，遣左宣徽使唐括鼎來致祭，詔妃徒單氏及諸皇孫喪服並如漢制。帝王儲位久，恩德在人者深，每日三時哭臨，侍衛軍士皆爭入臨，伏哭於承華殿下，聲殷如雷。中都百姓市門巷端為位慟哭。七月壬午朔，賜諡宣孝太子。九月庚寅，殯於南園熙春殿。己酉，世宗至自上京，未入國門，先至熙春殿致奠，慟哭久之。比葬，親臨者六。帝事世宗，凡巡幸西京、涼陘，及上陵、祭廟、謁衍慶宮，田獵觀稼，拜天射柳，未嘗去左右。上有事於圓丘，及親享於太廟，則行亞獻禮，不親祀則攝行祀事。國有大慶則率百官上表賀。正旦、萬春節則總班上壽。冬十月庚戌朔，宰相以下朝見於慶和殿，太尉完顏守道上壽，世宗追悼悽愴者久之。十一月甲申，靈駕發引，世宗路祭於都城之西。庚寅，葬於大房山。世宗欲加帝號，以問群臣，翰林修撰趙可對曰：「唐高宗追諡太子弘為孝敬皇帝。」左丞張汝弼曰：「此蓋出於武后。」遂止，乃建廟於衍慶宮後，祭和三獻，樂用登歌。

二十六年，立子璟為皇太孫。二十九年，世宗崩。太孫即位，是為章宗。

五月甲午，追諡體弘仁英文睿德光孝皇帝，廟號顯宗。丁酉，祔於太廟，陵曰裕陵。

帝天性仁厚，不忍刑殺。梁檀兒盜金銀葉，憐其母老，李福興盜段匹，值坤厚陵禮成，家令本把盜銀器，值萬春節，皆委曲全活之。亡失物者，責其償而不加罪。聞四方饑饉，輒先奏，加賑贍。因田獵出巡，所過問民間疾苦。敬禮大臣，友愛兄弟。葬明德皇后於坤厚陵，諸妃皆祔，自磐甯宮發引，趙王惟中以其母挽車先發，令張黃蓋者前行，帝呼執蓋者不應，少府監張僅言欲奏其事，帝止之。嘗作《重光座銘》，及刻座右銘於小玉碑，並刻其碑陰，皆深有理致。最善射而不殫物，嘗奉詔拜陵，先獵，射一鹿獲之，即命罷獵，曰：「足奉祀事，焉用多殺？」好生蓋其天性雲。

贊曰：遼王杲取中京，宗翰、宗望皆從，景宣別領合紮猛安。合紮猛安者，太祖之猛安也。宗翰請立熙宗，宗幹不敢違，太宗不能拒，其義正，其理直矣。舊史稱睿宗寬恕好施惠，熙宗不終，海陵隕斃，自時厥後，得大位者皆其子孫，有以夫。顯宗孝友惇睦，在東宮二十五年，不聞有過。承意開導，四方陰受其賜。天下不假之年，惜哉！

卷二十 志第一 天文

日薄食煇珥雲氣 月五星淩犯及星變

自伏羲仰觀俯察，黃帝迎日推策，重黎序天地，堯曆日月星辰，舜齊七政，周武王訪箕子，陳《洪範》，協五紀，而觀天之道備矣。《易》曰：「天垂象，見吉凶，聖人象之。」故孔子因魯史作《春秋》，於日星風雨霜雹雷霆皆書變而不書常，所以明天道、驗人事也。秦漢而下，治日患少，陰陽愆違，天象錯迕，無代無之。金百有十九年，而日食四十二，星辰風雨霜雹雷霆之變，不知其幾。金九主，莫賢於世宗，二十九年之間，猶日食者十有一，日珥虹貫者四五。然終金之世，慶雲環日者三，皆見於世宗之世。

羲、和之後，漢有司馬，唐有袁、李，皆世掌天官，故其說詳。且六合為一，推步之術不見異同。金、宋角立，兩國置曆，法有差殊，而日官之選亦有精粗之異。今奉詔作《金史》，於志天文，各因其舊，特以《春秋》為准雲。

日薄食煇珥雲氣

太祖天輔三年夏四月丙子朔，日食。四年冬十月戊辰朔，日食。六年春二月庚寅朔，日食。七年秋八月辛巳朔，日食。

太宗天會七年三月己卯，日中有黑子。九月丙午朔，日食。十三年正月丙午朔，日食。

熙宗天會十四年十一月丙寅，日中有黑子，斜角交行。

天眷三年七月癸卯朔，日食。

皇統三年十二月癸未朔，日食。四年六月辛巳朔，日食。五年六月乙亥朔，日食。八年四月戊子朔，日食。九年三月癸未朔，日食。

海陵庶人天德二年正月甲辰，日有暈珥，白虹貫之。十一月丙戌，白虹貫日。十二月乙卯，慶雲見，狀如鸞鳳，五彩。三年正月丁酉，白虹貫日。

貞元二年五月癸醜朔，日食。三年四月丁醜朔，昏霧四塞，日無光，凡十有七日乃霽。五月丁未朔，日食。

正隆三年三月辛酉朔，有司奏日食，候之不見。海陵敕，自今日食皆面奏，不須頒告中外。五年八月丙午朔，日食。庚午，日中有黑子，狀如人。六年二月甲辰朔，日有暈珥，戴背。十月丙午，慶雲見。

世宗大定二年正月戊辰朔，日食，伐鼓用幣，命壽王京代拜行禮。為制，凡遇日月虧食，禁酒、樂、屠宰一日。三年六月庚申朔，日食，上不視朝，命官代拜。有司不治務，過時乃罷。後為常。四年六月甲寅朔，日食。七年四月戊辰朔，日食，上避正殿、減膳，伐鼓應天門內，百官各於本司庭立，明複乃止。閏七月己卯午刻，慶雲環日。八月辛亥午刻，慶雲環日。九年八月甲申朔，有司奏日當食，以雨不見。為近奉安太社，乃伐鼓於社，用幣於應天門內。十三年五月壬辰朔，日食。十四年十一月甲申朔，日食。十六年三月丙午朔，日食。十七年九月丁酉朔，日食。二十三年十月己未，慶雲見於日側。十一月壬午朔，日食。二十八年八月甲子朔，日食。二十九年正月乙卯巳初，日有暈，左右有珥，上有背氣兩重，其色青赤而厚。複有白虹貫之亙天，其東有戰氣長四尺餘，五刻而散。丁巳巳初，日有兩珥，上有背氣兩重，其色青赤而淡。頃之，背氣於日上為冠，已而俱散。二月辛酉朔，日食。甲子辰刻，日上有重暈兩*，抱而複背，背而複抱，凡二三次。乙丑，日暈兩珥，有負氣承氣，而白虹亙天，左右有戟氣。

章宗明昌三年十二月丙辰，北方微有赤氣。四年九月癸未，日上有抱氣二，戴氣一，俱相連。左右有珥，其色鮮明。六年三月丙戌朔，日食。

承安三年正月己亥朔，日食，陰雲不見。五年十一月癸醜，日食。《宋史》作六月乙酉朔。

泰和二年五月甲辰朔，日食。三年十月戊戌，日將沒，色赤如赭。甲辰，申酉間，天色赤，夜將旦複然。四年三月丁卯，日昏無光。五年九月戊子戌時，西北方黑雲間有赤氣如火，次及西南、正南、東南方皆赤，中有白氣貫徹，乍隱乍見。既而為雨，隨作風。至二更初，黑雲間赤氣複起於西北方，及正西、正東、東北，往來遊曳，內有白氣數道，時複出沒。其赤氣又滿中天，約四更皆散。六年正月，北京申，龍山縣西見有雲結成車牛行帳之狀，或如前後摧損之勢，晡時乃散。二月壬子朔，日食。七月癸巳，申刻，日有上背氣一，內赤外青，須臾散。九月乙酉，夜將曙，北方有赤白氣數道，曆王良下，徐行至北斗開陽、搖光之東而散。八年四月癸卯，巳刻，日暈二重，風黃外赤，移時而散。

衛紹王大安元年四月壬申，北方有黑氣如大道，東西竟天，至五更散。十二月辛酉朔，日食。三年三月辛酉辰刻，北方有黑氣如堤，內有白氣三，似龍虎之狀。十月己卯，東北、西北每至初更如月將出狀，明至夜半而滅，經月乃已。

宣宗貞祐元年十月丙午，夜有白氣三，沖紫微而貫。十一月丙申，白氣東西竟天，移時散。二年九月壬戌朔，日食，大星皆見。三年正月壬戌，日有左右珥，上有冠氣，移刻散。二月丁巳，日初出赤如血，將沒複然。六月戊申，夜有黑氣，廣如大路，自東南至於西北，其長竟天。四年二月甲申朔，日食。閏七月壬午朔，日食。

興定元年七月丙子朔，日食。二年七月庚午朔，日食。三年七月庚申，五色雲見。十月乙丑，平涼府慶雲見，遣官驗實，以告太廟，詔國中。五年正月，山東行省蒙古綱奏慶雲見，命圖以進。四月丙子，日正午，有黃暈四匝，其色鮮明。五月甲申朔，日食。

六月戊寅，日將出，有氣如大道，經醜未，曆虛危，東西不見首尾，移時沒。十二月己巳，北方有白氣，廣三尺餘，東西亙天。

元光元年十一月丁未，東北有赤雲如火。二年五月辛未，日暈不匝而有背氣。九月庚子朔，日食。

哀宗正大二年正月甲申，有黃黑昆。三年月三月庚午，省前有氣微黃，自東北亙西南，其狀如虹，中有白物十餘，往來飛翔，又有光倏見如二星，移時方滅。四年十一月乙未，日上有虹，背而向外者二，約長丈餘，兩旁俱有白虹貫之。是年六月丙辰，有白氣經天。或雲太白入井。五年十二庚子朔，日食。八年三月庚戌酉正，日忽白而失色，乍明乍暗，左右有氣似日而無光，與日相淩，而日光四齣搖盪至沒。

天興元年正月壬午朔，日有兩珥。三年正月己酉，日大赤無光，京、索之間雨血十餘裏。是日，蔡城陷，金亡。

月五星淩犯及星變

太宗天會七年十月甲寅，天旗明，河鼓直。十年閏四月丙申，熒惑入氐。八月辛亥，彗星出於文昌。十一年五月乙丑，月忽失行而南。頃之複故。七月己巳昏，有大星隕於東南，如散火。十二月丙戌，月食昴。

熙宗天會十三年十一月乙酉，月食，命有司用幣以救，著為命。十四年正月辛巳，太白晝見，凡四十餘日伏。壬辰，熒惑入月。三月丁酉夜，中星搖。九月癸未，有星大如缶，起西南，流於正西。十一月己巳，狼星搖。十五年正月戊辰，歲星犯積屍氣。

天眷二年三月辛巳朔，歲星留逆在太微。五月戊子，太白晝見。八月丁醜，太白晝見；九月辛巳，犯軒轅左星；乙巳，犯左執法；十一月戊寅，入氐。三年七月壬戌，月犯畢。十二月壬午，月掩東井東轅南第一星。

皇統元年二月甲戌，月犯掩畢大星。二年十一月己酉，月犯軒轅大星。甲寅，月犯氐東北星。三年正月己醜，熒惑逆犯軒轅次北一星。二月乙丑，月犯畢大星。閏四月癸巳，月掩軒轅左角星。八月丙申，老人星見。九月丁醜，月犯軒轅大星。四年八月癸未，熒惑入輿鬼。五年四月丙申，彗星見於西北，長丈餘，至五月壬戌始滅。六月甲辰，熒惑犯左執法。六年九月戊寅，熒惑犯西垣上將。己醜，月犯軒轅第二星。七年正月辛未，彗星出東方，長丈餘，凡十五日滅。丁亥，太白經天。七月己巳，太白經天。庚辰，熒惑犯房第二星。十一月壬戌，歲星逆犯井東扇第二星。八年閏八月丙子，熒惑入太微垣。十月甲申，太白晝見；十一月壬辰，經天。十二月丙寅，太白晝見。九年二年癸亥，月掩軒轅第二星。七月甲辰，太白、辰星、歲星合於張。丁未，熒惑犯南斗第四星。八月壬子，又曆南斗第三星。

海陵天德元年十二月甲子，土犯東井東星。二年正月乙酉，月犯昴；壬辰，犯木；乙未，犯角；二月丙寅，犯心大星。九月乙亥，太白晝見，至明年正月辛卯後不見。丁酉，月犯軒轅左角；十月乙丑，犯太微上將；十二月癸醜，犯昴。三年二月丙辰，月食。十月丁亥，月犯軒轅左角。四年正月癸卯，太白經天。二月乙亥，月掩鬼，犯鎮星。五月己亥，太白經天；丁巳，又經天。六月癸巳，太白犯井東第二星。八月辛未，太白犯軒轅大星。十一月甲辰，熒惑犯鉤鈐。丙午，月犯井北第一星。十二月乙卯朔，太白經天。丙子，月食。閏月己亥，太白經天。

貞元年正月辛醜，月犯井東第一星。四月戊寅，有星如杯，自氐入於天市，其光燭地。十二月乙卯，太白經天。庚午，月食。閏月乙酉，太白經天。二年正月庚申，太白經天。是夜，月掩昴；二月辛醜，犯心前星，三月辛巳，月食。七月癸醜，太白晝見，凡三十有三日伏。八月戊戌，熒惑入井，凡十一日而出。十一月甲子，月食。三年八月乙酉，月犯牛；九月辛亥，犯建星；十一月戊午，掩井鉞星。

正隆二年正月庚辰，太白晝見，凡六十七日伏。三年正月丁亥，有流星如杯。長二丈餘，其光燭地，出太微，沒於梗河之北。二月乙卯，熒惑入鬼。辛巳，月食。甲午，月掩歲星；六月丁酉，犯氐。九月己未，太白經天，至明年正月二十一日不見。十二月戊申，月入氐。四年九月壬寅，月掩軒轅右角；十一月壬辰，入畢，犯大星。十二月，太白晝見，凡七日。五年正月，海陵問司天提點馬貴中曰：「朕欲自交伐宋，天道如何？」貴中對曰：「去年十月甲戌，熒惑順入太微，至屏星，留退西出。《占書》熒惑常以

十月入太微庭，受制出伺無道之國。又去年十二月，太白晝見經天，占為兵喪，為不臣，為更主，又主有兵兵罷，無兵兵起。」甲午，月食。二月丁卯，太白晝見。四月甲戌，複見，凡百六十有九日乃伏。六年七月乙酉，月食。九月丙申，太白晝見。先是，海陵問司馬貴中曰：「近日天道何如？」貴中曰：「前年八月二十九日太白入太微右掖門，九月二日至端門，九日至左掖門出，並曆左右執法。太微為天子南宮，太白兵將之象，其占：兵入天子之庭。」海陵曰：「今將征伐，而兵將出入太微，正其事也。」貴中又言：「當端門而出，其占為受制，曆左右執法為受事，此當有出使者，或為兵，或為賊。」海陵曰：「兵興之際，小賊固不能無也。」是歲，海陵南伐，遇弒。

世宗大定元年十月丙午，熒惑入太微垣，在上將東。丁巳，月犯井西扇北第二星。二年正月癸巳，太白晝見。閏二月戊寅，月掩軒轅大星；三月戊申，掩太微東籓南第一星；八月乙酉，犯井西扇北第二星；九月庚戌，犯畢距星。十月戊辰，有大星如太白，起室壁間，沒於羽林軍，尾跡長丈餘。三年正月庚子，太白晝見，凡百有十日乃伏。五月辛醜，月入氐。七月庚戌，太白晝見，百二十有七日乃伏。八月丁未，月犯井距星。丙寅，太白晝見，經天。十月庚辰，月犯太微垣西上將星。十一月庚寅，太白晝見。經天。歲星入氐。凡二十四日伏。壬子，月入氐。四年正月戊子，熒惑、歲星同居氐。己醜，熒惑出氐。二月壬午，歲星退入氐，凡二十九日。九月丙午，月犯軒轅大星北次星。十一月丙申，月食，既。十二月辛卯，太白晝見經天。癸卯，月掩房北第一星。五年正月癸亥，月掩軒轅大星北次星；八月丁酉，犯井東扇第一星。十一月癸醜，熒惑入氐，凡二十一日。六年二月丙申，月犯南半東南第二星；三月己未，入氐。四月辛醜，太白晝見，八十有八日伏。六月辛巳，太白晝見；經天。九月壬子，太白晝見，百有三日乃伏；丙辰，經天；十月壬辰，複晝見，經天。十一月辛亥，金入氐，凡七日。庚申，太白晝見，經天；十二月戊子，複見，經天。癸巳，月犯上房北第二星。七年十月乙巳，火入氐，凡四日。十一月壬申，太白晝見，九十有一日伏。丁醜，歲星晝見，二日。八年正月癸未，月掩心大星；三月庚午，掩軒轅大星北一星。己醜，太白晝見，百五十有八日乃伏。五月丁卯，歲星晝見。八月甲午，太白軒轅大星。十月庚子，月掩熒惑；十一月庚午，犯昴。九年正月戊寅，月掩心後星；四月庚子，掩心前星；八月癸卯，掩昴；十二月丙戌，犯土。丁酉，太白晝見，十有六日伏。十年正月丙寅，月掩軒轅大星；七月庚子，犯五車東南星。八月戊申朔，木星掩熒惑，在參畢間。十一年二月壬戌，熒惑犯井東扇北第一星。八月癸卯，太白晝見，十二年五月辛巳，月犯心後星；

八月癸卯，犯心大星。辛亥，熒惑掩井東扇北第二星。九月丁亥，太白晝見，在日前，九十有八日伏。十月己酉，熒惑掩鬼西北星。歲星晝見，在日後，四十有七日伏。十三年閏正月辛酉，太白晝見，四十有九日伏。二月己醜，熒惑犯鬼西北星；三月癸巳朔，入鬼；次日，犯積屍氣。六月辛未，月犯心前星。十月乙丑，歲星晝見於日後，五十有三日伏。十四年三月辛醜，太白歲星晝見，十有八日伏；丙辰，二星經天，凡二日。六月己未，太白晝見，三十有九日；八月己卯，晝見，又百三十二日乃伏。庚辰，熒惑犯積屍氣。十月丙寅，歲星晝見，六日。十五年十一月甲子，太白晝見，八十有六日伏。

十二月乙丑，月掩井西扇北第一星。十六年三月庚申，月食。五月甲寅，太白晝見，五十有四日伏。庚午，月掩太白；七月丁未，犯角宿距星；甲子，掩畢宿距星。八月丙子，太白犯軒轅大星。九月丁巳，月食。十月丁醜，熒惑入太微。十一月甲寅，月掩畢星。戊辰，太白犯軒轅大星。九月丁巳，月食。十月丁醜，熒惑入太微。十一月甲寅，月掩畢距星。戊辰，熒惑犯太微上將。十二月己醜，月掩太微左執法。十七年春正月丙寅，熒惑犯太微西籓上相。九月庚戌，歲星、熒惑、太白聚於尾。十二月己巳，太白晝見，四十有四日伏。十八年七月庚辰，土星犯井東扇北第二星。九月己醜，熒惑犯左執法。十二月甲午，鎮星掩井西扇第一星，凡十日。十九年正月甲戌，月食，既。三月甲戌，熒惑犯氐距星。四月丁巳，歲星晝見，凡七日。七月丙子，太白晝見，四十有五日伏；八月癸卯，犯軒轅禦女。辛亥，熒惑掩南斗杓第二星。九月壬申，月掩畢大星。十一月辛未，熒惑掩歲星。十二月丁亥，月犯歲星。二十年二月己醜，月掩畢大星；三月丙辰，掩畢西第二星。二十一年二月戊子，月犯鎮星。戊戌，太白晝見。三月甲子，太白晝見。四月壬申，熒惑掩鬥魁第二星，十有四日。六月甲戌，客星見於華蓋，凡百五十有六日滅。七月乙亥朔，熒惑順入鬥魁中，五日。以下史闕。

二十二年五月甲申，太白書見，六十有四日伏。七月戊子，歲星晝見，二日。八月戊辰，太白晝見，百二十有八日，其經天者六十四日。十一月辛未，熒惑行氐中。乙亥，太白入氐。辛巳夜，月食，既。癸未，熒惑太白皆出氐中。十二月戊戌，熒惑犯鉤鈐。二十三年五月己卯，月食，既。九月甲申，歲星晝見，五十有五日伏。十月辛酉，太白晝見，百四十有九日乃伏。十一月丁卯，歲星晝見，三十有三日伏。閏十一月庚申，歲星晝見，九十日伏。二十四年四月己未朔，太白晝見，百四十有五日乃伏。甲申，月掩太白。九月庚子，歲星犯軒轅大星，甲辰晝見，凡五十二日伏。十月壬申，太白、辰星同度。二十五年三月乙酉，太白與月相犯，九月丁亥，月在鬥魁中，犯西第五星。十一月庚辰朔，歲星晝見，在日後，凡七十四日。壬午，太白晝見，在日後，百十有一日乃伏。十二月己未，月犯熒惑。甲子，太白晝見經天。二十六年三月丙戌，熒惑入井。鎮星犯太微東籓上相。壬辰，月食。四月丁醜，熒惑犯鬼西南星。七月丙申，月掩心前星。八月乙亥朔，日月五星會於軫。十二月乙未，月掩心前大星，又犯於後星。二十七年五月壬子，月犯心大星。六月庚辰，太白晝見，百七十有三日乃伏。癸巳，月掩昴；七月丙午，犯房南第一星。是日，太白晝見經天。十月己醜，太白入氐。十二月丁醜，月掩昴。二十八年正月己未，歲星留於房；甲子，守房北第一星。十一月丙申，鎮星入氐。庚子，太白晝見，在日前，四十有九日伏。十二月壬申，月掩昴。二十九年正月丁酉，土星留氐中，三十有七日逆行，後七十九日出氐。五月庚寅朔，太白晝見，在日後。六月丙辰，月犯太白，月北星南，同在柳宿。十一月己未，熒惑守軒轅，至戊辰退行，其色稍怒。十二月辛醜，月食，既。

章宗明昌元年二月丁亥，太白晝見。六月丁酉，月食，既。十二月乙未，月食。二年六月壬辰，月食。十一月乙丑，金木二星見在日前，十三日方伏而順行，危宿在羽林軍士、壘壁陣下，光芒明天。十二月戊子，木金相犯，有光芒。三年三月戊戌，熒惑順行犯太微西籓上將。四月丁巳，月食。己未，熒惑掩右執法，色怒而稍赤。四年正月丙子，月有暈，白虹貫其中。八月己亥，卯初三刻，歲星見，未正二刻，太白見，俱在午位。其夜歲星留胃十三度，守天廩。十月戊申，月食。五年十月癸卯，月食。十一月癸醜，太白晝見，在日前，三十有三日伏。六年正月庚寅，太白晝見，在日前，百有二日乃伏。六月庚辰，複晝見，在日後，百六十七日，唯是日經天。

承安元年四月，司天奏河津星象事，上諭宰相曰：「天道不測，當預防之。」八月壬戌，月食，九月壬午，太白晝見，在日前，百有七日乃伏。二年二月丁巳，太白晝見，在日後，百九十有五日乃伏；己未，經天。是夜，月食，既。三年正月甲寅，月食。七月庚戌，月食。五年五月庚午，月食，六月庚戌，月掩太白。

泰和元年十一月辛酉，月食。二年五月己未，月食。三年三月癸未，月食。六月戊戌，太白晝見，在日後，百有十日乃伏。四年九月乙亥，月食。五年三月壬申，月食。閏八月己巳，月食。六年五月甲申，太白晝見，在日前，七十有六日；庚戌，經天。六月辛未，歲星晝見，在日後；七月戊申，經天。八月癸卯，月暈圍太白、熒惑二星。辛亥，歲星辰見，至夜五更，與東井距星相去七寸內。癸醜，夜半有流星如太白，其色赤，起於婁宿。己未卯正初刻，太白晝見，在日前。其夜五更，熒惑與輿鬼、積屍氣相犯，在七寸內。庚申卯正初，太白晝見，在日後。其夜五更初，熒惑在輿鬼、積屍氣中。壬申，太白晝見，經天，在日後。十月丙午，歲星犯東井距星。十一月壬午，太白入氐。七年正月丙戌初更，月有暈圍歲、鎮二星，在參畢間。辛卯，月食。三月癸醜，月掩軒轅大星。七月戊子，月食。九月己卯初更，月在南斗魁中。旦，歲星在輿鬼中。八年正月丙戌，月食。七月戊戌朔，太白晝見，在日後。八月壬戌，太白、歲星光芒相及，同在張一度。十一月庚子未刻，有流星如太白者二，光芒如炬，幾一丈，起東北，沒東南。

衛紹王大安元年正月辛醜，有飛星如火，起天市垣，尾跡如赤龍之狀，移刻散。二月乙丑朔，太白晝見，經天。六月丁醜，月食。十月乙丑，月食熒惑。丙寅，歲星犯左執法。二年正月庚戌朔，日中有流星出，大如盆，其色碧，西行，漸如車輪，尾長數丈，沒於濁中，至地複起，光散如火，移刻滅。二月，客星入紫微中，其光散如赤龍之狀。三年正月乙酉，熒惑入氐中，凡十有一日乃出。二月，熒惑犯房；閏月，犯鍵閉星；十月癸巳，犯壘壁陣。

崇慶元年春三月，日正午，日、月、太白皆相去咫尺。

宣宗貞祐元年十一月丙子，熒惑入壘壁陣。二年二月庚戌，月食。八月丁未，月食。

九月丁亥，太白晝見於軫。十一月庚辰，鎮星犯太微東垣上相。辛巳，熒惑犯房、鉤鈐。三年七月庚申，有流星如太白，其色青白，有尾出紫微垣北極之旁，入貫索中。己卯，月入畢，至戊夜犯畢大星。八月辛醜，月食，既。十二月庚寅，太白晝見於危，八十有五日伏。四年正月乙卯夜，中天有流星大如十，色赤長丈余，墜於西南，其聲如雷。二月己亥，月食。四月丁酉，太白晝見於奎，百九十有六日乃伏。六月丙申，歲星晝見於奎，百有一日乃伏。閏七月乙未，月食；辛醜，犯畢。十一月丙戌，月暈歲星，歲在奎，月在壁；己醜，犯畢大星；十二月戊午，複犯畢大星。

興定元年正月乙酉，月犯畢左股第二星。四月戊辰，太白晝見於井，百六十有二日乃伏。八月戊申，歲星晝見於昴，六十有七日伏。九月癸巳，月犯東井西扇第二星。十月癸醜，夜有流星大如杯，尾長丈余，自軒轅起貫太微，沒於角宿之上。十一月癸未，月暈歲星、熒惑二星，木在胃，火在昴。丙戌，太白晝見。十二月戊午，月食。二年六月乙卯，月食。八月壬戌，有流星大如杯，尾長丈餘，其光燭地，起建星，沒尾中。一雲自東北至西北而墜，其光如塔狀，先有聲如風，後若雷者三，窗紙皆震。十月庚申，月犯軒轅左角之少民星。十二月壬子，月食，既。三年五月庚戌，月食，既。壬子，太白晝見於參，三十有六日經天，又百八十四日乃伏。七月壬寅初昏，在星自西南來，其光燭地，狀如月而稍不圓，色青白，有小星千百環之，若迸火然，墜於東北，少頃有聲如鼓。八月丁卯，歲星犯輿鬼東南星。己巳，歲星晝見於柳，百有九日乃伏。十一月乙巳，月食。癸醜，白虹二，夾月，尋複貫之。四年正月庚子，月犯東井。三月甲寅，歲星犯鬼、積屍氣。五月甲辰，月食；六月戊辰，犯鎮星。己巳，太白晝見於張，百八十有四日乃伏。十一月壬辰，歲星晝見於翼，六十有七日，夜又犯靈臺北第一星。五年正月辛醜，太白晝見於牛，二百三十有二日乃伏。司天夾穀德玉等奏以為臣強之象，請致祭以禳之。宣宗曰：「鬥、牛吳分，蓋宋境也。他國有災，吾禳之可乎。」九月庚戌，歲星犯左執法。閏十二月戊子，熒惑犯軒轅。甲午，月犯熒惑。戊戌，鎮星晝見於軫。己亥，太白晝見於室。六年正月辛酉，月犯熒惑；壬戌，犯軒轅。三月壬子，月食太白。癸亥，月食。丙寅，歲星犯太微左執法。七月乙亥，太白經天，與日爭光。八月己卯，彗星出於亢宿、右攝提、周鼎之間，指大角，太史奏：「除舊佈新之象，宜改元修政以消天變。」於是改是年為元光元年。九月丁未，滅。壬申，月食歲星。

元光二年八月乙亥，熒惑入輿鬼，掩積屍氣；十月壬午，犯靈台；十一月，又犯心大星。

哀宗正大元年正月丙午，月犯昴；三月癸醜，犯熒惑。是月，熒惑逆行犯左執法。四月癸酉，熒惑犯右執法。乙未，太白、辰星相犯。三年十一月丙辰，月掩熒惑。丁巳，熒惑犯歲星；庚申，犯壘壁陣。癸酉，五星並見於西南。十二月，熒惑入月。四年正月壬戌，熒惑犯太白。六月丙辰，太白入井。七月丁亥，熒惑犯鬥從西第二星。五年五月乙酉，月掩心大星。七年十月己巳，月暈，至五更複有大連環貫之，絡北斗，內有戟氣。十二月庚寅，有星出天津下，大如鎮星而色不明，初犯輦道，二日見於東北，在織女南；乙未，入天市垣，戊申方出；癸醜，曆房北，複東南行，入積薪，凡二十五日而滅。

天興元年七月乙巳，太白、歲星、熒惑、太陰俱會於軫、翼，司天武亢極言天變，上惟歎息，竟亦不之罪也。八月甲戌，太白、歲星交。閏九月己酉，彗星見東方，色白，長丈餘，彎曲如象牙，出角、軫南行，至十二日長二丈，十六日月燭不見，二十七日五更複出東南，約長四丈餘，至十月一日始滅，凡四十有八日。司天奏其咎在北，哀宗曰：「我亦北人，今日之事，我當滅也，何乃不先不後，適丁此乎！」

卷二十一 志第二 曆上

步氣朔第一 步卦候第二 步日躔第三

昔者聖人因天道以授人時，厘百工以熙庶政，步推之法，其來尚矣。自漢太初迄於前宋，治曆者奚啻七十餘家，大概或百年或數十年，率一易焉。蓋日月五星盈縮進退，與夫天運，至不齊也，人方制器以求之，以俾其齊，積寡至多，不能無爽故爾。

金有天下百餘年，曆惟一易。天會五年，司天楊級紹造《大明曆》，十五年春正月朔，始頒行之。其法，以三億八千三百七十六萬八千六百五十七為曆元，五千二百三十為日法。然其所本，不能詳究，或曰因宋《紀元曆》而增損之也。正隆戊寅三月辛酉朔，司天言日當食，而不食。大定癸巳五月壬辰朔，日食，甲午十一月甲申朔，日食，加時皆先天。丁酉九月丁酉朔，食乃後天。由是占候漸差，乃命司天監趙知微重修《大明曆》，十一年曆成。時翰林應奉耶律履亦造《乙未曆》。二十一年十一月望，太陰虧食，遂命尚書省委禮部員外郎任忠傑與司天曆官驗所食時刻分秒，比校知微、履及見行曆之親疏，以知微曆為親，遂用之。明昌初，司天又改進新曆，禮部郎中張行簡言：「請俟他日月食，覆校無差，然後用之。」事遂寢。是以終金之世，惟用知微曆，我朝初亦用之，後始改《授時曆》焉。今其書存乎太史，采而錄之，以為《曆志》。

步氣朔第一

演紀：上元甲子距今大定庚子，八千八百六十三萬九千六百五十六年。

日法：五千二百三十分。

歲實：一百九十一萬二百二十四分。

通餘：二萬七千四百二十四分。

朔實：一十五萬四千四百四十五分。

通閏：五萬六千八百八十四分。

歲策：三百六十五日，餘一千二百七十四分。

朔策：二十九日，餘二千七百七十五分。

氣策：一十五日，餘一千一百四十二分，六十秒。

望策：一十四日，餘四千二分，四十五秒。

象策：七日，餘二千一分，二十二秒半。

沒限：四千八十七分，三十秒。

朔虛分：二千四百五十五分。

旬周：三十一萬三千八百分。

紀法：六十。

秒母：九十。

求天正冬至

置上元甲子以來積年，歲實乘之，為通積分。滿旬周去之，不盡以日法約之為日，不盈為餘，命甲子算外，即所求天正冬至日大小餘。

求次氣

置天正冬至大小餘，以氣策累加之，秒盈秒母從分，分滿日法從日，即得次氣日及餘秒。

求天正經朔

以朔實去通積分，不盡為閏餘，以減通積分為朔積分。滿旬周去之，不盡如日法而一為日，不盈為餘，即所求天正經大小餘也。

求弦望及次朔

置天正經朔大小餘，以象策累加之，即各得弦、望及次朔經日及餘秒也。

求沒日

置有沒之恆氣小餘，如沒限以上，為有沒之氣。以秒母乘之，內其秒，用減四十七萬七千五百五十六，余滿六千八百五十六而一，所得並恆氣大餘，命為沒日。

求滅日

置有滅之朔小餘，經朔小餘不滿朔虛分者。六因之，如四百九十一而一，所得並經朔大餘，命為滅日。

步卦候第二

候策：五，餘三百八十，秒八十。

卦策：六，餘四百五十七，秒六。

貞策：三，餘二百二十八，秒四十六。

秒母：九十。

辰法：二千六百一十五。

半辰法：一千三百七半。

刻法：三百一十三，秒八十。

辰刻：八，十百四分，秒六十。

半辰刻：四，五十二分，秒三十。

秒母：一百。

求七十二候

置中氣大小餘，命之為初候，以候策累加之，即次候及末候也。

求六十四卦

置中氣大小餘，命之為公卦；以卦策累加之，得辟卦；又加之，得侯內卦。以貞策加之，得節氣之初，為侯外卦；又以貞策加之，得大夫卦。又以卦策加之，為卿卦。

求土王用事

以貞策減四季中氣大小餘，即土王用事日也。

求發斂

置小餘，以六因之，如辰法而一為辰。如不盡，以刻法除之為刻。命子下算外，即得加時所在辰刻及分。如加半辰法，即命子刻初。

表略

步日躔第三

周天分：一百九十一萬二百九十三分，五百三十秒。

歲差：六十九，五百三十秒。秒母一萬。

周天諶：三百六十五度，二十五分，六十八秒。

象限：九十一，三十一分，九秒。

二十四氣日積度及盈縮

求每日盈縮朓朒

各置其氣損益率，求盈縮之損益，求朒磕用朒磕之損益。六因，如象限而一，為氣中率。與後氣中率相減，為合差。半合差加減其氣中率，為初末泛率。至後：加初，減末。分後：減初，加末。又置合差，六因，如象限而一，為日，半之，加減初未泛率，為初末定率。至後：減初，加末。分後：加初，減末。以日差累加減其氣初末定率，為每日損益分。至後減，分後加。各以每日損益分加減氣下盈縮、朒磕，為每日盈縮、朒磕二分前一氣元後率相減為合差者，皆用前氣合差。

求經朔弦望入氣

置天正閏餘，以日法除為日，不滿為餘，如氣策以下，以減氣策，為入大雪氣。以上去之，餘亦減氣策，為入小雪氣。即得天正經朔入氣日及餘也。以象策累加之，滿氣策去之，即得弦、望入次氣日及餘。因加，後朔入氣日及餘也。

求每日損益、盈縮、朒磕

以日差益加減損加減其氣初損益率，為每日損益率。馴積損益其氣盈縮、朒磕積，為每日盈、朒磕積。

求經朔弦望入氣朒磕定數

各以所入恆氣小餘，以乘其日損益率，如日法而一，以所損益其下朒磕積為定數。

赤道宿度

鬥二十五度　牛七度少　女十一度少　虛九度少秒六十八危十五度半室十七度壁八度太

右北方七宿九十四度秒六十八

奎十六度半婁十二度胃十五度昴十一度少畢十七度少觜半度參十度半

右西方七宿八十三度井三十三度少鬼二度半柳十三度太星六度太張十七度少翼十八度太　軫十七度

右南方七宿一百九度少角十二度亢九度少氐一十六度房五度太心六度少尾十九度少箕十度半

右東方七宿七十九度

求冬至赤道日度

置通積分，以周天分去之，餘日法而一為度，不滿退除為分秒。以百為母。命起赤道虛宿七度外去之，至不滿宿，即所求年天正冬至加時日躔赤道度及分秒。

求春分夏至秋分赤道日度

置天正冬至加時赤道日度，累加象限，滿赤道宿次去之，即各得春分、夏至、秋分加時日在宿度及分秒。

求四正赤道宿積度

置四正赤道宿全度，以四正赤道日度及分減之，餘為距後度。以赤道宿度累加之，各得四正後赤道宿積度及分。

求赤道宿積度入初末限

視四正後赤道宿積度及分，在四十五度六十五分秒五十四半以下為入初限，以上者用減象限，餘為入末限。

求二十宿黃道度

以四正後赤道宿入初末限度及分，減一百一度，余以初末限度及分乘之，進位，滿百為分，分滿百為度。至後以減、分後以加赤道宿積度，為其宿黃道積度。以前宿黃道積度減之其四正之宿，先加象限，然後前宿減之。為其宿黃道度及分。其分就約為太、半、少。

黃道宿度

鬥二十三度牛七度女十一度虛九度少秒六十八危十六度室十八度少壁九度半

右北方七宿九十四度六十八秒

奎十七度太婁十二度太胃十五度半昴十一度畢十六度半觜半度參九度太

右西方七宿八十三度太一百七十七、七十五、六十八

井三十度半鬼二度半柳十三度少星六度太張十七度太翼二十度軫十八度半

右南方七宿一百九度少二百八十七、六十八

角十二度太亢九度太氐十六度少房五度太心六度尾十八度少箕九度半

右東方七宿七十八度少三百六十五、二十五、六十八

前黃道宿度，依今曆歲差所在算定。如上考往古，下驗將來，當據歲差，每移一度，依術推變當時宿度，然後可步七曜，知其所在。

求天正冬至加時黃道日度

以冬至加時赤道日度及分秒，減一百一度，餘以冬至赤度及分秒乘之，進位，滿百為分，分滿百為度。命曰黃赤道差。用減冬至加時赤道日度及分秒，即所求年天正冬至加時黃道日度及分秒。

求二十四氣加時黃道日度

置所求年冬至日躔黃赤道差，以次年黃赤道差減之，餘以所求氣數乘之，二十四而一，所得以加其氣中積及約分，又以其氣初日盈縮數盈加縮減之，用加冬至加時黃道日度，依宿次去之，即各得其氣加時黃道日躔宿度及分秒。如其年冬至加時赤道宿度空分秒在歲差以下者，即加前宿全度，然後求黃赤道差，餘依術算。

求二十四氣每日晨前夜半黃道日度

副置其氣小餘，以其氣初日損益率乘之，盈縮之損益。萬約之為分，應益者盈加縮減，應損者盈減縮加其副，日法除之為度，不滿退除為分秒，以減其氣加時黃道日度，即各得其氣初日晨前夜半黃道日度。每日加一度，以百約每日損益率，盈縮之損益。應益者盈加縮減，應損者盈減縮加，為每日晨前夜半黃道日度及分秒。

求每日午中黃道日度

置一萬分，以所入氣日盈縮損益率，應益者盈加縮減，應損者盈減縮加，皆加減損益率，餘半之，滿百為分，不滿為秒，以加其日清晨前夜半黃道日度，即其日午中日躔黃道宿度及分秒。

求每日午中黃道積度

以二至加時黃道日度，距至所求日午中黃道日度，為入二至後黃道積度及分秒。

每日午中黃道入初末限

視二至後黃道積度，在四十三度一十二分秒八十七以下為初限，以上用減象限，餘為入末限。其積度滿象限去之，為二分後黃道積度，在四十八度一十八分秒二十二以下為初限，以上用減象限，餘為入末限。

求每日午中赤道日度

以所求日午中黃道積度，入至後初限，分後末限，度及分秒，進三位，加二十萬二千五十少，開平方除之，所得減去四百四十九半，余在初限者，直以二至赤道日度加而命之。在末限者，以減象限，餘以二分赤道日度加而命之。即每日午中赤道日度。以所求日午中黃道積度，入至後末限，分後初限，度及分秒，進三位，用減三十萬三千五十少，開平方除之，所得，以減五百五十半，其在初限者，以所減之餘，直以二分赤道日度加而命之。在末限者，以減象限，餘以二至赤道日度加而命之。即每日午中赤道日度。

太陽黃道十二次入宮宿度，雨水，危十三度三十九分五十秒外，入衛分，陬訾之次，辰在亥。春分，奎二度三十五分八十五秒外，入魯分，降婁之次，辰在戌。穀雨，胃四度二十四分三十三秒外，入趙分，大樑之次，辰在酉。小滿，畢七度九十六分六秒外，入晉分，實沈之次，辰在申。夏至，井九度四十七分一十秒外，入秦分，鶉首之次，辰在未。大暑，柳四度九十五分一十六秒外，入周分，鶉火之次，辰在午。處暑，張十五度五十六分三十五秒外，入楚分，鶉尾之次，辰在巳。秋分，軫十度四十四分五秒外，入鄭分，壽星之次，辰在辰。霜降，氐一度七十七分七十七秒外，入宋分，大火之次，辰在卯。小雪，尾三度九十七分九十二秒外，入燕分，析木之次，辰在寅。冬至，鬥四度三十六分六十六秒外，入吳越分，星紀之次，辰在醜。大寒，女二度九十一分九十一秒外，入齊分，玄枵之次，辰在子。

求入宮時刻

各置入宮宿度及分秒，以其日晨前夜半日度減之，相近一度之間者求之。餘以日法乘其分，其秒從於下，亦通乘之，為實；以其日太陽行分為法，實如法而一，所得，依發斂加時求之，即得其日太陽入宮時刻及分秒。

○步晷漏第四

中限：一百八十二日，六十二分，一十八秒。

冬至初限，夏至末限：六十二日，二十分。

夏至初限，冬至末限：一百二十日，四十二分。

冬至地中晷影常數：一丈二尺八寸三分。

夏至地中晷影常數：一尺五寸六分。

周法：一千四百二十八。

內外法：一萬八百九十六。

半法：二千六百一十五。

日法：四分之三：三千九百二十二半。

日法：四分之一：一千三百七半。

昏明分：一百三十分，七十五秒。

昏明刻：二刻，一百五十六分，九十秒。

刻法：三百一十三分，八十秒。

秒母：一百。

求午中入氣中積

置所求日大餘及半法，以所入之氣大小餘減之，為其日午中入氣。以加其氣中積，為其日午中中積。小餘以日法除為約分。

求二至後午中入初末限

置午中中積及分，如中限以下，為冬至後。以上去中限，為夏至後。其二至後，如在初限以下，為初限。以上覆減中限，餘為入末限也。

求午中晷影定數

視冬至後初限、夏至後末限，百通日，內分，自相乘，副置之。以一千四百五十除之，所得加五萬三百八十，折半限分並之；除其副為分。分滿十為寸，寸滿十為尺，用減冬至地中晷影常數，為所求晷影定數。視夏至後初限、冬至後末限，百通日，內分，自相乘為上位。下置入限分，以二百二十五乘，百約之，加一十九萬八千七十五為法。夏至前後半限以上者，減去半限，列於上位。下位置半限。各百通日，內分，先相減，後相乘。以七千七百除之，所得以加其法反除上位，為分，分滿十為寸，寸滿十為尺，用加夏至地中晷影常數，為所求晷影定數。

求四方所在晷影

各於其處測冬夏二至晷影，乃相減之餘，為其處二至晷差。亦以地中二至晷數相減，為地中二至晷差。其所求日在冬至後初限、夏至後末限者，如在半限以下，倍之；半限以上，覆減半限，餘亦倍之，併入限日，三因折半，以日為分，十為寸，以減地中二至晷差為法。置地中冬至晷影常數，以所求日地中晷影定數減之，餘以其年二至晷差乘之為實。實如法而一，所得，以減其處冬至晷數，即得其處其日晷影定數。所求日在夏至後初限、冬至後末限者，如在半限以下，倍之；半限以上，覆減半限，餘亦倍之，併入限日，三因四除，以日為分，十為寸，以加地中二至晷差為法。置所求日地中晷影定數，以地中夏至晷影常數減之，餘以其處二至晷差乘之為實。實如法而一，所得，以加其處夏至晷數，即得其處其日晷影定數。

二十四氣陟降及日出分

表略

二分前後陟降率

春分前三日太陽入赤道內，秋分後三日太陽出赤道外，故其陟降與他日不倫，今各別立數而用之。

驚蟄，十二日，陟四六十七，一十六此為末率，於此用畢。其減差亦止於此。十三日，陟四四十一，六。十四日，陟四三十六，九十。十五日，陟四一。

秋分，初日，降四三十八。一日，降四三十九。二日，降四五十七。三日降四六十八。此為初率，始用之。其加差亦始於此。

求每日出入晨昏半晝分

各以陟降初率，陟減降加其氣初日日出分，為一日下日出分。以增損差，仍加減加減差。增損陟降率，馴積而加減之，即為每日日出分。覆減日法，餘為日入分。以日出分日入分而半之，為半晝分。以昏明分減日出分為晨分，加日入分為昏分。

求日出入辰刻

置日出入分，以六因之，滿辰法而一，為辰數，不盡，刻法除之為刻數，不滿為分，命子正算外，即得所求。

求晝夜刻

置日出分，十二乘之，刻法而一，為刻，不滿為分，即為夜刻。覆減百刻，餘為晝刻。

求更點率

置晨分，四因，退位為更率。二因更率，退位為點率。

求更點所在辰刻

置更點率，以所求更點數因之，又六因，內加昏明分，滿辰法而一，為辰數。不盡，滿刻法除之為刻數，不滿為分，命其辰刻算外，即得所求。

求四方所在漏刻

各於所在下水漏，以定其處冬至或夏至夜刻，乃與五十刻相減，餘為至差刻。置所求日黃道去赤道內外度及分，以至差刻乘之，進一位，如二百三十九而一，為刻，不盡以刻法乘之，退除為分，內減外加五十刻，即所求日夜刻，以減百刻，餘為晝刻。其日出入辰刻及更點差率算等，並依術求之。

求黃道內外度

置日出分，如日法四分之一以上，去之，餘為外分。如日法四分之一以下，覆減之，餘為內分。置內外分，千乘之，如內外法而一，為度，不滿退除為分，即為黃道去赤道內外度。內減外加象限，即得內道去極度。

求距中度及更差度

置半法，以晨分減之，餘為距中分，百乘之，如周法而一，為距中度。用減一百八十三度一十二分八十四秒，餘四因退位，為每更差度。

求昏明五更中星

置距中度，以其日午中赤道日度加而命之，即昏中星所格宿次，因為初更中星。以更差度累加之，命赤道宿次去之，即得逐更及明中星。

卷二十二 志第三 曆下

步月離第五 步交會第六 步五星第七

步月離第五

轉終分：一十四萬四千一百一十，秒六千六十六。

轉終日：二十七日，餘二千九百，秒六千六十六。

轉中日：一十三日，餘四千六十五，秒三千三十三。

朔差日：一，餘五千一百四，秒三千九百三十四。

象策：七日，餘二千一分，二十二秒半。

秒母：一萬。

上弦：九十一度，三十一分，四十二秒。

望：一百八十二度，六十二分，八十四秒。

下弦：二百七十三度，九十四分，二十六秒。

月平行度：十三度，三十六分，八十七秒半。

分、秒母：一百。

七日：初數，四千六百四十八。末數，五百八十二。

十四日：初數，四千六十五。末數，一千一百六十五。

二十一日：初數，三千四百八十三。末數，一千七百四十七。

二十八日：初數，二千九百一。末數，二千三百二十九。

求經朔弦望入轉

置天正朔積分，以轉終分及秒去之，不盡，如日法而一，為日，不滿為餘秒，即天正十一月經朔入轉日及餘秒。以象策累加之，去命如前，即得弦、望經日加時入轉日及餘秒。徑求次朔入轉。以朔差加之。

轉定分及積度朓棵率

表略

求朔弦望入轉朓棵定數

置入轉小餘，以其日算外，損益率乘之，如日法而一，所得，以損益積為定數。其四七日下余，如初數以下，初率乘之，初數而一，以損益朓棵積為定數。如初數以上，初數減之，餘乘末率，末數而一，便為朓棵定數。

求朔弦望定日

置經朔、弦、望小餘，朓減朒加入氣入轉朓棵定數，滿與不足，進退大餘，命甲子算外，各得定朔、弦、望日辰及餘。定朔前幹名與後幹名同者，其月大；不同者，其月小。月內無中氣者為閏。視定朔小餘：秋分後，在日法四分之三以上者，進一日。春分後，定朔日出分與春分日出分相減之餘，三約之，用減四分之三，定朔小餘及此數以上者，亦進一日。或有交，虧初在日入前者，不進之。

定弦、望小餘在日出分以下者，退一日。望或有交，虧初在日出前者，小餘雖在日出後，亦退之。如十七日望者，又視定朔小餘在四分之三以下之數，春分後用減定之數。與定望小餘在日出分以上之數相較之；朔少望多者，望不退，而朔猶進之。望少朔多者，朔不進，而望猶退之。日月之行，有盈有縮，遲疾加減之數，或有四大三小；若隨常理，當察其時早晚，隨所近而進退之，使不過三大二小。

求定朔弦望中積

置定朔、弦、望大小餘與經朔、弦、望大小餘相減之餘，以加減經朔、弦、望入氣日餘，經朔、弦、望少即加之，多即減之。即為定朔、弦、望入氣。以加其氣中積，即為定朔、弦、望中積。其餘以日法退除為分秒。

求定朔弦望加時日度

置定朔、弦、望約餘，以所入氣日損益率乘，盈縮損益。萬約之，以損益其下盈縮積，乃盈加縮減定朔弦望中積；又以冬至加時日躔黃道宿度加之，依宿次去之，即得定朔、弦、望加時日所在度及分秒。又置定朔、弦、望約餘，副置之。以乘其日盈縮之損益率，萬約之，應益者盈加縮減，應損者盈減縮加其副，滿百為分，分滿百為度，以加其日夜半日度，命之，各得其日加時日躔黃道宿次。若先於曆註定每日夜半日度，即為妙也。

求定朔弦望加時月度

凡合朔加時日月同度，其定朔加時黃道日度，即為定朔加時黃道月度。弦、望各以弦、望度加定弦、望加時黃道日度，依宿次去之，即得定朔、弦、望加時黃道月度及分秒。

求夜半午中入轉

置經朔入轉，以經朔小餘減之，為經朔夜半入轉。又經朔小餘與半法相減之餘，以加減經朔加時入轉，經朔少，如半法加之；多，如半法減之。為經朔午中入轉。若定朔大餘有進退者，亦加減轉入，否則因經為定。每月累加一日，滿終日及餘秒去命如前，各得每日夜半、午中入轉。求夜半，因定朔夜半入轉累加之。求午中，因定朔午中入轉累加之。求加時入轉者，如求加時入氣術。

求加時及夜半月度

置其日入轉算外轉定分，以定朔、弦、望小餘乘之，如日法而一，為加時轉分。分滿百為度。減定朔、弦、望加時月度，為夜半月度。以所得轉定分累加之，即得每日夜半月度。或朔至弦、望，或至後朔，皆可累加之。然近則差少，遠則差多。置所求前後夜半相距月度為行度，計其相距入轉積度，與行度相減，餘以相距日數除為日差，行度多以日差加每日轉定分，行度少以日差減每日轉定分，然後用之可中。或欲速求，用此數，欲究其故，宜用後術。

求晨昏月度

置其日晨分，乘其日算外轉定分，日法而一，為晨轉分。用減定分，餘為昏轉分。又以朔、弦、望定小餘、乘轉定分，日法而一，為加時分。以減晨、昏轉分，為前；不足，覆減之，為後。乃前加後減加時月度，即晨昏月所在宿度及分秒。

求朔弦望晨昏定程

各以其朔昏定月，減上弦昏定月，餘為朔後昏定程。以上弦昏定月，減望昏定，餘為上弦後昏定程。以望晨定月，減下弦晨定月，餘為望後晨定程。以下弦晨定月，減後朔晨定月，餘為下弦後晨定程。

求每日轉定度

累計每程相距日下轉積度，與晨昏定程相減，餘以相距日數除之，為日差，定程多加之，定程少減之。以加減每日轉定分，為轉定度。因朔、弦、望晨昏月，每日累加之，滿宿次去之，為每日晨昏月度及分秒。凡注曆：朔日以後注昏月，望後一日注晨月。古曆有九道月度，其數雖繁，亦難削去，具其術如後。

求平交日辰

置交終日及餘秒，以其月經朔加時入交泛日及餘秒減之，為平交入其月經朔加時後日及餘秒。以加其月經朔大小餘，其大餘命甲子算外，即平交日辰及餘秒。求次交者，以交終日及餘秒加之，大余滿紀法去之，命如前，即次平交日辰及餘秒。

求平交入轉朓棵定數

置平交小餘，加其日夜半入轉餘，以乘其日損益率，日法而一，所得，以損益其下朓朒積，為定數。

求正交日辰

置平交小余，以平交入轉朓棵定數，朓減朒加之，滿與不足，進退日辰，即正交日辰及餘秒。與定朔日辰相距，即所在月日。

求經朔加時中積

各以其月經朔加入氣日及餘，加其氣中積餘，其日命為度，其餘以日法退除為分秒，即其經朔加時中積度及分秒。

求正交加時黃道月度

置平交入經朔加時後算及餘秒，以日法通日，內餘，進二位，如三萬九千一百二十一分為度，不滿退除為分秒，以加其月經朔加時中積，然後以冬至加時黃道日度加而命之，即其得其月正交加時月離黃道宿度及分秒。如求次交者，以交終度及秒加而命之，即得所求。

求黃道宿積度

置正交時黃道宿全度，以正交加時月離黃道宿度及分秒減之，餘為距後度及分秒，以黃道宿度累加之，即各得正交後黃道宿積度及分秒。

求黃道宿積度入初末限

置黃道宿積度及分秒，滿交象度及分秒去之，如在半交象以下，為初限；以上者，以減交象度及分秒，餘為入末限。入交積度交象度並在交會術中。

求月行九道宿度

凡月行所交：冬入陰曆，夏入陽曆，月行青道。冬至夏至後，青道半交在春分之宿，當黃道東。立冬立夏後，青道半交在立春之宿，當黃道東南。至所沖之宿亦如之。冬入陽曆，夏入陰曆，月行白道。冬至夏至後，白道半交在秋分之宿，當黃道西。立冬立夏後，白道半交在立秋之宿，當黃道西北。至所沖之宿亦如之。春入陽曆，秋入陰曆，月行硃道。春分秋分後，硃道半交在夏至之宿，當黃道南。立春立秋後，硃道半交在立夏之宿，當黃道西南。至所沖之宿亦如之。春入陰曆，秋入陽曆，月行黑道。春分秋分後，黑道半交在冬至之宿當黃道北。立春立秋後，黑道半交在立冬之宿，當黃道東北。至所沖之宿亦如之。四序離為八節，至陰陽之所交，皆與黃道相會，故月行有九道。各以所入初末限度及分秒，減一百一度，餘以所入初末限度及分乘之，半而退位為分，分滿百為度，命為月道與黃道泛差。凡日以赤道內為陰，外為陽；月以黃道內為陰，外為陽。故月行正交，入夏至後宿度內為同名，入冬至後宿度內為異名。其在同名者，置月行與黃道泛差，九因八約之，為定差，半交後，正交前，以差減；正交後，半交前，以差加。此加減出入六度，正，如黃赤道相交同名之差，若較之漸異，則隨交所在，遷變不同也。仍以正交度距秋分度數，乘定差，如象限而一，所得為月道與赤道定差。前加者為減，減者為加。其中異名者，置月行與黃道泛差，七因八約之，為定差。半交後，以差加；正交後，半交前，以差減。此加減出入六度，異，如黃道赤道相交異名之差，較之漸同，則隨交所遷變不常。仍以正交度距春分度數，乘定差，如象限而一，所得為月道與赤道定差。前加者為減，減者為加。各加減黃道宿積度，為九道宿積度。以前宿九道積度減之，為其宿九道度及分。其分就近約為太半少。論春夏秋冬以四時日所在宿度為正。

求正交加時月離九道宿度

以正交加時黃道日度及分，減一百一度，餘以正交度及分乘之，半而退位為分，分滿百為度，命為月道與黃道泛差。其在同名者，置月行與黃道泛差。九因八約之，為定差，以加；仍以正交度距秋分度數，乘定差，如象限而一，所得為月道與赤道定差，以減，其在異名者，置月行與黃道泛差，七因八約之，為定差，以減；仍以正交度距春分度數，乘定差，如象限而一，所得為月道與赤道定差，以加。置正交加時黃道月度及分，以二差加減之，即為正交加時月離九道宿度及分。

求定朔望加時月所在度

置定朔加時日躔黃道宿次，凡合朔加時，月行潛在日下，與太陽同度，是為加時月離宿次。各以弦、望度及分秒，加其所當弦、望加時月躔黃道宿度，滿宿次去之，命如前，各得定朔、弦、望加時月所在黃道宿度及分秒。

求定朔弦望加時九道月度

各以朔、弦、望加時月離黃道宿度及分秒，加前宿正交後黃道積度，為定朔、弦、望加時正交後黃道積度。如前求九道積度，以前宿九道積度減之，餘為定朔、弦、望加時九道月離宿度及分秒。其合朔加時，若非正交，則日在黃道，月在九道，所入宿度，雖多少不同，考其兩極，若應繩准。故雲：月行潛在日下，與太陽同度，即為加時九道月度。其求晨昏夜半月度，並依前術。

步交會第六

交終分：一十四萬二千三百一十九，秒九千三百六十八。

交終日：二十七日，餘一千一百九分，秒九千三百六十八。

交中日：十三，餘三千一百六十九，秋九千六百八十四。

交朔日：二，餘一千六百六十五，秒六百三十二。

交望日：十四，餘四千二，秒五千。

秒母：一萬。

交終：三百六十三度，七十九分，三十六秒。

交中：一百八十一度，八十九分，六十八秒。

交象：九十度，九十四分，八十四秒。

半交象：四十五度，四十七分，四十二秒。

日蝕既前限：二千四百。定法：二百四十八。

日蝕既後限：三千一百。定法：三百二十。

月蝕限：五千一百。

月蝕既限：一千七百。定法：三百四十。

分秒母：一百。

求朔望入交

置天正朔積分，以交終分去之，不盡，如日法而一，為日，不滿為餘，即天正十一月經朔加時入交泛日及餘秒。交朔加之，得次朔。交望加之，得次望。再加交望，亦得次朔。各為朔、望入交泛日及餘秒

求定朔每日夜半入交

各置入交泛日及餘秒，減去經朔、望小餘，即為定朔、望夜半入交泛日及餘秒。若定朔、望有進退者，亦進退交日，否則因經為定。大月加二日，小月加一日，餘皆加四千一百二十秒六百三十二，即次朔夜半入交。累加一日，滿交終日及餘秒去之，即每日夜半入交泛日及餘秒。

求定朔望加時入交

置經朔、望加時入交泛日及餘秒，以入氣入轉朓棵定數，朓減朒加之，即定朔加時入交泛日及餘秒。

求定朔望加時入交積度及陰陽曆

置定朔、望加時入交泛日，以日法通之，內餘，進二位，如三萬九千一百二十一而一為度，不滿退除為分秒，即定朔、望加時月行入交積度。以定朔、望加時入轉遲疾度，遲減疾加之，即月行之入交定積度。如交中度以下，入陽曆積度；以上，去之，餘為入陰曆積度。每日夜半，准此求之。

求月去黃道度

視月入陰陽曆積度及分，如交象以下，為少象；以上，覆減交中，餘為老象。置所入老少象度於上，列交象度於下，相減相乘，倍而退位為分，滿百為度，用減所入老少象度及分，餘又與交中度相減相乘，八因之，以百一十除為分，分滿百為度，即得月去黃道度。

求朔望加時入交常日及定日

朔望入交泛日，以入氣朓棵定數，朓減朒加之，為入交常日。

又置入轉朓棵定數，進一位，一百二十七而一，所得朓減朒加入交常日，為入交定日　及餘秒。

求人交陰陽曆前後分

視入交定日，如交中以下，為陽曆；以上，去之，為陰曆。如一日上下，以日法通日為分。為交後分。十三日上下，覆減交中，為交前分。

求日月蝕其定餘

置朔、望入氣入轉朓棵定數，同名相從，異名相消，以一千三百三十七乘之，定朔、望加時入轉算外轉定分除之，所得，以朓減朒加經朔、望小餘，為泛餘。

日蝕：視泛餘如半法以下，為中前分；半法以上，去半法，為中後分。置中前後分，與半法相減相乘，倍之，萬約為分，曰時差。中前，以時差減泛余為定餘，覆減半法，餘為午前分。中後，以時差加泛為定餘，減去半法，為午後分。

月食：視泛餘在日入後、夜半前者，如日法四分之三以下，減去半法，為酉前分；四分之三以上，覆減日法，餘為酉後分，又視泛餘在夜半後、日出前者，如日法四分之一以下，為卯前分，四分之一以上，覆減半法，餘為卯後分。其卯酉前後分，自相乘。四因，退位，萬約為分，以加泛餘，為定餘。各置定餘，以發斂加時法求之，即得日月所蝕之辰刻。

求日月食甚日行積度

置定朔、望食甚大小餘，與經朔、望大小餘相減之餘，以加減經朔、望入氣日小餘，經朔、望日少加多減。即為食甚入氣。以加其氣中積，為食甚中積。又置食甚入氣小餘，以所入氣日損益率盈縮之損益乘之，日法而一，以損益其日盈縮積；盈加縮減食甚中積，即為食甚日行積度及分。

求氣差

置日食甚日行積度及分，滿中限去之，餘在象限以下，為初限；以上，覆減中限，為末限，皆有相乘，進二位，如四百七十八而一，所得，用減一千七百四十四，餘為氣差恆數。以午前後分乘之，半晝分除之，所得，以減恆數為定數。不及減，覆減之，為定數。應加者減之，減者加之。春分後，陽曆減，陰曆加；秋分後，陽曆加，陰曆減。春分前、秋分後各二日二千一百分為定氣，於此加減之。

求刻差

置日食甚日行積度及分，滿中限去之，餘與中限相減相乘，進二位，如四百七十八而一，所得，為刻差恆數。以午前後分乘之，日法四分之一除之，所得為定數。若在恆數以上者，倍恆數，以所得數減之為定數，依其加減。冬至後，午前陽加陰減，午後陽減陰加。夏至後，午前陽減陰加，午後陽加陰減。

求日食去前後定分

氣刻二差定數，同名相從，異名相消，為食差。依其加減去交前後分，為去交前後定分。視其前後定分，如在陽曆，即不食；如在陰曆，即有食之。如交前陰曆不及減，反減之，反減食差。為交後陽曆；交後陰曆不及減，反減之，為交前陽曆；即不食，交前陽曆不及減，反減之，為交後陰曆；交後陽曆，不及減，反減之，為交前陰曆；即日有食之。

求日食分

視去交前後定分，如二千四百以下，為既前分，以二百四十八除為大分。二千四百以上，覆減五千五百，不足減者不食。為既後分，以三百二十除為大分。不盡，退除為秒，即得日食之分秒。

求月食分

視去交前後分，不用氣刻差者。一千七百以下者，食既。以上，覆減五千一百，不足減者不食。餘以三百四十除為大分，不盡，退除為秒，即為月食之分秒也。去交分在既限以下，覆減既限，亦以三百四十除，為既內之大分。

求日食定用分

置日食之大分，與三十分相減相乘，又以二千四百五十乘之，如定朔入轉算外轉定分而一，所得，為定用分。減定余，為初虧分。加定餘，為複圓分。各以發斂加時法求之，即得日食三限辰刻。

求月食定用分

置月食之大分，與三十分相減相乘，又以二千一百乘之，如定望入轉算外轉定分而一，所得，為定用分。加減定余，為初虧、複圓分。各如發斂加時法求之，即得月食三限辰刻。

月食既者，以既內大分與十五相減相乘，又以四千二百乘之，如定望入轉算外轉定分而一，所得，為既內分。用減定用分，為既外分。置月食餘減定用分，為初虧。因加既外分，為食既。又加既內分，為食甚。既定餘分也。再加既內分，為生光。複加既外分，為複圓。各以發斂加時法求之，既得月食五限辰刻。

求月食入更點

置食甚所入日晨分，倍之，五約為更法。又五約更法，為點法。乃置月食初末諸分，昏分以上減昏分，晨分以下加晨分。如不滿更法為初更。不滿點法為一點。依法以次求之，既各得更點數。

求日食所起

食在既前，初起西南，甚於正南，複於東南；食在既後，初起西北，甚於正北，複於東北。其食八分以上，皆起正西，複於正東。此據正午地而論之。

求月食所起

月在陽曆：初起東北，甚於正北，複於西北。月在陰曆：初起東南，甚於正南，複於西南。其食八分以上，皆起正東，複於正西。此亦據午地而論之

求日食出入帶食所見分數

各以食甚小餘，與日出入分相減，餘為帶食差，以乘所食之分，滿定用分而一，月食既者，以既內分減帶食差，餘乘所食分，如既外分而一。不及減者，為帶食既出入。以減所食分，即日月出入帶食所見之分。其食甚在晝，晨為漸進，昏為已退。食甚在夜，晨為已退，昏為漸進。

求日月食甚宿次

置日月食甚日行積度，望即更加半周天。以天正冬至加時黃道日度，加而命之，依黃道宿次去之，即各得日月食甚宿度及分。

步五星第七

木星

周率：二百八萬六千一百四十二，五十四秒。

曆率：二千二百六十五萬五百七。

曆度法：六萬二千一十四。

周日：三百九十八日，八十八分。

曆度：三百六十五度，二十四分，八十二秒。

曆中：一百八十二度，六十二分，四十一秒。

曆策：一十五度，二十一分，八十七秒。

伏見：一十三度。

以下表格略

火星

周率：四百七萬九千四十一，秒九十七。

曆率：三百五十九萬二千七百五十八，秒三十二。

曆度法：九千八百三十六半。

周日：七百七十九日，九十三分，一十六秒。

曆度：三百六十五度，二十四分，七十六秒。

曆中：一百八十二度，六十二分，三十八秒。

曆策：一十五度，二十一分，八十六秒。

伏見：一十九度。

以下表格略

土星

周率：一百九十七萬七千四百一十二，秒四十六。

曆率：五千六百二十二萬三千二百一十九。

曆度法：一十五萬三千九百二十八。

周日：三百七十八日，九分，三秒。

曆度：三百六十五度，二十五分，六十六秒。

曆中：一百八十二度，六十二分，八十三秒。

曆策：一十五度，二十一分，九十秒。

伏見：一十七度。

以下表格略

金星

周率：三百五萬三千八百四，秒二十三。

曆率：一百九十萬二百四十，秒一十一。

曆度法：五千二百三十。

周日：五百八十三日，九十分，一十四秒。

合日：二百九十一日，九十五分，七秒。

曆度：三百六十五度，二十四分，六十八秒。

曆中：一百八十二度，六十二分，三十四秒。

曆策：一十五度，二十一分，八十六秒。

伏見：一十度半。

以下表格略

水星

周率：六十萬六千三十一，秒八十四。

曆率：一百九十一萬二百四十二，秒三十五。

曆度法：五千二百三十。

周日：一百一十五日，八十七分，六十秒。

合日：五十七日，九十三分，八十秒。

曆度：三百六十五度，二十四分，七十一秒。

曆中：一百八十二度，六十二分，三十五秒半。

曆策：一十五度，二十一分，八十六秒。

晨伏夕見：一十四度。

夕伏晨見：一十九度。

以下表格略

求五星天正冬至後平合及諸段中積中星

置通積分，各以其星周率去之。不盡，為前合分。覆減周率，餘為後合分。如日法而一，不滿退除為分秒，即其星天正冬至後平合中積、中星。命為日，曰中積。命為度，曰中星。以段日累加中積，即為諸段中積。以平度累加中星，經退減之，即為諸段中星。

求五星平合及諸段入曆

置前通積分，各加其星後合分，以曆率去之，不盡，各以其星曆度法除為度，不滿退為分秒，即為其星平合入曆度及分秒。以諸段限度累加之，即得諸段入曆。

求五星平合及諸盈縮差

各置其星其段入曆度及分秒，如在曆中以下，為在盈；以上，減去曆中，餘為在縮。以其星曆策除之為策數，不盡為入策度及分，命策數算外，以其策數下損益率乘之，如曆策而一為分，以損益其下盈縮積度，即為其星其段盈縮定差。

求五星平合及諸段定積

各置其星其段中積，以其盈縮定差盈加減之。即其段定積日及分。以加天正冬至大餘及約分，滿紀法六十去之，不盡，即為定日及加時分秒。不滿命甲子算外，即得日辰。

求五星及諸段所在日月

各置其段定積日及分，以加天閏日及分，滿朔策及約分除之為月數，不盡，為入月已來日數及分。其月數命天正十一月算外，即得其段入月經朔日數及分，以日辰相距為所在定朔月日。

求五星平合及諸段加時定星

各置中星，以盈縮定差盈加縮減之，金星倍之，水星三因之，然後加減。即為五星諸段定星。以加天正冬至加時黃道日度，依宿命之，即其星其段加時所在宿度及分秒。

求五星諸段初日晨前夜半定星

各以其段初行率，乘其段定積日下加時分，百約之，乃順減退加其日加時定星，即為其段初日晨前夜半定星所在宿度。

求諸段日率度率

各以其段日辰距後段日辰為日率。以其段夜半宿次與後段夜半宿次相減，餘為夜率。

求諸段平行分

各置其段度率及分秒，以其段日率除之，即其段平行度及分秒。

求諸段總差日差

以本段前後平行分相減，余為其段泛差。假令求木星次疾*差，乃以順疾、順遲平行分相減，餘為次疾泛差。他皆仿此。倍而退位為增減差，加減其段平行分，為初末日行分。前多後少者，加為初，減為末。前少後多者，減為初，加為末。倍增減差為總差，以日率減一除之，為日差。

求前後伏遲退段增減差

前伏者，置後段初日行分，加其日差之半，為末日行分。後伏者，置前段末日行分，加其日差之半，為初日行分。以減伏段平行分，餘為增減差。前遲者，置前段末日行分，倍其日差減之，為初日行分。後遲者，置後段初日行分，倍其日差減之，為末日行分。以遲段平行分減之，餘為增減差。前後近留之遲段。

木、火、土三星退行者，六因平行分，退一位，為增減差。

金星前後伏退，三因平行分，半而退位，為增減差。前退者，置後段初日行分，以其日差減之，為末日行分，後退者，置前段末日行分，以其日差減之，為初日行分。以本段平行分減，餘為增減差。

水星，半平行分為增減差，皆以增減差加減平行分，為初末日行分。前多後少，加初減末；前少後多，減初加末。又倍增減差為總差，以日率減一除之，為日差。

求每日晨前夜半星行宿次

各置其段初日行分，以日差累損益之後少則損之，後多則益之。為每日行度及分秒。乃順加退減之，滿宿次去之，即得每日晨前夜半星行宿次。視前段末日、後段初日行分相較之數，不過一二日差為妙。或多日差數倍，或顛倒不倫，當類會前後增減差稍損益之，使其有倫，然後用之。或前後平行俱多俱少，則平注之。或總差之秒，不盈一分，亦平注之。若有不倫而平注之得倫者，亦平注之。

求五星平合及見伏入氣

置定積，以氣策及約分除之，為氣數，不滿為入氣日及分秒，命天正冬至算外，即所求平合及伏見入氣日及分秒。

求五星平合及見伏行差

各以其段初日星行分與其太陽行分相減，餘為行差。若金在退行，水在退合者，相並為行差。如水星夕伏晨見者，直以太陽行分為行差。

求五星定合見伏泛積

木、火、土三星，各以平合晨疾夕伏定積，便為定合定見定伏泛積。金、水二星，置其段盈縮差，水星倍之。各以行差除之，為日，不滿退除為分秒。若在平合夕見晨伏者，盈減縮加；如在退合夕伏晨見者，盈加縮減。皆以加減定積，為定合定見定伏泛積。

求五星定合定積定星

木、火、土三星，各以平合行差除其日太陽盈縮差，為距合差日。以太陽盈縮差減之，為距合差度。日在盈曆，以差日差度減之。在縮，加之。加減其星定合泛積，為定合定積定星。

金、水二星順合退合，各以平合退合行差除其日太陽盈縮差，為距合差日。順加退減太陽盈縮差，為距合差度。順在盈曆，以差日差度加之；在縮，減之。退在盈曆，以差日減之，差度加之；在縮，以差日加之，差度減之。皆以加減其星定合及再定合泛積，為定合再定合定積定星。以冬至大餘及約分，加定積，滿紀法去，命，即得定合日辰。以冬至加時黃道日度，加定星，滿宿次去之，即得定合所在宿次。其順退所在盈縮，太陽盈縮也。

求木水土三星定見伏定積日

各置其星定見伏泛積，晨加夕減象限日及分秒，半中限為象限，如中限以下，自相乘，以上，覆減歲周日及分秒，餘亦自相乘，滿七十五而一，所得，以其星伏見度乘之，十五除之，為差。其差如其段行差而一，為日，不滿退除為分秒。見加伏減泛積為定積。加命如前，即得日辰也。

求金水二星定見伏定積日

各以伏見日行差，除其日太陽盈縮差，為日。若晨伏夕見，日在盈曆，加之，在縮，減之。如夕伏晨見，日在盈曆，減之，在縮，加之。加減其星泛積為常積。視常積，如中限以下，為冬至後，以上，去之，餘為夏至後。其二至後，如象限以下，自相乘，以上，覆減中限，亦自相乘，各如法而一，為分。冬至後晨，夏至後夕，以一十八為法。冬至後夕，夏至後晨，以七十五為法。以伏見度乘之，十五除之，為差。差滿行差而一，為日，不滿退除為分秒。加減常積為定積。冬至後晨見夕伏，加之；夕見晨伏，減之。夏至後晨見夕伏，減之；夕見晨伏，加之也。加命如前，即得定見伏日辰。

其水星，夕疾，在大暑氣初日至立冬氣九日三十五分以下者，不見。晨留，在大寒氣初日至立夏氣九日三十五分以下者，春不晨見，秋不夕見者，亦舊有之矣。

渾象

古之言天者有三家：一曰蓋天，二曰宣夜，三曰渾天。漢靈帝時，蔡邕於朔方上書，言「宣夜之學，絕無師法」；《周髀》術數具存，考驗天狀，多所違失；惟有渾天為近，最得其情，近世太史候台銅儀是也。立八心體圓而具天地之形，以正黃道赤道之表裏，以行日月之度數，步五緯之遲速，察氣候之推遷，精微深妙，百代所不可廢者也。然傳曆久遠，製造者眾，測候占察，互有得失，張衡之制，謂之《靈憲》，史失其傳。魏、晉以來，官有其器，而無本書，故前志亦闕。吳中常侍王蕃雲：「渾天儀者，羲和之舊器，謂之機衡。」積代相傳，沿革不一。宋太平興國中，蜀人張思訓首創其式，造之禁中，逾年而成，詔置文明殿東鼓樓下，曰「太平渾儀」。自思訓死，璣衡斷壞，無複知其法制者。景德中，曆官韓顯符依仿劉曜時、孔挺、晁崇之法，失之簡略。景祐中，冬官正舒易簡乃用唐梁令瓚、僧一行之法，頗為詳備，亦失之於密而難為用。元祐時，尚書右丞蘇頌與昭文館校理沈括奉敕詳定《渾儀法要》，遂奏舉吏部勾當官韓公廉通《九章勾股法》，常以推考天度與張衡、王蕃、僧一行、梁令瓚、張思訓法式，大綱可以尋究。若據算術考案象器，亦能成就，請置局差官製造。詔如所言。奏鄭州原武主簿王沇之，太史局官周日嚴、於太古、張促宣，同行監造。制度既成，詔置之集英殿，總謂之渾天儀。公廉交造儀時，先撰《九章勾股驗測渾天書》一卷，貯之禁中，今失其傳，故世無知者。

舊制渾儀，規天矩地，機隱於內，上布經躔，次具日月五星行度，以察其寒暑進退，如張衡渾天、開元水運銅渾儀者，是也。久而不合，乖於施用。公廉之制則為輪三重：一曰六合儀，縱置地渾中，即天經環也，與地渾相結，其體不動；二曰三辰儀，置六合儀內；三曰四遊儀，置三辰儀內。植四龍柱於地渾之下，又置鰲雲於六合儀下。四龍柱下設十字水趺，鑿溝道通水以平高下。別設天常單環於六合儀內，又設黃道赤道二單環，皆置三辰儀內，東西相交，隨天運轉，以驗列舍之行。又為四象環，附三辰儀，相結於天運環，黃赤道兩交為直距二縱置於四遊儀內。北屬六合儀地渾之上，以正北極出地之度。南屬六合儀地渾之下，以正南極入地之度。此屬儀之大形也。直距內夾軒望筒一，於筒之半設關軸，附直距上，使運轉低昂，筒常指日，日體常在筒竅中，天西行一周，日東移一度，仍以窺測四方星度，皆斟酌李淳風、孔挺、韓顯符、舒易簡之制也。三辰儀上設天運環，以水運之。水運之法始於漢張衡，成於唐梁令瓚及僧一行，複於太平興國中張思訓，公廉今又變正其制，設天運環，下以天柱關軸之類上動渾儀，此新制也。

舊制渾象，張衡所謂置密室中者，推步七曜之運，以度曆象昏明之候，校二十四氣，考晝夜刻漏，無出於渾象。《隋志》稱梁秘府中有宋元嘉中所造者，以木為之，其圓如丸，遍體布二十八宿、三家星色、黃赤道、天河等，別為橫規繞於外，上下半之，以象地也。開元中，詔僧一行與梁令瓚更造銅渾象，為圓天之象，上具列宿周天度數，注水激輪，令其自轉，一日一夜天轉一周，又別置日月五星循繞，絡在天外，令得運行。每天西轉一匝，日正東行一度，月行一十三度有奇，凡二十九轉而日月會，三百六十五轉而日行一匝。仍置木櫃以為地平，令象半在地上，半在地下，又立二木偶人於地平之前，置鐘鼓使木人自然撞擊以報辰刻，命之曰《水運渾天俯視圖》。既成，命置之武成殿。

宋太史局舊無渾象，太平興國中，張思訓准開元之法，而上以蓋為紫宮，旁為周天度，而東西轉之，出新意也。

公廉乃增損《隋志》制之，上列二十八宿周天度數，及紫微垣中外官星，以俯窺七政之運轉，納於六合儀天經地渾之內，同以木櫃載之。其中貫以樞軸，南北出渾象外，南長北短，地渾在木櫃面，橫置之，以象地。天經與地渾相結，縱置之，半在地上，半隱地下，以象天。其樞軸北貫天經上杠中，末與杠平，出櫃外三十五度稍弱，以象北極出地。南亦貫天經出下杠外，入櫃內三十五度少弱，以象南極入地。就赤道為牙距，四百七十八牙以銜天輪，隨機輪地轂正東西運轉，昏明中星既應其度，分至節氣亦驗應而不差。

王蕃雲：「渾象之法，地當在天內，其勢不便，故反觀其形，地為外郭，於已解者無異，詭狀殊體而合於理，可謂奇巧者也。」今地渾說在渾象外，蓋出於王蕃制也。其下則思訓舊制，有樞輪關軸，激水運動，以直神搖鈴扣鐘擊鼓，置時刻十二神司辰像於輪上，時初、正至，則執牌迴圈而出，報隨刻數以定晝夜長短。至冬水凝，運轉遲澀，則以水銀代之。

今公廉所制，共置一台，台中有二隔，渾儀置其上，渾象置其中，激水運轉，樞機輪軸隱於下。內設晝夜時刻機輪五重；第一重曰天輪，以撥渾象赤道牙距；第二重曰撥牙輪，上安牙距，隨天柱中輪轉動，以運上下四輪；第三重曰時刻鐘鼓輪，上安時初、時正百刻撥牙，以扣鐘擊鼓搖鈴；第四重曰日時初正司辰輪，上安時初十二司辰、時正十二司辰；第五重曰報刻司辰輪，上安百刻司辰。以上五輪並貫於一軸，上以天束束之，下以鐵杵臼承之，前以木閣五層蔽之，稍增異其舊制矣。五輪之北，又側設樞輪，其輪以七十二輻為三十六洪，束以三輞，夾持受水三十六壺。轂中橫貫鐵樞軸一，南北出軸為地轂，運撥地輪。天柱中輪動，機輪動渾象，上動渾天儀。又樞輪左設天池、平水壺，平水壺受天池水，注入受水壺，以激樞輪。受水壺落入退水壺。由壺下北竅引水入升水下壺，以升水下輪運水入升水上壺，上壺內升水上輪及河車同轉上下輪，運水入天河，天河複流入天地，每一晝一夜周而復始。此公廉制渾儀、渾象二器而通三用，總而名之曰渾天儀。

金既取汴，皆輦致於燕，天輪赤道牙距撥輪懸象鐘鼓司辰刻報天池水壺等器久皆棄毀，惟銅渾儀置之太史局候台。但自汴至燕相去一千餘裏，地勢高下不同，望筒中取極星稍差，移下四度才得窺之。明昌六年秋八月，風雨大作，雷電震擊，龍起渾儀鰲雲水趺下，台忽中裂而摧，渾儀僕落台下，旋命有司營葺之，複置臺上。貞祐南渡，以渾儀熔鑄成物，不忍毀拆，若全體以運則艱於輦載，遂委而去。

興定中，司天臺官以台中不置渾儀及測候人數不足，言之於朝，宜鑄儀象，多補生員，庶得盡占考之實。宣宗召禮部尚書楊雲翼問之，雲翼對曰：「國家自來銅禁甚嚴，雖罄公私所有，恐不能給。今調度方殷，財用不足，實未可行。」他日，上又言之，於是止添測候之人數員，鑄儀之議遂寢。

初，張行簡為禮部尚書提點司天監時，嘗制蓮花、星丸二漏以進，章宗命置蓮花漏二禁中，星丸漏遇車駕巡幸則用之。貞祐南渡，二漏皆遷於汴，汴亡廢毀，無所稽其制矣。

卷二十三 志第四 五行

五行之精氣，在天為五緯，在地為五材，在人為五常及五事。五緯志諸《天文》，歷代皆然。其形質在地，性情在人，休咎各以其類，為感應於兩間者，歷代又有《五行志》焉。兩漢以來，儒者若夏侯勝之徒，專以《洪範五行》為學，作史者多采其說，凡言某征之休咎，則以某事之得失系之，而配之以五行。謂其盡然，其弊不免於傅會；謂其不然，「肅，時雨若」、「蒙，恆風若」之類，箕子蓋嘗言之。金世未能一天下，天文災祥猶有星野之說，五行休咎見於國內者不得他諉，乃匯其史氏所書，仍前史法，作《五行志》。至於五常五事之感應，則不必泥漢儒為例雲。

初，金之興，平定諸部，屢有禎異，故世祖每與敵戰，嘗以夢寐蔔其勝負。烏春兵至蘇束海甸，世祖曰：「予夙昔有異夢，不可親戰，若左軍有力戰者當克。」既而與肅宗等擊之，敵大敗。

太祖之生也，常有五色雲氣若二千斛廩囷之狀，屢見東方。遼司天到孔致和曰：「其下當生異人，建非常之事，天以象告，非人力所能為也。」

溫都部跋忒畔，穆宗遣太祖討之，入辭，奏曰：「昨夕見赤祥，往必克。」遂與跋忒戰，殺之。

穆宗攻阿疏日，辰巳間，忽暴雨昏曀，雷電環阿疏所居，是夕有巨火聲如雷，墜阿疏城中，遂攻下之。

太祖嘗往甯江，夢斡帶之禾場焚，頃刻而盡。覺而大戚，即馳還，斡帶已寢疾，翌日不起。

斡塞伐高麗，太祖臥而得夢，及起曰：「今日捷音必至。」乃為具於球場以待。有二麞渡水而至，獲之，太祖曰：「此休徵也。」言未既，捷書至，眾大異之。

他日軍甯江，駐高阜，撒改仰見太祖體如喬松，所乘馬如岡阜之大，太祖亦視撒改人馬異常，撒改因白所見，太祖喜曰：「此吉兆也。」即舉酒酹之曰：「異日成功，當識此地。」師次唐括帶斡甲之地，諸軍介而立，有光起於人足及戈矛上，明日，至劄只水，光復如初。

收國元年，上在甯江州，有光正圓，自空而墜。八月己卯，黃龍見空中。十二月丁未，上候遼軍還至熟結濼，有光復見於矛端。

天輔六年三月，師攻西京，有火如鬥，墜其城中。是月，城降而複叛，四月辛卯，取之。

太宗天會二年，曷懶移鹿古水霖雨害稼，且為蝗所食。秋，泰州潦，害稼。三年七月，錦州野蠶成繭。九月，廣寧府進嘉禾。四年十月，中京進嘉禾。六年冬，移懶路饑。九年七月丙申，上禦西樓聽政，聞咸州所貢白鵲音忽異常，上起視之，見東樓上光明中有像巍然高五丈許，下有紅雲承之，若世所謂佛者，乃擎跽修虔，久之而沒。十年冬，移懶、曷懶等路饑。

熙宗天會十三年五月，甘露降於盧州熊嶽縣。十五年七月辛巳，有司進四足雀。丙戌夜，京師地震。

天眷元年夏，有龍見於熙州野水，凡三日。初，於水面見一蒼龍，良久而沒。次日，見金龍一，爪承一嬰兒，兒為龍所戲，略無懼色，三日如故。又見一人，乘白馬，紅袍玉帶，如少年官狀，馬前有六蟾蜍，凡三時乃沒，郡人競往觀之。七月丁酉，按出滸河溢，壞民廬舍。三年十二月丁醜，地震。

皇統元年秋，蝗。十一月己酉，稽古殿火。二年二月，熙河路饑。三月辛醜，大雪。秋，燕、西東二京、河東、河北、山東、汴、平州大熟。三年，陝西旱。五月丁巳，京兆府貢瑞麥。七月丙庚，太原進獬豸及瑞麥。四年正月乙丑，陝西進嘉禾，十有二莖，一本七穎。十月甲辰，地震。五年閏月戊寅，大名府進牛生麟。壬辰，懷州進嘉禾。七年十一月，完顏秉德進三角牛。九年四月壬申夜，大風雨，雷電震寢殿鴟尾壞。有火入帝寢，燒帷幔，上懼，徙別殿。丁醜，有龍鬥於利州榆林河上。大風壞民居官舍十六七，木瓦人畜皆飄揚十餘裏，死傷者數百，同知州事石抹裏壓死。

海陵天德二年十二月，野人採石炭，獲異香。

貞元三年五月癸醜，南京大內災。三年十二月己醜，雨，木冰。

正隆二年六月壬辰，蝗飛入京師。秋，中都、山東、河東蝗。四年十一月庚寅，霜附木。五年二月辛未，河東、陝西地震。鎮戎、德順等軍大風，壞廬舍，民多壓死。海陵問司天馬貴中等曰：「何為地震？」貴中等曰：「伏陽逼陰所致。」又問：「震而大風，何也？」對曰：「土失其性，則地以震。風為號令，人君嚴急則有風及物之災。」六年六月壬戌，大風壞承天門鴟尾。

是歲，世宗居貞懿皇后憂，在遼陽，一日方寢，有紅光照其室，及其龍見於室上，又夜有大星流入其邸。八月，複有雲氣自西來，黃龍見其中，人皆見之。是時，臨潢府聞空中有車馬聲，仰視見風雲杳靄，神鬼兵甲蔽天，自北而南，仍有語促行者。未歲，海陵下詔南征。

世宗大定二年閏二月辛卯，神龍殿十六位焚，延及太和、厚德殿。三年三月丙申，中都以南八路蝗。四年三月庚子夜，京師地震。七年辛醜，大風雷雨，拔木。臨潢府境禾黍穞生。嵐州進白兔二。八月，永興進嘉禾，異畝同穎。中都南八路蝗飛入京畿。十一月辛醜，尚書省火。是歲，有年。五年六月戊子，河南府進芝草十三本，得於芝田石上，薦之太廟。六月甲辰，大安殿楹產芝，有色如玉。丙午，京師地震，有聲自西北來，殷殷如雷，地生白毛。七月戊申，又震。十一月癸酉，大霧，晝晦。七年九月庚辰，地震。八月五月甲子，北望澱大風，雨雹，廣十裏，長六十裏。六月，河決李固渡，水入曹州。十年正月，鄧州進芝草。十一年六月戊申，西南路招討司苾裏海水之地雨雹三十餘裏，小者如雞卵，其一最大，廣三尺，長太餘，四五日始消。十二年三月庚寅，雨土。四月，旱。十三年正月，尚書省奏：「宛平張孝善有子曰合得，大定十二年三月旦以疾死，至暮復活，雲是本良鄉人王建子喜兒。而喜兒前三年已死，建驗以家事，能具道之。此蓋假屍還魂，擬付王建為子。」上曰：「若是則奸幸小人競生詐偽，瀆亂人倫。」止付孝善。八月丁醜，策試進士於憫忠寺，夜半忽聞音樂聲起東塔上，西達於宮。考官完顏蒲捏、李晏等以為文運始開，得賢之兆。十四年八月丁巳朔，次颭裏舌，是午，白龍見於禦帳之東小港中，既乘臨雷雲而上，尾猶曳地，良久北去。十六年三月戊申，雨豆於臨潢之境，其形上銳而赤，食之味頗苦。五月戊申，南京宮殿火。日歲，中都、河北、山東、陝西、河東、遼東等十路旱、蝗。十七年七月，大雨，滹沱、盧溝水溢，河決白溝。二十年四月己亥，太甯宮門火。五月丙寅，京師地震，生黑白毛。七月，旱。秋，河決衛州。二十二年五月，慶都蝗蝝生，散漫十餘裏。一夕大風，蝗皆不見。二十三年正月辛巳，廣樂園燈山焚，延及熙春殿。三月乙酉，氛埃雨土。四月庚子亦如之。五月丁亥，雨雹，地生白毛。二十四年正月辛卯朔，徐州進芝十有八莖。真定嘉禾二本，異畝同穎。二十六年正月庚辰，河南府進芝三本。秋，河決，壞衛州城。二十七年四月辛醜，京師地微震。

章宗大定二十九年五月丁未，地生白毛。五月，曹州河溢。十二月，密州進白鶉、白雉各一。河間府進嘉禾。日冬無雪。

明昌元年正月，懷州、河間等處進芝草、嘉禾。二月，地生白毛。六月庚子，都水進異卵。夏，旱。七月，淫雨傷稼。二年五月，桓、撫等州旱。秋，山東、河北旱，饑。三年秋，綏德虸蚄蟲生，旱。四年三月，禦史中丞董師中奏：「乃者太白晝見，京師地震，北方有赤氣，遲明始散。天之示象，冀有以警悟聖主也。」上問：「所言天象何從得之？」師中曰：「前監察禦史陳元升得之於一司天長行。」上曰：「司天臺官不奏固有罪，其以語人尤非。朕欲令自今司天有事而不奏者長行得言之，何如？」師中曰：「善。」五月，霖雨，命有司祈晴。六月，河決衛州，魏、清、滄皆被害。是歲，河北、山東、南京、陝西諸路大稔。邢、洺、深、冀及河北西路十六謀克之地，野蠶成繭。

十一月壬午，木冰。五年七月丙戌，天壽節，先陰雨連日，至是開霽，有龍曳尾於殿前雲間。八月，河決陽武故堤，灌封丘而東。六年二月丁醜，京師地震，大雨雹，晝晦，大風，震應天門左鴟尾壞。六年八月，大雨震電，有龍起於渾儀鰲趺，台忽中裂而摧。儀僕於台下。

承安元年五月，自正月不雨，至是月雨。六月，平晉縣民利通家蠶自成綿段，長七尺一寸五分，闊四尺九寸。二年，自正月至四月不雨。六月丙午，雨雹。四年三月戊午，雨雹。五月，旱。五年五月庚辰，地震。十月庚子，天久陰，是日雲色黃而風霾。癸卯晨，陰霜附木，至日入亦如之。

泰和二年八月丙申，磁州武安縣鼓山石聖台，有大鳥十集於臺上，其羽五色爛然，文多赤黃，赭冠雞項，尾闊而修，狀若鯉魚尾而長，高可逾人，九子差小侍傍，亦高四五尺。禽鳥萬數形色各異，或飛或蹲，或步或立，皆成行列，首皆正向如朝拱然。初自東南來，勢如連雲，聲如殷雷，林木震動，牧者驚惶，即驅牛擊物以驚之，殊不為動。俄有大鳥如雕鶚者怒來搏擊之，民益恐，奔告縣官，皆以為鳳凰也，命工圖上之。留二日西北去。按視其處，糞跡數頃，其色各異。遺禽數千，累日不能去。所食皆巨鯉，大者丈餘，魚骨蔽地。章宗以其事告宗廟，詔中外。三年四月，旱。十月己亥，大風。四年正月壬申，陰霧，木冰。三月丁卯，大風，毀宣陽門鴟尾。四月，旱。壬戌，萬甯宮端門災。十一月丁卯，陰。木冰凡三日。五年夏，旱。八年閏四月甲午，雨雹。河南路蝗。

六月戊子，飛蝗入京畿。八月乙酉，有虎至陽春門外，駕出射獲之。時又有童謠雲：「易水流，汴水流，更年易過又休休。兩家都好住，前後總成留。」至貞*中，舉國遷汴。

衛紹王大安元年，徐、邳界黃河清五百餘裏，幾二年，以其事詔中外。臨洮人楊珪上書曰：「河性本濁，而今反清，是水失其性也。正猶天動地靜，使當動者靜，當靜者動，則如之何，其為災異明矣。且《傳》曰：'黃河青，聖人生。'假使聖人生，恐不在今日。又曰'黃河清，諸侯為天子。'正當戒懼，以銷災變，而複誇示四方，臣所未喻。」宰相以為妖言，議誅之，慮絕言路，即詔大興鎖銷還本管。十一月丙申，平陽地震，有聲自西北來。戊戌夜，又震，自此時複震動，浮山縣尤劇，城廨民居圮者十七八，死者凡二三千人。二年二月乙酉，地大震，有聲殷殷然。六月、七月至九月晦。其震不一。十一月，京師民周修武宅前渠內火出，高二尺，焚其板橋。又旬日，大悲閣幡竿下石隙中火出，高二三尺，人近之即滅，凡十餘日。自是都城連夜燔爇二三十處。是歲四月，山東、河北大旱，至六月，雨複不止，民間斗米至千餘錢。三年二月乙亥夜，大風從西北來，髮屋折木，吹清夷門關折。三月戊午，大悲閣災，延燒萬餘家，火五日不絕。山東、河北、河東諸路大旱。是歲，有男子郝贊詣省言：「上即位之後，天變屢見，火焚萬家，風折門關，非小異也，宜退位讓有德。」有司問：「爾狂疾乎？」贊大言曰：「我不狂疾，但為社稷計，宰相皆非其才。」每日省前大呼，凡半月。上怒，誅之隱處。

崇慶元年七月辛未未時，有風從東來，吹帛一段高數十丈，宛轉如龍，墜於拱辰門內。是歲，河東、陝西、南京諸路旱。二年二月，放進士榜，有狂僧公言：「殺天子。」求之不知所在。是歲，河東、陝西大旱，京兆斗米至八千錢。

至甯元年，宣宗彰德故園竹開白花，如鷺鷥藤。紫雲覆城上數日，俄而入繼大統。七月，以河東、陝西諸處旱，遣工部尚書高朵剌祈雨於岩瀆，至是雨足。時斗米有至錢萬二千者。八月癸巳，衛紹王遇弒。是日，海水不潮，寶坻鹽司懼其虧課，致禱無應。九月丙午，宣宗即位乃潮。初，衛王即位改元大安，四年改曰崇慶，即而又改曰至寧，有人謂曰：「三元大崇至矣。」俄而有胡沙虎之變。

宣宗貞祐元年八月戊子夜，將曙，大霧蒼黑，跂步無所見，至辰巳間始散。十二月乙卯，雨，木冰。時衛州有童謠曰：「團鸑冬，劈半年。寒食節，沒人煙。」明年正月，元兵破衛，遂丘墟矣。二年六月，潮白河溢，漂古北口鐵裹關門至老王穀。庚申，南京寶鎮閣災。壬戌，上次宜村，有黃龍見於西北。冬，黃河自陝州界至衛州八柳樹，清十餘日，纖鱗皆見。十二月己酉，雨，木冰。三年二月戊午，大風，隆德殿鴟尾壞。三月戊辰，大風，霾。四月，自去冬不雨，至於是月。五月，河南大蝗。六月，京城中夜妄相驚逐狼，月余方息。十月丙申，西北有霧氣如積土，至二更乃散。四年正月己未旦，黑霧四塞，巳時乃散，是春，河朔人相食。五月，河南、陝西大蝗。鳳翔、扶風、歧山、郿縣騑蟲傷麥。七月，旱。癸醜，飛蝗過京師。

興定元年三月，宮中有蝗。四月，單州雹傷稼。陳州商水縣進瑞麥，一莖四穗。開封府進瑞麥，一莖三穗、二莖四穗。五月乙丑，河南大風，吹府門署以去。延州原武縣雹傷稼。七月癸卯，大社壇產嘉禾，一莖十五穗。秋，霖雨。十月，邠州進白兔。丹州進嘉禾。異畝同穎。二年四月，河南諸郡蝗。五月，秦、陝狼害人。六月，旱。是歲，京師屢火，遣禮部尚書楊雲翼鋋之。三年春，吏部火。四月癸未，陝右黑風晝起，有聲如雷，頃之地大震，平涼、鎮戎、德順尤甚，廬舍傾，壓死者以萬計，雜畜倍之。夏，旱。十二月壬申，雨，木冰。四年正月戊辰二更，天鳴有聲。壬子，晝晦，有頃大雷風雨。四月丁醜，大風吹河南府署飛百餘步，戶案門鑰開，文牘飄散，不知所在。六月，旱。七月，河南大水，唐、鄧尤甚。十二月癸酉，火。是歲，華州渭南縣民裴德寧家伐樹，破其中有赤色「太」字，表裏吻合。有司言與唐大曆中成都瑞木有文「天下太平」者，其事頗同，蓋太平之兆也。乞付史館。五年三月，以久旱，詔中外，仍命有司祈禱。十一月壬寅，京師相國寺火。十二月丁醜，霜附木。先是，有童謠雲：「青山轉，轉山青。耽誤盡，少年人。」蓋言是時人皆為兵，轉鬥山谷，戰伐不休，當至老也。

元光元年四月，京畿旱。十月，上獵近郊，獲白兔，群臣以為瑞。明日，禦便殿，置鈴於項，將縱之，兔驚躍不已，忽斃幾上。二年正月辛酉日午，有鶴千餘翔於殿庭，移刻乃去。七月乙卯，丹鳳門壞，壓死者數人。十一月，開封有虎害人。是時屢有妖怪，二年之中，白日虎入鄭門，吏部及宮中有狐狼，鬼夜哭於輦路，烏鵲夜驚，飛鳴蔽天。

十二月，宣宗崩。

哀宗正大元年正月戊午，上初視朝，尊太后為仁聖宮皇太后，太元妃為慈聖宮皇太后。是日，大風飄端門瓦，昏霾不見日，黃氣塞天，仁聖又夢乞丐萬數踵其後，心惡之，占者曰：「後為天下母，百姓貧窶，將誰訴焉？」遂敕京城設粥與冰藥以應之，人以為壬辰、癸巳之兆。又有人衣麻衣，望承天門大笑者三，大哭者三，有司拘而問之，其人曰：「我先笑者，笑許大天下將相無人。後哭者，哀祖宗家國破蕩至此也。」有司以為妖言，處之重典。上曰：「近詔草澤之士並許直言，雖涉譏訕亦不治罪，況此人言亦有理。止不應哭笑闕下耳。」乃杖之。二年正月甲申，有黃黑之昆。四月，旱。京畿大雨雹。三年春，大寒。三月乙丑，有火自吏部中出，大如斛，流行輾轉，人皆驚避，逾時而滅。四月，旱、蝗。六月，京東雨雹，蝗死。四年六月丙辰，地震。八月癸亥，大風吹左掖門鴟尾墜，丹鳳門扉壞。是日，風、霜損禾皆盡。五年春，大寒。二月，雷而雪。木之華者皆敗。四月，鄭州大雨雹，桑柘皆枯。京畿旱。八月，御座上聞若有言者曰：「不放舍則何？」索之不見。七年十二月，新衛州北三裏許，有影在沙上，如舊衛州城狀，寺塔宛然，數日乃滅。

天興元年正月丁酉，大雪。二月癸醜，又雪。戊午，又雪。是時，鈞州、陽邑、盧氏兵皆大敗。五月，大寒如冬。七月庚辰，兵刃有火。閏八月己未，有箭射入宮中。九月辛醜府，大雷，工部尚書蒲乃速震死。二年六月，上遷蔡，自發歸德，連日暴雨，平地水數尺，軍士漂沒。及蔡始晴，複大旱數月。識者以為不祥。初，南京未破一二年間，市中有一僧不知所從來，持一布囊貯棗，日散與市人無窮，所在兒童百十從之。又有一人拾街中破瓦，複以石擊碎之。人皆以為狂，不曉其理，後乃知之，其意蓋欲使人早散，國家將瓦解矣。

卷二十四 志第五 地理上

上京路 咸平路 東京路 北京路 西京路 中都路

金之壤地封疆，東極吉裏迷兀的改諸野人之境，北自蒲與路之北三千餘裏，火魯火疃謀克地為邊，右旋入泰州婆盧火所浚界壕而西，經臨潢、金山，跨慶、桓、撫、昌、淨州之北，出天山外，包東勝，接西夏，逾黃河，複西曆葭州及米脂寨，出臨洮府，會州、積石之外，與生羌地相錯。複自積石諸山之南左折而東，逾洮州，越鹽川堡，循渭至大散關北，並山入京兆，絡商州，南以唐鄧西南皆四十裏，取淮之中流為界，而與宋為表裏。

襲遼制，建五京，置十四總管府，是為十九路。其間散府九，節鎮三十六，防禦郡二十二，刺使郡七十三，軍十有六，縣六百三十二。後複盡升軍為州，或升城堡寨鎮為縣，是以金之京府州凡百七十九，縣加於舊五十一，城寨堡關百二十二，鎮四百八十八。雖貞祐、興定危亡之所廢置，既歸大元，或有因之者，故凡可考必盡著之，其所不載則闕之。

上京路

上京路，即海古之地，金之舊土也，國言「金」曰「按出虎」，按出虎水源於此，故名金源，建國之號蓋取諸此。國初稱為內地，天眷元年號上京。海陵貞元元年遷都於燕，削上京之號，止稱會寧府，稱為國中者以違制論。大定十三年七月，後為上京。其山有長白、青嶺、馬紀嶺、完都魯，水有按出虎水、混同江、來流河、宋瓦江、鴨子河。府一，領節鎮四，防禦一，縣六，鎮一。舊有會平州，天會二年築，契丹之周特城也，後廢。其宮室有乾元殿，天會三年建，天眷元年更名皇極殿。慶元宮，天會十三年建，殿曰辰居，門曰景暉，天眷二年安太祖以下禦容，為原廟。朝殿，天眷元年建，殿曰敷德，門曰延光，寢殿曰宵衣，書殿曰稽古。又有時德宮、明德殿，熙宗嘗享太宗禦容於此，太后所居也。涼殿，皇統二年構，門曰延福，樓曰五雲，殿曰重明。東廡南殿曰東華，次曰廣仁。西廡南殿曰西清，次曰明義。重明後，東殿曰龍壽，西殿曰奎文。時令殿及其曰奉元。有泰和殿，有武德殿，有薰風殿。其行宮有天開殿，爻剌春水之地也。有混同江行宮。太廟、社稷，皇統三年建，正隆二年毀。原廟，天眷元年以春亭名天元殿，安太祖、太宗、徽宗及諸後禦容。春亭者，太祖所嘗禦之所也。天眷二年作原廟，皇統七年改原廟乾文殿曰世德，正隆二年毀。大定五年複建太祖廟。興聖宮，德宗所居也，天德元年名之。興德宮，後更名永祚宮，睿宗所居也，光興宮，世宗所居也。正隆二年命吏部郎中蕭彥良盡毀宮殿、宗廟、諸大族邸第及儲慶寺，夷其趾，耕墾之。大定二十一年後修宮殿，建城隍廟。二十三年以甓束其城。有皇武殿，擊球校射之所也。有雲錦亭，有臨漪亭，為籠鷹之所，在按出虎水側。

會寧府，下。初為會寧州，太宗以建都，升為府。天眷元年，置上京留守司，以留守帶本府尹，兼本路兵馬都總管。後置上京曷懶等路提刑司。戶三萬一千二百七十。舊歲貢秦王魚，大定十二年罷之，又貢豬二萬，二十五年罷之。東至胡裏改六百三十裏，西到肇州五百五十裏，北至蒲與路七百里，東南至恤品路一千六百里，至曷賴路一千八百里縣三：

會寧倚，與府同時置。有長白山、青嶺、馬紀嶺、勃野澱、綠野澱。有按出虎河，又書作阿術滸。有混同江、淶流河。有得勝陀，國言忽土皚葛蠻，太祖誓師之地也。

曲江初名鎮東，大定七年置，十三年更今名。

宜春大定七年置。有鴨子河。

肇州，下，防禦使。舊出河店也。天會八年，以太祖兵勝遼，肇基王績於此，遂建為州。天眷元年十月，置防禦使，隸會寧府。海陵時，嘗為濟州支郡。承安三年，複以為太祖神武隆興之地，升為節鎮，軍名武興。五年，置漕運司，以提舉兼州事。後廢軍。貞祐二年複升為武興軍節鎮，置招討司，以使兼州事。戶五千三百七十五。縣一：

始興倚，興州同時置。有鴨子河、黑龍江。

隆州，下，利涉軍節度使。古扶餘之地，遼太祖時，有黃龍見，遂名黃龍府。天眷三年，改為濟州，以太祖來攻城時大軍徑涉，不假舟楫之祥也，置利涉軍。天德三年置上京路都轉運司，四年，改為濟州轉運司。大定二十九年嫌與山東路濟州同，更今名。貞祐初，升為隆安府，戶一萬一百八十。縣一：

利涉倚，興州同時置。有混同江、淶流河。鎮一興縣同時置，有混同館。

信州，下，彰信軍刺史。本渤海懷遠軍，遼開泰七年建，取諸路漢民置。戶七千三百五十九。縣一：

武昌本渤海懷福縣地。鎮一八十戶。

蒲與路，國初置萬戶，海陵例罷萬戶，乃改置節度使。承安三年，設節度副使。南至上京六百七十裏，東南至胡裏改一千四百里，北至北邊界火魯火疃謀克三千里。

合懶路，置總管府。貞元元年，改總管為尹，仍兼兵馬都總管。承安三年，設兵馬副總管。舊貢海蔥，大定二十七年罷之。有移鹿古水。西至上京一千八百里，東南至高麗界五百里。

恤品路，節度使。遼時，為率賓府，置刺史。本率賓故地，太宗天會二年，以耶懶路都孛堇所居地瘠，遂遷於此。以海陵例罷萬戶，置節度使，因名速頻路節度使。世宗大定十一年，以耶懶、速頻相去千里，既居速頻，然不可忘本，遂命名古土門親管猛安曰押懶猛安。承安三年，設節度副使。西北至上京一千五百七十裏，東北至胡裏改一千一百，西南至合懶一千二百，北至邊界斡可阿憐千戶二千里。「耶懶」又書作「押懶」。

曷蘇館路，置節度使。天會七年，徙治寧州，嘗置都統司，明昌四年廢。有化成關，國言曰曷撒罕關。

胡裏改路，國初置萬戶，海陵例罷萬戶，乃改置節度使。承安三年，置節度副使。西至上京六百三十裏，北至邊界合裏賓忒千戶一千五百里。

烏古迪烈統軍司，後升為招討司，與蒲與路近。

咸平路

咸平路，府一，領刺郡一，縣十。

咸平府，下，總管府，安東軍節度使，本高麗銅山縣地，遼為咸州，國初為咸州路，置都統司。天德二年八月，升為咸平府，後為總管府。置遼東路轉運司、東京咸平路提刑司。戶五萬六千四百四。縣八：

平郭倚，舊名咸平，大定七年更。

銅山遼同州鎮安軍，本漢襄平縣，遼太祖時以東平寨置，因名東平，軍曰鎮東。章宗大定二十九年，以與東平重，故更。南有柴河，北有清河，西有遼河。

新興遼銀州富國軍，本渤海富州，熙宗皇統三年廢州，更名來屬。有范河，北有柴河，西有遼河。

慶雲遼祺州祐聖軍，本以所俘檀州密雲民建州密雲，後更名，有遼河。

清安遼肅州信陵軍，熙宗皇統三年降為縣

榮安東有遼河。

歸仁遼舊隸通州安遠軍，本渤海強師縣，遼更名，金因之。北有細河。

玉山章宗承安三年，以烏速集、平郭、林河之間相去六百餘裏之地置，貞祐二年四月升為節，軍曰鎮安。

韓州，下，刺史。遼置東平軍，本渤海鄚頡府。戶一萬五千四百一十二。舊有營。縣二：

臨津倚，未詳何年置。

柳河本渤海粵喜縣地，遼以河為名。有狗河、柳河。

東京路

東京路，府一，領節鎮一，刺郡四，縣十七，鎮五。皇統四年二月，立東京新宮，寢殿曰保寧，宴殿曰嘉惠，前後正門曰天華、曰乾貞。七月，建宗廟，有孝甯宮。七年，建禦容殿。

遼陽府，中。東京留守司。本渤海遼陽故城，遼完葺之，郡名東平。天顯三年，升為南京，府曰遼陽。十三年，更為東京。太宗天會十年，改南京路平州軍帥司為東南路都統司之時，嘗治於此，以鎮高麗。後置兵馬都部署司，天德二年，改為本路都總管府，後更置留守司。產白兔、師姑布、鼠毫、白鼠皮、人參、白附子。戶四萬六百四。縣四、鎮一：

遼陽倚。東梁河、國名兀魯忽必剌，俗名太子河。

鶴野鎮一長宜，曷蘇館在其地。

宜豐遼舊衍州安廣軍，皇統三年廢為縣，有東梁河。

石城興定三年九月，以縣之靈岩寺為岩州，名其倚郭縣曰東安，置行省。

澄州，南海軍刺史，下。本遼海州，天德三年改州名。戶一萬一千九百三十五。縣二。鎮一：

臨溟鎮一新昌。

析木遼銅州廣利軍附郭析木縣地，皇統三年廢州來屬。有沙河。

瀋州，昭德軍刺史，中。本遼定理府地，遼太宗時軍曰興遼，後為昭德軍，置節度。明昌四年改為刺史，與通、貴德、澄三州皆隸東京。戶三萬六千八百九十二。縣五：

樂郊遼太祖俘三河之民建三河縣於此，後改更今名。有渾河。

章義遼舊廣州，皇統三年降為縣來屬。有遼河、東梁河、遼河大口。

遼濱遼舊遼州東平軍，遼太宗改為始平軍，皇統三年廢為縣。有遼河。

�樓（遼舊興州人中軍常安縣，遼嘗置定理府刺史於此，本�樓故地，大定二十九年章宗更名。有範河、清河，國名叩隈必剌。

雙城遼雙州保安軍也，皇統三年降為縣，章宗時廢。

貴德州，刺史，下。遼貴德州寧遠軍，國初廢軍，降為刺郡。戶二萬八百九十六。縣二：

貴德倚。有範河。

奉集遼集州懷遠軍奉集縣，本渤海舊縣。有渾河。

蓋州，奉國軍節度使，下。本高麗蓋葛牟城，遼辰州。明昌四年，罷曷蘇館，建辰州遼海軍節度使。六年，以與「陳」同音，更取蓋葛牟為名。戶一萬八千四百五十六。縣四、鎮二：

湯池遼鐵州建武軍湯池縣。鎮一神鄉。

建安遼縣。鎮一大寧。

秀岩本大寧鎮，明昌四年升。泰和四年廢為鎮，貞祐四年複升置。

熊岳遼盧州玄德軍熊嶽縣。遼屬南女直湯河司。

複州，下，刺史。遼懷還軍節度，明昌四年降為刺史。舊貢鹿筋，大定八年罷之。戶一萬三千九百五十。縣二、鎮一：

永康倚。舊名永寧，大定七年更。

化成遼蘇州安複軍，本高麗地，興宗置。皇統三年降為縣來屬。貞祐四年五月升為金州，興定二年升為防禦。鎮一歸勝。

來遠州，下。舊來遠城，本遼熟女直地，大定二十二年升為軍，後升為州。

婆速府路，國初置統軍司，天德二處置總管府，貞元元年與曷懶路總管並為尹，兼本路兵馬都總管。此路皆猛安戶。

北京路

北京路，府四，領節鎮七，刺郡三，縣四十二，鎮七，寨一。

大定府，中，北京留守司，遼中京。統和二十五年建為中京，國初因稱之。海陵貞元元年更為北京，置留守司、都轉運司、警巡院。產紘鼠、螺杯、茱萸梳、玳瑁鞍、酥乳餅、五味子。戶六萬四千四十七。縣十一、鎮二：

大定倚，遼縣舊名。在土河、七金山、陰涼河。鎮一恩化。

長興有塗河。

富庶有心河。鎮一文安。

松山遼松山州勝安軍松山縣，開泰中置，舊置刺史。太祖天輔七年置觀察使。皇統三年廢州來屬。承安三年隸高州，泰和四年後複。有陰涼河、落馬河。

神山遼澤州神山縣，遼太祖俘蔚州之民置。章宗承安二年嘗置惠州，升孩兒館為灤陽縣，以隸之。泰和四年罷州及灤陽縣。

惠和皇統三年以遼惠州惠和縣置。

金源唐青山縣，遼開泰二年置，以地有金甸為名。有駱駝山。

和眾遼榆州和眾縣，皇統三年罷州來屬。

武平遼築城杏堝，初名新州，統和間更為武安州。皇統三年降為武安縣來屬，大定七年更名。承安三年隸高州，泰和四年複來屬。

靜封承安二年以胡設務置，隸全州，三年隸高州，泰和四年來屬。

三韓遼伐高麗，遷馬韓、辰韓、弁韓三國民為縣，置高州。太祖天輔七年以高州置節度使，皇統三年廢為縣，承安三年複升為高州，置刺史，為全州支郡，分武平、松山、靜封三縣隸焉。泰和四年廢。有落馬河，塗河。

利州，下，刺史。遼統和十六年置。戶二萬一千二百九十六。縣二、鎮一、寨一：

阜俗遼統和四年置，金因之。

龍山遼故潭州廣潤軍縣故名，熙宗皇統三年廢州來屬。有榆河。寨一蘭州。鎮一漆河。

義州，下，崇義軍節使。遼宜州，天德三年更州名。戶三萬二百三十三。縣三、鎮一：

弘政有淩河。

開義遼海北州廣化軍縣故名，熙宗皇統三年廢州來屬。鎮一饒慶。

同昌遼成州興府軍縣故名，國初隸川州，大定六年罷川州，隸懿州，承安二年複隸川州，泰和四年來屬。

錦州，下，臨海軍節度使。舊隸興中府，後來屬。戶三萬九千一百二十三。縣三：

永樂本慕容皝之西樂縣地。

安昌

神水遼開泰二年置，皇統三年廢為鎮，大定二十九年複升為縣。有土河。

瑞州，下，歸德軍節使。本來州，天德三年更為宗州，泰和六年以避睿宗諱，謂本唐瑞州地，故更今名。戶一萬九千九百五十三。縣三、鎮一：

里安舊名來賓，唐來遠縣民。明昌六年更為宗安，泰和六年複更今名。

海陽遼潤州海陽軍故縣，皇統三年廢州來屬。鎮一遷民。

海濱本慕容皝集寧縣地，遼隰州海平軍故縣，皇統三年廢州來屬。

廣寧府，散，下，鎮甯軍節度使。本遼顯州奉先軍，漢望平縣地，天輔七年升為府，因軍名置節度。天會八年改軍名鎮寧。天德二年隸咸平，後廢軍隸東京。泰和元年七月來屬。戶四萬三千一百六十一。縣三、舊有奉玄縣，天會八年改為鐘秀縣。鎮六、寨四。鎮二歡城、遼西。

廣甯舊名山東縣，大定二十九年更名。有遼世宗顯陵。寨二閭城、兔兒窩。

望平大定二十九年升梁漁務置。鎮二梁漁務、山西店。

閭陽遼乾州廣德軍，以乾陵故名奉陵縣。天會八年廢州更名來屬。有淩河。有遼景宗乾陵。鎮二閭陽、衡家。寨二大斧山、北川。

懿州，下，甯昌軍節度使。遼嘗更軍名慶懿，又為廣順，複更今名。金因之，先隸咸平府，泰和末來屬。戶四萬二千三百五十一。縣二：大定六年罷川州，以宜民、同昌二縣來屬。承安二年複以二縣隸川州。泰和四年罷川州，以宜民隸興中，同昌隸義州。

順安

靈山本渤海靈峰縣地。

興中府，散，下。本唐營州城，遼太祖遷漢民以實之，曰霸州彰武軍，重熙十一年升為府，更今名，金因之。戶四萬九百二十七。縣四、鎮三：

興中本漢柳城地。南有淩河。鎮一黔城。

永德遼安德州化平軍安德縣，世宗大定七年更今名。北有淩河。鎮一阜安。

興城遼嚴州保肅軍縣故名，皇統三年廢州隸錦州。有桃花島。

宜民遼川州長寧軍，會同中嘗名白川州，天祿五年去「白」字，國初因之，與同昌縣皆隸焉。大定六年降為宜民縣，隸懿州。承安二年複置川州，改徽川寨為徽川縣，為懿州支郡。泰和四年罷州及徽川縣求屬。鎮一咸康，遼縣也，國初廢為鎮。

建州，下，保靖軍刺史。遼初名軍曰武寧，後更，金因之。戶一萬一千四百三十九。縣一：

永霸本唐昌黎縣地。

全州，下，盤安軍節度使。承安二年置，改胡設務為靜封縣，黑河鋪為盧川縣，撥北京三韓縣烈虎等五猛安以隸焉。貞祐二年四月嘗僑置於平州。戶九千三百一十九。縣一：

安豐承安元年十月改豐州鋪為安豐縣，隸臨潢府，二年置全州盤安軍節度使治。有黃河、黑河。

臨潢府，下，總管府。地名西樓，遼為上京。國初因稱之，天眷元年改為北京。天德二年改北京為臨潢府路，以北京路都轉運司為臨潢府路轉運司，天德三年罷。貞元元年以大定府為北京後，但置北京臨潢路提刑司。大定後罷路，併入大定府路。貞祐二年四月嘗僑置於平州。有天平山、好水川，行宮地也，大定二十五年命名。有撒裏乃地。熙宗皇帝統九年嘗避暑於此。有陷泉，國言曰落孛魯。有合嫋追古思阿不漠合沙地。戶六萬七千九百七。縣五、堡三十七：大定間二十四，後增。

臨潢倚。有金粟河。

長泰有立列只山，其北千餘裏有龍駒河，國言曰喝必剌。有撒裏葛睹地。

盧川承安二年以黑河鋪升，隸全州，後複來屬。有潢河。

甯塞泰和元年五月置。有滑河。

長寧遼永州永昌軍縣故名，太祖天輔七年嘗置節度使，皇統三年廢州來屬。

慶州，下，玄甯軍刺史。境內有遼祖州，天會八年改為奉州，皇統三年廢，遼太祖祖陵在焉。境內有遼懷州，舊置奉陵軍，天會八年更為奉德軍，皇統三年廢，遼太宗、穆宗懷陵在焉。北山有這聖宗、興宗、道宗慶陵。城中有遼行宮，比他州為富庶，遼時刺此郡者非耶律、蕭氏不與，遼國寶貨多聚藏於此。北至界二十裏，南至盧川二百二十，西至桓州九百，東至臨潢一百六十。戶二千七。縣一：舊有孝安縣，天會八年改為慶民縣，皇統三年廢。

朔平有榷場務。

興州，甯朔軍節度使。本遼北安州興化軍，皇統三年降軍置興化縣，承安五年升為興州，置節度，軍名寧朔，改利民寨為利民縣，撥梅堅河徒門必罕、甯江、速馬剌三猛安隸焉。貞祐二年四月僑置於密雲縣。戶一萬五千九百七十。縣二：又有利民縣，承安五年以利民寨升，泰和四年廢。

興化倚。遼舊縣，皇統三年降興化軍置，隸大定府，承安五千建興州於縣，為倚郭。舊有白檀鎮。

宜興本興化縣白檀鎮，泰和三年升為縣來屬。

泰州，德昌軍節度使。遼時本契丹二十部族牧地，海陵正隆間，置德昌軍，隸上京，大定二十五年罷之。承安三年複置於長春縣，以舊泰州為金安縣，隸焉。北至邊四百里，南至懿州八百里，不至肇州三百五十裏。戶三千五百四。縣一、舊有金安縣，承安三年置，尋廢。堡十九：

長春遼長春州韶陽軍，天德二年降為縣，隸肇州，承安三年來屬。有撻魯古河、鴨子河。有別裏不泉。

邊堡，大定二十一年三月，世宗以東北如討司十九堡在泰州之境，及臨潢路舊設二十四堡障參差不齊，遣大理司直蒲察張家奴等往視其處置。於是東北自達裏帶石堡子至鶴五河地分，臨潢路自鶴五河堡子至撒裏乃，皆取直列置堡戍。評事移剌每言：「東北及臨潢所置，土塉樵絶，當令所徙之民姑逐水草以居，分遣丁壯營畢，開壕塹以備邊。」上令無水草地官為建屋，及臨潢路諸堡皆以放良人戍守。省議：「臨潢路二十四堡，堡置戶三十，共為七百二十，若營建畢，官給一歲之食。」上以年饑權寢，姑令開壕為備。四月，遣吏部郎中奚胡失海經畫壕塹，旋為沙雪堙塞，不足為禦。乃言：「可築二百五十堡，堡日用工三百，計一月可畢，糧亦足備，可為邊防久計，泰州九堡、臨潢五堡之地斥鹵，官可為屋外，自撒裏乃以西十九堡，舊戍軍舍少，可令大鹽濼官木三萬餘，與直東堡近嶺求木，每家官為構室一椽以處之。」

西京路

西京路，府二，領節鎮七，刺郡八，縣三十九，鎮九。大定五年建宮室，名其殿曰保安，其門南曰奉天，東曰宣仁，西曰阜成。天會三年建太祖原廟。

大同府，中，西京留守司。晉雲州大同軍節度，遼重熙十三年，升為西京，府名大同，金因之。皇統元年，以燕京路隸尚書省，西京及山後諸部族隸元帥府。舊置兵馬都部署司，天德二年，改置本路都總管府，後更置留守司。置轉運司及中都西京路提刑司。貢瑪瑙環子、瑪瑙數珠。產白駝、安息香、松明、松脂、黃連、百藥煎、芥子煎、鹽、撈鹽、石綠、綠礬、鐵、甘草、枸杞、碾玉砂、地蕈。戶九萬八千四百四十四。縣七、鎮三：

大同倚。遼析雲中置，金因之。有牛皮關、武周山、方山、奚望山、盛樂城、禦河、鬥雞台、平城外郭鹽場、如渾水、桑乾河、紇真山。有遼帝後像。在華嚴寺。鎮一奉義。

雲中晉舊縣名。

宣寧遼德州昭聖軍宣德縣，大定八年更名。有官山、彌陀山、石綠山、產碾玉砂。鎮一窟龍城。

懷安晉故縣名。

天成遼析雲中置。

白登本名長清，大定七年更。有白登臺、采掠山。

懷仁遼析雲中置，貞祐二年五月升為雲州。有黃花嶺、錦屏山、清涼山、金龍山、早起城、日中城。鎮一安七疃。

豐州，下，天德軍節度使。遼嘗更軍名應天，尋複，金因之。皇統九年升為天德總管府，置西南路招討司，以天德尹兼領之。大定元年降為天德軍節度使，兼豐州管內觀察使，以元管部族直撒、軍馬公事，並隸西南路詔討司產不灰木、地蕈。戶二萬二千六百八十三。縣一、鎮一：

富民晉舊名。有黑山、神山。鎮一振武。

弘州，下，刺史。遼名軍曰博寧，本襄陰村，統和中建。國初置保寧軍，後廢軍。產瑪瑙。戶二萬二千二。縣二、鎮二：

襄陰倚。本名永寧，大定七年改。

順聖本安塞軍故地，遼應曆中置，金因之。鎮二陽門，貞祐二年七月升為縣。大羅。

淨州，下，刺史。大定十八年以天山縣升，為豐州支郡，刺史兼權譏察。北至界八十裏戶五千九百三十八。縣一：

天山舊為榷場，大定十八年置，為倚郭。

桓州，下，威遠軍節度使。軍兵隸西北路招討司。明昌七年改置刺史。北至舊界一裏半。戶五百七十八。縣一：曷裏滸東川，更名金蓮川，世宗曰：「蓮者連也，取其金枝玉葉相連之義。」景明宮，避暑宮也，在涼陘，有殿、揚武殿，皆大定二十年命名。有查沙，有白濼，國言曰勺赤勒。

清塞倚。明昌四年以罷錄事司置。

撫州，下，鎮甯軍節度使。遼秦國大長公主建為州，章宗昌三年複置刺史，為桓州支郡，治柔遠。明昌四年置司候司。承安二年升為節鎮，軍名鎮寧，撥西北路招討司所管梅堅必剌、王敦必剌、拿憐術花速、宋葛斜忒渾四猛安以隸之。戶一萬一千三百八十。縣四：有旺國崖，大定八年五月更名靜寧山。有麻達葛山，大定二十九年更名胡土白山。有冰井。

柔遠倚。大定十年置於燕子城，隸宣德州，明昌三年來屬，有燕子城，國言曰吉甫魯灣城，北羊城，國言曰火唵榷場，查剌嶺，沔山，大漁濼，行宮有樞光殿。有雙山，七裏河，石井，蝦蟆山，昂吉濼又名鴛鴦濼，得勝口舊名北望澱，大定二十年更。

集寧明昌三年以春市場置，北至界二百七十裏。

豐利明昌四年以泥濼置。有蓋裏泊。

威甯承安二年以撫州新城鎮置。

德興府，晉新州，遼奉聖州武定軍節度，國初因之。大安元年升為府，名德興。戶八萬八百六十八。縣六、有漫天堝，泰和二年更名拂雲，平惡崖，更名壘翠岩。鎮一：

德興倚。舊名永興縣，大安元年更名。有涿鹿定、東水鎮。有雞鳴山。

媯川遼可汗州清平軍，本晉媯州，會同元年遼太祖嘗名可汗州，縣舊曰懷戎，更名懷來，明昌六年更今名。西北有合河龜館石橋，明昌四年建。

縉山遼儒州縉陽軍縣故名，皇統元年廢州來屬，崇慶元年升為鎮州。鎮一永安

望雲本望雲川地，遼帝嘗居，號曰禦莊，後更為縣，金因之。

礬山晉故縣，國初隸弘州，明昌三年來屬。

龍門晉縣，國初隸弘州，後來屬。明昌三年割隸宣德州。有慶甯宮，行宮也，泰和五年以提舉兼龍門令。

昌州，天輔七年降為建昌縣，隸桓州。明昌七年以狗濼複置，隸撫州，後來屬。戶一千二百四十一。縣一：

寶山有狗濼，國言曰押恩尼要。其北五百餘裏有日月山，大定二十年更曰抹白山。國言涅裏塞一山。

宣德州，下，刺史。遼改晉武州為歸化州雄川武軍，大定七年更為宣化州，八年複更為宣德。戶三萬二千一百四十七。縣二：

宣德舊文德縣，大定二十九年更名。

宣平承安二年以大新鎮置，以北邊用兵嘗駐此地也。

朔州，中，順義軍節度使。貞祐三年七月，嘗割朔州廣武縣隸代州。產鐵、荊三棱、枸杞。戶四萬四千八百九十二。縣二：

鄯陽晉故縣。有桑乾河、大和嶺、天池、雁門關、霸德山。

馬邑晉故縣，貞祐二年五月升為固州。有洪濤山、鑊水，又曰桑乾河。

武州，邊，下，刺史。大定前仍置宣威軍。戶一萬三千八百五十一。縣一：

甯遠晉故縣。黃河。

應州，下，彰國軍節度使。戶三萬二千九百七十七。縣三：

金城晉故縣。有黃瓜堆、複宿山、桑乾河、渾河、崞川水、黃花城。

山陰本名河陰，大定七年以興鄭州屬縣同，故更焉。貞祐二年五月升忠州。有黃花嶺、桑乾河。

渾源晉縣，貞祐二年五月升為渾源州。產鹽。

蔚州，下，忠順軍節度使。遼嘗更為武安軍，尋複。貢地蕈。戶五萬六千六百七十四。縣五：

靈仙北有桑乾河、代王城、薄家村。

廣靈亦作「陵」，遼統和三年析靈仙置。

靈丘晉縣，貞祐二年四月升為成州，四年割為代州支郡。

定安晉縣。有桑乾河。貞祐二年四月升為定安州。

飛狐。晉縣。

雲內州，下，開遠軍節度使。天會七年徙奚第一、第三部來戍。產青鑌鐵。戶二萬四千八百六十八。縣二、鎮一：

柔服夾山在城北六十裏。鎮一：寧仁，舊縣也，大定後廢為鎮。

雲川本曷董館，後升裕民縣，皇統元年複廢為曷董館，大定二十九年複升，更為今名。

甯邊州，下，刺史。國初置鎮西軍，貞祐三年隸嵐州，四年二月升為防禦。戶六千七十二。縣一：

甯邊正隆三年置。

東勝州，下，邊，刺史。國初置武興軍，有古東勝城。戶三千五百三十一。縣一、鎮一：

東勝　鎮一寧化。

部族節度使：

烏昆神魯部族節度使，軍兵事屬西北路招討司，明昌三年罷節度使，以招討司兼領。

烏古裏部族節度使。

石壘部族節度使。

助魯部族節度使。

孛特本部族節度使。

計魯部族節度使。

唐古部族，承安三年改為部羅火紮石合節度使。

迪烈又作迭剌。女古部族，承安三年改為土魯渾紮石合節度使。

詳穩九處：

咩颭詳穩，貞祐四年六月改為葛也阿鄰猛安。

木典颭詳穩，貞祐四年改為抗葛阿鄰謀克。

骨典颭穩，貞祐四年改為撒合輦必剌謀克。

唐古颭詳穩。

耶剌都颭詳穩。

移典颭穩。

蘇木典颭詳穩，近北京。

胡都颭詳穩。

霞馬颭詳穩。

群牧十二處：

斡獨椀群牧，大定四年改為斡睹只群牧。

蒲速斡群牧。本斡睹只地，大定七年分置。

耶魯椀群牧。

訛裏都群牧。

颭斡群牧。

歐裏本群牧。

烏展群牧。

特滿群牧。

駝駝都群牧。

訛魯都群牧。

忒恩群牧。承安四年創置。

蒲鮮群牧。承安四年創置。

中都路

中都路，遼會同元年為南京，開泰元年號燕京。海陵貞元元年定都，以燕乃列國之名，不當為京師號，遂改為中都。府一，領節鎮三，刺郡九，縣四十九。天德三年，始圖上燕城宮室制度，三月，命張浩等增廣燕城。城門十三，東曰施仁、曰宣曜、曰陽春，南曰影風、曰豐宜、曰端禮，西曰麗澤、曰顥華、曰彰義，北曰會城、曰通玄、曰崇智、曰光泰。浩等取真定府潭園材木，營建宮室及涼位十六。應天門十一楹，左右有樓，門內有左、右翔龍門，及日華、月華門，前殿曰大安，左、右掖門，內殿東廊曰敷得門。大安殿之東北為東宮，正北列三門，中曰粹英，為壽康宮，母后所居也，西曰會通門，門北曰承明門，又北曰昭慶門。東曰集禧門，尚書省在其外，其東西門左、右嘉會門也，門有二樓，大安殿後門之後也。其北曰宣明門，則常朝後殿門也。北曰仁政門，傍為朵殿，朵殿上為兩高樓，曰東、西上閣門，內有仁政殿，常朝之所也。宮城之前廊，東西各二百餘間，分為三節，節為一門。將至宮城，東西轉各有廊百許間，馳道兩傍植柳，廊脊覆碧瓦，宮闕殿門則純用碧瓦。應天門舊名通天門，大定五年更。七年改福壽殿曰壽安宮。明昌五年複以隆慶宮為東宮，慈訓殿為承華殿，承華殿者，皇太子所居之東宮也。泰和殿，泰和二年更名慶寧殿。又有崇慶殿。魚藻池、瑤池殿位，貞元元年建。有神龍殿，又有觀會亭。又有安仁殿、隆德殿、臨芳殿。皇統元年有元和殿。有常武殿，有廣武殿。為擊球、習射之所。京城北離宮有太甯宮，大定十九年建，後更為壽寧，又更為壽安，明昌二年更為萬甯宮。瓊林苑有橫翠殿。甯德宮西園有瑤光台，又有瓊華島，又有瑤光樓。皇統元年有宣和門。正隆三年有宣華門，又有撒合門。

大興府，上。晉幽州，遼會同元年升為南京，府曰幽都，仍號盧龍軍，開泰元年更為永安析津府。天會七年析河北為東、西路時屬河北東路，貞元元年更今名。戶二十二萬五千五百九十二。大定四年十月，命都門外夾道重行植柳各百里。產金銀銅鐵。藥產滑石、半夏、蒼術、代赭石、白龍骨、薄荷、五味子、白牽牛。縣十、鎮一：

大興倚。遼名析津，貞元二年更今名。有建春宮。鎮一廣陽。

宛平倚。本晉幽都縣，遼開泰元提更今名。有玉泉山行宮。

安次晉舊名。

漷陰遼太平中，以漷陰村置。

永清晉舊名。

寶坻本新倉鎮，大定十二年置，以香河縣近民附之。承安三年置盈州，為大興府支郡，以香河、武清隸焉。尋廢州。

香河遼以武清縣之孫村置。

昌平有居庸關，國名查剌合攀。

武清晉縣。

良鄉有料石岡、閻溝。

通州，下，刺史。天德三年升潞縣置，以三河隸焉。興定二年五月升為防禦。戶三萬五千九十九。縣二：

潞晉縣名。有潞水。

三河晉縣名。

薊州，中，刺史。遼置上武軍。戶六萬九千一十五。產粟。縣五、舊又有永濟縣，大定二十七年以永濟務置，未詳何年廢。又有黎豁縣，廢置皆未詳。鎮二：

漁陽倚。

遵化遼景州清安軍。鎮一石門。

豐潤泰和間置。

玉田有行宮、偏林，大定二十年改為禦林。鎮一韓城。

平峪大定二十七年，以漁陽縣大王鎮升。

易州，下，刺史。遼置高陽軍。戶四萬一千五右七十七。縣二：

易有易水。

淶水有淶水。

涿州，中，刺史。遼為永泰軍。貢羅。戶一十一萬四千九百一十二。縣五、鎮一：

范陽倚。晉縣。有湖梁河。有劉李河。鎮一政滿。

固安晉縣。

新城

定興大定六年以范陽縣黃村置，割淶水、易縣近民屬之。有巨馬河。

奉先大定二十九年置萬寧縣以奉山陵，明昌二年更今名。有房山、龍泉河、盤甯宮。

順州，下，刺史。遼置歸化軍。戶三萬二千四百三十三。縣二：

溫陽舊名懷柔，明昌六年更。有螺山、漵水、兔耳山。

密雲遼檀州武威軍。有古北山，國言曰留斡嶺。

平州，中，興平節度使。遼為遼興軍。天輔七年以燕西地與宋，遂以平州為南京，以錢帛司為三司，天會四年複平州，嘗置軍帥司。天會十年徙軍帥司治遼陽府，後置轉運司。貞元元年以轉運司並隸中都路。貞祐二年四月置東面經略司，八月罷。貢櫻桃、綾。戶四萬一千七百四十八。縣五、鎮一：

盧龍倚。

撫寧本新安鎮，大定二十九年置。

海山本漢海陽故城，遼以所俘望都縣民置，故名望都，大定七年更名。

遷安本漢令支縣故城，遼以所俘安喜縣民置，因名安喜，大定七年更今名。鎮一建昌。

昌黎遼營州鄰海軍，以所俘定州民置廣寧縣。皇統二年降州來屬，大定二十九年以與廣寧府重，故更今名。

灤州，中，刺史。本黃落故城，遼為永安軍，天輔七年因置節度使。戶六萬九千八百六。縣四、有松亭關，國名斜烈只。鎮二：

義豐倚。

石城有長春行宮。長春澱舊名大定澱，大定二十年更。鎮一榛子。

馬城

樂亭　鎮一新橋。

雄州，中。宋名易陽郡。天會七年置永定軍節度使。隸河北東路，貞元二年來屬。戶二萬四百一十一。縣三：

歸信倚。有易水、巨馬河。

容城泰和八年割隸安州，貞祐二年隸安肅州。有南易水、大泥澱、渾泥城。

保定宋保定軍，後廢為縣。

霸州，下，刺史。遼益津郡。隸河北東路，貞元二年來屬。戶四萬一千二百七十六。縣四：

益津倚。大定二十九年創置，倚郭。

文安

大城

保安國初因宋為信安軍，大定七年降為信安縣，隸霸州。元光元年四月升為鎮安府。所以重高陽公張甫也。

保州，中，順天軍節度使。宋舊軍事，天會七年置順天軍節度使，隸河北東路，貞元二年來屬。海陵賜名清苑郡。戶九萬三千二十一。縣二：

清苑倚。宋名保塞，大定十六年更。有抱陽山、沉水、饋軍河。

滿城大定三十八年以清苑縣塔院村置。

安州，下，刺史。宋順安軍治高陽，天會七年升為安州，隸河北東路，後置高陽軍。大定二十八年徙治葛城，因升葛城為縣，用倚郭。泰和四年改混泥城為渥城縣，來屬，八年移州治於渥城，以葛城為屬縣。戶三萬五百三十二。縣三：

渥城倚。泰和四年置。

葛城大定二十八年置。

高陽泰和八年正月改隸莫州，四月複。有徐河、百濟河。

遂州，下，刺史。宋廣信軍，天會七年改為遂州，隸河北東路，貞元二年來隸，號龍山郡。泰和四年廢為遂城縣，隸保州，貞祐二年複置州。戶一萬一千一百七十四。縣一：

遂城倚。有光春宮行宮。有遂城山、易水、漕水、鮑河。

安肅州，下，刺史。宋安肅軍，天會七年升為徐州，軍如舊，隸河北東路，貞元二年來屬。天德三年改為安肅州，軍名徐郡軍。大定後降為刺郡，廢軍。戶一萬二千九百八十。縣一：

安肅按《金初州郡志》，雄、霸、保、安、遂、安肅六州皆隸廣寧府。《太宗紀》載天會七年分河北為東、西路，則隸河北東路，豈以平州為南京之後，以六州隸廣寧也？不然則郡志誤。

卷二十五 志第六 地理中

南京路 河北東路 河北西路 山東東路 山東西路

南京路

南京路，國初曰汴京，貞元元年更號南京。府三，領節鎮三，防禦八，刺史郡八，縣一百五。都城門十四，曰開陽，曰宣仁，曰安利，曰平化。曰通遠，曰宜照，曰利川，曰崇德，曰迎秋，曰廣澤，曰順義，曰迎朔，曰順常，曰廣智。宮城門，南外門曰南薰，南薰北新城門曰豐宜，橋曰龍津橋，北門曰丹鳳，其門三。丹鳳北曰舟橋，橋少北曰文武樓，遵禦路而北橫街也。東曰太廟，西曰郊社，正北曰承天門，其門五，雙闕前引，東曰登聞檢院，西曰登聞鼓院。檢院東曰左掖門，門南曰待漏院。鼓院西曰右掖門，門南曰都堂。直承天門北曰大慶門，門東曰日精門，又東曰左昇平門。大慶門西曰月華門，又西曰右昇平門。正殿曰大慶殿，前有龍墀，又南有丹墀，又南曰沙墀，東廡曰嘉福樓，西廡曰嘉瑞樓。大慶後曰德儀殿。殿東曰左升龍門，西曰右升龍門。正門曰隆德，內有隆德殿，有蕭牆，有丹墀。隆德殿左曰東上閣門，右曰西上閣門，皆南向。鼓樓在東，鐘樓在西。隆德之次曰仁安門、仁安殿，東則內侍局，又東曰近侍局，又東則嚴祗門，宮中則稱曰撒合門，少南曰東樓，則授除樓也。西曰西樓。仁安之次曰純和殿，正寢也。純和西曰雪香亭，亭北則後妃位也，有樓，樓西曰瓊香亭，亭西曰涼位，有樓，樓北少西曰玉清殿。純和之次曰福寧殿，殿後曰苑門，內曰仁智殿，有二太湖石，左曰敷錫神運萬歲峰，右曰玉京獨秀太平岩，殿曰山莊，其西南曰翠微閣。苑門東曰仙韶院，院北曰翠峰，峰之洞曰大滌湧翠，東連長生殿，又東曰湧金殿，又東曰蓬萊殿。長生西曰浮玉殿，又西曰瀛洲殿。長生殿南曰閱武殿，又南曰內藏庫。嚴祗門東曰尚食局，又東曰宣徽院，院北曰禦藥院，又北右藏庫，東則左藏庫。宣徽院東曰點檢司，司北曰秘書監，又北曰學士院，又北曰諫院，又北曰武器署。點檢司南曰儀鸞局，又南曰尚輦局。宣徽院南曰拱衛司，又南曰尚衣局。其南為繁禧門，又南安泰門，門與左升龍門相直。東則壽聖宮，兩宮太后位也，本明俊殿，試進士之所。宮北曰徽音院，又北燕壽殿，殿垣後少西曰振肅衛司，東曰中衛尉司。儀鸞局東曰小東華門，更漏在焉。中衛尉司東曰祗肅門，少東南曰將軍司。徽音、壽聖東曰太后苑，苑殿曰慶春，與燕壽殿並。小東華與正東華門對。東華門內正北尚廄局，其西北曰臨武殿。左掖門北，尚食局南曰宮苑司。其西北尚醖局、湯藥局。侍儀司少西曰府寶局、器物局，又西則撒合門也。嘉瑞樓西曰三廟，正殿曰德昌，東曰文昭，西曰光興。德昌後，宣宗廟也。宮西門曰西華，與東華相直，北門曰安 貞。

開封府，上。留守司留守帶本府尹，兼本路兵馬都總管。天德二年罷行台尚書省，置轉運司、提刑司。天德二年置統軍司。有藥市四，榷場。產蜜蠟、香茶、心紅、硃紅、地龍、黃柏。天德四年，戶二十三萬五千八百九十。泰和末，戶百七十四萬六千二百一十。縣十五、鎮十五：

開封東附郭。有古通津、臨蔡關、汴河。鎮一延嘉。

祥符西附郭。有岳台、浚水、沙台、崇台、夷門山、蔡河、金水河、廣濟河、寒泉河。鎮三陳橋、八角、郭橋。

陽武有沙池、黑陽山。黃河、汴河、白溝河。

通許宋名咸平，大定二十九年以與咸平府重，更。有牛首城、裘亭。

泰康有魯溝、蔡河、渦河、鎮一崔橋。

中牟有汴河、鄭河、中牟台。鎮四圃田、陽武、萬勝、白沙鎮。

杞宋雍丘縣，杞國也，正隆後更今名。鎮一圉城。

鄢陵有洧水、潩水、太丘城。鎮一馬欄橋。

尉氏有惠民河、長明溝。鎮二硃家曲、宋樓。

扶溝有祁耶山、洧水、白亭。鎮二建雄、義店。舊有赤倉鎮。

陳留有皇柏山、狼丘、汴河。

延津貞祐三年七月升為延州。有土山、黃河。

洧川貞祐二年置惠民倉，興定二年四月以尉氏縣之宋樓鎮升。

長垣

封丘

睢州，下，刺史。宋拱州保慶軍，國初猶稱拱州，天德三年更。戶四萬六千三百六十。縣三、鎮一：

襄邑古襄牛地。有汴河、睢水、渙水、承匡城。鎮一重華。

考城宋隸東京，正隆前隸曹州，後來屬。有葵丘、黃河、黃陵岡，元光二年改為通安堡。

柘城古株林，首止地在焉。有渙水、泡水、泓水。

歸德府，散，中，宣武軍。故宋州，宋南京應天府河南郡歸德軍，國初置宣武軍。戶七萬六千百八十九。縣六、鎮四：

睢陽宋名宋城，承安五年更名。有鷹鷺池、汴水、睢水、渙水。鎮一葛驛。

寧陵大定二十二年徙於汴河堤南古城。有汴水、睢水、渙水。

下邑有汴水、黃水。鎮一會亭。

虞城有孟諸藪。

谷熟有汴水、谷水。鎮二營城、洛場。又有舊高辛鎮。

楚丘國初隸曹州，海陵後來屬，興定元年以限河不便，改隸單州。有景山、京岡。

單州，中，刺史。宋碭郡，貞祐四年二月升為防禦，興定五年二月置招撫司，以安集河北遺黎。戶六萬五千五百四十五。縣四：

單父有棲霞山、泡溝。

成武有堂溝。

魚台有泗水，涓溝、五丈溝。

碭山興定元年以限河不便，改隸歸德府。有芒碭山、古汴渠、午溝。

壽州，下，刺史。宋隸壽春府，貞元元年來屬，泰和六年六月升為防禦。戶八千六百七十七。縣二、鎮一：

下蔡有硤石山、潁水、淮水。

蒙城宋隸亳州，國初來屬。有狼山、渦水。鎮一蒙館。

陝州，下、防禦。宋陝郡保平軍節度，皇統二年降為防禦，貞祐二年七月升為節鎮。戶四萬一千一十。縣四、鎮七：

陝倚。有虢山、峴頭山、三崤山、底柱山、黃河、橐水。鎮一石壕。

靈寶有誇父山、黃河、稠桑澤、古函谷關。鎮二乾壕、關東。

湖城有荊山、鑄鼎原、鳳林泉、鼎湖。鎮二三門、集津。

閿鄉有太華山、黃河、玉澗水、潼關、太谷關。鎮二張店、故鎮。舊又曹張鎮，恐誤。

鄧州，武勝軍節度使。宋南陽郡，嘗置榷場。戶二萬四千九百八十九。縣三、鎮六：

穰城倚。有五壟山、覆釜山、湍水、朝水。鎮四順陽、新野、穰東、板橋。

南陽有豫山、百重山、豐山、梅溪水、白水、清泠水。鎮一張村。

內鄉有高前山、熊耳山、黃水、菊水、淅水、富水。鎮一峽口。

唐州，中，刺史。宋准安郡，嘗置榷場。戶一萬一千三十一。縣四、鎮四：

泌陽倚。有泌水、醴水。鎮一胡陽。

比陽大明湖、中陽山、比水。鎮一羊棚。

湖陽貞祐元年廢。鎮一羅渠。

桐柏大定十年始置正官，興定五年六月廢。有桐柏山、淮水、柘河。鎮一許封。大定二十八年命規措界壕於唐、鄧間。

裕州，本方城縣，泰和八年正月升置，以方城縣為倚郭，割汝州葉縣、許州舞是隸焉。戶八千三百。縣三、鎮四：

方城倚。有方城山、衡山、堵水。鎮一青台。

葉隸汝州，泰和八年來屬。有方城山、石塘河、澧水。鎮一臨墳。

舞陽本隸許州，泰和八年來屬。有伏牛山、馬鞍山、舞水、汝水、渫水、氵雖水。鎮二吳城、北舞。

河南府，散、中。宋西京河南雒陽郡。初置德昌軍，興定元年八月升為中京，府曰金昌。戶五萬五千六百三十五。縣九、《正隆郡志》有壽安縣，紀錄皆無。鎮四：

洛陽倚。有北邙山，正隆六年更名太平山，稱舊名者以違制論。有伊、洛、璟、澗、金水，銅駝街、金粟山，金穀。鎮一龍門。

澠池有天壇山、廣陽山、黃河、澠河。

登封有太室山、箕山、陽城山、少室山，宣宗置禦寨其上。舊有潁陽鎮，後廢。

孟津貞祐三年七月升為陶州，十二月複為縣。鎮一長泉。舊有河清鎮，後廢。

芝田宋名永安，貞元元年更。有轘轅山、青龍山。

新安有闕門山、長石山、金水、谷水、陂水。

偃師有北邙山、緱氏山、半石山、景山、黃河、洛水。鎮一緱氏。

宜陽有錦屏山、鹿蹄山、憩鶴山、女幾山、洛水，昌水，少水。

鞏有侯山、九山、黃河、洛水。鎮一洛口。

嵩州，中，刺史。舊名順州，天德三年更。戶二萬六千六百四十九。縣四、鎮四：

伊陽宋隸河南府。有三塗山、陸渾山、鼓鐘山，伊水、淯陽水。鎮一鳴皋。舊有伊闕鎮，後廢。

永甯宋隸河南府，正隆六年以前寄治於府，後即鎮為縣。有三餚山、熊耳山、嶕嶢山、天柱山、黃河、杜陽水。鎮一府店。

福昌宋隸河南府。有女幾山、金門山。鎮二韓城、三鄉。

長水宋隸河南府。有壇山、松陽山、洛水、松陽水。

汝州，上，刺史。宋臨汝郡陸海軍度使，國初為刺郡，貞祐三年八月升為防禦。戶三萬五千二百五十四。縣四、鎮三：

梁有霍陽山、崆峒山、紫邏山、汝水、廣潤河。正隆六年，敕環汝州百五十裏內州縣商賈，赴溫湯置市。

郟城宋隸許州。有汝水、扈澗河。鎮一黃道。

魯山有堯山、氵雖水、鴉河。

寶豐有豢龍城。鎮一汝南。

許州，下，昌武軍節度使。宋潁昌府許昌郡忠武軍。戶四萬五千五百八十七。縣五、鎮七：

長社倚。有潩水、潁水。鎮二許田、椹澗。

郾城有長沙河、五溝水。鎮二駝口、新寨。

長葛有小陘、洧水。

臨潁鎮二合流、繁城。

襄城本隸汝州，泰和七年來屬。鎮一潁橋。

鈞州，中，刺史。舊陽翟縣，偽齊升為潁順軍。大定二十二升為州，仍名潁順，二十四年更今名。戶一萬八千五百一十。縣二、鎮一：

陽翟倚。有具茨山、三封山、荊山、潁水。

新鄭宋隸鄭州。有溱、洧、潩三水。鎮一郭店。

亳州，上，防禦使。宋譙郡集慶軍，隸揚州。貞祐三年升為節鎮，軍名集慶。戶六萬五百三十五。縣六、鎮五：舊有福寧、馬頭二鎮。

譙倚。有渦水、泡水。鎮一雙溝。

鹿邑有渦水、明水。鎮一戰城。

衛真有洵水、沙水。鎮一谷陽。

城父有渦水、淝水、殳水。

酇有睢水、汴河、白龍潭。鎮一酇陽。

永城興定五年十二月升為永州，以下邑、碭山、酇縣隸焉。有芒山、汴河。鎮一保安。

陳州，下，防禦使。宋淮甯府淮陽郡鎮安軍。戶二萬六千一百四十五。縣五、鎮二：

宛丘有蔡河、潁水、洧水。

項城有潁水、百尺堰。

南頓　鎮一殄寇。

商水本激水，宋避宣祖諱改。有商水、潁水。

西華有宜陽山、蔡河、潁水。鎮一長平。

蔡州，中，防禦使。宋汝南郡淮康軍，泰和八年升為節度，軍曰鎮南，嘗置榷場。戶三萬六千九十三。縣六、鎮二：

汝陽有溱水、澺水。鎮一保城。

遂平有吳房山、吳城山、龍泉水、瀙水。

上蔡

西平有九頭山、滾水、鄧艾陂。

確山有確山、沒水、溱水。鎮一毛宗。

平輿

息州，本新息縣，泰和八年升為息州，以新息為倚郭，割真陽、褎信、新蔡隸焉，為蔡州支郡。戶九千六百八十五。縣四、鎮一：

新息倚。鎮一王務。

真陽本隸蔡州，泰和八年來屬。有淮水、汝水、石塘陂。

褎信本隸蔡州，泰和八年來屬。有汝水、葛陂。

新蔡本隸蔡州，泰和八年來屬。有汝水。

鄭州，中，防禦，宋滎陽郡奉寧軍節度。戶四萬五千六百五十七。縣七、鎮三：

管城倚。貞祐四年更名故市。有圃田澤。

滎陽有鴻溝，京、索二水。

密有大騩山、溱水、洧水。鎮二大騩、鎖水。

河陰

原武鎮一陳橋。

汜水有虎牢關。

滎澤有廣武澗。舊有許橋、賈穀二鎮，在鄭境。

潁州，下，防禦。宋順昌府汝陰郡。嘗置榷場，正隆四年罷榷場。戶一萬六千七百一十四。縣四、鎮十一：舊有萬善鎮，後廢。

汝陰倚。有潁水、淮水、淝水、汝水。

潁上元光二年十一月改隸壽州。有潁水、淮水。鎮十永寧、漕口、王家市、櫟頭、永清、椒陂、正陽、江陂、界溝、斤溝。

泰和有潁水。

沈丘有武丘。鎮一永安。

宿州，中，防禦。宋符離郡保靜軍節度，隸揚州。國初隸山東西路，大定六年來屬。貞祐三年升為節鎮，軍曰保靜。戶五萬五千五十八。縣四、鎮八：舊有荊山鎮。

符離倚。有諸陽山、汴河、睢水、陴湖。鎮三曲溝、符離、黃團。

臨渙有嵇山、汴河、肥水。鎮三柳子、蘄澤、桐墟。

靈壁宋元祐元年置。鎮一西固

蘄有渙水、渦水、蘄水。鎮一靜安。

泗州，中，防禦使。宋臨淮郡。正隆四年正月罷鳳翔府、唐、鄧、潁、蔡、鞏、洮等州並膠西縣諸榷場，但置榷場於泗州。先隸山東西路，大定六年來屬。戶八千九十二。縣四、鎮六：

淮平舊盱眙縣，明昌六年以宋有盱眙軍，故更。

虹有硃山、汴河、淮水、廣濟渠。鎮二千仙、通海。

臨淮鎮四安省、吳城、青陽、翟家灣。

睢寧興定二年四月以宿遷縣之古城置。又有淮濱，興定二年四月以桃園置，元光二年四月廢。

邊戍，皇統元年十月，都元帥宗弼與宋約，以淮水中流為界，西自鄧州南四十裏、西南四十裏為界。泰和八年設沿淮巡檢使，及朐山縣完瀆村創立巡路，置巡檢。

河北東路

河北東路。天會七年析河北為東、西路，名置本路兵馬都總管。府一，領節鎮二，防禦一，刺郡五，縣三十，鎮三十五。

河間府，中，總管府，瀛海軍。宋河間郡瀛海軍。天會七年置總管府，正隆間升為次府，置瀛州瀛海軍節度使兼總管，置轉運司。後複置總管府，河北東西大名等路提刑司產無縫綿、滄鹽、藺席、馬藺花、香附子、錢蝦蟹、乾魚。戶三萬一千六百九十一。縣二、鎮三：

河間倚。有滹沱河、君子館。鎮三束城、永甯、北林。

肅寧

蠡州，下，刺史。宋永甯軍，國初因之，天會七年升為寧州博野郡軍，天德三年更為蠡州。戶二萬九千七百九十七。縣一、鎮一：

博野倚。有沙河、唐河。鎮一新橋。

莫州，下，刺史。宋文安郡軍防禦，治任丘。貞祐二年五月降為鄚亭縣。戶二萬二千九百三十三。縣一、鎮一：

任丘鎮一長豐。

獻州，下，刺史。本樂壽縣，天會七年升為壽州，天德三年更今名。戶五萬六百三十二。縣二、鎮十：

樂壽倚。有徒駭河、房淵、漢獻王陵。

交河大定七年以石家圈置。鎮十景城、南大樹、劉解、槐家、參軍、貫河、北望、夾灘、策河、沙渦。

冀州，上。宋信都郡，天會七年仍舊置安武軍節度。戶三千六百七十。縣五、鎮三：

信都倚。有胡盧河、降水。鎮一來遠，後廢。

南宮有降枯瀆。鎮三唐陽、後增寧化、七公二鎮。

衡水有長蘆河、降水。

武邑有漳河、長蘆河。鎮一觀津，後廢。

棗強鎮一廣川，後廢。

深州，上刺史。宋饒陽郡防禦，因初為刺郡。戶五萬六千三百四十。縣五、鎮一：

靜安倚。有衡漳水、大陸澤。鎮一下博。

束鹿有衡漳水、滹沱河。

武強置河倉。有衡漳水、武強泉。

饒陽有滹沱河。

安平有沙水、滹沱河。

清州，中。宋乾甯郡軍，國初因置軍，天會七年以守邊置防禦。戶四萬七千八百七十五。縣三、鎮一：

會川本名乾寧，貞元元年更名。置河倉。鎮一範橋。

興濟本隸滄州，大定六年來屬。

靖海明昌四年以清州窩子口置。

滄州，上，橫海軍節度。宋景城郡。貞元二年來屬。戶一十萬四千七百七十四。縣五、鎮十一：

清池置河倉。有浮陽水、徒駭河鎮五長蘆、舊饒安、乾符、郭疃。舊有郭僑，後廢。

無棣有老烏山、鬲津河。鎮一分水。

鹽山有鹽山、浮水。鎮四海豐、海潤，後增利豐、撲頭二鎮。

南皮置河倉。有大、小臺山、永濟渠、潔河。鎮一馬明。

樂陵有鬲津河、篤馬河、鉤盤河、舊有會寧河、永利、東中三鎮、後廢。

景州，上，刺史。宋永靜軍同下州，治東光。國初升為景州，貞元二年來屬。大安間更為觀州，避章廟諱也。戶六萬五千八百二十八。縣六、鎮四：

東光倚。置河倉。有永濟渠、漳河。鎮一建橋。

阜城有衡水、漳水河。劉豫祖塋在縣南十二裏。

將陵置河倉。有永濟渠、鉤盤河。

吳橋有永濟渠。

蓚宋隸冀州。有漳河、蓚市。

寧津鎮三西保安、廣平、會津。

河北西路

河北西路。天會七年析為西路。府三，領節鎮二，防禦二，刺郡五，縣六十一。

真定府，上，總管府，成德軍。宋常山郡鎮州成德軍節度，正隆間依舊次府，置本路兵馬都總管府、轉運司。產瓷器、銅、鐵。有丹粉場、烏梨。藥則有茴香、零陵香、禦米殼、天南星、皁角、木瓜、芎、井泉石。戶一十三萬七千一百三十七。縣九、鎮三：

真定倚。有大茂山、滋水、滹沱水。

槁城有滋水、滹沱水。

平山

欒城有泜水、洨水。

獲鹿興定三年三月升為鎮甯州，權河北西路，以經略使武仙駐焉。有萆山、滹沱水。

行唐有玉女山、常山。鎮二嘉祐、北鎮。舊有行台、新年二鎮，後廢。

阜平明昌四年以北鎮置。

靈壽　鎮一慈穀。

元氏有封龍山、槐河。

威州，下，刺史。天會七年以井陘縣升，置陘山郡軍，後為刺郡。戶八千三百一十。縣一：

井陘

沃州，上，刺史。宋徽宗升為慶源府趙郡慶源軍，治平棘。天會七年改為趙州，天德三年更為沃州，蓋取水沃火之義，軍曰趙郡軍。後廢軍。戶三萬八千一百八十五。縣七、鎮一：

平棘倚。有洨水、槐水。

臨城有敦輿山、彭山、泜水。

高邑有贊皇山、濟水。

贊皇

甯晉有洨水、寢水。鎮一奉城。

柏鄉

隆平

邢州，上，安國軍節度。宋信德府鉅鹿郡安國軍節度，天會七年降為邢州，仍置安國軍節度。產玄精石。戶八萬二百九十二。縣八、鎮四：

邢臺有石門山、百岩山、蓼水、渦水。

唐山有堯山、泜水。

內丘有幹言山、內丘山、泜水、渚水。

平鄉　鎮一道武。

任有溹水、任水。鎮一新店。

沙河有湯水、湡水。鎮一綦村。

南和有任水、泜水。

鉅鹿有大陸澤、漳河、落漠水。鎮一團城。

洺州，上，防禦，廣平郡。治永年。天會七年以守邊置防禦使。戶七萬三千七十。縣九、鎮四：

永年有榆溪山、洺水、漳水。鎮一西臨洺。

廣平本魏縣，大定七年更。

宗城

新安

成安

肥鄉鎮一新安。

雞澤有洺水、漳水、沙河。

曲周　鎮二平恩、白家灘。

洺水

彰德府，散，下。宋相州鄴郡彰德軍節度，治安陽。天會七年仍置彰軍節度，明昌三年升為府，以軍為名。戶七萬七千二百七十六。縣五、鎮五。

安陽倚。有韓陵山、龍山、洹水、防水。鎮三天祐、永和、豐樂。

林盧舊林盧鎮，貞祐三年十月升為林州，置元帥府。興定三年九月升為節鎮，以安陽縣水治村為輔岩縣隸焉。有隆盧山、洹水、漳水。

湯陰有牟山、羑水、蕩水、通漕、羑裏。鎮一鶴壁。

臨漳東山、漳水。鎮一鄴鎮。

輔岩本水治村，興定三年置。

磁州，中，刺史。宋滏陽郡，國初置滏陽郡軍。戶六萬三千四百一十七。縣三、鎮八：

滏陽有滏山、磁山、漳水、滏水。鎮四台城、觀城、昭德，後廢二祖增臨水鎮。

武安有錫山、武安山鎮一固鎮。

邯鄲有邯山、靈山、漳水、牛首山。鎮三大趙、北陽、邑城。《士民須知》惟有邯山鎮。

中山府。宋府，天會七年降為定州博陵郡定武軍節度使，後複為府。戶八萬三千四百九十。縣七、鎮二：

安喜倚。有滱水、盧奴水、長星川。

新樂有派水、木刀溝。

無極有澬河。

永平貞祐二年四月升為完州。

慶都有堯山、都山、唐水。

曲陽劇。有常山、曲防水。鎮一龍泉。

唐有孤山、唐山、滱水。鎮一軍城。

祁州，中，刺史。宋蒲陰郡，國初置蒲陰郡軍。戶二萬三千三百八十二。縣三：

蒲陰

鼓城

深澤

浚州，中，防禦。宋大邳郡通利軍，又改平川軍。天會七年以邊境置防禦使。皇統八年，嫌與宗峻音同。更為通州，天德三年複。戶二萬九千三百一十九。縣二、鎮二：

黎陽有大伾山、枉人山。

衛有蘇門山、鹿台、糟丘、酒池、枋頭城。鎮二衛橋、淇門。

衛州，下，河平軍節度。守汲郡，天會七年因宋置防禦使，明昌三年升為河平軍節度，治汲縣、以滑州為支郡。大定二十六年八月以避河患，徙於共城。二十八年復舊治。貞祐二年七月城宜村，三年五月徙治於宜村新城，以胙城為倚郭。正大八年以石甃其城。戶九萬一百一十二。縣四、鎮二

汲有蒼山、黃河。

新鄉

蘇門本共城，大定二十九年改為河平，避顯宗諱也。明昌三年改為今名。貞祐三年九月升為輝州，興定四年置山陽縣隸焉。有白鹿山、天門山、淇水、百門陂。鎮一早生。

獲嘉鎮一大寧。

胙城本隸南京，海陵時割隸滑州，泰和七年複隸南京，八年以限河來屬。貞祐五年五月為衛州倚郭。增置主薄。興定四年以修武縣重泉村置縣，來隸。

滑州，下，刺史。宋靈河郡武成軍。本南京屬郡，大定六年割隸大名府。戶二萬二千五百七十。縣二、鎮二：

白馬鎮二衛南、武城。

內黃本隸大名府，大定六年來屬。

山東東路

山東東路，宋為京東東路，治益都。府二，領節鎮二，防禦二，刺郡七，縣五十三，鎮八十三。

益都府，上，總管府，宋鎮海軍，國初仍舊置軍，置南青州節度使，後升為總管府，置轉運司。大定八年置山東東西路統軍司。產石器、玉石、沙魚皮、天南星、半夏、澤瀉、紫草。戶一十一萬八千七百一十八。縣七、鎮七：

益都

臨朐有朐山、幾山、洱水、般水。

穆陵貞祐四年四月升臨朐之穆陵置。

壽光有甘水、澠水。鎮一廣陵，有鹽場。

博興有濟水、時水。鎮二博昌、淳化

臨淄有南郊山、牛山、天齊淵、康浪水。

樂安　鎮四新鎮、高家港、清河、王家。

濰州，中，刺史。戶三萬九百八十九。縣三、鎮一：

北海倚。有浮煙山、溉原山、溉水、汶水。鎮一固底。

昌邑有霍侯山、濰水。

昌樂有方山、聚角山、丹水、朐水。

濱州，中，刺史。宋軍事。戶一十一萬八千五百八十九。縣四、鎮十：

渤海有黃河。鎮五豐國、寧海、濱海、蒲台、安平。

利津明昌三年十二年以永和鎮升置。

蒲台　鎮二安定、合波。

沾化本名招安，明昌六年更。鎮三永豐、永阜、永科。

沂州，上，防禦。宋琅邪郡。戶二萬四千三十五。縣二、鎮三：

臨沂劇。鎮三長任、向城、利城。

費

密州，宋為密州高密郡安化節度。戶一萬一千八十二。縣四、鎮七：

諸城劇。有琅邪山、濰水、荊水、盧水。鎮三普慶、信陽、草橋。

安丘有安丘山、劉山、汶、濰、浯水。鎮一李文。

高密有礪阜山、密水、膠水。

膠西　鎮三張倉、梁鄉、陳村。

海州，中，刺史。戶三萬六百九十一。縣五、鎮四：

岣山。

贛榆本懷仁，大定七年更。鎮二荻水、臨洪。

東海

漣水本漣水軍，皇統二年降為縣來屬。鎮二太平、金城。

莒州，中，刺史。本城陽軍，大定二十二年升為城陽州，二十四年更今名。戶四萬三千二百四十。縣三、鎮三：

莒

日照鎮一濤洛

沂水鎮一沂安。舊有扶溝、洛鎮二鎮，後廢。

棣州，上，防禦。宋安樂郡。戶八萬二千三百三。縣三、鎮九：

厭次鎮五清河、歸化、達多、永利、脂角。

陽信有黃河、鉤盤河。鎮二欽風、西界。

商河有黃河、馬頰河、商河。鎮二歸仁、官口。

濟南府，散，上。宋齊州濟南郡。初置興德軍節度使，後置尹，置山東東西路提刑司。戶三十萬八千四百六十九。縣七、鎮二十九：

曆城鎮六盤水、中宮、老僧口、上洛口、王舍人店、遙牆。

臨邑鎮三新鎮、安肅、新市。

齊河鎮三晏城、劉宏、新孫耿。

章丘有長白山、東陵山、百脈水、楊緒水。鎮四普濟、延安、臨濟、明水。

禹城有黃河、濟河、淇河、�水。鎮三新安、仁水寨、黎濟寨。

長清劇。有磨笄山、隔馬山、黃河、清水。鎮六赤莊、莒鎮、李家莊、歸德、豐濟、陰河。

濟陽　鎮四回河、曲堤、舊孫耿、仁豐。

淄州，中，刺史。宋淄川郡軍。戶一十二萬八千六百二十二。縣四、鎮六：

淄川倚。有幹山、夾谷山、商山、淄水。鎮三金嶺、張店、顏神店。

長山有長白山、栗水。

鄒平有系河、濟河。鎮三淄鄉、齊東、孫家嶺。舊有緌店鎮，後廢。

高苑有濟河。

萊州，上，定海軍節度。宋軍萊郡。戶八萬六千六百一十五。縣五、鎮一：

掖倚。有三山、夜居山、掖水。

萊陽有高麗山、七子山。鎮一衡村。舊有海倉、西由、移風三鎮。

即墨有牢山、不其山、天室山、沽水、曲裏鹽場。

膠水

招遠

登州，中，刺史。宋東牟郡。戶五萬五千九百一十三。縣四、鎮二：

蓬萊有巨風鹽場。

福山　鎮一孫大川。

黃有萊山、蹲狗山。鎮一馬停。

棲霞

甯海州，刺史。本甯海軍，大定二十二年升為州。戶六萬一千九百三十三。縣二、鎮二：

牟平有東牟山、之罘山、清陽水。鎮一湯泉。

文登劇。有文登山、成山、昌陽山。鎮一溫水。

山東西路

山東西路，府一，領節鎮二，防禦二，刺郡五。

東平府，上，天平軍節度。宋東平郡，舊鄆州，後以府尹兼總管，置轉運司。產天麻、全蠍、阿膠、薄荷、防風、絲、綿、綾、錦、絹。戶一十萬八千四十六。縣六、鎮十九：

須城有梁山、濟水、清河。

東阿有吾山、穀城山、黃河、阿井。鎮五景德、木仁、關山、銅城、陽劉。

陽谷有黃河、碻磝津。鎮二樂安、定水。

汶上本名中都、貞元元年更為汶陽，泰和八年更今名。有汶水，大野陂。鎮一柴城。

壽張大定七年河水壞城，遷於竹口鎮，十九年復舊治鎮一竹口。

平陰有鬱蔥山、鴟夷山。鎮九但歡、安寧、寧鄉、翔鸞、固留、滑口、廣裏、石橫、澄空、傅家岸。

濟州，中刺史。宋濟陽郡。舊治鉅野，天德二年徙治任城縣，分鉅野之民隸嘉祥、鄆城、金鄉三縣。戶四萬四百八十四。縣四、鎮二：

任城倚。有承注山、泗水、新河。鎮一魯橋。

金鄉有桓溝。鎮一昌邑。

嘉祥舊有合來、山口二鎮，後廢。

鄆城大定六年五月徙治盤溝村以避河決。有馬頰河、濮水。

徐州，下，武甯軍節度使。宋彭城郡，貞祐三年九月改隸河南路。戶四萬四千六百八十九。縣三、鎮五：

彭城倚。有九裏山、赭土山、泗水、猴水、沛澤。鎮三呂梁、利國、卞唐。又有厥堌鎮，元光二年升為永固縣。

蕭有綏輿山、丁公山、古汴渠。鎮二白土、安民。舊有晉城、雙溝二鎮。

豐有泡水、大澤。

邳州，中，刺史。宋淮陽軍，貞祐三年九月改隸河南路。戶二萬七千二百三十二。縣三：

下邳有嶧陽山，磬石山、艾山、沂水、泗水、沭水、睢水。

蘭陵本承縣，明昌六年更名。貞祐四年三月徙治土婁村。

宿遷元光二年四月廢。有泗水、汜水。

滕州，上，刺史。本宋滕陽軍，大定二十二年升為滕陽州，二十四年更今名。貞祐三年九月為兗州支郡。戶四萬九千九。縣三、鎮一：

滕舊名滕陽，大定二十四年更。有桃山、抱犒山、漷水。

沛有微山、泗水、泡水、漷水。鎮一陶陽。

鄒宋隸泰寧軍。有嶧山、鳧山、泗水、漷水。

博州，上防禦。宋博平郡。戶八萬八千四十六。縣五、鎮十一：

聊城倚。有茌山、黃河、金沙水。鎮二王館、武水。

堂邑鎮二回河、侯固。

博平有漯河。鎮一博平。

茌平　鎮二廣平、興利。

高唐有黃河、鳴犢溝。鎮四固河、齊城、靈城、夾灘。

兗州，中，泰軍節度使。宋襲慶府魯郡。舊名泰寧軍，大定十九年更。戶五萬九十九。縣四：

嵫陽本瑕丘。

曲阜宋名仙源。有防山、曲阜山，泗、洙、沂水。

泗水有陪尾山、尼丘山、泗水、洙水。

甯陽舊名龔縣，大定二十九年以避顯宗諱改。

泰安州，上，刺史。本泰安軍，大定二十二年升。戶三萬一千四百三十五。縣三、鎮二：

奉符倚。有泰山，社首山、龜山、徂徠山、亭亭山。有汶水、梁水。鎮二太平、靜封。

萊蕪有肅然山、安期山、贏汶水、牟汶水。

新泰

德州，上，防禦。宋平原郡軍。戶一萬五千五十三。縣三、鎮七：

安德有鬲津河。鎮四磁博、向化、盤河、德安。

平原有金河。鎮一水務。

德平鎮二懷仁、孔家鎮。

曹州，中，刺史。宋興仁府濟陰郡彰信軍。本隸南京，泰和八年來屬。大定八年城為河所沒，遷州治於古乘氏縣。戶一萬二千六百七十七。縣三、鎮一：

濟陰倚。有曹南山、定濮岡、左山、祝丘、荷水、氾水、饗城、鄸城。鎮一濮水。

定陶本宋廣濟軍，熙寧間廢為定陶縣。城中有梁王台。有髣山、獨孤山。

東明初隸南京，後避河患，徙河北冤句故地。後以故縣為蘭陽、儀封，有舊東明城。

卷二十六 志第七 地理下

大名府路 河東北路 河東南路 京兆府路 鳳翔路 鄜延路 慶原路 臨洮路

大名府路

大名府路，宋北京魏郡。府一，領刺郡三，縣二十，鎮二十二。貞祐二年十月置行尚書省。

大名府，上，天雄軍。舊為散府，先置統軍司，天德二年罷，以其所轄民戶分隸旁近總管府。正隆二年升為總管府，附近十二猛安皆隸焉，兼漕河事。產皺、穀、絹、梨肉、櫻桃、煎木耳、硝。戶三十萬八千五百一十一。縣十、鎮十三：舊有柳林、侯固二鎮。

元城有愜山、漕運禦河、屯氏河。鎮二安定、安賢。

大名倚。鎮一

魏縣

冠氏有弇山、水沙河。鎮四普通、清水、博甯、桑橋。

南樂鎮一南樂。

館陶有漕運禦河。鎮一館陶。

夏津有屯氏河、潤溝河。鎮一孫生。

朝城鎮一韓張。

清平有新渠金堤。鎮一清平。

莘鎮一馬橋。

恩州，中，刺史。宋清河郡軍事，治清河，今治曆亭。戶九萬九千一百一十九。縣四、鎮六：

曆亭倚。有永濟渠，置河倉。鎮四漳南、新安樂、舊安樂、王杲。

武城有永濟渠、沙河。鎮一武城。

清河有永濟渠、漳渠。

臨清有河倉。鎮一曹仁。

濮州，下，刺史。宋濮陽郡。戶五萬二千九百四十八。縣二、鎮三：

鄄城倚。有旄丘、陶丘、金堤。鎮二臨濮、雷澤、皆舊縣、貞元二年為鎮。

范　鎮一定安。

開州，中，刺史。宋開德府澶淵郡鎮寧軍節度，降為澶州，皇統四年複更今名。戶三萬三千八百三十六。縣四、鎮一：

濮陽倚。有衛陽山、鮒鰨山、黃河、淇河、瓠子口。

清豐有廣陽山、黃河。

觀城有泉源河。鎮一武鄉。

長垣本隸南京，泰和八年以限河不便。來屬。

河東北路

河東北路。宋河東路，天會六年析河東為南、北路，各置兵馬都總管。府一，領節鎮三，刺郡九，縣三十九，鎮四十，堡十，寨八。

太原府，上，武勇軍。宋太原郡河東軍節度，國初依舊為次府，複名並州太原郡河東軍總管府，置轉運司。有造墨場，煉銀洞、瑪瑙石。藥產松脂、白膠香、五靈脂。大黃、白玉石。戶一十六萬五千八百六十二。縣十一、鎮八：

陽曲倚。有罕山、蒙山、汾水。鎮五陽曲、百井、赤塘關、天門關、陵井驛。

太谷有太谷山、蔣水。

平晉貞祐四年七月廢，興定元年複置。有龍山、晉水。鎮二晉甯、晉祠。

清源有清源水、汾水。

徐溝本清源縣之徐溝鎮，大定二十九年升。

榆次有麓臺山、塗水。

祁有幘山、太谷水鎮一團柏。

文水有隱泉山、汾水、文水。

交城有少楊山、狐突山、汾水。

盂興定中升為州，聽絳州元帥府節制，置刺史，尋複。有白馬山、原仇山、滹沱水。

壽陽興定二年九月嘗割隸平定州，有方山、洞過水。

晉州。興定四年正月以壽陽縣西張寨置。

忻州，下，刺史。舊定襄郡軍。戶三萬二千三百四十一。縣二、鎮四：

秀容有程候山、雲母山、忻水、滹沱水。鎮四忻口、雲內、徒合、石嶺。

定襄

平定州，中，刺史。本宋平定軍，大定二年升為州。興定二年為防禦，十一月複降為刺郡。戶一萬八千二百九十六。縣二、鎮三：

平定倚。有浮山、浮濼水。鎮二承天、東百井。

樂平興定四年正月升為皋州。有樂平山、清漳水。鎮一淨陽。

汾州，上。宋西河郡軍事，天會六年置汾陽軍節度使，後又置河東、南、北路提刑司。戶八萬七千一百二十七。縣五、鎮二：

西河有謁泉山、比干山、文水、汾水。鎮一郭柵。

孝義有勝水。

介休有介山、汾水。鎮一洪山。

平遙有鹿臺山、汾水。

靈石貞祐三年割霍州，四年五月後來屬。有靜岩山、汾水。

石州，上，刺史。舊昌化軍。興定五年複隸晉陽，從郭振之請也。戶三萬六千五百二十八。縣六、鎮四：

離石倚。有胡公山、離石水。鎮一石窟。

方山貞祐四年徙治於積翠山。有方山、赤洪水。

孟門舊名定胡，明昌六年更。宋隸晉寧軍。有黃河、甯鄉水。鎮二吳保、天澤。

溫泉貞祐四年五月改隸汾州。有遠望山、溫泉。

臨泉宋隸晉寧軍。有黃河、臨泉水。鎮一克胡。

甯鄉舊名平夷，明昌六年更。

葭州，下，刺史。本晉寧軍，貞元元年隸汾州，大定二十二年升為晉寧州，二十四年更今名。在黃河西，興定二年五月以河東殘破，改隸延安府。戶八千八百六十四。寨八、堡九：神泉寨、永祚堡、烏龍寨、康定堡、寧河寨、寧河堡、太和寨、神木寨、通津堡、彌川寨、護川堡、強川堡、清川堡、通秦寨、通秦堡、晉安堡、吳堡寨。已上皆在黃河西，臨西夏界。

代州，中。宋雁門郡防禦，天會六年置震武軍節度使。貞祐二年四月僑置西經略司，八月罷。戶五萬七千六百九十。縣五、鎮十三：

雁門倚。有夏屋山、雁門山、滹沱水。鎮三雁門、西陘、胡穀。

崞倚。有崞山、石鼓山、滹沱河、沙河。鎮一樓板。

五台貞祐四年三月升為台州。有五臺山、蠙慮水。鎮二興善、石觜。

廣武貞祐三年七月來屬。

繁畤貞祐三年九月升為堅州。鎮七茹越、大石、義興、麻穀、瓶形、梅乃、寶興。

庾州，下。中宋舊火山軍，大定二十二年升為火山州，後更今名。興定二年九月改隸嵐州，四年以殘破徙治於黃河灘許父寨。戶七千五百九十二。縣一、鎮一：

河曲貞元元年置。有火山、黃河。鎮一鄴鎮。

寧化州，下，刺史。本寧化軍，大定二十二年升為州。戶六千一百。縣一、鎮一

甯化鎮一窟穀。

嵐州，下，宋舊樓煩郡軍事，天會六年置鎮西節度使。戶一萬七千五百五十七。縣三、鎮四：

宜芳鎮一飛鳶。

合河鎮三合河津、乳浪、鹽院渡。

樓煩

岢嵐州，下，刺史。本宋岢嵐軍，大定二十二年為州，貞祐三年九月升為防禦，四年正月升為節鎮，五月複防禦。戶五千八百五十一。縣一、堡一：

嵐穀有岢嵐山、雪山、岢嵐水。堡一寒光。

保德州，下，刺史。本宋保德軍，大定二十二年升為州，元光元年六月升為防禦。戶三千一百九十一。縣一：

保德大定十一年置。有大堡津、沙穀津。

管州，下，刺史。本宋憲州靜樂郡，天德三年更。興定三年升為防禦。戶五千八百八十一。縣一：

靜樂

河東南路

河東南路，府二，領節鎮三，防禦一，刺郡六，縣六十八，鎮二十九，關六。

平陽府，上。宋平陽郡建雄軍節度。本晉州，初為次府，置建雄軍節度使。天會六年升總管府。置轉運司。興定二年十二月以殘破降為散府。有書籍。產解鹽、隰州綠、卷子布、龍門椒、紫團參、甘草、蒼術。戶一十三萬六千九百三十六。縣十、鎮一：

臨汾天會六年定臨汾為次赤，餘並次畿，置丞、簿、尉各一。有姑射山、平水、壺口山、汾水。

襄陵倚。有浮山、汾水、橘水。鎮一故關。

洪洞有霍山、汾水。

趙城有姑射山、汾水、霍水。

霍邑貞祐三年七月升為霍州，以趙城、汾西、靈石隸焉。興定元年七月升為節鎮，軍曰鎮定。有霍山、汾水、彘水。

汾西有汾西山、汾水。

岳陽有烏嶺山、通軍水。

浮山舊名神山，大定七年更為浮山，興定四年更名曰忠孝。

和川

冀氏

隰州，上，刺史。宋大寧郡。團練。舊大寧郡軍刺史，天會六年改為南隰州，以與北京隰州重也，天德三年去「南」字。戶二萬五千四百四十五。縣六、關四：

隰川倚。有石馬山、石樓山。

仵城興定五年正月升為隰川之午城鎮置。

蒲興定五年正月升為蒲州，以大寧隸焉。有孤石山、橫木嶺。

大寧有孔山、黃河、日斤水。關一馬門關。

永和有樓山、黃河、仙芝水。關一永和關。

石樓有石樓山、黃河、龍泉。關二永甯、上平關。

吉州，下，刺史。宋置團練。舊名慈州，天德三年改為耿州，置文成郡軍，明昌元年更名吉。戶一萬三千三百二十四。縣二：

吉鄉有壺口山、孟門山、黃河、蒲水。

鄉寧

河中府，散，上。宋河東郡。舊置護國軍節度使，天會六年降為蒲州，置防禦使。天德元年升為河中府，仍舊護國軍節度使。大定五年置陝西元帥府。戶十萬六千五百三十九。縣七、鎮四：

河東倚。有中條山、五老山、黃河、媯水、汭水。鎮二永樂、合河。

滎河貞祐三年升為滎州，以河津、萬泉隸焉。有黃河、汾水。睢丘。鎮一北郎。

虞鄉有雷首山、中條山、壇道山。

萬泉鎮一胡壁。

臨晉有三疑山、黃河。

河津

猗氏有涑水。

絳州，上。宋置絳郡防禦。天會六年絳陽軍節度使。興定二年十二月升為晉安府，總管河東南路兵馬，三年三月置河東南路轉運司。戶一十三萬一千五百一十。縣七、鎮五、關一：

正平倚。劇。有定境山、汾水、澮水、鼓水。鎮一澤掌。

曲沃劇。有絳山、絳水、汾水、澮水。鎮二柴村、九王。

稷山有稷山、汾水。

翼城興定四年七月升為翼州，以垣曲、絳縣隸焉。元光二年升為節鎮，軍曰翼安。有澮高山、清野山、烏嶺山。

太平有汾水。

垣曲有王屋山、清廉山、黃河、清山。鎮一皋落。關一行台。

絳有太陰山、教山、絳水。鎮一繪交。

平水興定四年七月徙置汾河之西，從平陽公胡天作之請也。

解州，上，刺史。宋慶成軍防禦，國初置解梁郡軍，後廢為刺郡。貞祐三年複升為節鎮，軍名寶昌。興定四年徙治平陸縣。戶七萬一千二百三十二。縣六、鎮四：

解倚。有壇道山、鹽池。

平陸有吳山、黃河。鎮一張店。

芮城宋隸陝州。有中條山、黃河、龍泉。

夏有巫鹹山、中條山、淡水。鎮一曹張。

安邑有中條山、稷山、鹽池、涑水。

聞喜有九龍山、湯山、涑水。鎮二東鎮、劉莊。

澤州，上，刺史。宋高平郡。天會六年以北京澤州同，加「南」字。天德三年複去「南」字。貞祐四年隸潞州昭義軍，後又改隸孟州。元光二年升為節鎮，軍曰忠昌。戶五萬九升四百一十六。縣六、鎮二：

晉城倚。有太行山、丹水、白水、天井關。鎮二周村、巴公。舊又置星軺鎮。

端氏有石門山、巨峻山。

陵川有太行山、九仙山。

陽城元光二年十一月升為績州。有王屋山、濩澤。

高平有頭顱山、米山、丹水。

沁水有鹿臺山、沁水、馬邑山。

潞州，上。宋隆德府上黨郡昭德軍節度使。天會六年，節度使兼潞南沁觀察處置使。戶七九千二百三十二。縣八、鎮四：

上黨倚。鎮一八義。

壺關有抱犢山、紫團山、赤壤山。

屯留有盤秀山、絳水。鎮一寺底。

長子有羊頭山、發鳩山、堯水鎮一橫水。

潞城有三垂山、伏牛山、潞水、漳水。

襄垣有鹿臺山、涅水、漳水。鎮一礻虎亭。

黎城有白岩山、故壺口關。

涉貞祐三年七月升為崇州，以黎城縣隸焉。四年八月以殘破複為縣。興定五年九月複升為州。有崇山、涉水。

遼州，中，刺史。宋本樂平郡刺史，天會六年以與東京遼州同，加「南」字，天德三年複去「南」字。戶一萬五千八百五十。縣四、鎮一、關一：

遼山倚。有箕山、青谷水。鎮一平城、舊縣也、貞元間廢為鎮，屬遼山縣，及廢舊芹泉鎮。關一黃澤。

榆社有武鄉水、石勒漚麻池。

和順有九原山。

儀城舊為平城縣，貞元二年廢入遼山為鎮，貞祐四年複升為縣，更今名。

沁州，中，刺史錦山郡。宋威勝軍，天會六年升為州。元光二年升為節鎮，軍曰義勝。戶一萬八千五十九。縣四、鎮一：

銅鞮倚。有銅鞮山、石梯山、洹水、交水。

武鄉有胡甲山、武鄉水。鎮一南關。

沁原元光二年十一月升為穀州。有霍山、沁水。

綿上有羊頭山、沁水。

懷州，上，宋河內郡防禦，天會六年以與臨潢府懷州同、加「南」字，仍舊置沁南軍節度使，天德三年去「南」字。皇統三年閏四月置黃沁河堤都大管勾司。大定五年置行元帥府。興定五年置招撫司。戶八萬六千七百五十六。縣四、鎮六：

河內倚。有太行陘、太行山、黃河、沁水、浿水。鎮四武德、柏鄉、萬善、清化。

修武有濁鹿城。鎮一承恩。

山陽興定四年以修武縣重泉村為山陽縣，隸輝州。

武陟有太行山、天門山、黃河、沁水。鎮一宋郭。

孟州，上。宋濟源郡節度，天會六年降河陽府為孟州，置防禦，守盟津。宣宗朝置經略司。戶四萬一千六百四十九。縣四、鎮二：

河陽倚。有嶺山、黃河、湛水、同水。鎮二谷羅、沇河。

王屋有王屋山、天壇山、析城山、黃河。

濟源有太行山、孔山、濟水、澳水、沁水。

溫有黃河、湋水。

京兆府路

京兆府路，宋為永興軍路。皇統二年省並陝西六路為四，曰京兆，曰慶原，曰熙秦，曰鄜延。府一，領節鎮一，防禦一，刺郡四，縣三十六、鎮三十七。

京兆府，上。宋京兆郡永興軍節度使。皇統二年置總管府，天德二置陝西路統軍司、陝西東路轉運司。產白芷、麻黃、白蒺藜、茴香、細辛。戶九萬八千一百七十七。縣十二、鎮十：舊又有中橋、臨涇二鎮，後廢。

長安倚。有終南山、龍首山、灃水、渭水、鎬水。鎮一子午。

咸寧倚。本萬年，後更名。泰和四年廢，尋複。鎮二鳴犢、乾祐。

興平有渭水、醴泉。

涇陽

臨潼有驪山、渭水、戲水。鎮一零口。

藍田有藍田山、匱山、灞水。

雲陽　鎮一孟店。

高陵有涇水、渭水、白渠鎮二毗沙、渭城。

終南宋清平軍。鎮一甘河。

櫟陽有渭水、沮河、清泉陂。鎮一粟邑。

鄠有終南山、牛首山、渼陂、渭水。鎮一秦渡。

咸陽

商州，下，刺史。宋上洛郡軍事。貞祐四年升為防禦，尋隸陝州，興定二年正月複來屬，元光二年五月改隸河南路。戶三千九百九十九。縣二、鎮一：舊又有西市、黃川、青雲三鎮，後廢。

上洛有楚山、熊耳山、丹水、嶢關。鎮二商洛、豐陽，皆舊為縣，貞元二年廢為鎮。

洛南有塚嶺山、洛水。

虢州，下，刺史。宋虢郡軍事。貞祐二年割為陝州支郡，以備潼關。戶一萬二十二。縣三、鎮五：

虢略有鹿蹄山、黃河。燭水。鎮三靖遠、玉城、硃陽。

盧氏有硃陽山、熊耳山、洛水、鄢水。鎮二社管，欒川舊為縣，海陵貞元二年廢為鎮。

硃陽海陵時當廢，後複置。有地肺山。

乾州，中，刺史。宋嘗改為醴州，天德三年複。戶二萬六千八百五十六。縣四、鎮三：

奉天有梁山、莫谷水、甘谷水。鎮一薛祿。

醴泉有九峻山、浪水。鎮一甘北。

武亭本武功，大定二十九年以嫌顯宗諱更。有敦物山、武功山、渭水。鎮一長寧。

好畤有梁山、武亭河。

同州，中，宋馮翊郡定國節度，治馮翊。後改安國軍節度使。舊貢圓筋繭耳羊，大定十一年罷之。戶三萬五千五百六十一。縣六、鎮九：

馮翊倚。有洛水、渭水。鎮二沙苑並臨。

朝邑有黃河、渭水。鎮四朝邑、新市、延祥、洿穀。

白水有五龍山、洛水、白水。

郃陽有非山、瀵水、黃河。鎮一夏陽。

澄城有梁山、洛水。

韓城貞祐三年為楨州，以郃陽縣隸焉。鎮二寺前、良輔。

耀州，上，刺史。宋華原郡感德軍節度，皇統二年降為軍事，後為刺史州。戶五萬二百一十一。縣四、鎮二：

華原有土門山、漆水、沮水。

同官有白馬山、同官川。鎮一黃堡。

美原有頻陽山。

三原有堯門山、中白渠。鎮一龍橋。

華州，中。宋華陰郡鎮潼軍節度，治鄭，國初因之，後置節度使，皇統二年降為防禦使。貞祐三年八月升為節鎮，軍曰金安，以商州為支郡。戶五萬三千八百。縣五、鎮六：

鄭倚。有少華山、聖山、渭水、符禺水。鎮一赤水。

華陰有太華山、松果山、黃河、渭水、潼關。鎮二關西、敷水。

下邽有渭水、太白渠。鎮二素化、新市。

蒲城有金粟山、洛水。鎮一荊姚。

渭南有靈臺山、渭水。

鳳翔路

鳳翔路，宋秦鳳路，治秦州。府二、領防禦二，刺郡二，縣三十三，城一，堡四，寨十四，鎮十五。

鳳翔府，中。宋扶風郡鳳翔軍節度。皇統二年升為府，軍名天興，大定十九年更軍名為鳳翔。大定二十七年升總管府。產芎藭、獨活、燈草、無心草、升麻、秦艽、骨碎補、羌活。戶六萬三千三百三。縣九、鎮四：舊有橫水、驛店、崔模、麻務，長清五鎮，後廢。

鳳翔倚。有杜陽山、吳岳、雍水。舊名天興縣，大定十九年更。

寶雞有陳倉山、渭水、�水、大散關。鎮一武城。

虢有楚山、渭水。鎮一陽平。

郿有太白山、渭水。

盭厔南至巡馬道二十裏。貞祐四年升為恆州，以郿縣隸焉。有終南山、渭水、浴穀。

扶風國初作扶興。有渭水、湋水。鎮一岐陽。

岐山有岐山、終南山、渭水、姜水、�水。鎮一馬跡。

普潤有杜水、漆水、岐山。

麟遊有五將山、黝土山。

德順州，上，刺史。宋德順軍，國初隸熙秦路，皇統二年升為州，大定二十七年來屬。貞祐四年四月升為防禦，十月升為節鎮，軍曰隴安。戶三萬五千四百四十九。縣六、寨四、堡一：舊有上接鎮、通安寨、王家城、牧龍城、同家堡、後廢。

隴幹倚。

水洛本中安堡城。堡一中安。

威戎本威戎堡城。

隆德本隆德寨。

通邊本通邊寨。寨三靜邊舊為縣，得勝，甯安。

治平本治平寨。寨一懷遠。

平涼府，散，中。宋渭州隴西郡平涼軍節度。舊為軍，後置陝西西路轉運司、陝西東、西路提刑司。大定二十六年來屬。戶三萬一千三十三。縣五、鎮五、寨一：

平涼倚。有羊頭山、馬屯山。

潘原有鳥鼠山、銅城山。

崇信有閣川水。鎮一西赤城。

華亭有小隴山。

化平本名安化，大定七年更。鎮四安化、安國、白岩河、耀武。寨一瓦亭。

鎮戎州，下，刺史。本鎮戎軍，大定二十二年為州，二十七年來屬。戶一萬四百四十七。縣二、堡三、寨八：

東山本東山寨。

三川本三川寨。堡三彭陽、乾興、開遠。寨八天聖、飛泉、熙甯、靈平、通峽、蕩羌、九羊、張義。

秦州，下。宋天水郡雄武軍節度，後置秦鳳路。國初置節度，皇統二年置防禦使，隸熙秦路，大定二十七年來屬，元光二年四月升為節鎮，軍曰鎮遠，後罷，貞祐三年複置。戶四萬四百四十八。縣八、城一、寨三、鎮二：舊有甘穀城、甘泉城、結藏城、定西寨、西顧堡，後廢。

成紀倚。有龍馬泉。

冶坊

甘穀

清水宋舊縣。有中隴山、嶓塚山、清水。

雞川

隴城有大隴山、瓦亭山。寨一隴城。

西寧貞祐四年十月升為西寧州，以甘穀、雞川、治平三縣隸焉。

秦安　城一伏羌。寨二三陽務、弓門。鎮二靜戎、褷穰。

隴州，下，宋�陽郡，防禦。海陵時隸熙秦路，大定二十七年來屬。戶一萬六千四百四十二。縣三、鎮五：

�陽倚。有�水、隃麋澤。鎮二安化、新興。

�源有吳岩山、白環水。鎮三吳山、定戎、隴西。

隴安泰和八年以隴安寨升。有秦嶺山、渭水。

鄜延路

鄜延路，府一，領節鎮一，刺郡四，縣十六，鎮五，城二，堡四，寨十八，關二。

延安府，下。宋延安郡彰武軍節度使，皇統二年置彰武軍總管府。戶八萬中九百九十四。縣七、寨四、堡一、鎮一。

膚施倚。有五龍山、伏龍山、洛水、清水、濯巾水。鎮一樂盤。

延川有濯巾水、黃河、吐延水。寨一永平。

延長有獨戰山、濯巾水。

臨真有庫利川。

甘泉有洛水。

敷政有三捶山、洛水。

門山有重覆山、黃河、渭牙川水。堡二安定，置第六正將。安寨。寨四萬安，興定二年廢。德安，置第五副將。招安。永平，有丹陽驛。

丹州，中，刺史。宋咸甯郡軍事，國初因之。戶一萬三千七十八。縣一、鎮一、關一：

宜川有雲岩山、孟門山、黃河、庫利川。鎮一雲岩。關一烏仁。

保安州，下，刺史。宋保安軍，大定二十二年升為州。戶七千三百四十。縣一、寨三、鎮二、堡一、城一：

保安大定十二年以保安軍置。寨三德靖、順甯、平戎。鎮二靜邊、永和。堡一園林。城一金湯。

綏德州，下，刺史。唐綏州，宋綏德軍，大定二十二年升為州。戶一萬二千七百二十。縣一、寨十、城一、堡一、關一

清澗本宋清澗城，大定二十二年升。寨十暖泉，義合，清邊，臨夏，白草，米脂置第二將，懷甯，鎮邊，綏平，克戎置第四將。城一嗣武。堡一開光。關一永寧。

鄜州，下。宋洛交郡康定軍節度，國初因之，置保大軍節度使。戶六萬二千九百三十一。縣四、鎮一：

洛交倚。有疏屬山、洛水、華池水。鎮一三川。

直羅有大盤山、羅川水。

酈城有楊班湫。

洛川有洛川水、圜水。

坊州，中，刺史。宋中部郡軍事。戶二萬七百四十六。縣二、鎮一：

中部有沮河、橋山、石堂山、洛水、蒲谷水。

宜君有沮水。鎮一玉華。

天會五年，元帥府宗翰、宗望奉詔伐宋，若克宋則割地以賜夏。及宋既克，乃分割楚、夏疆封，自麟府路洛陽溝距黃河西岸，西曆暖泉堡，鄜延路米脂穀至累勝寨，環慶路威邊寨逾九星原至委布穀，涇原路威川寨略古蕭關至北谷，秦鳳路通懷堡至古會州，自此距黃河，依見流分熙河路盡西邊，以限楚、夏之封，或指定地名有懸邈者，相地勢從便分畫。

慶原路

慶原路，舊作陝西西路。府一，領節鎮二，刺郡三，縣十八，鎮二十三，城二，堡四，寨二十二，邊將營八。

慶陽府，中。宋安化郡慶陽軍節度。本慶州軍事，國初改安國軍，後置定安軍節度使兼總管，皇統二年置總管府。戶四萬六千一百七十一。縣三、城二、堡一、寨三、鎮七：

安化倚。有馬嶺山、延慶水。

彭原有彭池原、睦陽川。鎮二董志、赤城。

合水有子午山。鎮五金櫃、懷安、業樂、五交、景山。城二白豹、大順。寨三安疆、華池、柔遠。堡一荔原。

環州，上，刺史。宋軍事，國初因之，大定間升為刺郡。戶九千五百四。縣一、堡三、寨六、鎮三：

通遠倚。有鹵河、馬嶺阪、塔子平榷場。堡三木瓜、歸德、興平。舊有惠丁、射香、流井三堡，後廢。寨六定邊、平遠、永和、洪德、烏倫、安邊。鎮三合道、馬嶺、木波。

甯州，中，刺史。宋彭原郡興寧軍節度，國初因之，皇統二年降為軍，仍加「西」字，天德二年去「西」字，為刺郡。戶三萬四千七百五十七。縣四、鎮五：

安定本名定安，大定七年更。倚。有洛水、九陵水。鎮一交城。

定平鎮二棗社、大昌。

真寧有子午山、羅川水。鎮二要關、山河。

襄樂有延川水。

邠州，中。宋新平郡靜難軍節度使，國初因之。戶四萬七千二百九十一。縣五、鎮三、寨一：

新平倚。有涇水、潘水。

淳化有仲山、車箱阪。

宜祿有涇水、汭水。鎮一亭口。

永壽宋隸醴州。有高泉山。鎮一永壽。舊有邵寨鎮，後割隸涇州。寨一常寧。

三水有石門山、涇水、羅川水。鎮一清泉。

原州，上，刺史。宋平涼郡軍事，大定二十七年為涇州支郡，後複軍事。戶一萬七千八百。縣二、鎮三、寨五：

臨涇倚。有陽晉水、朝那水。

彭陽有大湖河、蒲川河。鎮三蕭鎮、柳泉、新城。寨五綏甯、平甯、靖安、開邊、西壕。

涇州，中，彰化軍節度使。本治涇川，元光二年徙治長武。戶二萬六千二百九十。縣四、寨一、鎮二：

涇川本保定縣，大定七年更。寨一官地。

長武

良原

靈台鎮二百里、邵寨。

邊將：

第二將營，在荔原堡西，白豹城南七十五裏，戶三千七百一十六。

次西第四將營，戶一千二百三十二。

次西第三將營，戶二千一百五。

次西第八將營，戶一千二百二十二。

次西第七將營，戶八百五十。

次西第九將營，戶七百二十七。

次西第六將營，戶九百八十九。

次西第五將營，戶三百六十四。

皇統六年，以德威城、西安州、定邊軍等沿邊地賜夏國，從所請也。正隆元年，命與夏國邊界對立烽候，以防侵軼。

臨洮路

臨洮路，皇統二年改熙州為臨洮府，置熙秦路總管府，大定二十七年更今名。府一，領節鎮一，防禦一，刺郡四，縣一十三，鎮六，城六，堡十二，寨九，關二。

臨洮府，中。宋舊熙州臨洮郡鎮洮軍節度，後更為德順軍，皇統二年置總管府。產甘草、庵珣子、大黃。戶一萬九升七百二十一。縣三、鎮一、城一、堡四：

狄道有白石山、洮水、浩亹河。鎮一慶平。城一景骨。

當川堡一通穀。

康樂堡三渭源，臨洮，南川臨宋界。

積石州，下，刺史。本宋積石這溪哥城，大定二十二年為州，戶五千一百八十五。縣一、城三、堡三：

懷羌西至生羌界八十裏。城三循化，西至生羌界一百里。大通，臨河、夏界。來羌，臨夏邊。堡三通津、臨灘、來同。

洮州，下。宋嘗置團練。刺史。舊軍事。臨宋界，至西生羌界八十裏。戶一萬一千三百三十七。堡二：通祐，臨宋界，無民戶，置軍守。鐵城，臨宋界，無民戶，置軍守。

蘭州，上，刺史。宋金城郡軍事。戶一萬一千三百六十、鎮三、城二、堡三、關一：

定遠兼第十將，去質孤堡一十五裏。

龕谷宋舊寨。

阿幹宋舊寨。城二甯遠、安羌。堡三東關、質孤，臨夏邊，兼第八將。西關，臨黃河、夏邊鎮三原川、豬觜、納米。關一京玉。

鞏州，下，節度。宋通遠軍，皇統二年升軍事為通遠軍節度使。戶三萬六千三百一。縣五、寨四、鎮一：

隴西宋舊縣。

通渭

定西貞祐四年六月升為州，以通西、安西隸焉。鎮一鹽川。舊有赤觜鎮，後廢。

通西

安西寨四熟羊，臨宋界。來遠，去宋界二十五裏，舊為鎮。永甯，去宋界三十裏。南川。舊有平西、寧遠二寨，及南三岔堡。

會州，上，刺史。宋前舊名汝遮。戶八千九百一十八。縣一、舊有會川城。寨二關一：

保川寨二平西、通安。關一會安，舊作會寧。

河州，下，防禦，宋安鄉郡軍事。至都西千七百一十裏。皇統二年升軍事為防禦，貞祐四年十月升為節鎮，軍曰平西。戶一萬四千九百四十二。縣二、城一、寨三、鎮一：

枹罕國初廢，貞元二年複置。

甯河城一安鄉關。寨三南川、通會關、定羌城。鎮一積慶。

卷二十七 志第八 河渠

黃河 漕渠盧溝河 滹沱河 漳河

黃河

金始克宋，兩河悉畀劉豫。豫亡，河遂盡入金境。數十年間，或決或塞，遷徙無定。金人設官置屬，以主其事。沿河上下凡二十五埽，六在河南，十九在河北，埽設散巡河官一員。雄武、滎澤、原武、陽武、延津五埽則兼汴河事，設黃汴都巡河官一員於河陰以蒞之。懷州、孟津、孟州及城北之四埽則兼沁水事，設黃沁都巡河官一員於懷州以臨之。崇福上下、衛南、淇上四埽屬衛南都巡河官，則居新鄉。武城、白馬、書城、教城四埽屬浚滑都巡河官，則處教城。曹甸都巡河官則總東明、西佳、孟華、淩城四埽。曹濟都巡河官則司定陶、濟北、寒山、金山四埽者也。故都巡河官凡六員。後又特設崇福上下埽都巡河官兼石橋使。凡巡河官，皆從都水監廉舉，總統埽兵萬二千人，歲用薪百一十一萬三千餘束，草百八十三萬七百餘束，樁杙之木不與，此備河之恆制也。

大定八年六月，河決李固渡，水潰曹州城，分流於單州之境。九年正月，朝廷遣都水監梁肅往視之。河南統軍使宗室宗敘言：「大河所以決溢者，以河道積淤，不能受水故也。今曹、單雖被其患，而兩州本以水利為生，所害農田無幾。今欲河複故道，不惟大費工役，又卒難成功。縱能塞之，他日霖潦，亦將潰決，則山東河患又非曹、單比也。又沿河數州之地，驟興大役，人心動搖，恐宋人乘間構為邊患。」而肅亦言：「新河水六分，舊河水四分，今若塞新河，則二水複合為一。如遇漲溢，南決則害於南京，北決'則山東、河北皆被其害。不若李固南築堤以防決溢為便。」尚書省以聞，上從之。十年三月，拜宗敘為參知政事，上諭之曰：「卿昨為河南統軍時，嘗言黃河堤埽利害，甚合朕意。朕每念百姓凡有差調，吏互為奸，若不早計而迫期征斂，則民增十倍之費。然其所征之物，或委積經年，至腐朽不可複用，使吾民數十萬之財，皆為棄物，此害非細。卿既參朝政，凡類此者皆當革其弊，擇所利而行之。」十一年，河決王村，南京孟、衛州界多被其害。十二年正月，尚書省奏：「檢視官言，水東南行，其勢甚大。可自河陰廣武山循河而東，至原武、陽武、東明等縣孟、衛等州增築堤岸，日役夫萬一千，期以六十日畢。」詔遣太府少監張九思、同知南京留守事紇石烈邈小字阿補孫監護工作。十三年三月，以尚書省請修孟津、滎澤、崇福埽堤以備水患，上乃命雄武以下八埽並以類從事。十七年秋七月，大雨，河決白溝。十二月，尚書省奏：「修築河堤，日役夫一萬一千五百，以六十日畢工。」詔以十八年二月一日發六百里內軍夫，並取職官人力之半，餘聽發民夫，以尚書工部郎中張大節、同知南京留守事高蘇董役。先是，祥符縣陳橋鎮之東至陳留潘崗，黃河堤道四十餘裏以縣官攝其事，南京有司言，乞專設埽官，十九年九月，乃設京埽巡河官一員。二十年，河決衛州及廷津京東埽，彌漫至於歸德府。檢視官南京副留守石抹輝者言：「河水因今秋霖潦暴漲，遂失故道，勢益南行。」宰臣以聞。乃自衛州埽下接歸德府南北兩岸增築堤以捍湍怒，計工一百七十九萬六千餘，日役夫二萬四千餘，期以七十日畢工。遂於歸德府創設巡河官一員，埽兵二百人，且詔頻役夫之地與免今年稅賦。二十一年十月，以河移故道，命築堤以備。

二十六年八月，河決衛州堤，壞其城。上命戶部侍郎王寂、都水少監王汝嘉馳傳措畫備禦。而寂視被災之民不為拯救，乃專集眾以網魚取官物為事，民甚怨嫉。上聞而惡之。既而，河勢氾濫及大名。上於是遣戶部尚書劉瑋往行工部事，從宜規畫，黜寂為蔡州防禦使。冬十月，上謂宰臣曰：「朕聞亡宋河防一步置一人，可添設河防軍數。」它日，又曰：「比聞河水泛溢，民罹其害者，貲產皆空。今複遣官於被災路分推排，何耶？」右丞張汝霖曰：「今推排者皆非被災之處。」上曰：「雖然，必其鄰道也。既鄰水而居，豈無驚擾遷避者乎？計其貲產，豈有餘哉！尚何推排為。」十一月，又謂宰臣曰：「河未決衛州時嘗有言者，既決之後，有司何故不令朕知。」命詢其故。

二十七年春正月，尚書省言：「鄭州河陰縣聖後廟，前代河水為患，屢禱有應，嘗加封號廟額。今因禱祈，河遂安流，乞加褒贈。」上從其請，特加號曰昭應順濟聖後，廟曰靈德善利之廟。

二月，以衛州新鄉縣令張虡、丞唐括唐古出、主簿溫敦偎喝，以河水入城閉塞救護有功，皆遷賞有差。禦史台言：「自來沿河京、府、州、縣官坐視管內河防缺壤，特不介意。若令沿河京、府、州縣長貳官皆於名銜管勾河防事，如任內規措有方能禦大患，或守護不謹以致疏虞，臨時聞奏，以議賞罰。」上從之，仍命每歲將泛之時，令工部官一員沿河檢視。於是以南京府及所屬延津、封丘、祥符、開封、陳留、胙城、杞縣、長垣、歸德府及所屬宋城、甯陵、虞城，河南府及孟津，河中府及河東，懷州河內、武陟，同州朝邑，衛州汲、新鄉、獲嘉、徐州彭城、蕭、豐，孟州河陽、溫，鄭州河陰、滎澤、原武、汜水，浚州衛，陝州閿鄉、湖城、靈寶，曹州濟陰，滑州白馬，睢州襄邑，滕州沛，單州單父，解州平陸，開州濮陽，濟州嘉祥、金鄉、鄆城，四府、十六州之長貳皆提舉河防事，四十四縣之令佐皆管勾河防事。初，衛州為河水所壞，乃命增築蘇門，遷其州治。至二十八年，水息，居民稍還，皆不樂遷。於是遣大理少卿康元弼按視之。元弼還奏：「舊州民複業者甚眾，且南使驛道館舍所在，向以不為水備，以故被害。若但修其堤之薄缺者，可以無虞，比之遷治，所省數倍，不若從其民情，修治舊城為便。」乃不遷州，仍敕自今河防官司怠慢失備者，皆重抵以罪。

二十九年五月，河溢於曹州小堤之北。六月，上諭旨有司曰：「比聞五月二十八日河溢，而所報文字如此稽滯。水事最急，功不可緩，稍緩時頃，則難固護矣。」十二月，工部言：「營築河堤，用工六百八萬餘，就用埽兵軍夫外，有四百三十餘萬工當用民夫。」遂詔命去役所五百里州、府差顧，於不差夫之地均征顧錢，驗物力科之。每工錢百五十交外，日支官錢五十文，米升半。仍命彰化軍節度使內族裔、都水少監大齡壽提控五百人往來彈壓。先是，河南路提刑司言：「沿河居民多睏乏逃移，蓋以河防差役煩重故也。竊惟禦水患者，不過堤埽，若土功從實計料，薪槁樁杙以時征斂，亦複何難。今春築堤，都水監初料取土甚近，及其興工乃遠數倍，人夫懼不及程，貴價買土，一隊之間多至千貫。又許州初科薪槁十八萬餘束，既而又配四萬四千，是皆常歲必用之物，農隙均科則易輸納。自今堤埽興工，乞令本監以實計度，量一歲所用物料，驗數折稅，或令和買，於冬月分為三限輸納為便。」詔尚書省詳議以聞。

明昌元年春正月，尚書省奏：「臣等以為，自今凡興工役，先量負土遠近，增築高卑，定功立限，榜諭使人先知，無令增加力役。並河防所用物色，委都水監每歲於八月以前，先拘籍舊貯物外實闕之數，及次年春工多寡，移報轉運司計置，於冬三月分限輸納。如水勢不常，夏秋暴漲危急，則用相鄰埽分防備之物，不足，則複於所近州縣和買。然複慮人戶道塗泥淖，艱於運納，止依稅內科折他物，更為增價，當官支付，違者並論如律，仍令所屬提刑司正官一員馳驛監視體究，如此則役作有程，而河不失備。」制可之。四年十一月，尚書省奏：「河平軍節度使王汝嘉等言：'大河南岸舊有分流河口，如可疏導，足泄其勢，及長堤以北恐亦有可以歸納排瀹之處，乞委官視之。濟北埽以北宜創起月堤。'臣等以為宜從所言。其本監官皆以諳練河防故注以是職，當使從汝嘉等同往相視，庶免異議。如大河南北必不能開挑歸納，其月堤宜依所料興修。」上從之。

十二月，敕都水監官提控修築黃河堤，及令大名府差正千戶一員，部甲軍二百人彈壓勾當。

五年春正月，尚書省奏：「都水監丞田櫟同本監官講議黃河利害，嘗以狀上言，前代每遇古堤南決，多經南、北清河分流，南清河北下有枯河數道，河水流其中者長至七八分，北清河乃濟水故道，可容三二分而已。令河水趨北，齧長堤而流者十餘處，而堤外率多積水，恐難依元料增修長堤與創築月堤也。可於北岸牆村決河入梁山濼故道，依舊作南、北兩清河分流。然北清河舊堤歲久不完，當立年限增築大堤，而梁山故道多有屯田軍戶，亦宜遷徙。今擬先於南岸王村、宜村兩處決堤導水，使長堤可以固護，姑宜仍舊，如不能疏導，即依上開決，分為四道，俟見水勢隨宜料理。」尚書省以櫟等所言與明昌二年劉瑋等所案視利害不同，及令陳言人馮德輿與櫟面對，亦有不合者，送工部議。複言：「若遽於牆村疏決，緣瀕北清河州縣二十餘處，兩岸連亙千有餘裏，其堤防素不修備，恐所屯軍戶亦卒難徙。今歲先於南岸延津縣堤決堤泄水，其北岸長堤自白馬以下，定陶以上，並宜加功築護，庶可以遏將來之患。若定陶以東三埽棄堤則不必修，止決舊壓河口，引導積水東南行，流堤北張彪、白塔兩河間，礙水軍戶可使遷徙，及梁山濼故道分屯者，亦當預為安置。」宰臣奏曰：「若遽從櫟等所擬，恐既更張，利害非細。比召河平軍節度使王汝嘉同計議，先差幹濟官兩員行戶工部事覆視之，同則就令計實用工物、量州縣遠近以調丁夫，其督趣春工官即充今歲守漲，及與本監官同議經久之利。」詔以知大名府事內族裔、尚書戶部郎中李敬義充行戶工部事，以參知政事胥持國都提控。又奏差德州防禦使李獻可、尚書戶部郎中焦旭于山東當水所經州縣築護城堤，及北清河兩岸舊有堤處別率丁夫修築，亦就令講究河防之計。

他日，上以宋閻士良所述《黃河利害》一帙，付參知政事馬琪曰：「此書所言亦有可用者，今以賜卿。」二月，上諭平章政事守貞曰：「王汝嘉、田櫟專管河防，此國家之重事也。朕比問其曾於南岸行視否？」乃稱：'未也。'又問水決能行南岸乎？又雲：'不可知。'且水趨北久矣，自去歲便當經畫，今不稱職如是耶！可諭旨令往盡心固護，無致失備，及講究所以經久之計。稍涉違慢，當並治罪。」三月，行省並行戶工部及都水監官各言河防利害事。都水監元擬於南岸王村、宜村兩處開導河勢，緣北來水勢去宜村堤稍緩，唯王村岸向上數裏臥卷，可以開決作一河，且無所犯之城市村落。又擬於北岸牆村疏決，依舊分作兩清河入梁山故道，北清河兩岸素有小堤不完，複當築大堤。尚書省謂：「以黃河之水勢，若於牆村決注，則山東州縣膏腴之地及諸鹽場必被淪溺。設使修築壞堤，而又吞納不盡，功役至重，虛困山東之民，非徙無益，而又害之也。況長堤已加護，複於南岸疏決水勢，已寢決河入梁山濼之議，水所經城邑已勸率作護城堤矣，先所修清河舊堤宜遣罷之。監丞田櫟言定陶以東三埽棄堤不當修，止言：'決舊壓河口以導漸水入堤北張彪、白塔兩河之間，凡當水沖屯田戶須令遷徙。'臣等所見，止當堤前作木岸以備之，其間居人未當遷徙，至夏秋水勢泛溢，權令避之，水落則當各複業，此亦戶工部之所言也。」上曰：「地之相去如此其遠，彼中利害，安得悉知？惟委行省盡心措畫可也。」四月，以田櫟言河防事，上諭旨參知政事持國曰：「此事不惟責卿，要卿等同心規畫，不勞朕心爾。如櫟所言，築堤用二十萬工，歲役五十日，五年可畢，此役之大，古所未有。況其成否未可知，就使可成，恐難行也。遷徒軍戶四千則不為難，然其水特決，尚不知所歸，儻有潰走，若何枝梧。如令南岸兩處疏決，使其水趨南，或可分殺其勢。然水之形勢，朕不親見，難為條畫，雖卿亦然。丞相、左丞皆不熟此，可集百官詳議以行。」百官鹹謂：「櫟所言棄長堤，無起新堤，放河入梁山故道，使南北兩清河分流，為省費息民長久之計。臣等以為黃河水勢非常，變易無定，非人力可以斟酌，可以指使也。況梁山濼淤填已高，而北清河窄狹不能吞伏，兼所經州縣農民廬井非一，使大河北入清河，山東必被其害。櫟又言乞許都水監符下州府運司，專其用度，委其任責，一切同於軍期，仍委執政提控。緣今監官已經添設，又於外監署司多以沿河州府長官兼領之，及令佐管勾河防，其或怠慢已有同軍期斷罪的決之法，凡櫟所言無可用。」遂寢其議。

八月，以河決陽武故堤，灌封丘而東，尚書省奏：「都水監、行部官有失固護。」詔命同知都轉運使高旭、武衛軍副都指揮使女奚列奕小字韓家奴同往規措。尚書省奏：「都水監官前來有犯，已經戒諭，使之常切固護。今王汝嘉等殊不加意，既見水勢趨南，不預經畫，承留守司累報，輒為遷延，以至害民。即是故違制旨，私罪當的決。」詔汝嘉等各削官兩階，杖七十罷職。

上謂宰臣曰：「李愈論河決事，謂宜遣大臣往，以慰人心，其言良是。向慮河北決，措畫堤防，猶嘗置行省，況今方橫潰為害，而止差小官，恐失眾望，自國家觀之，雖山東之地重於河南，然民皆赤子，何彼此之間。」乃命參知政事馬琪往，仍許便宜從事。上曰：「李愈不得為無罪，雖都水監官非提刑司統攝，若與留守司以便宜率民固護，或申聞省部，亦何不可使朕聞之。徒能張惶水勢而無經畫，及其已決，乃與王汝嘉一往視之而還，亦未嘗有所施行。問王村河口開導之月，則對以四月終，其實六月也，月日尚不知，提刑司官當如是乎？」尋命戶部員外郎何格賑濟被浸之民。時行省參知政事胥持國、馬琪言：「已至光祿村周視堤口。以其河水浸漫，堤岸陷潰，至十餘裏外乃能取土。而堤面窄狹，僅可數步，人力不可施，雖窮力可以暫成，終當複毀。而中道淤澱，地有高低，流不得泄，且水退，新灘亦難開鑿。其孟華等四埽與孟陽堤道，沿汴河東岸，但可施功者，即悉力修護，將於農隙興役，及凍畢工，則京城不至為害。」參知政事馬琪言：「都水外監員數冗多，每事相倚，或複邀功，議論紛紜不一，隳廢官事。擬罷都水監掾，設勾當官二員。又自昔選用都、散巡河官，止由監官辟舉，皆諸司人，或有老疾，避倉庫之繁，行賄請托，以致多不稱職。擬升都巡河作從七品，於應入縣令兼舉人內選注外，散巡河依舊，亦於諸司及丞簿廉舉人內選注，並取年六十以下有精力能幹者。到任一年，委提刑司體察，若不稱職，即日罷之。如守禦有方，致河水安流，任滿，從本監及提刑司保申，量與升除。凡河橋司使副亦擬同此選注。」繼而胥持國亦以為言，乃從其請。閏十月，平章政事守貞曰：「馬琪措畫河防事，未見功役之數，加之積歲興功，民力將困，今持國複病，請別遣有材幹者往議之。」上曰：「堤防救護若能成功，則財力固不敢惜。第恐財殫力屈，成而複毀，如重困何？」宰臣對曰：「如盡力固護，縱為害亦輕，若恬然不顧，則為害滋甚。」上曰：「無乃因是致盜賊乎？」守貞曰：」宋以河決興役，亦嘗致盜賊，然多生於凶歉。今時平歲豐，少有差役，未必至此。且河防之役，理所當然，今之當役者猶為可耳。至於科征薪芻，不問有無，督輸迫切則破產業以易之，恐民益困耳。」上曰：「役夫須近地差取，若遠調之，民益艱苦，但使津濟可也。然當俟馬琪至而後議之。」庚辰，琪自行省還，入見，言：「孟陽河堤及汴堤已填築補修，水不能犯汴城。自今河勢趨北，來歲春首擬於中道疏決，以解南北兩岸之危。凡計工八百七十餘萬 ，可於正月終興工。臣乞前期再往河上監視。」上以所言付尚書省，而治檢覆河堤並守漲官等罪有差。他日，尚書省奏事，上語及河防事，馬琪奏言：「臣非敢不盡心，然恐智力有所不及。若別差官相度，儻有奇畫，亦未可知。如適與臣策同，方來興功，亦庶幾稍寬朝延憂顧。」上然之，命翰林待制奧屯忠孝權尚書戶部侍郎、太府少監溫昉權尚書工部侍郎，行戶、工部事，修治河防，且諭之曰：「汝二人皆朕所素識，以故委任，冀副朕意。如有錯失，亦不汝容。」

承安元年七月，敕自今沿河傍側州、府、縣官雖部除者皆勿令員闕。泰和二年九月，敕禦史台官：「河防利害初不與卿等事，然台官無所不問，應體究者亦體究之。」五年二月，以崔守真言：「黃河危急，芻槁物料雖雲折稅，每年不下五六次，或名為和買，而未嘗還其直。」敕委右三部司正郭澥、禦史中丞孟鑄講究以聞。澥等言：「大名府、鄭州等處自承安二年以來，所科芻槁未給價者，計錢二十一萬九千餘貫。」遂命以各處見錢差能幹官同各州縣清強官一一酬之，續令按察司體究。

宣宗貞祐三年十一月壬申，上遣參知政事侯摯祭河神於宜村。三年四月，單州刺史顏盞天澤言：「守禦之道，當決大河使北流德、博、觀、滄之境。今其故堤宛然猶在，工役不勞，水就下必無漂沒之患。而難者若不以犯滄鹽場損國利為說，必以浸沒河北良田為解。臣嘗聞河側故老言，水勢散漫，則淺不可以馬涉，深不可以舟濟，此守禦之大計也。若日浸民田，則河徙之後，淤為沃壤，正宜耕墾，收倍於常，利孰大焉。若失此計，則河南一路兵食不足，而河北、山東之民皆瓦解矣！」詔命議之。四年三月，延州刺史溫撒可喜言：「近世河離故道，自衛東南而流，由徐、邳入海，以此，河南之地為狹。臣竊見新鄉縣西河水可決使東北，其南有舊堤，水不能溢，行五十餘裏與清河合，則由浚州、大名、觀州、清州、柳口入海，此河之故道也，皆有舊堤，補其缺罅足矣！如此則山東、大名等路，皆在河南，而河北諸郡亦得其半，退足以為禦備之計，進足以壯恢復之基。」又言：「南岸居民，既已籍其河夫修築河堰，營作戍屋，又使轉輸芻糧，賦役繁殷，倍於他所，夏秋租稅，猶所未論，乞減其稍緩者，以寬民力。」事下尚書省，宰臣謂：「河流東南舊矣。一旦決之，恐故道不容，衍溢而出，分為數河，不復可收。水分則淺狹易渡，天寒輒凍，禦備愈難，此甚不可！」詔但令量宜減南岸郡縣居民之賦役。五年夏四月，敕樞密院，沿河要害之地，可壘石岸，仍置撒星樁、陷馬塹以備敵。

漕渠

金都於燕，東去潞水五十裏，故為閘以節高良河、白蓮潭諸水，以通山東、河北之粟。凡諸路瀕河之城，則置倉以貯傍郡之稅，若恩州之臨清、曆亭，景州之將陵、東光，清州之興濟、會川，獻州及深州之武強，是六州諸縣皆置倉之地也。其通漕之水，舊黃河行滑州、大名、恩州、景州、滄州、會州之境，漳水東北為禦河，則通蘇門、獲嘉、新鄉、衛州、浚州、黎陽、衛縣、彰德、磁州、洺州之饋，衡水則經深州會於滹沱，以來獻州、清州之餉，皆合於信安海壖。溯流而至通州，由通州入閘，十餘日而後至於京師。其他若霸州之巨馬河，雄州之沙河，山東之北清河，皆其灌輸之路也。然自通州而上，地峻而水不留，其勢易淺，舟膠不行，故常徙事陸挽，人頗艱之。世宗之世，言者請開盧溝金口以通漕運，役眾數年，竟無成功，事見《盧溝河》。其後亦以閘河或通或塞，而但以車挽矣。其制，春運以冰消行，暑雨畢。秋運以八月行，冰凝畢。其綱將發也。乃合眾，以所載之粟苴而封之，先以付所卸之地，視與所封樣同則受。凡綱船以前期三日修治，日裝一綱，裝畢以三日啟行。計道裏分溯流、沿流為限，至所受之倉，以三日卸，又三日給收付。凡挽漕腳直，水運鹽每石百里四十八文，米五十文一分二厘七毫，粟四十文一分三毫，錢則每貫一文七分二厘八毫。陸運傭直，米每石百里百一十二文一分五毫，粟五十七文六分八厘四毫，錢每貫三文九厘六毫。餘物每百斤行百里，平路則春冬百三十一文五分，夏秋百五十七文八分，山路則春冬百四十九文，夏秋二百一文。凡使司院務納課傭直，春冬九十文三分，夏秋百一十四文。諸民戶射賃官船漕運者，其腳直以十分為率，初年克二分，二年克一分八厘，三年克一分七厘，四年克一分五厘，五年以上克一分。

初，世宗大定四年八月，以山東大熟，詔移其粟以實京師。十月，上出近郊，見運河湮塞，召問其故。主者雲戶部不為經畫所致。上召戶部侍郎曹望之，責曰：「有河不加浚，使百姓陸運勞甚，罪在汝等。朕不欲即加罪，宜悉力使漕渠通也。」五年正月，尚書省奏，可調夫數萬，上曰：「方春不可勞民，令宮籍監戶、東宮親王人從、及五百內裏軍夫浚治。」二十一年，以八月京城儲積不廣，詔沿河恩獻等六州粟百萬余石運至通州，輦入京師。明昌三年四月，尚書省奏：「遼東、北京路米粟素饒，宜航海以達山東。昨以按視東京近海之地，自大務清口並咸平銅善館皆可置倉貯粟以通漕運，若山東、河北荒歉，即可運以相濟。」制可。承安五年，邊河倉州縣，可令折納菽二十萬石，漕以入京，驗品級養馬於俸內帶支，仍漕麥十萬石，各支本色。乃命都水監丞田櫟相視運糧河道。

泰和元年，尚書省以景州漕運司所管六河倉，歲稅不下六萬余石，其科州縣近者不下二百里，官吏取賄延阻，人不勝苦，雖近官監之亦然。遂命監察禦史一員往來糾察之。五年，上至霸州，以故漕河淺澀，敕尚書省發山東、河北、河東、中都、北京軍夫六千，改鑿之。犯屯田戶地者，官對給之。民田則多酬其價。六年，尚書省以凡漕河所經之地，州縣官以為無與於己，多致淺滯，使綱戶以盤淺剝載為名，奸弊百出。於是遂定製，凡漕河所經之地，州府官銜內皆帶「提控漕河事」，縣官則帶「管勾漕河事」，俾催檢綱運，營護堤岸。為府三：大興、大名、彰德。州十二：恩、景、滄、清、獻、深、衛、浚、滑、磁、洺、通。縣三十三：大名、元城、館陶、夏津、武城、曆亭、監清、吳橋、將陵、東光、南皮、清池、靖海、興濟、會川、交河、樂壽、武強、安陽、湯陰、監漳、成安、滏陽、內黃、黎陽、衛、蘇門、獲嘉、新鄉、汲、潞、武清、香河、漷陰。

十二月，通濟河創設巡河官一員，與天津河同為一司，通管漕河閘岸，止名天津河巡河官，隸都水監。八年六月，通州刺史張行信言：「船自通州入閘，凡十餘日方至京師，而官支五日轉腳之費。」遂增給之。

貞祐三年，既遷於汴，以陳、潁二州瀕水，欲借民船以漕，不便。遂依觀州漕運司設提舉官，募船戶而籍之，命戶部勾當官往來巡督。四年，從右丞侯摯言，開沁水以便饋運。上又念京師轉輸之勞，命出尚廄牛及官車，以助其力。興定四年十月，諭皇太子曰：「中京運糧護送官，當擇其人，萬有一失，樞密官亦有罪矣！其船當用毛花輦所造兩首尾者，仍張幟如渡軍之狀，勿令敵知為糧也。」陝西行省把胡魯言：」陝西歲運糧以助關東，民力浸困，若以舟自渭入河，順流而下，可以紓民力。」遂命嚴其偵候，如有警，則皆維於南岸。時朝延以邳、徐、宿、泗軍儲，京東縣挽運者歲十餘萬石，民甚苦之。元光元年，遂於歸德府置通濟倉，設都監一員，以受東郡之粟。定國軍節度使李複亨言：「河南駐蹕，兵不可闕，糧不厭多，比年，少有匱乏即仰給陝西，陝西地腴歲豐，十萬石之助不難。但以車運之費先去其半，民何以堪？宜造大船二十，由大慶關渡入河，東抵湖城，往還不過數日，篙工不過百人，使舟皆容三百五十斛，則是百人以數日運七千斛矣！自夏抵秋可漕三千餘萬斛，且無稽滯之患。」上從之。時又於靈璧縣潼郡鎮設倉都監及監支納，以方開長直溝，將由萬安湖舟運入汴至泗，以貯粟也。

盧溝河

大定十年，議決盧溝以通京師漕運，上忻然曰：「如此，則諸路之物可徑達京師，利孰大焉！」命計之，當役千里內民夫，上命免被災之地，以百官從人助役。已而，敕宰臣曰：「山東歲饑。工役興則妨農作，能無怨乎？開河本欲利民，而反取怨，不可！其姑罷之。」十一年十二月，省臣奏複開之，自金口疏導至京城北入壕，而東至通州之北，入潞水，計工可八十日。十二年三月，上令人覆按，還奏：「止可五十日。」上召宰臣責曰：「所餘三十日徒妨農費工，卿等何為慮不及此。」及渠成，以地勢高峻，水性渾濁。峻則奔流漩洄，齧岸善崩，濁則泥淖淤塞，積滓成淺，不能勝舟。其後，上謂宰臣曰：「分盧溝為漕渠，竟未見功，若果能行，南路諸貨皆至京師，而價賤矣。」平章政事駙馬元忠曰：「請求識河道者，按視其地。」竟不能行而罷。二十五年五月，盧溝決於上陽村。先是，決顯通寨，詔發中都三百里內民夫塞之，至是複決，朝延恐枉費工物，遂令且勿治。二十七年三月，宰臣以「孟家山金口閘下視都城，高一百四十餘尺，止以射糧軍守之，恐不足恃。儻遇暴漲，人或為奸，其害非細。若固塞之，則所灌稻田俱為陸地，種植禾麥亦非曠土。不然則更立重閘，仍於岸上置埽官廨署，及埽兵之室，庶幾可以無虞也」。上是其言，遣使塞之。夏四月丙子，詔封盧溝水神為安平侯。二十八年五月，詔盧溝河使旅往來之津要，令建石橋。未行而世宗崩。章宗大定二十九年六月，複以涉者病河流湍急，詔命造舟，既而更命建石橋。明昌三年三月成，敕命名曰廣利。有司謂車駕之所經行，使客商旅之要路，請官建東西廊，令人居之。上曰：「何必然，民間自應為耳。」左丞守貞言：「但恐為豪右所佔，況罔利之人多止東岸，若官築則東西兩岸俱稱，亦便於觀望也。」遂從之。

六月，盧溝堤決，詔速遏塞之，無令泛溢為害。右拾遺路鐸上疏言：「當從水勢分流以行，不必補修玄同口以下、丁村以上舊堤。」上命宰臣議之，遂命工部尚書胥持國及路鐸同檢視其堤道。

滹沱河

大定八年六月，滹沱犯真定，命發河北西路及河間、太原、冀州民夫二萬八千，繕完其堤岸。十年二月，滹沱河創設巡河官二員。十七年，滹沱決白馬崗，有司以聞，詔遣使固塞，發真定五百里內民夫，以十八年二月一日興役，命同知真定尹鶻沙虎、同知河北西路轉運使徐偉監護。

漳河

大定二十年春正月，詔有司修護漳河閘，所須工物一切並從官給，毋令擾民。明昌二年六月，漳河及盧溝堤皆決，詔命速塞之。四年春正月癸未，有司言修漳河堤埽計三十八萬餘工，詔依盧溝河例，招被水闕食人充夫，官支錢米，不足則調礙水人戶，依上支給。

卷二十八 志第九 禮一

郊

金人之入汴也，時宋承平日久，典章禮樂粲然備具。金人既悉收其圖籍，載其車輅、法物、儀仗而北，時方事軍旅，未遑講也。既而，即會甯建宗社，庶事草創。皇統間，熙宗巡幸析津，始乘金輅，導儀衛，陳鼓吹，其觀聽赫然一新，而宗社朝會之禮亦次第舉行矣。繼以海陵狼顧，志欲併吞江南，乃命官修汴故宮，繕宗廟社稷，悉載宋故禮器以還。外行黷武，內而縱欲，其猷既失，奚敢議禮樂哉！世宗既興，複收向所遷宋故禮器以旋，乃命官參校唐、宋故典沿革，開「詳定所」以議禮，設「詳校所」以審樂，統以宰相通學術者，於一事之宜適、一物之節文，既上聞而始匯次，至明昌初書成，凡四百餘卷，名曰《金纂修雜錄》。凡事物名數，支分派引，珠貫棋布，井然有序，炳然如丹。又圖吉、凶二儀：鹵簿十三節以備大葬，小鹵簿九節以備郊廟。而命尚書左右司、春官、兵曹、太常寺各掌一本，其意至深遠也。是時，宇內阜安，民物小康，而維持幾百年者實此乎基。鳴呼，禮之為國也信矣夫！而況《關雎》、《麟趾》之化，其流風遺思被於後世者，為何如也。宣宗南播，疆宇日蹙，旭日方升而爝火之燃，蔡流弗東而餘燼滅矣！圖籍散逸既莫可尋，而其宰相韓企先等之所論列，禮官張暐與其子行簡所私著《自公紀》，亦亡其傳。故書之存，僅《集禮》若干卷，其藏史館者又殘缺弗完，姑掇其郊社宗廟諸神祀、朝覲會同等儀而為書，若夫凶禮則略焉。蓋自熙宗、海陵、衛紹王之繼弒，雖曰「鹵簿十三節以備大葬」，其行乎否耶？蓋莫得而考也，故宣孝之喪禮存，亦不復紀。噫！告朔餼羊雖孔子所不去，而史之缺文則亦慎之。作《禮志》。

南北郊

金之郊祀，本於其俗有拜天之禮。其後，太宗即位，乃告祀天地，蓋設位而祭也。天德以後，始有南北郊之制，大定，明昌其禮浸備。

南郊壇，在豐宜門外，當闕之巳地。圓壇三成，成十二陛，各按辰位。濆牆三匝，四面各三門。齋宮東北，廚庫在南。壇、濆皆以赤土圬之。北郊方丘，在通玄門外，當闕之亥地。方壇三成，成為子午卯酉四正陛。方濆三周，四面亦三門。朝日壇曰大明，在施仁門外之東南，當闕之卯地，門濆之制皆同方丘。夕月壇曰夜明，在彰義門外之西北，當闕之酉地，掘地汙之，為壇其中。常以冬至日合祀昊天上帝、皇地祗於圜丘，夏至日祭皇地祇於方丘，春分朝日於東郊，秋分夕月於西郊。

大定十一年始郊，命宰臣議配享之禮。左丞石琚奏曰：「按《禮記》：'萬物本乎天，人本乎祖，此所以祖配上帝也。'蓋配之者，侑神作主也。自外至者無主不止，故推祖考配天，尊之也。兩漢、魏、晉以來，皆配以一祖。至唐高宗，始以高祖、太宗崇配。垂拱初，又加以高宗，遂有三祖同配之禮。至宋，亦嘗以三帝配，後禮院上議，以為對越天地，神無二主，由是止以太祖配。臣謂冬至親郊宜從古禮。」上曰：「唐、宋以私親，不合古，不足為法。今止當以太祖配。」又謂宰臣曰：「本國拜天之禮甚重。今汝等言依古制築壇，亦宜。我國家絀遼、宋主、據天下之正，郊祀之禮豈可不行？」乃以八月詔曰：「國莫大於祀，祀莫大於天，振古所行，舊章鹹在。仰惟太祖之基命，詔我本朝之燕謀，奄有萬邦，於今五紀。因時製作，雖增飾於國容，推本奉承，猶未遑於郊見。況天休滋至而年穀屢豐，敢不敷繹曠文、明昭大報。取陽升之至日，將親享於圓壇，嘉與臣工，共圖熙事。以今年十一月十七日有事於南郊，咨爾有司，各揚乃職，相予肆祀，罔或不欽。」乃於前一日，遍見祖宗，告以郊祀之事。其日，備法駕鹵簿，躬詣郊壇行禮。

儀注

齋戒：用唐制。大祀，散齋四日，臻齋三日。中祀，散齋二日，致齋一日。

天子親祀，皆前期七日，攝太慰誓亞終獻官、親王、陪祀皇族於宮省。皇族十五以上，官雖不至七品者亦助祭受誓。又誓百官於尚書省。攝太尉南向。司徒北向，監祭禦史在西，監禮博士居東，皆相向。太常卿、光祿卿在司徒後，重行北向。司天監、光祿丞、太廟令丞、大樂令丞、太官令丞、良醖令、廩犧令、郊社丞、司尊、太祝、奉禮郎、協律郎、諸執事官皆重行西上北向。禮直官以誓文授攝太尉，乃誓曰：「維某年歲次某甲，某月，某日，某甲，皇帝有事於南郊，各揚其職。其或不恭，國有常刑。」禮直官贊曰：「七品以下官皆退。」餘皆再拜，退。誓於宮省之儀皆同。於是，皇帝散齋於別殿。前致齋一日，尚舍設禦坐於大安殿，當中南向。設東西房於禦坐之側，設禦幄於室內，施簾於楹下。享前三日，陳設小次。享前一日，設拜褥，及皇帝版位、皇帝飲福位，及黃道氈褥，自玉輅下至升輿所。及致齋之日，通事舍人引文武五品以上官，陪位如式。諸侍衛之官，各服其器服，並結佩，俱詣閣奉迎。上水二刻，侍中版奏「外辦」。皇帝服袞冕，結佩，乘輿出，警蹕、侍衛如常儀。皇帝即御座，東向坐。通事舍人承傳，殿上下俱拜，訖，西面，贊「各祗候」。一刻頃，侍中跪奏：「臣某言，請降就齋。」俛伏，興，還侍位。皇帝降座，入室，群官皆退。諸執事官皆宿於正寢，治事如故，不弔喪問疾，不判署刑殺文字，不決罰罪人，不與穢惡事。致齋日，惟祀事則行，餘悉禁。已齋而闕者，通攝行事。

陳設：前祀五日，儀鸞、尚舍陳設齋宮。有司設扈從侍衛次於宮東西。又設陪祀親王次宮東稍南，西向北上，宗室子孫位於其後。又設司徒亞終獻行事執事官次於壇南外濆門之西，東向北上，重行異位。又設天名房，在壇南外濆門之東，西向。大禮使次於其後，皆西向。又設席大屋於壇外西北，駐車輅以備風雪。

祀前三日，尚舍設大次於東濆外門內道北，南向。又設小次於壇下卯陛之北，南向。有司設饌幔於東濆中門之北，南向。設兵衛，各服其器服，守衛濆門，每門二人。郊社令帥其屬，埽除壇之上下及濆之內外。乃為燎位，在南中濆東門之東，壇之巳位。又為瘞坎，在中濆內戌位。祀前二日，太樂令帥其屬，設登歌之樂於壇上稍南，北向。玉磬在午陛之西，金鐘在午陛之東，柷一在鐘前稍北，敔一在磬前稍北，東西相向，歌工次之，余工各位於縣後。琴瑟在前，匏竹在後，於壇下第一等上，皆重行異位，北向。又設宮縣樂南濆外門之外，八佾二舞表于樂前。又設《采茨》樂於應天門前。祀前一日，奉禮郎升設皇帝版位於壇上辰巳之間，北向。又設皇帝飲福位於其左稍卻，北向。又帥禮直官設亞終獻位於卯陛之東北，西向北上。司徒位於卯陛之東，道南西向。禮部尚書、太常卿、光祿卿、禮部侍郎位各次之，太常丞、光祿丞又次之。又設大禮使位於小次之左少卻，西向。又設分獻官、司天監、讀冊中書侍郎位於中濆門道北，西向。郊社令、廩犧令、太官令、良醖令位於其後。又設郊社丞、太祝、奉禮郎以下諸執事官位於其後，皆西向，重行異位。又設從祀文武群官一品至五品位於中濆門內道南，西向，皆重行立。又設助奠祝史齋郎位於東濆門外道北，西向。又設陪祀皇族於道南，西向。六品至九品從祀群官，又於其南，皆西向，重行異位，各依其品。又設監祭禦史二員，一員在午陛之西南，一員在子陛之西北，皆東向。又設監禮博士二員，一員在午陛之東南，一員在子陛之東北，皆西向。又設太樂令位於樂虡之間稍東，西向。協律郎位於樂虡之西，東向。又設奉禮郎位於壇南稍東，西向。贊者次之。司尊位於酌尊所，俱北向。又設牲榜於外濆東門之外，西向。饌榜於其北稍西，南向。牲榜之東，牲位。太史、太祝各位於牲後，俱西向。又設禮部尚書、太常卿、光祿卿位於牲榜南稍北，西向。太常丞、光祿丞、太官令位於其後。監祭禦史、監禮博士於禮部尚書位之西稍卻，北向。廩犧令位在牲位西南，北向。又陳禮饌於榜之前案上。

未後三刻，陳饌之時，又設禮部尚書、太常卿、光祿卿位於案前稍東，北上，西向。太常丞、光祿丞、太官令位於其後，西向。又設監祭禦史、監禮博士位於案前稍西，北上，東向。又設異寶嘉瑞位於宮縣西北，太府少監位於寶後。諸州歲貢位於宮縣東北，戶部郎中位於其後。天子八寶位於宮縣西南，符寶郎八員各於寶後。伐國毀寶位於宮縣東南，少府少監位於其後。又設大樂令位於宮縣之北稍東，協律郎二在大樂令南，東西相向。司天監，未後二刻，同郊社令升設昊天上帝、皇地祗神座於壇上北方南向，地祗位在東稍卻，席皆以槁秸。太祖配位座於東方西向，席以蒲越。五方帝、日、月、神州地祗、天皇大帝、北極神座於壇上第一等，席皆槁秸，內官五十四座、五神、五官、嶽鎮海瀆二十九座於壇上第二等，中官一百五十有八座、崑崙、山林川澤二十一座於壇上第三等，外官一百六座、丘陵墳衍原隰三十座於內濆之內，眾星三百六十座在內濆之外，席皆以莞。神座版各設於座首。又設禮神玉。俟告潔畢，權徹去壇上及第一等神位，祀日醜前五刻重設。

奉禮郎同司尊及執事者設天、地、配位各左十有一籩，右十有一豆，俱為三行。登三在籩豆間。簠一簋一於登前，簠在左，簋在右。各於神座前藉以席。又設天、地位太尊各二、著尊各二、犧尊各二，山罍各二，壇上東南隅配位著尊二、犧尊二、象奠二，在天、地位酒尊之東，俱北向西上，皆有坫，加勺、冪，為酌尊所。又天、地位象尊各二、壺尊各二、山罍各四，在壇下午陛之南，北向西上。配位壺尊二、山罍四在酉陛之北，東向北上，皆有坫，設而不酌，亦左以明水，右以玄酒。

又設五方帝、日、月、神州地祗、天皇大帝、北極，第一等皆左八籩、右八豆，登在籩豆間，簠一簋一在登前，爵坫一在神座前。第二等內官五十四座，五神、五官、嶽鎮海瀆二十九座，每座邊二、豆二、簠一、簋二、俎一、爵坫一。第三等中官一百五十八座，崑崙、山林川澤二十一座，及內濆內外官一百六座，丘陵墳衍原隰三十座，內濆外眾星三百六十座，每位籩二、豆二、簠一、簋一、俎一、爵一。又設第一等每位太尊二、著尊二、皆有坫加勺。第二等每陛山尊二，第三等每位蜃尊二，內濆內外每辰概尊二，皆加勺。自第二等已下皆用匏爵，先洗拭訖，置於尊所，其尊所皆在神位之左。凡祭器皆藉以席，籩豆各加巾蓋。又設天、地及配位籩一、豆一、簠一、簋一、俎四、及毛血豆各一，並第一等神位每位俎二，於饌幔內。又設皇帝洗位於卯陛下，道北，南向。盥洗在東，爵洗在西。匜在東，巾在西。篚南肆，實玉爵坫。又設亞終獻洗位在小次之東，南向。盥洗在東，爵洗在西，加勺。篚在西，南肆，加巾。又設第一等分獻官盥洗爵洗位，及第二等分獻官盥洗位，各於其辰陛道之左，罍在洗左，篚在洗右，俱內向，執罍篚者位於其後。

太府監、少府監祀前一日未後二刻，帥其屬升壇陳玉幣。昊天上帝以蒼壁、蒼幣，皇地祗以黃琮、黃幣，配位以蒼幣，黃帝以黃琮，青帝以青珪，赤帝以赤璋，大明以青珪璧，白帝以白琥，黑帝以玄璜，北極以青珪璧，天皇大帝以玄珪璧，神州地祗以玄色兩珪有邸，皆置於匣。五帝之幣各從其方色。凡幣皆陳於篚。設訖，俟告潔訖權徹去，祀日重設。祀日醜前五刻，禮部設祝冊神座之右，皆藉以案。太常卿明燈燎。戶部郎中設諸州歲貢於宮縣東北，金為前列，玉帛次之，餘為從列，皆藉以席，立於歲貢之後，北向。太府監、少府監設異寶嘉瑞於宮縣西，北上，瑞居前，中下次之，皆藉以席，立於實後，北向。少府少監設伐國毀寶於宮縣東南，皆藉以席，立於寶後，北向。符寶郎設八寶於宮縣西南，各分立於寶南，皆北向。司天監、太府監、少府監、郊社令、奉禮郎升設昊天上帝、皇地祗、配位、及壇上第一等神座，又設玉幣，各於其位。太祝取瘞玉加於幣，以禮神之玉各置於神座前，乃退。光祿卿帥其屬入實祭器。昊天上帝、皇地祇、配位每位籩三行，以右為上，形鹽在前，魚鱐糗餌次之，第二行榛實在前，乾桃乾裛乾棗次之，第三行乾菱在前，乾芡乾栗鹿脯次之。豆三行，以左為上，芹菹在前，筍菹葵菹次之，第二行韭菹在前，菁菹魚醢兔醢次之，第三行豚胉在前，醓醢酏食鹿臡次之。簠黍，簋稷，登皆大羹。第一等壇上一十位，每位皆實籩三行，以右為上，形鹽在前，魚鱐次之，第二行乾裛在前，桃棗次之，第三行乾芡在前，榛實鹿脯次之。豆三行以左為上，芹菹在前，筍菹次之，第二行菁菹在前，韭菹魚醢次之，第三行豚胉在前，醓醢鹿臡次之。簠黍，簋稷，登大羹，第二、第三等每位籩二，鹿脯、乾棗。豆二，鹿臡、菁菹。俎，羊一段。內濆內、內濆外每位籩鹿脯，豆鹿臡，俎羊一段。良醖令帥其屬入實尊罍，昊天上帝、皇地祇大尊為上，實以泛齊；著尊次之，實以醴齊；犧尊次之，實以盎齊；壺尊次之，實以醍齊，象尊次之；實以沈齊，山罍為下，實以三酒。配位著尊為上，實以泛齊；犧尊次之，實以醴齊；象尊次之，實以盎齊；壺尊次之，實以醍齊；山罍為下，實以三酒。第一等每位大尊實以泛齊，著尊實以醴齊。第二等山尊實以醍齊。第三等及內濆內，蜃尊實以泛齊。內濆外及眾星，概尊實以三酒。

省牲器：祀前一日午後八刻，去壇二百步禁止行人。未後二刻，郊社令丞帥其屬掃除壇之上下，司尊、奉禮郎帥執事者以祭器入，設於位。司天監設神位，太府監、少府監陳玉幣於篚。未後三刻，禮直官引廩犧令與諸太祝、祝史以牲就位。又禮直官贊者分引禮部尚書、太常卿、光祿卿、禮部侍郎、太常丞、監祭禦史、監禮博士、廩犧令，太官令、太官丞詣內濆東門外省牲位。立定，乃引禮部尚書、侍郎、太常丞、及監祭禦史、監禮博士升自卯階，視濯滌，執事者皆舉冪告潔，俱畢，降復位。禮直官稍前曰：「告潔畢，請省牲。」禮部尚書侍郎及太常卿丞稍前，省牲訖，退，復位。次引光祿卿丞巡牲一匝，光祿卿退，光祿丞西向折身曰：「備訖。」乃復位。次引廩犧令巡牲一匝，西向躬身曰：「充。」又引諸祝史巡牲一匝，首一員西向躬身曰：「腯。」畢，俱復位。禮直官稍前曰：「請省饌。」乃引禮部尚書以下各就位，立定，省饌，訖，禮直官引禮部尚書侍郎、太常卿丞各還齋所，餘官廩犧令與諸太祝祝史以次牽牲詣廚，授太官令丞。次引光祿卿丞、監祭、監禮詣廚，省鼎鑊，視滌濯畢，乃還齋所。晡後一刻，太官令帥宰人以鸞刀割牲，祝史各取毛血實以豆，置於饌幔，遂烹牲，祝史乃取瘞血貯於盤。

奠玉幣：祀日醜前五刻，亞終獻司徒已下，應行事陪從群官，各服其服就次。司天監複設壇上及第一等神位。太府監、少府監陳玉幣。太常卿、郊社令丞明燭燎。光祿卿丞實籩豆簠簋尊罍，俟監祭、監禮案視訖，徹去巾蓋。大樂令帥工人佈於宮縣之內、文舞八佾立於縣前表後，武舞八佾各為四佾立於宮縣左右，引舞執纛等在前，又引登歌樂工由卯陛而升，各就其位。歌、擊、彈者坐，吹者立。奉禮郎贊者先入就位，餘禮直官、贊者分引分獻宮，監祭禦史、監禮博士、諸執事及太祝、祝史、齋郎、助奠、執尊罍、舉冪等官，入自中壝東門，當壇南重行西上、北向立定。奉禮郎贊：「拜。」分獻官以下皆再拜，訖，奉禮贊曰：「各就位。」贊者、禮直官分引監祭禦史、監禮博士，按視壇之上下，糾察不如儀者，退復位。禮直官引司徒入就位，西向立。禮直官引博士，博士引亞獻，自東濆偏門人就位，西向立。又禮直官引終獻，次於其位。

祀日未明一刻，通事舍人引侍中詣齋殿，跪奏：「請中嚴。」俯伏，興。又少頃，乃跪奏：「外辦。」俟尚輦進輿，乃跪奏稱：「具官臣某，請皇帝降座升輿」。皇帝至大次，乃跪奏稱：「具官臣某，請皇帝降輿。」皇帝入次，即位於大次外。質明，詣次前跪奏：「請中嚴。」少頃，又奏：「外辦。」訖，太常卿乃當次前跪稱：「具官臣某，請皇帝行事。」俯伏，興。凡跪奏，准此。皇帝出次，乃前導至中濆門，殿中監進大圭，太常卿奏：「請執大圭。」入自正門，皇帝入小次位，西向立，太常卿乃與博士分左右立定，乃奏：「有司謹具，請行事。」降神，六成，樂止。太常卿別一員，乃升煙瘞血，訖，乃奏：「拜。」訖，俟侍中升壇，請詣盥洗位。至位，奏：「請搢大圭、盥手。」訖，奏：「請帨手。」皇帝帨手，訖，奏：「請執大圭。」乃引至壇上，殿中監進鎮圭，乃奏：「請搢大圭、執鎮圭。」皇帝執鎮圭，詣昊天上帝神座前，奏：「請跪，奠鎮圭。」皇帝奠，訖，執大圭，俯伏，興。侍中進玉幣，乃奏：「請搢大圭、跪奠玉幣。」訖，乃奏：「請執大圭。」俯伏，興。少退，又奏：「請再拜。」詣皇地祇及配位，奠鎮圭玉幣，並如儀。配位唯奏請奠鎮圭及幣。奠玉幣畢，皇帝還版位，乃奏：「請還小次、釋大圭。」皇帝入小次，乃立於小次之南稍東，以俟。皇帝將奠配位之幣也，贊者分引第一等分獻官詣盥洗位，搢笏、盥手、帨手、執笏，各由其陛升，唯不由午陛。詣神前，搢笏、跪，太祝以玉幣授之，奠訖，俯伏，興。再拜，訖，各由本陛降，復位。初，分獻將降也，禮直官引諸祝史、齋郎、應助奠者再拜，祝史各奉毛血之豆入，各由其陛升，諸太祝迎取於壇上，奠訖，退立於尊所。

進熟：奠玉幣訖，降還小次。有司先陳牛鼎三、羊鼎三、豕鼎三、魚鼎三，各在鑊右。太官令丞帥進饌者詣廚，以匕升牛羊豕魚，自鑊各實於鼎。牛羊豕皆肩、臂、臑、肫、胳、正脊各一，長脅二，短脅二、代脅二、凡十一體。牛豕皆三十斤，羊十五斤，魚十五頭一十五斤，實訖，冪之。祝史二人以扃對舉一鼎，牛鼎在前，羊豕次之，魚又次之，有司執匕以從，各陳於每位饌幔位。從祀壇上第一等五方帝、大明、夜明、天皇大帝、神州地祇、北極，皆羊豕之體並同。光祿卿帥祝史、齋郎、太官令丞各以匕升牛羊豕魚於俎，肩臂臑在上端，肫胳在下端，脊脅在中，魚即橫置，頭在尊位，設去鼎冪。光祿卿丞同太官令丞實籩豆簠簋，籩實以粉餈，豆實以糝食，簠實稻，簋實粱。

俟皇帝還小次，樂止。禮直官引司徒出詣饌幔所，與薦籩豆簠簋俎齋，各奉天、地、配位之饌。司徒帥太官令以序入內濆正門，樂作，至壇下，俟。祝史進徹毛血豆，降自卯陛，以次出，訖，司徒與薦籩豆簠簋俎齋郎，奉昊天上帝、皇地祇之饌，升自午陛。太官令丞與薦籩豆簠簋俎齊郎，奉配位及第一等神位之饌，升自卯陛。各位太祝迎於壇陛之道間。於昊天上帝位，司徒搢笏北向跪奉，粉餈籩在糗餌之前，糝食豆在醓醢之前，簠左簋右，皆在登前，牛俎在豆前，羊豕魚俎次之，以右為上。司徒俯伏，興，奉饌者奉訖，皆出笏就位，一拜。司徒次詣皇地祇奉奠，並如上儀。配位亦同。司徒及奉於、地、配位饌者以次降。太官令帥奉第一等神位之饌，各於其位，並如前儀。俱畢，樂止。司徒、太官令以下皆就位，訖，侍中升自卯陛，立於昊天上帝酌尊所，以俟。太常卿乃當次前俯伏，跪奏：「請皇帝詣盥洗位。」俯伏，興。皇帝出次，殿中監進大圭，乃奏：「請執大圭。」至盥洗位，奏：「請搢大圭、盥手。」皇帝盥手，訖，奏：「請帨手。」皇帝帨手，訖，奏：「請執大圭。」乃詣爵洗位。至位，奏：「請搢大圭、受爵」，又奏：「請洗爵。」皇帝洗爵，訖，奏：「請拭爵。」皇帝拭爵，訖，奏：「請執大圭。」以爵奉爵官。皇帝詣昊天上帝酌尊所，執爵，良醖令舉冪，侍中跪酌太尊之泛齊，酌訖，皇帝以爵授侍中。皇帝乃詣昊天上帝神座前，侍中進爵，乃奏「請搢大圭，跪執爵三祭酒。」訖，奏：「請奠爵。」奠爵訖，奏：「請執大圭。」俯伏，興。又奏：「請少退。」立俟。中書侍郎讀冊文，訖，乃奏：「請再拜。」詣皇地祇位及配位，並如上儀。獻畢，皇帝還版位，乃奏「請還小釋大圭。」皇帝入小次，太常卿立於小次東南。禮直官引博士，博士引亞獻，詣次，盥洗位，搢笏、盥手、帨手、訖，詣爵洗位，搢笏、洗爵，拭爵，訖，以爵授執事者，執笏升自卯陛，詣昊天上帝酌尊所，西向立。執事者以爵授之，乃搢笏執爵。執尊者舉冪，良醖令跪酌著尊之醴齊，酌訖，複以爵授執事者，執笏詣昊天上帝神座前。初，亞獻至盥洗位，文舞退，武舞進，樂作。亞獻詣昊天上帝神座前，搢笏跪，執事者以爵授之，乃執爵三祭酒，奠爵，執笏，俯伏，興，少退，再拜。次詣皇地祗及配位，並如上儀。獻畢，降復位。禮直官引博士，博士引終獻，詣盥洗位，盥手，洗爵，升壇奠獻，並如上儀。

初，終獻將升壇，禮直官分引第一等分獻官詣盥洗位，搢笏，盥手，帨手。執笏，各由其陛，唯不由午陛，詣神位酌尊所，執事者以爵授之，乃酌泛齊，訖，以爵授執事者，共詣神座前，搢笏跪，執事者以爵授之，乃執爵三祭酒，奠爵，執笏，俯伏，興，少退，再拜，訖，各引還本位。初，第一等分獻官將升，贊引引第二等、第三等、內濆內外眾星位分獻各詣盥洗位，搢笏、盥手、帨手、酌酒、奠拜，並同上儀。祝史、齋郎以次助奠，訖，各還本位。諸太祝各進徹籩、豆各一，少移故處，樂作。卒徹，樂止。初，終獻禮畢，降復位，太常卿乃當次前俯伏，跪奏：「請皇帝詣飲福位。」皇帝出次。殿中監進大圭。乃奏：「請執爵，三祭酒。」又奏：「請啐酒。」皇帝啐酒，訖，以爵授侍中，乃奏：「請受胙。」侍中再以爵酒進，乃奏：「請受爵飲福。」皇帝飲福，訖，奏：「請執大圭。」俯伏，興。又奏：「請再拜。」訖，乃導還版位，西向立，俟送神樂止。乃奏：「請詣望燎位。」至位，南向立，俟火半柴，乃跪奏：「具官臣某言禮畢。」皇帝還大次，出中濆門外，奏：「請釋大圭。」皇帝入大次。初，終獻禮畢，司徙、侍中、太祝各升自卯陛，太祝持胙俎進，減天、地、配位前胙肉加於俎，皆取前腳第二節，又以黍稷飯共置一籩，奉詣司徒侍中後，北向立。俟皇帝至飲福位，太常卿奏：「請皇帝搢大圭啐酒。」訖，司徒乃進胙俎，皇帝受胙，訖，奉禮郎贊曰：「賜胙。」贊者唱曰：「再拜。」在位者皆再拜，送神，樂一成止。皇帝既入大次，更通天冠、絳紗袍，升輿，至齋宮，乘金輅。通事舍人引門下侍郎當輅前跪奏，稱：「具官臣某請車駕進發。」至侍臣上馬所，乃跪奏：「具官臣某請車駕少駐，敕侍臣上馬。」侍中稱：「制可。」乃退，傳制稱：「侍臣上馬。」侍臣上馬畢，乃跪奏，稱：「具官臣某請敕車右升。」千牛將軍升訖，跪奏稱：「具官臣某請車駕進發。」車駕動，前中後三部鼓吹凡十二隊齊作。應行禮陪從祀官先詣應天門奉迎，再拜。大樂令先詣應天門外，準備奏樂如儀。訖，擇日稱賀。

承安元年，將郊，禮官言：「禮神之玉當用真玉，燔玉當用次玉。昔大定十一年，天、地之玉皆以次玉代之，臣等疑其未盡。禮貴有恆，不能繼者不敢以獻。若燔真玉，常祀用之恐有時或闕，反失禮制。若從近代之典及本朝儀禮，真玉禮神，次玉燔瘞，於禮為當。近代郊，自第二等升天皇大帝、北極於第一等，前八位舊各有禮玉燔玉，而此二位尚無之。按《周禮典瑞》雲：'以圭璧祀日月星辰。'近代禮九宮貴神、大火星位，猶用《周禮》之說。其天皇大帝、北極二位，固宜用禮神之玉及燔玉也。」上命俱用真玉。省臣又奏：「前時郊，天、地、配位各用一犢，五方帝、日、月、神州、天皇大帝、北極十位皆大祀，亦當用犢，當時止以羊代。第二等以下從祀神位則分刲羊豕以獻。竊意天、地之祀，籩豆尚多者以備陰陽之物，鼎俎尚少者以人之烹薦無可以稱其德，則貴質而已。故天地日月星辰之位皆用一俎，前時第一等神位偏用二俎，似為不倫。今第一等神位亦當各用犢一，餘位以羊豕分獻，及朝享太廟則用犢十二。」上從之。

卷二十九 志第十 禮二

方丘儀 朝日夕月儀 高禖

方丘儀

齋戒：祭前三日質明，有司設三獻以下行事官位於尚書省。初獻南面，監祭禦史位於西，東向，監禮博士位於東，西向，俱北上。司徒亞、終獻位於南，北向。次光祿卿、太常卿，次第一等分獻官、司天監，次第二等分獻官、光祿丞、郊社令、大樂令、良醖令、廩犧令、司尊彝，次內濆內外分獻官、太祝官、奉禮郎、協律郎、諸執事官，就位，立定。次禮直官引初獻就位，初獻讀誓曰：「今年五月幾日夏至，祭皇地祇於方丘，所有攝官，各揚其職。其或不敬，國有常刑。」讀畢，禮直官贊：「七品以下官先退。」餘官對拜，訖，退。散齋二日，宿於正寢，治理如故。齋禁並如郊祀。守濆門兵衛與大樂工人，俱清齋一宿。行禮官前期習儀於祠所。

陳設：祭前三日，所司設三獻官以下行事執事官次於外壝東門之外，道南，北向，西上，隨地之宜。又設饌幕於內濆東門之外，道北南向。祭前二日，所司設兵衛，各服其服，守衛濆門，每門二人。大樂令帥其屬，設登歌之樂於壇上，如郊祀。郊社令帥其屬，掃除壇之上下，為瘞坎在內濆外之壬地。祭前一日，司天監、郊社令各服其服，帥其屬，升設皇地祇神座於壇上北方，南向，席以槁秸。又設配位神座於東方，西向，席以蒲越。又設神州地祇神座於壇之第一等東南方，席以槁秸。又設五神、五官、嶽鎮海瀆二十九座於第二等階之間，各依方位。又設崑崙、山大川澤二十一座於內濆之內，又設丘陵墳衍原隰三十座於內濆外，席皆以莞。

又設神位版，各於座首。子陛之西，水神玄冥、北嶽、北鎮、北海、北瀆於壇之第二等，北山、北林、北川、北澤、於內濆內，北丘、北陵、北墳、北衍、北原、北隰於內濆外，皆各為一列，以東為上。卯陛之北，木神勾芒，東嶽、長白山、東鎮、東海、東瀆於壇之第二等，東山、東林、東川、東澤於內濆內，東丘、東陵、東墳、東衍、東原、東隰於內濆外，皆各為一列，以南為上。午陛之東，神州地祇於壇之第一等，火神祝融，南嶽、南鎮、南海、南瀆於壇之第二等，南山、南林、南川、南澤於內濆內，南丘、南陵、南墳、南衍、南原、南隰於內濆外，皆各為一列，以西為上。午陛之西，土神後土、中嶽、中鎮於壇之第二等，中山、中林、中川、中澤於內濆內，中丘、中陵、中墳、中衍、中原、中隰於內濆外，皆各為一列，以南為上。酉陛之南，金神蓐收、西嶽、西鎮、西海、西瀆於壇之第二等，崑崙、西山、西林、西川、凱撒於內濆內，西丘、西陵、西墳、西衍、西原、西隰於內壝外，皆各為一列，以北為上。其皇地祇、及配位、神州地祇之座，並禮神之玉，設訖，俟告潔畢權徹，祭日早重設。其第二等下神座，設定不收。

奉禮郎、禮直官又設三獻官位於卯陛之東稍北，西向。司徒位於卯陛之東，道南，西向。太常卿、光祿卿位次之。第一等分獻官、司天監位於其東，光祿丞、郊社令、太官令、廩犧令位又在其東，每等異位重行，俱西向北上。又設太祝、奉禮郎及諸執事位於內壝東門外道南，每等異位重行，俱西向北上。設監祭禦史二位，一於壇下午陛之西南，一於子陛之西北，俱東向。設監禮博士二位，一於壇下午陛之東南，一於子陛之東北，俱西向。奉禮郎位於壇之東南，西向。協律郎位於樂虡西北，東向。大樂令位於樂虡之間，西向。司尊彝位於酌尊所，俱北向。設望瘞位坎之南，北向。又設牲榜位於內濆東門之外，西向。太祝、祝史各位於牲後，俱西向。設省饌位於牲西，太常卿、光祿卿、太官令位於牲北，南向，西上。監祭、監禮位在太常卿之西稍卻，西上。廩犧令位於牲西南，北向。又陳禮饌於內壝東門之外，道北，南向。設省饌位於禮饌之南。太常卿、光祿卿、太官令位在東，西向，監祭、監禮位在西，東向，俱北上。設祝版於神位之右。

司尊及奉禮郎帥其屬，設玉幣篚於酌尊所，次及籩豆之位。正、配位各左有十一籩、右有十一豆，俱為三行。登三，在籩豆間。鉶三，在登前。簠一、簋一，各在鉶前。又設尊罍之位，皇地祇太尊二、著尊二、犧尊二、山罍二，在壇上東南隅。配位著尊二，犧尊二、象尊二、山罍二，在正位酒尊之東，俱北向西上，皆有坫，加勺、冪，為酌尊所。又設皇地祇位象尊二、壺尊二、山罍四，在壇下午陛之西，北向西上。配位犧尊二、壺尊二、山罍四，在酉陛之北，東向北上，皆有坫，加冪，設而不酌。神州地祇位左八籩、右八豆，登一在籩豆間，簠一、簋一在登前，爵坫一，在神座前。又設第二等諸神位每位籩二、豆二、簠一、簋一、俎一、爵坫一。內濆之內外諸神每位籩一、豆一、簠一、簋一、俎一、爵坫一。陳列皆與上同。又設神州地祇太尊二、著尊二，皆有坫。第二等諸神每方山尊二，內濆內每方蜃尊二，內濆外每方概尊二，皆加勺、冪。又設正、配位籩一、豆一、簠一、簋一、俎三、及毛血豆一、並神州地祇位俎一，各於饌冪內。又設二洗於壇下卯陛之東，北向，盥洗在東，爵洗在西，並有罍加勺。篚在洗西，南肆，實以巾。爵洗之篚實以匏爵，加坫。又設第一等分獻官盥洗爵洗位，第二等以下分獻官盥洗位，各於其方道之左，罍在洗左，篚在洗右，俱內向。執罍篚者各於其後。

祭日醜前五刻，司天監、郊社令帥其屬，升設皇地祇及配位神座於壇上，設神州地祇座於第一等。又設玉幣，皇地祇玉以黃琮，神州地祇玉以兩圭有邸，皆置於匣。正、配位幣並以黃色，神州地祇幣以玄色，五神、五官、嶽鎮海瀆之幣各從其方色，皆陳於篚。太祝取瘞玉加於幣，於禮神之玉各置於神座前。光祿卿帥其屬，入實正、配位籩豆。籩三行以右為上，豆三行以左為上，其實並如郊祀。登實以大羹，鉶實以和羹。又設從祭第一等神州地祇之饌。籩三行以右為上，豆三行以左為上，其實並如郊祀。登實以大羹，簠實以稷，簋實以黍。第二等每位，左二籩，栗在前，鹿脯次之。右二豆，菁菹在前，鹿臡次之。簠實以稷，簋實以黍。俎，一羊、一豕。內濆內外每位，左籩一，鹿脯。右豆一，鹿臡。簠稷，簋黍，俎以羊。良醖令帥其屬，入實酒尊。皇地祇太尊為上，實以泛齊。著尊次之，實以醴齊。犧尊次之，實以盎齊。象尊次之，實以醍齊。壺尊次之，實以沈齊。山罍為下，實以三酒。配位，著尊為上，實以泛齊。犧尊次之，實以醴齊。象奠次之，實以盎齊。壺尊次之，實以醍齊，山罍為下，實以三酒。皆左實明水，右實玄酒，皆尚醖代。次實從祭第一等神州地祇酒尊，太尊為上，實以泛齊。著尊次之，實以醴齊。第二等，山尊實以醍齊。內濆內，蜃尊實以泛齊。內濆外，概尊實以三酒。以上尊皆左以明水，右以玄酒，皆尚醖代之。太常卿設燭於神座前。

省牲器：祭前一日午後八刻，去壇二百步禁止行者。未後二刻，郊社令帥其屬，掃除壇之上下。司尊與奉禮郎，帥執事者以祭器入，設於位。郊社令陳玉幣於篚。未後三刻，廩犧令與諸太祝、祝史，以牲就省位。禮直官、贊者分引太常卿，光祿卿、丞、監禮、祭，太官令等詣內壝東門外省牲位。其視滌濯、告潔、省牲饌，並同郊祀。俱畢，廩犧令、諸太祝、祝史以次牽牲詣廚，授太官令。次引光祿卿以下詣廚，省鼎鑊，視滌溉，乃還齋所。晡後一刻，太官令帥宰人以鸞刀割牲，祝史各取毛血，實以豆，置於饌幔。遂烹牲，又祝史取瘞血貯於盤。

奠玉幣：祭日醜前五刻，獻官以下行事官，各服其服。有司設神位版，陳玉幣，實籩豆簠簋奠罍，俟監祭、監禮按視壇之上下，乃徹去蓋冪。大樂令帥工人，及奉禮郎、贊者先入。禮直官、贊者分引分獻官以下，監祭、監禮、諸大祝、祝史、齋郎與執事者，入自南濆東門，當壇南，重行，北向，西上，立定。奉禮郎贊：「拜。」獻官以下皆再拜，訖，以次分引各就壇陛上下位。次引監祭、監禮按視壇之上下，訖，退復位。禮直官分引三獻官以下行事官俱入就位。行禮官皆自南濆東門入。禮直官進立初獻之左，白曰：「有司謹具，請行事。」退復位。協律郎高舉笏，執麾者舉麾，俯伏，興。工鼓柷，樂作《坤甯之曲》，八成，偃麾，戛敔，樂止。俟太常卿瘞血，訖，奉禮郎贊：「拜。」在位者皆再拜。又贊：「諸執事者各就位。」禮直官引諸執事各就其位俟。太祝跪取玉幣於篚，立於尊所。諸位太祝亦各取玉幣立於奠所。

禮直官引初獻詣盥洗位，樂作《肅甯之曲》。至位，北向立，樂止。搢笏，盥手，帨手，執笏，詣壇，樂作《肅甯之曲》。凡初獻升降，皆作《肅甯之曲》。升自卯階，至壇，樂止。詣皇地祇神座前，北向立，樂作《靜甯之曲》。搢笏，跪。太祝加玉於幣，西向跪以授初獻。初獻受玉幣奠訖，執笏，俯伏，興，再拜，訖，樂止。次詣配位神座前，東向立，樂作《億甯之曲》，奠幣如上儀，樂止。降自卯陛，樂作，復位，樂止。初獻將奠配位之幣，贊者引第一等分獻官詣盥洗位，搢笏，盥手，帨手，執笏，由卯陛詣神州地祇神座前，搢笏，跪。太祝以玉幣授分獻官，分獻官受玉幣，奠訖，執笏，俯伏，興，再拜，訖，退。初，第一分獻官將升，贊者引第二分獻官詣盥洗位，盥手、帨手，執笏，各由其陛升，唯不由午陛，詣於首位神座前，奠幣如上儀。余以次祝史、齋郎助奠訖，各引還位。初獻奠幣將畢，祝史奉毛血豆，各由午陛升，諸太祝迎於壇上，進奠於正、配位神座前，太祝與祝史俱退，立於尊所。

進熟：初獻既升奠玉幣。有司先陳牛鼎二、羊鼎二、豕鼎二於神廚，各在鑊右。太官帥進饌者詣廚，以匕升牛、羊、豕，自鑊實於各鼎。牛、羊、豕各肩、臂、臑、肫、胳、正脊一、橫脊一、長脅一、短脅一、代脅一，皆二骨以並，冪之。祝史以扃各對舉鼎，有司執匕以從，陳於饌幔內。從祀之俎實以羊，更陳於饌幔內。光祿卿實以籩豆簠簋。籩實以粉餈，豆實以糝食，簠實以稷，簋實以黍。實訖，去鼎之扃冪，匕加於鼎。太官令以匕升牛羊豕，載於俎，肩臂臑在上端，肫胳在下端，脊脅在中。俟初獻還位，樂止。禮直官引司徒出詣饌所，同薦籩豆簠簋俎。齋郎各奉皇地祇配位之饌，升自卯陛，諸太祝各迎於壇上。司徒詣皇地祇神座前，搢笏，奉籩豆簠簋，次奉俎，北向跪奠，訖，執笏，俯伏，興，設籩於糗餌之前，豆於醓醢之前，簠簋在登前，俎在籩前。次於卯陛奉配位之饌，東向跪奠於神座前，並如上儀。各降自卯陛，還位。太官令又同齋郎奉神州地祇之饌，升自卯陛，太祝迎於壇陛之道間，奠於神座前，在籩前，訖，樂止。太官令進饌者降自卯陛，還位。

禮直官引初獻官詣盥洗位，樂作。至位，樂止。北向立，搢笏，盥手、帨手，執笏，詣爵洗位。至位，北向立，搢笏，洗爵，拭爵以授執事者。執笏，詣壇，樂作。升自卯陛，至壇上，樂止。詣皇地祇酌尊所，西向立。執事者以爵授初獻。初獻搢笏，執爵。司尊舉冪，良醖令跪酌太尊之泛齊，酌訖，初獻以爵授執事者，執笏，詣皇地祇神座前，北向立，搢笏，跪。執事者以爵授初獻，初獻執爵，三祭酒於茅苴，奠爵，三獻奠爵，皆執事者受以興。執笏，俯伏，興，少退，跪，樂止。舉祝官跪，對舉祝版。讀祝，太祝東向跪，讀祝訖，俯伏，興。舉祝奠版於案，再拜，興。次詣配位酌尊所，執事者以爵授初獻，初獻搢笏，執爵。司尊舉冪，良醖令跪酌著尊之泛齊，樂作太簇宮《保甯之曲》。初獻以爵授執事者，執笏，詣配位神座前，東向立，搢笏，跪。執事者以爵授初獻，初獻執爵，三奠酒於茅苴。奠爵，執笏，俯伏，興。少退，跪，樂止。讀祝，訖，樂作，就拜，興，拜，興。降自卯陛，讀祝、舉祝官俱從，樂作，復位，樂止。次引亞獻詣盥洗位，北向立，搢笏，盥手，帨手。執笏，詣爵洗位，北向立，搢笏，洗爵，拭爵授執事者。執笏，升自卯陛，詣皇地祇酌尊所，西向立。執事者以爵授亞獻。亞獻搢笏執爵，司尊舉冪，良醖令酌著尊之醴齊，酌訖，以爵授執事者，執笏，詣皇地祇神座前，北向立，搢笏、跪。執事以爵授亞獻，亞獻執爵，三祭酒於茅苴，奠爵，執笏，俯伏，興，少退，再拜。次詣配位酌獻如上儀，唯酌犧尊為異。樂止，降復位。次引終獻詣盥洗位，盥手，帨手，洗爵，拭爵，以爵授執事者，升壇。正位，酌犧尊之盎齊，配位，酌象尊之醴齊，奠獻並如亞獻之儀。禮畢，降復位。

初，終獻將升，贊者引第一等分獻官詣盥洗位，搢笏，盥手，帨手，洗爵，拭爵，以爵授執事者。執笏，詣神州地祇酌尊所，搢笏，執事者以爵授獻官。獻官執爵，執事者酌太尊之泛齊，酌訖，以爵授執事者。進詣神座前，搢笏，跪，執事者以爵授獻官，獻官執爵，三祭酒於茅苴，奠爵，俯伏，興，少退，跪，再拜，訖，還位。初，第一等分獻官將升，贊者分引第二等分獻官詣盥洗位，搢笏，盥手，帨手，執笏詣酌尊所，執事以爵授分獻官，分獻酌以授執事者，進詣首位神座前，奠獻並如上儀。祝史、齋郎以次助奠，訖，各引還位。諸獻俱畢，諸太祝進徹籩豆，籩豆各一，少移故處。樂作《豐甯之曲》，卒徹、樂止。奉禮官贊曰：「賜胙。」眾官再拜，樂作，一成，止。初，送神樂止，引初獻官詣望瘞位，樂作太簇宮《肅甯之曲》，至位，南向立，樂止。初，在位官將拜，諸太祝、祝史各奉篚進詣神座前，玉幣，從祭神州地祇以下，並以俎載牲體，並取黍稷飯爵酒，各由其陛降壇，北詣瘞坎，實於坎中，又以從祭之位禮幣皆從瘞，禮直官曰：「可瘞。」東西六行，置土半坎，禮直官贊：「禮畢。」引初獻出，禮官贊者各引祭官及監祭、監禮、太祝以下，俱複壇南，北向立定，奉禮郎贊曰：「再拜。」監祭以下皆再拜，訖，奉禮以下及工人以次出。光祿卿以胙奉進，監祭、監禮展視。其祝版燔於齋坊。

朝日夕月儀

齋戒、陳設、省牲器、奠玉幣、進熟，其節並如大祀之儀。朝日玉用青壁，夕月用白壁，幣皆如玉之色。牲各用羊一、豕一。有司攝三獻司徒行事。其親行朝日，金初用本國禮，天會四年正月，始朝日於乾元殿，而後受賀。天眷二年，定朔望朝日儀。皇帝服靴袍，百官常服。有司設爐案、禦褥位於所禦殿前陛上，設百官褥位於殿門外，皆向日。宣徽使奏導皇帝至位，南向，再拜，上香，又再拜。閣門皆相應贊，殿門外臣僚陪拜如常儀。大定二年，以無典故罷。十五年，言事者謂今正旦並萬春節，宜令有司定拜日之禮。有司援據漢、唐春分朝日，升煙奠玉如圜丘之儀。又按唐《開元禮》，南向設大明神位，天子北向，皆無南向拜日之制。今已奉敕以月朔拜日，宜遵古制，殿前東向拜。詔姑從南向。其日，先引臣僚於殿門外立，陪位立殿前班露臺左右，皇帝於露臺香案拜如上儀。十八年，上拜日於仁政殿，始行東向之禮。皇帝出殿，東向設位，宣徽贊：「拜。」皇帝再拜，上香，訖，又再拜。臣僚並陪拜，依班次起居，如常儀。

高禖

明昌六年，章宗未有子，尚書省臣奏行高禖之祀，乃築壇於景風門外東南端，當闕之卯辰地，與圜丘東西相望，壇如北郊之制。歲以春分日祀青帝、伏羲氏、女媧氏，凡三位，壇上南向，西上。姜嫄、簡狄位於壇之第二層，東向，北上。前一日未三刻，布神位，省牲器，陳禦弓矢弓䪅於上下神位之右。其齋戒、奠玉幣、進熟，皆如大祀儀。青帝幣玉皆用青，餘皆無玉。每位牲用羊一、豕一。有司攝三獻司徒行事。禮畢，進胙，倍於他祀之肉。進胙官佩弓矢䪅以進，上命後妃嬪禦皆執弓矢東向而射，乃命以次飲福享胙。

卷三十 志第十一 禮三

宗廟 禘袷 朝享、時享儀

宗廟

金初無宗廟。天輔七年九月，太祖葬上京宮城之西南，建甯神殿於陵上，以時薦享。自是諸京皆立廟，惟在京師者則曰太廟。天會六年，以宋二帝見太祖廟者，是也。或因遼之故廟，安置禦容，亦謂之廟。天眷三年，熙宗幸燕及受尊號，皆親享恭謝，是也。皇統三年，初立太廟，八年，太廟成，則上京之廟也。貞元初，海陵遷燕，乃增廣舊廟，奉遷祖宗神主於新都　，三年十一月丁卯，奉安於太廟。正隆中，營建南京宮室，複立宗廟，南渡因之。其廟制，史不載，傳志雜記或可概見，今附之。

汴京之廟，在宮南馳道之東。殿規，一屋四注，限其北為神室，其前為通廊。東西二十六楹，為間二十有五，每間為一室。廟端各虛一間為夾室，中二十三間為十一室。從西三間為一室，為始祖廟，祔德帝、安帝、獻祖、昭祖、景祖祧主五，餘皆兩間為一室。或曰：「惟第二、第二室兩間，餘止一間為一室，總十有七間。」世祖室祔肅宗，穆宗室祔康宗，餘皆無祔。每室門一、牖一、門在左，牖在右，皆南向。石室之龕於各室之西壁，東向。其始祖之龕六，南向者五、東向者一，其二其三俱二龕，餘皆一室一龕，總十八龕。祭日出主於北墉下，南向。禘祫則並出主，始祖東向，群主依昭穆南北相向，東西序列。室戶外之通廊，殿階二級，列陛三，前井亭二。外作重垣四繚，南東西皆有門。內垣之隅有樓，南門五闔，餘皆三。中垣之外東北，冊寶殿也，太常官一人季視其封緘，謂之點寶。內垣之南曰大次，東南為神庖。廟門翼兩廡，各二十有五楹，為齋郎執事之次。西南垣外，則廟署也。神門列戟各二十有四，植以木錡。戟下以板為掌形，畫二青龍，下垂五色帶長五尺，享前一日則縣戟上，祭畢藏之。

室次。大定十二年，議建閔宗別廟，禮官援晉惠、懷、唐中宗、後唐莊宗升祔故事，若依此典，武靈皇帝無嗣亦合升祔。然中宗之祔，始則為虛室，終增至九室。惠、懷之祔乃遷豫章、穎川二廟、莊宗之祔乃祧懿祖一室。今太廟之制，除祧廟外，為七世十一室，如當升祔武靈，既須別祧一廟。《荀子》曰：「有天下者事七世。」若旁容兄弟，上毀祖考，則天子有不得事七世者矣。伏睹宗廟世次，自睿宗上至始祖，凡七世，別無可祧之廟。《晉史》雲：「廟以容主為限，無拘常數。」東晉與唐皆用此制，遂增至十一室。康帝承統，以兄弟為一室，故不遷遠廟而祔成帝。唐以敬、文、武三宗同為一代，於太廟東間增置兩室，定為九代十一室。今太廟已滿此數，如用不拘常數之說，增至十二室，可也。然廟制已定，復議增展，其事甚重，又與睿宗皇帝祏室昭穆亦恐更改。《春秋》之義不以親親害尊尊，《漢志》雲：「父子不並坐，而孫可從王父。」若武靈升祔，太廟增作十二室。依春秋尊尊之典，武靈當在十一室，禘袷合食。依孫從王父之典，當在太宗之下，而居昭位，又當稱宗。然前升祔睿宗已在第十一室，累遇袷享，睿宗在穆位，與太宗昭位相對，若更改祏室及昭穆序，非有司所敢輕議，宜取聖裁。十九年四月，禘祔閔宗，遂增展太廟為十二室。二十九年，世宗將祔廟，有司言：「太廟十二室，自始祖至熙宗雖系八世。然世宗與熙宗為兄弟，不相為後，用晉成帝故事，止系七世，若特升世宗、顯宗即系九世。」於是五月遂祧獻祖、昭祖，升祔世宗、明德皇后，顯宗於廟。

貞祐二年，宣宗南遷，廟社諸祀並委中都，自抹拈盡忠棄城南奔，時謁之禮盡廢。四年，禮官言：「廟社國之大事，今主上駐蹕陪京，列聖神主已遷於此，宜重修太廟社稷，以奉歲時之祭。按中都廟制，自始祖至章宗凡十二室，而今廟室止十一，若增建恐難卒成。況時方多故，禮宜從變，今擬權祔肅宗主世祖室，始祖以下諸神主於隨室奉安。」主用栗，依唐制，皇統九年所定也。祏室，旁及上下皆石，門東向，以木為闔，髹以硃。室中有褥，奠主訖，帝主居左，覆以黃羅帕，後主居右，覆以紅羅帕。

黼扆。以紙，木為筐，兩足如立屏狀。覆以紅羅三幅，繡金斧五十四，裹以紅絹，覆於屏上，其半無文者垂於其後。置北墉下，南向，前設幾筵以坐神主。五席，各長五尺五寸，闊二尺五寸。莞筵，粉純。以藺為席，緣以紅羅，以白繡蕙文及雲氣之狀，複以紅絹裹之。每位二。繅席，畫純。以五色絨織青蒲為之，緣以紅羅，畫藻文及雲氣狀，亦以紅絹裹之。每位二，在莞上。次席，黼純。以輕筠為之，亦曰桃枝席，緣以紅綃，繡鐵色斧，裹以紅絹。每位二，在繅席上。虎席二，大者長同，惟闊增一尺。以虎皮為褥，有厓，以紅羅繡金色斧緣之。又有小虎皮褥，制同三席。時喧則用桃枝次席，時寒則去桃枝加虎皮褥。夏、秋享，則用桃枝次席。二冬，則去桃枝加小虎皮褥於繅席上。臘冬，則又添大虎皮褥二於繅席上，遷小虎皮褥二在大褥之上。曲幾三足，直幾二足，各長尺五寸，以丹漆之。帝主前設曲幾，後設直幾。

禘袷

大定十一年，尚書省奏禘祫之儀曰：「《禮緯》：'三年一祫，五年一禘。'唐開元中，太常議，禘祫之禮皆為殷祭，祫為合食祖廟，禘謂禘序尊卑。申先君逮下之慈，成群嗣奉親之孝。自異常享，有時行之。祭不欲數，數則黷。不欲疏，疏則怠。是以王者法諸天道，以制祀典，丞嘗象時，禘祫象閏。五歲再閏，天道大成，宗廟法之，再為殷祭。自周以後，並用此禮。自大定九年已行祫禮，若議禘祭，當於袷後十八月孟夏行禮。」詔以「三年冬祫、五年夏禘」為常禮。又言：「海陵時，每歲止以二月、十月遣使兩享，三年祫享。按唐禮四時各以孟月享於太廟，季冬又臘享，歲凡五享。若依海陵時歲止兩享，非天子之禮，宜從典禮歲五享。」從之。享日並出神主前廊，序列昭穆。應圖功臣配享廟廷，各配所事之廟，以位次為序。以太子為亞獻，親王為終獻，或並用親王。或以太尉為亞獻，光祿卿為終獻。其月則停時享。儀闕。

朝享儀

大定十一年十一月，郊祀前一日，朝享太廟。齋戒如親郊。享前三日，太廟令帥其屬，掃除廟之內外。點檢司於廟之前約度，設兵衛旗幟。尚舍於南神門之西設饌幔十一，南向，以西為上。殿中監帥尚舍，陳設大次殿。又設小次於阼階下，稍南，西向。又設皇帝拜褥位殿上，版位稍西。又設黃道褥於廟門之內外，自玉輅至升輦之所，又自大次至東神門。又設七祀位一於殿下橫街之北，西街之西，東向，配享功臣位於殿下道東，橫街之南，西向，北上。前二日，大樂令設宮縣之樂於庭中，四方各設編鐘三、編磬三。東方編鐘起北，編磬間之，東向。西方編磬起北，編鐘間之，西向。南方編磬起西，編鐘間之，北方編鐘起西，編磬間之，俱北向。設特磬、大鐘、穀鐘共十二，於編縣之內，各依辰位。樹路鼓、路鞀於北縣之內，道之左右。晉鼓一，在其後稍南。植建鼓、鞞鼓、應鼓於四隅，建鼓在中，鞞鼓在左，應鼓在右，置柷敔於縣內，柷一在道東，敔一在道西。立舞表於酇綴之間。設登歌之樂於殿上前楹間，金鐘一在東，太磬一在西，俱北向。柷一在金鐘北稍西，敔一在玉磬北稍東。搏拊二，一在柷北，一在敔北，東西相向。琴瑟在前。其匏竹者立於階間，重行北向。諸工人各位於縣後。前一日，太廟令開室，奉禮郎帥其屬，設神位於每室內北墉下。各設黼扆一、莞席一、繅席二、次席二、紫綾厚褥一、紫綾蒙褥一、曲幾一、直幾一。

又設皇帝版位於殿東間門內，西向。又設飲福位於東序，西向。又設亞終獻位於殿下橫街之北稍東，西向。助祭親王宗室使相位在亞終獻之後，助祭宗室位在橫街之南，西向。奉瓚官、奉瓚盤官、進爵酒官、奉爵官等又在其南，奉匜槃巾篚官位於其後。七祀獻官位在奉爵官之南，助奠讀祝奉罍洗爵洗等官位於其後。司尊彝官位在七祀獻官之南，亞終獻司罍洗爵洗奉爵酒官等又在其南，並西向，北上。大禮使位於西階之西稍南，與亞終獻相對。太尉、司徒，助祭宰相位在大禮使之南，侍中、執政官又在其南，禮部尚書、太常卿、太僕卿、光祿卿、功臣獻官在西，舉冊、光祿丞、太常博士又在其西，功臣助奠罍洗爵洗等官位於功臣獻官之後。又設監祭禦史位二於西階下，俱東向，北上。奉禮郎、太廟令、太官令、太祝、宮闈令、祝史位於亞獻終獻奉爵酒官之南，薦籩豆簠簋官、薦俎齋郎又在太祝、奉禮郎之南。太廟丞、太官丞各位於令後。協律郎位二，一於殿上前楹間，一於宮縣之西北，俱東向。大樂令於登歌樂縣之北，大司樂於宮縣之北，良醖令於酌尊所，俱北向。又設助祭文武群官位於橫街之南，東向北上。又設光祿卿陳牲位於東神門外橫街之東，西向，以南為上。設廩犧令位於牲西南，北向。諸太祝位於牲東，各當牲後，祝史各陪其後，俱西向。設禮部尚書省牲位於牲前稍北，又設禦史位於禮部尚書之西，俱南向。禮部帥其屬，設祝冊案於室戶外之右。司尊彝帥其屬，設尊彝之位於室戶之左，每位斝彝一、黃彝一、犧尊二、象尊二、著尊二、山罍二，各加勺、冪、坫為酌尊。又設瓚槃爵坫於篚，置於始祖尊彝所。又設壺尊二、太尊二、山罍四，各有坫、冪，在殿下階間，北向西上，設而不酌。七祀功臣每位設壺尊二於座之左，皆加冪、坫於內，酌尊加勺，皆藉以席。奉禮郎設祭器，每位四簋在前，四簠次之，次以六醿，次以六鉶，籩豆為後。左十有二籩，右十有二豆，皆濯而陳之，藉以席。籩豆加以巾，蓋於內。籩一、豆二、簠一、簋一、並俎四，設於每室饌幔內。又設禦洗二於東階之東。又設亞終獻罍洗於東橫街下東南，北向，罍在洗東，篚在洗西，南肆，實以巾。又設亞終獻爵洗於罍洗之西，罍在洗東，篚在洗西，南肆，實以巾、爵並坫。執巾罍巾篚各位於其後。

享日醜前五刻，太常卿帥執事者，設燭於神位前及戶外。光祿卿帥其屬，入實籩豆。籩之實，魚鱐、糗餌、粉餈、乾棗、形鹽、鹿脯、榛實、乾裛、桃、菱、芡、栗，以序為次。豆之實，芹菹、筍菹、葵菹、菁菹、韭菹、酏食、魚醢、兔醢、豚拍、鹿臡、醓醢、糝食，以序為次。又鉶實以羹，加芼滑，登實以大羹，簠實以稻粱，簋實以黍稷，粱在稻前，稷在黍前。良醖令入實尊彝。斝彝、黃彝實以鬱鬯，犧尊、象尊、著尊實以玄酒外，皆實以酒用香藥酒，各加坫、勺、冪。殿下之尊罍，壺尊、太尊、山罍，內除山罍上尊實以玄酒外，皆實以酒，加冪、坫。太廟令帥其屬，設七祀功臣席褥於其次，每位各設莞席一、碧綃褥一，又各設版位於其座前，又籩豆簠簋各二、俎一。每位次各設壺尊二於神座之右，北向，玄酒在西。良醖令以法酒實尊如常，加勺、冪，置爵於尊下，加坫。光祿卿實饌。左二籩，栗在前，鹿脯次之。右二豆，菁菹在前，鹿臡次之。俎實以羊熟，簠簋實以黍稷。太廟令又設七祀燎柴，及開瘞坎於西神門外之北。太府監陳異寶、嘉瑞、伐國之寶，戶部陳諸州歲貢，金為前列，玉帛次之，餘為後，皆於宮縣之北，東西相向，各藉以席。凡祀神之物，當時所無者則以時物代之。

省牲器：前一日未後，廟所禁行人。司尊彝、奉禮郎及執事者，升自西階以俟。少頃，諸太祝與廩犧令，以牲就位。禮直官、贊者引禮部尚書、光祿卿丞詣省牲位，立定。禮直官引禮部尚書，贊引者引禦史，入就西階升，遍視滌濯。訖，執事者皆舉冪曰：「潔。」俱降，就省牲位，禮直官稍前曰：「告潔畢，請省牲。」次引禮部尚書侍郎稍前，省牲訖，退復位。次引光祿卿丞出班，巡牲一匝。光祿丞西向曰：「充。」曰：「備。」廩犧令帥諸太祝巡牲一匝，西向躬身曰：「腯。」禮直官稍前曰：「省牲畢，請就省饌位。」引禮部尚書以下各就位，立定。禦史省饌具畢，禮直官贊：「省饌訖。」俱還齋所。光祿卿、丞及太祝、廩犧令以次牽牲詣廚，授太官令。禮直官引禮部尚書詣廚，省鼎鑊，視濯溉，訖，還齋所。晡後一刻，太官令帥宰人，執鸞刀割牲，祝史各取毛血，每座共實一豆，遂烹牲。祝史洗肝於鬱鬯，又取肝惣，每座共實一豆，俱還饌所。

鑾駕出宮：前一日，有司設大駕鹵簿於應天門外，尚輦進玉輅於應天門內，南向。其日質明，侍臣直衛及導駕官，於致齋殿前，左右分班立俟。通事舍人引侍中俯伏，跪，奏：「請中嚴。」皇帝服通天冠、絳紗袍。少頃，侍中奏：「外辦。」皇帝出齋室，即御座，群官起居訖，尚輦進輿。侍中奏：「請皇帝升輿。」皇帝乘輿，侍衛警蹕如常儀。太僕卿先詣玉輅所，攝衣而升，正立執轡。導駕官前導，皇帝至應天門內玉輅所，侍中進當輿前，奏：「請皇帝降輿升輅。」皇帝升輅。太僕卿立授綏，導駕官分左右步導，以裏為上。門下侍郎進當輅前，奏：「請車駕進發。」奏訖，俯伏，興，退復位。侍衛儀物止於應天門內，車駕動，稱：「警蹕。」至應天門，門下侍郎奏：「請車駕少駐，敕侍臣上馬。」侍中奉旨退，稱曰：「制可。」門下侍郎退，傳制，稱：「侍臣上馬。」贊者承傳：「敕侍臣上馬。」導駕官分左右前導，門下侍郎奏：「請車駕進發。」車駕動，稱「警蹕」，不鳴鼓吹。將至太廟，禮直官、贊者各引享官，通事舍人分引從享群官、宗室子孫，於廟門外，立班奉迎。駕至廟門，回輅南向，侍中於輅前奏稱：「侍中臣某言，請皇帝降輅，步入廟門。」皇帝降輅，導駕官前導，皇帝步入廟門，稍東。侍中奏：「請皇帝升輿。」尚輦奉輿，侍衛如常儀。皇帝乘輿至大次，侍中奏：「請皇帝降輿，入就大次。」皇帝入就次，簾降，傘扇侍衛如常儀。太常卿、太常博士各分立於大次左右。導駕官詣廟庭班位，立俟。

晨稞：享日醜前五刻，諸享官及助祭官，各服其服。太廟令、良醖令帥其屬，入實尊罍。光祿卿、太官令、進饌者實籩豆簠簋，並徹去蓋冪。奉禮郎、贊者先入，就位。贊者引禦史、太廟令、太祝、宮闈令、祝史與執事官等，各自東偏門入，就位。未明二刻，禮直官引太常寺官屬並太祝、宮闈令升殿，開始祖祏室。太祝、宮闈令捧出帝後神主，設於座。以次，逐室神主各設於內黼扆前，置定。贊者引禦史、太廟令、宮闈令、太祝、祝史與太常官屬，於當階間，重行北向立。奉禮郎於殿上贊：「奉神主。」訖，奉禮曰：「再拜。」贊者承傳，禦史以下皆再拜，訖，各就位。大樂令帥工人二舞入。就位。禮直官贊者各引享官，通事舍人分引助祭文武群官宗室入就位。符寶郎奉寶，陳於宮縣之北。皇帝入大次。

少頃，侍中奏：「請中嚴。」皇帝服袞冕。侍中奏：「外辦。」太常卿俯伏，跪，奏稱：「太常卿臣某言，請皇帝行事。」俯伏，興。簾卷，皇帝出次。太常卿、太常博士前導，傘扇侍衛如常儀，大禮使後從。至東神門外，殿中監跪進鎮圭，太常卿奏：「請執圭。」皇帝執鎮圭。傘扇仗衛停於門外，近侍者從入。協律郎跪伏舉麾，興。工鼓柷，宮縣《昌甯之樂》作。至阼階下，偃麾，戛敔，樂止。升自阼階，登歌樂作，左右侍從量人數升至版位，西向立，樂止。前導官分左右侍立。太常卿前奏：「請再拜。」皇帝再拜。奉禮曰：「眾官再拜。」贊者承傳，凡在位者皆再拜。奉禮又贊：「諸執事者各就位。」禮直官、贊者分引執事者各就殿上下之位。太常卿奏：「請皇帝詣罍洗位。」登歌樂作，至阼階，樂止。降自阼階，宮縣樂作，至洗位，樂止。內侍跪取匜，興，沃水。又內侍跪取槃，興，承水。太常卿奏：「請搢鎮圭。」皇帝搢鎮圭，盥手，訖，內侍跪取巾於篚，興，以進。帨手，訖。奉瓚官以瓚跪進，皇帝受瓚，內侍奉匜，沃水，又內侍跪奉槃承水，洗瓚訖。內侍跪奉巾以進，皇帝拭瓚，訖，內侍奠槃匜，又奠巾於篚。奉瓚槃官以槃受瓚。太常卿奏：「請執鎮圭。」前導，皇帝升殿，宮縣樂作，至阼階下，樂止。皇帝升自阼階，登歌樂作，太常卿前導，詣始祖位酌尊所，樂止。奉瓚槃官以瓚蒞鬯，執尊者舉冪，侍中跪酌鬱鬯，訖，太常卿前導，入詣始祖室神位前，北向立。太常卿奏：「請搢鎮圭。」跪。奉瓚槃官西向跪，以瓚授奉瓚官，奉瓚西向以瓚跪進。太常卿奏：「請執瓚以鬯稞地。」皇帝執瓚以鬯稞地，訖，以瓚授奉瓚槃官，太常卿奏：「請執鎮圭。」俯伏，興，前導出戶外。太常卿奏：「請再拜。」皇帝再拜，太常卿前導詣次位，並如上儀。

祼畢。太常卿奏：「請還版位。」登歌樂作，至版位西向立，樂止。太常卿奏：「請還小次。」前導皇帝行，登歌樂作，降自阼階，登歌樂止，宮縣樂作。將至小次，太常卿奏：「請釋鎮圭。」殿中監跪受鎮圭。皇帝入小次，簾降，樂止。少頃，宮縣奏《來甯之曲》，以黃鍾為宮，大呂為角，大簇為徵，應鍾為羽，作《仁豐道洽之舞》，九成止。黃鐘三奏，大呂、太簇、應鐘各再奏，送神通用《來甯之曲》。初，晨稞將畢，祝史各奉毛血及肝惣之豆，先於南神門外，齋郎奉爐炭蕭蒿黍稷，各立於肝惣之後。皇帝既晨稞畢，至樂作六成，皆入自正門，升自太階。諸太祝於階上各迎毛血肝稞，進奠於神座前。祝史立於尊所，齋郎奉爐置於室戶外之左，其蕭蒿黍稷各置於爐炭下。齋郎降自西階，諸太祝各取肝燔於爐，還尊所。

進熟：皇帝升稞，太官令帥進饌者，奉陳於南神門外諸饌幔內，以西為上。禮直官引司徒出詣饌所，與薦俎齋郎奉俎，並薦籩豆簠簋官奉籩豆簠簋，禮直官、太官令引以序入自正門，宮縣《豐甯之樂》作。徹豆通用。至太階，樂止。祝史俱進徹毛血之豆，降自西階，以出。饌升，諸太祝迎於階上，各設於神位前。先薦牛，次薦羊，次薦豕及魚。禮直官引司徒以下，降自西階，復位。諸太祝各取蕭蒿黍稷擩於脂，燎於爐炭，訖，還尊所。贊者引舉冊官升自西階，詣始祖位之右，進取祝冊置在版位之西，置訖，於祝冊案近南立。太常卿跪奏：「請詣罍洗位。」簾卷，出次，宮縣樂作。殿中監跪進鎮圭，太常卿奏：「請執鎮圭。」前導，詣罍洗位，樂止。盥手，洗爵，並如晨稞之儀。盥洗訖，太常卿奏：「請執鎮圭。」前導，升殿，宮縣樂作，至阼階下，樂止。升自阼階，登歌樂作。太常卿前導，詣始祖位尊彝所，登歌樂作，至尊彝所，登歌樂止，宮縣奏《大元之樂》，文舞進。奉爵官以爵蒞尊，執尊者舉冪，侍中跪酌犧尊之泛齊，訖，太常卿前導，入詣始祖室神位前，北向立。太常卿奏：「請搢鎮圭。」跪。奉爵官以爵授進爵酒官。進爵酒官西向以爵跪進，太常卿奏：「請執爵三祭酒。」三祭酒於茅苴，訖，以爵授進爵酒官，進爵酒官以爵授奉爵官。太常卿奏：「請執鎮圭。」興。前導，出戶外，太常卿奏：「請少立。」樂止。舉冊官進舉祝冊，中書侍郎搢笏跪讀祝，舉祝官舉冊奠訖，先詣次位。太常卿奏：「請再拜。」再拜訖，太常卿前導，詣次位行禮，並如上儀。酌獻畢，太常卿前導還版位，登歌樂作，至位西向立定，樂止。太常卿奏：「請還小次。」登歌樂作，降自阼階，登歌樂止，宮縣樂作。將至小次，太常卿奏：「請釋鎮圭。」殿中監跪受鎮圭。入小次，簾降，樂止，文舞退，武舞進，宮縣奏《肅甯之樂》，作《功成治定之舞》，舞者立定，樂止。

皇帝酌獻訖，將詣小次，禮直官引博士，博士引亞獻，詣盥洗位，北向立，搢圭，盥手，帨手，執圭。詣爵洗位，北向立，搢圭，洗爵、拭爵以授執事者，執圭。升自西階，詣始祖位尊彝所，西向立。宮縣樂作。執事者以爵授亞獻，亞獻搢圭，執爵，執尊者舉冪，太官令酌象尊之醴齊，訖，詣始祖神位前，搢圭，跪。執事者以爵授亞獻，亞獻執爵祭酒。三祭酒於茅苴，奠爵，執圭，俯伏，興，少退，再拜，訖，博士前導，亞獻詣次位行禮，並如上儀。禮畢，樂止。終獻除本服執笏外，餘如亞獻之儀。七祀功臣獻官行禮畢。太常卿跪奏：「請詣飲福位。」簾卷，出次，宮縣樂作。殿中監跪進鎮圭，太常卿奏：「請皇帝執鎮圭。」前導，至阼階下，樂止。升自阼階，登歌樂作，將至飲福位，樂止。

初，皇帝既獻訖，太祝分神位前三牲肉，各取前腳第二骨加於俎，又以籩取黍稷飯共置一籩，又酌上尊福酒合置一尊。又禮直官引司徒升自西階，東行，立於阼階上前楹間，北向。皇帝既至飲福位，西向立。登歌《福甯之樂》作。太祝酌福酒於爵，以奉侍中，侍中受爵捧以立，太常卿奏：「請皇帝再拜。」訖，奏：「請搢圭。」跪，侍中以爵北向跪以進，太常卿奏：「請執爵。」三祭酒於沙池。又奏：「請啐酒。」皇帝啐酒，訖，以爵授侍中。太常卿奏：「請受胙。」太祝以黍稷飯籩授司徒，司徒跪奉進，皇帝受以授左右。太祝又以胙肉俎跪授司徒，司徒受俎訖跪進，皇帝受以授左右。禮直官引司徒退立，侍中再以爵酒跪進。太常卿奏：「請皇帝受爵飲福。」飲福訖，侍中受虛爵以興，以授太祝。太常卿奏：「請執圭。」俯伏，興。又奏：「請皇帝再拜。」再拜訖，樂止。太常卿前導，皇帝還版位，登歌樂作，俟至位，樂止。太祝各進徹籩豆，登歌《豐甯之樂》作，卒徹，樂止。奉禮曰：「賜胙行事，助祭官再拜。」贊者承傳，在位官皆再拜，宮縣《來甯之樂》作，一成止。太常卿奏：「禮畢。」前導，降自阼階，登歌樂止，宮縣樂作，出門，宮縣樂止，傘扇仗衛如常儀。太常卿奏：「請釋鎮圭。」殿中監跪受鎮圭，皇帝還大次。通事舍人、禮直官、贊者各引享官、宗室子孫及從享群官，以次出。及引導駕官東神門外大次前祗候，前導如常儀。贊者引禦史已下俱複執事位，立定。奉禮曰：「再拜。」皆再拜。贊者引工人、舞人以次出。大禮使帥諸禮官、太廟令、太祝、官闈令，升納神主如常儀。禮畢，禮直官引大禮使已下降自西階，至橫街，再拜而退。其祝冊藏於匱。七祀功臣分奠，如祫享之儀。

時享儀

有司行事。前期，太常寺舉申禮部，關學士院司天堂台，擇日。以其日報太常寺。前七日，受誓戒於尚書省。其日質明，禮直官設位版於都堂之下，依已定《誓戒圖》，禮直官引三獻官，並應行事執事官等，各就位，立定，贊：「揖。」在位官皆對揖，訖，禮直官以誓文奉初獻官，初獻官搢笏，讀誓文：「某月，某日，孟春，薦享太廟，各揚其職。不恭其事，國有常刑。」讀訖，執笏。七品以下官先退，餘官對拜訖乃退。散齋四日，治事如故，宿於正寢，唯不弔喪、問疾、作樂、判署刑殺文字決罰罪人及預穢惡。致齋，三日於本司，唯享事得行，其餘悉禁，一日於享所。已齋而闕者，通攝行事。前三日，兵部量設兵衛，列於廟之四門。前一日，禁斷行人。儀鸞司設饌幔十一所於南神門外西，南向。又設七祀司命、戶二位於橫街之北，道西，東向。又設群官齋宿次於廟門之東西舍。前二日，大樂局設登歌之樂於殿上。太廟令帥其屬，掃除廟殿門之內外，於室內鋪設神位於北墉下，當戶南向。設幾於筵上，又設三獻官拜褥位二。一在室內，一在室外。學士院定撰祝文訖，計會通進司請禦署，降付禮部，置於祝案。祠祭局濯溉祭器與尊彝訖，鋪設如儀。內太尊二、山罍二在室。犧尊五、象尊五、雞彝一、鳥彝一在室戶外之左，爐炭稍前。著尊二、犧尊二在殿上，象尊二、壺尊六在下。俱北向西上，加冪，皆設而不酌。並設獻官罍洗位。禮部設祝案於室戶外之右。禮直官設位版並省牲位，如式。前一日，諸太祝與廩犧令以牲就東神門外。司尊彝與禮直官及執事皆入，升自西階，以俟。禮直官引太常卿，贊者引禦史，自西階升，遍視滌濯。執尊者舉冪告潔，訖，引降就省牲位。廩犧令少前，曰：「請省牲。」退復位。太常卿省牲，廩犧令及太祝巡牲告備，皆如郊社儀。既畢，太祝與廩犧令以次牽牲詣廚，授太官令。贊者引光祿卿詣廚，請省鼎鑊，申視滌溉。贊者引禦史詣廚，省饌具，訖，與太常卿等各還齋所。太官令帥宰人以鸞刀割牲，祝史各取毛血，每室共實一豆，又取肝惣共實一豆，置饌所，遂烹牲。光祿卿帥其屬，入實祭器。良醖令人實尊彝。

享日質明，百官各服其品服。禮直官、贊者先引禦史、博士、太廟令、太官令、諸太祝、祝史、司尊彝與執罍篚官等，入自南門，當階間，北面西上，立定。奉禮曰：「再拜。」贊者承傳，皆再拜，訖，贊者引太祝與宮闈令，升自西階，詣始祖室，開祏室，太祝捧出帝主，宮闈令捧出後主，置於座。帝主在西，後主在東。贊者引太祝與宮闈令，降自西階，俱復位。奉禮曰：「再拜。」贊者承傳，在位官皆再拜，訖，俱各就執事位。大樂令帥工人入。禮直官、贊者分引三獻官與百官，俱自南東偏門入，至廟庭橫街上，三獻官當中，北向西上，應行事執事官並百官，依品，重行立。奉禮曰：「拜。」贊者承傳，應北向在位官皆再拜。其先拜者不拜。拜訖，贊者引三獻官詣廟殿東階下西向位，其餘行事執事官與百官，俱各就位。訖，禮直官詣初獻官前，稱：「請行事。」協律郎跪，俯伏，興，樂作。禮直官引初獻詣盥洗位，北向立定，樂止。搢笏，盥手，帨手，執笏。詣爵洗位，北向立，搢笏，洗瓚，拭瓚，以瓚授執事者，執笏，升殿，樂作。至始祖室尊彝所，西向立，樂止。執事者以瓚奉初獻官，初獻官搢笏，執瓚。執尊者舉冪，太官令酌鬱鬯，訖，初獻以瓚授執事者，執笏，詣始祖室神位前，樂作，北向立，搢笏，跪。執事者以瓚授初獻官。初獻官執瓚，以鬯稞地，訖，以瓚授執事者，執笏，俯伏，興，出戶外，北向，再拜，訖，樂止。每室行禮，並如上儀。禮直官引初獻降復位。初獻將升稞，祝史各奉毛血肝惣豆，及齋郎奉爐炭蕭蒿黍稷篚，各於饌幔內以俟。初獻晨稞訖，以次入正門，升自太階。諸太祝皆迎毛血肝惣豆於階上，俱入奠於神座前。齋郎所奉爐炭蕭蒿篚，皆置於室戶外之左，與祝史俱降自西階以出。諸太祝取肝惣，洗於鬱鬯，燔於爐炭，訖，還尊所。享日，有司設羊鼎十一、豕鼎十一於神廚，各在鑊右，初獻既升稞，光祿卿帥齋郎詣廚，以匕升羊於鑊，實於一鼎，肩、臂、臑、肫、胳、正脊一、橫脊一、長脅一、短脅一、代脅一，皆二骨以並。次升豕如羊，實於一鼎。每室羊豕各一鼎，皆設扃冪。齋郎對舉，入鑊，放饌幔前。齋郎抽扃，委於鼎右，除冪，光祿卿帥太官令，以匕升羊，載於一俎。肩臂臑在上端，肫胳在下端，脊脅在中。次升豕如羊，各載於一俎。每室羊豕各一俎。齋郎既以扃舉鼎先退，置於神廚，訖，複還饌幔所。禮直官引司徒出詣饌幔前，立以俟。光祿卿帥其屬，實籩以粉餈，實豆以糝食，實簠以粱，實簋以稷。俟初獻稞畢，復位，祝史俱進徹毛血之豆，降自西階以出。禮直官引司徒，帥薦籩 豆簠簋官，奉俎齋郎，各奉籩豆簠簋羊豕俎，每室以序而進，立於南神門之外以俟，羊俎在前，豕俎次之，籩豆簠簋又次之。入自正門，樂作，升自太階，諸太祝迎引於階上，樂止。各設於神位前，訖，禮直官引司徒以下，降自西階，樂作，復位，樂止。諸太祝各取蕭蒿黍稷扌需於脂，燔於爐炭，還尊所。

禮直官引初獻詣罍洗位，樂作，至位，北向立，樂止，搢笏，盥手，帨手，執笏。詣爵洗位，北向立，搢笏，洗爵，拭爵，以爵授執事者，執笏，升殿，樂作，詣始祖室酌尊所，西向立，樂止。執事者以爵授初獻。初獻搢笏執爵，執事者舉冪，太官令酌犧尊之泛齊，訖，次詣第二室酌尊所，如上儀。詣始祖神位前，樂作，北向立，搢笏跪，執事者以爵授初獻，初獻執爵，三祭酒於茅苴，奠爵，執笏，俯伏，興，出室戶外，北向立，樂止。贊者引太祝詣室戶外，東向，搢笏，跪讀祝文。讀訖，執笏，興。次詣第二室。次詣每室行禮，並如上儀。初獻降階，樂作，復位，樂止。禮直官次引亞獻詣盥洗位，北向立，搢笏，盥手，帨手，執笏。詣爵洗位，北向立，搢笏，洗爵，拭爵以授執事官。執笏，升殿，詣始祖酌尊所，西向立，執事者以爵授亞獻。亞獻搢笏，執爵，執尊者舉冪，太官令酌象尊之醴齊，訖，次詣第二室酌尊所，如上儀。詣始祖神位前，樂作，北向立，搢笏，跪，執事者以爵授亞獻。亞獻執爵，三祭酒於茅苴，尊爵，執笏，俯伏，興，出戶外，北向再拜，訖，樂止。次詣每室行禮，並如上儀。降階，樂作，復位，樂止。禮直官次引終獻詣盥洗、及升殿行禮，並如亞獻之儀，降復位。次引太祝徹籩豆少移故處，樂作，卒徹，樂止。俱復位。禮直官曰：「賜胙。」贊者承傳曰：「賜胙，再拜。」在位者皆再拜。禮直官引太祝、宮闈令奉神主，太祝搢笏，納帝主於匱，奉入祏室，執笏，退復位。次引宮闈令納後主於匱，奉入祏室，並如上儀，退復位。禮直官、贊者引行事、執事官各就位，奉禮曰：「再拜。」贊者承傳，應在位官皆再拜。禮直官、贊者引百官次出，大樂令帥工人次出，太官令帥其屬，徹禮饌，次引監祭禦史詣殿監視卒徹，訖，還齋所。太廟令闔戶以降。太常藏祝版於匱。光祿以胙奉進，監祭禦史就位展視，光祿卿望闕再拜，乃退。其七祀，夏灶、中霤，秋門、厲，冬行，鋪設祭器，入實酒饌，俟終獻將升獻，獻官行禮，並讀祝文。每歲四孟月並臘五享，並如上儀。

卷三十一 志第十二 禮四

奏告儀 皇帝恭謝儀 皇后恭謝儀 皇太子恭謝儀 薦新 功臣配享 寶玉 雜儀

奏告儀

皇帝即位、加元服、受尊號、納後、冊命、巡狩、征伐、封祀、請諡、營修廟寢，凡國有大事皆告。或一室，或遍告及原廟，並一獻禮，用祝幣。皇統以後，凡皇帝受尊號、冊皇后太子、禘祫、升祔、奉安、奉遷等事皆告，郊祀則告配帝之室。大定十四年三月十七日，詔更禦名，命左丞相良弼告天地，平章守道告太廟，左丞石琚告昭德皇后廟，禮部尚書張景仁告社稷，及遣官祭告五嶽。前期二日，太廟令掃除廟內外，設告官以下次所。前一日，行事官赴祀所清齋。告日前三刻，禮直官引太廟令帥其屬，入殿開室戶，掃除鋪筵，設幾於北墉下，如時享儀。禮直官帥祀祭官陳幣篚於室戶之左，陳祝版於室戶之右案上。及設香案祭器，皆藉以席，每位各左一籩實以鹿脯，右一豆實以鹿臡。犧尊一，置於坫，加勺、冪，在殿上室戶之左，北向，實以酒，每位一瓶。設燭於神位前。又設盥爵洗位橫街之南稍東。設告官褥位，於殿下東階之南，西向，餘官在其後稍南。又設望燎位於西神門外之北。告日未明，禮直官引太廟令、太祝、宮闈令入，當階間北面西上立定。奉禮贊：「再拜。」訖，升自西階，太祝、宮闈令各入室，出神主設於座，如常儀。次引告官入，就位。禮直官稍前，贊：「有司謹具，請行事。」又贊：「再拜。」在位者拜，訖，禮直官引告官就盥洗位，盥手，訖，詣神位前，搢笏，跪，三上香。執事者以幣授奉禮郎，西向授告官。告官受幣，奠訖，執笏，俯伏，興，退就戶外位，再拜。詣次位行禮如上儀，訖，降復位。少頃，引告官再詣爵洗位，讀祝、舉祝官後從。至位，北向立，搢笏，洗拭爵，訖，授執事者。執笏升，詣酒尊所，西向立，執爵，執尊者舉冪酌酒，告官以授執事者。詣神位前，北向，搢笏，跪，執爵三祭酒，執笏，俯伏，興，退就戶外位，北向立俟，讀祝文，訖，再拜。詣次位行禮如上儀。訖，與讀祝官皆復位。禮直官贊曰：「再拜。」在位者皆再拜。次引告官以下詣望燎位，執事者取幣帛祝版置於燎，禮直官曰：「可燎。」半柴，禮直官贊：「禮畢。」告官以下退。署令闔廟門，瘞祝於坎。貞元四年正月，上尊號。前三日，遣使奏告天地，於常武殿拜天臺設褥位，昊天上帝居中，皇地祇居西少卻，行一獻禮。

大定七年正月十三日，上尊號。前三日，命皇子判大興尹許王告天地，判宗正英王文告太廟。於自來拜天處設昊天上帝位，當中南向，皇地祇位次西少卻，並用坐褥位牌及香酒脯臡等。祝版三，學士院撰告祝文，書寫訖，進請禦署，訖，以付禮部，移文宣徽院，並差控鶴官用案舁，覆以黃羅帕，隨所差告官詣祀所。前一日，告官等就局所致齋一日。告日質明，宣徽院、太常寺鋪設供具如儀。閣門舍人一員、太常博士一員引告官各服其服，以次就位。禮直官、舍人稍前，贊：「有司謹具，請行事。」贊者曰：「拜。」在位者皆再拜。禮直官先引執事官各就位。舍人博士次引告官詣盥洗、爵洗位，北向立，搢笏，盥手，帨手，洗爵，拭爵。執笏，詣酒尊所，搢笏，執爵，司尊者舉冪酌酒，告官以爵授奉爵酒官，執笏詣昊天上帝，皇地祇神位前再拜，每位三上香，跪奠酒，訖，以爵授奉爵官，執笏，俯伏，興。舉祝官跪舉，讀訖，俯伏，興。告官再拜。告畢。引告官以下降復位，再拜，訖，詣望燎位，燔祝版，再拜。半燎，告官已下皆退。

皇帝恭謝儀

大定七年正月，世宗受尊號，禮畢恭謝。前三日，太廟令帥其屬，灑掃廟庭之內外及陳設。尚舍於廟南門之西，設饌幔一十一室。殿中監帥尚舍視大次殿，又設皇帝版位於始祖神位前北向，又設飲福位於版位西南少卻，又設隨室奠拜褥位於神座前。大樂令設登歌於殿上，宮縣於殿下。又設皇太之位於阼階東南，又設親王位於其南稍東，宗室王使相位於其後。又設太尉、司徒以下行事官位於殿西階之西，東向，每等異位。又設文武群官位於橫階之南，東、西向。又設禦洗位於阼階之東，又設太尉洗位於西階下橫階之南。又設齋郎位於東班群官之後，又設盥洗等官、並奉禮、贊者、大司樂、協律郎、大樂令等位，各如祫享之儀。又設尊彝祭器等於殿之上下，如時享之儀。前一日，禮官禦史帥其屬，省牲、視濯滌，如常儀。

其日質明，禮官禦史帥太廟官、太祝官、宮闈令出神主，如時享儀。有司列黃麾仗二千人於應天門外。尚輦進金輅於應天門內。午後三刻、宣徽院奏請皇帝赴齋宿殿，文武群官並齋宿於所司。次日質明，俟諸衛各勒所部屯門列仗。導駕官分左右侍立於殿階下，並朝服。通事舍人引侍中詣齋殿，俯伏，跪稱：」臣某言，請中嚴。」俯伏，興。凡侍中奏請，准此。皇帝服通天冠、絳紗袍。少頃，侍中奏：「外辦。」皇帝出齋殿。即御座，群官起居訖，侍中奏：「請升輦。」皇帝升輦以出，侍衛警蹕如常儀。導駕官前導，至應天門，侍中奏：「請降輦升輅。」皇帝升輅，門下侍郎俯伏，跪奏：「請車駕進發。」俯伏，興。凡門下侍郎奏請，准此。車駕動，警蹕如常儀。至應天門外，門下侍郎奏：「請車駕少駐，敕侍臣上馬。」侍中前承旨，退稱曰：「制可。」門下侍郎退，傳制稱：「侍臣上馬。」通事舍人承傳：「敕侍臣上馬。」導駕官分左右前導，門下侍郎奏：「請車駕進發」。車駕動，稱：「警蹕。」不鳴鼓吹。典贊儀引皇太子常服乘馬至廟中幕次，更服遠遊冠、硃明衣，執圭。通事舍人文武群官並朝服於廟門外班迎。車駕至廟門，侍中於輅前奏：「請降輅。」導駕官步入廟門稍東，侍中奏：「請升輦。」皇帝升輦，傘扇侍衛如常儀。至大次，侍中奏：「請降輦，入就大次。」皇帝入大次。

通事舍人分引文武群官由南神東西偏門入廟庭，東西相向立。禮直官引太尉以下行事官詣橫街北向，再拜，訖，禮直官引太尉詣盥洗位，搢笏，盥手，帨手，執笏，詣爵洗位，北向立，搢笏，洗瓚，拭瓚，以瓚授執事者，執笏，由西階升殿，詣始祖尊彝所，西向立。執事者以瓚奉太尉，太尉搢笏，執瓚酌鬯，詣神位前，以鬯稞地，訖，以虛瓚授執事者，執笏，俯伏，興，出戶外北向，再拜，訖。次詣隨室並如上儀。禮畢，降自西階，復位。禮直官引司徒出詣饌所，引薦俎齋郎奉俎、並薦籩豆簠簋官奉籩豆簠簋，及太官令，以序入自正門，宮縣樂作，至大階，樂止。諸太祝迎於階上，各設於神座前。先薦牛，次薦羊，次薦豕，訖，禮直官引司徒已下降階復位。典贊儀引皇太子，通事舍人引親王，由南神東偏門入，詣褥位。禮直官引中書侍郎、舉冊官等升自西階，詣始祖室前，東西立。通事舍人引侍中詣大次前，奏：「請中嚴。」皇帝服袞冕。少頃，侍中奏：「外辦。」侍中詣廟庭本位立，皇帝將出大次，禮儀使與太常卿贊導。凡禮儀使與太常卿贊導，並博士前引，俯伏，跪稱：「臣某贊導皇帝行禮。」俯伏，興。前導至東神門，撤傘扇，近侍者從入。殿中監跪進鎮圭，禮儀使奏：「請執圭。」皇帝執圭，宮縣樂作。奏：「請詣罍洗位。」至位，樂止。內侍跪取匜，興，沃水。又內侍跪取槃，承水。時寒，預備溫水。禮儀使奏：「請搢鎮圭。」皇帝搢鎮圭，盥手。內侍跪取巾於篚，興，進，皇帝帨手，訖，奉爵官以爵跪進，皇帝受爵，內侍捧匜沃水，又內侍跪捧槃承水，皇帝洗爵，訖，內侍跪奉巾以進，皇帝拭爵，訖，內侍奠槃匜，又奠巾於篚。奉爵官受爵。禮儀使奏：「請執鎮圭。」前導皇帝升殿，左右侍從量人數升，宮縣樂作。皇帝至阼階下，樂止。皇帝升自阼階，登歌樂作。禮儀使前導，皇帝至版位，樂止。奏：「請再拜。」奉禮郎贊：「皇太子已下在位群官皆再拜。」贊者承傳，皆再拜。禮儀使前導，皇帝詣始祖尊彝所，樂作，至尊所，樂止。奉爵官以爵蒞尊，執尊者舉冪，侍中跪酌犧尊之泛齊，訖，禮儀使導皇帝至版位，再拜，訖，禮儀使奏：「請詣始祖神位前褥位。」登歌樂作。禮儀使奏：「請搢圭。」跪，奉爵官以爵授奉爵酒官以進。禮儀使奏：「請執爵。」皇帝執爵，二奠酒，訖，以虛爵授奉爵酒官。禮儀使奏：「請執圭。」俯伏，興，樂止。奉爵酒官以爵授奉爵官。禮儀使奏：「請詣隨室。」並如上儀。禮直官先引司徒升自西階，立於飲福位之側，酌獻將畢，奉胙，酌福酒。太祝從司徒立於其側，酌獻畢，侍 中亦立於其側。禮儀使奏：「請皇帝詣版位。」北向立，登歌樂作，至位樂止。中書侍郎跪讀冊，訖，舉冊官奠，訖，禮儀使奏：「請皇帝再拜。」拜訖，禮儀使奏：「請詣飲福位。」登歌樂作。至位，太祝酌福酒於爵，時寒預備溫酒，以奉侍中，侍中受爵奉以立，禮儀使奏：「請搢圭。」跪，侍中以爵北向跪以進，禮儀使奏：「請執爵。」三祭酒。禮儀使奏：「請飲福。」飲福訖，以虛爵授侍中。禮儀使奏：「請受胙。」司徒跪以黍稷飯籩進，皇帝受以授左右。司徒又跪以胙肉進，皇帝受以授左右。禮儀使奏：「請執圭。」興，再拜訖，樂止。禮儀使前導，皇帝還版位，登歌樂作，至位樂止。太祝各進徹籩豆，登歌樂作。卒徹，樂止。奉禮曰：「賜胙。」贊：「皇太子已下在位群官皆再拜。」贊者承傳，皆再拜，宮縣作，一成止。禮儀使奏：「請皇帝再拜。」奉禮郎贊：「皇太子已下在位官皆再拜。」拜訖，禮儀使奏：「禮畢。」前導皇帝降阼階，登歌樂作，至階下樂止。宮縣作，前導皇帝出東神門，樂止。傘扇侍衛如常儀。禮儀使奏：「請釋圭。」殿中監跪受鎮圭。至大次，轉仗衛於還途，如來儀。禮宮禦史帥其屬，納神主，藏冊如儀。少頃，通事舍人引侍中奏：「請中嚴。」皇帝服通天冠、絳紗袍。少頃，侍中奏：「外辦。」俟尚輦進輦，侍中奏：「請降座升輦。」皇帝升輦，傘扇侍衛如常儀。至南神門稍東，侍中奏：「請降輦步出廟門。」皇帝步出廟門，至輅，侍中奏：「請升輅。」皇帝升輅。門下侍郎奏：「請車駕少駐，敕侍臣上馬。」侍中前承旨，退稱曰：「制可。」門下侍郎退，傳制稱：「侍臣上馬。」通事舍人承傳：「敕侍臣上馬。」車駕還內，鼓吹振作，至應天門外，百官班迎起居，宮縣奏《采茨之曲》。入應天門內，侍中奏：「請降輅乘輦。」皇帝降輅乘輦以入，傘扇侍衛警蹕如常儀。皇帝入宮，至致齋殿，侍中奏：「解嚴。」通事舍人承旨：「敕群臣各還次，將士各還本所。」

皇后恭謝儀

皇后既受冊，前一日，齋戒於別殿。內命婦應從入廟者俱齋戒一日。其日未明二刻，有司陳設儀仗於後車之左右，以次排列。外命婦先自太廟後門入，內命婦妃嬪已下俱詣殿庭，起居訖，宜徽使版奏：「中嚴。」少頃，又奏：「外辦。」首飾禕衣，禦肩輿，取便路至車所。內侍奏：「請降輿升車。」既升車，奏：「請進發。」車出元德東偏門，內命婦妃嬪已下自殿門外上車，由左掖門出，從至太廟門外，儀仗止於門外，回車南向。內侍奏：「請降車升輿。」後降車升輿，就東神門外幄次，下簾。內命婦妃嬪已下降車，入就陪列位。內侍引外命婦詣幄次前，起居訖，並赴殿庭陪列位。少頃，宣徽使詣幄次，贊：「行朝謁之禮。」簾卷，宜徽使前導，詣殿庭階下西向褥位立。宣徽使贊：「再拜。」內外命婦皆再拜。宣徽使前導，升東階，詣始祖皇帝神位香案前褥位，宣徽使奏：「請三上香。」又奏：「再拜。」拜訖。宣徽使前導，次詣獻祖已下十室，並如上儀。宣徽使奏：「禮畢。」導歸幄次。宣徽使奏：「請解身體。嚴。」內外命婦還幕次。少頃，轉仗還內如來儀，外命婦退。內侍奏：「請禦輿。」出至車所，奏：「請升車。」既升車，奏：「請進發。」內命婦上車。至元德東偏門，內侍奏：「請降車升輿。」後禦輿，取便路還內，內命婦從入。冊禮畢，百官上表稱賀，並以箋賀中宮。

皇太子恭謝儀

其日質明，東宮應從官各服朝服，所司陳鹵簿金輅於左掖門外。皇太子服遠遊冠、硃明衣，升輿以出，至金輅所，降輿升輅。左庶子已下夾侍。三帥、三少乘馬導從，餘官亦皆乘馬以從。東行，由太廟西階轉至廟，不鳴鐃吹。至廟西偏門外降輅步進，由東偏門入幄次，改服袞冕。出次，執圭自南神東偏門入，宮官並太常寺官皆從。皇太子入詣殿庭東階之東，西向立，典儀贊：「再拜。」訖，升自西階，詣始祖神位前北向，再拜，訖，以次詣逐室行禮，並如上儀。訖，降自西階，複西向位俟，典儀稱：「禮畢。」出東神北偏門，謁別廟如上儀。訖，歸幄次，改服遠遊冠、硃明衣。出次，步至廟門外升輅，過廟門鳴鐃而行。至左掖門外降輅，升輿以入。將士各還本所。後一日於東宮受群官賀，如元正受賀之儀。

薦新

天德二年，命有司議薦新禮，依典禮合用時物，令太常卿行禮。正月，鮪，明昌間用牛魚，無則鯉代。二月，雁。三月，韭，以卵、以葑。四月，薦冰。五月，荀、蒲，羞以含桃。六月，彘肉、小麥仁。七月，嘗雛雞以黍，羞以瓜。八月，羞以芡、以菱、以栗。

九月，嘗粟與稷，羞以棗、以梨。十月，嘗麻與稻，羞以兔。十一月，羞以麕。十二月，羞以魚。從之。大定三年，有司言：「每歲太廟五享，若複薦新，似涉繁數。擬遇時享之月，以所薦物附於籩豆薦之，以合古者'祭不欲數'之義。」制可。牛魚狀似鮪，鮪之類也。

功臣配享

明昌五年閏十月丙寅，以儀同三司代國公歡都、銀青光祿大夫冶訶、特進劾者、開府儀同三司盆納、儀同三司拔達，配享世祖廟庭。天德二年二月，太廟祫享，有司擬上配享功臣，詔以撒改，辭不失、斜也杲、斡魯。阿思魁忠東向，配太祖位。以粘哥宗翰、翰裏不宗望、闍母。婁室、銀朮可西向，配太宗位。大定三年十月，祫享，又以斜也、斡魯、撒改、習不失、阿思魁配享太祖，宗望、闍母、宗翰、婁室、銀朮哥配享太宗。其後，次序屢有更易。八年，上命圖畫功臣於太祖廟，有司第祖宗佐命之臣，勳績之大小、官資之崇卑以次上聞。乃定左廡：開府金源郡王撒改、皇伯太師右副元帥宋王宗望、開府金源郡王斡魯、皇伯太師粱王宗弼、開府金源郡王婁室、皇叔祖元帥左都監魯王闍母、開府隋國公阿離合懣、儀同三司袞國公劉彥宗、右丞相齊國簡懿公韓企先、特進宗人習失；右廡：太師秦王宗翰、皇叔祖遼王杲、開府金源郡王習不失、開府金源郡王完顏希尹、太傅楚王宗雄、開府前燕京留守金源郡王完顏銀朮哥、開府金源郡王完顏忠、金源郡王完顏撒離喝、特進宗人斡魯古、右丞相金源郡王紇石烈志寧。十六年，左廡遷粱王宗弼於斡魯上。十八年，黜習失，而次蒲家奴於阿離合懣下。二十二年，增皇伯太師遼王，斜也、撒改、宗幹、宗翰、宗望，其下以次列。

至明昌四年，次序始定。東廊：皇叔祖遼智烈王斜也杲、皇伯太師遼忠烈王宗幹斡本、皇伯太師右副元帥宋桓肅王訛魯補宗望、開府儀同三司金源郡毅武王習不失、開府儀同三司金源郡貞憲王顏穀神希尹、太傅楚威敏王謀良虎宗雄、開府儀同三司燕京留守金源郡襄武王完顏銀朮可、開府儀同三司金源郡明毅王完顏忠阿思魁、金源郡莊襄王杲撒離喝、特進宗人斡裏古莊翼，特進完顏習失威敬、太師尚書令淄忠烈王徒單克甯、太師尚書令南陽郡文康王張浩。西廊：開府儀同三司金源郡忠毅王撒改、太師秦桓忠王粘罕宗翰、皇伯太師粱忠烈王斡出宗弼、開府儀同三司金源郡剛烈王斡魯、開府儀同三司金源郡莊義王完顏婁室、皇叔祖元師左都監魯莊明王闍母、開府儀同三司隋國剛憲公阿離合懣、開府儀同三司豫國襄毅公蒲家奴昱、開府儀同三司袞國英敏公劉彥宗、右丞相齊國簡懿公韓企先、太保尚書令廣平郡襄簡王李石、開府儀同三司右丞相金源郡武定王紇石烈志寧、開府儀同三司左丞相沂國公僕散忠義、儀同三司左丞相崇國公紇石烈良弼、右丞相莘國公石琚、右丞相申國公唐括安禮、開府儀同三司平章政事徒單合喜、參知政事宗敘。每一朝為一列，著為令。

寶玉

凡天子大祀，則陳八寶及勝國寶於庭，所以示守也。金克遼、宋所得寶玉，及本朝所制，今並載焉。獲於遼者，玉寶四、金寶二。玉寶：「通天萬歲之璽」一，「受天明命惟德乃昌」之寶一皆方三寸，「嗣聖」寶一，禦封不辨印文寶一。金寶：「御前之寶」一，「書詔之寶」一，二寶金初用之。獲於宋者，玉寶十五，金寶七、印一，金塗銀寶五。玉寶：受命寶一，咸陽所得，三寸六分，文曰「受命於天，既壽永昌」，相傳為秦璽，白玉蓋，螭紐。傳國寶一，螭紐。鎮國寶一，二面並碧色，文曰「承天休，延萬億，永無極」。又受命寶一，文曰「受命於天，既壽永昌」。「天子之寶」一。「天子信寶」一。「天子行寶」一。「皇帝之寶」一。「皇帝信寶」一。「皇帝行寶」一。「皇帝恭膺天命之寶」二。皆四寸八分，螭紐。「禦書之寶」二，一龍紐，一螭紐。「宣和御筆之寶」一，螭紐。金寶並印：「天下同文之寶」一，龍紐。「御前之寶」二。「禦書之寶」一。「宣和殿寶」一。「皇后之寶」一。「皇太子寶」一，龜紐。「皇太子妃」印一，龜紐。金塗銀寶：「皇帝欽崇國祀之寶」一，「天下合同之寶」一，「御前之寶」一，「御前錫賜之寶」一，「書詔之寶」一。外有宋內府圖書印三十八。「內府圖書之印」一、「禦書」三、「御筆」一、「禦畫」一，「禦書玉寶」一、「天子萬年」一、「天子萬壽」一、「龜龍上珍」一、「河洛元瑞」二、「雲漢之章」一、「奎璧之文」一、「華國之瑞」一、「大觀中秘」一、「大觀寶篆」一、「政和」一、「宜和」三、「宜和禦覺」一、「宣和中秘」一、「宣和殿制」一、「宣和大寶」一、「宣和書寶」二、「宣和畫寶」一、「常樂未央」一、古文二、「封」四，共三十五面，並玉。「封」字一、「禦畫」一，二面並馬瑙。「政和御筆」一，系水晶。玄圭一，白玉圭一十九。

本朝所制。國初就用遼寶，皇統五年始鑄金「御前之寶」一、「書詔之寶」一。大定十八年，得美玉，詔作「大金受命萬世之寶」，其制徑四寸八分，厚寸四分，盤龍紐高厚各四寸六分。二十三年，又鑄「宣命之寶」，其徑四寸二厘，厚一寸四分，紐高一寸九分，字深二分。敕有司議所當用，奏：「今所收八寶及皇統五年造'御前之寶'，賜宋國書及常例奏目則用之，'書詔之寶'，賜高麗、夏國詔並頒詔則用之。大定十八年造'大金受命萬世之寶'，奉敕再議。今所鑄金寶宜以進呈為始，一品及王公妃用玉寶，二品以下用金'宣命之寶'。」又有「禮信之寶」，用銅，歲賜三國禮物緘封用之，明昌間更以銀。又有太皇太后、皇太后、皇后、皇太妃寶，又有皇太子及守國寶，皆用金。大定二十四年，皇太子寶，金鑄龜紐，有司定其文曰「監國」，上命以「守」易「監」，比親王印廣長各加一分。

雜儀

大定三年八月，有司議：「祫享犧牲品物，按唐《開元禮》宋《開寶禮》每室犢一、羊一、豬一，《五禮新儀》每室複加魚十有五尾。天德、貞元例，與唐、宋同，有司行事則不用太牢，七祀功臣羊各二，酒共二百一十瓶。正降減定，通用犢一，兩室共用羊一豕一，酒百瓶，此於禮有闕。今七祀功臣牲酒請依天德制，宗廟每室則用宋制，加魚。然每室一犢恐太豐。」世宗乃命每祭共用一犢，羊豕如舊。又以九月五日祫享，當用鹿肉五十斤、麞肉三十五斤、兔十四頭為臡醢，以貞元、正降時方禁獵，皆以羊代，此禮殊為未備，詔從古制。十年正月，詔宰臣曰：「古禮殺牛以祭，後世有更者否？其檢討典故以聞。」有司謂：「自周以來，下逮唐、宋，祫享無不用牛者。唐《開元禮》時享每室各用太牢一，至天寶六年始減牛數，太廟每享用一犢。宋《政和五禮新儀》時享太廟，親祀用牛，有司行事則不用。宋開寶二年詔，昊天上帝、皇地祇用犢，餘大祀皆以羊豕代之。合二羊五豕足代一犢。今三年一祫乃為親祠，其禮至重，每室一犢後恐難省減。」遂命時享與祭社稷如舊，若親祠宗廟則共用一犢，有司行事則不用。十二年十月，祫享，以攝官行事，詔共用三犢。二十二年十月，詔祫禘共用三犢，有司行事則以鹿代。昭德皇后廟大定十九年禘祭，不用犢。

大定二十九年，章宗即位，禮官言：「自大定二十七年十月袷享，至今年正月世宗升遐，故四月不行禘禮。按《公羊傳》，閔公二年'吉禘於莊公，言吉者未可以吉，謂未三年也'。註：'謂禘祫從先君數，朝聘從今君數，三年喪畢，遇禘則禘，遇祫則祫。'故事，宜於辛亥歲為大祥，三月禫祭，逾月則吉，則四月一日為初吉，適當孟夏禘祭之時，可為親祠。」詔從之。及期，以孝懿皇后崩而止。

五月，禮官言：「世宗升祔已三年，尚未合食於祖宗，若來冬遂行祫禮，伏為皇帝見居心喪，喪中之吉《春秋》譏其速，恐冬祫未可行。然《周禮》王有哀慘則春官攝事，竊以世宗及孝懿皇后升祔以來，未曾躬謁，豈可令有司先攝事哉！況前代攝事者止施於常祀，今乞依故事，三年喪畢，祫則祫，禘則禘，於明昌四年四月一日釋心喪，行禘禮」。上從之。明昌三年十二月，尚書省奏：「明年親禘，室當用犢一。欽懷皇后祔於明德之廟，按大定三年祫享，明德皇后室未嘗用犢。」敕欽懷皇后亦用之。上因問拜數，右丞瑋具對，上曰：「世宗聖壽高，故殺其數，並不立於位，今當從禮而已。」

大定六年，定晨稞行禮，自大次至板位先見神之禮，兩拜。再至板位，又兩拜。稞鬯畢，還板位，再兩拜。還小次，酌獻時，罍洗位盥訖，至板位，先兩拜。酌獻畢還板位，再兩拜。止將始祖祝冊於板位西南安置，讀冊訖，又兩拜。還小次，又至飲福位，先兩拜，飲畢兩拜。凡十六拜。貞祐四年，命參知政事李革為修奉太廟使，七月吉日親行祔享，有司以故事用皇帝時享儀，初至版位兩拜，晨稞及酌獻則每位三拜，飲福五拜，總七十九拜。今升祔則遍及祧廟五室，則為一百九拜也。明昌間嘗減每位酌獻奠爵後一拜，則為九十二拜而已。然大定六年，世宗嘗令禮官通減為十六拜。又皇帝當散齋四日於別殿，致齋三日於大慶殿，今國事方殷，宜權散齋二日，致齋一日。上曰：「拜數從大定例，餘准奏。」禮部尚書張行信言：「近奉詔從世宗十六拜之禮，臣與太常參定儀注，竊有疑焉。謹按唐、宋親祠典禮，皆有通拜及隨位拜禮。世宗大定三年親行奉安之禮，亦通七拜，每室各五拜，合七十二拜。逮六年禘，始敕有司減為十六拜，仍存七十二拜之儀，其意亦可見矣。蓋初年享禮以備，故後從權，更定通拜。今陛下初廟見奉安，而遽從此制，是於隨室神位並無拜禮，此臣之所疑一也；大定間十有二室，姑從十六拜，猶可。今十有七室。而拜數反不及之，此臣之所疑二也；況六年所定儀注，惟於皇帝板位前讀始祖一室祝冊。夫祭有祝辭，本告神明，今諸祝冊各書帝後尊諡，及高曾祖考世次不一，皇帝所自稱亦自不同，而乃止讀一冊，餘皆虛設，恐於禮未安，此臣之所疑三也。先王之禮順時施宜，不可多寡，惟稱而已。今近年禮官酌古今，別定四十四拜之禮。初見神二拜，晨稞通四拜，隨室酌獻讀祝畢兩拜，飲福四拜，似為得中。」上從之，乃定祔享如時享十二室之儀。又以祧廟五主始祖室不能容，止於室戶外東西一列，以西為上。神主闕者以升祔前三日廟內敬造，以享日醜前題寫畢，以次奉升。十月己未，親王百官自明俊殿奉迎祖宗神主於太廟幄次。辛酉行禮，用四十四拜之儀，無宮縣樂，犧牲從儉，十七室用犢三、羊豕九而已。以皇太子為亞獻，濮王守純為終獻。皇帝權服靴袍，行禮日服袞冕，皇太子以下公服，無鹵簿儀仗，禮畢乘馬還宮。

卷三十二 志第十三 禮五

上尊諡

天會三年六月，諳班勃極烈杲等表請追冊先大聖皇帝。十二月二十五日，奉玉冊、玉寶，恭上尊諡曰大聖武元皇帝，廟號太祖。天會十三年三月七日，遣攝太尉皇叔祖大司空昱奉玉冊、玉寶，上尊諡曰文烈皇帝，廟號太宗。九月，追諡皇考曰景宣皇帝，廟號徽宗。

十四年八月庚戌，文武百僚、太師宗磐等上議曰：「國家肇造區夏，四征弗庭，太祖武元皇帝受命撥亂，光啟大業。太宗文烈皇帝繼志卒伐，奮張惶威。原其積德累功，所由來者遠矣！且禮多為貴，固前籍之美談；德厚流光，實本朝之先務。伏惟皇九代祖，廓君人之量，挺禦世之姿。虞舜生馮，遷於負夏，太王避狄，邑此岐山，聖姥來歸，天原肇發。皇八代祖、皇七代祖，承家襲慶，裕後垂芳，不求赫赫之名，終大振振之族。皇六代祖，徒居得吉，播種是勤，去暴露獲棟宇之安，釋負載興車輿之利。皇五代祖孛堇，雄姿邁世，美略齊時。成百里日辟之功，戎車既飾；著五教在寬之訓，人紀肇修。皇高祖太師，質自天成，德為民望，兼精騎射，往無不摧，始置官師，歸者益眾。皇曾祖太師，威靈震遠，機警絕人，雅善運籌，未嘗衿甲，臨敵愈奮，應變若神。皇曾叔祖太師，機獨運心，公無私物，四方聳動，諸部歸懷，德威兩隆，風俗大定。皇伯祖太師，友於盡愛，國爾惟忠，謀必罔愆，舉無不濟。累代祖妣，婦道警戒，王業艱難，俱殫內助之勞，實著始基之漸。是宜采群臣之僉議，酌故事以遵行，款帝於郊，稱天以誄。謹按諡法，布義行剛曰'景'，主義行德曰'元'，保民耆艾曰'明'，溫柔聖善曰'懿'，請上皇九代祖尊諡曰景元皇帝，廟號始祖，妣曰明懿皇后。中和純備曰'德'，道德純一曰'思'，請上皇八代祖尊諡曰德皇帝，妣曰思皇后。好和不爭曰'安'，好廉自克曰'節'，請上皇七代祖尊諡曰安皇帝，妣曰節皇后。安民治古曰'定'，明德有勞曰'昭'，尊賢讓善曰'恭'，柔德好眾曰'靖'，請上皇六代祖尊諡曰定昭皇帝，廟號獻祖，妣曰恭靖皇后。愛民立政曰'成'，闢土有德曰'襄'，強毅執正曰'威'，慈仁和民曰'順'，請上皇五代祖孛堇尊諡曰成襄皇帝，廟號昭祖，妣曰威順皇后。愛民好與曰'惠'，闢土兼國曰'桓'，明德有勞曰'昭'，執心決斷曰'肅'，請上皇高祖太師尊諡曰惠桓皇帝，廟號景祖，妣曰昭肅皇后。大而化之曰'聖'，剛德克就曰'肅'，思慮深遠曰'翼'，一德不懈曰'簡'，請上皇曾祖太師尊諡曰聖肅皇帝，廟號世祖，妣曰翼簡皇后。申情見貌曰'穆'，博聞多能曰'憲'，柔德好眾曰'靜'，聖善周聞曰'宣'，請上皇曾叔祖太師尊諡曰穆憲皇帝，廟號肅宗，妣曰靜宣皇后。慈愛忘勞曰'孝'，執事有制曰'平'，清白守節曰'貞'，愛民好與曰'惠'，請上皇曾叔祖太師尊諡曰孝平皇帝，廟號穆宗，妣曰貞惠皇后。愛民長悌曰'恭'，一德不懈曰'簡'，夙夜共事 曰'敬'，小心畏忌曰'僖'，請上皇伯祖太師尊諡曰恭簡皇帝，廟號康宗、妣曰敬僖皇后。仍請以始祖景元皇帝、景祖惠桓皇帝、世祖聖肅皇帝、太祖武元皇帝、太宗文烈皇帝為永永不祧之廟。須廟室告成，涓日備物，奉上寶冊，藏於天府，施之罔極。」丙辰，奉上九代祖妣尊諡廟號，是日百僚上表稱賀。

皇統五年，增上太祖尊諡，禮官議：「自古辨祀，以南北郊、太社、太稷、太廟為序。若太廟神主造畢，即合題尊諡，擇日奉安，恐在郊社之前於禮未倫。候築郊兆畢，擇日奏告昊天上帝、皇地祇，次奉安社稷神主及奏告，其次恭造太廟神主，題號奉安入室，以此為序。元奉敕旨，候到上京行禮，不見元奏目內，有無指定候修建太廟奉安神主以後行禮，或只於慶元宮奉上諡號。若候奉安太廟神主禮畢，方奉上諡號冊寶，即百官並合法服，兼於皇帝所禦殿合立黃麾仗及殿中省細仗，太廟殿前亦合立黃麾仗，其冊寶在路亦合量設儀仗。若太廟未奉安，只於慶元宮上冊寶，即行事及立班官並用常服，及依例量用大小旗、甲騎、門仗官，供奉官引從冊寶彩服。若奉安後發冊，即禦服通天冠、絳紗袍。若只就慶元宮，即襆頭紅袍。並慶元官上冊寶，即將來題太廟本室神主，便可用新諡。若於太廟先奉安神主，即先題舊諡。及至就本室上冊寶，又須改題新諡。有兩節不同。五月九日擬奏告於太廟，上冊寶，竊慮法物樂舞難辦，只於慶元宮上冊寶。」從之。

十月三日，奉上尊諡冊寶儀：前期，有司供張辰居殿神禦床案。少府監、鉤盾署設燎薪於殿庭西南，掘坎於其側。儀鸞司設小次於辰居殿下東廂，又設冊寶幄殿於景輝門外東仗舍。殿前司、宜徽院量差甲騎、大小旗鼓、門仗官、香輿，自製造冊寶所迎奉冊寶，奉安於幄殿，行事官、製造官皆騎馬引從，門下中書侍郎在前，侍中中書令在後，大禮使又在其後，舉舁奉冊寶官、製造官分左右夾侍，以北為上，皆給人從錦帽衫帶。是日未明，翰林使、大官令丞鋪設香案酒果、供具牲體膳羞於神御前，儀鸞司設皇帝拜褥四：一在阼階上，面西；一在香案南，面北；一在殿上東欄子內，面西；一在燎薪之東，面西。設黃道，自小次至阼階褥位。質明，有司備常行儀仗，駕頭扇筤，常朝官常服騎馬執鞭前導，以北為上，造冊寶官，排辦管勾官常服，於慶元宮門外立班，迎駕再拜。皇帝自宮中服靴袍、禦馬，至景暉門外下馬，步入小次。少頃，禦史台催班，大禮使、行事官自幄殿奉冊寶入正門，置於辰居殿西階下。大禮使歸押班位，閣門使奏：「班齊。」太常卿奏：「請皇帝行奉上冊寶之禮。」宣徽使、太常卿分引前導，皇帝由黃道升阼階上面西褥位立，贊：「請再拜」，閤門使臚傳，在位官皆再拜。乃引皇帝由殿上正門入殿，於香案前褥位再拜，上香，又再拜，退稍東於欄子內面西褥位立定。儀鸞司徹香案前拜褥，設冊寶褥位於香案南，舉冊、舁冊官取冊匣於床，對捧由西階升，中書侍郎分左右前導。奉冊中書令、讀冊中書令並後從，候於褥位。置定，奉冊中書令於褥位南再拜，退就殿階上西南柱外，面東立。讀冊官、中書令稍前，再拜。舁冊官取匣蓋下，置於西階下冊床。舉冊官對舉冊，讀冊官中書令一拜起，跪，搢笏，讀冊文曰：「孝孫嗣皇帝臣某，謹拜手稽首奉玉冊玉寶，恭上尊諡曰應乾興運昭德定功睿神莊孝仁明大聖武元皇帝。」讀冊畢，就拜，興，又再拜，退立於奉冊中書令之次。奉冊官進，與中書侍郎率舉冊、舁冊官奉冊匣由西階下，引從如上儀，複置於冊床。置定，舉寶官以寶盝進，至侍中讀畢，由西階下，複置於床，皆如冊匣之儀。有司徹冊寶褥位，複設香案南拜褥。宣徽使、太常卿導皇帝進就褥位，再拜，上香、茶、酒，樂作，三酹酒，樂止。太祝讀祝文，訖，皇帝再拜，複歸阼階褥位，立定。大禮使升殿，於香案南宣徽使處授福酒台盞，行至皇帝阼階褥位前，宣徽使贊：「皇帝再拜飲福。」閣門臚傳：「賜胙，再拜。」應在位官皆再拜。大禮使跪，以酒盞進授皇帝，樂作，飲訖，又再拜。大禮使受酒盞，複以授宣徽 使，訖，由西階下，歸押班位。太祝奉祝版，翰林使酌酒，太官令丞量取牲羞，自西階下，置於燎薪之上。文武班皆回班向燎所立，禮官贊：「請皇帝就望潦位。」宣徽使取酒盞台於翰林使，以進授皇帝。皇帝酹酒於燎薪之上，執事者舉燎，半燎，瘞於坎。宣徽使贊：「皇帝再拜。」閣門喝：「百官皆再拜。」太常卿、宣徽使前導，皇帝歸小次，即御座，簾降。太常卿俯伏，興，跪奏：「太常卿臣某言，禮畢。」百官皆卷班西出。大禮使以下奉冊寶床，納於慶元宮收掌去處。皇帝進膳於別殿，侍食官取旨，有司轉仗由來路，皇帝便服還內，教坊作樂前導。次日，大禮使率百官稱賀。

是歲閏十一月，增上祖宗尊諡，始祖景元皇帝曰懿憲景元皇帝，德皇帝曰淵穆玄德皇帝，安皇帝曰和靖慶安皇帝，獻祖定昭皇帝曰純烈定昭皇帝，昭祖成襄皇帝曰武惠成襄皇帝，景祖惠桓皇帝曰英烈惠桓皇帝，世祖聖肅皇帝曰神武聖肅皇帝，肅宗穆憲皇帝曰明睿穆憲皇帝，穆宗孝平皇帝曰章順孝平皇帝，康宗恭簡皇帝曰獻敏恭簡皇帝，太宗文烈皇帝曰體元應運世德昭功哲惠仁聖文烈皇帝，徽宗景宣皇帝曰允恭克讓孝德玄功佑聖景宣皇帝，已上廟號如故。十二月一日，奏告如儀。

大定三年，增上睿宗尊諡。先是，元年十一月十六日，追冊皇考曰簡肅皇帝，廟號睿宗，皇妣蒲察氏欽慈皇后，皇妣李氏貞懿皇后。二年八月一日，有司奏：「祖宗諡號或十六字，或十四字，或十二字，即今睿宗皇帝更合增上尊諡，於升祔前奉冊寶。」制可。十七日，左平章元宜等奏請增上尊諡曰睿宗立德顯仁啟聖廣運文武簡肅皇帝。有司奏：「睿宗皇帝未經升祔，合無於衍慶宮聖武殿設神禦床案？」奉旨崇聖閣借設正位。又奏：「皇帝親授冊寶，太尉行事。」制可。

九月二十二日，奏告太廟。二十八日，大安殿置大樂，閱習。前一日，自衍慶宮奉迎冊寶，於大安殿安置。

授冊日未明三刻，有司各勒所部，整肅儀衛，群臣集於殿門，行事官各法服，陪位官公服。皇帝自宮中常服乘輿，侍衛如儀，赴大安殿後更衣幄次。禦史台催班，通事舍人引太尉及群臣就位。侍中跪奏：「中嚴。」少頃，又跪奏：「外辦。」皇帝服通天冠、絳紗袍出。太常卿跪奏稱：「太常卿臣某言，請皇帝行奉上冊寶之禮。」奏訖，俯伏，興。宣徽使分左右前導，皇帝步詣冊寶幄次。將至幄次，登歌樂作，至幄次前北向，宣微使贊：「請皇帝再拜。」典儀贊：「在位官再拜。」拜訖，奏：「請皇帝搢圭。」三上香，訖，執圭。奏：「請皇帝再拜。」典儀贊：「在位官再拜。」訖，各分班東西序立。奏：「請皇帝詣稍東褥位。」樂止。中書令、中書侍郎奉引冊，侍中、門下侍郎奉引寶，行，登歌樂作。宣徽使贊導皇帝隨冊寶降自西階，登歌樂止，宮縣樂作，至大安殿下當中褥位。中書令、侍中奉冊寶於皇帝褥位之西，樂止。宣徽使奏：「請皇帝再拜。」典儀贊：「在位官皆再拜。」拜訖，中書令搢笏，奉冊匣，宮縣樂作，至皇帝褥位前，俯伏，跪，奉置訖，執笏，俯伏，興，退稍西立，東向。太常博士引太尉至褥位，北向立。宣徽使奏：「請皇帝搢圭。」跪捧冊匣授太尉，太尉搢笏，跪受訖，執笏，少東立，宣徽使奏：「請執圭。」俯伏，興。舁冊官捧冊匣，中書侍郎奉冊匣置於冊床，樂止。侍中搢笏，奉寶盝，宮縣樂作，至皇帝褥位前，俯伏，跪，奉置訖，執笏，俯伏，興，退稍西立，東向。太常博士引太尉至褥位，北向立。宣徽使奏：「皇帝搢圭。」跪捧寶盝授太尉，太尉搢笏，跪，受訖，執笏，少東立。宣徽使奏：「請執圭。」俯伏，興。舁寶官捧寶盝，門下侍郎奉置於寶床，樂止。宣徽使奏：「皇帝再拜。」典儀贊：「在位官再拜。」皇帝南向立，宮縣樂作。太常博士引太尉奉冊寶出，主節者持節前導，冊床在前，寶床次之，樂止。中書門下侍郎各導於冊寶之前，太尉居其後，至大安門外，太尉以次跪奉冊寶於玉輅中，中書侍郎於輅旁夾侍，所司迎衛如式。太尉奉冊寶訖，步出通天門外，革車用本品鹵簿，導從如儀，鼓吹不振作。俟冊寶出大安門，太常卿跪奏稱：「太常卿臣某言，禮畢。」奏訖，俯伏，興，前導皇帝升自東階，登歌樂作，還大安殿後幄次，樂止。侍中跪奏：「解嚴。」乘輿還內，侍衛如來儀。

十月一日，攝太尉特進平章政事兼太子太師定國公臣完顏宗憲率百官赴衍慶宮行禮。前一日，設冊寶幄次於聖武殿門外，西向。其日質明，太常寺官率所屬，於聖武殿設神禦床案，宣徽院排備茶酒果、時饌、茶食、香花等，並如太祖皇帝忌辰供備之數。大樂署設登歌之樂於殿上前楹間稍南，北向。迎衛冊寶至衍慶宮門外，中書門下侍郎各奉冊寶降幣，各置於床。太尉至門外降車，率中書令以下導從，赴聖武殿門外幄次，奉安如式。其儀仗兵士並退。次引文武百官各服其服，以次就位。大樂令率工人就位，禮直官亦先就位。應執事者並先入殿庭北向立，禮直官贊：「再拜。」訖，升殿。次引太尉就東階下褥位西向立，禮直官贊：「拜。」在位官俱再拜。禮直官曰：「有司謹具，請行事。」禮直官贊：「拜。」在位官俱再拜，訖，引太尉詣罍洗盥手，升殿，詣神座前，搢笏，跪，三上香，樂作，奠茶、奠酒，訖，執笏，俯伏，興，樂止。太尉再拜，訖，還位少立。次引太尉出，率中書門下侍郎等，奉冊寶床入自殿門，中書令侍中等並導從，登歌樂作，冊寶床至殿庭，列於西階之下，承以席褥，樂止。太尉以下各就面北褥位立定，禮直官贊：「拜。」在位官俱再拜，訖，太尉率中書令侍郎奉冊匣升殿，登歌樂作，至殿上，冊匣置於食案之前，仍設褥位，樂止。次引太尉詣神位前，俯伏，跪，稱：「攝太尉臣某言，謹上加尊諡冊，寶。」奏訖，俯伏，興，稍西立。次引中書令立於冊匣南，舉冊官舉冊，中書令俯伏，跪讀冊，訖，俯伏，興。中書令奉冊匣降自西階，置於床，登歌樂作，置訖，樂止。次引侍中門下侍郎奉寶盝升殿，樂作，置於食案之前。仍設褥位，樂止。舉寶官舉寶盝，侍中俯伏，跪讀寶，訖，俯伏，興。侍中奉寶盝降自西階，置於床，登歌樂作，置訖，樂止。太尉詣殿門外褥位，再拜，訖，太尉而下俱降階，以次就位。禮直官贊：「拜。」在位官皆再拜，訖，以次出。寺官、署官率拱衛直，舁冊寶床置於冊寶殿，各退。次日，百官稱賀如常儀。

大定十九年，奉上孝成皇帝諡號。元年十一月十六日，詔曰：「前君乃太祖之長孫，受太宗之遺命，嗣膺神器，十有五年。垂拱仰成，委任勳戚，廢齊國以省徭賦，柔宋人而息兵戈，世格泰和，俗躋仁壽，混車書於南北，一尉候於東西。晚雖淫刑，幾於恣意，冤施弟後，戮及良工，虐不及民，事猶可諫，過之至此，古或有焉。右丞相岐國王亮不務弼諧，反行篡弒，妄加黜廢，抑損徽稱。遠近傷嗟，神人憤怒，天方悔禍，朕乃繼興，受天下之樂推，居域中之有大。將撥亂而反正，務在革非。期事亡以如存，聿思盡禮。宜上諡號曰閔宗武靈皇帝。」十八年，有司言：「本朝祖宗尊諡或十八字，或十四字，或十二字，或四字。今擬增上閔宗尊諡曰弘基纘武莊靖孝成皇帝，仍加諡悼皇后曰悼平皇后。」又言：「大定三年追尊睿宗皇帝禮儀，大安殿前立黃麾仗一千人，應天門外行仗二千人，皇帝服通天冠、絳紗袍，隨冊寶降自西階，搢圭，跪，捧冊寶授太尉。今擬大安殿行禮，及依唐、周典故，降階捧冊寶授太尉。所有冠冕儀仗擬依已行禮例。」上命儀仗人數約量減之，餘略同前儀。明年四月十日，奉上冊寶，升祔太廟。二十六年，敕再議閔宗廟號，禮官擬上「襄、威、敬、定、桓、烈、熙」七字，奉旨用「熙」字，乃以明年四月一日，遣官奏告太廟及閔宗本室，易新廟號。

大定二十九年四月乙丑，諡大行皇帝曰光天興運文德武功聖明仁孝皇帝，廟號世宗。五月丙午，以祔廟禮成，大赦。大定二十九年五月甲午，上皇考尊諡曰體道弘仁英文睿德光孝皇帝，廟號顯宗。大定元年二月丁卯，諡大行皇帝曰憲天光運仁文義武神聖英孝皇帝，廟號章宗。正大元年正月戊戌，諡大行皇帝曰繼天興統述道勤仁英武聖孝皇帝，廟號宣宗。

卷三十三 志第十四 禮六

原廟 朝謁儀 朝拜儀 別廟

原廟

太宗天會二年，立大聖皇帝廟於西京。熙宗天眷二年九月，又以上京慶元宮為太祖皇帝原廟。皇統七年，有司奏：「慶元宮門舊日景暉，殿日辰居，似非廟中之名，今宜改殿名曰世德。」是歲，東京禦容殿成。世宗大定二年十二月，詔以「會寧府國家興王之地，宜就慶元宮址建正殿九間，仍其舊號，以時薦享」。海陵天德四年，有司言：「燕京興建太廟，複立原廟。三代以前無原廟制，至漢惠帝始置廟於長安渭北，薦以時果，其後又置於豐、沛，不聞享薦之禮。今兩都告享宜止於燕京所建原廟行事。」於是，名其宮曰衍慶，殿曰聖武，門曰崇聖。

大定二年，以睿宗禦容奉遷衍慶宮。五年，會甯府太祖廟成，有司言宜以禦容安置。先是，衍慶宮藏太祖禦容十有二：法服一、立容一、戎衣一、佩弓矢一、坐容二、巾服一，舊在會寧府安置；半身容二，春衣容一、巾而衣紅者二，舊在中都禦容殿安置，今皆在此。詔以便服容一，遣官奉安，擇日啟行。前一日，夙興，告廟，用酒饌，差奏告官一員，以所差使充，進請禦署祝板。其日質明，有司設龍車於衍慶宮門外少西，東向。宰執率百官公服詣本宮殿下，班立，再拜。班首升殿，跪上香、奠酒，教坊樂作，少退，再拜。班首降階復位，陪位官皆再拜。奉送使副率太祝捧禦容匣出，宰執以下分左右前導，出衍慶宮門外，俟禦容匣升車，百官上馬後從，旗幟甲馬錦衣人等分左右導，香輿扇等前行。至都門郊外，俟禦容車少駐，導從官下馬，車前立班，再拜。奉送使副側侍不拜。班首詣香輿，跪上香，俯伏，興，還班，再拜辭訖，退。使副遂行。每程到館或廨舍內安駐。其道路儀衛，紅羅傘一，龍車一，其制以青布為亭子狀，安車上，駕以牛。又用駝五，旗鼓共五十，舁香輿一十人，導從六十人，執扇八人，兵士百人，護衛二十人以宗室猛安謀克子孫充。所過州縣，官屬公服出郭香果奉迎，再拜，班首上香奠酒，又再拜。送至郊外，再拜乃退。至會寧府，官屬備香輿奉迎如上儀，乘馬從至廟門外下馬，分左右導引。使副率太祝四員，捧禦容入廟，於中門外東壁幄次內奉置定，再拜，訖，退，擇日奉安。至日質明，差去官與本府官及建廟官等並公服，詣幄次前排立，先再拜，跪上香，樂作，奠酒，訖，又再拜。太祝捧禦容，眾官前導引，至殿下排立。禦容升殿奉安，訖，再拜，班首升殿，跪上香，讀祝，奠酒，樂作，少退再拜，訖，班首降階復位，同執事官再拜，訖，退。

十五年二月，有司言東京開覺寺藏睿宗皇帝皁衣展裹真容，敕遷本京祖廟奉祀，仍易袍色。明年四月，詔依奉安睿宗禮，奉安世祖禦容於衍慶宮。前期，有司備香案、酒果、教坊樂。至日質明，親王宰執率百官公服迎引至衍慶宮，凡用甲騎百人，傘二人，扇十二人、香輿八人、彩輿十六人、從者二十四人、執事官二人，弩手控鶴各五十人、贊者二人、禮直官二人，六品以下官三十員公服乘馬前導。奉安訖，百官再拜，禮畢，退立宮門之外，迎駕朝謁。十六年正月，有司奏：「奉敕議世祖皇帝禦容當於何處安置。臣等參詳衍慶宮即漢之原廟，每遇太祖皇帝忌辰，百官朝拜。今世祖皇帝擇地修建殿位，庶可副嚴奉之意。」從之。乃敕於聖武殿東西興建世祖、太宗、睿宗殿位。既而複欲擇地建太宗殿於歸仁館，有司言：「山陵太祖、太宗、睿宗共一兆域，太廟世祖、太祖、太宗、睿宗亦同堂異室。今於歸仁館興建太宗殿位，似與山陵、太廟之制不同。」詔從前議，止於衍慶宮各建殿七間、閣五間、三門五間。乃定世祖殿曰廣德、閣曰燕昌，太宗殿曰丕承、閣曰光昭，睿宗殿曰天興、閣曰景福。

十九年五月六日，奏告。七日，奉安。執事禮官二人，每位香案一、祭器席一、拜褥二、盥洗一、大勺篚巾全。前一日，太廟令率其屬掃除宮內外，又各設神座於殿上，又設親王宰執以下百官拜位於殿庭。又設盥洗位於東階下，執罍篚者位於其後。又於神位前各設北向拜褥位，並各設香案香爐匙合香酒花果器皿物等，依前來例。又於聖武殿上設香案爐匙合香等，又於殿下各設腰輿一、舁士一十六人、傘子各二人、執扇各十二人、導從弩手各三十人。前一日，清齋，親王於本府，百官於其第。行禮官執事人等習儀，就祠所清齋。其日質明，禮官率太廟署官等詣崇聖閣奉世祖禦容，每匣用內侍二人、太祝一員，禮官、署官前導，置於聖武殿神座。禮直官引親王宰執百官公服於殿庭班立，七品以下班於殿門之外，贊者曰：「拜。」在位官皆再拜。禮直官引班首詣罍洗，盥手訖，升殿，詣神座前跪上香，訖，少退，再拜。禮直官引班首降殿復位，贊者曰：「拜。」在位官皆再拜，訖，禮直官導世祖禦容升腰輿，儀衛依次序導從，至廣德殿，百官後從，至庭下班位立。禮官率太廟署官就腰輿內捧禦容，於殿上正面奉安訖，百官於階下，六品已下官於殿門外，立班。贊者曰：「再拜。」在位官皆再拜。禮直官引班首盥洗，盥手訖，升殿，執事官等從升，詣禦容前，跪上香，奠酒，教坊樂作，少退再拜，訖，樂止。禮直官引班首降殿復位，贊者曰：「拜。」在位官皆再拜。訖，禮官率太廟署官詣崇聖閣。太祝內侍捧太宗禦容，禮官導太宗禦容置於聖武殿，行禮畢，以次奉安於丕承殿，行禮並如上儀。次睿宗禦容奉安於天興殿，禮亦如之。俟奉安禮畢，百官退。

二十一年閏三月，奉旨昭祖、景祖奉安燕昌閣上，肅宗、穆宗、康宗奉安閣下，明肅皇帝奉安崇聖閣下。每位設黃羅幕一、黃羅明金柱衣二、紫羅地褥一、龍床一、踏床二、衣全，前期奏告。四月一日奉安，五日親祀。是年五月，遷聖安寺睿宗皇帝禦容於衍慶宮，皇太子親王宰執奉迎安置。

朝謁儀

大定十六年四月十九日，奉安世祖禦容，行朝謁之禮。皇帝前一日齋於內殿，皇太子齋於本宮，親王齋於本府，百官齋於其第。太廟令率其屬，於衍慶宮內外掃除，設親王百官拜位於殿庭，又設皇太子拜褥於親王百官位前。宣徽院率其屬，於聖武門外之東設西向禦幄，靈星門東設皇太子幄次。其日，有司列仗衛於應天門，俟奉安禦容訖，有司於殿上並神御前設北向拜褥位，安置香爐香案並香酒器物等。皇太子比至車駕進發已前，公服乘馬，本宮官屬導從，至衍慶宮門西下馬，步入幄次。親王百官於衍慶宮門外西向立班。俟車駕將至，典贊儀引皇太子出幄次，於親王百官班前奉迎。導駕官，五品六品七品職官內差四十員於應天門外道南立班以俟。皇帝服靴袍乘輦，從官傘扇侍衛如常儀。敕旨用大安輦、儀仗一千人。出應天門，閣門通喝：「導駕官再拜。」訖，閣門傳敕：「道駕官上馬。」分左右前導，至廟門外西偏下馬。車駕至衍慶宮門外稍西降輦。左右宣徽使前導，皇帝步入禦幄，簾降。閣門先引親王、宰執、四品已上執事官，由東西偏門入，至殿庭分東西班相向立。典贊儀引皇太子入，立於褥位之西，東向。進香進酒等執事官並升階，於殿上分東西向以次立。宣徽使跪奏：「請皇帝行朝謁之禮。」簾卷，皇帝出幄。宣徽使前導，至殿上褥位，北向立。典贊儀引皇太子就褥位，閣門引親王宰執四品已上職事官回班，並北向立。令中間歇空，不礙奏樂。五品以下聖武門外、八品以下宮門外陪拜。二宣徽使奏請，皇帝再拜，教坊樂作。皇太子已下群官皆再拜。請皇帝詣神御前褥位，北向立，又請皇帝再拜，皇太子已下群官皆再拜。請皇帝跪　，三上香，三奠酒，俯伏，興。又請皇帝再拜，皇太子已下群官皆再拜，訖，皇帝復位。又請皇帝再拜，皇太子已下群官皆再拜。宣徽使奏：「禮畢。」已上擬八拜，宣徽院奏過，依舊例十二拜。典贊儀引皇太子複立於褥位之西，東向。閣門引親王宰執以下群官，東西相向立。先引五品已下官出。宣徽使前導，皇帝還禦幄，簾降。典贊儀引皇太子，閣門分引殿庭百官，以次出。宣徽使跪奏：「請皇帝還宮。」簾卷，步出廟門外，升輦還宮，如來儀。十九年舉安禮同。

朝拜儀

初，太祖忌辰，皇帝至褥位立，再拜。稍東，西向，詣香案前，又再拜。上香訖，復位，又再拜。進食、奠茶、辭神皆再拜而退。大定二十一年五月十二日，睿宗忌辰，有司更定儀禮。前一日，宣徽院設禦幄於天興殿門外稍西。至日質明，皇太子親王百官具公服於衍慶宮門外立班，奉迎。皇帝乘馬至衍慶宮門外下馬，二宣徽使前導，步入宮門稍東。皇帝乘輦，傘扇侍衛如常儀，至天興殿門外稍西。皇帝降輦，入幄次，簾降，典贊儀引皇太子、閣門引親王宰執四品已上官由偏門入，至於殿庭，左右分班立定，二宣徽使導皇帝由天興門正門入，自東階升殿，詣褥位立定。皇太子已下官合班，五品以下班於殿門外。宣徽使奏：「請皇帝先再拜。請詣侍神位立。」俟有司置香案酒卓訖，請詣褥位，又再拜，三上香、奠酒，復位，再拜。已上，皇太子以下皆陪拜。再奏：「請詣稍東侍神位立。」典贊儀引皇太子升殿赴褥位，先兩拜，奠酒再兩拜，降複褥位。次閣門引終獻官趙王上殿行禮。宣徽使奏：「請皇帝詣褥位。」再兩拜。皇太子以下官皆再拜。禮畢，百官依前分班立。皇帝出殿門外，入幄次，簾降，更衣。次引皇太子以下官出宮門外立班。皇帝乘輦，至宮門稍東降輦，步出宮門外，上馬還宮，導從侍衛如來儀。皇太子以下官，俟車駕行然後退。大定五年，奏旨：「太祖忌辰，衍慶宮薦享止用素食，諸京凡禦容所在皆同。又朔望皆行朝拜禮。」六年，有司奏：「太祖皇帝忌辰，車駕親奠，百官陪拜。今車駕巡幸，合以宰臣為班首，率百官詣衍慶宮行禮。」從之。十六年，奉旨：「世祖、太宗忌辰，一體奉奠。」十八年八月，太祖忌辰　，世祖、太宗同在一處致祭，有司言「歷代無一聖忌辰列聖預祭之典。」擬議間，敕遣太子，一位行禮，並諸祭功臣。二十六年，以內外祖廟不同，定擬：「太廟每歲五享，山陵朔、望、忌辰及節辰祭奠並依前代典故外，衍慶宮自來車駕行幸，遇祖宗忌辰百官行禮，並詣京祖廟節辰、忌辰、朔、望拜奠，雖無典故參酌，恐合依舊，以盡崇奉之意。」從之。

別廟

大定二年，有司擬奏閔宗無嗣，合別立廟，有司以時祭享，不稱宗，以武靈為廟號。又奏：「唐立別廟，不必專在太廟垣內。今武靈皇帝既不稱宗，又不與祫享，其廟擬於太廟東墉外隙地建立。」從之。十四年，廟成，以武靈後諡孝成，又謂之孝成廟。十五年三月戊申，奉安武靈皇帝及悼皇后。前期一日，奏告太廟十一室及昭德皇后廟，余如昭德過廟之儀。四月十七日，夏享太廟，同時行禮，命判宗正英王爽攝太尉，充初獻官。兵部尚書讓攝司徒，差大理卿天錫攝太常卿，充亞獻。大興少尹高居中攝光祿卿，充終獻。自是，歲常五享。十七年十月，祫享太廟，「檢討唐禮，孝敬皇帝廟時享用廟舞、宮縣、登歌，讓皇帝廟至禘祫月一祭，只用登歌，其禮制損益不同。今武靈皇帝廟庭與太廟地步不同，難以容設宮縣樂舞，並樂器亦是闕少，看詳恐合依唐讓皇帝祫享典故，樂用登歌，所有牲牢樽俎同太廟一室行禮。及契勘得自來祫享，遇親祠每室一犢，攝官行禮共用三犢。今添武靈皇帝別廟行禮，合無依已奏定共用三犢，或增添牛數。」奏奉敕旨：「太廟、別廟共用三犢，武靈皇帝廟樂用登歌，差官奏告，並准奏」。大定十九年四月，升祔太廟，其舊廟遂毀。

昭德皇后廟。大定二年，有司援唐典，昭德皇后合立別廟，擬於太廟內垣東北起建，從之。三年十月七日，太廟祫享，升祔睿宗皇帝並昭德皇后，神主同時製造題寫，奉詣殿庭，謁畢祔於祖姑欽仁皇后之左，享祀畢，奉主還本廟。十二月二十一日，臘享，禮官言：「唐禮，別廟薦享皆準太廟一室之儀，伏恐今廟享畢已過質明，請別差官攝祭。」制可。後以殿制小，又於太廟之東別建一位。十二年八月，廟成，正殿三間，東西各空半間，以兩間為室，從西一間西壁上安置祏室。廟置一便門，與太廟相通。仍以舊殿為冊寶殿，祏室奏毀。十三年六月二十一日，奏告太廟，祭告別廟。二十三日，奉安，用前祫享過廟儀。有司言當用鹵簿，以廟相去不遠，參酌擬用清道二人，次圍扇二人，次職掌八人，次衙官二十六人為十三重，供奉官充。次腰輿，輿士一十六人，傘子二人，次圍扇十四為七重，方扇四，次排列職掌六人，燭籠十對，輦官並錦襖盤裹。仍令皇太子率百官行禮。前一日，行事執事官就祠所清齋一宿，仍習儀。執事者視醴饌，太廟令帥其屬掃除廟之內外。禮直官設皇太子西向位，執事官位皇太子後，近南，西向，各依品從立。監祭，殿西階下東向立。及親王百官位於廟庭，北向，西上，又設祝案於神位之右，設尊彝之位於左，各加勺、冪、坫。又設祭器，皆籍以席，左一籩實以鹿脯，右一豆實以鹿臡。又設盥洗、爵洗位於橫街之南稍東。罍在洗東，加勺。篚在洗西，南肆，實以巾。執罍篚者位於其後。太廟令又設神位於室內北墉下，當戶南向。設直幾一、黼扆一、莞席一、繅席一、次席二、紫綾厚褥一、紫綾蒙褥一併幄帳等，諸物並如舊廟之儀。又設望燎位於西神門外之北，設燎柴於位之北，預掘瘞坎於燎所，所司陳儀衛於舊廟門之外。奉安日未明二刻，所司進方扇燭籠於舊廟殿門外，設腰輿一、傘一於殿階之下，南向。質明，皇太子公服乘馬，本宮官屬導從，至廟門外下馬，步入廟門，至幕。次引親王百官常服由廟門入，於殿庭北向西上、重行立定。次引皇太子於百官前絕席位立，贊者曰：「再拜。」皆再拜。宮闈令升殿，捧昭德皇后神主置於座，贊者曰：「再拜。」皆再拜。次引內常侍北向俯伏，跪奏：「請昭德皇后神主奉安於新廟，降殿升輿。」奏訖，俯伏，興。捧幾內侍先捧幾匱跪置於輿，又宮闈令接神主，內侍前引，跪置於輿上幾後，覆以紅羅帕。內常侍以下分左右前引，皇太子步自舊廟先從行，親王次之，百官分左右後從，儀衛導從，至別廟殿下北向。內常侍於腰輿前俯伏，興，跪奏：「請降輿升殿。」內侍 捧幾匱前，宮闈令捧接神主升殿，置於座。禮直官引皇太子以下親王百官入殿庭，北向西上、重行立，皇太子在絕席立，禮直官贊曰：「再拜。」皆再拜。又贊曰：「行事官各就位。」禮直官引皇太子西向位立定。禮直官少前贊曰：「有司謹具，請行事。」即引皇太子就盥洗位，北向，搢笏，盥手，帨手，執笏。詣爵洗位，北向立，搢笏，洗爵，拭爵以授執事者。執笏，升，詣酒尊所，西向立，執事者以爵授皇太子，搢笏，執爵。執事者舉冪酌酒，皇太子以爵授執事者，詣神位前北向，搢笏，跪。執事者以爵授皇太子，執爵三祭酒，反爵於坫，執笏，俯伏，興，少立。次引太祝、舉祝官詣讀祝位東北向，舉祝官跪舉祝版，太祝跪讀祝，訖，置祝於案，俯伏，興。舉祝官皆卻立北向。贊者曰：「再拜。」皇太子就兩拜，降階復位。舉祝、讀祝官後從，複本位。禮直官曰：「再拜。」在位者皆再拜。宮闈令納神主於室，贊者曰：「再拜。」皆再拜，禮畢，退。署令闔廟門，瘞祝於坎，儀物各還所司。十一年，郊祀前一日朝享，與太廟同日，用登歌樂，行三獻禮，有司攝事。二十六年，敕別建昭德皇后影廟於太廟內。有司言：「宜建殿三間，南面一屋三門，垣周以甓，外垣置靈星門一，神廚及西房各三間。然禮無廟中別建影廟之例，今皇后廟西有隙地，廣三十四步，袤五十四步，可以興建。」制可。仍於正南別創正門，門以坤儀為名。仍留舊有便門，遇禘祫祔享由之。每歲五享並影廟行禮於正南門出入。又於廟外起齋廊房二十三間。

宣孝太子廟。大定二十五年七月，有司奏：「依唐典，故太子置廟，設官屬奉祀。擬於法物庫東建殿三間，南垣及外垣皆一屋三間，東西垣各一屋一門，門設九戟。齋房、神廚，度地之宜。」又奉旨：「太子廟既安神主，宜別建影殿。」有司定擬制度，於見建廟稍西中間，限以磚墉，內建影殿三間。南面一屋三門，垣周以甓，無闕角及東西門。外垣正南建三門一，左右翼廊二十間，神廚、齋室各二屋三間，是歲十月，廟成。十一日奉安神主，十四日奉遷畫像。神主用栗，依唐制諸侯用一尺，刻諡於背。省部遣官於本廟西南隅面北設幄次，監視製造，於行禮前一日製造訖。其日晚，奉神主官奉承以箱，覆以帕，捧詣題神主幄中。次日醜前五刻，題神主官與典儀並禮官詣幄次前，題神主官詣罍洗位，盥手、帨手訖，奉神主官先以香湯奉沐，拭以羅巾。題神主官就褥位，題諡號於背雲「宣孝太子神主」，墨書，用光漆模，訖，授奉神主官，承以箱，覆以梅紅羅帕，藉以素羅帕，詣座置於匱，乃下簾帷，侍衛如式。俟典儀俯伏，跪請，備腰輿傘扇詣神位。導引侍衛皆減昭德廟儀。祭儀，有司言：「當隨祖廟四時祭享。初獻於皇孫皇族、亞獻於皇族或五品以下差。樂用登歌，今量減用二十五人，其接神用無射宮，升降徹豆則歌夾鐘。牲羊、豕各一、籩豆各八，簠簋各二，登鉶各一，其餘祭食亦量減之。」二十六年十一月一日，奏：「神主廟，牲牢樂縣官給。影廟，皇孫奉祀。」

卷三十四 志第十五 禮七

社稷 風雨雷師 嶽鎮海瀆

社稷

貞元元年閏十二月，有司奏建社稷壇於上京。大定七年七月，又奏建壇於中都。社為制，其外四周為垣，南向開一神門，門三間。內又四周為垣，東西南北各開一神門，門三間，各列二十四戟。四隅連飾罘罳，無屋，於中稍南為壇位，令三方廣闊，一級四陛。以五色土各飾其方，中央覆以黃土，其廣五丈，高五尺。其主用白石，下廣二尺，剡其上，形如鐘，埋其半，壇南，栽栗以表之。近西為稷壇，如社壇之制而無石主。四濆門各五間，兩塾三門，門列十二戟。濆有角樓，樓之面皆隨方色飾之。饌幔四楹，在北濆門西，北向。神廚在西濆門外，南向。廨在南圍牆內，東西向。有望祭堂三楹，在其北，雨則於是堂望拜。堂之南北各為屋二楹，三獻及司徒致齋幕次也。堂下南北相向有齋舍二十楹。外門止一間，不施鴟尾。

祭用春秋二仲月上戊日，樂用登歌，遣官行事。太尉一，司徒一，已上奏差。亞獻太常卿一，終獻光祿卿一，省差。太常卿一，光祿卿一，郊社令一，學士院官一，請禦署祝版。大樂令一，太官令二，監祭禦史二，太常博士二，廩犧令一，奉禮郎一，協律郎二，司尊罍二，奉爵酒官一，太祝七，祝史四，盥洗官二，爵洗官二，執巾篚官四，齋郎四十八，贊者一，禮直官十，已上部差。守衛十二人，各衣其方色，其服官給。舉瘞四，衣皁，軍人內差，其衣自備。前三日質明，行事官受誓戒於尚書省、禦史台，太常寺引眾官就位，禮直官贊：「揖。」對揖，訖，太尉誓曰：「某月某日上戊，祭於太社，各揚爾職。不恭其事，國有常刑。」讀訖，對拜，訖，退。凡與祭官散齋二日，致齋一日，已齋而闕者通攝行事，仍習禮於社宮。諸衛令率其屬，各以其方器服守衛社宮門。大樂工人俱清齋一宿。前三日，陳設局設祭官公卿已下次於齋房之內。及設饌幔四於社宮西神門之外，門南，西向。前二日，郊社令率其屬，掃除壇之上下。大樂令設樂於壇上。郊社令為瘞坎二於壬地，方深取足容物，南出陛。又設望瘞位於坎之北，南向。前一日，奉禮郎帥禮直官，設祭官分卿以下褥位於西神門之內道南，執事官於道北，每等異位，俱重行，東向，南上。設禦史位二於壇下，一在太社東北，西向，一在太稷西北，東向，博士各在其北。設奉禮郎位於稷壇上西北，贊者一在北，東向。設協律郎位二於壇上東北隅，俱西向。設大樂令位於兩壇之間，南向。設獻官褥位於逐壇上神座前。設省牲位於西神門外。設牲榜於當門，黝牲二居前，又黝牲二少退二牲皆用黝，北上。設廩犧令位於牲東北，南向。設諸太祝位於牲西，各當牲後，祝史陪其後，具東向。設太常卿省牲位於前近南，北向。又設禦史位於太常卿之東，北向。太常卿帥其屬，設酒樽之位。太樽二、著樽二、犧樽二、山罍二在壇上北隅，南向。象樽二、壺樽二、山罍二在壇下北陛之西，南向。後土氏象樽二、著樽二、山罍二在太社酒樽之西，俱東南上。設太稷、後稷酒樽於壇之上下，如太社、後土之儀。設洗位二於社壇西北，南向。罍在洗東，篚在洗西，北肆。司樽罍篚冪者，各位於其後。設玉帛之篚於壇上樽坫之所。設四座，各籩十、豆十、簠二、簋二、鉶三、槃一、俎三、坫四，內籩一、豆一、簠一、簋一、俎三各設於饌幔內。光祿卿率其屬，入實。籩之實，魚鱐、乾棗、形鹽、鹿脯、榛實、乾裛、桃、菱、芡、栗，以序為次。豆之實，芹菹、筍菹、葵菹、菁菹、韭菹、魚醢、兔醢、豚拍、 鹿臡、醓醢以序為次。鉶實以羹，加芼滑。簠實以稻、粱、簋實以黍、稷、粱在稻前，稷在黍前。太官令入實樽罍以酒，各一樽實以玄酒。

祭日未明五刻，郊社令升設太社太稷神座，各於壇上近南，北向。設後土氏神座於太社神座之左，後稷氏神座於太稷神座之左，俱東向。席皆以莞，加裀褥如幣之色。神位版各於座首。前一日，諸衛之屬禁斷行人。郊社令與其屬，以樽坫罍洗篚冪入設於位，司樽罍奉禮郎及執事者升自太社壇西陛以俟。其省牲器、視滌溉，並如郊廟儀。祭日未明十刻，太官令率宰人以鸞刀割牲，祝史以豆取毛血，各置於饌所，以盤取血置神座前，遂烹牲。未明三刻，諸祭官各服其服。郊社令、太官令入實玉幣樽罍。太官令帥進饌者實諸籩豆簠簋。未明一刻，奉禮郎、贊者先入就位。禮直官引光祿卿、禦史、博士、諸太祝、祝史、司樽罍篚冪者入自西門，當太社壇北，重行南向東上立定，奉禮曰：「再拜。」贊者承傳，禦史以下皆再拜，訖，司樽罍篚冪者皆就位。奉盤血祝史與太祝由西陛升壇，各於樽所立，祝史以俟瘞血，太祝以次取玉幣。大樂令帥工人入。禮直官各引祭官入，就位立定，奉禮曰：「眾官再拜。」贊者曰：「在位者皆再拜。」其先拜者不拜。禮直官進太尉之左曰：「有司謹具，請行事。」退復位。禮直官引光祿卿就瘞血所，又引祝史奉盤血降自西陛，至瘞位，光祿卿瘞血，訖，復位。祝史以盤還饌幔，以俟奉毛血豆。奉禮曰：「眾官再拜。」在位者皆再拜。諸太祝取玉幣於篚，各立於尊所。禮直官引太尉詣盥洗位。協律郎跪，俯伏，舉麾，樂作太簇宮《正甯之曲》。後盥洗同。至洗位南向立，樂止。搢笏，盥手、帨手訖，詣太社壇，樂作應鐘宮《嘉甯之曲》。後升壇同。升自北陛，樂止，南向立。太祝以玉帛西向授太尉，太尉受玉帛。禮神之玉奠於神前，瘞玉加於幣，配位不用玉。玉用兩圭有邸。盛以匣。瘞玉以玉石為之。帛用黑繒，長一丈八尺。樂作太簇宮《嘉甯之曲》，太稷同。禮直官引太尉進，南向跪奠於太社座前，俯伏，興。引太尉少退，詣褥位南向再拜。太祝以幣授太尉，太尉受幣，西向跪奠於後土神座前，俯伏，興。禮直官引太尉少退，西向再拜，訖，樂止。禮直官引太尉降自北陛，詣太稷壇，盥洗、升奠玉幣如太社後土之儀。祝史奉毛血入，各由其陛升，毛血豆系別置一豆。諸太祝迎取於壇上，俱進奠於神座前，祝史退立於樽所。太尉既升奠玉幣，太官令出帥進饌者，奉饌陳於西門外。禮直官引司徒出詣饌所，司徒奉太社之俎。諸太祝既奠毛血，禮直官太官令引太社太稷之饌入自正門，配座之饌入自左闥。饌初入門，樂作太簇宮《正甯之曲》，饌至陛，樂止。祝史俱進徹毛血豆，降自西陛以出。太社太稷之饌升 自北陛，配座之饌升自西陛，諸太祝迎引於壇上，各於神座前設訖，禮直官引司徒已下降自西陛，樂作，復位，樂止。諸太祝還樽所。禮直官引太尉詣罍洗位，樂作，至位，樂止。盥手、洗爵訖，禮直官引太尉詣太社壇，升自北陛，樂作，至太社酒樽所，樂止。執樽者舉冪，執事者以爵授太尉，太尉執爵，太官令酌酒，訖，樂作太簇宮《阜甯之曲》。太稷同。太尉以爵授執事者。禮直官引太尉詣太社神座前，執事者以爵授太尉，南向跪奠爵，訖，以爵授執事者，俯伏，興。太尉少退，樂止。讀祝官與捧祝官進於神座前右，西向跪讀祝，讀訖，讀祝官就一拜，各還樽所。太尉拜訖，詣配位酒樽所。執事者舉冪，執事者以爵授太尉，太尉執爵，太官令酌酒，訖，樂作太簇宮《昭甯之曲》。太尉以爵授執事者。禮直官引太尉進後土神座前，執事者以爵授太尉，西向跪奠爵，訖，以爵授執事者，俯伏，興。太尉少退，樂止。讀祝如上儀。太尉再拜，訖，禮直官引太尉降自北陛，樂作，至罍洗位，樂止。盥手、洗爵訖，禮直官引太尉詣太稷壇，升自北陛，並如太社後土之儀，樂曲同。訖，禮直官引太尉還本位。

亞、終獻，盥洗升獻並如太尉之儀。禮直官引終獻降復位，樂止。太祝各進徹豆，樂作應鐘宮《娛甯之曲》，還樽所，樂止。徹者籩豆各一，少移於故處。奉禮曰：「賜胙。」贊者曰：「眾官再拜。」在位者皆再拜。禮直官進太尉之右，請就望瘞位，禦史博士從，南向立。於眾官將拜之前，太祝執篚進於神座前取玉幣，齋郎以俎載牲體、稷黍飯、爵酒體謂牲之左髀，各由其陛降壇，以玉幣饌物置於坎，訖，奉禮曰：「可瘞。」坎東西二人置土半坎，訖，禮直官進太尉之左曰：「禮畢。」遂引太尉出，祭官以下以次出。禮直官引禦史博士以下俱複執事位，立定。奉禮曰：「再拜。」禦史以下皆再拜，訖，出。工人以次出。祝版燔於齋坊。光祿卿以胙奉進，禦史就位展視，光祿卿望闕再拜，乃退。其州郡祭享，一遵唐、宋舊儀。

風雨雷師

明昌五年，禮官言：「國之大事，莫重於祭。王者奉神靈，祈福祐，皆為民也。我國家自祖廟禘祫五享外，惟社稷、嶽鎮海瀆定為常祀，而天地日月風雨雷師其禮尚闕，宜詔有司講定儀注以聞。」尚書省奏：「天地日月，或親祀或令有司攝事。若風雨雷師乃中祀，合令有司攝之。且又州縣之所通祀者也，合先舉行。」制可。乃為壇於景豐門外東南，闕之巽地，歲以立春後醜日，以祀風師。牲、幣、進熟，如中祀儀。又為壇於端禮門外西南，闕之坤地，以立夏後申日以祀雨師，其儀如中祀，羊豕各一。是日，祭雷師於位下，禮同小祀，一獻，羊一，無豕。其祝稱：「天子謹遣臣某」雲。

嶽鎮海瀆

大定四年，禮官言：「嶽鎮海瀆，當以五郊迎氣日祭之。」詔依典禮以四立、土王日就本廟致祭，其在他界者遙祀。立春，祭東嶽於泰安州、東鎮於益都府、東海於萊州、東瀆大淮於唐州。立夏，望祭南嶽衡山、南鎮會稽山於河南府，南海、南瀆大江於萊州。季夏土王日，祭中嶽於河南府、中鎮霍山於平陽府。立秋，祭西嶽華山於華州、西鎮吳山於隴州，望祭西海、西瀆於河中府。立冬，祭北嶽恆山於定州、北鎮醫巫閭山於廣寧府，望祭北海、北瀆大濟於孟州。其封爵並仍唐、宋之舊。明昌間，從沂山道士楊道全請，封沂山為東安王，吳山為成德王，霍山為應靈王，會稽山為永興王，醫巫閭山為廣甯王，淮為長源王，江為會源王，河為顯聖靈源王，濟為清源王。

每歲遣使奉禦署祝版奩薌，乘驛詣所在，率郡邑長貳官行事。禮用三獻。讀祝官一、捧祝官二。盥洗官二、爵洗官二、奉爵官一、司尊彝一、禮直官四，以州府司吏充。前三日，應行事執事官散齋二日，治事如故，宿於正寢，如常儀，前二日，有司設行事執事官次於廟門外。掌廟者掃除廟之內外。前一日，有司牽牲詣祠所，享官以下常服閱饌物，視牲充腯。享日醜前五刻，執事者設祝版於神位之右，置於玷，及以血豆設於饌所。次設祭器，皆藉以席，掌饌者實之。左十籩為三行，以右為上，實以乾裛、乾棗、形鹽、魚鱐、鹿脯、榛實、乾桃、菱、芡、栗。右十豆為三行，以左為上，實以芹菹、筍菹、韭菹、葵菹、菁菹、魚醢、兔醢、豚拍。鹿臡、醓醢。左簠二，實以粱、稻。右簋二，實以稷、黍。俎二，實以牲體。次設犧樽二、象樽二，在堂上東南隅，北向西上。犧樽在前，實以法酒。犧樽，初獻官酌。象樽，亞、終獻酌。又設太樽一、山樽一，在神位前，設而不酌。有司設燭於神位前。洗二，在東階之下，直東霤北向，罍在洗東，加勺。篚在洗西，南肆，實以巾。執罍篚者位於其後。又設揖位於廟門外，初獻在西，東向，亞、終及祝在東，南向，北上。開瘞坎於廟內廷之壬地。享日醜前五刻，執事官各就次。掌饌者帥其屬，實饌具畢。凡祭官各服其服，與執事官行止皆贊者引，點視陳設訖，退就次。引初獻以下詣廟南門外揖位，立定，贊禮者贊：「揖。」次引祝升堂就位立。次引初獻詣盥洗位北向立，搢笏、盥手、帨手、執笏，詣爵洗位北向立，搢笏，洗爵，以爵授執事者，執笏，升堂，詣酌樽所西向立。執事者以爵授初獻。初獻搢笏執爵，執樽者舉冪，執事者酌酒。初獻以爵授執事者，執笏，詣神位前北向立，搢笏，跪，執事者以爵授初獻。初獻執爵三祭酒，奠爵訖，執笏，俯伏，興，少立。次引祝詣神位前東向立。搢笏，跪，讀祝，訖，執笏、興、退復位。初獻再拜，贊禮者引初獻復位。次引亞獻酌獻，並如初獻之儀，次引終獻，並如亞獻之儀。

贊者引初獻官詣神位前北向立，執事者以爵酌清酒，進初獻之右，初獻跪，祭酒，啐酒，奠爵。執事者以俎進，減神座前胙肉前腳第二節，共置一俎上，以授初獻，初獻以授執事者。初獻取爵，遂飲，卒爵，執事者進受爵，複於坫。初獻興，再拜，贊者引初獻復位。贊者曰：「再拜。」已飲福、受胙者不拜。亞獻官以下皆再拜，拜訖，次引初獻已下就望瘞位，以饌物置於坎，東西廂各二人，贊者曰：「可瘞。」置土關坎，又曰：「禮畢。」遂引初獻官已下出。祝與執樽罍篚冪者俱復位立定，贊者曰：「再拜。」再拜訖，遂出。祝版燔於齋所。

卷三十五 志第十六 禮八

宣聖廟 武成王廟 諸前代帝王 諸神雜祠·長白山 諸神雜祠·大房山 諸神雜祠·混同江 諸神雜祠·嘉廕侯 諸神雜祠·瀘溝河神 諸神雜祠·昭應順濟聖後 諸神雜祠·鎮安公 諸神雜祠·瑞聖公 諸神雜祠·貞獻郡王廟 祈禜 拜天 本國拜儀

宣聖廟

皇統元年二月戊子，熙宗詣文宣王廟奠祭，北面再拜，顧儒臣曰：「為善不可不勉。孔子雖無位，以其道可尊，使萬世高仰如此。」大定十四年，國子監言：「歲春秋仲月上丁日，釋奠於文宣王，用本監官房錢六十貫，止造茶食等物，以大小楪排設，用留守司樂，以樂工為禮生，率倉場等官陪位，於古禮未合也。伏睹國家承平日久，典章文物當粲然備具，以光萬世。況京師為首善之地，四方之所觀仰，擬釋奠器物、行禮次序，合行下詳定。兼兗國公親承聖教者也，鄒國公功扶聖教者也，當於宣聖像左右列之。今孟子以燕服在後堂，宣聖像側還虛一位，禮宜遷孟子像於宣聖右，與顏子相對，改塑冠冕，妝飾法服，一遵舊制。」

禮官參酌唐《開元禮》，定擬釋奠儀數：文宣王、兗國公、鄒國公每位籩豆各十、犧尊一、象尊一、簠簋各二、俎二、祝板各一、皆設案。七十二賢、二十一先儒，每位各籩一、豆一、爵一，兩廡各設象尊二。總用籩、豆各一百二十三，簠簋各六，俎六，犧尊三，象尊七，爵九十四。其尊皆有坫。罍二，洗二，篚勺各二，冪六。正位並從祀藉尊、罍、俎、豆席，約用三十幅，尊席用葦，俎、豆席用莞。牲用羊、豕各三，酒二十瓶。禮行三獻，以祭酒、司業、博士充。分獻官二，讀祝官一，太官令一，捧祝官二，罍洗官一，爵洗官一，巾篚官二，禮直官十一，學生以儒服陪位。樂用登歌，大樂令一員，本署官充，樂工三十九人。迎神，三奏姑洗宮《來甯之曲》，辭曰：「上都隆化，廟堂作新。神之來格，威儀具陳。穆穆凝旒，巍然聖真。斯文伊始，群方所視。」初獻盥洗，姑洗宮《靜甯之曲》，辭曰：「偉矣素王，風猷至粹。垂二千年，斯文不墜。涓辰維良，爰修祀事。沃盥於庭，嚴禋禮備。」升階，南呂宮《肅甯之曲》，辭曰：「巍乎聖師，道全德隆。修明五常，垂教無窮。增崇儒宮，遹追遺風。嚴祀申虔，登降有容。」奠幣，姑洗宮《和甯之曲》，辭曰：「天生聖人，賢於堯舜。仰之彌高，磨而不磷。新廟告成，宮牆數仞。遣使陳祠，斯文複振。」降階，姑洗宮《安寧之曲》辭曰：「稟靈尼丘，垂芳闕裏。生民以來，孰如夫子。新祠巋然，四方所視。酹觴告成，祗循典禮。」兗國公酌獻，姑洗宮《輯甯之曲》，辭曰：「聖師之門，顏惟居上。其殆庶幾，是宜配饗。桓圭袞衣，有嚴儀象。載之神祠，增光吾黨。」鄒國公酌獻，姑洗宮《泰甯之曲》，辭曰：「有周之衰，王綱既墜。是生真儒，宏才命世。言而為經，醇乎仁義。力扶聖功，同垂萬祀。」亞、終獻，姑洗宮《咸甯之曲》，辭曰：「於昭聖能，與天立極。有承其流，皇仁帝德。豈伊立言，訓經王國。煥我文明，典祀千億。」送神，姑洗宮《來甯之曲》，辭曰：「吉蠲為饎，孔惠孔時。正辭嘉言，神之格思。是饗是宜，神保聿歸。惟時肇祀，太平極致。」

承安二年，春丁，章宗親祀，以親王攝亞、終獻，皇族陪祀，文武群臣助奠。上親為贊文，舊封公者升為國公，侯者為國侯，郕伯以下皆封侯。宣宗遷汴，建廟會朝門內，歲祀如儀，宣聖、顏、孟各羊一、豕一，餘同小祀，共用羊八，無豕。其諸州釋奠並遵唐儀。

武成王廟

泰和六年，詔建昭烈武成王廟於闕庭之右，麗澤門內。其制一遵唐舊，禮三獻，官以四品官已下，儀同中祀，用二月上戊。七年，完顏匡等言：「我朝創業功臣，禮宜配祀。」於是，以秦王宗翰同子房配武成王，而降管仲以下。又躋楚王宗雄、宗望、宗弼等侍武成王坐，韓信而下降立於廡。又黜王猛、慕容恪等二十餘人，而增金臣遼王斜也等。其祭，武成王、宗翰、子房各羊一、豕一，餘共用羊八，無豕。宣宗遷汴，餘會朝門內闕庭之右營廟如制，春秋上戊之祭仍舊。

諸前代帝王

三年一祭，於仲春之月祭伏犧於陳州，神農於亳州，軒轅於坊州，少昊於兗州，顓頊於開州，高辛於歸德府，陶唐於平陽府，虞舜、夏禹、成湯於河中府，周文王、武王於京兆府。泰和三年、尚書省奏：「太常寺言：'《開元禮》祭帝嚳、堯、舜、禹、湯、文、武、漢祖祝版請禦署。《開寶禮》犧、軒、顓頊、帝嚳、陶唐、女媧、成湯、文、武請禦署，自漢高祖以下二十七帝不署。'平章政事鎰、左丞匡、太常博士溫蒂罕天興言：'方嶽之神各有所主，有國所賴，請禦署固宜。至於前古帝王，寥落杳茫，列於中祀亦已厚矣，不須禦署。'參知政事即康及鉉以為三皇、五帝、禹、湯、文、武皆垂世立教之君，唐、宋致祭皆禦署，而今降祝版不署，恐於禮未盡。不若止從外路祭社稷及釋奠文宣王例，不降祝版，而令學士院定撰祝文，頒各處為常制。」敕命依期降祝板，而不請署。

諸神雜祠·長白山

大定十二年，有司言：「長白山在興王之地，禮合尊崇，議封爵，建廟宇。」十二月，禮部、太常、學士院奏奉敕旨封興國靈應王，即其山北地建廟宇。十五年三月，奏定封冊儀物，冠九旒，服九章，玉圭、玉冊、函、香、幣、冊、祝。遣使副各一員，詣會寧府。行禮官散齋二日，致齋一日。所司於廟中陳設如儀。廟門外設玉冊、袞冕幄次，牙杖旗鼓從物等視一品儀。禮用三獻，如祭嶽鎮。其冊文雲：「皇帝若曰：自兩儀剖判，山嶽神秀各鐘於其分野。國將興者，天實作之。對越神休，必以祀事。故肇基王跡，有若岐陽。望秩山川，於稽虞《典》。厥惟長白，載我金德，仰止其高，實惟我舊邦之鎮。混同流光，源所從出。秩秩幽幽，有相之道。列聖蕃衍熾昌，迄於太祖，神武征應，無敵於天下，爰作神主。肆予沖人，紹休聖緒，四海之內，名山大川，靡不鹹秩。矧王業所因，瞻彼旱麓，可儉其禮？服章爵號非位於公侯之上，不足以稱焉。今遣某官某，持節備物，冊命茲山之神為興國靈應王，仍敕有司歲時奉祀，於戲！廟食之享，亙萬億年。維金之禎，與山無極，豈不偉歟？」自是，每歲降香，命有司春秋二仲擇日致祭。明昌四年十月，備袞冕、玉冊、儀物，上禦大安殿，用黃麾立仗八百人，行仗五百人，複冊為開天弘聖帝。

諸神雜祠·大房山

大定二十一年，敕封山陵地大房山神為保陵公，冕八旒、服七章、圭、冊、香、幣，使副持節行禮，並如冊長白山之儀。其冊文雲：「皇帝若曰：古之建邦設都，必有名山大川以為形勝。我國既定鼎於燕，西顧郊圻，巍然大房，秀撥混厚，雲雨之所出，萬民之所瞻，祖宗陵寢於是焉依。仰惟岳鎮古有秩序，皆載祀典，矧茲大房，禮可闕歟？其爵號服章俾列於侯伯之上，庶足以稱。今遣某官某，備物冊命神為保陵公。申敕有司，歲時奉祀。其封域之內，禁無得樵採弋獵。著為令。」是後，遣使山陵行禮畢，山陵官以一獻禮致奠。

諸神雜祠·混同江

大定二十五年，有司言：「昔太祖征遼，策馬徑渡，江神助順，靈應昭著，宜修祠宇，加賜封爵。」乃封神為興國應聖公，致祭如長白山儀，冊禮如保陵公故事。其冊文雲：「昔我太祖武元皇帝，受天明命，掃遼季荒茀，成師以出，至於大江，浩浩洪流，不舟而濟，雖穆滿渡江面黿粱，光武濟河而水冰，自今觀之無足言矣！執徐之歲，四月孟夏，朕時邁舊邦，臨江永歎，仰藝祖之開基，佳江神之效靈，至止上都，議所以尊崇之典。蓋古者五嶽視三公，四瀆視諸侯，至有唐以來，遂享帝王之尊稱，非直後世彌文，而崇德報功理亦有當然者。矧茲江源出於長白，經營帝鄉，實相興運，非錫以上公之號，則無以昭答神休。今遣某官某。持節備物冊命神為興國應聖公。申命有司，歲時奉祀。於戲！嚴廟貌，正封爵，禮亦至矣！惟神其衍靈長之德，用輔我國家彌億年，神亦享廟食於無窮，豈不休哉！」

諸神雜祠·嘉廕侯

大定二十五年，敕封上京護國林神為護國嘉廕侯，毳冕七旒，服五章，圭同信圭，遣使詣廟，以三獻禮祭告。其祝文曰：「蔚彼長林，實壯於邑，廣袤百里，惟神主之。廟貌有嚴，侯封是享，歆時蠲潔，相厥滋榮。」是後，遇月七日，上京幕官一員行香，著為令。

諸神雜祠·瀘溝河神

大定十九年，有司言：「瀘溝河水勢泛決齧民田，乞官為封冊神號。」禮官以祀典所不載，難之。已而，特封安平侯，建廟。二十七年，奉旨，每歲委本縣長官春秋致祭，如令。

諸神雜祠·昭應順濟聖後

大定十七年，都水監言：「陽武上埽黃河神聖後廟，宜依唐仲春祭五龍祠故事。」二十七年春正月，尚書省言：「鄭州河陰縣聖後廟，前代河水為患屢禱有應，嘗加封號廟額。今因禱祈，河遂安流，乞加褒贈。」上從其請，特加號曰昭應順濟聖後。廟曰靈德善利之廟。每歲委本縣長官春秋致祭，如令。

諸神雜祠·鎮安公

舊名旺國崖，太祖伐遼嘗駐蹕於此。大定八年五月，更名靜寧山，後建廟。明昌六年八月，以冕服玉冊，冊山神為鎮安公。冊文曰：「皇帝若曰：古之名山，鹹在祀典。軒皇之世，神靈所奉者七千。虞氏之時，望秩每及於五載。蓋惟有益於國，是以必報其功。逮乎後王，申以徽冊，至於嶽鎮之外，亦或封爵之加。故太白有神應之稱，而終南有廣惠之號。禮由義起，事與時偕，載籍所傳，於今猶監，朕修和有夏，咸秩無文，眷茲靜寧，秀峙朔野，厓澤布氣，幽贊乎坤元，導風出雲，協符乎乾造。一方之表，萬物所瞻，南直都畿，北維障徼，連延廣厚，寶藏攸興，盤固高明，謻宮斯奠。昔有遼嘗恃以富國，迄大定更為之錫名。洪惟世宗，功昭列聖，亦越顯考，德利生民。爰即歲時，駕言臨幸，兵革不試，遠人輯寧。雨暘常調，品匯蕃廡，此上帝無疆之貺，亦英靈有相之符。比即輿情，載修故事。顧先皇帝駐蹕之地，揖累世承平之風。迓續遺休，式甄神祐，肆象德以畀號，仍班台而闡儀。宇像一新，采章具舉。今遣使某、副某，持節備物，冊命神為鎮安公，仍敕歲時奉祀。於戲！容典焜燿，精明感通，惟永億年，翊我昌運。神其受職，豈不偉歟？」

諸神雜祠·瑞聖公

即麻達葛山也，章宗生於此。世宗愛此山勢衍氣清，故命章宗名之。後更名胡土白山，建廟。明昌四年八月，以冕服玉冊，封山神為瑞聖公。建廟，命撫州有司，春秋二仲，擇日致祭為常。其冊文曰：「皇帝若曰：國家之興，命曆攸屬。天地元化，惟時合符。山川百神，無不受職。粹精薦瑞，明聖繼生。著丕應於殊禎，啟昌期於幽贊。裒對信猶之典，咸修望秩之文。嘉乃名山，奠茲勝地，下綿乾分，上直樞輝。盤析木之津，達中原之氣。廓除氛昆，函毓泰和。仰惟光烈昭垂，徽音如在，即高明而清暑，克靜壽以安仁。周廬安寧，厚澤浹洽。朕祗循祖武，順講時巡，感美號以興懷，佩聖謨而介福。言念誕彌之初度，言由翊衛之效靈。然猶祀秩無章，神居不屋，非所以盡報功崇德之義，副追始樂原之心。爰飾名稱，載新祠宇。勒忱辭於貞琰，涓良日於元龜，彰服采以辨威，潔庪縣而致祭。闡揚茂實，敷繹多儀。今遣使某、副某，持節備物，冊命神為瑞聖公，仍敕有司歲時奉祀。於戲！尚其聰明，歆此誠意，孚休惟永，亦莫不寧。」

諸神雜祠·貞獻郡王廟

明昌五年正月，陳言者謂：「葉魯、穀神二賢創制女直文字，乞各封贈名爵，建立祠廟。令女直、漢人諸生隨拜孔子之後拜之。」有司謂：「葉魯難以致祭，若金源郡貞獻王穀神則既已配享太廟矣，亦難特立廟也。」有旨，令再議之。禮官言：「前代無創制文字入孔子廟故事，如於廟後或左右置祠，令諸儒就拜，亦無害也。」尚書省謂：「若如此，恐不副國家厚功臣之意。」遂詔令依蒼頡立廟於盩厔例，官為立廟於上京納裏渾莊，委本路官一員與本千戶春秋致祭，所用諸物從宜給之。

祈禜

大定四年五月，不雨。命禮部尚書王競祈雨北嶽，以定州長貳官充亞、終獻。又卜日於都門北郊，望祀嶽鎮海瀆，有司行事，禮用酒脯醢。後七日不雨，祈太社、太稷。又七日祈宗廟，不雨，仍從嶽鎮海瀆如初祈。其設神座，實樽罍，如常儀。其樽罍用瓢齊，擇甘瓠去柢以為尊。祝版惟五嶽、宗廟、社稷禦署，餘則否。後十日不雨，乃徒市，禁屠殺，斷傘扇，造土龍以祈。雨足則報祀，送龍水中。十七年夏六月，京畿久雨，遵祈雨儀，命諸寺觀啟道場祈禱。

拜天

金因遼舊俗，以重五、中元、重九日行拜天之禮。重五於鞠場，中元於內殿，重九於都城外。其制，刳木為盤，如舟狀，赤為質，畫雲鶴文。為架高五六尺，置盤其上，薦食物其中，聚宗族拜之。若至尊則於常武殿築台為拜天所。重五日質明，陳設畢，百官班俟於球場樂亭南。皇帝靴袍乘輦，宣徽使前導，自球場南門入，至拜天臺，降輦至褥位。皇太子以下百官皆詣褥位，宣徽贊：「拜。」皇帝再拜。上香，又再拜。排食拋盞畢，又再拜。飲福酒，跪飲畢，又再拜。百官陪拜，引皇太子以下先出，皆如前導引。皇帝回輦至幄次，更衣，行射柳、擊球之戲，亦遼俗也，金因尚之。凡重五日拜天禮畢，插柳、球場為兩行，當射者以尊卑序，各以帕識其枝，去地約數寸，削其皮而白之。先以一人馳馬前導，後馳馬以無羽橫鏃箭射之，既斷柳，又以手接而馳去者，為上。斷而不能接去者，次之。或斷其青處，及中而不能斷，與不能中者，為負。每射，必伐鼓以助其氣。已而擊球，各乘所常習馬，持鞠杖。杖長數尺，其端如偃月。分其眾為兩隊，共爭擊一球。先於球場南立雙桓，置板，下開一孔為門，而加網為囊，能奪得鞠擊人網囊者為勝，或曰：「兩端對立二門，互相排擊，各以出門為勝。」球狀小如拳，以輕韌木枵其中而硃之。皆所以習蹺捷也。既畢賜宴，歲以為常。

本國拜儀

金之拜制，先袖手微俯身，稍複卻，跪左膝，左右搖肘，若舞蹈狀。凡跪，搖袖，下拂膝，上則至左右肩者，凡四。如此者四跪，複以手按右膝，單跪左膝而成禮。國言搖手而拜謂之「撒速」。承安五年五月，上諭旨有司曰：「女直、漢人拜數可以相從者，酌中議之。」禮官奏曰：「《周官》九拜，一曰稽首，拜中至重，臣拜君之禮也。乞自今，凡公服則用漢拜，若便服則各用本俗之拜。」主事陳松曰：「本朝拜禮，其來久矣，乃便服之拜也。可令公服則朝拜，便服則從本朝拜。」平章政事張萬公謂拜禮各便所習，不須改也，司空完顏襄曰：「今諸人衽發皆從本朝之制，宜從本朝拜禮，松言是也。」上乃命公裳則朝拜，諸色人便服則皆用本朝拜。

卷三十六 志第十七 禮九

國初即位儀 受尊號儀 元日聖誕上壽儀 朝參常朝儀 肆赦儀 臣下拜赦詔儀

國初即位儀

收國元年春正月壬申朔，諸路官民耆老畢會，議創新儀，奉上即皇帝位。阿離合懣、宗翰乃陳耕具九，祝以闢土養民之意。複以良馬九隊，隊九匹，別為色，並介胄弓矢矛劍奉上。國號大金，建元收國。天會元年九月六日，皇弟諳版孛極烈即皇帝位。己未，告祀天地。丙寅，大赦，改元。

受尊號儀

皇統元年正月二日，太師宗幹率百僚上表，請上皇帝尊號，凡三請，詔允。七日，遣上京留守奭告天地社稷，析津尹宗強告太廟。十日，帝服袞冕禦元和殿，宗幹率百僚恭奉冊禮。冊文云云，「臣等謹奉玉冊、玉寶，上尊號曰崇天體道欽明文武聖德皇帝」。是日，皇帝改服通天冠，宴二品以上官及高麗、夏國使。十二日，恭謝祖廟，還禦宣和門，大赦，改元。

大定七年，恭上皇帝尊號。前三日，遣使奏告天地宗廟社稷。前二日，諸司停奏刑罰文字。百官習儀於大安殿庭。兵部帥其屬，設黃麾仗於大安殿門之內外。宣徽院帥儀鸞司，於前一日設受冊寶壇於大安殿中間，又設禦榻於壇上，又設冊寶幄次於大安殿門外，及設皇太子幕次於殿東廊，又設群官次於大安門外。大樂令與協律郎前一日設宮縣於殿庭，又設登歌樂架於殿上，立舞表於殿下。符寶郎其日俟文武群官入，奉八寶置於御座左右，候上冊寶訖，複舁寶還所司。其日質明，奉冊太尉、奉寶司徒、讀冊中書令、讀寶侍中以次應行事官，並集於尚書省，俟冊寶興，乘馬奉迎。冊寶至應天門，下馬由正門步導入，至大安殿門外，置冊寶於幄次。舁冊寶床弩手人等分立於左右。文武群官並朝服入次。攝太常卿與大樂令帥工人入就位，協律郎各就舉麾位。舁冊寶案官由西偏門先入，置案於殿東西間褥位，置訖，各退於西階冊寶位後。捧冊官，捧寶官、舁冊匣官、舁寶盝官由西偏門先入，至殿西階下冊寶褥位之西，東向立，俟閣門報。

通事舍人引攝侍中版奏：「中嚴。」訖，典儀、贊者各就位。閣門官引文武百僚分左右入，於殿階下磚道之東西，相向立。符寶郎奉八寶由西偏門分入，升置殿上東西間相向訖，分左右立於寶後。通事舍人引攝侍中版奏：「外辦。」扇合，服袞冕以出，曲直甲蓋、侍衛警蹕如常儀。殿上鳴鞭，訖，殿下亦鳴鞭。初索扇，協律郎跪，俯伏，興，舉麾。工鼓柷，奏《乾甯之曲》。出自東房，即座，儀使副添香，爐煙升，扇開，簾卷。協律郎偃麾，戛敔，樂止。太常博士、通事舍人自冊寶幄次分引冊，太常卿前導，吏部待郎押冊而行，奉冊太尉、讀冊中書令、舉冊官於冊後以次從之。次太常博士、通事舍人二員分引寶，禮部侍郎押寶而行，奉寶司徒、讀寶侍中、舉寶官於寶後以次從之。由正門入，宮縣奏《歸美揚功之曲》。太常卿於冊床前導，至第一墀香案南，藉寶冊褥位上少置。太常卿與舉冊寶官退於冊寶稍西，東向立。應博士、舍人立於其後，舁冊寶床弩手、傘子官等又於其後，皆東向。太尉、司徒、中書令。侍中皆於冊後，面北以次立。吏部侍郎、禮部侍郎次立於其後。立定，樂止。閣門舍人分引東西兩班群官合班，轉北向立，中間少留班路。俟立定，太常博士、通事舍人四員分引太尉、司徒、中書令、侍中、吏部禮部侍郎以次各複本班，訖，博士、舍人退以俟。初引時，樂奏《歸美揚功之曲》，至位立定，樂止。典儀曰：「拜。」贊者承傳，太尉以下應在位官皆舞蹈，五拜。班首出班起居訖，又贊：「再拜。」如朝會常儀。

太常博士、通事舍人四員再引太尉、司徒、中書令、侍中、吏禮部侍郎複進至冊寶所稍南，立定。舁冊寶床弩手，傘子官並進前，舉冊寶床興。太常博士、通事舍人二員分引冊，太常卿前導，吏部侍郎押冊而行，奉冊太尉、讀冊中書令、舉冊官於冊後以次從之。冊初行，樂奏《肅甯之曲》。次通事舍人、太常博士又二員分引寶，禮部侍郎押寶而行，奉寶司徒、讀寶侍中、舉寶官於寶後以次從之，詣西階下，至冊寶褥位少置冊北，寶南，樂止。舁冊寶床弩手、傘子官等退於後稍西，樂向立。

捧冊官與舁冊官並進前，取冊匣升。太常博士、通事舍人分引冊，太常卿側身導冊先升，奉冊太尉、讀冊中書令、舉冊官、捧冊官於冊後以次從升。冊初行，樂奏《肅甯之曲》。進至殿上，博士舍人分左右於前楹立以俟，讀冊中書令於欄子外前楹稍西立以俟，舉冊官、捧冊官立於其後。奉冊太尉從升，至褥位，搢笏，少前跪置訖，執笏，俯伏，興、樂止，退於前楹稍西立以俟。太常博士立於後。太常卿少退東向立。舁冊官立於其後，皆東向。捧冊官先入，舉冊官次入，讀冊中書令又次入。捧冊官四員皆搢笏雙跪捧。舉冊官二員亦搢笏，兩邊單跪對舉。中書令執笏進，跪稱：「中書令臣某讀冊。」讀訖，俯伏，興。中書令俟冊興，先退。通事舍人引，降自東階，複本班。訖，太常卿降複寶床前，舁冊官並進，與捧冊官等取冊匣興，置於殿東間褥位案上，西向。捧舉冊官等降自東階，還本班。舁冊官亦退。太常博士引奉冊太尉降自西階，東向立以俟。次捧寶官與舁寶官俟讀冊中書令讀訖出，並進前，取寶盝升。太常博士、通事舍人分引寶，太常卿側身導寶，先升。奉寶司徒、讀寶侍中、舉寶官、捧寶官於寶後以次從升。寶初行，樂奏《肅甯之曲》，進至殿上，博士舍人俱退不升，並於前楹稍西立俟。讀寶侍中於欄子外前楹間稍西立以俟。舉寶官、捧寶官立於其後。奉寶司徒從升，至褥位，搢笏，少前跪置，訖，執笏，俯伏，興，樂止。司徒退於前楹西，立以俟。太常卿少退，東向立。舁寶官立於其後，皆東向。捧寶官先入，舉寶官次入，讀寶侍中又次入。捧寶官四員皆搢笏雙跪捧。舉寶官二員亦搢笏兩邊單跪對舉。侍中執笏進，跪稱：「侍中臣某讀寶。」讀訖，俯伏，興。侍中俟寶興先退，通事舍人引，降自西階，複本班，訖，舁寶官進前，與捧寶舉寶官等取寶盝興，置於殿之西間褥位案上，東向。捧寶舉寶等與太常卿俱降自西階，及吏部侍郎皆複本班。舁寶官亦退。太常博士引奉寶司徒次奉冊太尉，東向立定。

博士舍人贊引太尉司徒進，詣第一墀香案南褥位立定，博士舍人稍退。典儀曰：「拜。」贊者承傳，在位官皆再拜，訖，博士舍人二員引太尉詣東階升，宮縣奏《純誠享上之曲》，至階，止。閣門使二員引太尉進至前，立定，樂止。閣門使揖贊太尉拜跪賀，殿下閣門揖百僚躬身，太尉稱「文武百僚具官臣等言」，致賀詞云云，俯伏，興，退至階上。博士舍人分引太尉降至東階，初降，宮縣作《肅甯之曲》，複香案南褥位立定，樂止。博士舍人少退。典儀曰：「拜。」贊者承傳，太尉、司徒及在位群官俱再拜舞蹈，三稱「萬歲」，又再拜。訖，通事舍人引攝侍中升自東階前楹間，躬承旨，退臨階西向，稱：「有制。」典儀曰：「拜。」贊者承傳，太尉、司徒及在位群官俱再拜，躬身宣詞云云，宣訖，通事舍人引侍中還位。典儀曰：「拜。」贊者承傳，階上下應在位群官俱再拜舞蹈，三稱「萬歲」，又再拜。訖，博士舍人分引太尉、司徒就百僚位。初引，宮縣作《肅甯之曲》，至位立定，樂止。閣門舍人分引應北面位群官，各分班東西相向立定。通事舍人引攝侍中並自東階，當前楹間，跪奏：「禮畢。」俯伏，興，引降還位。扇合，簾降。協律郎俯伏，興，舉麾，工鼓柷，奏《乾甯之曲》。降座，入自東房，還後閣，進膳，侍衛警蹕如儀。扇開，樂止。捧冊官帥舁冊床人，捧寶官帥舁寶床人，皆升殿取匣、盝，蓋訖，置於床前。引進司官前導，通事舍人贊引，詣東上閣門上進。通事舍人分引文武百僚等以次出，歸幕次，賜食，以俟上壽。上冊寶禮畢，有司供辦禦床及與宴群官位，並如曲宴儀。

攝太常卿大樂令帥工人入，並協律郎各就舉麾位，俟舍人報。通事舍人引三師以下文武百僚親王宗室等分左右入，至殿階下稍南，東西相向立。通事舍人先引攝侍中版奏：「中嚴。」少頃，又奏：「外辦。」扇合，鳴鞭。協律郎跪，俯伏，興，工鼓柷，宮縣奏《乾甯之曲》。服通天冠、絳紗袍，即座，簾卷。內侍贊：「扇開。」殿上下鳴鞭，戛敔，樂止。儀使副等添香，爐煙升。通事舍人引班首以下合班，樂奏《肅甯之曲》，至北向位，重行立定，中間少留班路。通事舍人引攝侍中詣東階升，至殿上少立。閣門舍人引禮部尚書出班前，北向俯伏，跪奏，稱：「禮部尚書臣某言，請允群臣上壽。」俯伏，興，躬身。通事舍人引攝侍中少退。舍人贊：「禮部尚書再拜。」訖，贊：「祗候。」複本班。內侍局進禦床入。次良醖令於殿下橫階南酹酒，訖，典儀曰：「拜。」贊者承傳，在位官皆再拜，隨拜三稱「萬歲」，訖，平立。

太常博士、通事舍人分引攝上公由東階升。初升，宮縣奏《肅甯之曲》。殿上，舍人少退，二閣使揖上公進，至進酒褥位，樂止。宣徽使以爵授上公，上公搢笏，受爵。詣榻前跪進。受爵訖，上公執槃授宣徽使，訖，二閣使揖上公入欄子內，贊：「拜。」跪。殿下，閣門揖百僚皆躬身。通事舍人揖攝侍中進，詣前楹間，躬承旨，退臨階西向稱：「有制。」典儀曰：「拜。」贊者承傳，上公及在位群官皆再拜，隨拜三稱「萬歲」，訖，躬身宣曰：「得公等壽酒，與公等內外同慶。」閣門舍人贊宣諭訖，上公與百僚皆舞蹈五拜，訖，閣門舍人引百僚分班東西序北向立。博士舍人再引上公自東階升，宮縣奏《肅甯之曲》，至進酒褥位，樂止。上公搢笏，宣徽使授上公槃，上公詣欄子內褥位，跪舉酒，宮縣奏《景命萬年之曲》，飲訖，樂止。上公進受虛爵訖，複褥位，以爵授宣徽使，訖，二閣使揖上公退，內侍局舁禦床出。博士舍人並進前分引，降自東階，宮縣作《肅甯之曲》。閣門舍人分引東西兩班，隨上公俱複北向位，立定，樂止。典儀曰：「拜。」贊者承傳，在位官皆再拜，三稱「萬歲」，訖，平立。殿上，通事舍人揖攝侍中進，詣前楹間，躬承旨，退臨階西向，閣門官先揖，百僚躬身，侍中稱：「有制。」典儀曰：「拜。」贊者承傳，在位官皆再拜，訖，躬身宣曰：「延王公等升殿。」典儀曰：「拜。」贊者承傳，在位官皆再拜，訖，搢笏，舞蹈，又再拜，訖。太常博士、通事舍人引王公以下合赴宴群官，分左右升殿，不與宴群官分左右卷班出，宮縣奏《肅甯之曲》。百僚至殿上坐後立，樂止。內侍局進禦床入。依尋常宴會，再進第一爵酒，登歌奏《聖德昭明之曲》，飲訖，樂止。執事者行官酒，宮縣作《肅甯之曲》，文舞入，觴行一周，樂止。尚食局進食，執事者設群官食，宮縣奏《保大定功之舞》，三成，止，出。又進第二爵酒，登歌奏《天贊堯齡之曲》，飲訖，樂止。執事者行群官酒，宮縣作《肅甯之曲》，武舞入，觴行一周，樂止。尚食局進食，執事者設群官食，宮縣奏《萬國來同之舞》，三成，止，出。又進第三爵酒，登歌奏《慶雲之曲》，飲訖，樂止。執事者行群官酒，宮縣作《肅甯之曲》，觴行一周，樂止。尚食局進食，執事者設群官食，宮縣奏《肅甯之曲》，食畢，樂止。閣門官分揖侍宴群官起，立於席後。通事舍人引攝侍中詣榻前，俯伏，興，跪奏：「侍中臣某言，禮畢。」俯伏，興。閣門舍人分引群官俱降東西階，內侍局舁禦床出，宮縣作《肅甯之曲》，至北向位立定，樂止。典儀曰：「拜。」贊者承 傳，在位官皆再拜，訖，搢笏，舞蹈，又再拜，訖，再分班東西序立。扇合，簾降，殿上下鳴鞭。協律郎俯伏，跪，舉麾，興，工鼓柷，奏《乾甯之曲》。降座，入自東房，還後閣，侍衛如來儀。內侍贊：「扇開。」戛敔，樂止。通事舍人引攝侍中版奏：「解嚴。」所司承旨放仗，在位群官皆再拜以次出。

元日聖誕上壽儀

皇帝升御座，鳴鞭、報時畢，殿前班小起居，各複侍立位。舍人引皇太子並臣僚使客合班入，至丹墀，舞蹈五拜，平立。閣使奏諸道表目，皇太子以下皆再拜。引皇太子升殿褥位，搢笏，捧盞盤，進酒，皇帝受置於案。皇太子退複褥位，轉盤與執事者，出笏，二閣使齊揖入欄子內，拜跪致詞雲：「元正啟祚，品物鹹新，恭惟皇帝陛下與天同休。」若聖節則雲：「萬春令節，謹上壽卮，伏願皇帝陛下萬歲萬歲萬萬歲。」祝畢，拜，興，複褥位，同殿下群僚皆再拜。宣徽使稱：「有制。」在位皆再拜，宣答曰：「履新上壽，與卿等內外同慶。」聖節則曰：「得卿壽酒，與卿等內外同慶。」詞畢，舞蹈五拜，齊立。皇太子搢笏，執盤，臣僚分班，教坊奏樂。皇帝舉酒，殿上下侍立臣僚皆再拜。皇太子受虛盞，退立褥位，轉盤與執事者，出笏，左下殿，樂止，合班，在位臣僚皆再拜。分引與宴官上殿，次引宋國人從至丹墀，再拜，不出班奏：「聖躬萬福。」再拜，喝：「有敕賜酒食。」又再拜，各祗候，平立，引左廊立。次引高麗、夏人從，如上儀畢，分引左右廊立。禦果床入，進酒。皇帝飲，則坐宴侍立臣皆再拜。進酒官接盞還位，坐宴官再拜，複坐。行酒，傳宣，立飲，訖，再拜，坐。次從人再拜，坐。三盞，致語，揖臣使並從人立。誦口號畢，坐宴侍立官皆再拜，坐，次從人再拜，坐。食入，七盞，曲將終，揖從人立，再拜畢，引出。聞曲時，揖臣使起，再拜，下殿。果床出。至丹墀，合班謝宴，舞蹈五拜，各祗候，分引出。大定六年正月，上禦大安殿，受皇太子以下百官及外國使賀，賜宴，文武五品以上侍坐者有定員，為常制。十七年，詔以皇族袒免以上親，雖無官爵封邑，若與宴當有班次。禮官言：「按唐典，皇家周親視三品，大功親、小功尊屬視四品，小功親、緦麻尊屬視五品，緦麻袒免以上視六品。」上命以此制為班次。

朝參常朝儀

天眷二年五月，詳定常朝及朔，望儀，准前代制，以朔日、六日、十一日、十五日、二十一日、二十六日為六參日。後又定製，以朔、望日為朝參，余日為常朝。凡朔、望朝參日，百官卯時至冪次，皇帝辰刻視朝，供禦弩手、傘子直於殿門外，分兩面排立。司辰入殿報時畢，皇帝禦殿坐，鳴鞭。閣門報班齊。執擎儀物內侍分降殿階兩傍，面南立。宿衛官自都點檢至左右親衛，祗應官自宣徽閣門祗候，先兩拜，班首少離位，奏：「聖躬萬福。」兩拜。弩手、傘子先於殿門外東西向排立，俟奏「聖躬萬福」時，即就位北面山呼聲喏，起居畢，即相向對立。擎禦傘直立左班內侍上。都點檢以次升殿，副點檢在少南，東西相向立。左右衛在殿下，東西相向立。閣門乃引親王班，贊班首名以下再拜，訖，班首少離位，奏：「聖躬萬福。」歸位再拜畢，先退。次引文武百僚班首以下應合朝參官，並府運六品以上官，皆左入，至丹墀之東，西向鞠躬畢，閣門通唱，複引至丹墀。閣門贊班首名以下起居，舞蹈五拜，又再拜，畢，領省宰執升殿奏事。殿中侍御史對立於左右衛將軍之北少前，修起居東西對立於殿欄子內副階下，餘退，右出。初，帝就坐，置寶匣於殿階上東南角。後定製，師傅起居畢，禦案始東入，置定，捧案內侍東西分下，侍殿隅。直日主寶捧寶當殿叩欄奏：「封全。」符寶郎及當監印郎中各一員，監當手分令史用印，訖，主寶吏封授主寶，俟奏事畢進封，訖，內侍徹案。若常朝，則親王班退，引七品以上職事官，分左右班入丹墀，再拜，班首稍前起居畢，復位，再拜。宰執升殿，余官分班退。

大定二年五月，命台臣定朝參禮。五品以上官職趨朝朝服，入局治事則展皁。自來朝參，除殿前班外，若遇朔望，自七品以上職事官皆赴。其餘朝日，五品以上職事官得赴，六品以下止於本司局治事。如左右司員外郎、侍御史、記注院等官職，雖不系五品，亦赴朝參。若拜詔，則但有職事並七品以上散官，皆赴。朝參，吏員、令譯史、通事、檢法各於本局待，官員朝退，赴局簽押文字，不得於宮給署押。七品以下流外職，遇朝日亦不合入宮。如左右司都事有須合取奏事，乃聽入宮。七品以上職事官，如遇使客朝辭見日，依朔望日，皆赴。若元日、聖節、拜詔、車駕出獵送迎、詣祖廟燒飯，但有職事並七品以上散官，皆赴。凡親王宗室已命官者年十六以上，皆隨班赴起居。大定五年，右諫議大夫移剌子敬言：「猛安謀克不得與州鎮官隨班入見，非軍民一體之意。」上是其言，責宣徽院令隨班入見。凡班首遇朝參，有故不赴，以次押班。

凡五品以上及侍御史，尚書諸司郎中、太常丞、翰林修撰起居注、殿中侍御史、補闕、拾遺赴召，或假一月以上若除官出使之類，皆通班入見辭、謝，余官於殿門外見。謝班皆舞蹈七拜，辭班四拜，門見謝、辭並再拜。

肆赦儀

大定七年正月十一日，上尊冊禮畢。十四月，應天門頒赦。十一年制同。前期，宣徽院使率其屬，陳設應天門之內外，設御座於應天門上，又更衣禦幄於大安殿門外稍東，南向。閣門使設捧制書箱案於御座之左。少府監設雞竿於樓下之左，竿上置大盤，盤中置金雞，雞口銜絳幡，幡上金書「大赦天下」四字，卷而銜之。盤四面近邊安四大鐵鐶，盤底四面近邊懸四大硃索，以備四伎人攀緣。又設捧制書木鶴仙人一，以紅繩貫之，引以轆轤，置於御前欄幹上。又設承鶴畫台於樓下正中，台以弩手四人對舉。大樂署設宮縣於樓下，又設鼓一於宮縣之左稍北，東向。兵部立黃麾仗於門外。刑部、禦史台、大興府以囚徒集於左仗外。禦史台、閣門司設文武百官位於樓下，東西相向。又設典儀位於門下稍東，南向。宣徽院設承受制書案於畫台之前。又設皇太子侍立褥位於門下稍東，西向。又設皇太子致賀褥位於百官班前。又設協律郎位於樓上前楹稍東，西向。尚書省委所司設宣制書位於百官班之北稍東，西向。司天臺設雞唱生於東闕樓之上。尚衣局備皇帝常服，如常日視朝之服。尚輦設輦於更衣禦幄之前。躬謝禮畢，皇帝乘金輅入應天門，至幄次前，侍中俯伏，跪奏：「請降輅入幄。」俯伏，興。皇帝降輅入幄，簾降。少頃，侍中奏：「中嚴。」又少頃，俟典贊儀引皇太子就門下侍立位，通事舍人引群官就門下分班相向立，侍中奏：「外辦。」皇帝服常朝服，尚輦進輦，侍中奏：「請升輦。」傘扇侍衛如常儀，由左翔龍門踏道升應天門，至御座東，侍中奏：「請降輦升座。」宮縣樂作。所司索扇五十柄，扇合，皇帝臨軒即御座，樓下鳴鞭，簾卷扇開，執禦傘者張於軒前以障日，樂止。東上閣門使捧制書置於箱，閣門舍人二員從，以俟引繩降木鶴仙人。通事舍人引文武群官合班北向立，宮縣樂作。凡分班、合班則樂作，立定即止。典儀曰：「再拜。」在位官皆再拜，訖，分班相向立。侍中詣御座前承旨，退，稍前南向，宣曰：「奉敕樹金雞。」通事舍人於門下稍前東向，宣曰：「奉敕樹金雞。」退復位。

金雞初立，大樂署擊鼓，樹訖鼓止。竿木伎人四人，緣繩爭上竿，取雞所銜絳幡，展示訖，三呼「萬歲」。通事舍人引文武群官合班北向立。樓上乘鶴仙人捧制書，循繩而下至畫台，閣使奉承置於案。閣門舍人四員舉案，又二員對捧制書，閣使引至班前，西向稱：「有制。」典儀曰：「拜。」在位官皆再拜，訖，以制書授尚書省長官，稍前搢笏，跪受，訖，以付右司官，右司官搢笏，跪受，訖，長官出笏，俯伏，興，退復位。右司官捧制書詣宣制位，都事對捧，右司官宣讀，至「鹹赦除之」。所司帥獄吏引罪人詣班南，北向，躬稱：「脫枷。」訖，三呼「萬歲「，以罪人過。右司官宣制訖，西向，以制書授刑部官。跪受訖，以制書加於笏上，退以付其屬，歸本班。典儀曰：「拜。」在位官皆再拜，舞蹈，又再拜。典贊儀引皇太子至班前褥位立定，典儀曰：「拜。」皇太子以下群官皆再拜。典贊儀引皇太子稍前，俯伏，跪致詞，俯伏，興。典儀曰：「再拜。」皇太子以下群官皆再拜，搢笏，舞蹈，又再拜。侍中於御座前承旨，退臨軒宣曰：「有制。」典儀曰：「再拜。」皇太子以下群官皆再拜。侍中宣答，宣訖歸侍位，典儀曰：「再拜。」皇太子已下群官皆再拜，搢笏，舞蹈，又再拜，訖，典贊儀引皇太子至門下褥位，通事舍人引群官分班相向立。侍中詣御座前，俯伏，跪奏：「禮畢。」俯伏，興，退復位。所司索扇，宮縣樂作，扇合，簾降，皇帝降座，樂止。樓下鳴鞭，皇帝乘輦還內，傘扇侍衛如常儀。侍中奏：「解嚴。」通事舍人承敕，群臣各還次，將士各還本所。

臣下拜赦詔儀

宣赦日，於應天門外設香案，及設香輿於案前，又於東側設卓子，自皇太子宰臣以下序班定。閣門官於箱內捧赦書出門置於案。閣門官案東立，南向稱：「有敕。」贊皇太子宰臣百僚再拜，皇太子少前上香訖，復位，皆再拜。閣門官取赦書授尚書省都事，都事跪受，及尚書省令史二人齊捧，同升於卓子讀，在位官皆跪聽，讀訖，赦書置於案，都事復位。皇太子宰臣百僚以下再拜，搢笏，舞蹈，執笏，俯伏，興，再拜。拱衛直以下三稱「萬歲」，訖，退。其降諸書，禮亦准此，惟不稱「萬歲」。其外郡，尚書省差官送赦書到京府節鎮，先遣人報，長官即率僚屬吏從，備旗幟音樂彩輿香輿，詣五裏外迎。見送赦書官，即於道側下馬，所差官亦下馬，取赦書置彩輿中，長官詣香輿前上香，訖，所差官上馬，在香輿後，長官以下皆上馬後從，鳴鉦鼓作樂導至公�耤A從正門入，所差官下馬。執事者先設案並望闕褥位於庭中，香輿置於案之前，又設所差官褥位在案之側，又設卓子於案之東南。所差官取赦書置於案，彩輿退。所差官稱：「有敕。」長官以下皆再拜。長官少前上香，訖，退復位，又再拜。所差官取赦書授都目，都目跪受，及孔目官二員，三人齊捧赦書，同高幾上宣讀，在位官皆跪聽。讀訖，都目等復位。長官以下再拜，舞蹈，俯伏，興，再拜。公吏以下三稱「萬歲」。禮畢。明日，長官率僚屬，音樂送至郭外。

卷三十七 志第十八 禮十

冊皇后儀 奉冊皇太后儀 冊皇太子儀 正旦生日皇太子受賀儀 皇太子與百官相見儀

冊皇后儀

天德二年十月九日，冊妃徒單氏為皇后。前一日，儀鸞司設座勤政殿，南向。設群臣次於朝堂。大樂令展宮縣於殿庭，設協律郎舉麾位於樂縣西北，東向。閣門設百官班位於庭，並如常朝之儀。又設典儀位於班位之東北，贊者二人在南少卻，俱西向。設冊使副位於殿門外之東，又設冊使副受命位於百官班前。又設冊寶幄次二於殿後東廂，俱南向。

其日，諸衛勒所部，略列黃麾細仗於庭。符寶郎奉八寶置於左右。吏部侍郎奉冊，禮部侍郎奉寶匣，皆置於床，訖，出就門外班。大樂令、協律郎、樂工、典儀。贊者各入就位。群官等依時刻集朝堂，俱就次，各服朝服。侍中約刻板奏：「請中嚴。」通事舍人引群官入，就庭東西相向立，以北為上。又引冊使副立於東偏門，西向。門下侍郎引主節，奉節立於殿下東廊橫街北。中書令、中書侍郎帥舉捧冊官，奉冊床立於節南。侍中、門下侍郎帥舉捧寶官，奉寶床立於冊床之南，俱西面。侍中版奏：「外辦。」殿上索扇。協律郎舉麾，宮縣作。皇帝服通天冠、絳紗袍，出自東房，曲直華蓋、警蹕侍衛如常儀。即座，南向坐，簾卷，樂止。通事舍人引冊使副入，宮縣作。使副就受命位，侍中、中書令、門下侍郎、中書侍郎、舉捧官依舊西面立，群臣合班，橫行北面，如常朝之儀，立定。典儀曰：「再拜。」贊者承傳，班首已下群官在位者皆再拜。班首問起居，又再拜。閣門官引攝侍中出班承製，降詣使副東北，西向稱：「有制。」使副稍前，鞠躬再拜，攝侍中宣制曰：「命公等持節授後冊寶。」宣制訖，又俱再拜，侍中還班。門下侍郎引主節詣冊使所，主節以節授門下侍郎、門下侍郎執節西向授太尉，太尉受付主節，主節立於使副之左右。門下侍郎退還班位。中書侍郎引冊床，門下侍郎引寶床，立於冊使東北，西向，以次授與太尉，太尉皆捧受。冊床置於北，寶床置於南。侍中、中書令、禮儀使、舉捧冊寶官及舁床者，退於東西磚道之左右，相向立。門下侍郎、中書侍退還班位。典儀曰：「再拜。」贊者承傳，群官在位者皆再拜，訖，分班東西相向立。捧舉舁冊寶床者進，冊床先行，讀冊官次之，寶床次行，讀寶官次之。舉舁官各分左右，通事舍人引冊使隨之以行，持節者前導。太尉初行，宮縣樂作，出殿門，樂止。攝侍中出班升殿奏：「侍中臣言禮畢。」殿上索扇，簾降，宮縣作。降座，入自東房，樂止。通事舍人引群官在位者以次出。俟太尉、司徒複命，禮畢，還內。

先是，有司預設太尉、司徒本品革車鹵簿於門外至殿門左右排列。俟使副出，鼓吹振作。禮儀使、舉捧官、執節者並抬舁人，以冊寶少駐於泰和門，太尉、司徒及讀冊寶官暫歸幕次。內侍閣門引入泰和殿，俟至殿下位，鼓吹止。有司預供張，泰和殿設皇后座於扆前，殿上垂簾。又設東西房於座之左右稍北。又設受冊位於殿庭西階之南，東向。又設內命婦次於殿之左右。大樂令設宮縣於庭，協律郎設舉麾位於殿上。又設冊寶次於門外。又設行事官次於門左右。又設外命婦次於門之內。其日，諸衛於殿門外略設黃麾細仗。有司設二步障於殿之西階。簾前設扇，左右各十。紅傘一，在西階欄子外。又設舉冊寶案位於使副之前，北向。又設宣徽使位於北廂，南向。司贊設內外命婦以下陪列位於殿庭磚道之左右，每等重行異位北向，內命婦在後。又設司贊位於東階東南，贊者二人在南少退，俱西向。質明，執事官大樂令等各就位。皇后常服，乘龍飾肩輿，至泰和殿後閣，近仗導衛如常儀。宣徽使奏：「中嚴。」冊使副入門，宮縣作，俟冊使庭中立，樂止。冊在北，寶在南，使副立於床後。禮儀使帥持節者立於前，舉捧冊寶官立於冊寶床左右，讀冊寶官各立於其後。宣徽使奏：「外辦。」內侍閣門官引後出後閣，宮縣作。簾卷，皇后降自西階，左右步障傘扇從，至階下，望勤政殿禦閣所在立，樂止。冊使進，立於右，宣曰：「有制。」閣門使內侍贊：「再拜。」冊使宣曰：「制遣太尉臣某、司徒臣某，恭授後冊寶。」閣門使內侍贊：「再拜。」冊使少退。中書令、侍中及舉捧官率抬舁人奉冊寶以次進於前，宮縣作。冊寶床自東階升，並置於殿之前楹間，冊床在北，寶床在南，中留讀冊寶官立位，並去帕及蓋，抬舁人執之，退立於西朵殿。舉抬官分左右相向立，讀冊寶官各立於床之東，西向，立既定，樂止。閣門使內侍贊：「再拜。」捧謝表官以表授左立內侍，內侍以授後，受訖，以付右立內侍，內侍持表立於右。閣門使贊：「再拜。」訖，冊使退，宮縣作。持表內侍以表付閣門官，隨冊使行。冊使副至門，鼓吹振作如來儀，入西偏門，鼓吹止。冊使副至禦閣所在，俯伏，跪奏：「太尉臣某、司徒臣某，奉制授冊寶，禮畢。」俯伏，興，退。持表閣門官進表，近侍接入，進讀，訖，退。

初，冊使退，及門樂止。閣門內侍引後自西階升殿，宮縣作。傘扇止於簾外，退於左右朵殿前。步障止於階下，卷之。後於座前南向立，樂止。中書令詣冊床南立，北向，稱：「中書令臣某，謹讀冊。」讀畢，降自東階，立於欄外第一墀上，西向。次侍中詣寶床南立，北向，揖稱：「侍中臣某，讀寶。」讀畢降階，立於中書令之北，西向。內侍閣門引升座，宮縣作，坐定，樂止。舉捧官以次招抬舁人持帕蓋覆匣床，奉置殿之左右，冊床在東，寶床在西。置訖，舉捧官以次招抬降階，立於中書令、侍中之後，立定，合班北向，閣門贊：「再拜。」拜訖，降東階，退出殿門。其抬舁人置冊寶床於東西訖，各由朵殿下階，於侍中等班後直出殿門，以俟複入，抬舁入宮。受冊表謝訖，內侍跪奏：「禮畢。」閣門引內外命婦陪列者以次進，就北向位。班首初行，宮縣作，至位樂止。閣門曰：「再拜。」命婦皆再拜。閣門引班首自西階升，樂作，至階樂止，進當座前，北向躬致稱賀，訖，降自西階，樂作，至位樂止。閣門曰：「再拜。」舍人承傳，命婦等皆再拜。閣門使前承令，降自西階，詣命婦前西北，東向，稱：「有教旨。」命婦等皆拜，閣門使宣曰：「祗奉聖恩，授以冊寶，榮幸之至，競厲增深。所賀知。」舍人曰：「再拜。」命婦皆再拜，訖，內侍引內命婦還宮。班首初行，樂作，出門，樂止　。內侍引外命婦出次。宣徽使奏稱：「禮畢。」降座，宮縣作，入東房，樂止。歸閣，宮縣作，至閣，樂止。更常服。內侍承教旨，宣外命婦入會，並如常儀。會畢，閣門引命外婦降階，橫班北向，舍人曰：「再拜。」訖，以次出。還宮，如來儀。中書門下侍郎複以引進司帥抬舁人進冊寶入內，付與都點檢司，退。別日，會群官，會妃主宗室等，賜酒，設食，簪花，教坊作樂，如內宴之儀。十一日，朝永壽、永甯兩宮。皇后既受冊，越二日，內侍設座於所禦殿，南向。其日夙興，宣徽使版奏：「中嚴。」質明，諸侍衛宮人俱詣寢殿奉迎，宣徽使版奏：「外辦。」後首飾禕衣禦車，內侍前導，降自西階以出，侍衛如常儀。至太后之裹門外，降車，障扇侍衛如常儀，入立於西廂，東向。將至，宣徽使版奏：「請中嚴。」既降車，宣徽使版奏：「外辦。」太后常服，宣徽使引升座，南向。宣徽使引後進，升自西階，北面再拜，進跪致謝詞。存撫賜酒食，並如家人之儀。禮畢，宣徽使贊：「再拜。」訖。宣徽使引降自西階以出。出門，宣徽使奏：「禮畢。」降座入宮。

奉冊皇太后儀

天德二年正月，詔有司：「擇日奉冊唐殷國妃、岐國太妃，仍別建宮名。合行典禮，禮官檢詳條具以聞。」其日質明，有司各具傘扇，侍衛如儀，及兵部約量差軍兵，並文武百官詣兩宮迎請，引導皇太后入內，並赴受冊殿，入禦幄，侍衛如式。次奉冊太尉等俱以冊置於案，奉寶司徒等俱以寶置於案，皆盛以匣，覆以帕，詣別殿門外幄次。教坊提點率教坊入。侍衛官各就列。皇帝常服乘輿，至別殿後幄次。通事舍人引宣徽使版奏：「中嚴。」復位，少頃，又奏：「外辦。」幄簾卷，教坊樂作，扇合，兩宮皇太后出自後幄，並即御座，南向，扇開，樂止。分左右少退。通事舍人引文武百僚班左入，依品，重行西向，立定。通事舍人喝：「起居。」班依常朝例起居，七拜，訖，引文武百僚班分東西相向立。通事舍人、太常博士贊引，太常卿前導，押冊官押冊而行，奉冊太尉、讀冊中書令、舉冊官等以次從之。次押寶官押寶而行，奉寶司徒、讀寶侍中、舉寶官等以次從之。俱自正門入，教坊樂作，至殿庭西階下少東，北向，於褥位少置，樂止。冊北，寶南。通事舍人、太常博士贊引，太常卿前導，押冊官押冊升，樂作，奉冊太尉等從之，進至兩宮皇太后座前褥位，樂止。兩宮冊寶齊上，齊讀。舉冊官夾侍。奉冊太尉各搢笏，北向跪，俯伏，興，退立。讀冊中書令俱進，向冊前跪奏稱：「攝中書令具官臣某，謹讀冊。」舉冊官單跪對舉，中書令各搢笏，讀訖，執笏，俯伏，興，搢笏，捧冊興，於位東回冊函北向，並進，跪置於御座前褥位。中書令舉冊官俱降，還位。奉冊太尉並降階，東向以俟。押寶官押寶升，樂作，奉寶司徒等從之，進至兩宮皇太后座前褥位，樂止。舉寶官夾侍。奉寶司徒各搢笏，北向跪，俯伏，興，退立。讀寶侍中俱進，當寶前跪奏稱：「攝侍中具官臣某，謹讀寶。」舉寶官單跪對舉，侍中各搢笏，讀訖，執笏，俯伏，興，搢笏，捧寶興，於位東回寶函北向，並進，跪置於御座前褥位冊之南。通事舍人、太常博士贊引太尉、司徒以次應行事官俱降自西階，複本班序立。宣徽使一員詣皇帝禦幄前，俯伏，跪奏：「臣某謹請皇帝詣兩宮皇太后前，行稱賀之禮。」俯伏，興。贊引皇帝再拜，又奏：「請北向跪。」皇帝賀曰：「嗣皇帝臣某言云雲。」俯伏，興，又再拜，訖，又奏：「請皇帝少立。」內侍承旨退，西向稱：「兩宮皇太后旨云云。」皇帝再拜。宣徽使前引，皇帝歸幄，常服乘輿還內，侍衛如來儀。

應階下文武百僚重行立定，通事舍人喝：「拜。」在位皆再拜。通事舍人引太師詣西階升，俯伏，跪奏稱：「文武百僚具官臣某等稽首言，皇太后殿下顯對冊儀，永安帝養。仰祈福壽，與天同休。」俯伏，興，降自西階，復位立定。通事舍人贊：「在位官皆再拜。」舞蹈，三稱「萬歲」，又再拜。宣徽使升自東階，取旨退，臨階西向稱：「兩宮皇太后旨。」通事舍人贊：「在位官皆再拜。」畢，宣曰：「公等忠敬盡心，推崇協力。膺茲令典，感愧良深。」宣訖，還位。通事舍人贊：「謝宣諭，拜。」在位官皆再拜，舞蹈，三稱「萬歲」，又再拜。通事舍人分引應北向官各分班東西立。宣徽使升自東階，奏稱：「具官臣等言，禮畢。」降還位。扇合，皇太后並興，教坊樂作，降座，還殿後幄次，扇開，樂止。通事舍人引宣徽使奏：「解嚴。」中書侍郎等各帥捧冊床官升殿，跪捧冊並置於床，次門下侍郎等各帥捧寶床官升殿，跪捧寶並置於床，訖，通事舍人引詣東上閣門，投進所司。文武百僚以次出。皇太后常服乘輿，各還本宮，引導如來儀。文武百僚詣東上閣門拜表賀皇帝，退。禮畢，各赴本宮，受內外命婦稱賀。所司預於殿內設皇太后御座，司賓引內外命婦於殿庭北向依序立。尚儀奏請，皇太后常服即座。司贊曰：「再拜。」命婦皆再拜。司賓引班首詣西階升，跪賀稱：「妾某氏等言，伏惟皇太后殿下，天資聖善，昭受鴻名，凡在照臨，不勝欣抃。」興，降階復位。司贊曰：「再拜。」內外命婦皆再拜，尚宮承旨，降自西階，於命婦之北東向立，司贊曰：「再拜。」在位者皆再拜，尚宮乃宣答曰：「膺茲典禮，感愧良深。」司贊曰：「再拜。」在位者皆再拜，退。赴別殿賀皇帝，亦如賀皇太后之儀，惟不致詞，不宣答。

冊皇太子儀

大定八年正月，冊皇太子，禮官擬奏，皇太子乘輿至翔龍門，東宮官導從，不乘馬。冊皇太子前三日，遣使同日奏告天地宗廟。冊前一日，宣徽院帥儀鸞司，設御座於大安殿當中，南向。設皇太子次於門外之東，西向。又設文武百僚應行事官，東宮官等次於門外之東、西廊。又設冊寶幄次於殿後東廂，俱南向。又設受冊位於殿庭橫階之南。工部官與監造冊寶官公服，自製造所導引冊寶床，由宣華門入，約宣徽院同進呈畢，赴幄次安置。大樂令帥其屬，展樂縣於庭。

其日，兵部帥其屬，設黃麾仗於大安殿門之內外。其日質明，文武百僚應行事官並朝服入次。東宮官各朝服，自東宮乘馬導從，至左翔龍門外下馬，入就次。通事舍人分引百官入立班，東西相向。次引侍中、中書令、門下侍郎、中書侍郎及捧舁冊寶官，詣殿後幄次前立。少頃，奉冊寶出幄次，由大安殿東降，至庭中褥位，權置訖，奉引冊寶官立於其後。皇太子服遠遊冠、硃明衣出次，執圭，三師三少已下導從，立於門外。侍中奏：「中嚴。」符寶郎奉八寶由東西偏門分入，升置御座之左右。侍中奏：「外辦。」內侍承旨索扇，扇合，皇帝服通天冠、絳紗袍以出，曲直華蓋侍衛如常儀，鳴鞭，宮縣樂作。皇帝出自東序，即御座，爐煙升，扇開簾卷，樂止。典贊儀引皇太子入門，宮縣樂作，至位樂止。師、少已下從入，立於皇太子位東南，西向。典儀贊：「皇太子再拜。」搢圭，舞蹈，又再拜，奏：「聖躬萬福。」又再拜，引近東，西向立。師、少已下並奉引冊寶官等，各赴百官東班，樂作，至位樂止。通事舍人引百官俱橫班北向。典儀贊：「拜。」在位官皆再拜，搢笏，舞蹈，又再拜，起居，又再拜，畢，百官各還東西班。師、少已下並行事官各還立位。典贊儀引皇太子複受冊位，樂作，至位樂止。侍中承旨，稱：「有制。」皇太子已下應在位官皆再拜，躬身，侍中宣制曰：「冊某王為皇太子。」又再拜。通事舍人、太常博士引中書令詣讀冊位，中書侍郎引冊匣置於前，捧冊官西向跪捧，皇太子跪，讀畢，俯伏，興。皇太子再拜。中書令詣捧冊位，奉冊授皇太子，搢圭，跪受冊，以授右庶子，右庶子跪受，皇太子俯伏，興，右庶子以冊，興，置於床，中書令已下退複本班。次通事舍人、太常博士引侍中詣奉寶位，門下侍郎引寶盝立於其右，侍中奉寶授皇太子，搢圭，跪受，以授左庶子，左庶子跪受，皇太子俯伏，興，左庶子以寶興，置於床，侍中已下退複本班。典儀贊：「再拜。」畢，引皇太子退。初行，樂作，左右庶子帥其屬，舁冊寶床匣以出，出門，樂止。侍中奏：「禮畢。」內侍承旨索扇，扇合，簾降，鳴鞭，樂作，皇帝降座，入自西序還後閣，侍衛如來儀，扇開，樂止。侍中奏：「解嚴。」所司承旨，放仗衛以次出。皇太子入次，改服公服，還東宮，導從如來儀。

冊後二日，兵部設黃麾仗於仁政殿門之內外，陳設並如大安殿之儀。百官服朝服。皇太子公服至次，改服遠遊冠、硃明衣。通事舍人引百官入至階下立班，東西相向。典贊儀引皇太子執圭出次，立於門外。侍中奏：「中嚴。」少頃，又奏：「外辦。」皇帝出自東序，即座，簾卷。通事舍人引百官俱橫班北向，典儀贊：「拜。」在位官皆再拜，搢笏，舞蹈，又再拜，起居，又再拜，訖，分班。皇太子捧表入，至拜表位立，俟閣門使將至，單跪捧表，閣門使接表，皇太子俯伏，興，典儀贊：「再拜。」搢圭，舞蹈，又再拜。俟讀表單，侍中承旨退稱：「有制。」典儀贊：「再拜。」興，躬身，侍中宣訖，典儀贊：「再拜。」搢圭，舞蹈，又再拜。引皇太子退。侍中奏：「禮畢。」扇合，鳴鞭，入西序，還後閣，侍衛如來儀。侍中奏：「解嚴。」放仗，百官以次出。後二日，百官奉表稱賀，如常儀。

正旦生日皇太子受賀儀

大定二年，世宗命有司議親王百官及妃主命婦見皇太子禮。有司按唐、宋舊儀，擬親王宗室賀皇太子，依冊畢受賀禮。然唐禮元正複有降階見伯叔、答群官再拜之文，又無妃主命婦見太子之禮。稽古令文，應致恭之官相見，或貴賤殊隔，或長幼親戚，任從私禮。自今若在東宮候皇太子，便服，則當從私禮接見。若三師以下，遇皇太子誕日，在御前，則候皇太子先進酒畢，百官望皇太子再拜，班首跪進酒，又再拜。若賜酒，即當殿跪飲畢，又再拜。以為定製，命班行之。

十二月晦，皇太子奏狀曰：「按禮文，親王並一品宗室皆北面拜伏，臣但答揖而已。雖曰尊宗子，而在長幼惇敘之間，誠所未安。當時遽蒙頒降，未獲謙讓。明日元正，有司將舉此禮，伏望聖慈許臣答拜，庶敦親親友愛之義。」上從其請，命尚書省頒下所司。

若皇太子生日，則公服，左上露臺欄子外。先再拜，二閣使齊揖入欄子內，拜跪，祝畢，就拜，興，復位，再拜，又再拜，棲台進酒，退跪。候飲畢，接盞，復位，轉臺與執事者，再拜。宣徽使以酒進，皇帝親賜酒，接盞稍退跪飲，畢，宣徽使接盞，復位再拜。複揖入欄子內，跪搢笏，受賜物畢，出笏，興，復位，再拜，退更衣，入殿稍東，西向立。皇妃等進勸生日酒，皇太子跪，皇妃等亦跪，飲畢，各再拜。群官致賀，則其日質明，皆公服集於門外，少詹事奏：「請內嚴。」又奏：「外備。」典儀引升座，文武宮臣入，就庭下重行北向立，典儀曰：「再拜。」在位官皆再拜，班首稍前跪奏：「元正首祚。」生日則雲：「慶誕令辰，伏惟皇太子殿下福壽千秋。」賀畢復位，典儀曰：「再拜。」宮臣皆再拜，坐受，分東西序立。次引東宮三師於殿上，三少於殿柱外，北向東上立。皇太子詣南向褥位，典儀曰：「再拜。」師、少皆再拜，班首同前稱賀，復位。執事者酌酒一卮，班首奉進，樂作，飲訖，樂止。回勸師、少畢，各復位。典儀贊師，少再拜，皇太子答拜。師、少出，皇太子就坐。次引親王入欄子內，一品宗室於欄子外，余宗室序班庭下，拜致賀、進酒如上儀。皇太子答拜畢，就坐。複引隨朝三師三公宰執於殿上，三品以上職事官於露階上，四品以下於庭下，北向，每等重行以東為上，立。皇太子詣褥位。典儀曰：「再拜。」上下皆再拜，畢，班首少前致賀，復位，執事者酌酒一卮，班首奉進，樂作，飲畢，樂止。如有進獻如常儀。回勸三師三公，餘殿上群官則令執事者以盤行酒，飲畢，典儀曰：「再拜。」上下皆再拜，乃答拜，引群官以次出。少詹事跪奏：「禮畢。」自是歲賀為定製。

皇太子與百官相見儀

三師三公欄子內北向躬揖，班首稍前問侯，皇太子離位稍前，正南立，答揖。宰執及一品職事官扣欄子北向躬揖，答揖如前。二品職事官欄子外向南躬揖，皇太子起揖。三品職事官露階稍南躬揖，皇太子坐揖。四品以下職事官庭下躬揖，跪問候，皇太子坐受。太子太師、太傅、太保與隨朝三師同。東宮三少與隨朝二品同。詹事已下，並在庭下麵北，每品重行以東為上，再拜，稍前問候，又再拜，皇太子坐受。大定二年所定也。七年，定製，皇太子赴朝，許與親王宰執相見，餘官宗室並迴避。後亦許與樞密使副、御史大夫、判宗正、東宮三師相見。九年，定製，凡皇太子出，於都門三裏外設褥位，三公宰執以下公服重行立，皇太子便服，三公宰執以下鞠躬，班首致辭雲：「青宮萬福。」再拜，皇太子答拜，退。迎、送皆同。

卷三十八 志第十九 禮十一

外國使入見儀 曲宴儀 朝辭儀 新定夏使儀注

外國使入見儀

皇帝即御座，鳴鞭、報時畢，殿前班小起居，引至侍立位。引臣僚左右入，至丹墀，小起居畢，宰執上殿，其餘臣僚分班出。閣門使奏使者入見榜子。先引宋使、副，出笏，捧書左入，至丹墀北向立。閣使左下接書，捧書者單跪授書，拜，起立。閣使左上露階，右入欄內奏：「封全。」轉讀畢，引使、副左上露階，齊揖入欄內，揖使副鞠躬，使少前拜跪，附奏畢，拜起，復位立。待宣問宋皇帝時並鞠躬，受敕旨，再揖鞠躬，使少前拜跪，奏畢，起復位，齊退卻，引使、副左下，至丹墀北向立。禮物右入左出，盡，揖使、副傍折通班，再引至丹墀，舞蹈，五拜，不出班奏：「聖躬萬福。」再拜。揖使副鞠躬，使出班謝面天顏，復位，舞蹈，五拜。再揖副使鞠躬，使出班謝遠差接伴、兼賜湯藥諸物等，復位，舞蹈，五拜。各祗候，引右出，賜衣。次引宋人從入，通名已下再拜不出班，又再拜，各祗候，亦引右出。次引高麗使左入，至丹墀北向略立，引使左上露階，立定。揖橫使鞠躬，正使少前拜跪，附奏畢，拜起，復位立，閣使宣問高麗王時並鞠躬，受敕旨畢，再揖橫使鞠躬，正使少前拜跪，奏畢，拜起，復位，齊退卻，引左下，至丹墀，面殿立定。禮物右入左出，盡，揖使傍折通班，畢，引至丹墀，通一十七拜，各祗候，平立，引左階立。次引夏使見如上儀，引右階立。次再引宋使副左入，至丹墀，謝恩，舞蹈，五拜，各祗候，平立。次引高麗、夏使並至丹墀。三使並鞠躬，有敕賜酒食，舞蹈，五拜，各祗候，引右出。次引宰執下殿，禮畢。

曲宴儀

皇帝即御座，鳴鞭，報時畢，殿前班小起居，到侍立位。引臣僚並使客左入，傍折通班，至丹墀舞蹈，五拜，不出班奏：「聖躬萬福。」又再拜。出班謝宴，舞蹈，五拜，各上殿祗候。分引預宴官上殿，其餘臣僚右出。次引宋使從人入，至丹墀再拜，不出班奏：「聖躬萬福。」又再拜。有敕賜酒食，又再拜，引左廊立。次引高麗、夏從人入，分引左右廊立。果床入，進酒。皇帝舉酒時，上下侍立官並再拜，接盞，畢，候進酒官到位，當坐者再拜，坐，即行臣使酒。傳宣，立飲畢，再拜，坐。次從人再拜，坐。至四盞，餅茶入，致語。聞鼓笛時，揖臣使並人從立，口號絕，坐宴並侍立官並再拜，坐，次從人再拜，坐。食入，五盞，歇宴。教坊謝恩畢，揖臣使起，果床出。皇帝起入閣，臣使下殿歸幕次。賜花，人從隨出戴花畢，先引人從入，左右廊立，次引臣使入，左右上殿位立。皇帝出閣坐，果床入，坐立並再拜，坐，次從人再拜，坐。九盞，將曲終，揖從人至位再拜，引出。聞曲時，揖臣使起，再拜，下殿。果床出。至丹墀謝宴，舞蹈，五拜。分引出。

朝辭儀

皇帝即御座，鳴鞭、報時畢，殿前班小起居，至侍立位。引臣僚合班入，至丹墀小起居，引宰執上殿，其餘臣僚分班出。閣門使奏辭榜子。先引夏使左入，傍折通班畢，至丹墀再拜，不出班奏：「聖躬萬福。」又再拜。揖使副鞠躬，使出班，戀闕致詞，復位，又再拜，唱：「各好去。」引右出。次引高麗使，如上儀，亦引右出。次引宋使副左入，傍折通班畢，至丹墀，依上通六拜，各祗候，平立。閣使賜衣馬，鞠躬，聞敕，再拜。賜衣馬畢，平身，搢笏，單跪，受別錄物過盡，出笏，拜起，謝恩，舞蹈，五拜。有敕賜酒食，舞蹈，五拜。引使副左上露階，齊揖入欄內，揖鞠躬，大使少前拜跪受書，起復位。揖使副齊鞠躬，受傳達畢，齊退，引左下至丹墀，鞠躬，喝：「各好去。」引右出。次引宰執下殿，禮畢。熙宗時，夏使入見，改為大起居。定製以宋使列於三品班，高麗、夏列於五品班。皇統二年六月，定臣使辭見，臣僚服色拜數止從常朝起居，三國使班品如舊。俟殿前班及臣僚小起居畢，宰執升殿，余臣分班畢，乃令行入見及朝辭之禮。凡入見則宋使先，禮畢夏使入，禮畢而高麗使入。其朝辭則夏使先，禮畢而高麗使入，禮畢而宋使入。夏、高麗朝辭之賜，則遣使就賜於會同館。惟宋使之賜則庭授。舊高麗使至闕皆有私進禮，大定五年，上以宋、夏使皆無此禮，而小國獨有之，不可。遂命罷之。六年，詔外國使初見、朝辭則於左掖門出入，朝賀，賜宴則由應天門東偏門出入。

大定二十九年三月，章宗以在諒暗，免宋使朝辭，太常寺言：「若不面授書及傳達語言，恐後別有違失。」遂令宋使先辭靈幄，然後詣仁政殿朝辭，授書。時右丞相襄言：「伏見熙宗聖誕七月七日，以景宣忌辰避之，更為翌日，複用正月十七日受外國賀。今耶誕節若依期，令外方人使過界，恐為雨潦所滯，設能到闕，或值陰雨亦難行禮，乞以正月十一日或三月十五日為聖節，定宋人過界之期。」平章政事張汝霖、參知政事劉瑋等言：「帝王當示信，以雨潦路阻輒改之，或恐失信。且宋帝生日亦五月也，是時都在會甯，上國遣使賜生日，萬里渡越江、河，尚不避霖潦，如期而至。今久與宋好，不可以小阻示以不實。彼若過界，多作程頓亦不至留滯，縱使雨水愆期而入見，猶勝更用他日也。」御史大夫唐括貢、中丞李晏、刑部尚書兼右諫議大夫完顏守貞等亦皆言不可，上初從之，既而竟用襄議，令有司移報，使明知聖誕之實，特改其日以示優待行人之意。承安三年正月，上諭旨有司曰：「此聞宋國花宴，殿上不設餚饌，至其歇時乃備於廊下。今花宴上賜食甚為拘束，若依彼例可乎？且向者人使見辭，殿上亦嘗有酒禮，今已移在館宴矣」。有司奏曰：「曲宴之禮舊矣。彼方，酒一行、食一上必相須成禮。而國朝之例，酒既罷而食始進。至於花宴日，宋使至客省幕次有酒禮，而我使至其幕則有食而無酒，各因其舊，不必相同。古者宴禮設食以示慈惠，今遽更之，恐遠人有疑，失朝廷寵待臣子之意。」乃命止如舊。正大元年十月，夏國遣使修好。二年九月，夏國和議定，以兄事金，各用本國年號，定擬使者見辭儀注雲。蓋夏人自天會議和，臣屬於金八十餘年，無兵革事。及貞祐之初，小有侵掠，以至構難十年，兩國俱敝，至是，始以兄弟之國成和。十月，遣禮部尚書奧敦良弼、大理卿裴滿欽甫、侍御史烏古孫弘毅為報成使。三年十月，夏人告哀，遣中大夫完顏履信為弔祭使。夏人以兵事方殷，各停使聘。四年，遣王立之來聘，未複命而夏亡。

新定夏使儀注

夏國使、副及參議各一，謂之使。都管三。上節、中節各五、下節二十四，謂之三節人從。報至行省，差接伴使與書表人迓於境。入界，則先具驛程腰宿之次。始至京兆行省，翌日賜宴，至河南行省亦然，謂之來宴。將至京，遣內侍一人以油絹複韜三銀盒，貯湯樂二十六品，逆於近境尉氏縣賜之。至恩華館舊名燕賓館，承安三年更名更衣，由宜照門入，預差館伴使、副使二員，書表四人，牽攏官三十人以俟。來使三節人從至會同館，謂之聚廳，先以館伴使名銜付之，而使者亦以其銜呈，然後使、副、都管、上中節人從以次見館伴使。接伴使初相見之儀亦然。次以館伴所書表見人使，館伴所牽攏官與下節人互相參見，畢，乃請館伴、接伴人，使、副，各公服齊出幕次，對行上廳欄子外，館伴在北，對立。先接伴揖，次來使副與館伴互展狀，揖，各傳示，再揖。各就位，請收笏坐，先湯，次酒三盞，置果殽。茶罷，執笏，近前齊起，欄子外館伴在南，對立。先館伴揖，次展接伴辭狀，相別揖，各傳示，再揖，通揖分位。是日，皇帝遣使撫問。天使至館，轉銜如館伴初見之儀。館伴與天使、來使副各公服，齊行至位，對立。請來使副升拜褥望闕立，次請天使升拜褥稍前立。來使副鞠躬，天使言：「有敕。」乃再拜鞠躬。天使口宣辭畢，復位。來使再拜，舞蹈，三拜，復位立。來使與天使各展狀，相見揖，次館伴揖。來使令人傳示，請館伴、天使與來使對行上廳，各赴椅子立，通揖。謹收笏坐，湯酒殽茶並如前，畢，執笏，近前，齊請起，至拜褥，依前對立。請來使副升褥位，進表謝撫問，再拜，副使平立，使跪奉表，天使近前搢笏受之，出笏復位，來使就拜，退，複對立。來使令人傳示館伴，依例書送天使土物，畢，展天使辭狀，相別揖，次館伴揖，各請分位。是後，每旦暮傳示，並牽隴官聲喏如儀。到館之明日，遣使賜酒果，天使初至轉銜後，望拜傳宣皆如撫問之儀。使副單跪，以酒果過其側，拜、舞蹈如儀。上廳湯酒茶畢，詣拜褥位，跪進謝賜酒果表，贈天使土物皆如撫問使禮，押酒果軍亦有土物之贈。乃命閣門副使至館習儀，初轉銜前後皆如館伴相見之儀。湯茶罷，館伴閣副傳示使副，來日入見，例當習儀。來使副回傳示，習儀畢。第二盞後，當面勸習儀承受人酒一盞，先揖，飲酒，再拜退。三盞果茶罷，執笏近前齊起，欄子外南為上，對立。以來日入見，故但揖而不展辭狀，分位。乃以入見榜子付閣門持去，以付禮進司。來使副以書送土物於引進使，及交進物軍員人等，閣門副及習儀承受人各贈土物。

第三日，入見。其日質明，都管、三節人從皆裹帶，館伴與來使副各公服，齊請赴馬台，館伴牽攏官喝：「排馬。」來使牽攏官喝：「牽馬。」各上馬張蓋。都管馬上奉書在使前，至中門外，以外為上，對立，先來使牽攏官兩聲喏，次館伴牽攏官亦然，齊揖，各傳示，再揖，請行。至左掖門外五百步，館伴與使副乃左右易位而行。揖畢，去門百步去傘下馬，出笏，對行。凡後入稱賀、曲宴皆同是儀。來使人從持物者不得入門，牽攏官權收之。客省令二人傳示，館伴與來使各令人回傳示。至客省幕前，館伴所書表在上立，齊揖，乃入幕。先館伴所書表傳示，次來使書表傳示，依前欄子外立，先揖，當面勸酒一盞，再揖，退。引館伴來使入客省幕，內為上，對立揖畢，請分位立。先館伴揖，次展客省起居狀，揖，各傳示，再揖，通揖。請赴位立，再揖，請收笏坐。先湯，次酒三盞，各有果殽。第二盞酒畢，客省乃傳示來使，請都管、上中節勸酒。回傳示畢，引都管、上中節於幕次前階下排立，先揖，飲酒，再揖，引退。第三盞酒畢，茶罷，執笏，近前齊起，幕次前立，通揖畢，各歸本幕次。俟殿上小起居畢，宰執升殿，余臣分班退，閣使奏來使見榜子。乃先請館伴入班。俟閣門招引，乃請客省與來使副對立於幕前，外為上。使者奉書，揖畢對行，至三門外，與引揖閣副揖。使奉書，副出笏後隨，左上露臺殿簷柱外，奉書單跪舊儀於丹墀內奉書，閣使接書，使副就拜，立。閣使右入欄子內，奏：「封全。」轉讀畢，故事皆不讀。引使副入殿欄子內，揖使副鞠躬再拜，引少前跪奏：「弟大夏皇帝致問兄大金皇帝，聖躬萬福。」再拜，興，復位。皇帝乃宣問夏皇帝，使副鞠躬受旨，畢，引使少前跪奏：「弟大夏皇帝聖躬萬福。」拜，復位，立。齊退，左下階，至丹墀北向立。以禮物右入左出，盡，揖使副傍折通班。再引至丹墀，舞蹈，五拜，不出班代奏：「聖躬萬福。」畢，再拜。引使副前，雙跪，皇帝遣人勞問，復位，謝恩，舞蹈，五拜。再揖使副出班，謝面天顏，復位，舞蹈，五拜。再揖閣副鞠躬，引使出班，謝遠差接伴兼賜湯藥諸物，復位，舞蹈，五拜。喝：「各祗候。」引右出，至三門階下，與閣副揖別，與客省同行至幕次前對揖，各歸幕次。引都管、上中節左入，丹墀立，下節於門外階下立，齊鞠躬通名，先再拜，不出班奏：「聖躬萬福。」再拜。下節鞠躬聲喏，初一拜呼「萬歲」，次一拜呼「萬歲」，臨起呼「萬萬歲」。喝：「各祗候。」平立，引右出。乃賜使者衣，拜舞皆如賜酒果之儀，畢，使者與天使對立。次請都管 、三節人從望闕立，天使稍前立，都管人從鞠躬，天使傳敕，拜謝如使儀，就拜畢，謝恩再拜。下節鞠躬聲喏，如入見儀，乃再引入，賜以酒食，閣門招、客省皆如入見儀。至丹墀，謝賜衣物，再拜，舞蹈，三拜，鞠躬。贊：「有敕賜酒食。」舞蹈，五拜。喝：「各祗候。」引右出，如前儀，歸幕。乃請出，館伴與使副幕前對立揖，各傳示，再揖，請行。至元下馬所，複左右易位而行，揖畢，各收笏，上馬至館。又左右易位入門，內為上，對立。先來使牽攏官，次館伴牽攏官，各聲喏，再拜揖，畢，請分位。乃以押伴使賜宴於館。押伴至館，轉名銜回畢，與館伴、來使公服，齊詣褥位對立，押伴稍前立。先請押伴、館伴上褥位，望闕拜，謝坐，再拜，舞蹈，三拜，起。先請押伴上副階上立，乃引使副上褥位，望闕亦謝坐，儀同上。乃與館伴對行上廳。押伴在副階上，與使副展參狀。來使副先令人報上聞，押伴回傳示，再揖。請押伴先入，於卓前椅位立。館伴與使副對揖，各就位立，通揖，請端笏坐，湯入，乃於拜席上排立都管人從。湯盞出，揖起，押伴等離位立。都管人從鞠躬拜，下節人聲喏，如入見儀。呼「萬歲」，畢，喝：「押伴及使副皆就坐。」引三都管、上中節分左右上廳，南入，北為上，下節在西廊下立。候押伴等初盞畢，樂聲盡，坐。至三盞下，食畢，四盞下，酒畢。押伴傳示來使，面勸都管、上中節酒一盞，來使答上聞，以都管、上中節於副階下排立，先揖，飲，傳台旨勸，再揖，退。至五盞下，酒畢，茶入。都管人從於拜席上排立，待茶罷，揖押伴等起，離位立，都管人從鞠躬，喝：「謝恩。」拜，下節聲喏如上儀，就位立。請押伴等齊下廳，赴拜褥對立。先請使副就褥位，謝恩，再拜，舞蹈，三拜，復位。乃請押伴、館伴就褥位，謝如上儀，復位。

第四日，命押宴官、賜宴官就館宴。先賜宴天使轉銜如前儀，各公服，請館伴、天使與來使就褥位對立。先請使副就褥位，望闕立。次請賜宴天使就褥位稍前，使副鞠躬，天使傳宣，使副拜謝，皆如前儀。使副與天使互展狀，起居，揖。次館伴揖，使副令人傳示館伴，依例請賜宴天使茶酒，館伴暫歸幕。來使副與天使主賓對行上廳，於西間內各詣椅位揖，收笏坐。先湯，次酒三盞，果殽。茶罷，執笏，近前請起，賜宴天使暗退。請押宴使至褥位立，次請館伴齊就褥位，望闕再拜。平身，搢笏，鞠躬，三舞蹈，跪左膝三叩頭，出笏就拜，興，再拜復位，對立。請押宴上廳。次請來使副詣褥位，謝坐，再拜，舞蹈，三拜，請分階升廳，欄子外，內為上，對立。先館伴揖，次互展押宴起居狀，相見，揖。各傳示，再揖，通揖，請就位，詣椅位立。通揖，請端笏坐，以禦宴不敢用踏床。湯入，都管、三節人從於拜席上排立。湯盞出，押宴離位立揖，都管人從鞠躬，下節人從聲喏，呼「萬歲」，如入見儀，喝：「各就坐。」請押宴等坐。引都管、上中節分左右上廳，北入，南為上，立。下節於西廊下南入，北為上，立。候押宴等初盞畢，樂聲盡，坐。至五盞後食，六盞、七盞雜劇。八盞下，酒畢。押宴傳示使副，依例請都管、上中節當面勸酒。使者答上聞，複引都管、上中節於欄子外階下排立，先揖，飲酒，再揖，退。至九盞下，酒畢，教坊退。乃請賜宴天使於幕次前。候茶入，乃於拜席排立都管、三節人從。茶盞出，揖起，押宴官等離位立，揖，都管人從鞠躬，喝：「謝恩。」拜，下節聲喏，呼「萬歲」，如入見儀，齊鞠躬，喝：「各祗候。」請押宴等官齊出，分階下廳，與天使對行至拜褥前立。請使副就位望闕謝恩，再拜，舞蹈，三拜，畢，依位立。請押宴、館伴齊詣褥位謝恩。來使乃進謝禦宴表，先再拜，平身立。使跪捧表，天使近前搢笏受表，出笏復位。使就拜，退復位，立。使副上聞，依例書送天使土物，領畢，天使即以物報之，然後展天使辭狀，再揖，次館伴揖，通揖，請分位。是日，來使於宴下監酒等官及教坊人等皆有所贈。

第五日，稱賀。比至客省幕次對立，皆如入見儀。至收笏坐，先湯，次酒三盞，畢，客省傳示來使，辭曰：「請都管、上中節當面勸酒。」回傳示畢，引都管、上中節於幕次前階下排立，先揖，飲酒，再揖，引退。至三盞酒畢，茶罷，出笏近前，齊請出幕次，前外為上，對立，通揖，分位，各歸幕次。候閣門招引時，請客省與使副幕次前，外為上，對立揖。對行至門外階下，與引揖閣副揖。引使副左入，與臣僚合班，至丹墀北向立定。同臣僚先再拜，平身，搢笏，鞠躬，三舞蹈，跪左膝三叩頭，出笏就拜，興，再拜，平立。俟進酒致辭畢，再拜，宣徽使稱：「有制。」又再拜，宣答畢，先再拜，舞蹈，平立，分班。俟皇帝舉酒時，再拜，合班又再拜，上殿，夏使副在御座右第二行北端立。次引都管、上中節左入，至丹墀立，下節門外階下排立，齊鞠躬，通名畢，先再拜，鞠躬，不出班奏：「聖躬萬福。」喝：「拜。」又再拜，下節聲喏呼「萬歲」，如前儀。喝：「各祗候。」畢，平立，再鞠躬，喝：「賜酒食。」聲喏再拜呼「萬歲」，如前儀。引左廊立。待床入，進酒。皇帝飲酒時，上下侍立皆再拜。俟進酒官至位，合坐官再拜，皆坐。即行臣使酒，普傳宣，立飲，再拜，複坐。次人從鞠躬聲喏再拜呼「萬歲」之儀如前。皆坐。至第三盞，傳宣立飲，畢，再拜，複坐。次人從如前，畢，坐。俟致語，聞鼓笛時，揖臣使皆立，俟口號絕，臣使再拜，坐，次人從如前儀，複坐。次至五盞，將曲終，人從立，再如前儀，畢，先引出。臣使起再拜，退至丹墀，合班，謝宴，再拜，舞蹈，三拜，喝：「各祗候。」引出，至三門階下，與閣門副使相揖別，與客省同行，至幕次前對立，先揖，各傳示，再揖，請分位，就幕次。少頃，請館伴與使副出幕次，外為上，對立，先揖，各傳示，再揖，引行，至元下馬處，請左右易位，對立揖，收笏上馬，至館，聲喏相揖分位，與初入見還禮同。

第六日，賜分食，並賜酒果禮。天使至館，與第二日賜酒果禮同。是日，支押分食酒果軍土物，並在館隨局分官員承應人例物。凡裏外門將軍、監廚直長、館都監、監酒食官、承應班祗候、眾廚子、館子、巡護軍、館伴所牽攏官，皆溥及之。第七日，曲宴禮，如前儀。第八日，奉辭之儀。至小起居畢，閣使先奏來使辭榜子。引使者左入，傍折通班，至丹墀再拜，不出班奏：「聖躬萬福。」又再拜。揖副鞠躬，使出班戀闕致詞，復位，再拜，喝：「各好去。」引右出，次引宰執下殿，禮畢。第九日，聚廳，送至恩華館，更衣而行。凡使將至界，報至則差接伴使，至則差館伴使，去則差送伴使，皆有副，皆差書表以從。凡行省來宴、回宴之押宴官，皆從行省定差，就藉以文武高爵長官之職，以為轉銜之光。來回之賜宴天使，皆以閣門祗候往，詔書、口宣皆稟命於都省，以翰林院定撰焉。

夏使至，或許貿易於市二日。使至，所差者館伴使、副各一，監察、奉職、省令史各一，書表四，總領提控官、酒食官、監廚、稱肉官各一，牽攏官三十，尚食局直長、知書、都管、接手、湯藥直長、長行各一，廚子五，奉飲直長一、長行二，奉珍二，儀鸞直長一、長行十，把內外門官二，館外巡防軍三十，把館甲軍六十二，雜役軍六十，過位不通漢語軍十，凡雜役皆衣皁，過食司吏八十，街市廚子四十，方脈雜科醫各一，醫獸一，鞍馬二十四匹，後止備八匹，押馬官一員。又差說儀承受禮直官一員。凡在館鋪陳繳絡器皿什物，戶部差官與東上直閣同點檢。所經橋道皆先期命工部修治之。凡賜衣，使副各三對，人從衣各二對，使副幣帛百四十段，舊又賜貂裘二，無則使者代以銀三錠，副代以帛六十匹，後削之。惟生餼則代以綾羅三十九匹、帛六十二匹、布四匹。金帶三，金鍍銀束帶三，金塗銀鬧裝鞍轡三，金塗銀渾裹書匣、間金塗銀裝釘黑油詔匣及包書、詔匣複各一。朝辭，賜人從銀二百三十五兩，絹二百三十五匹。賜宋、高麗使之物，其數則無所考。

卷三十九 志第二十 樂上

雅樂 散樂 鼓吹樂 本朝樂曲

《傳》曰：「王者功成作樂，治定製禮。」豈二帝三王之彌文哉！蓋有天下者，將一軌度、正民俗、合人神、和上下，舍禮樂何以焉。金初得宋，始有金石之樂，然而未盡其美也。及乎大定、明昌之際，日修月葺，粲然大備。其隸太常者，即郊廟、祀享、大宴、大朝會宮縣二舞是也。隸教坊者，則有鐃歌鼓吹，天子行幸鹵簿導引之樂也。有散樂。有渤海樂。有本國舊音，世宗嘗寫其意度為雅曲，史錄其一，其俚者弗載雲。

雅樂

凡大祀、中祀、天子受冊寶、禦樓肆赦、受外國使賀則用之。初，太宗取汴，得宋之儀章鐘磬樂虡，挈之以歸。皇統元年，熙宗加尊號，始就用宋樂，有司以鐘磬刻「晟」字者犯太宗諱，皆以黃紙封之。大定十四年，太常始議：「歷代之樂各自為名，今郊廟社稷所用宋樂器犯廟諱，宜皆颳去，更為制名。」於是，命禮部、學士院、太常寺撰名，乃取大樂與天地同和之義，名之曰「太和」。文、武二舞。皇統年間，定文舞曰《仁豐道洽之舞》，武舞曰《功成治定之舞》。《貞元儀》又改文舞曰《保大定功之舞》，武舞曰《萬國來同之舞》。大定十一年又有《四海會同之舞》，於是一代之制始備。

明昌五年，詔用唐、宋故事，置所，講議禮樂。有司謂：「雅樂自周、漢以來止存大法，魏、晉而後更造律度，訖無定論。至後周保定中，得古玉鬥於地中，以造尺律，其後牛弘以為不可，止用蘇綽鐵尺，至隋亦用之。唐興，因隋樂不改，及黃巢之亂，樂縣散失，太常博士殷盈孫以周法鑄穀鐘、編鐘，處士蕭承訓等校石磐，合而奏之。至周顯德以黍定律，議者謂比唐樂高五律。宋初亦用王朴所制樂，時和峴以周顯德律音近哀思，乃依西京銅望臬、石尺重造十二管，取聲下王樸一律。景祐初，李照取黍累尺成律，以其聲猶高，更用太府布帛尺，遂下太常樂三律。皇祐中，阮逸、胡瑗改造止下一律，或謂其聲弇鬱不和，依舊用王朴樂。元豐間，楊傑參用李照鐘磬加四清聲，下王朴樂二律，以為新樂。元祐間，範鎮又造新律，下李照樂一律，而未用。至崇甯間，魏漢津以範鎮知舊樂之高，無法以下之，乃以時君指節為尺，其所造鐘磐即今所用樂是也。然以王樸所制聲高，屢命改作，李照乙太府尺制律，人習舊聽疑於太重。其後范鎮等論樂，複用李照所用太府尺、即周、隋所用鐵尺，牛弘等以謂近古合宜者也。今取見有樂，以唐初開元錢校其分寸亦同，則漢津所用指尺殆與周、隋、唐所用之尺同矣。漢津用李照、範鎮之說，而恥同之，故用時君指節為尺，使眾人不敢輕議。其尺雖為詭說，其制乃與古同，而清濁高下皆適中，非出於法數之外私意妄為者也。蓋今之鐘磬雖崇寧之所制，亦周、隋、唐之樂也。閱今所用樂律，聲調和平，無太高太下之失，可以久用。唯辰鐘、辰磬自昔數缺，宜補鑄辰鐘十五，辰磬二十一，通舊各為二十四虡。」上曰：「嘗觀宋人論樂，以為律主於人聲，不當泥於其器，要之在聲和而已。」於是，命禮部符下南京，取宋舊工，更鑄辰鐘十有二。又以舊鐘姑洗、夷則皆高五律，無射高二律，別鑄以補之，乃協。又琢辰磬各十有二，以其半少劣，擇其諧者而用之。初，正隆間，海陵營太廟於汴，貞祐南遷，宣宗修之，以祔諸帝神主。其地，故宋景靈宮之址也。掘其下，得編鐘十三，編磬八，皆刻「大晟」字。時朝廷多故，禮器散亡，竟亦不能備也，

大定十一年，太常議：「按《唐會耍》舊制，南北郊宮縣用二十架，周、漢、魏、晉、宋、齊六朝及唐《開元》、宋《開寶禮》，其數皆同。《宋會耍》用三十六架，《五禮新儀》用四十八架，其數多，似乎太侈。今擬《太常因革禮》，天子宮縣之樂三十六虡，宗廟與殿庭同，郊丘則二十虡，宜用宮縣二十架，登歌編鐘、編磬各一虡。又按《周禮大司樂》：'凡樂，圜鐘為宮，黃鐘為角，太蔟為徵，姑洗為羽。雷鼓、雷鞀、孤竹之管、雲和之琴瑟、雲門之舞，冬日至於地上之圜丘奏之，若樂六變，則天神皆降，可得而禮矣。'六變，謂六成也。唐、宋因之。蓋圜鐘，夾鐘也，用為宮者以上應房、心，有天帝明堂之象也。宮聲三奏，角徵羽各一奏，合陽之奇數，欲神聽之也。凡樂起於陽，至少陰而止，圜鐘自卯至申其數有六，故六變而樂止，則天神皆降，可得而禮也。樂曲之名，唐以'和'，宋以'安'，本朝定樂曲以'甯'為名，今止有太廟祫享樂曲，而郊祀樂曲未備。皇統九年拜天用《乾甯之曲》，今圜丘降神固可就用。今太廟祫享，皇帝升降行止奏《昌甯之曲》，迎俎奏《豐甯之曲》，酌獻、舞出入奏《肅甯之曲》，飲福奏《福甯之曲》，宋《開寶禮》亦可就用。余有郊祀曲名，皇帝入中濆、奠玉幣、迎俎、酌獻、舞出入樂曲，宜皆以'寧'字制名。」遂命學士院撰焉。皇帝入中濆奏《昌甯之曲》，降神、送神奏《乾甯之曲》，昊天上帝奏《洪甯之曲》，皇地祇奏《坤甯之曲》，配位奏《永甯之曲》，飲福奏《福甯之曲》，升降、望燎、出入大小次，並與入中濆同，餘載儀注及樂章。又命太常議文武二舞所當先後，太常議：「按唐、宋郊廟之禮，並先文後武，本朝自行禘祫之禮亦然。惟唐韋萬石建議謂先儒相傳，以揖讓得天下則先奏文，以征伐得天下則先奏武。當時雖從，尋複改之。其以《開元禮》先文後武為定。方丘如圜丘之儀，社稷則用登歌。」

宗廟。皇帝入門，宮縣以無射宮，升殿，登歌以夾鐘，皆奏《昌甯之曲》。迎神、送神奏《來甯之曲》，九成。天德二年，晨稞畢，還小次，方奏迎神曲。大定十一年，朝享，奏依《開元》、《開寶禮》，至版位，即奏黃鐘宮三、大呂角二、太蔟徵二、應鐘羽二，曲詞皆同。進俎，奏《豐甯之曲》。酌獻，宮縣奏無射《大元之曲》。諸室之曲，德帝曰《大熙》，安帝曰《大安》，獻祖曰《大昭》，昭祖曰《大成》，景祖曰《大昌》，世祖曰《大武》，肅宗曰《大明》，穆宗曰《大章》，康宗曰《大康》，太祖曰《大定》，太宗曰《大惠》，熙宗曰《大同》，睿宗曰《大和》，昭德皇后廟曰《儀坤》，世宗曰《大鈞》，顯宗曰《大寧》，章宗曰《大隆》，宣宗曰《大慶》。皇帝還版位及亞終獻，皆奏無射宮《肅甯之曲》。飲福，登歌奏夾鐘宮《福甯之曲》。徹豆，奏《豐甯之曲》，皆用無射宮。大定十二年制，祫禘時享有司攝事，初獻盥洗，奏無射宮《肅甯之曲》。升階，登歌奏夾鐘宮《嘉甯之曲》。餘並與親享同。其別廟昭德皇后、宣孝太子所用，並載儀注、樂章。

舊制，太廟、皇考廟樂工各三十九人。大定二十九年，升祔顯宗，有司以為：「宋之太廟、別廟，堂上樂各四十八人，今之樂工少十八人，擬令皇考廟舊樂工皆充兩廟堂上樂，以應前代九十六人之數。」尚書省議：「古樂工無定數。」遂奏太廟、別廟通以百人為定。明昌六年，創設宮縣，樂工一百五十六人。承安三年，敕：「祭廟用教坊奏古樂，非禮也。其自今召百姓材美者，給以食直，教閱以待用。」泰和元年，命宮縣樂工月給錢粟二貫石，遇正樂工闕，驗色收補。四年，尚書省奏：「宮縣樂工總用二百五十六人，而舊所設止百人，時或用之即以貼部教坊閱習。自明昌間，以渤海教坊兼習，而又創設九十二人。且宮縣之樂行大禮乃始用之，若其數複闕，但前期遣漢人教坊及大興府樂人習之，亦可備用。」遂詔罷創設者。宣宗南遷，祔諸帝主於汴京太廟。禮官言：「祔享禮畢，車駕還宮，至承天門外，百官奉迎，宮縣奏《采茨》。」以樂虡未備，遂止用教坊樂。哀宗遷蔡，天興二年七月丁巳，太祖、太宗及後妃禦容至自汴京，奉安於乾元寺。左宣徽使溫敦七十五奏當用樂。上曰：「樂須太常，奈何？」七十五曰：「市有優樂，可假用之。」權左右司員外郎王鶚奏曰：「世俗之樂，豈可施於帝王之前？」遂止。

樂舞名數。太廟登歌，鐘一虡，磬一虡，歌工四，籥二，塤二，篪二，笛二，巢笙二，和笙二，簫二，七星匏一，九耀匏一，閏餘匏一，搏拊二，柷一，敔一，麾一，一弦琴、三弦琴、五弦琴、七弦琴、九弦琴各二，瑟四。別廟登歌並同。親祠則用金鐘、玉磬，攝祭則用編鐘、編磬。宮縣樂三十六虡：編鐘十二虡，編磬十二虡，大鐘、穀鐘、特磬各四虡。建鼓、應鼓、鞞鼓各四，路鼓二，路鞀二，晉鼓一，巢笙、竽笙各十，簫十，籥十，篪十，笛十，塤八，一弦琴三，三弦、五弦、七弦、九弦琴各六，瑟十二，柷一，敔一，麾一。文舞所執籥、翟各六十四，武舞所執硃幹、玉戚各六十四，引舞所執旌二，纛二，牙杖二，單鞀二，單鐸二，雙鐸二，金鐃二，金錞二，金鉦二，相鼓二，雅鼓二。有司攝祭，宮縣二十虡：編鐘四，編磬四，辰鐘十二。建鼓四，路鼓四，路鞀二，晉鼓一，巢笙、竽笙、簫、塤、篪、笛各八，一弦琴三，三弦、五弦、七弦、九弦琴各六，瑟八，柷、敔各一，麾一。登歌及二舞引舞所執與親祠同。

皇帝受冊寶。前期，大樂令與協律郎設樂縣於殿廷。又設舉麾位二，一於殿西階，一于樂縣西北。又設登歌樂架於殿上。至日，侍中奏：「外辦。」宮縣樂作，皇帝乃出，即坐，樂止。奉寶入門，樂作，置褥位上，樂止。初引時宮縣樂作，至位立定，樂止。寶初行，樂作，至御前置訖，樂止。皇帝受寶訖，樂作，侍中奏：「稱賀。」樂止。皇太子升殿，登歌樂作，復位，樂止。侍中奏：「禮畢。」宮縣樂作，皇帝還幕次，樂止。

禦樓宣赦。前期，大樂署設宮縣於樓下，又設鼓一於宮縣之左。至日，金雞初立，大樂署擊鼓，立訖，鼓止。侍中奏：「外辦。」大樂令撞黃鐘之鐘，右五鐘皆應，《昌甯之樂》作，皇帝乃出。宣讀訖，百官舞蹈，禮畢，大樂令撞蕤賓之鐘，左五鐘皆應，《昌甯之樂》作，皇帝降座，樂止。凡皇帝出入升降及分班合班，皆樂作，坐、立定乃止。其冊命中宮、皇太子、太孫，受外國使賀。宴外國使，皆用宮縣。

散樂

元日、聖誕稱賀，曲宴外國使，則教坊奏之。其樂器名曲不傳。皇統二年宰臣奏：「自古並無伶人赴朝參之例，所有教坊人員只宜聽候宣喚，不合同百寮赴起居。」從之。章宗明昌二年十一月甲寅，禁伶人不得以歷代帝王為戲及稱萬歲者，以不應為事重法科。泰和初，有司又奏太常工人數少，即以渤海，漢人教坊及大興府樂人兼習以備用。

鼓吹樂

馬上樂也。天子鼓吹、橫吹各有前、後部，部又各分二節。金初用遼故物，其後雜用宋儀。海陵遷燕及大定十一年鹵簿，皆分鼓吹為四節，其他行幸惟用兩部而已。

△前部第一：

鼓吹令二人

掆鼓十二金鉦十二

大鼓百二十長鳴百二十

鐃鼓一十二歌二十四

拱辰管二十四簫二十四

笳二十四大橫吹一百二十

△前部第二：

節鼓二笛二十四

簫二十四篳篥二十四

笳二十四桃皮篳篥二十四

掆鼓十二金鉦十二

小鼓百二十中鳴百二十

羽葆鼓十二歌二十四

拱辰管十四簫二十四

△後部第一：

鼓吹丞二人

掆鼓三金鉦三

羽葆鼓十二歌二十四

拱辰管二十四簫二十四

笳二十四節鼓二

鐃鼓十二歌十六

簫二十四笳二十四

小橫吹百二十

△後部第二：

笛二十四簫二十四

篳篥二十四笳二十四

桃皮篳篥二十四

本朝樂曲

世宗大定九年十一月庚申，皇太子生日，上宴於東宮，命奏新聲，謂大臣曰：「朕制此曲，名《君臣樂》，今天下無事，與卿等共之，不亦樂乎？」辭律不傳。十三年四月乙亥，上禦睿思殿，命歌者歌女直詞，顧謂皇太子曰：「朕思先朝所行之事，未嘗暫忘，故時聽此詞，亦欲令汝輩知女直醇質之風。至於文字、語言或不通曉，是忘本也！」二十五年四月，幸上京，宴宗室於皇武殿，飲酒樂，上諭之曰：「今日甚欲成醉，此樂不易得也。昔漢高祖過故鄉，與父老歡飲，擊築而歌，令諸兒和之。彼起布衣，尚且如是，況我祖宗世有此土，今天下一統，朕巡幸至此，何不樂飲！」於時宗室婦女起舞，進酒畢，群臣故老起舞，上曰：「吾來故鄉數月矣，今回期已近，未嘗有一人歌本曲者，汝曹來前，吾為汝歌。」乃命宗室子敘坐殿下者皆上殿，面聽上歌。曲道祖宗創業艱難，及所以繼述之意。上既自歌，至慨想祖宗音容如睹之語，悲感不復能成聲，歌畢，泣下數行。右丞相元忠暨群臣宗戚捧觴上壽，皆稱萬歲。於是諸老人更歌本曲，如私家相會，暢然歡洽。上複續調歌曲，留坐一更，極歡而罷。其辭曰：

猗歟我祖，聖矣武元。誕膺明命，功光於天。拯溺救楚，深根固蒂。克開我後，傳福萬世。無河海陵，淫昏多罪。反易天道，荼毒海內。自昔肇基，至於繼體。積累之業，淪胥且墜。望戴所歸，不謀同意。宗廟至重，人心難拒。勉副樂推，肆予嗣緒。二十四年，兢業萬幾。億兆庶姓，懷保安綏。國家閒暇，廓然無事。乃眷上都，興帝之第。屬茲來遊，惻然予思。風物減耗，殆非昔時。於鄉於裏，皆非初始。雖非初始，朕自樂此。雖非昔時，朕無異視。瞻戀慨想，祖宗舊宇。屬屬音容　，宛然如睹。童嬉孺慕，歷歷其處。壯歲經行，恍然如故。舊年從遊，依俙如昨。歡誠契闊，旦暮之若。於嗟闊別兮，雲胡不樂。

郊祀樂歌

皇帝入中濆，宮縣黃鐘宮《昌甯之曲》：凡步武同。

袞服穆穆，臨於中濆。瞻言圜壇，皇皇後帝。禋祀肇稱，磬香維德。爰暨百神，於昭受職。

降神，宮縣《乾甯之曲》、《仁豐道洽之舞》。圜鐘為宮，黃鐘為角，太蔟為徵，姑洗為羽。圜鐘三奏，黃鐘、太蔟、姑洗皆一奏，詞並同：

我金之興，皇天錫羨。惟神之休，爰茲郊見。有玉其禮，有牲其薦。將受厥明，來甯來燕。

皇帝盥洗，宮縣黃鐘宮《昌甯之曲》：

因天事天，惇宗將禮。爰飭攸司，奉時罍洗。挹彼注茲，乃升壇陛。先事而虔，神勞豈弟。

皇帝升壇，登歌大呂宮《昌甯之曲》：

相在國南，崇崇其趾。烝哉皇王，維時蒞止。至誠通神，克禋克祀。於萬斯年，昊天其子。

昊天上帝，奠玉幣，登歌大呂宮《洪甯之曲》：

穆穆君王，有嚴有翼。佩環鏘然，圜壇是陟。嘉德升聞，馨非黍稷。高明降監，百神受職。

皇地祇，《坤甯之曲》：

肅敬明祇，躬行奠贄。其贄維何？黃琮制幣。從祀群靈，鹹秩厥位。惟皇能饗，允集熙事。

配位太祖皇帝，《永甯之曲》：

肇舉明禋，皇天后土。皇祖武元，爰作神主。功昭耆定，歌以大呂。綏我思成，有秩斯祜。

司徒迎俎，宮縣黃鐘宮《豐甯之曲》：

穆穆皇皇，天子躬祀。群臣相之，罔不敬止。俎豆畢陳，物其嘉矣。馨香始升，明神燕喜。

昊天上帝，酌獻，登歌大呂宮《嘉甯之曲》：

郊禋展敬，昭事上靈。太尊在席，有醑斯馨。酌言獻之，靈其醉止。福祿來宜，以答明祀。

皇地祇，《泰甯之曲》：

袞服穆穆，臨彼泰折。於昭神宮，埋幣瘞血。爰稱匏爵，斟言薦潔。方輿常安，扶我帝業。

配位太祖皇帝，《燕甯之曲》：、

烝哉高後，肇迪丕基。功與天合，配天以推。薦時清旨，孔肅其儀。來甯來燕，福祿綏之。

文舞退，武舞進，宮縣黃鐘宮《咸甯之曲》：

奉祀郊丘，《雲門》變舞。進秉硃幹，停揮翟羽。於昭睿文，複肖聖武。無疆維烈，天子受祜。

亞終獻，宮縣黃鐘宮《咸甯之曲》、《功成治定之舞》：

掃地南郊，天神以俟，於皇君王，克禋克祀。交於神明，玄酒陶器。誠心靖純，非貴食味。

皇帝飲福，登歌大呂宮《福甯之曲》：

所以承天，無過乎質。天其祐之，惟精惟一。泰尊爰挹，馨香薦德。惠我無疆，子孫千億。

徹豆，登歌大呂宮《豐甯之曲》：

大禮爰陳，為豆孔碩。肅肅其容，於顯百辟。皇靈降監，馨聞在德。明禋斯成，孚休罔極。

送神，宮縣圜鐘宮《乾甯之曲》：

赫赫上帝，臨監禋祀。居然來歆，昭答祖配。圜壇四成，神安其位。升歌贊送，天人悅喜。

方丘樂歌

迎神，《鎮甯之曲》。大鐘宮再奏，太蔟角再奏，姑洗徵再奏，南呂羽再奏，詞同：

至哉坤儀，萬匯資生。稱物平施，流謙變盈。禮修泰折，祭極精誠。皇皇靈眷，永奠寰瀛。

初獻盥洗，太蔟宮《肅甯之曲》：

禮有五經，無先祭禮。即時伸虔，惟時盥洗。品物吉蠲，威儀濟濟。錫之純嘏，來歆愷悌。

初獻升壇，應鐘宮《肅甯之曲》：

無疆之德，至哉坤元。沉潛剛克，資生實蕃。方丘之儀，惟敬無文。神其來思，時歆薦殷。

初獻奠玉幣，太蔟宮《億甯之曲》：

禮行方澤，文物備舉。惟皇地祇。昭假來下。奠瘞玉帛，純誠內著。神保是享，陟降斯祜。

司徒捧俎，太蔟宮《豐甯之曲》：

四階秩儀，壇於方澤。昭事皇祇，即陰以墌。潔肆於祊，孔嘉且碩。神其福之，如幾如式。

正位酌獻，太蔟宮《溥甯之曲》：

蕩蕩坤德，物無不載。柔順利貞，含洪光大。籩豆既陳，金石斯在。四海永寧，福祿攸介。

配位酌獻配太宗也，太蔟宮《保甯之曲》：

詞闕。

亞終獻升壇，太蔟宮《咸甯之曲》：

卓彼嘉壇，奠玉方澤。百辟祇肅，八音純繹。祀事孔明，柔祇感格。

徹豆，應鐘宮《豐甯之曲》：

修理方丘，吉蠲是宜。籩豆靜嘉，登於有司。芬芬馨香，來享來儀。郊儀將終，聲歌徹之。

送神，林鐘宮《鎮甯之曲》：

因地方丘，濟濟多儀。樂成八變，靈祇格思。薦餘徹豆，神貺昭垂。億萬斯年，永祐丕基。

詣望燎位，太蔟宮《肅甯之曲》。詞同升壇。

卷四十 志第二十一 樂下

宗廟樂歌 殿庭樂歌 鼓吹導引曲 采茨曲

宗廟樂歌

禘祫親饗。

皇帝入門。宮縣無射宮《昌甯之曲》：（出、入步武同）惟時昇平，禮儀肇興。鳴鑾至止，穆穆造庭。百辟卿士，恪謹迎承。恭款祖考，神宇攸寧。

皇帝升殿，登歌夾鐘宮《昌甯之曲》：（升階及將還板位，皆同登歌）笙鏞既陳，罍樽在戶。升降有容，惟規惟矩。恭敬明神，上儀交舉。永言保之，承天之祜。

皇帝盥洗，宮縣無射宮《昌甯之曲》：惟水之功，潔淨精微。洗爵奠斝，於德有輝。皇皇穆穆，宗廟之威。宜其感格，福祉交歸。

皇帝降階，宮縣無射宮《昌甯之曲》：於皇神宮，象天清明。有來肅肅，相維公卿。禮儀卒度，君子攸甯。孔時孔惠，綏我思成。

迎神，宮縣《來甯之曲》：（黃鐘宮三奏，大呂角二奏，大蔟徵二奏，應鐘羽二奏，詞同）八音克諧，百禮具舉。明德維清，至誠永慕。神之格思，雲軿風馭。來止來臨，千祀燕處。

司徒引俎，宮縣無射宮《豐甯之曲》：維牲維犧，齊明致祠。我將我享，吉蠲奉之。博碩肥腯，神嗜為宜。千秋歆此，永綏黔黎。

始祖酌獻，宮縣無射宮《大元之曲》：惟酒既清，惟餚既馨。苾芬孝祀，在廟之庭。羞於皇祖，來燕來寧。象功昭德，先祖是聽。

德皇帝，《大熙之曲》：萬方欣戴，鴻業創基。瑤源垂裕，綿瓞重熙。式崇毖祀，爰考成規。籩豆有楚，益臻皇儀。

安皇帝，《大安之曲》：爰圖造邦，載德其昌。皇儀允穆，誕集嘉祥。明誠昭格，積厚流光。祇嚴清廟，鐘石琅琅。

獻祖，《大昭之曲》：惟聖興邦，經始之初。鳩民化俗，還定攸居。迪德純儉，志規遠圖。時哉顯祀，精誠有孚。

昭祖，《大成之曲》：天啟璿源，貽慶定基。率義為勇，施德為威。耀武拓境，功烈巍巍。永昌皇祚，均福黔黎。

景祖，《大昌之曲》：丕顯鴻烈，基緒降昌。聖期誕集，邦宇斯張。尊嚴廟祏，昭格休祥。煌煌縟典，億載彌光。

世祖，《大武之曲》：桓桓伐功，天監其明。惟威震疊，惟德綏寧。神策無遺，鴻圖以興。會孫孝祀，遹昭厥成。

肅宗，《大明之曲》：於皇神人，武烈文謨。左右世祖，懷柔掃除。威震遐邇，化漸蟲魚。垂光綿永，成帝之孚。

穆宗，《大章之曲》：烝哉文祖，欽聖弘淵。慈愛忠信，典策昭然。歆此明祀，繁祉綿綿。時純熙矣，流慶萬年。

康宗，《大康之曲》：惟明惟聽，曄曄神功。儀刑世業，昭格上穹。持盈孝孫，薦芳斯豐。錫我祉福，皇化益隆。

太祖，《大定之曲》：功超殷周，德配唐虞。天人協應，平統寰區。開祥垂裕，肇基永圖。明明天子，敬承典謨。

太宗，《大惠之曲》：巍巍德鴻，無為端扆。祚承神功，究馴俗美。清宮緝熙，孝毖時祀。欽奠羞誠，犧樽嘉旨。

熙宗《大同之曲》：昭顯令德，神基丕承。對越在天，享用躋升。於穆清廟，來燕來寧。神其醉止，惟欽克誠。

睿宗，《大和之曲》：皇祖開基，周武殷湯。猗歟聖考，嗣德彌光。啟佑洪緒，長髮其祥。嚴恭廟享，萬世烝嘗。

世宗，《大鈞之曲》：神之來思，甫登於堂。稞圭有瓚，秬鬯芬芳。巍巍先功，啟祐無疆。萬年肆祀，孝心不忘。

顯宗，《大寧之曲》：於皇神宮，有嚴惟清。吉蠲孝祀，惟神之寧。對越在天，綏我思誠。敷祐億年，邦家之慶。

章宗，《大隆之典》：兩紀踐阼，萬方甯康。文經天地，武服遐荒。禮備制定，德隆業昌。居歆典祀，億載無疆。

宣宗，《大慶之曲》：猗歟聖皇，三代之英。功光先後，德被群生。牲粢惟馨，鼓鐘其鏗。神兮來思，歆於克誠。

文舞退，武舞進，宮縣無射宮《肅甯之曲》：明明先皇，神武維揚。開基垂統，萬世無疆。幹戚象功，威儀有光。神保是饗，昭哉降康。

亞終獻，無射宮《肅甯之曲》：涓辰之休，昭祀惟恭。威儀陟降，惟禮是從。籩豆靜嘉，於論鼓鐘。惟皇受祉，監斯德容。

皇帝飲福，登歌夾鐘宮《福甯之曲》：犧牲充潔，粢盛馨香。來格來享，精神用彰。飲此純禧，簡簡穰穰。文明天子，萬壽無疆。

徹豆，登歌夾鐘宮《豐甯之曲》：孝祀肅睦，明德以薦。樂奏九成，禮終三獻。百辟卿士，進徹以時。小大稽首，神保聿歸。

送神，宮縣黃鐘宮《來甯之曲》：潔茲牛羊，清茲酒醴。三獻攸終，神既燕喜。神之去兮，載錫繁祉。萬壽無疆，永保禋祀。

郊祀前，朝享太廟樂歌。

皇帝入門，宮縣無射宮《昌甯之曲》：郊將升禋，廟當告虔。錫鑾戾止，孝實奉先。祀事斯舉，有序無愆。祗見祖考，神意歡然。

皇帝升殿，登歌夾鐘宮《昌甯之曲》：皇皇天子，升自阼階。奠見祖禰，肅然有懷。百禮已洽，八音克諧。既昌且甯，萬福遝來。

迎神，宮縣《來甯之曲》：（黃鐘宮三奏，大呂角二奏，太蔟徵二奏，應鐘羽二奏，詞同）以實應天，報本反始。潔粢豐盛，禮先肆祀。風馬雲車，神之吊矣。來止來宜，而燕翼子。

皇帝盥洗，宮縣無射宮《昌甯之曲》：有水於罍，有巾於篚。帨手拭爵，圭袞有煒。玄酒大羹，德磬維菲。萬年昌寧，皇皇負扆。

皇帝升階，宮縣無射宮《昌甯之曲》：（降階，同）巍巍京師，有嚴神宮。聖主戾止，多士雲從。來享來獻，肅肅其容。將昭大報，庸示推崇。

司徒奉俎，宮縣無射宮《豐甯之曲》：陳其犧牲，惟純與精。苾芬孝祀，於昭克誠。不疾瘯蠡，或剝或亨。洋洋在上，以交神明。

始祖酌獻，宮縣《大元之曲》：猗歟初基，兆我王跡。其命維新，貽謀丕赫。綿綿瓜瓞，國步日辟。堂構之成，焜煌今昔。

獻祖，《大昭之曲》：以聖繼興，成王之孚。民從其化，咸奠攸居。清廟觀德，猗歟偉歟。金石備樂，以奉神娛。

昭祖，《大成之曲》：東夷不庭，皇祖震怒。神武削平，貽厥聖緒。猶室有基，垣墉乃樹。億萬斯年，天保孔固。

景祖，《大昌之曲》：於皇藝祖，其智如神。修法施令，百度惟新。疆宇日廣，海隅鹹賓。功高德厚，耀耀震震。

世祖，《大武之曲》：於皇先王，昭假於天。長駕遠馭，麾斥無前。王業猶生，孫謀有傳。圓壇展禮，敢先告虔。

肅宗，《大明之曲》：猗歟前人，簡惠昭融。相我世祖，成茲伐功。敷佑來葉，帝圖其隆。將修熙事，先款神宮。

穆宗，《大章之曲》：仁慈忠信，惟祖之休。功光岐下，跡掩商丘。言瞻清廟，懷想前修。神其來格，歆茲庶羞。

康宗，《大康之曲》：猗歟前王，惠我無疆。儀刑典法，日靖四方。永言孝思，於乎不忘。昭告大祀，祗率舊章。

太祖，《大定之曲》：天生聰明，俾乂蒸人。惟此二國，為我驅民。撻彼威武，萬邦鹹賓。明昭大報，推而配神。

太宗，《大惠之曲》：維清緝熙，於昭明德。我其收之，駿奔萬國。南郊肇修，大典增飾。清廟吉蠲，純禧申錫。

睿宗，《大和之曲》：維時祖功，肇開神基。昭哉聖考，其德增輝。上動天監，明命攸歸。謀貽翼子，無疆之辭。

文舞退，武舞進，宮縣《肅甯之曲》：先皇開基，比跡殷湯，功加天下，武德彌光。容舞象成，干戈戚揚。於昭報本，懷哉不忘。

亞終獻，宮縣《肅甯之曲》：於皇宗祊，朝獻維時。芬芬酒醴，棣棣威儀。誠則有餘，神之格思。神孫千億，神其相之。

皇帝飲福，登歌夾鐘宮《福甯之曲》：皇皇穆穆，丕承丕基。躬親於禋，載肅載祗。對越在天，神歆其誠。於以飲酒，如川之增。

徹豆，登歌夾鐘宮《豐甯之曲》：物維其時，既豐且旨。苾苾德馨，或將或肆。神之居歆，洽於百禮。於萬斯年，穰穰介祉。

送神，宮縣黃鐘宮《來甯之曲》：濟濟多儀，皇皇雅奏。獻終反爵，薦餘徹豆。神監昭回，有秩斯祐。無疆之福，申錫厥後。

昭德皇后別廟，郊祀前薦享，登歌樂曲。

初獻盥洗，夷則宮《肅甯之曲》：神無常享，時歆精誠。惟誠惟潔，感通神明。先事盥滌，注茲清冷。巾篚既奠，尊彝薦馨。

初獻升、降殿，中呂宮《嘉甯之曲》：有來肅肅，登降以敬。粲粲袨服，鏘鏘佩聲。金石節奏，既協且平。其儀不忒，乃終有慶。

司徒奉俎，奏夷則宮《豐甯之曲》：馨我黍稷，潔我牲牷。降升有節，薦是吉蠲。工祝致告，威儀肅然。神之吊矣，元吉其旋。

酌獻，奏夷則宮《儀坤之曲》：俔天之妹，坤德利貞。圓丘有事，先薦以誠。我酒既旨，我餚既盈。神其居饗，福祿來成。

徹豆，奏中呂宮《豐甯之曲》：明昭祀事，舊典無違。樂既雲闋，神其聿歸。禮之克成，神保斯饗。於萬斯年，迓續丕貺。

祫禘有司攝事。

初獻盥洗，宮縣無射宮《肅甯之曲》：祀事之大，齊栗為先。潔精以獻，沃盥於前。既灌以升，乃薦豆籩。神其感格，歆于吉蠲。

升自西階，登歌奏夾鐘宮《嘉甯之曲》：（餘並同親祀）國有太宮，合食以禮。躋階肅肅，降陛濟濟。鏘然純音，節乃容止。神之格思，永綏福履。

時享，攝事登歌樂章。

初獻盥洗，無射宮《肅甯之曲》：酌彼行潦，維挹其請。潔齊以祀，祀事昭明。顯允辟公，沃盥乃升。神之至止，歆於克誠。

初獻升殿，夾鐘宮《嘉甯之曲》：（餘同親祀，惟不用宮縣）濟濟在庭，祗薦有序。雍容令儀，旋規折矩。爰徂於基，鳴佩接武。敬恭神明，來寧來處。

昭德皇后時享，登歌樂章。

初獻盥洗，無射宮《肅甯之曲》：時祀有章，禮備樂舉。爰潔其盥，亦豐其俎。俯仰升降，中規中矩。神其來格，百神是與。

初獻升殿，夾鐘宮《嘉甯之曲》：（三獻及司徒降，同）假哉神宮，神宮有侐。惟時吉蠲，登降翼翼。歌鐘鏘煌，笙磬翕繹。於昭肅恭，靈釐來格。

司徒奉俎，無射宮《豐甯之曲》：宮庭枚枚，鐘磬喤喤。既儀圭鬯，既奠惣薌。齊莊奉饋，籩豆大房。靈之右饗，流慶無疆。

酌獻，無射宮《儀坤之曲》：於皇坤德，作合乾儀。塗山懿範，京室芳徽，容聲如在，典祀惟時。神其克享，薦祉來宜。

亞終獻，無射宮《儀坤之曲》：嘉羞實俎，高張在庭。申獻合禮終獻改申為三，坤德儀刑。神其是聽，用鬯清明。清明既鬯，來享來寧。

徹豆，夾鐘宮《豐甯之曲》：禮成於終，神心禗禗。惣蕭發馨，樂闕獻已。徒馭孔多，靈輿載轙。青玄悠悠，歸且億矣。

宣孝太子別廟，登歌樂章。

初獻升殿，夾鐘宮《承安之曲》：有腯斯牲，有馨斯齊。美哉洋洋，升降以禮。禮容既莊，樂亦諧止。神之格思，式歆明祀。

酌獻，無射宮《和甯之曲》：於惟光靈，孝德昭宣。高麗有奕，來甯來燕。於薦惟祫，既時既蠲。從我烈祖，載享億年。

亞終獻，《和甯之曲》：金石和奏，豆籩惟豐。祠宮奉事，齊敬精衷。笙吟伊浦，鶴駐緱峰。是保是饗，靈德無窮。

徹豆，夾鐘宮《和安之曲》：寢成奕奕，今茲其時。明稱肇祀，將禮之儀。侯安以懌，羞嘉且時。樂闋獻已，神其饗思。

大定三年十月，追上睿宗冊寶，應鐘宮《顯甯之曲》：天開休運。積仁而昌。命茲昭考，敢忘顯揚。上儀肇舉，涓日之良。來格來享，惠我無疆。

大定十九年，升祔熙宗冊寶樂曲：恢大帝業，敉寧多方。懿德茂烈，金書發揚。肇舉上儀，涓擇吉日。鴻名赫赫，與天無極。

上冊寶，宮縣《靜甯之曲》：日卜其吉，承祀孔肅。廣號追崇，孝心克篤。於乎悠哉，來思晬穆。寶冊既陳，委於宗祝。

皇帝降殿，宮縣《鴻甯之曲》：繼世隆昌，臨朝靜默。追諡鴻名，發輝潛德。玉質金章，煌煌簡冊。涓辰展儀，永傳無極。

殿庭樂歌

大定七年正月，上冊寶，皇帝將升御座，宮縣奏太蔟宮《泰甯之曲》：（降座，同）德隆帝位，承天而興。侯邦來庭，民居安寧。歸美以報，傳之無極。鴻名徽稱，壽時萬億。

冊寶入門，奏《天保報上之曲》：四方既平，功歸聖明。定功巍巍，丕享鴻名。股肱良哉，揄揚元首。儲精優遊，南山等壽。

奉冊寶官將複班位，奏《歸美揚功之曲》：聖德高明，萬邦鹹休。錙銖唐虞，糠骰商周。維時群臣，對揚稽首。天子明明，令聞不朽。

冊寶初行，奏《和甯之曲》：（冊寶將升殿，皇太子自侍立位至降階，曲並同）四方攸同，昭哉成功。時和年豐，諸福來崇。英聲昭騰，和氣充塞。於乎皇王，維壽時億。

皇太子升殿賀，奏《同心戴聖之曲》：穆清皇風，遐方來同。於昭於天，物和歲豐。丕受鴻名，對揚偉跡。純厘穰穰，敷錫罔極。

上壽，皇帝將升御座，宮縣《和甯之曲》。同前。

舉酒，《萬壽無疆之曲》：四海太平，吾皇之功。群臣對揚，誕受鴻名。霞觴瓊腴，君王樂豈。皇天垂休，萬壽無極。

皇太子升階、降階，及與宴官升殿，並奏《和甯之曲》。同前。

進第一爵，登歌奏《王道昌明之曲》：對天鴻休，於以鋪張。巍巍煌煌，超冠百王。皇圖皇綱，時維明昌。祉福無疆，於民敷揚。

行群官酒，宮縣《和甯之曲》。

文舞入，設群官食，奏《功成治定之舞》：（三成止）聖德高明，如天強名。多方治平，功大有成。流於聲音，形於蹈舞。頒觴群臣。以昭禮遇。

進第二爵，登歌奏《天子萬年之曲》：惟明後，馭寰瀛。躋昇平，飛英聲。功三王，德五帝。遊岩廊，億萬歲。

行群官酒，宮縣《和甯之曲》。

武舞入，設群官食，奏《四海會同之舞》：（三成止）地平天成，時和歲豐。迓衡弗迷，率惟敉功。受天之祜，四方來荷。於萬斯年，不遐有佐。

進第三爵，登歌《嘉禾之曲》：景命赫斯歸吾皇，仁風洋洋被遠荒。琛贄旅庭趨明光，氣和薰蒸為嘉祥。殊本合穗真異常，庾如坻京歲且穰。猗歟鴻休超前王，播為聲詩傳無疆。

行群官酒，設群官食。

群官降階，宮縣並奏《和甯之曲》。

皇帝將降御座，奏《泰甯之曲》，並用太簇宮。

大定十一年十一月，行冊禮，皇帝升御座，宮縣《泰甯之曲》：皇皇穆穆，袞服玉趾，如日之升，如山仰止。九賓在列，媚茲天子。願言無疆，介以繁祉。

冊寶入門，奏《天保報上之曲》：穆穆元聖，天迪子保。相維臣工，以奏丕號。揚於路朝，玉牒神寶。於萬斯年，吾君壽考。

奉冊寶官將複班位，奏《歸美揚功之曲》：玉冊玉寶，尊聖天子，丕揚鴻名，昭受帝祉。閎休對天，其隆孰比。臣下同心，翼戴歸美。

皇太子升殿賀，奏《同心戴聖之曲》：大矣我後，徽冊膺受。歡趨彤庭，拜手稽首。休明禦辰，無疆萬壽。靈貺遝來，天地長久。

舉酒，奏《萬壽無疆之曲》：聖德懋昭，民歸天祐。煌煌金書，典冊光受。備樂在庭，八音諧奏。群公奉觴，天子萬壽。

進第一爵，登歌《王道昌明之曲》：明明我皇，道光化溥。百度惟新，禮修樂舉。藻飾太平，爛然可睹。超躋三王，暉映千古。

設群官食，奏《和甯之曲》、《功成治定之舞》：穆穆我君，威折群醜。輝光日新，仁洽九有。容典葳蕤，超前絕後。端拱深嚴，寶冊膺受。

第二爵，登歌奏《天子萬年之曲》：典禮修，惟明後。揚鴻名，燦瓊玖。羅華紳，為萬壽。歌南山，堅且久。

行群官酒，奏《和甯之曲》、《四海會同之舞》：道隆政平，天開有德。萬國和甯，來王來極。昭受鴻名，俯徇列辟。錫飲行觴，歡心各得。

第三爵，登歌奏《嘉禾之曲》：眾瑞畢至昭昇平，爰生嘉禾乃合穗。膴膴大田無南東，稼茂如雲成豐歲。既刈既獲百室盈，擊壤歌沸野老聲。陶唐之民茲其比，帝力何有若自遂。

大定十八年十二月，上受命寶，皇帝將升御座，宮縣奏《泰甯之曲》：（並大呂宮）上帝有赫，懷此明德。畀之神寶，庸鎮萬國。臨軒是膺，登降維則。群臣拜首，年卜萬億。

寶入門，奏《天保報上之曲》：受命大寶，昭答眷佑。珍符明貺，人為天授。文物具舉，韶、濩迭奏。群臣上之，天子萬壽。

群臣合班，奏《歸美揚功之曲》：德冒生民，明明元後。端冕臨軒，神寶是受。群工來賀，鹹拜稽首。無疆無期，享祚長久。

皇太子升殿、並自侍立位降階，宮縣《稱觴介壽之曲》：上儀昭舉，膺時瑞玉。群辟在列，蹌蹌肅肅。袞衣桓圭，歸美稽首。升降惟時，天子萬壽。

舉酒，登歌奏《萬壽無疆之曲》：上帝眷命，純休茲至。誕膺洪寶，光臨大器。稱觴對揚，嵩嶽萬歲。其甯惟永，無疆蔔世。

天德二年十月，冊立中宮，皇帝將升御座，宮縣奏《乾甯之曲》：（降座，同）人道大倫，王化所基。明聖稽古，陰教欲施。臨軒發冊，備舉彝儀。《麟趾》《關睢》，宜播聲詩。

冊寶入門，奏《昌甯之曲》：（出門，同）羽衛充庭，淑旗徽章。禮儀具舉，涓辰以良。相我內訓，來儀椒房。億萬斯年，邦家之光。

將受冊寶、以冊寶入門，宮縣奏《肅甯之曲》：（命婦升、降，同）塗山興夏，《關睢》美周。坤儀之尊，母臨九州。瑤冊禕衣，光配凝旒。地久天長。福祿是遒。

後出閣，奏《順甯之曲》：（升、降座，同）天立厥配，任姒比靈斯。母儀四海，化行六宮。日月並明，乾坤合德。於萬斯年，作儷宸極。

受冊，奏《坤甯之曲》：風化之始，由於壺闈。禮文斯備，爰正坤儀。維順以慈，儷聖同德。則百斯男，垂統無極。

天德四年二月，冊皇太子，皇帝將升御座，宮縣奏《乾甯之曲》：（皆用夾鐘宮）大君有為，先圖本固。涓辰之吉，禮成儲副。文物備陳，聲樂皆具。人心載寧，克昌福祚。

冊使入門，《昌甯之曲》：在天成象，煥乎前星。惟聖時憲，典禮以行。一人有慶，萬邦以貞。社稷之福，浸昌浸明。

皇太子入門，奏《元甯之曲》：（出門，同）皇矣上帝，純佐明聖。篤生元良，日躋德性，冊命主器，萬邦以正。龍樓問寢，億年之慶。

大定八年正月，冊皇太子，皇帝將升御座，宮縣《洪甯之曲》：（並用太簇宮）會朝清明，臨軒備禮。天威皇皇，臣工濟濟。於昭元良，膺茲典冊。對揚閎休，卜年萬億。

皇太子入門，奏《肅甯之曲》：光昭前星，惟天垂象。稽古而行，主器以長。曲禮告成，邇遐屬望。國本既隆，繁厘永享。

群臣合班，奏《嘉甯之曲》：於皇臨軒，禮崇上嗣，維眷之祺，傃方正位。言觀其儀，翔翔濟濟。美歸吾君，太平萬歲。

皇太子複受冊位，奏《和甯之曲》：祖功艱難，經營締構。基牢根深，枝繁葉茂。於昭貽謀，駢休集佑。元良斯貞，吾皇萬壽。

大定二十七年三月，冊皇太孫，皇帝將升御座，宮縣《泰甯之曲》：（並姑洗宮）上天叢休，申錫祚胤。孫謀有詒，臨軒體正。煌煌上儀，欣欣眾聽。隆我邦本，無疆惟慶。

皇太孫入門，奏《慶甯之曲》：（出門，同）寶源流光，流光惟遠。孫謀有貽，慶序昭衍。于樂眾望，於皇備典。動容周旋，承茲嘉羨。

群臣合班，奏《順甯之曲》：冕旒當寧，徽章備舉。彩仗充庭，金石列虡，濟濟多士，翼翼就序。海潤山暉，傾聽樂府。

皇太孫複受冊位，奏《保甯之曲》：禮之攸聞，丕建世嫡。眾論協從，天心不易。名崇震宮，辭著瑞冊。社稷宗廟，無疆夷懌。

鼓吹導引曲、采茨曲

天眷三年九月，駕幸燕京導引曲：（無射宮）五年一狩，仙仗到人間，問稼穡艱難。蒼生洗眼秋光裏，今日見天顏。金戈玉斧臨香火，馳道六龍閑。歌謠到處皆相似，天子壽南山。

天德二年三月，祫享回鑾導引曲：禮成廟享，禦衛拱飛龍，諸道起祥風。太平天子多受福，孝德與天通。鳳簫龍管《韶》音奏，聲在五雲中。粲然文物昭治世，萬億祀無窮。

貞元元年三月，駕幸中都導引曲：（並姑洗宮）鑾輿順動，嘉氣滿神京，輦路宿塵清。鉤陳萬旅隨天仗，縹緲轉霓旌。都人望幸傾堯日，鰲撲溢歡聲。臨觀八極辰居正，寰宇慶昇平。

采茨曲：新都春色滿，華蓋定全燕。時運千齡協，星辰五緯連。六龍承曉日，丹鳳倚中天。王氣盤山海，皇居億萬年。

貞元三年十一月，祫享回鑾采茨曲：（並用）慶成回大駕，仙仗紫雲深。龍袞輝千騎，嵩呼間八音。太平興縟禮，萬國得歡心。孝格迎遐福，穰穰永降臨。

正隆六年六月，駕幸南京導引曲：（並林鐘宮）神宮壯麗，宮殿壓蓬萊，向曉九門開。聖明天子初巡幸，遙駕六龍來。五雲影裏排仙仗，清蹕絕纖埃。都人齊唱昇平曲，更進萬年杯。

采茨曲：雙闕層雲表，澄景開清曉。六龍天上來，馳道平如掃。虞巡五載合，夏諺一遊同。都人欣豫意，寫入頌聲中。

大定三年十月，祫享回鑾采茨、導引曲：（皆應鐘宮。自後親祀，二曲並用）太宮崇烈考，大禮慶初成。彩仗回雲步，天階嚴蹕聲。舜宮合至孝，周《頌》詠維清。介福應穰簡，歡交萬國情。

導引曲：禮行清廟，華黍薦年豐，聖孝與天通。六龍回馭千官衛，玉振珮環風。黃麾金輅嚴天仗，非霧鬱蔥蔥。工歌疊奏昇平曲，福祿自來崇。

大定二十七年三月，皇太孫受冊謝廟導引曲：璿源浚發，衍慶自靈長，聖運日隆昌。震闈顯冊遵彝典，基緒煥重光。練時廟見嚴昭報，禮樂粲成章。精誠潛格神明助，福祿永無疆。

卷四十一 志第二十二 儀衛上

常朝儀衛內外立仗、常行儀衛行仗 法駕黃麾仗

常朝儀衛內外立仗、常行儀衛行仗

金制，天子之儀衛，一曰立仗，二曰行仗。其衛士，曰護衛、曰親軍、曰弩手，曰控鶴、曰傘子、曰長行。立仗則有殿庭內仗、殿庭外仗，凡大禮、大朝會則用之。其朔望常朝，弩手百人分立兩階而已。行仗則有法駕、大駕、黃麾仗，凡行幸及郊廟祀享則用之。其非大禮遠出，則有常行儀衛、宮中導從焉。大抵模仿宋制，錯綜增損而用之。其宿衛則見《兵志》雲。

初，國制，凡朔望常朝日，殿下列衛士，簾下置甲兵。正隆元年，海陵去甲兵，惟存錦衣弩手百人，分立兩階。其儀，都副點檢，公服偏帶。常朝則展紫。左右衛將軍、宿直將軍，展紫，金束帶，各執玉、水晶及金飾骨朵。左右親衛，盤裹紫襖，塗金束帶，骨朵，佩兵械。供禦弩手、傘子百人，並金花交腳襆頭，塗金銅鈒襯花束帶，骨朵。左右班執儀物內侍二十人，展紫，塗金束帶。朝參日，弩手、傘子直於殿門外，分兩面排立。司辰報時畢，皇帝禦殿坐，鳴鞭，閣門報班齊。執擎儀物內侍分降殿階，南向立。點檢司起居，弩手、傘子於殿門外北面山呼聲喏，訖，即於殿門外東西相向排立。都點檢以次三員升殿，都點檢在東近南，左副又少南，右副在西，東向對立。左右衛將軍在殿下東西對立。省臣隨班起居畢，左右司侍郎從宰執奏事。殿中侍御史隨班起居畢，東西對立於左右衛將軍之北，少前。修起居注分殿陛東西對立於殿欄外副階下，以俟。奏事畢，皇帝還閣，侍衛者乃退。

凡遇大禮、大朝會，則有內外立仗。熙宗皇統元年正月，上冊寶，立仗一千一百八十人。自是以後，至海陵時，俱用三千人。世宗大定七年，上冊寶，頗損其數，且以天德、貞元不設車輅，遂並去之。是後，或減至二千，或一千、或八百、或六百人。天德二年，海陵立後，發冊勤政殿，設黃麾細仗，用前六部，攝官七十一，擎執六百七十八人。受冊泰和殿，用後六部，攝官三十六，擎執三百二十二人。大定八年正月，冊皇太子於大安殿，用黃麾半仗二千二百六十五人，奉表於仁政殿用黃麾細仗一千四百二人。二十七年，冊皇太孫，亦如之。

大定八年，黃麾半仗，攝官一百七十五人，擎執二千八十一人，編排職掌九人。

殿庭內仗。以中心東西相向一重，並面北旗幟為中道。左行，自北西向排列。黃麾幡一首，執者三人。碧襴官一，大雉扇二。碧襴官一，中雉扇六，碧襴官一，小雉扇六。碧襴官一，硃團扇六。碧襴官一，睥睨四。碧襴官一，紅大傘一。碧襴官一，紫方傘二。碧襴官一，華蓋一。右行，東向列者，並同。面北，第一行，牙門旗八，共二十四人，分左右。留中道。第二行，監門校尉十二，分左右。第三行，長壽幢一，押旗大將軍一，居中，次東五方龍旗十五，次西五方鳳旗十五。第四行，自內而東，青龍旗五，紅龍旗二十。自內而西，青龍旗五，紅龍旗二十。第五行，同上，又君王萬歲旗一，五人居中。日旗一，五人在左。月旗一，五人在右。第六行，自內而東，天下太平旗、苣紋旗、日月合璧旗、苣紋旗、青龍旗、赤龍旗、河瀆旗、江瀆旗各一，旗五人，排仗通直官一，排仗大將一。未、午、巳、辰、卯、寅旗各一，青天王旗、白天王旗各一。自內而西，祥雲旗、五星連珠旗、祥雲旗、黃龍旗、白龍旗、黑龍旗、淮瀆旗、濟瀆旗各一，旗五人，通直官一，大將一。申、酉、戌、亥、子、醜旗各一、緋天王旗、皁天王旗各一。第七行，自內而東，孔雀旗一，五人。蒼烏旗、兕旗、犛牛旗、騼䮷旗，赤熊旗、白狼旗、金鸚鵡旗、馴犀旗、角端旗、狖鸃旗、騶牙旗、野馬旗、瑞麥旗、甘露旗各一，旗五人。自內而西者同。

外仗。在門外。左邊，西向，自北排列。第一部，第一行，侍御史、大將軍、折沖都尉各一，主帥三。第二行，絳引幡五首十五人，龍頭竿四、弓矢五、揭鼓二、龍頭竿四、儀鍠斧五、龍頭竿四、硃刀盾五、龍頭竿四、綠刀盾五、龍頭竿四、小戟五。第三行，與第一行同。第四行，與第二行同。第二部、第三部、第四部、第五部以次而南，各為前後四行，其名數與第一部同，惟無絳引幡。右五部，東向排列，色數皆同。左第五行，從北，每大旗一，均用小紅龍旗二間之。角宿旗一，三人，均用二。亢宿旗一，三人，均用二。氐宿旗一，三人，均用二。房宿旗一，三人，均用二。心宿旗一，三人，均用二。尾宿旗一，三人，均用二。箕宿旗一，三人，均用二。鬥宿旗一，三人，均用二。牛宿旗一，三人，均用二。女宿旗一，三人，龍旗並黃排襴旗各一。虛宿旗一，三人，紅、黃排襴旗二。危宿旗一，三人，紅、紫排襴旗二。室宿旗一，三人，黃紫排襴旗二。壁宿旗一，三人，紅，黃排襴旗二。重輪旗一，三人，紅、紫排襴旗二。左攝提旗一，三人，黃、紫排襴旗二。青龍旗一，三人，紅、黃排襴旗二。木星旗一，三人，紅、紫排襴旗二。火星旗一，三人，黃、紫排襴旗二。土星旗一，三人，紅、黃排襴旗二。金星旗一，三人，紅、紫排襴旗二。水星旗一，三人，吏兵並紫排襴旗各一。北嶽旗一，三人，吏兵並龍君旗各一。東嶽旗一，三人，龍君並黃熊旗各一。中嶽旗一，三人，黃熊並赤豹旗各一。西嶽旗一，三人，赤豹並力士旗各一。南嶽旗一，三人，力士並虎君旗各一。硃雀旗一，三人，虎君並天馬旗各一。右第五行，從北。奎旗一，三人。婁旗一，三人。胃旗一，三人。昴旗一，三人。畢旗一，三人，觜旗一，三人。參旗一，三人。井旗一，三人。鬼旗一，三人。皆均用二旗如前。柳宿旗一，三人，紅龍並黃排襴旗各一。星宿旗一，三人，紅、黃排襴旗二。張宿旗一，三人，紅、紫排襴旗二。翼宿旗一，三人，紫、黃排襴旗二。軫宿旗一，三人，紅、黃排襴旗二。重輪旗一，三人，紅、紫排襴旗二。右攝提旗一，三人，紫、黃排襴旗二。白虎旗一，三人，紅、黃排襴旗二。東方神旗一，三人，紅、紫排襴旗二。南方神旗一，三人，黃、紫排襴旗二，中央神旗一，三人，紅龍排襴旗二。西方神旗一，三人，紅、紫排襴旗二。北方神旗一，三人，力士並紫排襴旗各一。風伯旗一，三人，力士並虎君旗各一。雨師旗一，三人，虎君並黃熊旗二。雷公旗一，三人，黃熊並赤豹旗二。電母旗一，三人，赤豹並吏兵旗二。北斗旗一，三 人，吏兵並龍君旗二。玄武旗一，三人，龍君並。天馬旗二。三人執一旗者重立，二人各執小旗者亦重立。

殿門外仗，亦從北，留中道。飛麟旗、駃騠旗、鸞旗、麟旗、馴象旗各二，共十人，從中分列為第一重。鶡雞旗、貔旗、玉馬旗、三角獸旗、黃鹿旗各二，共十人，次外分列為第二重。其次，第一部都尉三員，第二部至第五部俱二員，為第三重。又其次五部，各刀盾二十，為第四重。又其次五部，各弓矢二十，為第五重。左右同。

黃麾細仗，攝官八十八人，擎執一千三百五人，編排職掌九人。

內仗，中道左一行，自北西向排列。黃麾幡一首，執者三人。大雉扇六、中雉扇六、小雉扇六、硃團扇六、睥睨四、紅大傘一、紫方傘二、華蓋一，凡傘扇之上皆有碧襴官一。右行東向，排次同。面北，第一行，長壽幢一，居中。牙門旗八，共二十四人，分左右。第二行，君王萬歲旗五人，居中。日旗五人，監門校尉五人，在左。月旗五人，監門校尉五人，在右。第三行，五方龍旗十五在左，五方鳳旗十五在右。第四行，紅龍旗三十四，第五行，紅龍旗三十四，皆分左右。第六行，自內而東，太平、苣紋、合壁、苣紋、赤龍、青龍旗各一，旗五人，通直一人，大將一人。未、午、巳、辰、卯、寅旗各一，青天王旗、白天王旗各一。自內而西，祥雲、連珠、祥雲、黃龍。白龍，黑龍旗各一，旗五人，通直一人，大將一人。申、酉、戌、亥、子、醜旗各一，緋天王旗、皁天王旗各一。第七行，自內而東，河瀆、江瀆、兕、赤熊、馴犀、角端、狖鸃、綱子旗各一，旗五人。自內而西，淮瀆、濟瀆、兕、赤熊、馴犀、角端、狖鸃、綱子旗各一，旗五人。

外仗，左邊西向，自北排列，第一行，五部，侍御史、大將軍、折沖都尉各一，主帥各二。第二行，第一部，絳引幡五首，十五人。龍頭竿四、弓矢五、揭鼓二、儀鍠斧五，龍頭竿四、弓矢五、硃刀盾五、綠刀盾五，龍頭竿四、儀鍠斧五、硃刀盾五、綠刀盾五，龍頭竿四、小戟五，龍頭竿四、小戟五。第二部至五部無絳引幡，餘色並同，以次相接而南。右五部東向，亦如之。左第三行，從北，角、亢、氐、房、心、尾、箕、鬥、牛、女、虛、危、室、壁旗各一，旗三人。次重輪、左攝提、青龍旗各一，木、火、土、金、水星旗各一，北、東、中、南、西嶽旗各一，旗三人。次紫排襴四、黃排襴四、紅排襴四、吏兵旗二、天馬旗一。右第三行，從北，奎、婁、胃、昴、畢、觜、參、井、鬼、柳、星、張、翼、軫旗各一，旗三人。次重輪、右揶提、白虎旗各一，東、南、中、西、北方神旗各一，風伯、雨師、雷公、電母、北斗旗各一，旗三人。次紫排襴四、黃排襴四、紅排襴四、吏兵旗二、天馬旗一。

行仗。天子非祀享巡幸遠出，則用常行儀衛。弩手二百人，軍使五人，控鶴二百人，首領四人，俱服紅地藏根牡丹錦襖、金鳳花交腳襆頭、塗金銀束帶，控鶴或皁帽碧襖，各執金鍍銀蒜瓣骨朵。長行四百人，拳腳襆頭、紅錦四䙆襖、塗金束帶，二人紫衫前導，無執物，餘執列糸骨朵七十八、瓜八十八，鐙三十四，在控鶴前，金吾仗八十、金花大劍六十俱垂紅絨結子、儀鍠斧五十八，在控鶴後。其常朝、禦殿、郊廟、臨幸，凡步輦出入則有近侍導從，執金鍍銀骨朵者二人，左右扇十人，拂子四人，香盒二人，香球二人，節二人，幢二人，盂一人，唾壺一人，淨巾一人，鐁鑼一人，水罐一人，交椅一人，斧一人，皇帝出閣則分立閣門之外，導引至殿，皇帝升座則降階以俟，入閣然後放仗。

法駕黃麾仗

天眷三年，熙宗幸燕，始備法駕，凡用士卒萬四千五十六人，攝官在外。海陵遷都於燕，用黃麾仗萬三百四十八人。天德二年祀廟，用黃麾四千人。世宗即位，凡行幸祀享並用三千人，間亦不滿其數。大定十一年前，祀南郊、朝享太廟及至郊壇，用大駕七千人，此其大較也。

天眷法駕人數。攝官六百九十九人：將軍、大將軍四十三人，折沖、果毅一百二十六人，校尉五十六人，郎將三十四人，帥兵官二百四十六人，統軍六人，都頭六人，千牛一人，旅帥二人，部轄指揮使二人，押纛二人，押衙四人，四色官四人，押旗二人，引駕官四人，進馬四人，押仗通直二人，押仗大將二人，碧襴一十六人，長史二人，鼓吹令二人，鼓吹丞二人，典事五人，太史令一人，太史正一人，司丞一人，府牧一人，刻漏生四人，縣令一人，御史大夫一人，僚佐一十人，進輅職掌二人，夾輅將軍二人，陪輅將軍二人，教馬官二人，四省局官八人，導駕官四十八人，抱駕頭官一人，執扇筤一人，尚輦奉禦二人，殿中少監二人，供奉職官二人，令史四人，書令史四人，押仗二人，殿中侍御史二十四人。諸班直隊二千九百四十五人：鈞容直三百六人人員六，長行三百，執旗一百三十六人，引駕六十二人人員二，長行六十，駕頭天武官一十二人，執從物茶酒班一十一人，禦龍直仗劍六人，天武把行門八人，殿前班擊鞭一十人，禦龍直四十人人員二，長行三十八，骨朵直一百三十四人，部押二人，殿前班行門三十五人，捧日馬隊七百人，奉宸步隊七百人，天武骨朵大劍三百一十人人員一十，長行三百，東第四班三十一人人員一，長行三十，扇筤天武二十人，捧日隊從領人員一十七人，簇輦茶酒班三十一人人員一，長行三十，鈞容直三十一人，人員一，長行三十。招箭班三十三人人員三，長行三十，天武約襴三百一十人。人員一十，長行三百。車輅下駕士六百三十八人：玉輅下一百四十人控馬踏路四，駕士一百二十八，挾輅八，金輅下六十四人控馬踏路四，駕士六十，象輅下駕士四十人，革輅、木輅、耕根車駕士同上，革車二，共五十人，指南、記裏車各三十人，輅車、鸞旗、皮軒車各十八人，黃鉞、豹尾車各十五人，屬車八，共八十人。輦輿下六百八十五人：小輿一，長行二十四人，逍遙一，共三十五人什將節級九，長行二十六，平輦下四十二人什將節級九，人員七，長行二十六，腰輿共一十九人人員一，什將虞候二，長行一十六，大輦下三百七十一人掌輦人員四，什將十二，長行三百五十五，分五番，芳亭輦一，長行六十人，禦馬三十二，共百三十四人。控馬，天武官六十四。挾馬，騎禦馬直長行六十四人。騎禦馬直人員三，天武節級三人，押馬六人，象二十三人。擎執人、舁士共八千七百七十一人。鼓吹樂工九百九十四人。馬六千七十八匹。

天德五年，海陵遷都於燕，用黃麾仗一萬八百二十三人攝官在內，騎三千九百六十九，分八節。

第一節。中道，象二十三人。節級二人，銅鑼，七寶，䃋石、銀鉤各一，鐵鉤二，小旗十五，並服花腳襆頭、青錦絡縫緋䙆衫，金鍍銀雙鹿束帶第一引，七十二人：清道一，武弁、緋雲鶴袍、袴、革帶，執黑漆杖。幰弩一，赤平巾幘、緋辟邪衫、革帶、赤袴。誕馬二，控四人，赤平巾幘、緋繡寶相花衫、銀革帶，纓轡涼屜二副。軺車一，赤馬二，駕士十八人，武弁、緋繡雉大袖衫、白袴。馬，纓轡涼屜、銅面、包尾。縣令一員，朝服，坐軺車。僚佐四員，並朝服。控馬八人，錦帽、絡縫紫衫、大佩、銀帶。紫方傘一，黃抹額、寶相花衫、銀帶、大口袴。硃團扇一，曲蓋一，緋抹額、寶相花衫、革帶、袴。青衣二，青平巾、青衫、袴、革帶，執青竹杖。車輻棒二，赤平巾、緋白澤衫、革帶、赤袴。告止幡二，執者六人，緋抹額、寶相花衫、革帶，袴。傳教幡一，信幡一，各三人，並黃抹額、寶相花衫、革帶、大口袴。小戟十六。服同上。

第二引，二百六十四人：清道二，幰弩一，誕馬四，控八人，服並如前。掆鼓一，金鉦一，平巾幘、緋鸞衫、抹帶、袴、錦螣蛇。大鼓六，黃雷花衫、袴、抹額、抹帶。節一，幢一，麾一，夾槊二，角四，儀刀十，並平巾幘、緋繡寶相花衫，銀革帶、大口袴。革車一，赤馬四，駕士二十五人，武弁、獬豸大袖、勒帛、馬飾如前。府牧一員，朝服坐車。僚佐四員，控馬八人，服並如前。鐃鼓一，簫二，笳二，笛一，篳篥一，並平幘、緋寶相花衫、銀褐抹帶。大橫吹一，緋苣紋袍、袴、抹額、抹帶。青衣四，車輻棒四，紫方傘一，硃團扇四，曲蓋一，告止幡二，六人，傳教幡二，六人，信幡二，六人，小戟四十，服並如前。刀盾三十六，銀褐抹額、寶相花衫、銀革帶、袴。弓矢三十六，錦帽、青寶相花衫、銀革帶、袴。槊三十六。錦帽、紫寶相花袍、革帶、袴。

硃雀旗隊三十四人：折沖都尉三人，平巾幘、紫辟邪衫、革帶、大口鍠、錦螣蛇、橫刀弓矢。皞槊二，平巾幘、緋繡寶相花衫。革帶、袴。硃雀旗一，五人，緋抹額、寶相花衫、革帶、大口袴、橫刀，引夾人加弓矢。弩六，弓矢六，槊十二。並平巾、緋寶相花衫、橫刀、革帶、袴。

龍旗隊七十一人：大將軍一人，朝服。引旗四人，黃抹額、寶相花衫、革帶、大口袴。旗十二，風伯旗一、雨師旗一、雷公旗一、電母旗一、北斗旗一、五星旗五、左右攝提旗二，執、夾共六十人，皆五色寶相花衫、抹額、革帶、袴、橫刀，引夾人加弓矢，後凡執旗者並同。副竿二，錦帽、黃寶相花衫、革帶、袴。護旗四人。加黃抹額、弓矢。

太僕三車八十一人：指南車，駕士三十人，武弁、緋霢繡孔雀大袖、銀褐帶、袴。記裏鼓車，駕士三十人，獬豸大袖。鸞旗車，駕士十八人，瑞鷹大袖。駕車赤馬十二，執黑杖者三人。

外仗。牙門旗隊二十八人：分左右。白澤旗二，執夾各五人，綠具裝冠、人馬甲、錦臂韝、橫刀，引夾加弓矢。金吾牙門旗第一門，牙門旗四，執夾十二人，青寶相花衫、抹額、革帶、大口袴、橫刀，引夾人加弓矢。監門校尉六人。長腳襆頭、緋抹額、獅子裲襠、銀帶、橫刀、弓矢、烏皮靴，後隊同。

前部馬隊，第一隊七十人：折沖、果毅都尉二人，錦帽、緋辟邪袍、袴、革帶、橫刀、弓矢。角宿、亢宿、鬥宿　、牛宿旗四，旗各五人，並五色寶相花衫、抹額、革帶、橫刀，引夾加弓矢。弩六，弓矢十四，並錦帽、青寶相花衫、革帶、袴。槊二十八。緋色衫，餘同上。

第二隊七十人：折沖、果毅都尉二人，白澤衫。氐宿、女宿、房宿、虛宿旗四，旗五人，弩六，弓矢十四，。槊二十八。服、執如前。

第三隊七十人：折沖、果毅都尉二人，心宿、危宿、尾宿、室宿旗四，旗五人，弩六，弓矢十四，槊二十八。服、執如前。

第二節。中道。金吾引駕騎二十人：折沖都尉二人，平巾幘、緋辟邪衫、革帶、袴、橫刀、弓矢。弩六，弓矢六。槊六。並平巾幘、緋寶相花裲襠、革帶、袴。前部鼓吹五百四十七人：鼓吹令二人，長腳襆頭、綠公服、角帶、絲鞭、烏皮靴。府吏四人，長腳襆頭，綠寬衫、角帶、黃絹半臂、烏靴。部轄指揮使一人，平巾幘、紫寶相花衫、革帶、錦螣蛇。主帥四十八人，分五項，平巾幘、緋鸞衫、革帶、袴、執儀刀。掆鼓、金鉦各十二，平巾幘、緋鸞衫、銀褐抹帶、錦螣蛇。大鼓、長鳴各百二十，黃雷花衫、抹額、抹帶。鐃鼓十二，緋苣紋衫、抹額、抹帶。歌二十四，拱辰管二十四，簫二十四，笳二十四，服如鉦鼓，無螣蛇。大橫吹百二十。服如饒鼓。外仗。馬部第四隊六十人：分左右。折沖都尉二人，緋麟衫。箕宿、壁宿旗各一，旗五人，弩六，弓矢十四，槊二十人。服、執並如前隊。第五隊六十人：折沖都尉二人，奎宿、井宿旗各一，旗五人，弩六，弓矢十四，槊二十八。服、執並如前隊。第六隊六十人：折沖都尉二人，緋瑞鷹袍。婁宿、鬼宿旗各一，旗五人，弩六，弓矢十四，槊二十八。服、執並如前隊。第七隊六十人：折沖都尉二人，胃宿、柳宿旗各一，旗五人，弩六，弓矢十四，槊二十八。服、執並如前隊。第八隊六十人：折沖都尉二人，昴宿、星宿旗各一，旗五人，弩六，弓矢十四，槊二十八。服、執並如前隊。第九隊六十人：折沖都尉二人，赤豹袍。畢宿、張宿旗各一，旗五人，弩六，弓矢十四，槊二十八。服、執同前。第十隊七十人：折沖都尉二人，瑞馬袍。觜宿、翼宿、參宿、軫宿旗各一，旗五人，弩六，弓矢十四，槊二十八。服、執如前。步甲隊，第一、第二兩隊百一十人：領軍衛將軍二人，平巾幘、紫白澤袍、袴、帶、錦螣蛇、橫刀、弓矢。犦槊四，平巾幘、緋寶相花袍、大口袴。折沖都尉四人，服如將軍。鶡雞旗二，貔旗二，旗各五人，硃牟甲弓矢四十，硃牟甲刀盾四十。兜牟、甲身、披膊、錦臂韝，行縢、鞋襪、勒甲、革帶。

第三節。中道，前部鼓吹第二，五百二十三人：侍禦在外。節鼓二，笛二十四，簫二十四，篳篥二十四，笳二十四，桃皮篳篥二十四，黑平巾幘、緋對鸞衫、銀褐勒帛、大口袴。主帥二十六人，分四項，革帶、執儀刀、服如上，無勒帛。掆鼓、金鉦各十二，黑平巾幘、緋繡對鸞衫、銀褐勒帛、大口袴、錦螣蛇。小鼓百二十，中鳴百二十，黃雷花袍、袴、抹額、抹帶。羽葆鼓十二，青苣紋袍、抹額、抹帶。歌二十四，拱辰管二十四，簫二十四，笳二十四，服如前色。侍御史二員，朝服。黃麾幡一，三人。武弁、緋寶相花衫、銀褐勒帛、大口袴，執者馬、袴者步。外仗。步甲，第三隊五十二人：折沖、果毅都尉二人，紫瑞馬袍。玉馬旗二，旗五人，青牟甲弓矢四十。服、執並同前隊。第四隊五十二人：折沖、果毅都尉二人，瑞鷹袍。三角獸旗二，旗五人，青牟甲刀盾四十。第五隊五十二人：折沖、果毅都尉二人，白澤袍。黃鹿旗二，旗五人，黑牟甲弓矢四十。第六隊五十二人：折沖、果毅都尉二人，服同。飛麟旗二，旗五人，黑牟甲刀盾四十。第七隊五十二人：折沖、果毅都尉二人，赤豹袍。駃騠旗二，旗五人，銀褐牟甲弓矢四十。第八隊五十二人：折沖、果毅都尉二人，服同。鸞旗二，旗五人，銀褐牟甲刀盾四十。第九隊五十二人：折沖、果毅都尉二人，瑞鷹袍。麟旗二，旗五人，黃牟甲弓矢四十。第十隊五十二人：折沖、果毅都尉二人，馴象旗二，旗五人，黃牟甲刀盾四十。服、執如前。金吾牙門旗第二門，牙門旗四，執夾十二人，監門校尉六人。服、執同第一門。左右屯衛將軍二人，平巾幘、紫飛麟袍、大口袴、錦螣蛇、革帶、橫刀、弓矢。絳引幡二十，執者六十人，武弁、緋繡寶相花衫、銀褐勒帛、大口袴。共八十人。

第四節。中道，六軍儀仗二百五十二人：統軍六人，花腳襆頭、紫繡抹額、孔雀袍、革帶、橫刀、䩴�、器仗、珂馬。都頭六人，長腳襆頭、紫寶相花大袖、革帶、橫刀。神武軍旗二、羽林軍旗二、龍武軍旗二，旗各五人，執人錦帽，引夾人貼金帽。排襴旗四十八、吏兵旗四、力士旗四、赤豹旗四、黃熊旗四、龍君旗四、虎君旗四、掩尾天馬旗六，旗一人，錦帽、五色寶相花衫、革帶、錦臂韝。白簳槍九十，交腳襆頭、五色寶相花衫、抹額、革帶、汗袴。柯舒二十四，鐙杖十八。並貼金帽、五色寶相花衫、革帶。引駕龍墀旗隊六十五人：排仗通直二人，排仗大將二人，並長腳襆頭、紫公服、紅鞓帶、絲鞭、烏皮靴。天王旗四、十二辰旗各一、旗一人，並錦帽、五色寶相花衫、革帶、臂韝。天下太平旗一、五方龍旗五，旗五人，執人錦帽，引夾人貼金帽，服並如上，橫刀、弓矢。君王萬歲旗一、日月旗各一、旗五人。執人錦帽，引夾人貼金帽，服、執已見前例。禦馬六十六人：馬十六匹，匹四人，控馬三十二人，貼金帽、紫寶相花衫、革帶。夾馬三十二人。皁帽、青錦襖、塗金銅束帶。廣武節級一人，錦帽，執黑杖，服同控馬。管押騎禦馬直人員一人。皁帽、紅錦襖、塗金、銅束帶。中道隊三十二人：大將軍一人，朝服、絲鞭。日月合璧旗一、苣紋旗二、五星連珠旗一、祥雲旗二，旗各五人。服、執見前例。長壽幢一。平巾幘、緋寶相花衫、革帶、大口袴。金吾細杖一百人：青龍旗一、白虎旗一、五嶽神旗五、五方神旗五，旗各四人，並四色寶相花衫、青黃銀褐皁抹額、抹帶、橫刀，引夾如前。押旗二人，長腳襆頭、紫公服、紅鞓角帶、烏皮靴。五方龍旗各三、五方鳳旗各三，旗一人，並五色衫、抹額、革帶、橫刀。四瀆旗四，旗五人。並皁寶相花衫、抹額、革帶、橫刀、引夾如前。外仗。黃麾前第一部二百七十二人：殿中侍御史二人，朝服。左右屯衛大將軍二人，折沖都尉二人，平巾幘、紫飛麟袍、革帶、大口袴、錦螣蛇、橫刀、弓矢。主帥二十人，平巾幘、緋寶相花衫、革帶、袴、儀刀。龍頭竿一百，揭鼓六，儀鍠斧二十，小戟二十，弓矢四十，硃縢絡刀盾二十，槊二十，綠縢駱刀盾二十。並青寶相花衫、抹額、抹帶、行螣、鞋襪。第二部二百七十二人：殿中侍御史二人，左右領軍衛大將軍二人，折沖都尉二人，紫繡白澤袍。主帥二十人，龍頭竿一百，揭鼓六，儀鍠斧二十，小戟二十，弓矢四十，硃縢絡刀盾二十，槊二十，綠縢絡刀盾二十。服並緋。第三部二百七十二人：殿中侍御史二人，左右屯衛大將軍二人，折沖 都尉二人，紫瑞鷹袍。主帥二十人，龍頭竿一百，揭鼓六，儀鍠斧二十，小戟二十，弓矢四十，硃縢絡刀盾二十，槊二十，綠縢絡刀盾二十。服並黃，餘同上部。

第五節。中道，八寶香案共三百人：輿士九十六人，平巾幘、緋寶相花衫、大口袴、塗金銀束帶。燭籠三十二，大佩銀腰帶，服同輿士。行馬十六，服同燭籠。碧襴官十六人，弓腳襆頭、碧襴衫、塗金銅束帶、烏皮靴，後四人執長刀。符寶郎八人，長腳襆頭、綠公服、角帶、槐簡、步導。援寶三十二人，人員二人，武弁、紫寶相花衫、革帶、執黑漆杖。長行三十人，緋寶相花衫、執黑漆杖。香案八，輿士三十二人，服同燭籠、行馬。案後金吾仗六，方傘二，大雉扇四，服並同碧襴官。金吾仗十二人，四色官四人，長腳襆頭、綠公服、大口袴、金銅腰帶，前二人執槐簡，後二執金銅儀刀。押仗二人，長腳襆頭、紫公服、紅鞓帶、烏皮靴。金甲二人，披膊，兜牟、鉞斧、錦臂韝、勒甲絛。進馬四人。平巾幘，紫犀牛裲襠、革帶、袴、刀、矢弓。金吾引駕四十九人：千牛將軍一人，千牛十人，郎將二人，並緋繡抹額、紫犀牛裲襠、革帶、大口袴、橫刀、弓矢、珂馬，將軍平巾幘、無抹額，千牛郎將花腳襆頭，餘同。長史二人、長腳襆頭、綠公服、金銅腰帶、袴、烏皮靴。引駕官四人。長腳襆頭、紫公服、紅鞓帶、烏皮靴。中雉扇十二，大傘二，小雉扇四，華蓋二，香蹬一座，八人，火燎一，二人。武弁、緋寶相花大袖、革帶、大口袴。腰輿人員、什將三人，皁帽、紅錦襖、塗金銀束帶。人員執杖。長行十六人，拳腳襆頭、紅錦四䙆襖、塗金銀腰帶。排列官二人，長腳襆頭，紫公服、紅鞓帶、烏皮靴。小輿二十四人，白鞓銀束帶，服同長行人。逍遙輦人員、什將共十六人，皁帽、塗金銀束帶、紅錦方勝練鵲。人員執黑漆杖。長行二十六人，紅地白獅錦襖、塗金銀帶、冠同。平輦人員、什將十六人，皁帽、紅錦團襖、塗金銀帶。輿輦共一百三人。諸班開道旗隊一百七十七人：開道旗一，鐵甲、兜牟、紅背子、劍、緋馬甲。皁纛旗十二，旗一人，黑漆鐵笠、皁皮人馬甲。引駕六十二人，皁帽、紅錦團襖、紅背子、鐵人馬甲、箭、兵械、骨朵。輔龍直一百二人。皁帽、紅背子、骨朵、鐵人馬甲。外仗。黃麾前第四部二百七十二人：殿中侍御史二人，左右武衛大將軍二人，折沖都尉二人，主帥二十人，龍頭竿一百，揭鼓六，儀鍠斧二十，小戟二十，弓矢四十，硃縢絡刀盾二十，槊二十，綠縢絡刀盾二十。黃寶相花衫，餘並如前第一部。第五部二百七十二人。除左右驍衛大將軍與都尉服赤豹袍，龍竿以下服銀褐花衫，餘名色並如前第二部。第六部二百七十二人。除將軍、都尉服瑞馬袍，龍竿以下服皁花衫，餘名色並如前第三部。

第六節。中道，門旗隊一百二十三人：騎執門旗四十，五方色龍旗十，步執紅龍門旗六十，麋旗一，簇輦紅龍旗八，日月旗二，麟旗一，鳳旗一，旗皆一人。並鐵甲、兜牟、紅錦襖、紅背子，馬執者惟紅背子，步執門旗仍帶劍。金輅，皇太后乘之，公主侍坐，故在玉輅之前。駕士九十四人，赤平巾幘、緋繡對鳳大袖、緋抹額、赤袴、鞋襪。擊鞭內侍十人，皁帽、紅錦襖、塗金銀束帶。駕頭下，禦床也。抱駕頭內侍一人，長腳襆頭、紫羅公服、塗金銀束帶。控馬二人，錦帽、錦絡縫寬衫、銀大佩腰帶。廣武官十二人，錦帽、白鞓銀束帶、襖。茶酒班執從物十一人，水罐二、香球二、唾盂一、廝羅一、手巾一、禦椅三人、踏床一，皁帽、碧錦團襖、紅錦背子、塗金銀束帶。共百三十人。拱聖直，人員二人。長行三十八人。真珠頭巾、紅錦四䙆襖、塗金銀束帶。導駕官四十二人，朝服。從人八十四，錦帽、紫絡縫寬衫、大佩銀腰帶。仗劍六人，皁帽、紅錦團襖、紅錦背子、鐵甲、弓矢、器械。廣武把行門八人，殿班把行門三十五人。服並如仗劍。玉輅，帝後同乘，太子陪坐。駕士百二十八人，服如金輅，惟用青色。千牛將軍一人，具裝，執長刀於輅右。左右點檢二人，披金甲。夾輅大將軍二人，陪輅將軍二人，並朝服。進輅職掌二人，長腳襆頭、紫寬衫、塗金銀腰帶。教馬官二人，長腳襆頭、緋抹額、紫寶相花衫、塗金銀腰帶。部押二人，皁帽、鐵甲、紅錦襖、執骨朵。挾輅八人，控踏路馬四人，馬二匹，銅面、包尾、涼屜，人服如駕士。共一百五十三人。龍翔馬隊二十隊，六百二十人，分左右，每隊人員三人，皁帽、鐵甲、紅錦襖、紅背子、弓矢、劍、骨朵、甲馬。殿侍二十八人。鐵甲、紅錦背子、弓矢、器械、甲馬。東第五班，金槍六隊，每隊旗三人、槍二十五人，內二十人佩弓矢。共一百六十八人。並裹鐵兜牟、金槍。銀槍六隊，每隊旗三人、槍二十五人，內二十人佩弓矢。共一百六十八人，並裹鐵笠，銀槍。東第四班，二隊，每隊旗三人、弩二十五人，共五十六人。鐵笠、兜牟。神勇步隊七百人：分左右作四重，每重人員十，皁帽、紅錦團襖、弓矢、器械、骨朵。長行六百六十人，並鐵兜牟、甲。內拱聖骨朵直一百六十四人，拱聖槍直一百六十四人，內執子旗者二人，餘執槍。拱聖弓箭直一百六十六人，弓矢、器械、執骨朵。拱聖弩直一百六十六人。挾弩、䩴�。廣武骨朵大劍三百一十人：指揮使五人，紅錦襖、紅背子。都頭五人，紅襖、紅背子、並皁帽、塗金腰帶、骨朵。長行三百人。內一百人簇四金鵬錦帽、紫 孔雀寬襖、白鞓銀束帶、骨朵，二百人金鍍銀花硃紅笠、緋對鳳寬襖、銀帶、執銀花大劍。導駕官四十二員，從者八十四人。服已見前。外仗。青龍白虎隊五十二人：果毅都尉二人，青龍旗一、白虎旗一，旗五人，弩六人，弓矢十四，槊二十。服已見前。

第七節。中道，駕後輔龍直樂三十一人：拍板一，篳篥十五，笛十四，人員一人。長行三十人，樂器自備，並皁帽、紅錦襖、塗金束帶，並馬。人員執骨朵。扇筤二十五人：執筤官一人，控馬二人，服並如前例。紅龍扇二，長腳襆頭、紫公服、塗金銀束帶。廣武二十人：錦帽、繡寬襖、白鞓銀束帶、紫對鳳十領、緋對鳳十領。七寶輦輿士四十二人：什將、人員十六人，皁帽、紅錦團襖。長行二十六人。盤裹襆頭、紅錦四䙆襖、塗金束帶。持鈒隊五十人：旅帥二人，服如都尉。重輪旗二，旗五人，服同前例。紅羅大傘二，大雉扇八，小雉扇八，紅羅繡華蓋一，武弁、緋寶相花衫、革帶、袴、錦螣蛇。硃團扇八，黃寶相花衫。真武幢一，皁寶相花衫。睥睨八，緋寶相花大袖。麾一，幢一。紫寶相花衫、銀褐抹帶。後部鼓吹三百三十七人：鼓吹丞二人，典士四人，部轄指揮使一人，主帥十八人，金鉦、掆鼓各三，羽葆鼓十二，歌二十四，拱辰管二十四，簫二十四，笳二十四，節鼓二，鐃鼓十二，歌十六，簫二十四，笳二十四，小橫吹一百二十。青苣紋袍、抹額、抹帶，餘並與前同。金吾牙門旗第三門，牙門旗四，旗三人，監門校尉六人。服、執同第一門。黃麾後第一部二百七十二人，第二部二百七十二人，第三部二百七十二人，殿中侍禦、衛大將軍、折沖都尉、龍頭竿以下名色，並如前三部。

第八節。中道，後部鼓吹第二，百二十人：笛二十四，簫二十四，篳篥二十四，笳二十四，桃皮篳篥二十四。服並如前。屬車八，牛二十四，駕士八十人。武牟、緋繡雲鶴大袖、銀褐抹帶、大口袴。黃鉞車，赤馬二，駕士十五人。武牟、緋對鵝大袖、銀褐抹帶、大口褥。豹尾車，赤馬二，駕士十五人。武弁、緋立豹大袖、銀褐抹帶、大口袴。玄武隊六十一人：金吾折沖都尉一人，平巾幘、紫辟邪袍、革帶、袴、螣蛇、橫刀、弓矢。皞槊二，平巾幘、緋寶相花衫、革大帶。仙童旗一、玄武旗一、螣蛇旗一、神龜旗一、旗五人，服、執如前例。槊十九，弓矢十五，弩四。平巾幘、緋寶相花衫、革帶、袴。黃麾後第四部二百七十二人，第五部二百七十二人，第六部二百七十二人，攝官名數服色並如前第四、第五、第六部。絳引幡二十，執者六十人。並武弁、緋繡寶相花衫、銀褐抹帶、大口袴。諸從駕官並於仗後陪從，朝服不足者公服。凡應乘馬者，並同宋制。

卷四十二 志第二十三 儀衛下

大駕鹵簿 皇太后皇后鹵簿 皇太子鹵簿 親王傔從 諸妃嬪導從 百官儀從

大駕鹵簿

世宗大定三年，袷享，用黃麾仗三千人。分四節：第一節，無縣令、府牧，即用黃麾前三部，次前部鼓吹，次金吾牙門旗，次駕頭，次引駕龍墀隊，次天王、十二辰等旗。第二節，黃麾第四、第五部，次君王萬歲日月旗，次禦馬，內增控馬司圉、挾馬司圉各一十六人，次日月合璧、五星連珠等旗，次八寶，內增執黑杖傳喝一十八人在香案前，次七寶輦。第三節，黃麾後第一、第二部，次玉輅，次栲栳隊，次導駕門仗官。第四節，黃麾後第三、第四、第五部，次金輅，次牙門旗，次後部鼓吹。大定六年九月，西京還都，用黃麾仗二千五百四十二人攝官在內，騎七百六十二匹。分四節：第一節，攝官五十四人，執擎三百二人，樂工一百七十人。第二節，攝官三十二人，執擎三百七十六人。第三節，仗內攝官四十四人，導駕官四十二人。門仗官一百人，玉輅青馬八、駕士一百四十人，護駕栲隊五百人，執擎二百四十二人。第四節，攝官五十人，金輅赤馬八、駕士九十四人，控鶴二十二人，樂工八十四人，執擎二百九十人。是歲，上還自西京，有司備儀仗，皇太子乘綴輅，上疑其非禮，以問禮官，無能知者，上怒，皆責降之。明年，將冊皇太子，宰臣奏當備儀仗告廟，上曰：「前朕受尊號謁謝，但令朕用宋真宗故事，朝服乘馬，於禮甚輕，今皇太子乃用備禮何耶？」丞相良弼謝，上徐曰：「此文臣因循，不加意爾。」先是，凡行幸皆役民執仗，是後詔以軍士易之。

大定十一年，將有事於南郊，朝享太廟，右丞石琚奏其禮，上曰：「前朝漢人祭天，惟務整肅儀仗，此自奉耳，非敬天也。朕謂祭天在誠，不在儀仗之盛也，其減半用之。」於是，遂增損黃麾仗為大駕鹵簿，凡用七千人攝官在內，分八節。

第一節。第一引，七十人，縣令。第二引，二百六十四人，府牧。第三引，二百二十九人，御史大夫，名色與府牧同，頗損其數，而增行止旗一。

第二節。金吾皁纛旗一十二人，硃雀隊三十四人，指南、記裏鼓車皆五十二人，鸞旗車一十八人。前部鼓吹一百二十九人。清遊隊七十二人：內白澤旗二，旗五人，綠具裝冠、綠皮甲勒皮、錦臂韝、橫刀，引夾加弓矢，綠皮馬甲、包尾全。折沖都尉二人，黑平巾幘、紫繡辟邪袍、革帶、銀褐大口袴、錦螣蛇、橫刀、弓矢。弩六、弓矢二十四，槊三十。並錦帽、青繡寶相花衫、革帶、銀褐大口袴。佽飛隊四十八人：內果毅都尉二，黑平巾幘、紫繡飛麟袍、革帶、銀褐大口袴、錦螣蛇，佩橫刀、弓矢。虞候佽飛三十人，鐵甲、兜牟、橫刀、弓矢、黑馬甲全。鐵甲佽飛一十六人。服、執如上。前部馬隊，第一隊六十四人，第二、第三隊皆六十人，第四、第五隊皆五十八人。殳叉仗五十四人：內帥兵官二人，黑平巾幘、緋寶相花衫、革帶、銀褐大口袴，執儀刀。殳二十六，叉二十六。五色寶相花衫、抹額、抹帶、行縢、鞋襪。行止旗一。緋繡寶相花衫、抹額、銀褐抹帶、大口袴。

第三節。前部鼓吹第二，三百六十九人。前步甲隊，第一至第五隊皆四十二人。衙門旗二十人。黃麾前第一部一百五十人，第二部一百二十人。殳叉仗五十八人。行止旗一。

第四節。黃麾幡三人，六軍儀仗二百二十六人，禦馬三十三人，黃麾前第三至第五部皆一百二十人，青龍白虎隊五十二人，殳叉仗五十六人，行止旗一。

第五節。八寶二百三十二人，平頭輦三十人，七寶輦四十二人。班劍、儀刀隊二百人：內將軍二人，折沖都尉二人，平巾幘、緋辟邪袍、革帶、銀褐大口袴、錦螣蛇，執儀刀。班劍、儀刀各九十八。並平巾幘、緋繡寶相花衫、革帶、銀褐大口袴、錦螣蛇、執儀刀。驍衛翊衛隊六十人：內供奉郎將二員，黑平巾幘、緋繡寶瑞馬袍、革帶、銀褐大口袴，執儀刀。鳳旗二，旗五人，服、執如前。弩、弓矢、槊皆一十六。服如班劍，橫刀。夾轂隊，第一隊九十二人：內折沖都尉二人，平巾幘、緋繡飛麟袍、革帶、銀褐大口袴，執儀刀。寶符旗二，旗五人，硃鍪甲刀盾八十。硃甲、錦臂韝、行縢、鞋襪。第二隊八十二人：內果毅都尉二人，白澤袍。飛黃旗二，旗五人，銀褐鍪甲刀盾七十。第三隊八十二人：內果毅都尉二人，赤豹袍。吉利旗二，旗五人，皁鍪甲刀盾七十。殳叉仗五十六人。行止旗一。

第六節。馬步門旗隊一百人，駕頭一十五人，廣武官、茶酒班執從物者二十三人。禦龍直四十人。紅錦團襖、鍍金束帶，內人員二皁帽，三十八人真珠頭巾。玉輅一百五十一人。栲栳隊五百人：內金槍隊一百二十六人，分左右，人員十八、並鐵甲、皁帽、紅錦背子，執小旗，馬甲，紅錦包尾。長行一百八人，鐵甲、兜牟、紅錦背子、錦臂韝，甲馬、紅錦包尾，執金槍。銀槍隊一百二十六人，人員十八、長行一百八人，服並如上，銀槍。弓箭直步隊一百二十四人，人員四、鐵甲、皁帽、紅錦團花戰袍、弓矢，執銀骨朵，馬甲全。長行一百二十人，鐵笠、紅錦團花戰袍、鐵甲、弓矢、骨朵。骨朵直步隊一百二十四人，人員四、長行一百二十人。服甲同上，無弓矢。金吾牙門旗二十人，黃麾後第一部一百五十人，第二部一百二十人，殳叉仗五十二人，行止旗一。

第七節。扇筤二十五人，金輅九十四人。大安輦一百八十一人：內尚輦奉禦二人，殿中少監二人，奉職官二人，並公服。令史四人，書令史四人，七人烏介幘、緋四衤癸素衫、銀褐抹帶、大口袴、皁靴，一人長腳襆頭、紫羅公服、角帶皁靴。掌輦四人，武弁、黃繡寶相花衫、銀褐抹帶、大口袴。人員十二，皁帽、紅錦團襖、銅束帶，內指揮使一人執銀骨朵。舁士一百五十一人。服同掌輦。禦馬三十三人。持鈒隊三十九人。後部鼓吹一百六十人。黃麾後第三至第五部皆一百二十人。後步甲隊第一至第二隊皆四十二人。殳叉五十六人。行止旗一。

第八節。後部鼓吹第二，一百四十人。象輅、革車、木輅皆五十人，進賢車二十六人，豹尾車一十八人，屬車八十人。玄武隊六十一人。後步甲隊第三至第五隊皆四十二人。金吾牙門旗二十人。後部馬隊第一隊七十六人，第二隊六十四人，第三隊六十人。殳叉仗六十人。行止旗一。後分行旗、止旗為二。以上名數與黃麾同者不重述。

章宗明昌五年六月，尚書省奏：「大定六年，世宗自西京還都，采宋省方還京之儀，用黃麾仗二千人、及金玉輅、栲栳隊甲騎五百人、導駕官四十二員，自後遂不復用。今車駕幸景明宮，還都之日宜依用之。」制可。承安元年，省臣奏：「南郊大禮，大駕鹵簿當用人二萬一千二百一十八、馬八千一百九十八。世宗親行郊祀，仗用七千人。今擬大定製外量添甲卒三百，栲栳隊、執楇人二百四十八，通七千五百四十八人，仍分八節。」從之。泰和六年，上欲親行祫享，命有司計其役費，尚書省奏：「當用仗三千五百人，錢一萬余貫，馬八百六十五匹。舊例，馬皆借取於民，親軍、班祗皆自備從事。今軍旅方興，官馬以備緩急，不可借用，民亦不可重擾，宜令有司攝事。」上詔再議之。八年四月，禘於太廟，依元年例，用黃麾仗三千人，屯門仗五百人。

皇太后皇后鹵簿

用唐、宋制，共二千八百四十人。清旅隊三十人，清遊旗一，執一人、引二人、夾二人。並平巾幘、緋裲襠、大口袴、佩弓矢、橫刀、執槊、弩、騎。次金吾衛折沖都尉一人，平巾幘、紫槊襠、大口袴、錦螣蛇、弓矢、橫刀。皞槊二人，平巾幘、緋衫、大口褲，夾折沖。領四十騎：二十人執槊、四人弩、十六人橫刀。並平巾幘、緋裲襠、大口袴、橫刀、弓矢。次虞候佽飛二十八人。並平巾幘、緋裲襠、大口袴、弓矢、橫刀，騎夾道，分左右均布至黃麾仗。次內僕令一人，丞一人，依本品服，分左右。各書令史二人。平巾幘、緋衫、大口褲，騎從。次黃麾一，執一人，夾二人。武弁、硃衣、革帶，正道騎。次左右廂黃麾仗，廂各三行，行百人，從內第一行，短戟、五色氅，執者並黃地白花綦襖、帽、行縢、鞋、襪。次外第二行，戈、五色氅，執人並赤地黃花綦襖、帽、行縢鞋、襪。次外第三行，儀鍠、五色幡。並青地赤花綦襖、帽、鞋、行縢、鞋、襪。次左右領軍衛、左右威衛、左右武衛、左右驍衛、左右衛等，衛各三行，行二十人，分前、後。衛各主帥六人，唯左右領軍衛各三人，並平巾幘、緋裲襠、大口袴，領軍衛前後獅子文袍、帽、余衛豹文袍、帽，各執鍮石裝長刀，騎領，分前、後。每衛各果毅都尉一人檢校。被繡袍，以上各一名步從。左右領軍衛有絳引幡，引前、掩後各三。執者六人，並平巾幘、緋衫、大口袴。次內謁者監四人，給事二人，內常侍二人，內侍少監二人。並騎，分左右。以上各有內給使一人，步從。次內給使百二十人。皆宮人，並平巾幘、緋衫、大口袴，分左右，在車後。次偏扇、團扇、方扇各二十四。分左右，以宮人執之，皆服間彩大袖裙襦、綵衣、革帶、履。次香蹬一，執擎內給使四人。平巾幘　、緋裲襠、大口袴，在重翟車前。次重翟車，馬四，駕士二十四人。平巾幘、青衫、大口褲、鞋襪。次行障二，坐障二。分左右夾車，宮人執之。服同執扇。次內寺伯二人，領寺人六。分左右，平巾幘、緋裲襠、大口袴、執禦刀，並騎，夾重翟車。次腰輿一，輿士八人，團雉扇二。夾輿。次大傘四，次大雉扇八。分左右，橫行為二重。次錦華蓋二。單行，正道。次小雉扇、硃團扇各十二。並橫行，分左右。次錦曲蓋二十四。橫行，為二重。次錦六柱八扇。分左右。自腰輿以下並內給使執之，服同前。次宮人車。次絳麾二。分左右，執各一人，武弁、硃衣、革帶、鞋襪。次後黃麾一，執一人，夾二人。並騎，武弁、硃衣、革帶，正道。次供奉宮人。在黃麾後。次厭翟車，馬四，駕士二十四人。次翟車、安車 皆四馬，駕士各二十四人。次四望車、金根車，皆駕牛三，駕士各十二人。服同前。次左右廂牙門各二，每門執二人，夾四人。並赤綦襖、黃袍、帽。第一門在前黃麾前，第二門在後黃麾後。次左右領軍衛，每廂各一百五十人，執殳，並赤地黃花綦襖、帽、行縢、鞋襪。前與黃麾仗齊，後盡鹵簿。廂各主帥四人，檢校。平巾幘、緋衫、大口袴、被黃袍帽，執鍮石長刀，騎。其服豹文者二在內，服獅文者二，一引前，一護後。次左右領軍衛、折沖都尉各一人，檢校殳仗。以上各一人騎從。次後殳仗內正道置牙門一，每門監門校尉二人，皆平巾幘、緋裲襠、大口袴，執銀裝長刀，騎。每廂各巡檢校尉一人、往來檢校。服仗同前。前後部鼓吹，金鉦、掆鼓、大鼓、長鳴、中鳴、鐃吹、羽葆、鼓吹、橫吹、節鼓、禦馬並減大駕之半。

是歲，重翟等六車改用圓方輅輦，及行障、坐障、錦六柱、宮人等車，其制度人數並見《輿服志》。天德二年，海陵立後，皇后乘龍飾肩輿，有司設二步障於殿之西階，設扇左右各十，傘一，此蓋殿庭導引之儀也。又設皇太后導從六十人，傘子不在數內，並服簇四盤雕團花紅錦襖、金花襆頭、塗金銀束帶。永壽、永甯宮導駕各三十人，傘子各二人，此亦常行之儀也。

皇太子鹵簿

受冊寶謝廟，凡大禮、大朝會則用之。有司奏當用唐、宋儀禮，詔止用千人。中道。清遊隊二十四人：折沖都尉一人，白澤旗一，五人，弩四、弓六、槊八。並騎。清道直蕩隊一十八人：折沖都尉二人，皞槊四，弓矢十二。並騎。誕馬四，控攏八人。正直旗隊三十三人：果毅都尉一人，重輪旗一、馴犀旗二、野馬旗一，馴象旗二，旗各五人，副竿二。並騎。細引隊一十四人：果毅都尉二人，弓矢六，槊六。槊與弓矢相間，並騎。前部鼓吹九十八人：並騎。府史二人，金鉦、掆鼓各二，大鼓十二，長鳴八，鐃鼓二，簫六，笳六、帥兵官二、節鼓二、小鼓十二、中鳴八、桃皮篳篥四、歌四、拱辰管六、篳篥六、大橫吹十二、羽葆鼓二、帥兵官二。傘扇八：梅紅傘二，大雉扇四，中雉扇二。小輿一十八人。導引官一十二人：中允二人，諭德二人、庶子二人、詹事二人、太師一人、太傅一人、太保一人，少師一人在金輅後。並騎。親勳翊衛圍子隊七十四人：郎將二人。儀刀七十二。並騎。金輅七十人。三衛隊一十八人。執儀刀。厭角隊六十二人：郎將一人，祥雲旗一，五人，弩三，弓七，稍十五，並騎。又郎將一人，祥雲旗一，五人，弩三，弓七，槊十五。並騎。硃團扇一十六人：司禦率府校尉四人，騎。硃團扇三，紫曲蓋三，硃團扇三，紫曲蓋三。大角一十八。後部鼓吹五十四人：並騎。管轄指揮一人，金鉦、掆鼓各一，鐃鼓二，簫六，歌六，篳篥六，節鼓一，主帥二人，笛六，笳四，拱辰管六，小橫吹十，主帥二人。後拒隊四十六人：果毅都尉一人，騎。三角獸旗一，五人，弩四，弓矢十六，槊二十。外仗。左行二百四人。牙門十六人：並騎。牙門旗一，三人，監門校尉三人，郎將一人，班劍九。前第一隊二十七人：司禦率府一人，果毅都尉一人，折沖都尉一人，主帥一人，並騎。絳引幡三首，九人，麟頭竿二，儀鍠斧二，弓矢二，麟頭竿二，儀鍠斧二，硃刀盾二，小戟二。第二、第三、第四、第五隊各一十四人。與第一部麟頭竿已下同。後第一隊四十七人：牙門旗一，三人，監門校尉三人，果毅都尉一人，主帥一人，絳引幡三，九人，鶡雞旗一，五人，槊四，弩三，槊四，弓矢三，槊四，弓矢三，硃刀盾二，小戟二。並騎。後第二隊二十九人：果毅都尉一人，綱子旗一，五人，槊五，弩三，槊五，弓矢三，槊三，弓矢四。並騎。後第三隊二十九人：果毅都尉一人，黃鹿旗一，五人，槊五，弩三，槊五，弓矢三，槊三，弓矢四。並騎。右行二百四人，排列同。

太子常行儀衛，導從六十二人，傘子二人，並服梅紅繡羅雙盤鳳襖、金花襆頭、塗金銀束帶。凡從物鏾鑼、唾盂、水罐等事並用銀金飾。傘用梅紅羅、坐麒麟金浮圖。椅用金鍍銀圈、雙戲麒麟椅背，紅絨絛結。殿庭與宴，𧝋用繡羅間金盤鳳，卓衣則用繡羅獨角間金盤獸。東宮視事，硃髹飾椅，塗金銀獸銜、紅絨絛結，明金團花椅背，案衣則用素羅，色皆梅紅，蒙帕踏腳同。

親王傔從

引接十人，皁衫、盤裹、束帶、乘馬。牽攏官五十人，首領紫羅襖、素襆頭，執銀裹牙杖，傘子紫羅團荅繡芙蓉襖、間金花交腳襆頭，餘人紫羅四衤癸繡芙蓉襖、兩邊黃絹義襴，並用金鍍銀束帶，襆頭同。邀喝四人。傘用青表紫裏，金鍍銀浮圖。椅用銀裹圈背。水罐、鏾鑼、唾盂並用銀。郡王牽攏官三十人，未出宮者二十人。國公牽攏官二十人，未出宮者十四人。郡王引接六人，國公四人，未出宮者各減半。人從儀物並依一品職事官制。

諸妃嬪導從

四十人，襆頭、繡盤蕉紫衫、塗金束帶。妃用偏扇、方扇、團扇各十六，諸嬪各十四，皆宮人執，服雲腳紗帽、紫四䙆衫、束帶、綠靴。大傘各一，傘子二人，就用本服錦襖襆帶。大長公主導從一十二人，皇妹皇女一十人，並服紫羅繡胸背葵花夾襖、盤裹、襆頭、大佩銀腰帶，牙杖各二。其諸宗室女，各以親疏差降之。傘制，皇太子三位妃皆青羅表紫裏、金浮圖，親王公主王妃金鍍銀浮圖、郡主縣主夫人銀浮圖，皆青表紫裏，諸臣下母妻各從其夫子勳封品級用傘。

百官儀從

正一品：三師、三公、尚書令，硃衣直省各十人，三公稱直府。牽攏官各六十人，並服紫衫帽、銀偏帶，內執藤棒二對、骨朵三對，牙杖三對，簇馬六人，傘子二人。交椅、水罐、鏾鑼、盂子、唾碗等事以次執之，服皁衫帽、塗金銅束帶。後凡執色人並同。邀喝四人。傘用青羅紫裏、銀浮圖。從一品：尚書左右丞相、平章政事、都元帥、樞密使，直省同，樞密稱直院，以班祗人充。牽攏官五十人，邀喝四人。判大宗正，引接十人、牽攏官四十人。大興尹，面前兩對，餘並同。以上交椅並用銀裹圈背、紫絲滌結。正二品：東宮三師、左右副元帥。尚書左右丞，直省八人，牽攏官四十人，邀喝三人，傘用硃浮圖。從二品：參知政事、樞密副使、御史大夫，直省同，禦史台稱通引，以皞使班祗人充。牽攏三十六人，邀喝數同。正三品：東宮三少、元帥左右監軍、殿前都點檢、六部尚書、諸京留守、宣徽、勸農使、翰林學士承旨等官，凡同品者，各引接六人，牽攏官二十人。以上交椅並用直背銀間妝、青絲滌結。諸京都轉運使、招討使、諸路提刑使、諸府尹兼本路兵馬都總管及留守，牽攏官五十人。外任，統軍使、都運、招討使、副使、諸府尹兼總管，牽攏官五四十五人，公使七十人。從三品：元帥左右都監、勸農副使、殿前副都點檢及禦史中丞等官，凡同品者，各引接六人，牽攏官一十八人，內中丞引從則給緋衫。外任，運使、節度使、牽攏官四十人，諸節鎮、諸部族節度同，公使上鎮七十人、中鎮六十五人、下鎮六十人。以上外任官人從服色，除諸招討、總管、部族節度、群牧使自來無射糧軍人力者並仍舊外，留守、統軍、總管、都運、招討、府尹、轉運、節度使人力亦仍舊，其數雖多，俱不得過四十人，並服紫衫、銀帶，銀裹圈背交椅、銀水罐、鏾鑼、盂、碗、牙杖，內銀裹骨朵、大劍各兩封，及邀喝，唯運使無骨朵、大劍。正四品：左右諫議大夫、國子祭酒、六部侍郎等官，凡同品者，各引接八人，本破十二人。外任，留守同統軍都監、提刑副使，各牽攏官三十人。從四品：殿前左右衛將軍、諸猛安千戶、親王府尉、諸京同知轉運等官，凡同品者，各引接四人，本破十二人。外任，牽攏官三十五人，公使上防禦六十人、中防禦五十五人、下防禦五十人。正五品：尚書左右司郎中、翰林待制、太常少卿等官，凡同品者，各本破八人。外任，牽攏官三十人，公使上州五十人、中州四十五人、下州四十人。凡防禦、刺史、知軍、並京府統軍司、節鎮佐貳官人從，並服紫衫、角束帶，直背銀交椅、鏾鑼、盂子、唾碗、牙杖，傘用青表 碧裏青浮圖。防禦、刺史、知軍仍用銀裹骨朵、大劍一對，邀喝，唯隨路副統軍則不邀喝。從五品：六部郎中、侍御史、大理少卿等官，凡同品者，本破七人，侍禦引從則給緋衫。外任，本破十人。以上職事官並許張蓋。正六品：尚書左右司員外等官，凡同品者，本破六人。外任，本破九人。從六品：尚書六部員外等官，凡同品者，本破五人。外任，本破九人。正七品：殿中侍御史等官，凡同品者，本破四人。外任，本破七人。縣令，公使十人。都軍，公使六人。從七品：應奉翰林文字等官，凡同品者，本破四人。外任，本破六人。縣令，公使十人。正八品：大理評事等官，凡同品者，本破二人。外任，本破六人。從八品：太常太祝等官，凡同品者，本破二人。外任，本破五人。正九品：禦藥都監等官，凡同品者，本破一人。外任，本破三人。從九品：隨殿位承應、同監等官，凡同品者，本破一人。外任，本破一人。尚書省樞密院令譯史通事、六部禦史台及統軍司通事、誥院令史、國史院書寫等職，各設本破一人。以上職官，人力從物不得僭越。其外任官，人從服執，以本處公用或贓罰錢置。

凡內外官自親王以下，傔從各有名數差等，而硃衣直省不與。其賤者，一曰引接亦曰引從，內宮從四品以上設之。二曰牽攏官，內外正五品以上設之。三曰本破，內外正四品以下設之。四曰公使，外官正三品以下設之。五曰從己人力，外官正三品京都留守、大興府尹以下等官設之。本破如牽攏之職，公使從公家之事，從己執私家之役者也。五等皆以射糧軍充，其軍非驗物力以事攻討，特招募民年十七以上、三十以下魁偉壯健者收刺，以資糧給之，故曰射糧。其首領則有將節、承局、什將等名，而皆統於隨路都兵馬總管府焉。金之所以禮臣下、足任使者，其亦先代之遣法歟？

外任官從己人力，諸京留守、大興府尹，五十人。統軍、都轉運、招討、按察使，諸路兵馬都總管，四十五人。轉運、節度使，四十人。提控、諸群牧、防禦使，三十五人。外任親王傅、同知留守、副統軍、按察副使、諸州剌史知軍事，三十人。同知都轉運使事、副招討、副留守、同知府尹兼總管，提舉漕運司，諸五品鹽使，二十五人。都轉運副使、按察司簽事、少尹、副總管、同知轉運節度使事，二十人。京都兵馬都指揮使，一十八人。轉運節度副使，十七人。兵馬都鈐轄，十五人。親王府尉、諸京留守總判官、同知防禦使事，十三人。警巡使、兵馬副都指揮、同提舉漕運司，正六品，鹽副使，從六品，酒麴鹽稅使、同知州軍事，一十人。統軍都轉運司京府總管散府等判官、京推官，九人。親王府司馬、招討判官，赤劇縣令，提舉上京皇城兵馬鈐轄，正七品，酒麴鹽稅副使、都轉運判官、府推官、節度觀察判官，八人。京縣次劇縣令、都巡檢使、正將、府軍都指揮使，七人。司屬令、親王府文學、招討司勘事官、諸縣令、警巡副使、知城堡寨鎮，從七品、鹽判、同提舉上京皇城、節鎮軍都指揮使、都巡河、同七品酒使、防禦判官，六人。市令、錄事、赤劇縣丞、副都巡檢使、副將、都巡檢、州軍判官，五人。統軍司知事、親王府記室參軍，司屬丞，正八品，酒使副、京縣次劇縣丞、諸司使，四人。大興府招討、按察司知事、京府運司節鎮司獄、管勾河橋關度譏察官，從八品，鹽判官、漕運司勾當官、警巡判官、諸縣丞、市丞、司候、主簿、錄事司判官、縣尉、副都巡檢、諸巡檢、巡河官，正九品，酒使、諸司副使，三人。鹽場管勾、防刺以下司獄、部隊將、同管勾河橋、副譏察、司候判官、教授、統軍按察司知法、軍轄、諸司都監、節鎮以上知法，二人。鹽場同管勾、防刺以下知法、諸司同監、統軍按察司書史、統軍司譯書通事，一人。婆速公使、從己人力，於附近東京澄州招募漢人百姓投充。謂非猛安謀克所管者。合懶、恤品、胡裏改、蒲與路並於各管猛安謀克所管上中戶內輸差驅丁，依射糧軍例支給錢糧，周年一易。部羅火、土魯渾紮石合亦同。其諸颭及群牧官員，若猛安謀克應差本管戶民充人力者，並上中戶輪當。

諸內外官有兼職各應得人從者，從多給，餘各驗品類差。諸親王引接、引從，在都兵馬司差，公主隨朝者從守部本破內差，外路者並所在州府就差。諸王府引從、相府牽攏官、引接，周年替代，自餘十月滿代，並以射糧軍充。諸隨朝六品以下職官、並諸局承應者，願令從己輸庸者聽，仍具姓名申部，本處官司周年內不得占使。諸職官之任、以理去官者，接送人力於從己人內給半，取接者皆於所在官司出給印券差取，送還者須到本所給券發還，如無驗者權閣支請，候會問別無逃亡將帶，然後放支。諸致仕官職俱至三品者，從己人力於願往處給半，不得輸庸。身故應送還者又減半給之，若年未六十而致仕及罷去者，則不給。

卷四十三 志第二十四 輿服上、中、下

天子車輅、皇后妃嬪車輦、皇太子車制、王公以下車制及鞍勒飾；天子袞冕 視朝之服 皇后冠服 皇太子冠服 宗室及外戚並一品命婦 臣下朝服 祭服 公服；衣服通制

天子車輅、皇后妃嬪車輦、皇太子車制、王公以下車制及鞍勒飾

古者軍輿之制，各有名物表識，以祀以封，以田以戎，所以別上下、明等威也。歷代相承，互有損益，或因時創始，或襲舊致文，奇巧日滋，浮靡益蕩。加以後世便習騎乘，車用蓋寡，惟於郊廟祀享法駕導引，為一代令儀而不敢廢也。其於先王經世立法之意，寥乎闊哉！金初得遼之儀物，既而克宋，於是乎有車輅之制。熙宗幸燕，始用法駕。迨至世宗，製作乃定，班班乎古矣！考禮文，證國史，以見一代之制度雲。

大定十一年，將有事於南郊，命太常寺檢宋南郊禮，鹵簿當用玉輅、金輅、象輅、革輅、木輅、耕根車、明遠車、指南車、記裏鼓車、崇德車、皮軒車、進賢車、黃鉞車、白鷺車、鸞旗車、豹尾車、軺車、羊車各一，革車五，屬車十二。除見有車輅外，闕象、木、革輅、耕根、明遠、皮軒、進賢、白鷺、羊車，大輦各一，革車三，屬車四。

按《五禮新儀》，玉輅以青，金輅以緋，象輅以銀褐，革輅以黃，木輅以皁，蓋其物有合隨輅之色者，有當用別色者，如玉輅用青絲繡雲龍絡帶，青羅繡寶相花帶，青畫輪轅，青氂牛尾，此隨輅之色者也。若象、木、革輅則當用緋、用銀褐、用黃及皁。若至尊乘禦步武所及，非若餘物但為美觀，其踏床、倚背、踏道之褥皆用紅錦，座褥、及行馬褥、透壁軟簾三，用銀褐、黃、青羅錦三色。又大輦，宋陶穀創意為之，至祥符中以其太重，減七百餘斤，可見當時亦無定製，各以意從長斟酌造之。其制，金玉輅闕，可見者象輅、革輅、木輅，耕根、皮軒、進賢、明遠、白鷺、羊車、革車、大輦，凡十有一：

象輅，黃質，金塗銅裝，以象飾諸末。輪衣以銀褐。建大赤。餘同玉輅。

革輅，黃質，鞔之以革，金塗銅裝，輪衣以黃，建大白。餘同玉輅。

木輅，黑質，漆之，輪衣以皁，建大麾。餘同玉輅。

耕根車，青質，蓋三重，制如玉輅而無玉飾。

皮軒車，赤質，上有漆柱，貫五輪相重，畫虎紋，一轅。

進賢車，赤質，如革車，緋輪衣、絡帶、門簾並繡鳳。上設硃漆床、香案，紫綾衣。一轅。

明遠車，制如屋，銳頂，重簷，勾欄。頂上有金龍，四角垂鐸。上層四面垂簾，下層周以花板。三轅。

白鷺車，赤質，周施花板，上有漆柱，柱杪刻為鷺鷥，銜鵝毛筒，紅綬帶。柱貫五輪相重。輪衣、皁頂、緋裙、緋絡帶，並繡飛鷺。一轅。

羊車，赤質，兩壁油畫龜紋，金鳳翅，幰衣、結帶並繡瑞羊。二轅。

大輦，赤質，正方，油畫，金塗銀葉龍鳳裝。其上四面施行龍、雲朵、火珠，方鑒、銀絲囊網，珠翠結雲龍，鈿窠霞子。四角龍頭銜香囊。頂輪施耀葉，中有銀蓮花，坐龍。紅綾裏，碧牙壓帖。內設圓鑒、香囊，銀飾勾欄台坐，紫絲條網帉錔。中施黃褥，上置御座、曲幾，香爐、錦結綬。幾衣、輪衣、絡帶並緋繡雲龍寶相花，金線壓。長竿四，飾以金塗銀龍頭。畫梯、托叉、行馬。

七寶輦，制如大輦，飾以玉裙網，七寶，滴子用真珠。宋欽宗為上皇制，海陵自汴取而用之。

皇后之車六。

一曰重翟車，青質，金飾金塗銅鈒花葉段裝釘，燿葉二十四，明金立鳳一，紫羅銷金生色寶相帷一，青羅、青油幰衣各一，硃絲絡網、紫羅明金生色雲龍絡帶各二，兩廂明金五彩間裝翟羽二，金塗鍮石長轅鳳頭三，橫轅立鸞八，香爐香寶子一副，宜男錦帶結，硃紅漆杌子、踏床各一，扶板扶魚一副，紅羅明金衣褥，紅羅襯褥一，青羅行道褥四，青羅明金生色雲鳳夾幔一，紅羅明金緣紅竹簾二，金塗銅葉段行馬二，硃紅漆金塗銀葉裝釘胡梯一，青羅胡梯尋儀褥二，踏道褥十，青絹裹大麻索二，油蒙帕一。二曰厭翟車，赤質，倒仙錦帷一，紫羅、紫油幰衣各一，硃絲絡網，宜男錦絡帶各二，余同重翟，惟行道褥、夾幔、尋儀褥羅及裹索等用紅。三曰翟車，黃質，金飾鍮石葉段裝釘，宜男錦帷，黃羅油幰衣，鍮石長轅鳳頭三，而無橫轅立鸞，余同厭翟，而羅色用黃。四曰安車，赤質，倒仙錦帷，紫、油幰衣，硃絲絡網，天下樂錦絡帶，鍮石長轅鳳頭三，無橫轅立鸞及香爐香寶子，余同翟車，而色皆用紅。五曰四望車，硃質，宜男錦帷，青、油幰衣，轅端螭頭二，余並同安車。六曰金根車，硃質，紫羅、紫油幰衣，硃絲絡網、倒仙錦絡帶各二，踏床衣褥用紅綾，尋儀褥、踏道褥並用綾，余並同安車。

造六車成後，複改造圓輅、重簷，方輅、五華、亭頭、平頭六等之制，又增制九龍車一，高二丈、廣一丈一尺、長二丈六尺。五鳳車四，各高一丈八尺，長廣如之。圓輅車一、方輅車一、重簷車一，各高一丈七尺，長一丈八尺，廣八尺。皆駕馬四，駕士各五十人，並平巾幘、生色青緋黃三色寶相花衫、銀褐抹帶、大口袴。平頭輦一、五華輦一、亭頭輦一，各高一丈九尺，廣丈五寸，長三丈。舁士各九十六人作兩番代，並生色緋寶相花衫，餘如前制。管押人員三十五人，長腳襆頭、紫羅窄衫、金銅帶束。駕馬繁纓、涼屜、鈴拂、包尾皆從車色，金銅面，插翟尾，硃轡，硃總。龍車合用紅羅傘一，傘子二人用本服錦帽襆帶。又檢定扇、障等制。偏扇如仙人羽扇。行障六扇，各長八尺、高六尺，用紅羅表、硃裏，畫雲鳳，龍首竿銜鞶結，每障用宮人四。坐障三扇，各長七尺、高五尺，畫雲鳳，紅羅表、硃裏，余同行障。錦六柱八扇，各闊二尺、高三尺，冒以錦，內給使八人執。宮人車制如屬車，駕士八人，平巾幘、緋衫、大口袴、鞋襪、供奉宮人三十人，雲腳紗帽、紫衫束帶，綠靴。明昌元年三月，定妃嬪車輦同鍍金鳳頭、黃結。禦妻、世婦用間金鳳頭、梅紅結子。

皇太子車制。

大定六年十二月，奏皇太子金輅典故制度，及上用金輅儀式，奉敕詳定。輈、旗、旂首及應用龍者更以麟為飾，省去障塵等物。上用金輅名件色數，依上公以九為節，減四分之一。上用輅，軾前有金龍改為伏鹿，軾上坐龍改為鳳，旂十二旒減為九，駕赤騮六減為四，及簾褥用黃羅處改用梅紅，余並具體成造。其制，赤質，金飾諸末，重較。箱畫虞文鳥獸，黃屋。軾作赤伏鹿，龍輈。金鳳一，在軾前。設障塵。硃蓋黃裏。輪畫硃牙。左建九旒，右載闟戟。旂首銜金龍頭，結綏及鈴緌。八鸞在衡，二鈴在軾。駕赤騮四，金勣釳方，插翟尾，鏤錫鞶，纓九就。皇帝輅自頂至地高一丈七尺，今閷四分之一為一丈三尺二寸，修廣之閷亦如之。

王公以下車制。

一品，轅用銀螭頭，涼棚杆子、月板並許以銀裝飾。三品以上，螭頭不得施銀，涼棚杆子、月板亦聽用銀為飾。五品以上，轅獅頭。六品以下，轅雲頭。庶人坐車平頭，止用一色黑油。親王鞍，塗金銀裹，仍鈒以開花。障泥用紫羅，飾以錦。轡以塗金銀裝，束用絲結。皇家小功以上、太皇太后皇太后大功以上、皇后期親以上、並一品官、及官職俱至三品以上者，障泥許用金花。若經賜或禦球場內，不在禁限。舊制，親王、宰執任外者，與大興尹，皆服小帽、束帶、銀鞍、絲鞭。大定中，世宗以京尹亦外官三品，而與親王無別，遂命不得禦銀鞍、絲鞭，惟同外三品例，襆頭、帶、展皁視事。承安二年，制護衛銅裝鞍轡不得借人。庶人馬鞍許用黑漆，以骨、角、鐵為飾，不得用玉較具及金、銀、犀、象飾鞍轡。

輿服中

天子袞冕

昔者聖人制為玄黃黼黻之服，以象天地之德，以章貴賤之儀，夏、商損益，至周大備，不可以有加矣。自秦滅棄禮法，先王之制靡敝不存，漢初猶服袀玄以從大祀，歷代雖漸復古，終亦不純而已。金制皇帝服通天、絳紗、兗冕、逼，即前代之遺制也。其臣有貂蟬法服，即所謂朝服者。章宗時，禮官請參酌漢、唐，更制祭服，青衣硃裳，去貂蟬豎筆，以別於朝服。惟公朝則又有紫、緋、綠三等之服，與夫窄紫、展皁等事，悉著於篇雲。

天眷三年，有司以車駕將幸燕京，合用通天冠、絳紗袍，據見闕名件，依式成造。禮服，袍、裳、方心曲領、中單、蔽膝、革帶、大帶、玉具劍、綬、佩、褵、襪。乘輿服，大綬六采，黑、黃、赤、白、縹、綠、小綬三色，同大綬，間施三玉環，大綬五百首，小綬半之。白玉雙佩、革帶、玉鉤㫤。

冕制。天板長一尺六寸，廣八寸，前高八寸五分，後高九寸五分，身圍一尺八寸三分，並納言，並用青羅為表，紅羅為裏，周回用金棱。天板下有四柱，四面珍珠網結子，花素墜子，前後珠旒共二十四，旒各長一尺二寸。青碧線織造天河帶一，長一丈二尺，闊二寸，兩頭各有真珠金碧旒三節，玉滴子節花。紅線組帶二，上有真珠金翠旒，玉滴子節花，下有金鐸子二。梅紅線款幔帶一。黈纊二，真珠垂系，上用金萼子二。簪窠，款幔、組帶鈿窠，各二，內組帶鈿窠四並玉鏤塵碾造。玉簪一，頂方二寸，導長一尺二寸，簪頂刻鏤塵雲龍。

袞，用青羅夾制，五彩間金繪畫，正面日一、月一、升龍四、山十二，上下襟華蟲、火各六對，虎、蜼各六對。背面星一，升龍四、山十二，華蟲、火各二十對，虎、蜼各六對。中單一，白羅單制，羅領、褾、襈。裳一，帶、褾襈，紅羅八幅夾制，繡藻三十二，粉十六、米十六、黼三十二、黻三十二。蔽膝一，帶、褾、襈，並紅羅夾制，繡升龍二。綬一副：大綬以赤黃黑白綠縹六彩織，紅羅托裏，小綬三色，同大綬，銷金黃羅綬頭，上間施三玉環，皆刻雲龍，大綬五百首，小綬半之。緋白大帶一，銷金黃羅帶頭，鈿窠二十四。紅羅勒帛一，青羅抹帶一。玉佩二，白玉上中下璜各一，半月各二，皆刻雲龍，玉滴子各二，皆以紅真珠穿制。金篦鉤、獸面、水葉、環、釘。涼帶一，紅羅裹，縷金，上有玉鵝七，䤩尾束各一，金攀龍口，以玳瑁板襯釘腳。褵，重底、紅羅面，白綾托裏，如意頭，銷金黃羅緣口，玉鼻仁飾以珠。襪用緋羅加綿。凡大祭祀、加尊號、受冊寶，則服袞冕。行幸、齋戒出宮或禦正殿，則通天冠、絳紗袍。

鎮圭，大圭。皇統九年十月二十四日，禮部下太常，畫鎮圭式樣，大禮使據《三禮圖》以進，用之。大定十一年，太常寺按《禮》「大圭長三尺，抒上終葵首，天子服之」。自西魏、隋、唐以來，大圭長尺二寸，與鎮圭同。蓋鎮圭以鎮天下，以四鎮山為飾，今其圭已依古制，惟無大圭。今禦府有故宋白玉圭，圓，無上閷及終葵首。自西魏以來，所制玉笏皆長尺有二寸，方而不折，雖非先王之法，蓋後世玉難得，隨宜故也。擬合以禦府所藏，行禮就用。

視朝之服

初，太宗即位，始服赭黃，自後視百官朝禦袍帶。章宗即位，以世宗之喪，有司請禦純吉，不從，乃服淡黃袍、烏犀帶。常朝則服小帽、紅襴、偏帶或束帶。

皇后冠服

花株冠，用盛子一，青羅表、青絹襯金紅羅托裏，用九龍、四鳳，前面大龍銜穗球一朵，前後有花株各十有二，及鸂鶒、孔雀、雲鶴、王母仙人隊、浮動插瓣等，後有納言，上有金蟬鑻金兩博鬢，以上並用鋪翠滴粉縷金裝珍珠結制，下有金圈口，上用七鈿窠，後有金鈿窠二，穿紅羅鋪金款幔帶一。禕衣，深青羅織成翬翟之形，素質，十二等，領、褾、襈並紅羅織成雲龍，中單以素青紗制，領織成黼形霰十二，褾、袖襈、織成雲龍，並織紅縠造。裳，八副，深青羅織成翟文六等，褾、襈織成紅羅雲龍，明金帶腰。蔽膝，深青羅織成翟文三等，領緣，緅色羅織成雲龍，明金帶大綬一，長五尺，闊一尺，黃赤白黑縹綠六彩織成，小綬三色同大綬，間七寶鈿窠，施三玉環。上碾雲龍，拈金線織成大小綬頭，紅羅花襯，大帶，青羅硃裏，紕其外，上以硃錦，下以綠錦，紐約用青組，拈金線織成帶頭。玉佩二朵，每朵上中下璜各一，半月墜子各二，並玉碾，縷金打鈒獸面、篦鉤佩子各一，水葉子真珠穿綴。青衣革帶，用縷金青羅裹造，上用金打鈒水地龍，鵝眼䤩尾，龍口攀束子共八事，以玳瑁襯金釘腳。抹帶二，紅羅、青羅各一，並明金造，各長一丈五寸。褵以青羅制，白綾裏，如意頭，明金、黃羅准上用，玉鼻仁真珠裝，綴系帶。襪，青羅表裏，綴系帶。犀冠，減撥花樣，縷金裝造，上有玉簪一，下有玳瑁盤一。

皇太子冠服

冕用白珠九旒，紅絲組為纓，青纊充耳，犀簪導。袞，青衣硃裳，五章在衣，山、龍、華蟲、火、宗彝，四章在裳，藻、粉米、黼、黻。白紗中單，青褾襈裾。革帶，塗金銀鉤㫤。蔽膝，隨裳色，為火、山二章。瑜玉雙佩，四采織成大綬，間施玉環三。白襪，硃褵，褵加金塗銀釦。謁廟則服之。遠遊冠，十八梁，金塗銀花，飾博山附蟬，紅絲組為纓，犀簪導。硃明服，紅裳，白紗中單，方心曲領。絳紗蔽膝，白襪黑褵。餘同袞冕。冊寶則服之。桓圭，長九寸、廣三寸、厚半寸、用白玉，若屋之桓楹，為二棱。太子入朝起居及與宴，則朝服，紫袍、玉帶、雙魚袋。其視事及見師少賓客，則服小帽、皁衫、玉束帶。

宗室及外戚並一品命婦

衣服聽用明金，期親雖別籍、女子出嫁並同。又五品以上官母、妻，許披霞帔。唯首飾、霞帔、領袖、腰帶，許用明金、籠金、間金之類。其衣服止用明銀、象金及金條壓繡。正班局分承應帶官人，雖未出職系班，其祖母及母、妻、子孫之婦、同籍兄弟之妻、及在室女、孫、姊妹並同。又禁私家用純黃帳幕陳設，若曾經宣賜鸞輿服禦，日月雲肩、龍文黃服、五個鞘眼之鞍皆須更改。

臣下朝服

凡導駕及行大禮，文武百官皆服之。正一品：貂蟬籠巾，七梁額花冠，貂鼠立筆，銀立筆，犀簪導，佩劍，緋羅大袖、緋羅裙、緋羅蔽膝各一，緋白羅大帶，天下樂暈錦玉環綬一，白羅方心曲領、白紗中單、銀褐勒帛各一，玉珠佩二，金塗銀革帶，烏皮履，白綾襪。正二品：七梁冠，銀立筆，犀簪導，不佩劍，緋羅大袖，雜花暈錦玉環綬，餘並同。正四品：五梁冠，銀立筆，犀簪，白獅錦銀環綬，珠佩，銀革帶，禦史中丞則獬豸冠、青荷蓮綬，餘並同。正五品：四梁冠，簇四金雕錦銅環綬，銀珠佩，餘並同。正六品至七品：三梁冠，黃獅錦銅環綬，銅珠佩，銅束帶，餘並同。大定二十二年祫享，攝官、導駕二品冠七梁，三品四品冠六梁，服有金花，五品冠五梁，六品冠四梁，七品冠三梁，監察禦史獬豸冠、青綬，八品九品冠二梁，餘制並同。三品舊無。

祭服

皇統七年，太常寺言：「太廟成後，奉安神主，祫享行禮，凡行事、執事、助祭、陪位官，准古典當服袞冕、九章畫降龍，隨品各有等差。《通典》雲虞、夏、殷並十二章，日、月、星辰、山、龍、華蟲作繪於衣，宗彝、藻、火、粉米、黼、黻絺繡於裳。周升三辰於旂，登龍於山，登火於宗彝，作九章之服，龍、山、華蟲、火、宗彝繪於衣，藻、粉米、黼、黻繡於裳。'公之服自袞冕而下如王之服，候伯之服自鷩冕而下如公之服'。又後魏帝服袞冕，與祭者皆朝服。又《開元禮》一品服九章。又《五禮新儀》正一品服九旒冕、犀簪，青衣畫降龍。今汴京舊禮直官言，自宣和二年已後，一品祭服七旒冕、大袖無龍。唐雖服九章服，當時司禮少常伯孫茂道言：'諸臣之章雖殊，然飾龍名袞，尊卑相亂，請三公服鷩冕八章為宜。'臣等竊謂歷代衣服之制不同，若從後魏則止服朝服，或用宋服則為七章，若遵唐九章，則有飾龍名袞尊卑相亂之議。」尚書省乃奏用後魏故事，止用燕京大冊禮時所服朝服以祭。大定三年八月，詔遵皇統制，攝官則朝服，散官則公服，以皇太子為亞獻，服袞冕。十四年，用唐制，若祭遇雨雪則服常服，謂今之公服也。泰和元年八月，禮官言：「祭服所以接神，朝服所以事君，雖歷代損益不同，然未嘗不有分別。是以袞冕十二旒，玄衣纁裳備十二章，天子之祭服也。通天冠、絳紗袍、紅羅裳，天子之視朝服也。臣下之服則用青衣硃裳以祭，硃衣硃裳以朝。國朝惟天子備袞冕、通天冠二等之服，今群臣但有朝服，而祭服尚闕，每有祀事但以朝服從事，實於典禮未當。請依漢、唐故事，祭服冕旒畫章，然君臣冕服雖章數各殊而俱飾龍名袞，而唐孫茂道已有尊卑相亂之論。然三公法服有龍，恐涉於僭，國初禮官亦嘗駁議。乞參酌古今，改置祭服，其冠則如朝冠，而但去其貂蟬、豎筆，其服用青衣、硃裳、白襪、硃履，非攝事者則用朝服，庶幾少有差別。」上曰：「朝、祭之服，固宜分也。」

公服

大定官制，文資五品以上官服紫。三師、三公、親王、宰相一品官服大獨科花羅，徑不過五寸，執政官服小獨科花羅，徑不過三寸。二品、三品服散搭花羅，謂無枝葉者，徑不過寸半。四品、五品服小雜花羅，謂花頭碎小者，徑不過一寸。六品、七品服緋芝麻羅。八品、九品服綠無紋羅。應武官皆服紫。凡散官、職事皆從一高，上得兼下，下不得僭上，窄紫亦同服色，各依官製品格。其諸局分承應人並服無紋素羅。十五年制曰：「袍不加襴，非古也。」遂命文資官公服皆加襴。帶制，皇太子玉帶，佩玉雙魚袋。親王玉帶，佩玉魚。一品玉帶，佩金魚。二品笏頭球文金帶，佩金魚。三品、四品荔枝或禦仙花金帶，並佩金魚。五品，服紫者紅鞓烏犀帶，佩金魚，服緋者紅鞓烏犀帶，佩銀魚，服綠者並皁鞓烏犀帶。武官，一品、二品佩帶同，三品、四品金帶，五品、六品、七品紅鞓烏犀帶，皆不佩魚，八品以下並皁鞓烏犀帶。司天、太醫、內侍、教坊，服皆同文武官，惟不佩魚。應殿庭承應五品以下官，非入內不許金帶，又展紫入殿庭者，並許服紅鞓，不佩魚。又二品以上官，許兼服通犀帶，三品官若治事及見賓客，許兼服花犀帶。大定二年制，百官趨朝、赴省，並須裹帶。五品以上官，趨朝則朝服，赴省則展皁，雨雪沾衣則從便。凡朝參，主寶、主符展紫，禦仙花或太平花金束帶。近侍給使、供御筆硯、直長、符寶吏紫襖子，塗金束帶。輪直，則近侍給使並常服，常服則展紫。閣門六尚，遇朝參侍立則服本品服，若宮中當直則服窄紫、金帶。學士院官、修起居注、補闕、拾遺、秘書丞、秘書郎，朝參侍立則服本品服、色帶。當直則窄紫、金帶。東宮左右衛率、僕正、副僕正、典儀、贊儀、內直郎丞，當直亦許服之。太子太師出入宮中則展紫，至東宮則展皁，三少則展紫。

輿服下

衣服通制

君子之服，以稱德也，故德之備者其文備。古者王公及士庶人莫不各有一定之制，而不敢相逾者，蓋風俗之奢儉，法令之齊一，必於是而觀焉。《詩》曰：「彼都人士，狐裘黃黃。其容不改，出言有章。」其三章曰：「彼都人士，充耳琇實。彼君子女，謂之尹吉。」此言都邑之盛，人物之懿也。明昌間，章宗謂宰臣曰：「今風俗侈靡，莫若律以制度，使貴賤有等。其令禮部具典故以聞。」他日又謂參知政事張萬公曰：「山東風俗如何？」萬公對以奢，左丞守貞因言衣服之制，上曰：「如卿所言，正恐失人心耳。」守貞曰：「止是商賈有不悅者。」萬公曰：「乞寬與之期，三年之內當如制矣。」於是，上以禮部所擬太繁，以尚書省所擬而行之。嗟乎！人君以風俗為言，其亦知所務矣。

金人之常服四：帶，巾，盤領衣，烏皮靴。其束帶曰吐鶻。巾之制，以皁羅若紗為之，上結方頂，折垂於後。頂之下際兩角各綴方羅徑二寸許，方羅之下各附帶長六七寸。當橫額之上，或為一縮襞積。貴顯者於方頂，循十字縫飾以珠，其中必貫以大者，謂之頂珠。帶旁各絡珠結綬，長半帶，垂之，海陵賜大興國者是也。其衣色多白，三品以皁，窄袖，盤領，縫腋，下為襞積，而不缺袴。其胸臆肩袖，或飾以金繡，其從春水之服則多鶻捕鵝，雜花卉之飾，其從秋山之服則以熊鹿山林為文，其長中骭，取便於騎也。吐鶻，玉為上，金次之，犀象骨角又次之。銙鞓，小者間置於前，大者施於後，左右有變雙䤩尾，納方束中，其刻琢多如春水秋山之飾。左佩牌，右佩刀。刀貴鑌，柄尚雞舌木，黃黑相半，有黑雙距者為上，或三事五事。室飾以醬瓣樺，𨭚口飾以鮫，或屑金鍮和漆，塗鮫隙而礲平之。醬瓣樺者，謂樺皮班文色殷紫如醬中豆瓣也，產其國，故尚之。

初，女直人不得改為漢姓及學南人裝束，違者杖八十，編為永制。

婦人服襜裙，多以黑紫，上編繡全枝花，周身六襞積。上衣謂之團衫，用黑紫或皁及紺，直領，左衽，掖縫，兩傍複為雙襞積，前拂地，後曳地尺餘。帶色用紅黃，前變垂至下齊。年老者以皁紗籠髻如巾狀，散綴玉鈿於上，謂之玉逍遙。此皆遼服也，金亦襲之。許嫁之女則服綽子，制如婦人服，以紅或銀褐明金為之，對襟彩領，前齊拂地，後曳五寸餘。

明昌六年制，文武官六貫石以上承應人並及廕者，許用牙領，紫圓板皁條羅帶，皁靴，上得兼下。系籍儒生止服白衫領，系背帶並以紫圓絛羅帶，乾皁靴。餘人用純紫領，不得用緣，雜色圓板絛羅帶不得用紫，靴用黃及黑油皁蠟等，婦人各從便。泰和四年，以親王品官既分領緣，而複有皁靴之禁，似涉太煩，遂聽親王用銀褐領紫緣，品官皆紫領白緣，餘從明昌制。

書袋之制。大定十六年，世宗以吏員與士民之服無別，潛入民間受賕轀獄，有司不能檢察，遂定懸書袋之制。省、樞密院令、譯史用紫襜絲為之，台、六部、宗正、統軍司、檢察司以黑斜皮為之，寺、監、隨朝諸局、並州縣，並黃皮為之，各長七寸，闊二寸、厚半寸，並於束帶上懸帶，公退則懸於便服，違者所司糾之。

大定十三年，太常寺擬士人及僧尼道女冠有師號、並良閑官八品以上，許服花紗綾羅絲綢。在官承應有出身人、帶八品以下官，未帶官亦同，許服花紗綾羅襜絲絲綢，家屬同，婦人許用珠為首飾。其都孔目與八品良閑官同，京府州縣司吏皆與庶人同。庶人止許服霢綢、絹布、毛褐、花紗、無紋素羅、絲綿，其頭巾、系腰、領帕許用芝麻羅、絛用絨織成者，不得以金玉犀象諸寶瑪瑙玻璃之類為器皿、及裝飾刀把鞘、並銀裝釘床榻之類。婦人首飾，不許用珠翠鈿子等物，翠毛除許裝飾花環冠子，餘外並禁。兵卒許服無紋壓羅、霢綢、絹布、毛褐。奴婢止許服霢綢、絹布、毛褐。倡優遇迎接、公筵承應，許暫服繪畫之服，其私服與庶人同。

卷四十四 志第二十五 兵

兵制 禁軍之制 養兵之法

兵制

金興，用兵如神，戰勝功取，無敵當世，曾未十年遂定大業。原其成功之速，俗本鷙勁，人多沉雄，兄弟子姓才皆良將，部落保伍技皆銳兵。加之地狹產薄，無事苦耕可給衣食，有事苦戰可致俘獲，勞其筋骨以能寒暑，徵發調遣事同一家。是故將勇而志一，兵精而力齊，一旦奮起，變弱為強，以寡制眾，用是道也。及其得志中國，自顧其宗族國人尚少，乃割土地、崇位號以假漢人，使為之效力而守之。猛安謀克雜廁漢地，聽與契丹、漢人昏因以相固結。迨夫國勢浸盛，則歸土地、削位號，罷遼東渤海、漢人之襲猛安謀克者，漸以兵柄歸其內族。然樞府簽軍募軍兼采漢制，伐宋之役參用漢軍及諸部族而統以國人，非不知制勝長策在於以志一之將、用力齊之兵也，第以土宇既廣，豈得盡任其所親哉！馴致極盛，乃自患其宗族國人之多，積其猜疑，卒自戕賊，遂致強本刊落，醇風鍥薄，將帥攜離，兵士驕惰。迄其亡也，「忠孝」等軍構難於內，颭軍雜人召禍於外，向之所謂志一而力齊者，不見可恃之勢焉。豈非自壞其家法而致是歟？抑是道也可用於新造之邦，不可以保長久之天下歟？金以兵得國，奉詔作《金史》，故於金之《兵志》考其興亡得失之跡，特著於斯。兵制、馬政、養兵等法載諸舊史者，暼戶列於篇。

金之初年，諸部之民無它徭役，壯者皆兵，平居則聽以佃漁射獵習為勞事，有警則下令部內，及遣使詣諸孛堇徵兵，凡步騎之仗糗皆取備焉。其部長曰孛堇，行兵則稱曰猛安、謀克，從其多寡以為號，猛安者千夫長也，謀克者百夫長也。謀克之副曰蒲裏衍，士卒之副從曰阿裏喜。部卒之數，初無定製。至太祖即位之二年，既以二千五百破耶律謝十，始命以三百戶為謀克，謀克十為猛安。繼而諸部來降，率用猛安、謀克之名以授其首領而部伍其人。出河之戰兵始滿萬，而遼莫敵矣！及來流、鴨水、鐵驪、鱉古之民皆附，東京既平，山西繼定，內收遼、漢之降卒，外籍部族之健士。嘗用遼人訛裏野以北部百三十戶為一謀克，漢人王六兒以諸州漢人六十五戶為一謀克，王伯龍及高從祐等並領所部為一猛安。至天會二年，平州既平，宗望恐風俗揉雜，民情弗便，乃罷是制。諸部降人但置長吏，以下從漢官之號。四年，伐宋之役，調燕山、雲中、中京、上京、東京、遼東、平州、遼西、長春八路民兵，隸諸萬戶，其間萬戶亦有專統漢軍者。熙宗皇統五年，又罷遼東漢人、渤海猛安謀克承襲之制，浸移兵柄於其國人，乃分猛安謀克為上中下三等，宗室為上，餘次之。至海陵庶人天德二年，省並中京、東京、臨潢、咸平、泰州等路節鎮及猛安謀克，削上中下之名，但稱為「諸猛安謀克，」循舊制間年一徵發，以補老疾死亡之數。貞元遷都，遂徙上京路太祖、遼王宗幹、秦王宗翰之猛安，並為合紮猛安，及右諫議烏裏補猛安，太師勖、宗正宗敏之族，處之中都。斡論、和尚、胡剌三國公，太保昂，詹事烏裏野，輔國勃魯骨，定遠許烈，故杲國公勃迭八猛安處之山東。阿魯之族處之北京。按達族屬處之河間。正隆二年，命兵部尚書蕭恭等，與舊軍皆分隸諸總管府、節度使，授田牛使之耕食，以蕃衛京國。六年，南伐，立三道都統制府及左右領軍大都督，將三十二軍，以神策、神威、神捷、神銳、神毅、神翼、神勇、神果、神略、神鋒、武勝、武定、武威、武安、武捷、武平、武成、武毅、武銳、武揚、武翼、武震、威定、威信、威勝、威捷、威烈、威毅、威震、威略、威果、威勇為名，軍置都總管、副總管及巡察使、副各一員。而沿邊契丹恐妻孥被鄰寇鈔掠，不可盡行，遂皆背判。而大名續授甲之士還迎立世宗於東京。

及大定之初，窩斡既平，乃散契丹隸諸猛安謀克。至三年，詔河北、山東等路所簽軍，有父兄俱已充甲軍，子弟又為阿裏喜，恐其家更無丁男，有誤農種，與免一丁，以驅丁充阿裏喜，無驅丁者於本猛安謀克內驗富強有驅丁者簽充。十三年，徙東北等戌邊漢軍於內地。十五年十月，遣吏部郎中蒲察兀虎等十人分行天下，再定猛安謀克戶，每謀克戶不過三百，七謀克至十謀克置一猛安。十七年，又以西南、西北招討司契丹餘黨心素狠戾，複恐生事，它時或有邊隙，不為我用，令遷之於烏十裏石壘部及上京之地。上謂宰臣曰：「北邊番戍之人，歲冒寒暑往來千里，甚為勞苦。縱有一二馬牛，一往則無還理，且奪其農時不得耕種。故嘗命卿等議，以何術得罷其役，使安於田裏，不知卿議何如也？」左丞相良弼對曰：「北邊之地，不堪耕種，不能長戍，故須番戍耳。」上曰：「朕一日萬幾，安能遍及，卿等既為宰相，以此急務反以為末事，竟無一言，甚勞朕慮。往者參政宗敘屢為朕言，若以貧戶永屯邊境，使之耕種，官給糧廩，則貧者得濟，富戶免於更代之勞，使之得勤農務。若宗敘者可謂盡心為國矣！朕嘗思之，宜以兩路招討司及烏古裏石壘部族、臨潢府、泰州等路分定保戍，具數以聞，朕親覽焉。」十八年，命部族、颭分番守邊。二十年，以祖宗平定天下以來，所建立猛安謀克，因循既久，其間有戶口繁簡、地裏遠近不同，又自正隆之後所授無度，及大定間亦有功多未酬者，遂更定以詔天下。複命新授者並令就封，其謀克人內有六品以下職及諸局承應人，皆為遷之。三從以上族人願從行者，猛安不　得過十戶，謀克不得過六戶。詔戍邊軍士年五十五以上，許以其子及同居弟侄承替，以奴代者罪之。二十一年三月，詔遣大興尹完顏迪古速遷河北東路兩猛安，上曰：「朕始令移此，欲令與女直戶相錯，安置久則自相姻親，不生異意，此長久之利也。今者移馬河猛安相錯以居，甚符朕意，而遙落河猛安不如此，可再遣兵部尚書張那也按視其地以雜居之。」二十二年，以山東屯田戶鄰之於邊鄙，命聚之一處，俾協力蠶種。右丞相烏古論元忠曰：「彼方之人以所得之地為家，雖兄弟不同處，故貧者眾。」參政粘割斡特剌曰：「舊時兄弟雖析猶相聚種，今則不然，宜令約束之。」又以猛安謀克舊籍不明，遇簽軍與諸差役及賑濟，增減不以實，命括其口，以實籍之。二十三年，遣刑部尚書移剌綎遷山東東路八謀克處之河間，其棄地以山東東路忒黑河猛安下蘸荅謀克，移裏閔斡魯渾猛安下翕浦謀克、什母溫山謀克九村人戶徙於劉僧、安和二謀克之 舊地。其未徙者之地皆薄惡且鄰寇，遣使詢願徙者，相可居之地，圖以進。

上嘗以速頻、胡裏改人驍勇可用，海陵嘗欲徙之而未能，二十四年以上京率、胡剌溫之地廣而腴，遂遣刑部尚書烏裏也出府庫錢以濟行資牛畜，遷速頻一猛安、胡裏改二猛安二十四謀克以實之。蓋欲上京兵多，它日可為緩急之備也。當是時，多易置河北、山東所屯之舊，括民地而為之業，戶頒牛而使之耕，畜甲兵而為之備，乃大重其權，授諸王以猛安之號，或新置者特賜之名。制其奢靡，禁其飲酒，習其騎射，儲其糧Я，其備至嚴也。是時宗室戶百七十，猛安二百二，謀克千八百七十八，戶六十一萬五千六百二十四。東北路部族颭軍曰迭剌部承安三年改為土魯渾尼石合節度使，曰唐古部承安三年改為部魯火劄石合節度使，二部五颭，戶五千五百八十五。其他若助魯部族、烏魯古部族、石壘部族、萌骨部族、計魯部族、孛特本部族數皆稱是。西北、西南二路之颭軍十，曰蘇謨典颭、曰耶刺都颭、曰骨典颭、唐古颭、霞馬颭、木典颭、萌骨颭、咩颭、胡都颭凡九，其諸路曰曷懶、曰蒲與、曰婆速、曰恤頻、曰胡裏改、曰移懶，移懶後廢，皆在上京之鄙，或置總管府，或置節度使。至章宗明昌間，欲國人兼知文武，令猛安謀克舉進士，試以策論及射，以定其科甲高下。承安四年，上謂宰臣曰：「人有以《八陣圖》來上者，其圖果何如？朕嘗觀宋白所集《武經》，具載攻守之法，亦多難行。」右丞相清臣曰：「兵書一定之法，難以應變。本朝行兵惟用正奇二軍，臨敵制變，以正為奇，以奇為正，故無往不克。」上曰：「自古用兵亦不出奇正二法耳。且學古兵法如學弈棋，未能自得於心，欲用舊陣勢以接敵，疏矣。敵所應與舊勢異，則必不可支。然《武經》所述雖難遵行，然知之猶愈不知。」泰和間，又制武舉，其制具在《選舉志》。

所謂渤海軍，則渤海八猛安之兵也。所謂奚軍者，奚人遙輦昭古牙九猛安之兵也。奚軍初徙於山西，後分遷河東。其漢軍中都永固軍，大定所置者也。所謂鎮防軍，則諸軍中取以更代戍邊者也。在西北邊則有分番屯戍軍及永屯軍驅軍之別。驅軍則國初所免遼人之奴婢，使屯守於泰州者也。邊鋪軍則河南、陝西居守邊界者。河東三虞候順德軍及章宗所置諸路效節軍，京府節鎮設三十人，防刺設二十人。掌同弓手者也。諸路所募射糧軍，五年一籍三十以下、十七以上強壯者，皆刺其缺，所以兼充雜役者也。京師防城軍，世宗大定十七年三月改為武衛軍，則掌京師巡捕者也。其曰牢城軍，則嘗為盜竊者，以充防築之役。曰土兵，則以司警捕之事。凡漢軍，有事則簽取於民，事已則或亦放免。初，天會間，郭藥師降，有曰長勝軍者，皆遼水側人也，以鄉土歸金，皆愁怨思歸，宗望及令罷還。正隆間，又嘗罷諸路漢軍，而所存者猶有威勇、威烈、威捷、順德及「韓常之軍」之號。

凡邊境置兵之州三十八：鳳翔、延安、鄧、鞏、熙、泗、潁、蔡、隴、秦、河、海、壽、唐、商、洮、蘭、會、積石、鎮戎、保安、綏德、保德、環、葭、庾、甯邊、東勝、淨、慶、來遠、桓、昌、曷懶、婆速、蒲與、恤品、胡裏改。置於要州者十一：南京、東京、益都、京兆、太原、臨洮、臨潢、豐、泰、撫、蓋。及宣宗南遷，颭軍潰去，兵勢益弱，遂盡擁猛安戶之老稚渡河，僑置諸總管府以統之，器械既缺，糧Я不給，朘民膏血而不足，乃行括糧之法，一人從征，舉家待哺。又謂無以堅戰士之心，乃令其家盡入京師，不數年至無以為食，乃聽其出，而國亦屈矣。然初南渡時，盡以河朔戰兵三十萬分隸河南行樞密及帥府，往往蔽匿強壯，驅羸弱使戰，不能取勝。後乃至以二十五人為謀克，四謀克為猛安。每謀克除旗鼓司火頭五人，任戰者止十八人，不足成隊伍，但務存其名而已。故混源劉祁謂：「金之兵制最弊，每有征伐及邊釁，輒下令簽軍，使遠近騷動。民家丁男若皆強壯，或盡取無遺，號泣動乎鄰里，嗟怨盈於道路，驅此使戰，欲其勝敵，難矣！」初，貞祐時，下令簽軍，會一時任子為監當者春赴吏部選，宰執命取為監官軍，皆憤慍哀號交醖台省，至沖宰相鹵簿以告，丞相僕散七斤大怒，趣左右取弓矢射去。已而，上知其不可用，命免之。元光末，備潼關黃河，又簽軍，諸使者曆縣邑，自見居官外，無文武小大職事官皆充軍。至許州，前侍御史劉元規年幾六十，亦選為千戶。至陳州，以祁父從益以前監察禦史亦為千戶，余不可悉紀。既立部伍，必以軍律相臨，物議紛然，後亦罷之。

哀宗正大二年，議選諸路精兵，直隸密院。先設總領六員，分路揀閱，因相合併。每總領司率數萬人，軍勢既張，乃易總領之名為都尉，班在隨朝四品之列，曰建威、曰虎威、曰破虜、振威、鷹揚、虎賁、振武、折沖、蕩寇、殄寇。必以先嘗秉帥權者居是職，雖帥府行院亦不敢以貴重臨之。天興初元，有十五都尉。先六人升授，在京建威奧屯斡裏卜，許州折沖夾穀澤本姓樊，陳州振武溫撒辛本姓李，蔡州蕩寇蒲察打吉卜，申裕安平完顏斜列，嵩汝振武唐括韓僧。續封金昌府虎威紇石烈乞兒，宣權歸德果毅完顏豬兒，南京殄寇完顏阿拍。宣權潼關都尉三：虎賁完顏陳兒、鷹揚內族大婁室、全節。複取河朔諸路歸正人，不問鞍馬有無、譯語能否，悉送密院，增月給三倍它軍，授以官馬，得千餘人，歲時犒燕，名曰忠孝軍。以石抹燕山奴、蒲察定住統之。加以正大已後諸路所虜、臨陳所獲，皆放歸鄉土，同忠孝軍給其犒賞，使河朔俘系知之。故此軍迄於天興至七千，千戶以上將帥尚不預焉。又以歸正人過多，乃繫於忠孝籍中別為一軍，減忠孝所給之半，不能射者令閱習一再月，然後試補忠孝軍，是所謂合裏合軍也。又以親衛馬軍，舊時所選未精，必加閱試，直取武藝如忠孝軍者得五千人，餘罷歸為步軍。凡進征，忠孝居前，馬軍次之。自正大改立馬軍，隊伍鞍勒兵甲一切更新，將相舊人自謂國家全盛之際馬數則有之，至於軍士精銳、器仗堅整，較之今日有不侔者，中興之期為有望矣。一日布列曹門內教埸，忠孝軍七千，馬軍五千，京師所屯建威都尉軍萬人，內族九住所統親衛軍三千，及阿排所統四千，皆哀宗控制樞密院時所選，教場地約三十頃尚不能容，余都尉十三四軍猶不在是數。此外，招集義軍名曰忠義，要皆燕、趙亡命，雖獲近用，終不可制，異時擅殺北使唐慶以速金亡者即此曹也。

禁軍之制

本於合紮謀克。合紮者，言親軍也，以近親所領，故以名焉。貞元遷都，更以太祖、遼王宗幹、秦王宗翰之軍為合紮猛安，謂之侍衛親軍，故立侍衛親軍司以統之。舊常選諸軍之材武者為護駕軍，海陵又名上京龍翔軍為神勇軍，正隆二年將南伐，乃罷歸，使就僉調，複於侍衛親軍四猛安舊止曰太祖、遼王、秦王猛安凡三，今曰四猛安，未詳，豈太祖兩猛安耶？內，選三十以下千六百人，騎兵曰龍翔，步兵曰虎步，以備宿衛。五年，罷親軍司，以所掌付大興府，置左右驍騎，所謂從駕軍也，置都副指揮使隸點檢司，步軍都副指揮使隸宣徽院。大定初，親軍置四千人。二十二年，省為三千五百。上京亦設守衛軍。是年，尚書省奏：「上京既設皇城提舉官，亦當設軍守衛。」上曰：「可設四百五十，馬一百二十，分三番更代。異時朕至上京，即作兩番巡警，限以半年交替。人日給錢五十、米一升半，馬給芻粟，猛安謀克官可差年四十上下者、軍士並取三十以上者充。」章宗承安四年，增為五千，又增至六千。又有威捷軍。承安增簽弩手千人。凡選弩手之制，先以營造尺度杖，其長六尺，立之謂之等杖。取身與杖等，能踏弩至三石，鋪弦解索登踏閑習，射六箭皆上垛，內二箭中貼者。又選親軍，取身長五尺五寸善騎射者，猛安謀克以名上兵部，移點檢司、宣徽院試補之。又設護衛二百人，近侍之執兵仗者也，取五品至七品官子孫及宗室並親軍、諸局分承應人，身長五尺六寸者，選試補之。又設控鶴二百人，皆以備出入者也。

大將府治之稱號。收國元年十二月，始置咸州軍帥司，以經略遼地，討高永昌，置南路都統司，且以討張覺。天輔五年襲遼主，始有內外諸軍都統之名。時以奚未平，又置奚路都統司，後改為六部路都統司，以遙輦九營為九猛安隸焉，與上京及泰州凡六處置，每司統五六萬人，又以渤海軍為八猛安。凡猛安之上置軍帥，軍帥之上置萬戶，萬戶之上置都統。然時亦稱軍帥為猛安，而猛安則稱親管猛安者。燕山既下，循遼制立樞密院於廣寧府，以總漢軍。太宗天會元年，以襲遼主所立西南都統府為西南、西北兩路都統府。三年，以伐宋更為元帥府，置元帥及左、右副，及左、右監軍，左、右都監。金制，都元帥必以諳版孛極烈為之，恆居守而不出。六年，詔還二帥以鎮方面。諸路各設兵馬都總管府，州鎮置節度使，沿邊州則置防禦使。凡州府所募射糧軍、牢城軍，每五百人為一指揮使司，設使，分為四都，都設左右什將及承局押官。其軍數若有餘或不足，則與近者合置，不可合者以三百人或二百人亦設指揮使，若百人則止設軍使，百人以上立為都，不及百人止設什將及承局管押官各一員。十年，改南京路都統司為東南路都統司，治東京以鎮高麗。後又置統軍司於大名府。及海陵天德二年八月，改諸京兵馬都部署司為本路都總管府。九月，罷大名統軍司，而置統軍司于山西、河南、陝西三路。以元帥府都監、監軍為使，分統天下之兵。又改烏古迪烈路統軍司為招討司，以婆速路統軍司為總管府。三年，以元帥府為樞密院，罷萬戶之官，詔曰：「太祖開創，因時制宜，材堪統眾授之萬戶，其次千戶及謀克。當時官賞未定，城郭未下，設此職許以世襲，乃權宜之制，非經久之利。今子孫相繼專攬威權，其戶不下數萬，與留守總管無異，而世權過之。可罷是官。若舊無千戶之職者，續思增置。國初時賜以國姓，若為子孫者皆令復舊。」正隆末，複升陝西統軍司為都統府。大定五年，複罷府，降為統軍司。尋又設兩招討司，與前凡三，以鎮邊陲。東北路者，初置烏古迪烈部，後置於泰州。泰和間，以去邊尚三百里，宗浩乃命分司於金山。西北路者置於應州，西南路者置於桓州，以重臣知兵者為使，列城堡濠牆，戍守為永制。樞密院每行兵則更為元帥府，罷則複為院。宣宗貞祐三年，征代州戍兵五千，從胥鼎言，留代以屏平陽。興定二年，選募河南、陝西弩手軍二千人為一軍，賜號威勇。及南遷，河北封九公，因其兵假以便宜從事，沿河諸城置行樞密院元帥府，大者有「便宜」之號，小者有「從宜」之名。元光間，時招義軍以三十人為謀克， 五謀克為一千戶，四千戶為一萬戶，四萬戶為一副統，兩副統為一都統，此複國初之名也。然又外設一總領提控，故時皆稱元帥為總領雲。

金初因遼諸抹而置群牧，抹之為言無蚊蚋、美水草之地也。天德間，置迪河斡朵、斡裏保保亦作本、蒲速裏、燕恩、兀者五群牧所，皆仍遼舊名，各設官以治之。又於諸色人內，選家富丁多，及品官家子、猛安謀克蒲輦軍與司吏家余丁及奴，使之司牧，謂之「群子」，分牧馬駝牛羊，為之立蕃息衰耗之刑賞。後稍增其數為九。契丹之亂遂亡其五，四所之所存者馬千餘、牛二百八十餘、羊八百六十、駝九十而已。世宗置所七：曰特滿、忒滿在撫州、斡睹只、蒲速碗、蒲速碗本斡睹只之地，大定七年分其地置之。承安三年改為板底因烏魯古。甌裏本、承安三年改為烏鮮烏魯古。烏魯古者言滋息也。合魯碗、耶盧碗。在武平縣、臨潢、泰州之境。大定二十年三月，更定群牧官、詳穩脫朵、知把、群牧人滋息損耗賞罰格。二十一年，敕諸所，馬三歲者付女直人牧之，牛或以借民耕，或又令民畜羊，或以賑貧戶。時遣使閱實其數，缺則杖其官，而令牧人償之，匿其實者監察舉覺之。二十八年，蕃息之久，馬至四十七萬，牛十三萬，羊八十七萬，駝四千。明昌五年，散騬馬，令中都、西京、河北東、西路驗民物力分畜之。又令它路民養馬者，死則於前四路所養者給換，若欲用則悉以送官。此金之馬政也。然每有大役，必括於民，及取群官之餘騎，以供戰士焉。宣宗興定元年，定民間收潰軍亡馬之法，及以馬送官酬直之格：「上等馬一匹銀五十兩，中下遞減十兩。不願酬直者，上等二匹補一官，雜班任使，中等三匹，下等四匹，如之。令下十日陳首，限外匿及殺，並絞。」又遣官括市民馬，立賞格以示勸，五百匹以上鈔千貫，千匹以上一官，二千匹以上兩官。

養兵之法

熙宗天眷三年正月，詔歲給遼東戍卒綢絹有差。正隆四年，命河南、陝西統軍司並虞候司順德軍，官兵並增廩給。六年，將南征，以絹萬匹於京城易衣襖穿膝一萬，以給軍。世宗大定三年，南征，軍士每歲可支一千萬貫，官府止有二百萬貫，外可取於官民戶，此軍須錢之所由起也。時言事者，以山東、河南、陝西等路循宋、齊舊例，州縣司吏、弓手於民間驗物力均敷顧錢，名曰「免役」，請以是錢贍軍。至是，省具數以聞，詔罷弓手錢，其司吏錢仍舊。四年六月，奏，元帥府乞降軍須錢，上曰：「帥府支費無度，例皆科取於民，甚非朕意。仰會計軍須支用不盡之數，及諸路轉運司見在如實缺用，則別具以聞。」十年四月，命德順州建營屋以處屯軍。十七年七月，歲以羊皮三萬賜西北路戍兵。承安三年，以軍須所費甚大，乞驗天下物力均征。擬依黃河夫錢例，征軍須錢，驗各路新籍物力，每貫征錢四貫，西京、北京、遼東路每貫征錢二貫，臨潢、全州則免徵，周年三限送納。恐期遠，遂定製作半年三限輸納。

凡河南、陝西、山東放老千戶、謀克、蒲輦、正軍、阿裏喜等給賞之例，舊軍千戶十年以上賞銀五十兩、絹三十匹，不及十年，比附十年以上謀克支。謀克十年以上銀四十兩，絹二十五匹，不及十年銀三十兩、絹二十匹。蒲輦十年以上銀三十兩，絹二十匹，不及十年銀二十兩，絹一十五匹。馬步正軍、阿裏喜等勾當不拘年分，放老正軍銀一十五兩、絹一十匹，阿裏喜、旗鼓、吹笛、本司火頭人等同銀八兩、絹五匹。三虞候千戶，十年以上銀四十兩，絹二十五匹。不及十年銀三十兩、絹二十匹。謀克二十年以上銀五十兩、絹三十匹，十年以上銀三十兩、絹二十匹，不及十年銀一十兩、絹一十五匹。蒲輦十年以上銀二十兩、絹一十五匹，不及十年銀一十五兩、絹一十匹。正軍、阿裏喜、勾當不拘年分，放老正軍銀一十兩、絹七匹，阿裏喜、旗鼓、吹笛、本司火頭人等同銀五兩，絹四匹。北邊萬戶、千戶、謀克等，曆過軍功及年老放罷給賞之例遷官同從吏部格，正千戶管押萬戶，勾當過一十五年，遷兩官與從五品。不及一十五年年老放罷，遷一官與正六品。若十年以下，遷一官賞銀絹六十兩匹。正謀克管押萬戶，勾當一十五年遷兩官與正六品，不及一十五年年老放罷，遷一官與正七品，若十年以下遷一官賞銀絹五十兩匹。正千戶官押千戶，勾當過二十年，遷一官與正六品，不及二十年年老放罷，遷一官與正七品，若十年以下遷一官賞銀絹四十兩匹。正謀克管押千戶以下，依河南、陝西體例。凡鎮防軍，每年試射，射若有出眾，上等賞銀四兩，特異眾者賞十兩銀馬盂。簽充武衛軍，挈家赴京者，人日給六口糧，馬四匹芻槁。

諸招軍月給例物。邊鋪軍錢五十貫、絹十匹。軍匠上中等錢五十貫、絹五匹，下等錢四十貫、絹四匹。黃河埽兵錢三十貫、絹五匹，射糧軍及溝渠等處埽兵水手，錢二十貫、絹二匹，士兵錢十貫、絹一匹。凡射糧軍指揮使及黃、沁埽兵指揮使，錢粟七貫石、絹六匹，軍使錢粟六貫石、絹同上，什將錢二貫、粟三石，春衣錢五貫、秋衣錢十貫。承局押官錢一貫五百文、粟二石，春衣錢五貫、秋衣錢七貫。牢城並士兵錢八百文、粟二石，春衣錢四貫、秋衣錢六貫。邊鋪軍請給與射糧軍同。河南、陝西、山東路統軍司鎮防甲軍、馬軍，猛安錢八貫、米五石二鬥、絹八匹、六馬芻粟，謀克錢六貫、米二石八鬥、絹六匹、五馬芻粟，蒲輦錢四貫、米石七鬥、絹五匹、四馬芻粟，正軍錢二貫、米石五鬥、絹四匹、綿十五兩、兩馬芻粟，阿裏喜錢一貫五百文、米七鬥、絹三匹、綿十兩。步軍，猛安馬二匹、謀克馬一匹芻粟。每馬給芻一束、粟五升，歲仲青野有青草馬可收養則止，惟每猛安當差馬七十二匹，四時皆給。又定製河南、山東、河東歲給五月，陝西六月。鎮防軍補買馬錢，河南路正軍五百文，阿裏喜隨色人三百文，陝西、山東路正軍三百文，阿裏喜隨色人二百文。諸屯田被差及緣邊駐紮捉殺軍，猛安月給錢六貫、米一石八鬥、五馬芻粟，謀克錢四貫、米一石二鬥、三馬芻粟，蒲輦錢二貫、米六鬥、二馬芻粟，正軍錢一貫五百文、米四鬥、一馬芻粟，阿裏喜隨色人錢一貫、米四鬥、一馬芻粟。德順軍指揮使錢六貫、米二石八鬥、絹六匹、三馬芻粟，軍使什將錢四貫、米一石七鬥、絹五匹，給兩馬料，長行錢二貫、米一石五鬥、絹四匹、綿十五兩，給一馬料，奚軍謀克錢一貫五百文、米一石五鬥、綢絹春秋各一匹，給三馬料，蒲輦錢一貫、米二石七鬥、綢絹同上，給二馬料，長行錢一貫、米一石八鬥、綢絹同上，飼一馬。北邊臨潢等處永屯駐軍，千戶錢八貫、米五石二鬥、絹八匹、飼馬六匹，步軍飼兩馬、地五頃，謀克錢六貫、米二石八鬥、絹六匹、飼五馬、地四頃，蒲輦錢四貫、米一石七鬥、絹五匹、飼四馬、地三頃，正軍錢二貫、米一石四鬥五升、絹四匹、綿十五兩、飼兩馬、地二頃，阿裏喜錢一貫五百文、米七鬥、絹三匹、綿十兩、地一頃，旗鼓司人與阿裏喜同，交替軍錢二貫、米四鬥，阿裏喜錢一貫五百文、米四鬥。上番漢軍，千戶月給錢三貫、糧四石、絹八匹、飼四馬，謀克錢二貫五百文、糧一石、絹六匹、飼二馬，正軍錢二貫、米九鬥五升、絹四匹。上京路永屯駐軍所除授，千戶月給錢粟十五貫石、絹十匹、綿二十兩、飼 三馬，謀克錢六貫、米二石八鬥、絹六匹、飼二馬，正軍月支錢二貫五百文、米一石二鬥、絹四匹、綿十五兩、飼一馬，阿裏喜隨色人錢二貫、米一石二鬥，絹四匹、綿十五兩。諸北邊永駐軍，月給補買馬錢四百文，隨色人三百文。貞祐三年，軍前委差及掌軍官，規圖糧料，冒占職役，皆無實員，又見職及遙授者，已有俸給，又與無職事者同支券糧，故時議欲省員減所給之數，俟征行則全給之。及興定二年，彰化軍節度使張行信言：「一軍充役，舉家廩給，蓋欲感悅士心，使為國盡力耳！至於無軍之家，複無丁男，而其妻女猶受給何謂耶？」五年，京南行三司官石抹斡魯言：「京南、東、西三路見屯軍戶，老幼四十萬口，歲費糧百四十餘萬石，皆坐食民租，甚非善計。」語在《田制》。諸屯田軍人，如差防送，日給錢一百五十文。看管孝甯宮人，月各給米五鬥、柴一車、春秋衣粗布一段、秋絹二匹、綿一十五兩。諸黃院子年滿者，以元請錢糧三分內，給一貫石養老。

卷四十五 志第二十六 刑

昔者先王因人之知畏而作刑，因人之知恥而作法。畏也、恥也，五性之良知，七情之大閑也。是故，刑以治已然，法以禁未然，畏以處小人，恥以遇君子。君子知恥，小人知畏，天下平矣！是故先王養其威而用之，畏可以教愛。慎其法而行之，恥可以立廉。愛以興仁，廉以興義，仁義興，刑法不幾於措乎？金初，法制簡易，無輕重貴賤之別，刑、贖並行，此可施諸新國，非經世久遠之規也。天會以來，漸從吏議，皇統頒制，兼用古律。厥後，正隆又有《續降制書》。大定有《權宜條理》，有《重修制條》。明昌之世，《律義》、《敕條》並修，品式當浸備。既而《泰和律義》成書，宜無遺憾。然國脈紓蹙，風俗醇樗，世道升降，君子觀一代之刑法，每有以先知焉。金法以杖折徒，累及二百，州縣立威，甚者置刃於杖，虐於肉刑。季年，君臣好用筐篋故習，由是以深文傅致為能吏，以慘酷辦事為長才。百司奸贓真犯，此可決也，而微過亦然。風紀之臣，失糾皆決。考滿，校其受決多寡以為殿最。原其立法初意，欲以同疏戚、壹小大，使之鹹就繩約於律令之中，莫不齊手並足以聽公上之所為，蓋秦人強主威之意也。是以待宗室少恩，待大夫士少禮。終金之代，忍恥以就功名，雖一時名士有所不免。至於避辱遠引，罕聞其人。殊不知君子無恥而犯義，則小人無畏而犯刑矣。是故論者於教愛立廉之道，往往致太息之意焉。雖然，世宗臨禦，法司奏讞，或去律援經，或揆義製法。近古人君聽斷，言幾於道，鮮有及之者。章宗、宣宗嘗親民事，當寧裁決，寬猛出入雖時或過中，跡其矜恕之多，猶有祖風焉。簡牘所存，可為高抬貴手者，《本紀》、《刑志》詳略互見雲。

金國舊俗，輕罪笞以柳篸，殺人及盜劫者，擊其腦殺之，沒其家貲，以十之四入官，其六償主，並以家人為奴婢。其親屬欲以馬牛雜物贖者從之。或重罪亦聽自贖，然恐無辨於齊民，則劓、刵以為別。其獄則掘地深廣數丈為之。太宗雖承太祖無變舊風之訓，亦稍用遼、宋法。天會七年，詔凡竊盜，但得物徒三年，十貫以上徒五年，刺字充下軍，三十貫以上終身，仍以贓滿盡命刺字於面，五十貫以上死，征償如舊制。熙宗天眷元年十月，禁親王以下佩刀入宮。衛禁之法，實自此始。三年，複取河南地，乃詔其民，約所用刑法皆從律文，罷獄卒酷毒刑具，以從寬恕。至皇統間，詔諸臣，以本朝舊制，兼采隋、唐之制，參遼、宋之法。類以成書，名曰《皇統制》，頒行中外。時制，杖罪至百，則臀、背分決。及海陵庶人以脊近心腹，遂禁之，雖主決奴牌，亦論以違制。又多變易舊制，至正隆間，著為《續降制書》，與《皇統制》並行焉。然二君任情用法，自有異於是者矣。及世宗即位，以正隆之亂，盜賊公行，兵甲未息，一時制旨多從時宜，遂集為《軍前權宜條理》。大定四年，尚書省奏：「大興民男子李十、婦人楊仙哥並以亂言當斬。」上曰：「愚民不識典法，有司亦未嘗丁寧誥戒，豈可遽加極刑。」以減死論。五年，命有司複加刪定《條理》，與前《制書》兼用。七年，左藏庫夜有盜殺都監郭良臣盜金珠，求盜不得。命點檢司治之，執其可疑者八人鞫之，掠三人死，五人誣伏。上疑之，命同知大興府事移剌道雜治。既而親軍百夫長阿思缽鬻金於市，事覺，伏誅。上聞之曰：「箠楚之下，何求不得，奈何鞫獄者不以情求之乎？」賜死者錢人二百貫，不死者五十貫。於是禁護衛百夫長、五十夫長非直日不得帶刀入宮。是歲，斷死囚二十人。八年，製品官犯賭博法，贓不滿五十貫者其法杖，聽贖。再犯者杖之。且曰：「杖者所以罰小人也。既為職官，當先廉恥，既無廉恥，故以小人之罰罰之。」九年，因禦史台奏獄事，上曰：「近聞法官或各執所見，或觀望宰執之意，自今制無正條者皆以律文為准。」複命杖至百者臀、背分受，如舊法。已而，上謂宰臣曰：「朕念罪人杖不分受，恐至深重，乃令復舊。今聞民間有不欲者，其令罷之。」十年，尚書省奏：「河中府張錦自言複父仇，法當死。」上曰：「彼複父仇，又自言之，烈士也。以減死論。」十一年，詔諭有司曰：「應司獄廨舍須近獄安置，囚禁之事常親提控，其獄卒必選年深而信實者輪直。」十二年，尚書省言：「內丘令蒲察台補自科部內錢立德政碑，複有其餘錢二百餘貫，罪當 除名。今遇赦當敘，仍免徵贓。」上以貪偽，勿敘，且曰：「乞取之贓，若有赦原，予者何辜？自今可並追還其主，惟應入官者免徵。」尚書省奏，盜有發塚者，上曰：「功臣墳墓亦有被發者，蓋無告捕之賞，故人無所畏。自今告得實者量與給賞。」故咸平尹石抹阿沒剌以贓死於獄，上謂：「其不屍諸市已為厚幸。貧窮而為盜賊，蓋不得已。三品職官以贓至死，愚亦甚矣！其諸子可皆除名。」先是，詔自今除名人子孫有在仕者並取奏裁。十三年，詔立春後、立秋前，及大祭祀，月朔、望，上、下弦，二十四氣，雨未晴，夜未明，休暇並禁屠宰日，皆不聽決死刑，惟強盜則不待秋後。十五年，詔有司曰：「朕惟人命至重，而在制竊盜贓至五十貫者處死，自今可令至八十貫者處死。」十七年，陳言者乞設提刑司，以糾諸路刑獄之失。尚書省議，以謂久恐滋弊。上乃命距京師數千裏外懷冤上訴者，集其事以待選官就問。

時濟南尹梁肅言，犯徒者當免杖。朝廷以為今法已輕於古，恐滋奸惡，不從。嘗詔宰臣，朝廷每歲再遣審錄官，本以為民伸冤滯也，而所遣多不盡心，但文具而已。審錄之官，非止理問重刑，凡訴訟案牘，皆當閱實是非，囚徒不應囚系則當釋放，官吏之罪即以狀聞，失糾察者嚴加懲斷，不以贖論。又以監察禦史體察東北路官吏，輒受訟牒，為不稱職，笞之五十。又謂宰臣曰：「比聞大理寺斷獄，雖無疑者亦經旬月，何耶？」參知政事移剌道對曰：「在法，決死囚不過七日，徒刑五日，杖罪三日。」上曰：「法有程限，而輒違之，弛慢也。」罷朝，御批送尚書省曰：「凡法寺斷重輕罪各有期限，法官但犯皆的決，豈敢有違。但以卿等所見不一，至於再三批送，其議定奏者書奏牘亦不下旬日，以致事多滯留，自今當勿複爾。」又曰：「故廣甯尹高楨為政尚猛，雖小過，有杖而殺之者。即罪至於死而情或可恕，猶當念之，況其小過者乎？人之性命安可輕哉！」上以正隆《續降制書》多任己意，傷於苛察。而與皇統之《制》並用，是非淆亂，莫知適從，奸吏因得上下其手。遂置局，命大理卿移剌綎總中外明法者共校正。乃以皇統、正隆之《制》及大定《軍前權宜條理》、後《續行條理》，倫其輕重，刪繁正失。制有闕者以律文足之。制、律俱闕及疑而不能決者，則取旨畫定。《軍前權宜條理》內有可以常行者亦為定法，余未應者亦別為一部存之。參以近所定徒杖減半之法，凡校定千一百九十條，分為十二卷，以《大定重修制條》為名，詔頒行焉。

二十年，上見有蹂踐禾稼者，謂宰相曰：「今後有踐民田者杖六十，盜人穀者杖八十，並償其直。」二十一年，尚書省奏：「鞏州民馬俊妻安姐與管卓奸，俊以斧擊殺之，罪當死。」上曰：「可減死一等，以戒敗風俗者。」二十二年，上謂宰臣曰：「凡尚書省送大理寺文字，一斷便可聞奏。如烏古論公說事，近取觀之，初送法寺如法裁斷，再送司直披詳，又送闔寺參詳，反覆三次，妄生情見，不得結絕。朕以國政不宜滯留，昨雖炙艾六百炷，未嘗一日不坐朝，欲使卿等知勤政也。自今可止一次送寺，闔寺披詳，荀有情見即具以聞，毋使滯留也。」二十三年，尚書省奏：「益都民範德年七十六，為劉祐毆殺。祐法當死，以祐父母年俱七十餘，家無侍丁，上請。」上曰：「范德與祐父母年相若，自當如父母相待，至毆殺之，難議末減，其論如法。」尚書省奏招討司官及禿裏乞取本部財物制，上曰：「遠人止可矜恤，若進貢不闕，更以兵邀之，強取財物，與盜何異？且或因而生事，何可不懲。」又曰：「朕所行制條，皆臣下所奏行者，天下事多，人力有限，豈能一一盡之。必因一事奏聞，方知有所窒礙，隨即更定。今有聖旨、條理，複有制條，是使奸吏得以輕重也。」大興府民趙無事帶酒亂言，父千捕告，法當死。上曰：「為父不恤其子而告捕之，其正如此，人所甚難。可特減死一等。」武器署丞奕、直長骨赧坐受草畔子財，奕杖八十，骨赧笞二十，監察禦史梁襄等坐失糾察罰俸一月。上曰：「監察，人君之耳目。事由朕發，何以監察為？」上以法寺斷獄，以漢字譯女直字，會法又複各出情見，妄生穿鑿，徒致稽緩，遂詔罷情見。二十五年二月，上以婦人在囚，輸作不便，而杖不分決，與殺無異，遂命免死輸作者，決杖二百而免輸作，以臀、背分決。時後族有犯罪者，尚書省引「八議」奏，上曰：「法者，公天下持平之器，若親者犯而從減，是使之恃此而橫恣也。昔漢文誅薄昭，有足取者。前二十年時，後族濟州節度使烏林達鈔兀嘗犯大辟，朕未嘗宥。今乃宥之，是開後世輕重出入之門也。」宰臣曰：「古所以議親，尊天子，別庶人也。」上曰：「外家自異於宗室，漢外戚權太重，至移國祚，朕所以不令諸王、公主有權也。夫有功於國，議勳可也。至若議賢，既曰賢矣，肯犯法乎？脫或緣坐，則固當減請也。」二十六年，遂奏定太子妃大功以上親，及與皇家無服者、及賢而犯私罪者，皆不入議。上謂宰臣曰：「法有倫而不倫者，其改定之。」監察禦史陶鈞以攜妓游北苑，歌飲池島間，迫近殿廷，提控官石玠聞而發之。鈞令其友閻恕 屬玠得緩。既而事覺，法司奏，當徒二年半。詔以鈞耳目之官，攜妓入禁苑，無上下之分，杖六十，玠、恕皆坐之。二十八年，上以制條拘於舊律，間有難解之詞，命刪修明白，使人皆曉之。

舊禁民不得收制書，恐滋告訐之弊，章宗大定二十九年，言事者乞許民藏之。平章張汝霖曰：「昔子產鑄刑書，叔向譏之者，蓋不欲預使民測其輕重也。今著不刊之典，使民曉然知之，猶江、河之易避而難犯，足以輔治，不禁為便。」以眾議多不欲，詔姑令仍舊禁之。

明昌元年，上問宰臣曰：「今何不專用律文？」平章政事張汝霖曰：「前代律與令各有分，其有犯令，以律決之。今國家制、律混淆，固當分也。」遂置詳定所，命審定律、令。承安二年，制軍前受財法，一貫以下，徒二年，以上徒三年，十貫處死。符寶典書北京奴盜符寶局金牌，伏誅，仍除屬籍。按虎、阿虎帶失覺察，各杖七十。泰和二年，禦史台奏：「監察禦史史肅言，《大定條理》：自二十年十一月四日以前，奴娶良人女為妻者，並准已娶為定，若夫亡，拘放從其主。離夫摘賣者令本主收贖，依舊與夫同聚。放良從良者即聽贖換，如未贖換間與夫所生男女並聽為良。而《泰和新格》複以夫亡服除准良人例，離夫摘賣及放夫為良者，並聽為良。若未出離再配與奴，或雜奸所生男女並許為良。如此不同，皆編格官妄為增減，以致隨處訴訟紛擾，是涉違枉。」敕付所司正之。初，詔凡條格入制文內者，分為別卷。複詔制與律文輕重不同，及律所無者，各校定以聞。如禁屠宰之類，當著於令也，慎之勿忽，律令一定，不可更矣。明昌三年七月，右司郎中孫鐸先以詳定所校《名例篇》進，既而諸篇皆成，複命中都路轉運使王寂、大理卿董師中等重校之。四年七月，上以諸路枷杖多不如法，平章政事守貞曰：「枷杖尺寸有制，提刑兩月一巡察，必不敢違法也。」五年正月，複令鉤校制、律，即付詳定所。時詳定官言：「若依重修制文為式，則條目增減，罪名輕重，當異於律。既定複與舊同頒，則使人惑而易為奸矣！臣等謂，用今制條，參酌時宜，准律文修定，曆采前代刑書宜於今者，以補遺闕，取《刑統》疏文以釋之，著為常法，名曰《明昌律義》。別編榷貨、邊部、權宜等事，集為《敕條》。」宰臣謂：「先所定令文尚有未完，俟皆通定，然後頒行。若律科舉人，則止習舊律。」遂以知大興府事尼厖古鑒、禦史中丞董師中、翰林待制奧屯忠孝小字牙哥，提點司天臺張嗣、翰林修撰完顏撒剌、刑部員外郎李庭義、大理丞麻安上為校定官，大理卿閻公貞，戶部侍郎李敬義、工部郎中賈鉉為覆定官，重修新律焉。時奏獄而法官有獨出情見者，上曰：「或言法官不當出情見，故論者紛紛不已。朕謂情見非出於法外，但折衷以從法爾。」平章守貞曰：「是制自大定二十三年罷之。然律有起請諸條，是古亦許情見矣。」上曰：「科條有限，而人情無窮，情見亦豈可無也。」明昌五年，尚書省奏：「在制，《名例》內徒年之律，無決杖之文便不用杖。緣先謂流刑非今所宜，且代流役四年以上俱決杖，而徒三年以下難複不用。婦人比之男子雖差輕 ，亦當例減。」遂以徒二年以下者杖六十，二年以上杖七十，婦人犯者並決五十，著於《敕條》。

承安三年，敕尚書省：「自今特旨事，如律令程式者，始可送部。自餘創行之事，但召部官赴省議之。」四年四月，尚書省請再覆定令文，上因敕宰臣曰：「凡事理明白者轉奏可也。文牘多者恐難遍覽，其三推情疑以聞。」五月，上以法不適平，常行杖樣，多不能用。遂定分寸，鑄銅為杖式，頒之天下。且曰：「若以笞杖太輕，恐情理有難恕者，訊杖可再議之。」五年五月，刑部員外郎馬複言：「外官尚苛刻者不遵銅杖式，輒用大杖，多致人死。」詔令按察司糾劾黜之。先嘗令諸死囚及除名罪，所委官相去二百裏外，並犯徒以下逮及二十人以上者，並令其官就讞之。刑部員外郎完顏綱言：「自是制行，如上京最近之地往還不下三、二千里，如北京留守司亦動經數月，愈致稽留，未便。」詔複從舊，令委官追取鞫之。

十二月，翰林修撰楊庭秀言：「州縣官往往以權勢自居，喜怒自任，聽訟之際，鮮克加審。但使譯人往來傳詞，罪之輕重，成於其口，貨賂公行，冤者至有三、二十年不能正者。」上遂命定立條約，違者按察司糾之。且謂宰臣曰：「長貳官委幕職及司吏推問獄囚，命申禦史台聞奏之制，當複舉行也。」又命編前後條制，書之於冊，以備將來考驗。

泰和元年正月，尚書省奏，以見行銅杖式輕細，姦宄不畏，遂命有司量所犯用大杖，且禁不得過五分。

十二月，所修律成，凡十有二篇：一曰《名例》，二曰《衛禁》，三曰《職制》，四曰《戶婚》五曰《廄庫》，六曰《擅興》，七曰《賊盜》，八曰《鬥訟》，九曰《詐偽》，十曰《雜律》，十一曰《捕亡》，十二曰《斷獄》。實《唐律》也，但加贖銅皆倍之，增徒至四年、五年為七，削不宜於時者四十七條，增時用之制百四十九條，因而略有所損益者二百八十有二條，餘百二十六條皆從其舊。又加以分其一為二、分其一為四者六條，凡五百六十三條，為三十卷，附註以明其事，疏義以釋其疑，名曰《泰和律義》。自《官品令》、《職員令》之下，曰《祠令》四十八條，《戶令》六十六條，《學令》十一條，《選舉令》八十三條，《封爵令》九條、《封贈令》十條，《宮衛令》十條，《軍防令》二十五條，《儀制令》二十三條，《衣服令》十條，《公式令》五十八條，《祿令》十七條，《倉庫令》七條，《廄牧令》十二條，《田令》十七條，《賦役令》二十三條，《關市令》十三條，《捕亡令》二十條，《賞令》二十五條，《醫疾令》五條，《假寧令》十四條，《獄官令》百有六條，《雜令》四十九條，《釋道令》十條，《營繕令》十三條，《河防令》十一條，《服制令》十一條，附以年月之制，曰《律令》二十卷。又定《制敕》九十五條，《榷貨》八十五條，《蕃部》三十九條，曰《新定敕條》三卷，《六部格式》三十卷。司空襄以進，詔以明年五月頒行之。

貞祐三年，上謂宰臣：「自今監察官犯罪，其事關軍國利害者，並笞決之。」貞祐四年，詔：「凡監察失糾劾者，從本法論。外使入國私通本國事情，宿衛、近侍官、承應人出入親王、公主、宰執家，災傷乏食有司檢核不實致傷人命，轉運軍儲而有私載，考試舉人而防閑不嚴，其罰並決。在京犯至兩次者，台官減監察一等治罪，論贖，餘止坐，專差任滿日議定。若任內曾以漏察被決，依格雖為稱職，止從平常，平常者從降罰。」興定元年八月，上謂宰臣曰：「律有八議，今言者或謂應議之人即當減等，何如？」宰臣對曰：「凡議者先條所坐及應議之狀以請，必議定然後奏裁也。」上然之，曰：「若不論輕重而輒減之，則貴戚皆將恃此以虐民，民何以堪。」

卷四十六 志第二十七 食貨一

國之有食貨，猶人之有飲食也。人非飲食不生，國非食貨不立。然燧人、庖犧能為飲食之道以教人，而不能使人無飲食之疾。三王能為食貨之政以遺後世，而不能使後世無食貨之弊。唯善養生者如不欲食啖，而飲食自不闕焉，故能適饑飽之宜，可以疾少而長壽。善裕國者初不事貨殖，而食貨自不乏焉，故能制豐約之節，可以弊少而長治。

金於食貨，其立法也周，其取民也審。太祖肇造，減遼租稅，規模遠矣。熙宗、海陵之世，風氣日開，兼務遠略，君臣講求財用之制，切切然以是為先務。雖以世宗之賢，儲積之志曷嘗一日而忘之。章宗彌文煟興，邊費亦廣，食貨之議不容不急。宣宗南遷，國土日蹙，汙池數罟，往往而然。考其立國以來，所謂食貨之法，犖犖大者曰租稅、銅錢、交鈔三者而已。三者之法數變而數窮。官田曰租，私田曰稅。租稅之外算其田園屋舍車馬牛羊樹藝之數，及其藏鏹多寡，征錢曰物力。物力之徵，上自公卿大夫，下逮民庶，無苟免者。近臣出使外國，歸必增物力錢，以其受饋遺也。猛安謀克戶又有所謂牛頭稅者，宰臣有納此稅，庭陛間諮及其增減，則州縣徵求於小民蓋可知矣。故物力之外又有鋪馬、軍須、輸庸、司吏、河夫、桑皮故紙等錢，名目瑣細，不可殫述。其為戶有數等，有課役戶、不課役戶、本戶、雜戶、正戶、監戶、官戶、奴婢戶、二稅戶。有司始以三年一籍，後變為通檢，又為推排。凡戶隸州縣者，與隸猛安謀克，其輸納高下又各不同。法之初行，唯恐不密，言事者謂其厲民，即命罷之。罷之未久，會計者告用乏，又即舉行。其罷也志以便民，而民未見德。其行也志以足用，而用不加饒。一時君臣節用之言不絕告誡。嘗自計其國用，數亦浩瀚，若足支歷年者，郡縣稍遇歲侵，又遽不足，竟莫詰其故焉。

至於銅錢、交鈔之弊，蓋有甚者。初用遼、宋舊錢，雖劉豫所鑄，豫廢，亦兼用之。正隆而降，始議鼓鑄，民間銅禁甚至，銅不給用，漸興窯冶。凡產銅地脈，遺吏境內訪察無遣，且及外界，而民用銅器不可闕者，皆造於官而鬻之。既而官不勝煩，民不勝病，乃聽民冶銅造器，而官為立價以售，此銅法之變也。若錢法之變，則鼓鑄未廣，斂散無方，已見壅滯。初恐官庫多積，錢不及民，立法廣布。繼恐民多匿錢，乃設存留之限，開告訐之路，犯者繩以重罰，卒莫能禁。州縣錢艱，民間自鑄，私錢苦惡特甚。乃以官錢五百易其一千，其策愈下。及改鑄大錢，所准加重，百計流通，卒莫獲效。濟以鐵錢，鐵不可用，權以交鈔，錢重鈔輕，相去懸絕，物價騰踴，鈔至不行。權以銀貨，銀弊又滋，救亦無策，遂罷銅錢，專用交鈔、銀貨。然而二者之弊乃甚於錢，在官利於用大鈔，而大鈔出多，民益見輕。在私利於得小鈔，而小鈔入多，國亦無補。於是，禁官不得用大鈔，已而恐民用銀而不用鈔，則又責民以鈔納官，以示必用。先造二十貫至百貫例，後造二百貫至千貫例，先後輕重不倫，民益眩惑。及不得已，則限以年數，限以地方，公私受納限以分數，由是民疑日深。其間，易交鈔為寶券，寶券未久更作通寶，准銀並用。通寶未久複作寶泉，寶泉未久織綾印鈔，名曰珍貨。珍貨未久複作寶會，汔無定製，而金祚訖矣。

曆觀自古財聚民散，以至亡國，若鹿台、鉅橋之類，不足論也。其國亡財匱，比比有之，而國用之屈，未有若金季之甚者。金之為政，常有恤民之志，而不能已苛征之令，徒有聚斂之名，而不能致富國之實。及其亡也，括粟、闌糴，一切掊克之政靡不為之。加賦數倍，豫借數年，或欲得鈔則豫賣下年差科。高琪為相，議至榷油。進納濫官，輒售空名宣敕，或欲與以五品正班。僧道入粟，始自度牒，終至德號、綱副威儀、寺觀主席亦量其貲而鬻之。甚而丁憂鬻以求仕，監戶鬻以從良，進士出身鬻至及第。又甚而叛臣劇盜之效順，無金帛以備賞激，動以王爵固結其心，重爵不蔇，則以國姓賜之。名實混淆，倫法颻壞，皆不暇顧，國欲不亂，其可得乎？迨夫宋絕歲幣而不許和，貪其淮南之蓄，謀以力取，至使樞府武騎盡於南伐。訛可、時全之出，初志得糧，後乃尺寸無補，三軍僨亡，我師壓境，兵財俱困，無以禦之。故志金之食貨者，不能不為之掩卷而興慨也。《傳》曰：「作法於涼，其弊猶貪。作法於貪，弊將若何。」金起東海，其俗純實，可與返古。初入中夏，兵威所加，民多流亡，土多曠閑，遺黎惴惴，何求不獲。使於斯時，縱不能複井地溝洫之制，若用唐之永業、口分以制民產，仿其租庸調之法以足國計，何至百年之內所為經畫紛紛然，與其國相終始耶！其弊在於急一時之利，踵久壞之法，及其中葉，鄙遼儉樸，襲宋繁縟之文；懲宋寬柔，加遼操切之政。是棄二國之所長，而並用其所短也。繁褥勝必至於傷財，操切勝必至於害民，訖金之世，國用易匱，民心易離，豈不由是歟？作法不慎厥初，變法以救其弊，只益甚焉耳。其他鹽策、酒麴、常平、和糴、茶稅、征商、榷場等法，大概多宋舊人之所建明，息耗無定，變易靡恆，視錢鈔何異？田制、水利、區田之目，或驟行隨輟，或屢試無效，或熟議未行，鹹著無篇，以備一代之制雲。

目錄

1 戶口

2 通檢推排

戶口

金制，男女二歲以下為黃，十五以下為小，十六為中，十七為丁，六十為老，無夫為寡妻妾，諸篤廢疾不為丁。戶主推其長充，內有物力者為課役戶，無者為不課設戶。令民以五家為保。泰和六年，上以舊定保伍法，有司滅裂不行，其令結保，有匿奸細、盜賊者連坐。宰臣謂舊以五家為保，恐人易為計構而難覺察，遂令從唐制，五家為鄰、五鄰為保，以相檢察。京府州縣郭下則置坊正，村社則隨戶眾寡為鄉置裏正，以按比戶口，催督賦役，勸課農桑。村社三百戶以上則設主首四人，二百戶以上三人，五十戶以上二人，以下一人，以佐裏正禁察非違。置壯丁，以佐主首巡警盜賊。猛安謀克部村寨，五十戶以上設寨使一人，掌同主首。寺觀則設綱首。凡坊正、裏正，以其戶十分內取三分，富民均出顧錢，募強幹有抵保者充，人不得過百貫，役不得過一年。大定二十九年，章宗嘗欲罷坊、裏正，複以主首遠，入城應代，妨農不便，乃以有物力謹願者二年一更代。凡戶口計帳，三年一籍。自正月初，州縣以裏正、主首，猛安謀克則以寨使，詣編戶家責手實，具男女老幼年與姓名，生者增之，死者除之。正月二十日以實數報縣，二月二十日申州，以十日內達上司，無遠近皆以四月二十日到部呈省。凡漢人、渤海人不得充猛安謀克戶。猛安謀克之奴婢免為良者，止隸本部為正戶。凡沒入官良人，隸宮籍監為監戶，沒入官奴婢，隸太府監為官戶。

當收國二年時，法制未定，兵革未息，貧民多依權右為苟安，多隱蔽為奴婢者。太祖下詔曰：「比以歲凶民饑，多附豪族，因陷為奴隸。及有犯法，征償莫辦，折身為奴。或私約立限，以人對贖，過期則以為奴者。並聽以兩人贖一為良，元約以一人贖者從便。」天輔五年，以境土既拓，而舊部多瘠鹵，將移其民於泰州，乃遣皇弟昱及族子宗雄按視其地。昱等苴其土以進，言可種植，遂摘諸猛安謀克中民戶萬余，使宗人婆盧火統之，屯種於泰州。婆廬火舊居阿注滸水又作按出虎，至是遷焉。其居甯江州者，遣拾得、查端、阿裏徒歡、奚撻罕等四謀克，挈家屬耕具，徙於泰州，仍賜婆盧火耕牛五十。天輔六年，既定山西諸州，以上京為內地，則移其民實之。又命耶律佛頂以兵護送諸降人於渾河路，以皇弟昂監之，命從便以居。七年，以山西諸部族近西北二邊，且遼主未獲，恐陰相結誘，複命皇弟昂與孛堇稍喝等以兵四千護送，處之嶺東，惟西京民安堵如故，且命昂鎮守上京路。既而，上聞昂已過上京，而降人複苦其侵擾多叛亡者，遂命孛堇出裏底往戒諭之，比至，而諸部已叛去。又以猛安詳穩留住所領歸附之民還東京，命有司常撫慰，且貸一歲之糧，其親屬被虜者皆令聚居。及七年取燕京路，二月，盡徙六州氏族富強工技之民於內地。太宗天會元年，以舊徙潤、隰等四州之民於瀋州之境，以新遷之戶艱苦不能自存，詔曰：「比聞民乏食至鬻子者，聽以丁力等者贖之。」又詔孛堇阿實賚曰：「先皇帝以同姓之人昔有自鬻及典質其身者，命官為贖。今聞尚有未複者，其悉閱贖之。」又命以官粟贖上京路新遷置甯江州戶口貧而賣身者，六百餘人。二年，民有自鬻為奴者，詔以丁力等者易之。三年，禁內外官及宗室毋得私役百姓，權勢家不得買貧民為奴，其脅買者一人償十五人，詐買者一人償二人，罪皆杖百。七年，詔兵興以來，良人被略為驅者，聽其父母妻子贖之。熙宗皇統四年詔陝西、蒲、解、汝、蔡等州歲饑，百姓流落典雇為驅者，官以絹贖為良，丁男三匹，婦人幼小二匹。

世宗大定二年，詔免二稅戶為民。初，遼人佞佛尤甚，多以良民賜諸寺，分其稅一半輸官，一半輸寺，故謂之二稅戶。遼亡，僧多匿其實，抑為賤，有援佐證以告者，有司各執以聞，上素知其事，故特免之。十七年五月，省奏：「咸平府路一千六百餘戶，自陳皆長白山星顯、禪春河女直人，遼時簽為獵戶，移居於此，號移典部，遂附契丹籍。本朝義兵之興，首詣軍降，仍居本部，今乞釐正。」詔從之。二十年，以上京路女直人戶，規避物力，自賣其奴婢，致耕田者少，遂以貧乏，詔定製禁之。又謂宰臣曰：「猛安謀克人戶，兄弟親屬若各隨所分土，與漢人錯居，每四五十戶結為保聚，農作時令相助濟，此亦勸相之道也。」二十一年六月，徙銀山側民於臨潢。又命避役之戶舉家逃於他所者，元貫及所寓司縣官同罪，為定製。二十三年，定製，女直奴婢如有得力，本主許令婚娉者，須取問房親及村老給據，方許娉於良人。是年八月，奏猛安謀克戶口、墾地、牛具之數。猛安二百二，謀克千八百七十八，戶六十一萬五千六百二十四，口六百一十五萬八千六百三十六，內正口四百八十一萬二千六百六十九，奴婢口一百三十四萬五千九百六十七。墾田一百六十九萬三百八十頃有奇，牛具三十八萬四千七百七十一。在都宗室將軍司，戶一百七十，口二萬八千七百九十，內正口九百八十二，奴婢口二萬七千八百八。墾田三千六百八十三頃七十五畝，牛具三百四。迭剌、唐西二部五颭，戶五千五百八十五，口十三萬七千五百四十四，內正口十一萬九千四百六十三，奴婢口一萬八千八十一。墾田萬六千二十四頃一十七畝，牛具五千六十六。二十五年，命宰臣禁有祿人一子、及農民避課役，為僧道者。大定初，天下戶才三百餘萬，至二十七年天下戶六百七十八萬九千四百四十九，口四千四百七十萬五千八十六。

章宗大定二十九年十一月，上封事者言，乞放二稅戶為良。省臣欲取公牒可憑者為准，參知政事移剌履謂：「憑驗真偽難明，凡契丹奴婢今後所生者悉為良，見有者則不得典賣，如此則三十年後奴皆為良，而民且不病焉。」上以履言未當，令再議。省奏謂不拘括則訟終不絕，遂遣大興府治中烏古孫仲和、侍御史范楫分括北京路及中都路二稅戶，凡無憑驗，其主自言之者及因通檢而知之者，其稅半輸官，半輸主，而有憑驗者悉放為良。明昌元年正月，上封事者言：「自古以農桑為本，今商賈之外又有佛、老與他遊食，浮費百倍。農歲不登，流殍相望，此末作傷農者多故也。」上乃下令，禁自披剃為僧、道者。是歲，奏天下戶六百九十三萬九千，口四千五百四十四萬七千九百，而粟止五千二百二十六萬一千餘石，除官兵二年之費，余驗口計之，口月食五鬥，可為四十四日之食。上曰：「蓄積不多，是力農者少故也。其集百官，議所以使民務本廣儲之道，以聞。」六月，奏北京等路所免二稅戶，凡一千七百餘戶，萬三千九百餘口，此後為良為驅，皆從已斷為定。明昌六年二月，上謂宰臣曰：「凡言女直進士，不須稱女直字。卿等誤作迴避女直、契丹語，非也。今如分別戶民，則女直言本戶，漢戶及契丹，餘謂之雜戶。」明昌六年十二月，奏天下女直、契丹、漢戶七百二十二萬三千四百，口四千八百四十九萬四百，物力錢二百六十萬四千七百四十二貫。泰和七年六月，敕，中物力戶，有役則多逃避，有司令以次戶代之，事畢則複業，以致大損不逃之戶。令省臣詳議。宰臣奏：「舊制太輕。」遂命課役全戶逃者徒二年，賞告者錢五萬。先逃者以百日內自首，免罪。如實銷乏者，內從禦史台，外從按察司，體究免之。十二月，奏天下戶七百六十八萬四千四百三十八，口四千五百八十一萬六千七十九。戶增於大定二十七年一百六十二萬三千七百一十五，口增八百八十二萬七千六十五。此金版籍之極盛也。

及衛紹王之時，軍旅不息，宣宗立而南遷，死徙之餘，所在為虛矣。戶口日耗，軍費日急，賦斂繁重，皆仰給於河南，民不堪命，率棄廬田，相繼亡去。及屢降詔招複業者，免其歲之租，然以國用乏竭，逃者之租皆令居者代出，以故多不敢還。興定元年十二月，宣宗欲懸賞募人捕亡戶，而複慮騷動，遂命依已降詔書，已免債逋，更招一月，違而不來者然後捕獲治罪，而以所遺地賜人。四年，省臣奏：「河南以歲饑而賦役不息，所亡戶令有司招之，至明年三月不復業者，論如律。」時河壖為疆，烽鞞屢警，故集慶軍節度使溫蒂罕達言：「亳州戶舊六萬，自南遷以來，不勝調發，相繼逃去，所存者曾無十一，碭山下邑，野無居民矣！」

通檢推排

通檢，即《周禮》大司徒三年一大比，各登其鄉之眾寡、六畜、車輦，辨物行征之制也。金自國初占籍之後，至大定四年，承正隆師旅之餘，民之貧富變更，賦役不均，世宗下詔曰：「粵自國初，有司常行大比，於今四十年矣。正隆時，兵役並興，調發無度，富者今貧不能自存，版籍所無者今為富室而猶倖免。是用遣信臣泰甯軍節度使張弘信等十三人，分路通檢天下物力而差定之，以革前弊，俾元元無不均之歎，以稱朕意。凡規措條理，命尚書省畫一以行。」又命：「凡監戶事產，除官所撥賜之外，餘凡置到百姓有稅田宅。皆在通檢之數。」時諸使往往以苛酷多得物力為功，弘信檢山東州縣尤為酷暴，棣州防禦使完顏永元面責之曰：「朝廷以正隆後差調不均，故命使者均之。今乃殘暴，妄加民產業數倍，一有來申訴者，則血肉淋離，甚者即殞杖下，此何理也？」弘信不能對，故惟棣州稍平。五年，有司奏諸路通檢不均，詔再以戶口多寡、貧富輕重，適中定之。既而，又定通檢地土等第稅法。十五年九月，上以天下物力，自通檢以來十餘年，貧富變易，賦調輕重不均，遣濟南尹梁肅等二十六人，分路推排。

二十年四月，上謂宰臣曰：「猛安謀克戶，富貧差發不均，皆自謀克內科之，暗者惟胥吏之言是從，輕重不一。自窩斡叛後，貧富反復，今當籍其夾戶，推其家貲，儻有軍役庶可均也。」詔集百官議，右丞相剋甯、平章政事安禮，樞密副使宗尹言：「女直人除猛安謀克僕從差使，余無差役。今不推奴婢孳畜、地土數目，止驗產業科差為便。」左丞相守道等言：「止驗財產，多寡分為四等，置籍以科差，庶得均也。」左丞通、右丞道、都點檢襄言：「括其奴婢之數，則貧富自見，緩急有事科差，與一例科差者不同。請俟農隙，拘括地土牛具之數，各以所見上聞。」上曰：「一謀克戶之貧富，謀克豈不知。一猛安所領八謀克，一例科差。設如一謀無內，有奴婢二三百口者，有奴婢一二人者，科差與同，豈得平均。正隆興兵時，朕之奴婢萬數，孳畜數千，而不差一人一馬，豈可謂平。朕於庶事未嘗專行，與卿謀之。往年散置契丹戶，安禮極言恐擾動，朕決行之，果得安業。安禮雖盡忠，未審長策。其從左丞通等所見，拘括推排之。」十二月，上謂宰臣曰：「猛安謀克多新強舊弱，差役不均，其令推排，當自中都路始。」至二十二年八月，始詔令集耆老，推貧富，驗土地牛具奴婢之數，分為上中下三等。以同知大興府事完顏烏裏也先推中都路，續遣戶部主事按帶等十四人與外官同分路推排。

九月，詔：「毋令富者匿隱畜產，貧戶或有不敢養馬者。昔海陵時，拘括馬畜，絕無等級，富者倖免，貧者盡拘入官，大為不均。今並核實貧富造籍，有急即按籍取之，庶幾無不均之弊。」張汝弼、梁肅奏：「天下民戶通檢既定，設有產物移易，自應隨業輸納。至於浮財，須有增耗，貧者自貧，富者自富，似不必屢推排也。」上曰：「宰執家多有新富者，故皆不願也。」肅對曰：「如臣者，能推排中都物力。臣以嘗為南使，先自添物力錢至六十餘貫，視其他奉使無如臣多者。但小民無知，法出奸生，數動搖則易駭。如唐、宋及遼時，或三二十年不測通比則有之。頻歲推排，似為難爾。」二十六年，複以李晏等分路推排。二十七年，奏晏等所定物力之數。上曰：「朕以元推天下物力錢三百五萬餘貫，除三百萬貫外，令減五萬餘貫。今減不及數，複續收二萬餘貫，即是實二萬貫爾，而曰續收，何也？」對曰：「此謂舊脫漏而今首出者，及民地舊無力耕種，而今耕種者也。」上曰：「通檢舊數，止於視其營運息耗，與房地多寡，而加減之。彼人賣地，此人買之，皆舊數也。至如營運。此強則彼弱，強者增之，弱者減之而已。且物力之數蓋是定差役之法，其大數不在多寡也。朕恐實有營運富家所當出者，反分與貧者爾。」

章宗大定二十九年六月，命為國信使之副者，免增物力。又命農民如有積粟，毋充物力，錢慳之郡，所納錢貨則許折粟帛。九月，以曹州河溢，遣馬百祿等推排遭墊溺州縣之貧乏者。明昌元年四月，刑部郎中路伯達等言：「民地已納稅，又通定物力，比之浮財所出差役，是為重並也。」遂詳酌民地定物力，減十之二。尚書戶部言，中都等路被水，詔委官推排，比舊減錢五千六百餘貫。明昌三年八月，敕尚書省：「百姓當豐稔之時不務積貯，一遇凶儉輒有阻饑，何法可使民重穀而多積也。」宰臣對曰：「二十九年，已詔農民能積粟免充物力。明昌初，命民之物力與地土通推者，亦減十分之二，此固其術也。」承安元年，尚書省奏：「是年九月當推排，以有故不克。」詔以冬已深，比事畢恐妨農作，乃權止之。二年冬十月，敕令議通檢，宰臣奏曰：「大定二十七年通檢後，距今已十年，舊戶貧弱者眾，儻遲更定，恐致流亡。」遂定製，已典賣物業，止隨物推收，析戶異居者許令別籍，戶絕及困弱者減免，新強者詳審增之，止當從實，不必敷足元數。邊城被寇之地，皆不必推排。於是，令吏部尚書賈執剛、吏部侍郎高汝礪先推排在都兩警巡院，示為諸路法。每路差官一員，命提刑司官一員副之。三年九月，奏十三路籍定推排物力錢二百五十八萬六千七百二貫四百九十文，舊額三百二萬二千七百十八貫九百二十二文，以貧乏除免六十三萬八千一百一十一貫。除上京，北京、西京路無新強增者，余路計收二十萬二千九十五貫。泰和二年閏十二月，上以推排時，既問人戶浮財物力，而又勘當比次，期迫事繁，難得其實，敕尚書省，定人戶物力隨時推收法，令自今典賣事產者隨業推收，別置標簿，臨時止拘浮財物力以增減之。泰和四年十二月，上以職官仕於遠方，其家物力有應除而不除者，遂定典賣實業逐時推收，若無浮財營運，應除免者，令本家陳告，集坊村人戶推唱，驗實免之。造籍後如無人告，一月內以本官文牒推唱，定標附於籍。五年，以西京、北京邊地常罹兵荒，遣使推排之。舊大定二十六年所定三十五萬三千餘貫，遂減為二十八萬七千餘貫。五年六月，簽南京按察司事李革言：「近制，令人戶推收物力，置簿標題，至通推時，止增新強，銷舊弱，庶得其實。今有司奉行滅裂，恐臨時冗並，卒難詳審，可定期限，立罪以督之。」遂令自今年十一月一日，令人戶告詣推收標附，至次年二月一日畢，違期不言者坐罪。且令諸處稅務，具稅訖房地，每半月具數申報所屬，違者坐以怠慢輕事之罪。仍敕物力既隨業，通推時止令定浮財。八 年九月，以吏部尚書賈守謙、知濟南府事蒲察張家奴、莒州刺史完顏百嘉、南京路轉運使宋元吉等十三員，分路同本路按察司官一員，推排諸路。上召至香閣，親諭之曰：「朕選卿等隨路推排，除推收外，其新強消乏戶，雖集眾推唱，然消乏者勿銷不盡，如一戶物力元三百貫，今蠲免二百五十貫猶有未當者。新強勿添盡，量存其力，如一戶可添三百貫，而止添二百貫之類。卿等各宜盡心，一推之後十年利害所關，苟不副所任，罪當不輕也。」

卷四十七 志第二十八 食貨二

田制  租賦  牛頭稅

田制

量田以營造尺，五尺為步，闊一步，長二百四十步為畝，百畝為頃。民田業各從其便，賣質於人無禁，但令隨地輸租而已。凡桑棗，民戶以多植為勤，少者必植其地十之三，猛安謀克戶少者必課種其地十之一，除枯補新，使之不闕。凡官地，猛安謀克及貧民請射者，寬鄉一丁百畝，狹鄉十畝，中男半之。請射荒地者，以最下第五等減半定租，八年始征之。作己業者以第七等減半為稅，七年始征之。自首冒佃比鄰地者，輸官租三分之二。佃黃河退灘者，次年納租。

太宗天會九年五月，始分遣諸路勸農之使者。熙宗天眷十四年，罷來流、混同間護邏地，以予民耕牧，海陵正隆元年二月，遣刑部尚書紇石烈婁室等十一人，分行大興府、山東，真定府，拘括系官或荒閑牧地，及官民占射逃絕戶地，戍兵占佃宮籍監、外路官本業外增置土田，及大興府，平州路僧尼道士女冠等地，蓋以授所遷之猛安謀克戶，且令民請射，而官得其租也。

世宗大定五年十二月，上以京畿兩猛安民戶不自耕墾，及伐桑棗為薪鬻之，命大興少尹完顏讓巡察。十年四月，禁侵耕圍場地。十一年，謂侍臣曰：「往歲，清暑山西，傍路皆禾稼，殆無牧地。嘗下令，使民五裏外乃得耕墾。今聞其民以此去之他所，甚可矜憫。其令依舊耕種，毋致失業。凡害民之事患在不知，知之朕必不為。自今事有類此，卿等即告毋隱。」十三年，敕有司：「每歲遣官勸猛安謀克農事，恐有煩擾。自今止令各管職官勸督，弛慢者舉劾以聞。」十七年六月，刑州男子趙迪簡言：「隨路不附籍官田及河灘地，皆為豪強所佔，而貧民土瘠稅重，乞遣官拘籍冒佃者，定立租課，複量減人戶稅數，庶得輕重均平。」詔付有司，將行而止。複以近都猛安謀克所給官地率皆薄瘠，豪民租佃官田歲久，往往冒為己業，令拘籍之。又謂省臣曰：「官地非民誰種，然女直人戶自鄉土三四千里移來，盡得薄地，若不拘刷良田給之，久必貪乏，其遣官察之。」又謂參知政事張汝弼曰：「先嘗遣問女直土地，皆雲良田。及朕出獵，因問之，則謂自起移至此，不能種蒔，斫蘆為席，或斬芻以自給。卿等其議之。」省臣奏：「官地所以人多蔽匿盜耕者，由其罪輕故也。」乃更條約，立限令人自陳，過限則人能告者有賞。遣同知中都路轉運使張九思往拘籍之。十九年二月，上如春水，見民桑多為牧畜齧毀，詔親王公主及勢要家，牧畜有犯民桑者，許所屬縣官立加懲斷。

十二月謂宰臣曰：「亡遼時所撥地，與本朝元帥府，已曾拘籍矣。民或指射為無主地，租佃及新開荒為己業者可以拘括。其間播種歲久，若遽奪之，恐民失業。」因詔括地官張九思戒之。複謂宰臣曰：「朕聞括地事所行極不當，如皇后莊、太子務之類，止以名稱便為官地，百姓所執憑驗，一切不問，其相鄰冒占官地，複有倖免者。能使軍戶稍給，民不失業，乃朕之心也。」二十年四月，以行幸道隘，扈從人不便，詔戶部沿路頓舍側近官地，勿租與民耕種。又詔故太保阿裏先於山東路撥地百四十頃，大定初又於中都路賜田百頃，命拘山東之地入官。五月，諭有司曰：「白石門至野狐嶺，其間澱濼多為民耕植者，而官民雜畜往來無牧放之所，可差官括元荒地及冒佃之數。」

二十一年正月，上謂宰臣曰：「山東、大名等路猛安謀克戶之民，往往驕縱，不親稼穡，不令家人農作，盡令漢人佃蒔，取租而已。富家盡服紈綺，酒食遊宴，貧者爭慕效之，慾望家給人足，難矣！近已禁賣奴婢，約其凶吉之禮，更當委官閱實戶數，計口授地，必令自耕，力不贍者，方許佃於人。仍禁其農時飲酒。」又曰：「奚人六猛安，已徙居咸平、臨潢、泰州，其地肥沃，且精勤農務，各安其居。女直人徙居奚地者，菽粟得收穫否？」左丞守道對曰：「聞皆自耕，歲用亦足。」上曰：「彼地肥美，異於他處，惟附都民以水害稼者賑之。」三月，陳言者言，豪強之家多佔奪田者。上曰：「前參政納合椿年佔地八百頃，又聞山西田亦多為權要所佔，有一家一口至三十頃者，以致小民無田可耕，徙居陰山之惡地，何以自存？其令占官地十頃以上者皆括籍入官，將均賜貧民。」省臣又奏：「椿年子猛安參謀合、故太師耨碗溫敦思忠孫長壽等，親屬計七十餘家，所佔地三千餘頃。」上曰：「至秋，除牛頭地外，仍各給十頃，餘皆拘入官。山後招討司所括者，亦當同此也。」又謂宰臣曰：「山東路所括民田，已分給女直屯田人戶，複有籍官閑地，依元數還民，仍免租稅。」六月，上謂省臣曰：「近者大興府平、灤、薊、通、順等州，經水災之地，免今年稅租。不罹水災者姑停夏稅，俟稔歲征之。」時中都大水，而濱，棣等州及山後大熟，命修治懷來以南道路，以來糶者。又命都城減價以糶。又曰：「近遣使閱視秋稼，聞猛安謀克人惟酒是務，往往以田租人，而預借三二年租課者。或種而不耘，聽其荒蕪者。自今皆令閱實各戶人力，可耨幾頃畝，必使自耕耘之，其力果不及者方許租賃。如惰農飲酒，勸農謀克及本管猛安謀克並都管，各以等第科罪。收穫數多者，則亦以等第遷賞。」七月，上謂宰臣曰：「前徙宗室戶於河間，撥地處之，而不回納舊地，豈有兩地皆占之理？自今當以一處賜之。山東刷民田已分給女直屯田戶，複有餘地，當以還民而免是歲之租。」八月，尚書省奏山東所刷地數，上謂梁肅曰：「朕嘗以此問卿，卿不以言。此雖稱民地，然皆無明據，括為官地有何不可？」又曰：「黃河已移故道，梁山濼水退，地甚廣，已嘗遣使安置屯田。民昔嘗恣意種之，今官已籍其地，而民懼征其租，逃者甚眾。若征其租，而以冒佃不即出首罪論之，固宜。然若遽取之，恐致失所。可免其征，赦其罪，別以官地給之。」禦史台奏：「大名、濟州因刷梁山濼官地，或有以民地被刷者。」上複召宰臣曰：「雖曾經通檢納稅，而無明驗者，複當刷 問。有公據者，雖付本人，仍須體問。」十月，複與張仲愈論冒占田事。

二十二年，以附都猛安戶不自種，悉租與民，有一家百口壟無一苗者。上曰：「勸農官，何勸諭為也，其令治罪。」宰臣奏曰：「不自種而輒與人者，合科違例。」上曰：「太重，愚民安知。」遂從大興少尹王修所奏，以不種者杖六十，謀克四十，受租百姓無罪。又命招複梁山濼流民，官給以田。時人戶有執契據指墳壟為驗者，亦拘在官，先委恩州刺史奚晦招之，複遣安肅州刺史張國基驗實給之，如已撥系猛安，則償以官田。上曰：「工部尚書張九思執強不通，向遣刷官田，凡犯秦、漢以來名稱，如長城、燕子城之類者，皆以為官田。此田百姓為己業不知幾百年矣，所見如此，何不通之甚也。」八月，以趙王永中等四王府冒占官田，罪其各府長史府掾，及安次，新城，宛平、昌平、永清、懷柔六縣官，皆罰贖有差。

九月，遣刑部尚書移剌慥于山東路猛安內摘八謀克民，徙於河北東路酬斡、青狗兒兩猛安舊居之地，無牛者官給之。河間宗室未徙者令盡徙於平州，無力者官津發之，土薄者易以良田。先嘗令俟豐年則括籍官地，至是歲，省臣複以為奏，上曰：「本為新徙四猛安貧窮，須刷官田與之，若張仲愈等所擬條約太刻，但以民初無得地之由，自撫定後未嘗輸稅，妄通為己業者，刷之。如此，恐民苦之，可為酬直。且先令猛安謀克人戶，隨宜分處，計其丁壯牛具，合得土田實數，給之。不足，則以前所刷地二萬餘頃補之。複不足，則續當議。」時有落兀者與婆薩等爭懿州地六萬頃，以皆無據驗，遂沒入官。

二十七年，隨處官豪之家多請占官地，轉與它人種佃，規取課利。命有司拘刷見數，以與貧難無地者，每丁授五十畝，庶不至失所，餘佃不盡者方許豪家驗丁租佃。章宗大定二十九年五月，擬再立限，令貧民請佃官地，緣今已過期，計已數足，其占而有餘者，若容告訐，恐滋奸弊。況續告漏通地，敕旨已革，今限外告者宜卻之，止付元佃。兼平陽一路地狹人稠，官地當盡數拘籍，驗丁以給貧民。上曰：「限外指告多佃官地者，卻之，當矣。如無主不顧承佃，方許諸人告請。其平陽路宜計丁限田，如一家三丁己業止三十畝，則更許存所佃官地一頃二十畝，餘者拘籍給付貧民可也。」七月，論旨尚書省曰：「唐、鄧、潁、蔡、宿、泗等處，水陸膏腴之地，若驗等級，量立歲租，寬其征納之限，募民佃之，公私有益。今河南沿邊地多為豪民冒占，若民或流移至彼，就募令耕，不惟貧民有贍，亦增羨官租。其給丁壯者田及耕具，而免其租稅。」八月，尚書省奏：「河東地狹，稍凶荒則流亡相繼。竊謂河南地廣人稀，若令招集他路流民，量給閒田，則河東饑民減少，河南且無曠地矣。」上從所請。九月戊寅，又奏：「在制，諸人請佃官閑地者免五年租課，今乞免八年，則或多墾。」並從之。十一月，尚書省奏：「民驗丁佃河南荒閑官地者，如願作官地則免租八年，願為己業則免稅三年，並不許貿易典賣。若豪強及公吏輩有冒佃者，限兩月陳首，免罪而全給之，其稅則視其鄰地定之，以三分為率減一分，限外許諸人告詣給之。」制可。

明昌元年二月，諭旨有司曰：「瀕水民地，已種蒔而為水浸者，可令以所近官田對給。」三月，敕：「當軍人所受田，止令自種，力不足者方許人承佃，亦止隨地所產納租，其自欲折錢輸納者從民所欲，不願承佃者毋強。」六月，尚書省奏：「近制以猛安謀克戶不務栽植桑果，已令每十畝須栽一畝，今乞再下各路提刑及所屬州縣，勸諭民戶，如有不栽及栽之不及十之三者，並以事怠慢輕重罪科之。」詔可。八月，敕：「隨處系官閑地，百姓已請佃者仍舊，未佃者以付屯田猛安謀克。」三年六月，尚書省奏：「南京、陝西路提刑司言，舊牧馬地久不分撥，以致軍民起訟，比差官往各路定之。凡民戶有憑驗己業，及宅井墳園，已改正給付，而其中複有官地者，亦驗數對易之矣。兩路牧地，南京路六萬三千五百二十餘頃，陝西路三萬五千六百八十餘頃。」五年，諭旨尚書省：「遼東等路女直、漢兒百姓，可並令量力為蠶桑。」二月，陳言人乞以長吏勸農立殿最，遂定製：「能勸農田者，每年謀克賞銀絹十兩匹，猛安倍之，縣官於本等升五人。三年不怠者猛安謀克遷一官，縣官升一等。田荒及十之一者笞三十，分數加至徒一年。三年皆荒者，猛安謀克追一官，縣官以升等法降之。」為永格。六年二月，詔罷括陝西之地。又陝西提刑司言：「本路戶民安水磨、油栿，所佔步數在私地有稅，官田則有租，若更輸水利錢銀，是重並也，乞除之。」省臣奏：「水利錢銀以輔本路之用，未可除也，宜視實佔地數，除稅租。」命他路視此為法。

承安二年，遣戶部郎中上官瑜往西京並沿邊，勸舉軍民耕種。又差戶部郎中李敬義往臨潢等路規畫農事。舊令，軍人所授之地不得租賃與人，違者苗付地主。泰和四年九月定製，所撥地土十裏內自種之數，每丁四十畝，續進丁同此，余者許令便宜租賃及兩和分種，違者錢業還主。上聞六路括地時，其間屯田軍戶多冒名增口，以請官地，及包取民田，而民有空輸稅賦、虛抱物力者，應詔陳言人多論之。五年二月，尚書省奏：「若複遣官分往，追照案憑，訟言紛紛，何時已乎？」遂令虛抱稅石已輸送入官者，命於稅內每歲續克之。泰和七年，募民種佃清河等處地，以其租分為諸春水處餌鵝鴨之食。八年八月，戶部尚書高汝礪言：「舊制，人戶請佃荒地者，以各路最下第五等減半定租，仍免八年輸納。若作己業，並依第七等稅錢減半，亦免三年輸納。自首冒佃比鄰田，定租三分納二。其請佃黃河退灘地者，次年納租。向者小民不為久計，比至納租之時多巧避匿，或複告退，蓋由元限太遠，請佃之初無人保識故爾。今請佃者可免三年，作己業者免一年，自首冒佃並請退灘地，並令當年輸租，以鄰首保識，為長制。」

宣宗貞祐三年七月，以既徙河北軍戶於河南，議所以處之者。宰臣曰：「當指官田及牧地分畀之，已為民佃者則俟秋獲後，仍日給米一升，折以分鈔。」太常丞石抹世績曰：「荒田牧地耕辟費力。奪民素墾則民失所。況軍戶率無牛，宜令軍戶分人歸守本業，至春複還，為固守計。」上卒從宰臣議，將括之，侍御史劉元規上書曰：「伏見朝廷有括地之議，聞者無不駭愕。向者河北、山東已為此舉，民之塋墓井灶悉為有軍有，怨嗟爭訟至今未絕，若複行之，則將大失眾心，荒田不可耕，徒有得地之名，而無享利之實。縱得熟土，不能親耕，而複令民佃之，所得無幾，而使紛紛交病哉！」上大悟，罷之。

八月，先以括地事未有定論，北方侵及河南，由是盡起諸路軍戶南來。共圖保守，而不能知所以得軍糧之術。眾議謂可分遣官聚耆老問之，其將益賦，或與軍田，二者孰便。參政汝礪言：「河南官民地相半，又多全佃官地之家，一旦奪之，何以自活？小民易動難安，一時避賦遂有舍田之言，及與人能勿悔乎，悔則忿心生矣！如山東撥地時，腴地盡入富家，瘠者乃付貧戶，無益於軍，而民有損。惟當倍益官租，以給軍食。複以系官荒田牧地量數與之，令其自耕，則民不失業，官不厲民矣！」從之。三年十月，高汝礪言：「河北軍戶徙居河南者幾百萬口，人日給米一升，歲費三百六十萬石，半以給直，猶支粟三百萬石。河南租地計二十四萬頃，歲租才一百五十六萬，乞於經費之外倍征以給之。」遂命右司諫馮開等五人分詣諸郡，就授以荒官田及牧地可耕者，人三十畝。

十一月，又議以括荒田及牧馬地給軍。命尚書右丞高汝礪總之。汝礪還奏：「今頃畝之數較之舊籍甚少，複瘠惡不可耕，均以可耕者與之，人得無幾。又僻遠之處必徙居以就之，彼皆不能自耕，必以與人，又當取租於數百里之外。況今農田且不能盡辟，豈有餘力以耕叢薄交固、草根糾結之荒地哉！軍不可仰此得食也，審矣。今詢諸軍戶，皆曰：'得半糧猶足自養，得田不能耕，複罷其廩，將何所賴？'臣知初籍地之時，未嘗按閱其實，所以不如其數，不得其處也。若複考計州縣，必各妄承風旨，追呼究結以應命。不足其數，則妄指民田以充之，則所在騷然矣！今民之賦役三倍平時，飛挽轉輸，日不暇給，而複為此舉，何以堪之。且軍戶暫遷，行有還期，何為以此病民哉！病民而軍獲利，猶不可為，況無所利乎！惟陛下加察。」遂詔罷給田，但半給糧、半給實直焉。四年，複遣官括河南牧馬地，既籍其數，上命省院議所以給軍者，宰臣曰：「今軍戶當給糧者四十四萬八千餘口，計當口佔六畝有奇，繼來者不與焉。但相去數百里者，豈能以六畝之故而遠來哉！兼月支口糧不可遽罷，臣等竊謂軍戶願佃者即當計口給之。自餘僻遠不願者，宜准近制，系官荒地許軍民耕辟例，令軍民得占蒔之。」院官曰：「牧馬地少，且久荒難耕，軍戶複乏農器，然不給之，則彼自支糧外，更無從得食，非蓄銳待敵之計。給之則亦未能遽減其糧，若得遲以歲月，俟頗成倫次，漸可以省官廩耳。今奪於有力者，即以授其無力者，恐無以耕。乞令司縣官勸率民戶，借牛破荒，至來春然後給之。司縣官能率民戶以助耕而無騷動者，量加官賞，庶幾有所激勸。」宰臣複曰：「若如所言，則司縣官貪慕官賞，必將抑配，以至擾民。今民家之牛，量地而畜之。況比年以來，農功甫畢則並力轉輸猶恐不及，豈有暇耕它人之田也。惟如臣等前奏為便。」詔再議之。乃擬民有能開牧馬地及官荒地作熟田者，以半給之為永業，半給軍戶。奏可。四年，省奏：「自古用兵，且耕且戰，是以兵食交足。今諸帥分兵不啻百萬，一充軍伍咸仰於官，至於婦子居家安坐待哺，蓋不知屯田為經久之計也。願下明詔，令諸帥府各以其軍耕耨，亦以逸待勞之策也。」詔從之。

興定三年正月，尚書右丞領三司事侯摯言：「按河南軍民田總一百九十七萬頃有奇，見耕種者九十六萬餘頃，上田可收一石二鬥，中田一石，下田八鬥，十一取之，歲得九百六十萬石，自可優給歲支，且使貧富均，大小各得其所。臣在東平嘗試行二三年，民不疲而軍用足。」詔有司議行之。四年十月，移剌不言：「軍戶自徙於河南，數歲尚未給田，兼以移徙不常，莫得安居，故貧者甚眾。請括諸屯處官田，人給三十畝，仍不移屯它所，如此則軍戶可以得所，官糧可以漸省。」宰臣奏：「前此亦有言授地者，樞密院以謂俟事緩而行之。今河南罹水災，流亡者眾，所種麥不及五萬頃，殆減往年太半，歲所入殆不能足。若撥授之為永業，俟有獲即罷其家糧，亦省費之一端也。」上從之。又河南水災，逋戶太半，田野荒蕪，恐賦入少而國用乏，遂命唐、鄧、裕、察、息、壽、潁、亳及歸德府被水田，已燥者布種，未滲者種稻，複業之戶免本租及一切差發，能代耕者如之，有司擅科者以違制論，闕牛及食者率富者就貸。五年正月，京南行三司石抹斡魯言：「京南、東、西三路，屯軍老幼四十萬口，歲費糧百四十餘萬石，皆坐食民租，甚非善計。宜括逋戶舊耕田，南京一路舊墾田三十九萬八千五百餘頃，內官田民耕者九萬九千頃有奇。今饑民流離者太半，東、西、南路計亦如之，朝廷雖招使複業，民恐既複之後生計未定而賦斂隨之，往往匿而不出。若分給軍戶人三十畝，使之自耕，或召人佃種，可數歲之後畜積漸饒，官糧可罷。」令省臣議之，更不能行。

租賦

金制，官地輸租，私田輸稅。租之制不傳，大率分田之等為九而差次之。夏稅畝取三合，秋稅畝取五升，又納秸一束，束十有五斤。夏稅六月止八月，秋稅十月止十二月，為初、中、末三限，州三百裏外，紓其期一月。屯田戶佃官地者，有司移猛安謀克督之。泰和五年，章宗諭宰臣曰：「十月民獲未畢，遽令納稅可乎？」改秋稅限十一月為初。中都、西京、北京、上京、遼東、臨潢、陝西地寒，稼穡遲熟，夏稅限以七月為初。凡輸送粟麥，三百裏外石減五升，以上每三百里遞減五升。粟折秸百稱者，百里內減三稱，二百里減五稱，不及三百里減八稱，三百里及輸本色槁草，各減十稱。計民田園、邸舍、車乘、牧畜、種植之資，藏鏹之數，征錢有差，謂之物力錢。遇差科，必按版籍，先及富者，勢均則以丁多寡定甲乙。有橫科，則視物力，循大至小均科。其或不可分摘者，率以次戶濟之。凡民之物力，所居之宅不預。猛安謀克戶、監戶、官戶所居外，自置民田宅，則預其數。墓田、學田，租稅、物力皆免。

民訴水旱應免者，河南、山東、河東、大名、京兆、鳳翔、彰德部內支郡，夏田四月，秋田七月，余路夏以五月，秋以八月，水田則通以八月為限，遇閏月則展期半月，限外訴者不理。非時之災則無限。損十之八者全免，七分免所損之數，六分則全征。桑被災不能蠶，則免絲綿絹稅。諸路雨雪及禾稼收穫之數，月以捷步申戶部。凡敘使品官之家，並免雜役，驗物力所當輸者、止出雇錢。進納補官未至廕子孫、及凡有出身者、謂司吏、譯人等。出職帶官敘當身者、雜班敘使五品以下、及正品承應已帶散官未出職者，子孫與其同居兄弟，下逮終場舉人，系籍學生、醫學生，皆免一身之役。三代同居，已旌門則免差發，三年後免雜役。

太宗天會元年，敕有司輕徭賦，勸稼穡。十年，以遼人士庶之族賦役等差不一，詔有司命悉均之。熙宗天眷五年十二月，詔免民戶殘欠租稅。皇統三年，蠲民稅之未足者。世宗大定二年五月，謂宰臣曰：「凡有徭役，均科強戶，不得抑配貧民。」有言以用度不足，奏預借河北東西路、中都租稅，上以國用雖乏，民力尤艱，遂不允。三年，以歲歉，詔免二年租稅。又詔曰：「朕比以元帥府從宜行事，今聞河南、陝西、山東、北京以東、及北邊州郡，調發甚多，而省部又與他州一例征取賦役，是重擾也。可憑元帥府已取者例，蠲除之。」五年，命有司：「凡罹蝗旱水溢之地，蠲其賦稅。」六年，以河北、山東水，免其租。八年十月，彰德軍節度使高昌福上書言稅租甚重，上諭翰林學士張景仁曰：「今租稅法比近代甚輕，而以為重，何也？」景仁曰：「今之稅斂殊輕，非稅斂則國用何從而出？」二年二月，尚書省奏：「天下倉廩貯粟二千七十九萬余石。」上曰：「朕聞國無九年之蓄則國非其國，朕是以括天下之田以均其賦，歲取九百萬石，自經費七百萬石外，二百萬石又為水旱之所蠲免及賑貸之用，余才百萬石而已。朕廣蓄積，備饑謹也。小民以為稅重，小臣沽民譽，亦多議之。蓋不慮國家緩急之備也。」

十二年正月，以水旱免中都、西京、南京、河北、河東、山東、陝西去年租稅。十三年，謂宰臣曰：「民間科差，計所免已過半矣。慮小民不能詳知，吏緣為奸，仍舊征取，其令所在揭榜諭之。」十月，敕州縣官不盡力催督稅租，以致逋懸者，可止其俸，使之徵足，然後給之。十六年正月，詔免去年被水旱路分租稅。十七年，上問宰臣曰：「遼東賦稅舊六萬余石，通檢後幾二十萬。六萬時何以仰給，二十萬後所積幾何？」戶部契勘，謂：「先以官吏數少故能給，今官吏兵卒及孤老數多，以此費大。」上曰：「當察其實，毋令妄費也。」十七年三月，詔免河北、山東、陝西、河東、西京、遼東等十路去年被旱蝗租稅。十八年正月。免中都、河北、河東、山東、河南、陝西等路前年被災租稅。十九年秋，中都、西京、河北、山東、河東、陝西以水旱傷民田十三萬七千七百餘頃，詔蠲其租。二十年三月，以中都、西京、河北、山東、河東、陝西路前歲被災，詔免其租稅。以戶部尚書曹望之之言，詔減鄜延及河東南路稅五十二萬余石，增河北西路稅八萬八千石。又詔諸稅粟非關邊要之地者，除當儲數外，聽民從便折納。二十一年九月，以中都水災，免租。前時近官路百姓以牛夫充遞運者，複於它處未嘗就役之家征錢償之。二十三年，宗州民王仲規告乞征還所役牛夫錢，省臣以奏，上曰：「此既就役，複征錢於彼，前雖如此行之，複恐所給錢未必能到本戶，是兩不便也。不若止計所役，免租稅及鋪馬錢為便。其預計實數以聞。若和雇價直亦須裁定也。」有司上其數，歲約給六萬四千餘貫，計折粟八萬六千餘石。上複命，自今役牛夫之家，以去道三十裏內居者充役。二十六年，軍民地罹水旱之災者，二十一萬頃免稅凡四十九萬余石。二十七年六月，免中都、河北等路嘗被河決水災軍民租稅。十一月，詔河水泛溢，農田被災者，與免差稅一年。懷、衛、孟、鄭四州塞河勞役，並免今年差稅。章宗大定二十九年，赦民租十之一。河東南北路則量減之。尚書省奏，兩路田多峻阪，磽瘠者往往再歲一易，若不以地等級蠲除，則有不均。遂敕以赦書特免一分外，中田複減一分，下田減二分。舊制，夏、秋稅納麥、粟、草三色，以各處所須之物不一，戶部複令以諸所用物折納。上封事者言其不可，戶部謂如此則諸路所須之物要當和市，轉擾民矣。遂命太府監，應折納之物為祗承宮禁者，治黃河薪芻增直二錢折納，如黃河岸所用木石固非土產，乃令所屬計置，而罷它應折納者。

明昌元年四月，上封事者乞薄民之租稅，恐廩粟積久腐敗。省臣奏曰：「臣等議，大定十八年戶部尚書曹望之奏，河東及鄜延兩路稅頗重，遂減五十二萬余石。去年赦十之一，而河東瘠地又減之。今以歲入度支所余無幾，萬一有水旱之災，既蠲免其所入，複出粟以賑之，非有備不可。若複欲減，將何以待之。如慮腐敗，令諸路以時曝晾，毋令致壞，違者論如律。」制可。

十一月，尚書省奏：「河南荒閑官地，許人計丁請佃，願仍為官者免租八年，願為己業者免稅三年。」詔從之。明昌二年二月，敕自今民有訴水旱災傷者，即委官按視其實，申所屬州府，移報提刑司，同所屬檢畢，始令翻耕。三年六月，有司言河州災傷，闕食之民猶有未輸租者，詔蠲之。九月，以山東、河北三路被災，其權閣之租及借貸之粟，令俟歲豐日續征。上如秋山，免圍場經過人戶今歲夏秋租稅之半。四年冬十月，上行幸，諭旨尚書省曰：「海壖石城等縣，地瘠民困，所種惟黍稗而已。及賦於官，必以易粟輸之。或令止課所產，或依河東路減稅，至還京當定議以聞。」五年，敕免河決被災之民秋租。泰和四年四月，以久旱下詔責躬，免所旱州縣今年夏稅。九月，陳言者謂：「河間、滄州逃戶，物力錢至數千貫，而其差發，有司止取辦於見戶，民不能堪矣！」詔令按察司，除地土物力命隨其業，而權止其浮財物力。五年正月，詔有司：「自泰和三年嘗所行幸至三次者，被科之民特免半年租稅。」八年五月，以宋謀和，詔天下，免河南、山東、陝西六路今年夏稅，河東、河北、大名等五路半之。八月，詔諸路農民請佃荒田者，與免租賦三年，作己業者一年，自首冒佃、及請佃黃河退灘地者，不在免例。

宣宗貞祐三年十月，禦史田迥秀言：「方今軍國所需，一切責之河南。有司不惜民力，徵調太急，促其期限，痛其棰楚。民既罄其所有而不足，遂使奔走傍求於它境，力竭財殫，相踵散亡，禁之不能止也，乞自今凡科征必先期告之，不急者皆罷，庶民力寬而逋者可複。」詔行之。十二月，詔免逃戶租稅。四年三月，免陝西逃戶租。五月，山東行省僕散安貞言：「泗州被災，道殣相望，所食者草根木皮而已。而邳州戍兵數萬，急征重役，悉出三縣，官吏酷暴，擅括宿藏，以應一切之命。民皆逋竄，又別遣進納閑官以相迫督。皆怙勢營私，實到官者才十之一，而徒使國家有厚斂之名。乞命信臣革此弊以安百姓。」詔從之。興定元年二月，免中京、嵩、汝等逋租十六萬石。四年，禦史中丞完顏伯嘉奏：「亳州大水，計當免租三十萬石，而三司官不以實報，止免十萬而已。」詔命治三司官虛妄之罪。七月，以河南大水，下詔免租勸種，且命參知政事李複亨為宣慰使，中丞完顏伯嘉副之。十月，以久雨，令寬民輸稅之限。十一月，上曰：「聞百姓多逃，而逋賦皆抑配見戶，人何以堪？軍儲既足，宜悉除免。今又添軍須錢太多，亡者詎肯複業乎？」遂命行部官閱實免之，已代納者給以恩例，或除它役，仍減桑皮故紙錢四之一。三年，令逃戶複業者但輸本租，余差役一切皆免。能代耕者，免如複戶。有司失信擅科者，以違制論。

四年十二月，鎮南軍節度使溫蒂罕思敬上書言：「今民輸稅，其法大抵有三，上戶輸遠倉，中戶次之，下戶最近。然近者不下百里，遠者數百里，道路之費倍於所輸，而雨雪有稽違之責。遇賊有死傷之患。不若止輸本郡，令有司檢算倉之所積，稱屯兵之數，使就食之。若有不足，則增斂於民，民計所斂不及道裏之費，將忻然從之矣！」五年十月，上諭宰臣曰：「比欲民多種麥，故令所在官貸易麥種。今聞實不貸與，而虛立案簿，反收其數以補不足之租。其遣使究治。」

元光元年，上聞向者有司以徵稅租之急，民不待熟而刈之，以應限。今麥將熟矣，其諭州縣，有犯者以慢軍儲治罪。九月，權立職官有田不納租罪。京南司農卿李蹊言：「按《齊民要術》，麥晚種則粒小而不實，故必八月種之。今南路當輸秋稅百四十餘萬石，草四百五十餘萬束，皆以八月為終限。若輸遠倉及泥淖，往返不下二十日，使民不暇趨時，是妨來歲之食也。乞寬征斂之限。使先盡力於二麥。」朝廷不從。元光二年，宰臣奏：「去歲正月京師見糧才六十餘萬石，今三倍矣，計國用頗足，而民間租稅征之不絕，恐貧民無所輸而逋亡也。」遂以中旨遍諭止之。

牛頭稅

即牛具稅，猛安謀克部女直戶所輸之稅也。其制每耒牛三頭為一具，限民口二十五受田四頃四畝有奇，歲輸粟大約不過一石，官民占田無過四十具。天會三年，太宗以歲稔，官無儲積無以備饑謹，詔令一耒賦粟一石，每謀克別為一廩貯之。四年，詔內地諸路，每牛一具賦粟五鬥，為定製。

世宗大定元年，詔諸猛安不經遷移者，征牛具稅粟，就命謀克監其倉，虧損則坐之。十二年，尚書省奏：「唐古部民舊同猛安謀克定稅，其後改同州縣，履畝立稅，頗以為重。」遂命從舊制。二十年，定功授世襲謀克，許以親族從行，當給以地者，除牛九具以下全給，十具以上四十具以下者，則於官豪之家量撥地六具與之。二十一年，世宗謂宰臣曰：「前時一歲所收可支三年，比聞今歲山西豐稔，所獲可支三年。此間地一歲所獲不能支半歲，而又牛頭稅粟，每牛一頭止令各輸三鬥，又多逋懸，此皆遞互隱匿所致，當令盡實輸之。」二十三年，有司奏其事，世宗謂左丞完顏襄曰：「卿家舊止七具，今定為四十具，朕始令卿等議此，而卿皆不欲，蓋各顧其私爾。是後限民口二十五，算牛一具。」七月，尚書省複奏其事，上慮版籍歲久貧富不同，猛安謀克又皆年少，不練時事，一旦軍興，按籍征之必有不均之患。乃令驗實推排。閱其戶口、畜產之數，其以上京二十二路來上。八月，尚書省奏，推排定猛安謀克戶口、田畝、牛具之數。猛安二百二，謀克千八百七十八，戶六十一萬五千六百二十四，口六百一十五萬八千六百三十六，內正口四百八十一萬二千六百六十九，奴婢口一百三十四萬五千九百六十七，田一百六十九萬三百八十頃有奇，牛具三十八萬四千七百七十一。在都宗室將軍司，戶一百七十，口二萬八千七百九十，內正口九百八十二，奴婢口二萬七千八百八，田三千六百八十三頃七十五畝有奇，牛具三百四。迭剌、唐古二部五颭，戶五千五百八十五，口一十三萬七千五百四十四，內正口十一萬九千四百六十三，奴婢口一萬八千八十一，田四萬六千二十四頃一十七畝，牛具五千六十六。後二十六年，尚書省奏並征牛頭稅粟，上曰：「積壓五年，一見並征，民何以堪？其令民隨年輸納。被災者蠲之，貸者俟豐年征還。」

卷四十八 志第二十九 食貨三

錢幣

錢幣。金初用遼、宋舊錢，天會末，雖劉豫「阜昌元寶」、「阜昌重寶」亦用之。海陵庶人貞元二年遷都之後，戶部尚書蔡松年複鈔引法，遂制交鈔，與錢並用。正隆二年，曆四十餘歲，始議鼓鑄。冬十月，初禁銅越外界，懸罪賞格。括民間銅鍮器，陝西、南京者輸京兆，他路悉輸中都。三年二月，中都置錢監二，東曰寶源，西曰寶豐。京兆置監一。曰利用。三監鑄錢，文曰「正隆通寶」，輕重如宋小平錢，而肉好字文峻整過之，與舊錢通用。

世宗大定元年，用吏部尚書張中彥言，命陝西路參用宋舊鐵錢。四年，浸不行，詔陝西行戶部、並兩路通檢官，詳究其事。皆言：「民間用錢，名與鐵錢兼用，其實不為准數，公私不便。」遂罷之。八年，民有犯銅禁者，上曰：「銷錢作銅，舊有禁令。然民間猶有鑄鏡者，非銷錢而何？」遂並禁之。十年，上諭戶部臣曰：「官錢積而不散，則民間錢重，貿易必艱，宜令市金銀及諸物。其諸路酤榷之貨，亦令以物平折輸之。」十月，上責戶部官曰：「先以官錢率多，恐民間不得流通，令諸處貿易金銀絲帛，以圖流轉。今知乃有以抑配反害百姓者。前許院務得折納輕齎之物以便民，是皆朕思而後行者也，此尚出朕，安用若為。又隨處時有賑濟，往往近地無糧，取於它處，往返既遠，人愈難之。何為不隨處起倉。年豐則多糴以備賑贍，設有緩急，亦豈不易辦乎？而徒使錢充府庫，將安用之。天下之大，朕豈能一一遍知，凡此數事，汝等何為而使至此。且戶部與它部不同，當從宜為計，若但務因循，以守其職，則戶部官誰不能為。」十一年二月，禁私鑄銅鏡。舊有銅器悉送官，給其直之半。惟神佛像、鐘、磬、鈸、鈷、腰束帶、魚袋之屬，則存之。十二年正月，以銅少，命尚書省遣使諸路規措銅貨。能指坑冶得實者，賞。上與宰臣議鼓鑄之術，宰臣曰：「有言所在有金銀坑冶，皆可采以鑄錢，臣竊謂工費過於所得數倍，恐不可行。」上曰：「金銀，山澤之利，當以與民，惟錢不當私鑄。今國家財用豐盈，若流布四方與在官何異？所費雖多，但在民間，而新錢日增爾。其遣能吏經營之。」左丞石琚進曰：「臣聞天子之富藏在天下，錢貨如泉，正欲流通。」上複問琚曰：「古亦有民自鑄錢者乎？」琚對曰：「民若自鑄，則小人圖利，錢益薄惡，此古所以禁也。」十三年，命非屯兵之州府，以錢市易金帛，運致京師，使錢幣流通，以濟民用。十五年十一月，上謂宰臣曰：「或言鑄錢無益，所得不償所費。朕謂不然。天下如一家，何公私之間，公家之費私家得之，但新幣日增，公私俱便也。」十六年三月，遣使分路訪察銅礦苗脈。十八年，代州立監鑄錢，命震武軍節度使李天吉、知保德軍事高季孫往監之，而所鑄斑駁黑澀不可用，詔削天吉、季孫等官兩階，解職，仍杖季孫八十。更命工部郎中張大節、吏部員外郎麻珪監鑄。其錢文曰「大定通寶」，字文肉好又勝正隆之制，世傳其錢料微用銀雲。十九年，始鑄至萬六千餘貫。二十年，詔先以五千進呈，而後命與舊錢並用。

初，新錢之未行也，以宋大觀錢作當五用之。二月，上聞上京修內所，市民物不即與直，又用短錢，責宰臣曰：「如此小事，朕豈能悉知？卿等何為不察也。」時民間以八十為陌，謂之短錢，官用足陌，謂之長錢。大名男子斡魯補者上言，謂官私所用錢皆當以八十為陌，遂為定製。二十年十一月，名代州監曰阜通，設監一員，正五品，以州節度兼領。副監一員，正六品，以州同知兼領。丞一員，正七品，以觀察判官兼領。設勾當官二員，從八品。給銀牌，命副監及丞更馳驛經理。二十二年十月，以參加政事粘割斡特剌提控代州阜通監。二十三年，上以阜通監鼓鑄歲久，而錢不加多，蓋以代州長貳廳幕兼領，而奪於州務，不得專意綜理故也。遂設副監、監丞為正員，而以節度領監事。二十六年，上曰：「中外皆言錢難，朕嘗計之，京師積錢五百萬貫亦不為多，外路雖有終亦無用，諸路官錢非屯兵處可盡運至京師。」太慰丞相剋甯曰：「民間錢固已艱得，若盡歸京師，民益艱得矣！不若起其半至都，餘半變折輕齎，則中外皆便。」十一月，上諭宰臣曰：「國家銅禁久矣，尚聞民私造腰帶及鏡，托為舊物，公然市之，宜加禁約。」二十七年二月，曲陽縣鑄錢別為一監，以利通為名，設副監、監丞，給驛更出經營銅事。二十八年，上謂宰臣曰：「今者外路見錢其數甚多，聞有六千餘萬貫，皆在僻處積貯。既不流散，公私無益，與無等爾。今中都歲費三百萬貫，支用不繼，若致之京師，不過少有挽運之費，縱所費多，亦惟散在民爾。」章宗大定二十九年十二月，雁門、五台民劉完等訴：「自立監鑄錢以來，有銅礦之地雖曰官運，其顧直不足則令民共償。乞與本州司縣均為差配。」遂命甄官署丞丁用楫往審其利病，還言：「所運銅礦，民以物力科差濟之，非所願也。其顧直即低，又有刻剝之弊。而相視苗脈工匠，妄指人之垣屋及寺觀謂當開採，因以取賄。又隨冶夫匠，日辦淨銅四兩，多不及數，複銷銅器及舊錢，送官以足之。今阜通，利通兩監，歲鑄錢十四萬餘貫，而歲所費乃至八十餘萬貫，病民而多費，未見其利便也。」宰臣以聞，遂罷代州、曲陽二監。

初，貞元間既行鈔引法，遂設印造鈔引庫及交鈔庫，皆設使、副、判各一員，都監二員，而交鈔庫副則專主書押、搭印合同之事。印一貫、二貫、三貫、五貫、十貫五等，謂之大鈔；一百、二百、三百、五百、七百五等，謂之小鈔。與錢並行，以七年為限，納舊易新。猶循宋張詠四川交子之法而紓其期爾，蓋亦以銅少，權制之法也。時有欲罷之者，至是二監既罷，有司言：「交鈔舊同見錢，商旅利於致遠，往往以錢買鈔，蓋公私俱便之事，豈可罷去！止因有厘革年限，不能無疑，乞削七年厘革之法，令民得常用。若歲久字文磨滅，許於所在官庫納舊換新，或聽便支錢。」遂罷七年厘革之限，交鈔字昏方換。法自此始，而收斂無術，出多入少，民浸輕之。厥後其法屢更，而不能革，弊亦始於此焉。

交鈔之制，外為闌，作花紋，其上衡書貫例，左曰：「某字料。」右曰：「某字型大小。」料號外，篆書曰：「偽造交鈔者斬，告捕者賞錢三百貫。」料號衡闌下曰：「中都交鈔庫，准尚書戶部符，承都堂劄付，戶部覆點勘，令史姓名押字。」又曰：「聖旨印造逐路交鈔，於某處庫納錢換鈔，更許於某處庫納鈔換錢，官私同見錢流轉。」其鈔不限年月行用，如字文故暗，鈔紙擦磨，許於所屬庫司納舊換新。若到庫支錢，或倒換新鈔，每貫克工墨錢若干文。庫掐、攢司、庫副、副使、使各押字，年月日。印造鈔引庫庫子、庫司、副使各押字，上至尚書戶部官亦押字。其搭印支錢處合同，餘用印依常例。

初，大定間定製，民間應許存留銅鍮器物，若申賣入官，每斤給錢二百文。其{去廾}藏應禁器物，首納者每斤給錢百文，非器物銅貨一百五十文，不及斤者計給之。在都官局及外路造賣銅器價，令運司佐貳檢校，鏡每斤三百十四文，鍍金禦仙花腰帶十七貫六百七十一文，五子荔支腰帶十七貫九百七十一文，抬鈒羅文束帶八貫五百六十文，魚袋二貫三百九文，鈸鈷鐃磬每斤一貫九百二文，鈴杵坐銅者二貫七百六十九文，鍮石者三貫六百四十六文。明昌二年十月，敕減賣鏡價，防私鑄銷錢也。舊嘗以夫匠逾天山北界外采銅，明昌三年，監察禦史李炳言：「頃聞有司奏，在官銅數可支十年，若複每歲令夫匠過界遠采，不惟多費，複恐或生邊釁。若支用將盡之日，止可於界內采煉。」上是其言，遂不許出界。

五月，敕尚書省曰：「民間流轉交鈔，當限其數，毋令多於見錢也。」四年，上諭宰臣曰：「隨處有無用官物，可為計置，如鐵錢之類是也。」或有言鐵錢有破損，當令所司以銅錢償之者，參知政事胥持國不可，上曰：「令償之尚壞，不償將盡壞矣！若果無用，曷別為計？」持國曰：「如江南用銅錢，江北、淮南用鐵錢，蓋以隔閡銅錢不令過界爾。如陝西市易亦有用銀布姜麻，若舊有鐵錢，宜姑收貯，以備緩急。」遂令有司籍鐵錢及諸無用之物，貯於庫。

八月，提刑司言：「所降陝西交鈔多於見錢，使民艱於流轉。」宰臣以聞，遂令本路榷稅及諸名色錢，折交鈔。官兵俸，許錢絹銀鈔各半之，若錢銀數少，即全給交鈔。五年三月，宰臣奏：「民間錢所以艱得，以官豪家多積故也。在唐元和間，嘗限富家錢過五千貫者死，王公重貶沒入，以五之一賞告者。」上令參酌定製，令官民之家以品從物力限見錢，多不過二萬貫，猛安謀克則以牛具為差，不得過萬貫，凡有所餘，盡令易諸物收貯之。有能告數外留錢者，奴婢免為良，傭者出離，以十之一為賞，餘皆沒入。又諭旨有司，凡使高麗還者，所得銅器令盡買之。

承安二年十月，宰臣奏：「舊立交鈔法，凡以舊易新者，每貫取工墨錢十五文。至大定二十三年，不拘貫例，每張收八文，既無益於官，亦妨鈔法，宜從舊制便。若以鈔買鹽引，每貫權作一貫五十文，庶得多售。」上曰：「工墨錢，貫可令收十二文。買鹽引者，每貫可權作一貫一百文。」時交鈔所出數多，民間成貫例者艱於流轉，詔以西北二京、遼東路從宜給小鈔，且許於官庫換錢，與它路通行。

十二月，尚書省議，謂時所給官兵俸及邊戍軍須，皆以銀鈔相兼，舊例銀每鋌五十兩，其直百貫，民間或有截鑿之者，其價亦隨低昂，遂改鑄銀名「承安寶貨」，一兩至十兩分五等，每兩折錢二貫，公私同見錢用，仍定銷鑄及接受稽留罪賞格。

承安三年正月，省奏：「隨處榷場若許見錢越境，雖非銷毀，即與銷毀無異。」遂立制，以錢與外方人使及與交易者，徒五年，三斤以上死，駔儈同罪。捕告人之賞，官先為代給錢五百貫。其逮及與接引、館伴，先排、通引、書表等以次坐罪，仍令均償。時交鈔稍滯，命西京、北京、臨潢，遼東等路一貫以上俱用銀鈔、寶貨，不許用錢，一貫以下聽民便。時既行限錢法，人多不遵，上曰：「已定條約，不為不重，其令禦史台及提刑司察之。」九月，以民間鈔滯，盡以一貫以下交鈔易錢用之，遂複減元限之數，更定官民存留錢法，三分為率，親王、公主、品官許留一分，餘皆半之，其贏餘之數期五十日內盡易諸物，違者以違制論，以錢賞告者。於兩行部各置回易務，以綿絹物段易銀鈔，亦許本務納銀鈔。赴榷貨出鹽引，納鈔于山東、河北、河東等路，從便易錢。各降補官及德號空敕三百、度牒一千，從兩行部指定處，限四月進納補換。又更造一百例小鈔，並許官庫易錢。一貫、二貫例並支小鈔，三貫例則支銀一兩、小鈔一貫，若五貫、十貫例則四分支小鈔、六分支銀，欲得寶貨者聽，有阻滯及輒減價者罪之。四年三月，又以銀鈔阻滯，乃權止山東諸路以銀鈔與綿絹鹽引從便易錢之制。令院務諸科名錢，除京師、河南、陝西銀鈔從便，余路並許收銀鈔各半，仍於鈔四分之一許納其本路。隨路所收交鈔，除本路者不復支發，余通行者並迴圈用之。榷貨所鬻鹽引，收納寶貨與鈔相半，銀每兩止折鈔兩貫。省許人依舊詣庫納鈔，隨路漕司所收，除額外羨餘者，亦如之。所支官錢，亦以銀鈔相兼，銀已零截者令交鈔庫不復支，若寶貨數少，可浸增鑄。銀鈔既通則物價自平，雖有禁法亦安所施、遂除阻滯銀鈔罪制。四年，以戶部言，命在都官錢、榷貨務鹽引，並聽收寶貨，附近鹽司貼錢數亦許帶納。民間寶貨有所歸，自然通行，不至銷毀。先是，設四庫印小鈔以代鈔本，令人便齎小鈔赴庫換錢，即與支見錢無異。今更不須印造，俟其換盡，可罷四庫。但以大鈔驗錢數支易見錢。時私鑄「承安寶貨」者多雜以銅錫，浸不能行，京師閉肆。五年十二月，宰奏臣：「比以軍儲調發，支出交鈔數多。遂鑄寶貨，與錢兼用，以代鈔本，蓋權時之制，非經久之法。」遂罷「承安寶貨」。

泰和元年六月，通州刺史盧構言：「民間鈔固已流行，獨銀價未平，官之所定每鋌以十萬為准，而市肆才直八萬，蓋出多入少故也。若令諸稅以錢銀鈔三分均納。庶革其弊。」下省議，宰臣謂：「軍興以來，全賴交鈔佐用，以出多遂滯，頃令院務收鈔七分，亦漸流通。若與銀均納，則彼增此減，理必偏勝，至礙鈔法。必欲銀價之平，宜令諸名若'鋪馬'、'軍須'等錢，許納銀半，無者聽便。」先是，嘗行三合同交鈔，至泰和二年，止行於民間，而官不收斂，朝廷慮其病民，遂令諸稅各帶納一分，雖止系本路者，亦許不限路分通納。戶部見征累年鋪馬錢，亦聽收其半。閏十二月，上以交鈔事，召戶部尚書孫鐸、侍郎張複亨，議於內殿。複亨以三合同鈔可行，鐸請廢不用，既而複亨言竟詘。自是而後，國虛民貧，經用不足，專以交鈔愚百姓，而法又不常，世宗之業衰焉。以至泰和三年，其弊彌甚，乃謂宰臣曰：「大定間，錢至足，今民間錢少，而又不在官，何耶？其集問百官，必有能知之者。」四年七月，罷限錢法，從戶部尚書上官瑜所請也。四年，欲增鑄錢，命百官議所以足銅之術。中丞孟鑄謂：「銷錢作銅，及盜用出境者不止，宜罪其官及鄰。」太府監梁絪等言：「鑄錢甚費，率費十錢可得一錢。識者謂費雖多猶增一錢也，乞采銅、拘器以鑄。」宰臣謂：「鼓鑄未可速行，其銅治聽民煎煉，官為買之。凡寺觀不及十人，不許畜法器。民間鍮銅器期　以兩月送官給價。匿者以私法坐，限外人告者，以知而不糾坐其官。寺觀許童行告者賞。俟銅多，別具以聞。」八月，定從便易錢法，聽人輸納於京師，而于山東、河北、大名、河東等路依數支取。後鑄大錢一直十，篆文曰「泰和重寶」，與鈔參行。五年，上欲罷交鈔工墨錢，複以印時常費遂命貫止收六文。

六年四月，陝西交鈔不行，以見錢十萬貫為鈔本，與鈔相易，複以小鈔十萬貫相參用之。六年十一月，複許諸路各行小鈔。中都路則於中都及保州，南京路則於南京、歸德、河南府，山東東路則於益都、濟南府，山東西路則於東平、大名府，河北東路則於河間府、冀州，河北西路則於真定、彰德府，河東南路則於平陽，河東北路則於太原、汾州，遼東則於上京、咸平，西京則於西京、撫州，北京則於臨潢府官庫易錢。令戶部印小鈔五等，附各路同見錢用。七年正月，敕在官毋得支出大鈔，在民者令赴庫，以多寡制數易小鈔及見錢，院務商稅及諸名錢，三分須納大鈔一分，惟遼東以便。時民以貨幣屢變，往往怨嗟，聚語於市。上知之，諭旨於禦史台曰：「自今都市敢有相聚論鈔法難行者，許人捕告，賞錢三百貫。」五月，以戶部尚書高汝礪議，立「鈔法條約」，添印大小鈔，以鈔庫至急切，增副使一員。汝礪又與中都路轉運使孫鐸言錢幣，上命中丞孟鑄、禮部侍郎喬宇、國子司業劉昂等十人議，月餘不決。七月，上召議於泰和殿，且諭汝礪曰：「今後毋謂鈔多，不加重而輒易之。重之加於錢，可也。」明日，敕：「民間之交易、典質、一貫以上並用交鈔，毋得用錢。須立契者，三分之一用諸物。六盤山西、遼河東以五分之一用鈔，東鄙屯田戶以六分之一用鈔。不須立契者，惟遼東錢鈔從便。犯者徒二年，告者賞有差，監臨犯者杖且解職，縣官能奉行流通者升除，否者降罰，集眾沮法者以違制論。工墨錢每張止收二錢。商旅齎見錢不得過十貫。所司籍辨鈔人以防偽冒。品官及民家存留見錢，比舊減其數，若舊有見錢多者，許送官易鈔，十貫以上不得出京。」又定製，按察司以鈔法流通為稱職，而河北按察使斜不出巡按所給券應得鈔一貫，以難支用，命取見錢。禦史以沮壞鈔法劾之，上曰：「糾察之官乃先壞法，情不可恕。」杖之七十，削官一階，解職。

戶部尚書高汝礪言：「鈔法務在必行，府州縣鎮宜各籍辨鈔人，給以條印，聽與人辨驗，隨貫量給二錢，貫例雖多，六錢即止。每朝官出使，則令體究通滯以聞。民間舊有宋會子，亦令同見錢用，十貫以上不許持行。榷鹽許用銀絹，余市易及俸，並用交鈔，其奇數以小鈔足之，應支銀絹而不足者亦以鈔給之。」上遣近侍諭旨尚書省：「今既以按察司鈔法通快為稱職，否則為不稱職，仍於州府司縣官給由內，明書所犯之數，但犯鈔法者雖監察禦史舉其能幹，亦不準用。」十月，楊序言：「交鈔料號不明，年月故暗，雖令赴庫易新，然外路無設定庫司，欲易無所，遠者直須赴都。」上以問汝礪，對曰：「隨處州府庫內，各有辨鈔庫子，鈔雖弊不偽，亦可收納。去都遠之城邑，既有設置合同換錢，客旅經之皆可相易。更慮無合同之地，難以易者，令官庫凡納昏鈔者受而不支，於鈔背印記官吏姓名，積半歲赴都易新鈔。如此，則昏鈔有所歸而無滯矣！」

十一月，上諭戶部官曰：「今鈔法雖行，卿等亦宜審察　，少有壅滯，即當以聞，勿謂已行而憚改。」汝礪對曰：「今諸處置庫多在公廨內，小民出入頗難，雖有商賈易之，然患鈔本不豐。比者河北西路轉運司言，一富民首其當存留錢外，見錢十四萬貫。它路臆或有如此者，臣等謂宜令州縣委官及庫典，於市肆要處置庫支換。以出首之錢為鈔本，十萬戶以上州府，給三萬貫，以次為差，易鈔者人不得過二貫。以所得工墨錢充庫典食直，仍令州府佐貳及轉運司官一員提控。」上是之，遂命移庫於市肆之會，令民以鈔易錢。

是月，敕捕獲偽造交鈔者，皆以交鈔為賞。

時復議更鈔法，上從高汝礪言，命在官大鈔更不許出。聽民以五貫十貫例者赴庫易小鈔，欲得錢者五貫內與一緡，十貫內與兩緡，惟遼東從便。河南、陝西、山東及它行鈔諸路，院務諸稅及諸科名錢，並以三分為率，一分納十貫例者，二分五貫例者，餘並收見錢。

八年正月，以京師鈔滯，定所司賞罰格。時新制，按察司及州縣官，例以鈔通滯為升降。遂命監察禦史賞罰同外道按察司，大興府警巡院官同外路州縣官。

是月，收毀大鈔，行小鈔。

八月，從遼東按察司楊雲翼言，以咸平、東京兩路商旅所集，遂從都南例，一貫以上皆用交鈔，不得用錢。十月，孫鐸又言：「民間鈔多，正宜收斂，院務稅諸名錢，可盡收鈔，秋夏稅納本色外，亦令收鈔，不拘貫例。農民知之則漸重鈔，可以流通。比來州縣抑配市肆買鈔，徒增騷擾，可罷諸處創設鈔局，止令赴省庫換易。今小鈔各限路分，亦甚未便，可令通用。」上命亟行之。

十二月，宰臣奏：「舊制，內外官兵俸皆給鈔，其必用錢以足數者，可以十分為率，軍兵給三分，官員承應人給二分，多不過十貫。凡前所收大鈔，俟至通行當複計造，其終須當精緻以圖經久。民間舊鈔故暗者，乞許於所在庫易新。若官吏勢要之家有賤買交鈔，而於院務換錢興販者，以違制論。複遣官分路巡察，其限錢過數雖許奴婢以告，乃有所屬默令其主藏匿不以實首者，可令按察司察之。若舊限已滿，當更展五十日，許再令變易鈔引諸物。」是制既行之後，章宗尋崩，衛紹王繼立，大安三年會河之役，至以八十四車為軍賞，兵衄國殘，不遑救弊，交鈔之輕幾於不能市易矣。至宣宗貞祐二年二月，思有以重之，乃更作二十貫至百貫例交鈔，又造二百貫至千貫例者。然自泰和以來，凡更交鈔，初雖重，不數年則輕而不行，至是則愈更而愈滯矣。南遷之後，國蹙民困，軍旅不息，供億無度，輕又甚焉。

三年四月，河東宣撫使胥鼎上言曰：「今之物重，其弊在於鈔窒，有出而無入也。雖院務稅增收數倍，而所納皆十貫例大鈔，此何益哉？今十貫例者民間甚多，以無所歸，故市易多用見錢，而鈔每貫僅直一錢，曾不及工墨之費。臣愚謂，宜權禁見錢，且令計司以軍須為名，量民力征斂，則泉貨流通，而物價平矣。」自是，錢貨不用，富家內困藏鏹之限，外弊交鈔屢變，皆至窘敗，謂之「坐化」。商人往往舟運貿易於江淮，錢多入於宋矣。宋人以為喜，而金人不禁也，識者惜其既不能重無用之楮，而又棄自古流行之寶焉。

五月，權西安軍節度使烏林達與言：「關陝軍多，供億不足，所仰交鈔則取於京師，徒成煩費，乞降板就造便。」又言：「懷州舊鐵錢鉅萬，今既無用，願貫為甲，以給戰士。」時有司輕罪議罰，率以鐵贖，而當罪不平，遂命贖銅計贓皆以銀價為准。

六月，敕議交鈔利便。七月，改交鈔名為「貞祐寶券」，仍立沮阻罪。九月，禦史台言：「自多故以來，全藉交鈔以助軍需，然所入不及所出，則其價浸減，卒無法以禁，此必然之理也。近用'貞祐寶券'以革其弊，又慮既多而民輕，與舊鈔無異也，乃令民間市易悉從時估，嚴立罪賞，期於必行，遂使商旅不行，四方之物不敢入。夫京師百萬之眾，日費不貲，物價寧不日貴耶？且時估月再定之，而民間價旦暮不一，今有司強之，而市肆盡閉。復議搜括隱匿，必令如估鬻之，則京師之物指日盡，而百姓重困矣。臣等謂，惟官和買計贓之類可用時估，餘宜從便。」制可。

十二月，上聞近京郡縣多糴於京師，穀價翔踴，令尚書省集戶部、講議所、開封府、轉運司，議所以制之者。戶部及講議所言，以五鬥出城者可闌糴其半，轉運司謂宜悉禁其出，上從開封府議，謂：「寶券初行時，民甚重之。但以河北、陝西諸路所支既多，人遂輕之。商賈爭收入京，以市金銀，銀價昂，穀亦隨之。若令寶券路各殊制，則不可複入河南，則河南金銀賤而穀自輕。若直閉京城粟不出，則外亦自守，不復入京，穀當益貴。宜諭郡縣小民，毋妄增價，官為定製，務從其便。」

四年正月，監察禦史田迥秀言：「國家調度皆資寶券，行才數月，又複壅滯，非約束不嚴、奉行不謹也。夫錢幣欲流通，必輕重相權、散斂有術而後可。今之患在出太多、入太少爾。若隨時裁損所支，而增其所收，庶乎或可也。」因條五事，一曰省冗官吏，二曰損酒使司，三曰節兵俸，四曰罷寄治官，五曰酒稅及納粟補官皆當用寶券。詔酒稅從大定之舊，餘皆不從。尋又更定捕獲偽造寶券官賞。

三月，翰林侍講學士趙秉文言：「比者寶券滯塞，蓋朝廷將議更張，已而妄傳不用，因之抑遏，漸至廢絕，此乃權歸小民也。自遷汴以來，廢回易務，臣愚謂當複置，令職官通市道者掌之，給銀鈔粟麥縑帛之類，權其低昂而出納之。仍自選良監當官營為之，若半年無過，及券法通流，則聽所指任便差遣。」詔議行之。

四月，河東行省胥鼎言：「交鈔貴乎流通，今諸路所造不充所出，不以術收之，不無缺誤。宜量民力征斂，以裨軍用。河中宣撫司亦以寶券多出，民不之貴，乞驗民貧富征之。雖為陝西，若一體徵收，則彼中所有日湊於河東，與不斂何異？又河北寶券以不許行於河南，由是愈滯。」宰臣謂：「昨以河北寶券，商旅齎販繼踵南渡，遂致物價翔踴，乃權宜限以路分。今鼎既以本路用度繁殷，欲征軍須錢，宜從所請。若陝西可征與否，詔令行省議定而後行。」五月，上以河北州府官錢散失，多在民間，命尚書省經畫之。

八月，平章高琪奏：「軍興以來，用度不貲，惟賴寶券，然所入不敷所出，是以浸輕，今千錢之券僅直數錢，隨造隨盡，工物日增，不有以救之，弊將滋甚。宜更造新券，與舊券權為子母而兼行之，庶工物俱省，而用不乏。」濮王守純以下皆憚改，奏曰：「自古軍旅之費皆取於民，向朝廷以小鈔殊輕，權更寶券，而複禁用錢。小民淺慮，謂楮幣易壞，不若錢可久，於是得錢則珍藏，而券則亟用之，惟恐破裂而至於廢也。今朝廷知支而不知收，所以錢日貴而券日輕。然則券之輕非民輕之，國家致之然也。不若量其所支複斂於民，出入迴圈，則彼知為必用之物，而知愛重矣。今徒患輕而即欲更造，不惟信令不行，且恐新券之輕複同舊券也。」既而，隴州防禦使完顏宇及陝西行省令史惠吉繼言券法之弊。宇請姑罷印造，以見在者流通之，若滯塞則驗丁口之多寡、物力之高下而征之。吉言：「券者所以救弊一時，非可通流與見錢比，必欲通之，不過多斂少支爾。然斂多則傷民，支少則用不足，二者皆不可。為今日計，莫若更造，以'貞祐通寶'為名，自百至三千等之為十，聽各路轉運司印造，仍不得過五千貫，與舊券參用，庶乎可也。」詔集百官議。戶部侍郎奧屯阿虎、禮部侍郎楊雲翼、郎中蘭芝、刑部侍郎馮鶚皆主更造。戶部侍郎高夔、員外郎張師魯、兵部侍郎徒單歐裏白皆請征斂。惟戶部尚書蕭貢謂止當如舊，而工部尚書李元輔謂二者可並行。太子少保張行信亦言不宜更造，但嚴立不行之罪，足矣。侍御史趙伯成曰：「更造之法，陰奪民利，其弊甚於征。征之為法，特徵於農民則不可，若征於市肆商賈之家，是亦敦本抑末之一端。」刑部主事王壽寧曰：「不然，今之重錢輕券者皆農爾，其斂必先於民而後可。」轉運使王擴曰：「凡論事當究其本，今歲支軍士家口糧四萬余石，如使斯人地著，少寬民力，然後征之，則行之不難。」榷貨司楊貞亦欲節無名之費，罷閑冗之官。或有請鑄大錢以當百，別造小鈔以省費。或謂縣官當擇人者。獨吏部尚書溫蒂罕思敬上書言：「國家立法，莫不備具，但有司不克奉之而已。誠使臣得便宜從事，凡外路四品以下官皆許杖決，三品以上奏聞，仍付監察二人弛驛往來，法不必變，民不必征，一號令之，可使上下無不奉法。如其不然，請就重刑。」上以示宰臣曰：「彼自許如此，試委之可乎？」宰臣未有以處，而監察禦史陳規，完顏素蘭交諍，以為：「事有難行，聖哲猶病之，思敬何為者，徒害人爾。」上以眾議紛紛，月餘不決，厭之，乃詔如舊，紓其征斂之期焉。未幾，竟用惠吉言，造「貞祐通寶」 。興定元年二月，始詔行之，凡一貫當千貫，增重偽造沮阻罪及捕獲之賞。

五月，以鈔法屢變，隨出而隨壞，制紙之桑皮故紙皆取於民，至是又甚艱得，遂令計價，但征寶券、通寶、名曰「桑皮故紙錢」。謂可以免民輸挽之勞，而省工物之費也。高汝礪言：「河南調發繁重，所征租稅三倍於舊，僅可供億，如此其重也。而今年五月省部以歲收通寶不充所用，乃於民間斂桑皮故紙鈔七千萬貫以補之，又太甚矣！而近又以通寶稍滯，又增兩倍。河南人戶農居三之二，今年租稅征尚未足，而複令出此，民若不糶當納之租，則賣所食之粟，舍此將何得焉？今所急而難得者芻糧也，出於民而有限。可緩而易為者交鈔也，出於國而可變。以國家之所自行者而強求之民，將若之何？向者大鈔滯則更為小鈔，小鈔弊則改為寶券，寶券不行則易為通寶，變制在我，尚何煩民哉！民既悉力以奉軍而不足，又計口、計稅、計物、計生殖之業而加征，若是其剝，彼不能給，則有亡而已矣！民逃田穢，兵食不給，是軍儲鈔法兩廢矣。臣非於鈔法不加意，非故與省部相違也。但以鈔滯物貴之害輕，民去軍饑之害重爾。」時不能用。

三年十月，省臣奏：「向以物重錢輕，犯贓者計錢論罪則太重，於是以銀為則，每兩為錢二貫，有犯通寶之贓者直以通寶論，如因軍興調發，受通寶及三十貫者，已得死刑，准以金銀價，才為錢四百有奇，則當杖。輕重之間懸絕如此。」遂命准犯時銀價論罪。四年三月，參知政事李複亨言：「近制，犯通寶之贓者並以物價折銀定罪，每兩為錢二貫，而法當贖銅者，止納通寶見錢，亦乞令依上輸銀，既足以懲惡，又有補於官。」詔省臣議，遂命犯公錯過誤者止征通寶見錢，贓汙故犯者輸銀。

十二月，鎮南軍節度使溫蒂罕思敬上書言：「錢之為泉也，貴流通而不可塞，積於官而不散則病民，散於民而不斂則闕用，必多寡輕重與物相權而後可。大定之世，民間錢多而鈔少，故貴而易行。軍興以來，在官殊少，民亦無幾，軍旅調度悉仰於鈔，日之所出動以萬計，至於填委市肆，能無輕乎？不若馳限錢之禁　，許民自采銅鑄錢，而官制模範，薄惡不如法者令民不得用，則錢必日多，鈔可少出，少出則貴而易行矣。今日出益眾，民日益輕，有司欲重之而不得其法，至乃計官吏之俸、驗百姓之物力以斂之，而卒不能增重，曾不知錢少之弊也。臣謂宜令民鑄錢，而當斂鈔者亦聽輸銀，民因以銀鑄錢為數等，文曰「興定元寶」，定直以備軍賞，亦救弊之一法也。」朝廷不從。

五年閏十二月，宰臣奏：「向者寶券既弊，乃造'貞祐通寶'以救之，迄今五年，其弊又複如寶券之末。初，通寶四貫為銀一兩，今八百餘貫矣。宜複更造'興定寶泉'，子母相權，與通寶兼行，每貫當通寶四百貫，以二貫為銀一兩，隨處置庫，許人以通寶易之。縣官能使民流通者，進官一階、升職一等，其或姑息以致壅滯，則亦追降的決為差。州府官以所屬司縣定罪賞，命監察禦史及諸路行部官察之，定撓法失糾舉法，失舉則禦史降決，行部官降罰，集眾妄議難行者徒二年，告捕者賞錢三百貫。」元光元年二月，始詔行之。二年五月，更造每貫當通寶五十，又以綾印製「元光珍貨」，同銀鈔及餘鈔行之。行之未久，銀價日貴，寶泉日賤，民但以銀論價。至元光二年，寶泉幾於不用，乃定法，銀一兩不得過寶泉三百貫，凡物可直銀三兩以下者不許用銀，以上者三分為率，一分用銀，二分用寶泉及珍貨、重寶。京師及州郡置平準務，以寶泉銀相易，其私易及違法而能告者罪賞有差。是令既下，市肆晝閉，商旅不行，朝廷患之，乃除市易用銀及銀寶泉私相易之法。然上有限用之名，而下無從令之實，有司雖知，莫能制矣。義宗正大間，民間但以銀市易。天興二年十月印「天興寶會」於蔡州，自一錢至四錢四等，同見銀流轉，不數月國亡。

卷四十九 志第三十 食貨四

鹽  酒  醋稅  茶  諸征商  金銀之稅

鹽

金制，榷貨之目有十，曰酒、曲、茶、醋、香、礬、丹、錫、鐵，而鹽為稱首。貞元初，蔡松年為戶部尚書，始複鈔引法，設官置庫以造鈔、引。鈔，合鹽司簿之符。引，會司縣批繳之數。七年一厘革之。初，遼、金故地濱海多產鹽，上京、東北二路食肇州鹽，速頻路食海鹽，臨潢之北有大鹽濼，烏古裏石壘部有鹽池，皆足以食境內之民，嘗征其稅。及得中土，鹽場倍之，故設官立法加詳焉。然而增減不一，廢置無恆，亦隨時救弊而已。益都、濱州舊置兩鹽司，大定十三年四月，並為山東鹽司。二十一年滄州及山東各務增羨，冒禁鬻鹽，朝論慮其久或隳法，遂並為海豐鹽使司。十一月，又並遼東等路諸鹽場，為兩鹽司。大定二十五年，更狗濼為西京鹽司。是後惟置山東、滄、寶坻、莒、解、北京、西京七鹽司。

山東、滄、寶坻斤三百為袋，袋二十有五為大套，鈔　、引、公據三者俱備然後聽鬻。小套袋十，或五、或一，每套鈔一，引如袋之數。寶坻零鹽較其斤數，或六之三，或六之一，又為小鈔引給之，以便其鬻。解鹽斤二百有五十為一席，席五為套，鈔引則與陝西轉運司同鬻，其輸粟於陝西軍營者，許以公牒易鈔引。西京等場鹽以石計，大套之石五，小套之石三。北京大套之石四，小套之石一。遼東大套之石十，皆套一鈔，石一引。零鹽積十石，亦一鈔而十引。

其行鹽之界，各視其地宜。山東、滄州之場九，行山東、河北、大名、河南、南京、歸德諸府路，及許、亳、陳、蔡、潁、宿、泗、曹、睢、鈞、單、壽諸州。莒之場十二，濤洛場行莒州，臨洪場行贛榆縣，獨木場行海州司候司、朐山、東海縣，板浦場行漣水、沐陽縣，信陽場行密州，之五場又與大鹽場通行沂、邳、徐、宿、泗、滕六州。西由場行萊州錄事司及招遠縣，衡村場行既墨、萊陽縣，之二場鈔引及半袋小鈔引，聽本州縣鬻之。寧海州五場皆鬻零鹽，不用引目。黃縣場行黃縣，巨風場行登州司候司、蓬萊縣，福山場行福山縣，是三場又通行旁縣棲霞。甯海州場行司候司、牟平縣，文登場行文登縣。寶坻鹽行中都路，平州副使於馬城縣置局貯錢。解鹽行河東南北路，陝西東、及南京河南府、陝、鄭、唐、鄧、嵩、汝諸州。西京、遼東鹽各行其地。北京宗、錦之末鹽，行本路及臨潢府、肇州、泰州之境，與接壤者亦預焉。

世宗大定三年二月，定軍私煮鹽及盜官鹽之法，命猛安謀克巡捕。三年十一月，詔以銀牌給益都、濱、滄鹽使司。十一年正月，用西京鹽判宋俁言，更定狗濼鹽場作六品使司，以俁為使，順聖縣令白仲通為副，以是歲入錢為定額。四月，以烏古裏石壘民饑，罷其鹽池稅。十二年十月，詔西北路招討司猛安所轄貧及富人奴婢，皆給食鹽。宰臣言：「去鹽濼遠者，所得不償道裏之費。」遂命計口給直，富家奴婢二十口止。

十三年二月，並榷永鹽為寶坻使司，罷平、灤鹽錢。滄州舊廢海阜鹽場，三月，州人李格請複置，詔遣使相視。有司謂：「是場興則損滄鹽之課，且食鹽戶仍舊，而鹽貨歲增，必徒多積而不能售。」遂寢其議。三月，大鹽濼設鹽稅官。複免烏古裏石壘部鹽池之稅。二十一年八月，參知政事梁肅言：「寶坻及傍縣多闕食，可減鹽價增粟價，而以粟易鹽。」上命宰臣議，皆謂：「鹽非多食之物，若減價易粟，恐久而不售，以至虧課。今歲糧以七十餘萬石至通州，比又以恩、獻等六州粟百餘萬石繼至，足以賑之，不煩易也。」遂罷。十二月，罷平州椿配鹽課。二十三年七月，博興縣民李孜收日炙鹽，大理寺具私鹽及刮鹹土二法以上。宰臣謂非私鹽可比，張仲愈獨曰：「私鹽罪重，而犯者猶眾，不可縱也。」上曰：「刮鹼非煎，何以同私？」仲愈曰：「如此則渤海之人恣刮鹼而食，將侵官課矣。」力言不已，上乃以孜同刮鹼科罪。後犯則同私鹽法論。

十一月，張邦基言：「寶坻鹽課，若每石收正課百五十斤，慮有風乾折耗。」遂令石加耗鹽二十二斤半，仍先一歲貸支償直，以優灶戶。

二十四年七月，上在上京，謂丞相烏古論元忠等曰：「會甯尹蒲察通言，其地猛安謀克戶甚艱。舊速頻以東食海鹽。蒲與、胡裏改等路食肇州鹽，初定額萬貫，今增至二萬七千。若罷鹽引，添灶戶，庶可易得。」元忠對曰：「已嘗遣使咸平府以東規畫矣。」上曰：「不須待此，宜亟為之。」通又言：「可罷上京酒務，聽民自造以輸稅。」上曰：「先灤州諸地亦嘗令民煮鹽，後以不便罷之，今豈可令民自沽耶？」二十五年十月，上還自上京，謂宰臣曰：「朕聞遼東，凡人家食鹽，但無引目者，　既以私治罪。夫細民徐買食之，何由有引目。可止令散辦，或詢諸民，從其所欲。」因為之罷北京、遼東鹽使司。二十八年，尚書省論鹽事，上曰：「鹽使司雖辦官課，然素擾民。鹽官每出巡，而巡捕人往往私懷官鹽，所至求賄及酒食，稍不如意則以所懷誣以為私鹽。鹽司苟圖羨增，雖知其誣亦複加刑。宜令別設巡捕官，勿與鹽司關涉，庶革其弊。」五月，創巡捕使，山東、滄、寶坻各二員，解、西京各一員。山東則置於濰州、招遠縣，滄置於深州及寧津縣，寶坻置於易州及永濟縣，解置於澄城縣，西京置於兜答館，秩從六品，直隸省部，各給銀牌，取鹽使司弓手充巡捕人，且禁　不得於人家搜索，若食鹽一鬥以下不得究治，惟盜販煮則捕之，在三百里內者屬轉運司，外者即隨路府提點所治罪，盜課鹽者亦如之。

章宗大定二十九年十月，上朝隆慶宮，諭有司曰：「比因獵，知百姓多有鹽禁獲罪者，民何以堪？朕欲令依平、灤、太原均辦例，令民自煎，其令百官議之。」十二月，戶部尚書鄭儼等謂：「若令民計口定課，民既輸幹辦錢，又必別市而食，是重費民財，而徒增煎販者之利也。且今之鹽價，蓋昔日錢幣易得之時所定，今日與向不同，況太平日久，戶口蕃息，食鹽歲課宜有羨增，而反無之，何哉？緣官估高，貧民利私鹽之賤，致虧官課爾。近已減寶坻、山東、滄鹽價斤為三十八文，乞更減去八文，歲不過減一百二十餘萬貫，官價既賤，所售必多，自有羨餘，亦不全失所減之數。況今府庫金銀約折錢萬萬貫有奇，設使鹽課不足，亦足補百有餘年之經用，若量入為出，必無不足之患。乞令平、灤幹辦鹽課亦宜減價，各路巡鹽弓手不得自專巡捕，庶革誣罔之弊。」禮部尚書李晏等曰：「所謂幹辦者，既非美名，又非良法。必欲杜絕私煮盜販之弊，莫若每斤減為二十五文，使公私價同，則私將自己。又巡鹽兵吏往往挾私鹽以誣人，可令與所屬司縣期會，方許巡捕，違者按察司罪之。」刑部尚書郭邦傑等則謂：「平、灤瀕海及太原鹵地可依舊幹辦，餘同儼議。」禦史中丞移剌仲方則謂：「私煎盜販之徒，皆知禁而犯之者也。可選能吏充巡捕使，而不得入人家搜索。」同知大興府事王翛請每斤減為二十文，罷巡鹽官。左諫議大夫徒單鎰則以幹辦為便。宰臣奏：「以每斤官本十文，若減作二十五文，似為得中。巡鹽弓手可減三分之一，鹽官出巡須約所屬同往，不同獲者不坐。可自來歲五月一日行之。」上遂命寶坻、山東、滄鹽每斤減為三十文，已發鈔引未支者准新價足之，餘從所請。

十二月，遂罷西京、解鹽巡捕使。時既詔罷幹辦鹽錢，十二月以大理司直移剌九勝奴、廣甯推官宋扆議北京、遼東鹽司利病，遂複置北京、遼東鹽使司，北京路歲以十萬餘貫為額，遼東路以十三萬為額。罷西京及解州巡捕使。

明昌元年七月，上封事者言河東北路幹辦鹽錢歲十萬貫太重，以故民多逃徙，乞緩其征督。上命俟農隙遣使察之。十二月，定禁司縣擅科鹽制。二年五月，省臣以山東鹽課不足，蓋由鹽司官出巡不敢擅捕，必約所屬同往，人不畏故也。遂詔，自今如有盜販者，聽鹽司官輒捕。民私煮及藏匿，則約所屬搜索。巡尉弓兵非與鹽司相約，則不得擅入人家。三年六月，孫即康等同鹽司官議：「軍民犯私鹽，三百里內者鹽司按罪，遠者付提點所，皆征捕獲之賞於販造者。猛安謀克部人煎販及盜者，所管官論贖，三犯杖之，能捕獲則免罪。又濱州渤海縣永和鎮去州遠，恐藏盜及私鹽，可改為永豐鎮與曹子山村，各創設巡檢，山東、寶坻、滄鹽司判官乞升為從七品，用進士。」上命猛安謀克杖者再議，餘皆從之。尚書省奏：「山東濱、益九場之鹽行於山東等六路，濤洛等五場止行於沂、邳、徐、宿、滕、泗六州，各有定課，方之九場，大課不同。若令與九場通比增虧。其五場官恃彼大課，恐不用力，轉生奸弊。」遂定令五場自為通比。舊法與鹽司使副通比，故至是始改焉。

五年正月，八小場鹽官左蓽等，以課不能及額，繳進告敕。遂遣使按視十三場再定，除濤洛等五場系設管勾，可即日恢辦，乃以蓽所告八場，從大定二十六年制，自見管課，依新例永相比磨。戶部郎中李敬義等言：「八小場今新定課有減其半者，如使俱從新課，而舊課已辦入官，恐所減錢多，因而作弊，而所收錢數不復盡實附曆納官。」遂從明昌元年所定酒稅院務制，令即日收辦。

十一月，以舊制猛安謀克犯私鹽酒麴者，轉運司按罪，遂更定軍民犯私鹽者皆令屬鹽司，私酒麴則屬轉運司，三百裏外者則付提點所，若逮問犯人而所屬吝不遣者徒二年。

十二月，尚書省議山東、滄州舊法每一斤錢四十一文，寶坻每一斤四十三文，自大定二十九年赦恩並特旨，減為三十文，計減百八十五萬四千餘貫。後以國用不充，遂奏定每一斤複加三文為三十三文。至承安三年十二月，尚書省奏：「鹽利至大，今天下戶口蕃息，食者倍於前，軍儲支引者亦甚多，況日用不可闕之物，豈以價之低昂而有多寡也。若不隨時取利，恐徒失之。」遂複定山東、寶坻、滄州三鹽司價每一斤加為四十二文。解州舊法每席五貫文，增為六貫四百文。遼東、北京舊法每石九百文，增為一貫五百文。西京煎鹽舊石二貫文，增為二貫八百文，撈鹽舊一貫五百文，增為二貫文，既增其價，複加其所鬻之數。七鹽司舊課歲入六百二十二萬六千六百三十六貫五百六十六文，至是增為一千七十七萬四千五百一十二貫一百三十七文二分。山東舊課歲入二百五十四萬七千三百三十六貫，增為四百三十三萬四千一百八十四貫四百文。滄州舊課歲入百五十三萬一千二百貫，增為二百七十六萬六千六百三十六貫。寶坻舊入八十八萬七千五百五十八貫六百文，增為一百三十四萬八千八百三十九貫。解州舊入八十一萬四千六百五十七貫五百文，增為一百三十二萬一千五百二十貫二百五十六文。遼東舊入十三萬一千五百七十二貫八百七十文，增為三十七萬六千九百七十貫二百五十六文。北京舊入二十一萬三千八百九十二貫五百文，增為三十四萬六千一百五十一貫六百一十七文二分。西京舊入十萬四百一十九貫六百九十六文，增為二十八萬二百六十四貫六百八文。

四月，宰臣奏：「在法，猛安謀克有告私鹽而不捕者杖之，其部人有犯而失察者，以數多寡論罪。今乃有身犯之者，與犯私酒麴、殺牛者，皆世襲權貴之家，不可不禁。」遂定製徒年、杖數，不以贖論，不及徒者杖五十。

八月，命山東、寶坻、滄州三鹽司，每春秋遣使督按察司及州縣巡察私鹽。

泰和元年九月，省臣以滄、濱兩司鹽袋，歲買席百二十萬，皆取於民。清州北靖海縣新置滄鹽場，本故獵地，沮洳多蘆，宜弛其禁，令民時采而織之。

十一月，陝西路轉運使高汝礪言：「舊制，捕告私鹽酒麴者，計斤給賞錢，皆征於犯人。然鹽官獲之則充正課，巡捕官則不賞。巡捕軍則減常人之半，免役弓手又半之，是罪同而賞異也。乞以司縣巡捕官不賞之數，及巡捕弓手所減者，皆征以入官，則罪賞均矣。」詔從之。三年二月，以解鹽司使治本州，以副治安邑。十一月，定進士授鹽使司官，以榜次及入仕先後擬注。

四年六月，以七鹽使司課額七年　一定為制，每斤增為四十四文，時桓州刺史張煒乞以鹽易米，詔省臣議之。

六月，詔以山東、滄州鹽司自增新課之後，所虧歲積，蓋官既不為經畫，而管勾、監同與合幹人互為奸弊，以致然也。即選才幹者代兩司使副，以進士及部令史、譯人、書史、譯史、律科、經童、諸局分出身之廉慎者為管勾，而罷其舊官。

十月，西北路有犯花鹼禁者，欲同鹽禁罪，宰臣謂：「若比私鹽，則有不同。」詔定製，收鹼者杖八十，十斤加一等，罪止徒一年，賞同私礬例。五年六月，以山東、滄州兩鹽司侵課，遣戶部員外郎石鉉按視之，還言令兩司分辦為便。詔以周昂分河北東西路、大名府、恩州、南京、睢、陳、蔡、許、潁州隸滄鹽司，以山東東西路、開、濮州、歸德府、曹、單、亳、壽、泗州隸山東鹽司，各計口承課。十月，簽河北東西大名路按察司事張德輝言：「海壖人易得私鹽，故犯法者眾，可量戶口均配之。」尚書省命山東按察司議其利便，言：「萊、密等州比年不登，計口賣鹽所斂雖微，人以為重，恐致流亡。且私煮者皆無籍之人，豈以配買而不為哉！」遂定製，命與滄鹽司皆馳驛巡察境內。

六年三月，右丞相內族宗浩、參知政事賈鉉言：「國家經費惟賴鹽課，今山東虧五十餘萬貫，蓋以私煮盜販者成黨，鹽司既不能捕，統軍司、按察司亦不為禁，若止論犯私鹽者之數，罰俸降職，彼將抑而不申，愈難制矣！宜立制，以各官在職時所增虧之實，令鹽司以達省部，以為升降。」遂詔諸統軍、招討司，京府州軍官，所部有犯者，兩次則奪半月俸，一歲五次則奏裁，巡捕官但犯則的決，令按察司禦史察之。

四月，從涿州剌史夾谷蒲乃言，以萊州民所納鹽錢聽輸絲綿銀鈔。七年九月，定西北京、遼東鹽使判官及諸場管勾，增虧升降格，凡文資官吏員，諸局署承應人、應驗資歷注者，增不及分者升本等首，一分減一資，二分減兩資，遷一官，四分減兩資，遷兩官，虧則視此為降。如任回驗官注擬者，增不及分升本等首，一分減一資，二分減一資、遷一階，四分減兩資、遷兩階，虧者亦視此為降。

十二月，尚書省以盧附翼所言，遂定製灶戶盜賣課鹽法，若應納鹽課外有餘，則盡以申官，若留者減盜一等。若刮鹼土煎食之，采黃穗草燒灰淋鹵，及以酵粥為酒者，杖八十。八年七月，宋克俊言：「鹽管勾自改注進士諸科人，而監官有失超升縣令之階，以故怠而虧課，乞依舊為便。」有司以泰和四年改注時，選當時到部人截替，遂擬以秋季到部人注代。八年七月，詔沿淮諸榷場，聽官民以鹽市易。

宣宗貞祐二年十月，戶部言：「陽武、延津、原武、滎澤、河陰諸縣饒鹼鹵，民私煎不能禁。」遂詔置場，設判官、管勾各一員，隸戶部。既而，禦史台奏：「諸縣皆為有力者奪之，而商販不行。」遂敕禦史分行申明禁約。三年十二月，河東南路權宣撫副使烏古論慶壽言：「絳、解民多業販鹽，由大陽關以易陝、虢之粟，及還渡河，而官邀糴其八，其旅費之外所存幾何？而河南行部複自運以易粟於陝，以盡奪民利。比歲河東旱蝗，加以邀糴，物價踴貴，人民流亡，誠可閔也。乞罷邀糴，以紓其患。」四年七月，慶壽又言：「河中乏糧，既不能濟，而又邀糴以奪之。夫鹽乃官物，有司陸運至河，複以舟達京兆、鳳翔，以與商人貿易，艱得而甚勞。而陝西行部每石複邀糴二鬥，是官物而自糴也。夫鹽乃官物，有司陸運至河，複以舟達京兆、鳳翔，以與商人貿易，艱得而甚勞。而陝西行部每石複邀糴二鬥，是官物而自糴也。夫轉鹽易物，本濟河中，而陝西複強取之，非奪而何？乞彼此壹聽民便，則公私皆濟。」上從之。興定二年六月，以延安行六部員外郎盧進建言：「綏德之嗣武城、義合、克戎寨近河地多產鹽，請設鹽場管勾一員，歲獲十三萬餘斤，可輸錢二萬貫以佐軍。」三年，詔用其言，設官鬻鹽給邊用。四年，李複享言：「以河中西岸解鹽舊所易粟麥萬七千石充關東之用。」尋命解鹽不得通陝西，以北方有警，河禁方急也。元光二年內族訛可言，民運解鹽有助軍食，詔修石牆以固之。

酒

金榷酤因遼、宋舊制，天會三年始命榷官以周歲為滿。世宗大定三年，詔宗室私釀者，從轉運司鞫治。三年，省奏中都酒戶多逃，以故課額愈虧。上曰：「此官不嚴禁私釀所致也。」命設軍百人，隸兵馬司，同酒使副合千人巡察，雖權要家亦許搜索。奴婢犯禁，杖其主百。且令大興少尹招複酒戶。八年，更定酒使司課及五萬貫以上，鹽場不及五萬貫者，依舊例通注文武官，余並右職有才能，累差不虧者為之。九年，大興縣官以廣陽鎮務虧課，而懼奪其俸，乃以酒散部民，使輸其稅。大理寺以財非入己，請以贖論。上曰：「雖非私贓，而貧民亦被其害，若止從贖，何以懲後。」特命解職。二十六年，省奏鹽鐵酒麴自定課後，增各有差。上曰：「朕頃在上京，酒味不嘉。朕欲如中都麴院取課，庶使民得美酒。朕日膳亦減省，嘗有一公主至，而無餘膳可與。朕欲日用五十羊何難哉！慮費用皆出於民，不忍為也。監臨官惟知利己，不知利何從來？若恢辦增羨者酬遷，虧者懲殿，仍更定並增並虧之課，無失元額。如橫班只虧者，與餘差一例降罰，庶有激勸。且如功酬合辦二萬貫，而止得萬七八千，難迭兩酬者，必止納萬貫，而輒以余錢入己。今後可令見差使內不迭酬余錢，與後差使內所增錢通算為酬，庶錢可入官。及監官食直，若不先與，何以責廉。今後及格限而至者，即用此法。」又奏罷杓欄人。二十七年，議以天下院務，依中都例，改收曲課，而聽民酤。戶部遣官詢問遼東來遠軍，南京路新息、虞城，西京路西京酒使司、白登縣、迭剌部族、天成縣七處，除稅課外，願自承課賣酒。上曰：「自昔監官多私官錢，若令百姓承辦，庶革此弊。其試行之。」

明昌元年正月，更定新課，令即日收辦。中都曲使司，大定間，歲獲錢三十六萬一千五百貫，承安元年歲獲四十萬五千一百三十三貫。西京酒使司，大定間，歲獲錢五萬三千四百六十七貫五百八十八文，承安元年歲獲錢十萬七千八百九十三貫。七月，定中都曲使司以大定二十一年至明昌六年為界，通比均取一年之數為額。五年四月，省奏：「舊隨處酒稅務，所設杓欄人，以射糧軍曆過隨朝差役者充，大定二十六年罷去，其隨朝應役軍入，各給添支錢粟酬其勞。今擬將元收杓欄錢，以代添支，令各院務驗所收之數，百分中取三，隨課代輸，更不入比，歲約得錢三十餘萬，以佐國用。」泰和四年九月，省奏：「在都曲使司，自定課以來八年並增，宜依舊法，以八年通該課程，均其一年之數，仍取新增諸物一分稅錢併入，通為課額。以後之課，每五年一定其制。」又令隨處酒務，元額上通取三分作糟酵錢。六年，制院務賣酒數各有差，若數外賣、及將帶過數者，罪之。宣宗貞祐三年十二月，禦史田迥秀言：「大定中，酒稅歲及十萬貫者，始設使司，其後二萬貫亦設，今河南使司亦五十餘員，虛費月廩，宜依大定之制。」元光元年，複設曲使司。

醋稅

自大定初，以國用不足，設官榷之，以助經用。至二十三年，以府庫充牣，遂罷之。章宗明昌五年，以有司所入不允所出，言事者請榷醋息，遂令設官榷之，其課額，俟當差官定之。後罷。承安三年三月，省臣以國用浩大，遂複榷之。五百貫以上設都監，千貫以上設同監一員。

茶

自宋人歲供之外，皆貿易於宋界之榷場。世宗大定十六年，以多私販，乃更定香茶罪賞格。章宗承安三年八月，以謂費國用而資敵，遂命設官制之。以尚書省令史承德郎劉成往河南視官造者，以不親嘗其味，但采民言謂為溫桑，實非茶也，還即白上。上以為不幹，杖七十，罷之。四年三月，於淄、密、甯海、蔡州各置一坊，造新茶，依南方例每斤為袋，直六百文。以商旅卒未販運，命山東、河北四路轉運司以各路戶口均其袋數，付各司縣鬻之。買引者，納錢及折物，各從其便。

五月，以山東人戶造賣私茶，侵侔榷貨，遂定比煎私礬例，罪徒二年。

泰和四年，上謂宰臣曰：「朕賞新茶，味雖不嘉，亦豈不可食也。比令近侍察之，乃知山東、河北四路悉椿配於人。既曰強民，宜抵以罪。此舉未知運司與縣官孰為之，所屬按察司亦當坐罪也。其閱實以聞。自今其令每袋價減三百文，至來年四月不售，雖腐敗無傷也。」五年春，罷造茶之坊。三月，上諭省臣曰：「今雖不造茶，其勿伐其樹，其地則恣民耕樵。」六年，河南茶樹槁者，命補植之。十一月，尚書省奏：「茶，飲食之餘，非必用之物。比歲下上競啜，農民尤甚，市井茶肆相屬。商旅多以絲絹易茶，歲費不下百萬，是以有用之物而易無用之物也。若不禁，恐耗財彌甚。」遂命七品以上官，其家方許食茶，仍不得賣及饋獻。不應留者，以斤兩立罪賞。七年，更定食茶制。八年七月，言事者以茶乃宋土草芽，而易中國絲錦錦絹有益之物，不可也。國家之鹽貨出於鹵水，歲取不竭，可令易茶。省臣以謂所易不廣，遂奏令兼以雜物博易。宣宗元光二年三月，省臣以國蹙財竭，奏曰：「金幣錢谷，世不可一日闕者也。茶本出於宋地，非飲食之急，而自昔商賈以金帛易之，是徒耗也。泰和間，嘗禁止之，後以宋人求和，乃罷。兵興以來，複舉行之，然犯者不少衰，而邊民又窺利，越境私易，恐因泄軍情，或盜賊入境。今河南、陝西凡五十餘郡，郡日食茶率二十袋，袋直銀二兩，是一歲之中妄費民銀三十餘萬也。奈何以吾有用之貨而資敵乎？」乃制親王，公主及見任五品以上官，素蓄者存之，禁不得賣、饋，餘人並禁之。犯者徒五年，告者賞寶泉一萬貫。

諸征商

海陵貞元元年五月，以都城隙地賜隨朝大小職官及護駕軍，七月，各征錢有差。大定二年，制院務創虧及功酬格。八月，罷諸路關稅，止令譏察。三年，尚書省奏：「山東西路轉運司言，坊場河渡多逋欠。」詔如監臨制，以年歲遠近為差，蠲減。又以尚書工部令史劉行義言，定城郭出賃房稅之制。五年，以前此河濼罷設官，複召民射買，兩界之後，仍舊設官。二十年正月，定商稅法，金銀百分取一，諸物百分取三。章宗大定二十九年，戶部言天下河泊已許與民同利，其七處設官可罷之，委所屬禁豪強毋得擅其利。

明昌元年正月，敕尚書省，定院務課商稅額，諸路使司院務千六百一十六外，比舊減九十四萬一千餘貫，遂罷坊場，免賃房稅。十月，尚書省奏：「今天下使司務，既減課額，而監官增虧既有升遷追殿之制，宜罷提點所給賞罰俸之制，但委提刑司，察提點官侵犯場務者，則論如制。」詔從之。二年，詔減南京出賃官房及地基錢。三年，諭提刑司，禁勢力家不得固山澤之利。又司竹監歲采入破竹五十萬竿，春秋兩次輸都水監，備河防，余邊刀筍皮等賣錢三千貫，葦錢二千貫，為額。明昌五年，陳言者乞復舊置坊場，上不許，惟許增置院務，詔尚書省參酌定製，遂擬遼東、北京依舊許人分辦，中都等十一路差官按視，量添設院務於二十三處，自今歲九月一日立界，制可。大定間，中都稅使司歲獲十六萬四千四百四十餘貫，承安元年，歲獲二十一萬四千五百七十九貫。泰和六年五月，制院務課虧，令運司差監榷。

金銀之稅

大定三年，制金銀坑冶許民開採，二十分取一為稅。泰和四年，言事者以金銀百分中取一，諸物取三，今物價視舊為高，除金銀則額所不能盡該，自余金銀可並添一分。詔從之。七年三月，戶部尚書高汝礪言：「舊制，小商貿易諸物收錢四分，而金銀乃重細之物，多出富有之家，複止三分，是為不倫，亦乞一例收之。」省臣議以為如此恐多匿隱。遂止從舊。

卷五十 志第三十一 食貨五

榷場  和糴  常平倉  水田  區田之法  入粟鬻度牒

榷場

與敵國互市之所也。皆設場官，嚴厲禁，廣屋宇以通二國之貨，歲之所獲亦大有助於經用焉。熙宗皇統二年五月，許宋人之請，遂各置於兩界。九月，命壽州、鄧州、鳳翔府等處皆置。海陵正隆四年正月，罷鳳翔府、唐、鄧、潁、蔡、鞏、洮等州並膠西縣所置者，而專置於泗州。尋伐宋，亦罷之。五年八月，命榷場起赴南京。國初於西北招討司之燕子城、北羊城之間嘗置之，以易北方牧畜。世宗大定三年，市馬於夏國之榷場。四年，以尚書省奏，複置泗、壽、蔡、唐、鄧、潁、密、鳳翔、秦、鞏、洮諸場。七年，禁秦州場不得賣米麵、及羊豕之臘、並可作軍器之物入外界。十七年二月，上謂宰臣曰：「宋人喜生事背盟，或與大石交通，恐枉害生靈，不可不備。其陝西沿邊榷場可止留一處，餘悉罷之。令所司嚴察奸細。」前此，以防奸細，罷西界蘭州、保安、綏德三榷場。二十一年正月，夏國王李仁孝上表乞複置，以保安、蘭州無所產，而且稅少，惟於綏德為要地，可複設互市，命省臣議之。宰臣以陝西鄰西夏，邊民私越境盜竊，緣有榷場，故奸人得往來，擬東勝可依舊設，陝西者並罷之。上曰：「東勝與陝西道路隔絕，貿易不通，其令環州置一場。」尋於綏德州複置一場。

十二月，禁壽州榷場受分例。分例者，商人贄見場官之錢幣也。

章宗明昌二年七月，尚書省以泗州榷場自前關防不嚴，遂奏定從大定五年制，官為增修舍屋，倍設闌禁，委場官及提控所拘榷，以提刑司舉察。惟東勝、淨、慶州，來遠軍者仍舊，余皆修完之。泗州場，大定間，歲獲五萬三千四百六十七貫，承安元年，增為十萬七千八百九十三貫六百五十三文。所須雜物，泗州場歲供進新茶千胯、荔支五百斤、圓眼五百斤、金橘六千斤、橄欖五百斤、芭蕉幹三百個、蘇木千斤、溫柑七千個、橘子八千個、沙糖三百斤、生薑六百斤、梔子九十稱、犀象丹砂之類不與焉。宋亦歲得課四萬三千貫。秦州西子城場，大定間，歲獲三萬三千六百五十六貫，承安元年，歲獲十二萬二千九十九貫。承安二年，複置於保安、蘭州。三年九月，行樞密院奏：「斜出等告開榷場，擬於轄裏尼要安置。」許自今年十一月貿易。尋定製，隨路榷場若以見錢入外界、與外人交易者，徒五年，三斤以上死。宋界諸場，以伐宋皆罷。泰和八年八月，以與宋和，宋人請如舊置之，遂複置於唐、鄧、壽、泗、息州及秦、鳳之地。

宣宗貞祐元年，秦州榷場為宋人所焚。二年，陝西安撫副使烏古論袞州複開設之，歲所獲以十數萬計。三年七月，議欲聽榷場互市用銀，而計數稅之。上曰：「如此，是公使銀入外界也。」平章盡忠、權參知政事德升曰：「賞賜之用莫如銀絹，而府庫不足以給之。互市雖有禁，而私易者自如。若稅之，則斂不及民而用可足。」平章高琪曰：「小人敢犯，法不行爾，況許之乎？今軍未息，而產銀之地皆在外界，不禁則公私指日罄矣！」上曰：「當熟計之。」興定元年，集賢諮議官呂鑒言：「嘗監息州榷場，每場獲布數千匹，銀數百兩，兵興之後皆失之。」

金銀之稅。世宗大定五年，聽人射買寶山縣銀冶。九年，禦史台奏河南府以和買金銀，抑配百姓，且下其直。上曰：「初，朕欲泉貨流通，故令行，豈可反害民乎？」遂罷之。十二年，詔金銀坑冶，恣民采，毋收稅。二十七年，尚書省奏：「聽民於農隙采銀，承納官課。」明昌二年，天下見在金千二百餘鋌，銀五十五萬二千餘鋌。三年，以提刑司言，封諸處銀冶，禁民采煉。五年，以禦史台奏，請令民采煉隨處金銀銅冶，上命尚書省議之。宰臣議謂：「國家承平日久，戶口增息，雖嘗禁之，而貧人苟求生計，聚眾私煉。上有禁之之名。而無杜絕之實，故官無利而民多犯法。如令民射買，則貧民壯者為夫匠，老稚供雜役，各得均齊，而射買之家亦有餘利。如此，則可以久行。比之官役顧工，糜費百端者，有間矣。」遂定製，有冶之地，委謀克縣令籍數，召募射買。禁權要、官吏、弓兵、裏胥皆不得與。如舊場之例，令州府長官一員提控，提刑司訪察而禁治之。上曰：「此終非長策。」參知政事胥持國曰：「今姑聽如此，後有利然後設官可也。譬之酒酤，蓋先為坊場，從後官榷也。」上亦以為然，遂從之。墳山、西銀山之銀窟凡百一十有三。

和糴

熙宗皇統二年十月，燕、西、東京、河東、河北、山東，汴京等路秋熟，命有司增價和糴。世宗大定二年，以正隆之後倉廩久匱，遣太子少師完顏守道等，山東東、西路收糴軍糧，除戶口歲食外，盡令納官，給其直。三年，謂宰臣曰：「國家經費甚大，向令山東和糴，止得四十五萬余石，未足為備。自古有水旱，所以無患者，由蓄積多也。山東軍屯處須急為二年之儲，若遇水旱則用賑濟。自餘宿兵之郡，亦須糴以足之。京師之用甚大，所須之儲，其敕戶部宜急為計。」五年，責宰臣曰：「朕謂積貯為國本，當修倉廩以廣和糴。今聞外路官文具而已。卿等不留心，甚不稱委任之意。」六年八月，敕有司，秋成之後，可於諸路廣糴，以備水旱。九年正月，諭宰臣曰：「朕觀宋人虛誕，恐不能久遵誓約。其令將臣謹飭邊備，以戒不虞。去歲河南豐，宜令所在廣糴，以實倉稟。詔州縣和糴，毋得抑配百姓。」十二年

十二月，詔在都和糴以實倉廩，且使錢幣通流。又詔凡秋熟之郡，廣糴以備水旱。十六年五月，諭左丞相紇石烈良弼曰：「西邊自來不備儲蓄，其令所在和糴，以備緩急。」十七年春，尚書省奏：「先奉詔賑濟東京等路饑民，三路粟數不能給。」上曰：「朕嘗諭卿等，豐年廣糴以備凶歉。卿等皆言天下倉廩盈溢，今欲賑濟，乃雲不給。自古帝王皆以蓄積為國長計，朕之積粟豈欲獨用。即今不給，可於鄰道取之。自今多備，當以為常。」四月，尚書省奏：「東京三路十二猛安尤闕食者，已賑之矣。尚有未賑者。」詔遣官詣複州、曷蘇館路，檢視富家，蓄積有餘增直以糴。令近地居民就往受糧。十八年四月，命泰州所管諸猛安、西北路招討司所管奚猛安，咸平府慶雲縣寔松河等處遇豐年，多和糴。

章宗明昌四年七月，諭旨戶部官：「聞通州米粟甚賤，若以平價官糴之，何如？」於是，有司奏：「中都路去歲不熟，今其價稍減者，以商旅運販繼至故也。若即差官爭糴，切恐市價騰踴，貧民愈病，請俟秋收日，依常平倉條理收糴。」詔從之。明昌五年五月，上曰：「聞米價騰踴，今官運至者有餘，可減直以糶之。其明告民，不須貴價私糴也。」六年七月，敕宰臣曰：「詔制內饑謹之地令減價糶之，而貧民無錢者何以得食，其議賑濟。」省臣以為：「闕食州縣，一年則當賑貸，二年然後賑濟，如其民實無恆產者，雖應賑貸，亦請賑濟。」上遂命間隔饑荒之地，可以辨錢收糴者減價糶之，貧乏無依者賑濟。

宣宗貞祐三年十月，命高汝礪糴於河南諸郡，令民輸挽入京，複命在京諸倉糴民輸之餘粟。侍御史黃摑奴申言：「汝礪所糴足給歲支，民既於租賦之外轉挽而來，亦已勞矣！止將其餘以為歸資，而又強取之，可乎？且糴此有日矣，而止得二百餘石，此何濟也。」詔罷之。十二月，附近郡縣多糴於京師，穀價騰踴，遂禁其出境。四年，河北行省侯摯言：「河北人相食，觀、滄等州斗米銀十餘兩。伏見沿河諸津許販粟北渡，然每石官糴其八，商人無利，誰肯為之。且河朔之民皆陛下赤子，既罹兵革，又坐視其死，臣恐弄兵之徒得以籍口而起也。願止其糴，縱民輸販為便。」詔從之。又制凡軍民客旅粟不於官糴處糶，而私販渡河者，杖百。沿河軍及譏察權豪家犯者，徒年、杖數並的決從重，以物沒官。上以河北州府錢多，其散失民間頗廣，命尚書省措畫之。省臣奏：「已命山東、河北榷酤及濱、滄鹽司，以分數帶納矣。今河北艱食，販粟北渡者眾，宜權立法以遮糴之。擬於諸渡口南岸，選通練財貨官，先以金銀絲絹等博易商販之糧，轉之北岸，以回易糴本，兼收見錢。不惟杜奸弊，亦使錢入京師。」從之。又上封事者曰：「比年以來屢艱食，雖由調度征斂之繁，亦兼併之家有以奪之也。收則乘賤多糴，困急則以貸人，私立券質，名為無利而實數倍。饑民惟恐不得，莫敢較者，故場功甫畢，官租未了，而囤已空矣！此富者益富，而貧者益貧者也。國朝立法，舉財物者月利不過三分，積久至倍則止，今或不期月而息三倍。願明敕有司，舉行舊法，豐熟之日增價和糴，則在公有益，而私無損矣。」詔宰臣行之。是年，權河東南路宣撫副使烏古論慶壽言邀糴事。見《鹽志》下。

興定元年，上頗聞百姓以和糴太重，棄業者多，命宰臣加意焉。八月，以戶部郎中楊貞權陝西行六部尚書，收給潼、陝軍馬之用，奏糴販糧濟河者之半，以寬民。從之。

六月，立和糴賞格。

常平倉

世宗大定十四年，嘗定製，詔中外行之，其法尋廢。章宗明昌元年八月，禦史請複設，敕省臣詳議以聞。省臣言：「大定舊制，豐年則增市價十之二以糴，儉歲則減市價十之一以出，平歲則已。夫所以豐則增價以收者，恐物賤傷農。儉則減價以出者，恐物貴傷民。增之損之以平粟價，故謂常平，非謂使天下之民專仰給於此也。今天下生齒至眾，如欲計口使餘一年之儲，則不惟數多難辦，又慮出不以時而致腐敗也。況複有司抑配之弊，殊非經久之計。如計諸郡縣驗戶口例以月支三鬥為率，每口但儲三月，已及千萬數，亦足以平物價救荒凶矣。若令諸處，自官兵三年食外，可充三月之食者免糴，其不及者俟豐年糴之，庶可久行也。然立法之始貴在必行，其令提刑司各路計司兼領之，郡縣吏沮格者糾，能推行者加擢用。若中都路年穀不熟之所，則依常平法，減其價三之一以糴。」詔從之。

三年八月，敕：「常平倉豐糴儉糶，有司奉行勤惰褒罰之制，其遍諭諸路，其奉行滅裂者，提刑司糾察以聞。」又謂宰臣曰：「隨處常平倉，往往有名無實。況遠縣人戶豈肯跋涉，直就州府糶糴。可各縣置倉，命州府縣官兼提控管勾。」遂定製，縣距州六十裏內就州倉，六十裏外則特置。舊擬備戶口三月之糧，恐數多致損，改令戶二萬以上備三萬石，一萬以上備二萬石，一萬以下、五千以上備萬五千石，五千戶以下備五千石。河南、陝西屯軍貯糧之縣，不在是數。州縣有倉仍舊，否則創置。郡縣吏受代，所糴粟無壞，一月內交割給由。如無同管勾，亦准上交割。違　限，委州府並提刑司差官催督監交。本處歲豐，而收糴不及一分者，本等內降，提刑司體察，直申尚書省，至日斟酌黜陟。

九月，敕置常平倉之地，令州府官提舉之，縣官兼董其事，以所糴多寡約量升降，為永制。又諭尚書省曰：「上京路諸縣未有常平倉，如亦可置，定其當備粟數以聞。」四年十月，尚書省奏：「今上京、蒲與、速頻、曷懶、胡裏改等路，猛安謀克民戶計一十七萬六千有餘，每歲收稅粟二十萬五千餘石，所支者六萬六千餘石，總其見數二百四十七萬六千餘石。臣等以為此地收多支少，遇災足以賑濟，似不必置。」遂止。

五年九月，尚書省奏：「明昌三年始設常平倉，定其永制。天下常平倉總五百一十九處，見積粟三千七百八十六萬三千餘石，可備官兵五年之食，米八百一十餘萬石，可備四年之用，而見在錢總三千三百四十萬貫有奇，僅支二年以上，見錢既少，且比年稍豐而米價猶貴，若複預糴，恐價騰踴，於民未便。」遂詔權罷中外常平倉和糴，俟官錢羨餘日舉行。

水田

明昌五年閏十月，言事者謂郡縣有河者可開渠，引以溉田，詔下州郡。既而八路提　刑司雖有河者皆言不可溉，惟中都言安肅、定興二縣可引河溉田四千餘畝，詔命行之。六年十月，定製，縣官任內有能興水利田及百頃以上者，升本等首注除。謀克所管屯田。能創增三十頃以上，賞銀絹二十兩匹，其租稅止從陸田。承安二年，敕放白蓮潭東閘水與百姓溉田。三年，又命勿毀高梁河閘，從民灌溉。泰和八年七月，詔諸路按察司規畫水田，部官謂：「水田之利甚大，沿河通作渠，如平陽掘井種田俱可灌溉。比年邳、沂近河布種豆麥，無水則鑿井灌之，計六百餘頃，比之陸田所收數倍。以此較之，它境無不可行者。」遂令轉運司因出計點，就令審察，若諸路按察司因勸農，可按問開河或掘井如何為便，規畫具申，以俟興作。

貞祐四年八月，言事者程淵言：「碭山諸縣陂湖，水至則畦為稻田，水退種麥，所收倍於陸地。宜募人佃之，官取三之一，歲可得十萬石。」詔從之。興定五年五月，南陽令李國瑞創開水田四百餘頃，詔升職二等，仍錄其最狀遍諭諸道。

十一月，議興水田。省奏：「漢召信臣於南陽灌溉三萬頃。魏賈逵堰汝水為新陂，通運二百餘裏，人謂之賈侯渠。鄧艾修淮陽、百尺二渠，通淮、潁、大治諸陂於潁之南，穿渠三百餘裏，溉田二萬頃。今河南郡縣多古所開水田之地，收穫多於陸地數倍。」敕令分治戶部按行州郡，有可開者誘民赴功，其租止依陸田，不復添征，仍以官賞激之。陝西除三白渠設官外，亦宜視例施行。元光元年正月，遣戶部郎中楊大有等詣京東、西、南三路開水田。

區田之法

見嵇康《養生論》，自是歷代未有天下通用如趙過一畝三甽之法者。章宗明昌三年三月，宰執嘗論其法於上前，上曰：「卿等所言甚嘉，但恐農民不達此法。如其可行，當遍諭之。」四年夏四月，上與宰執複言其法，久之，參知政事胥持國曰：「今日方之大定間，戶口既多，費用亦厚。若區種之法行，良多利益。」上曰：「　此法自古有之，若其可行，則何為不行也？」持國曰：「所以不行者，蓋民未見其利。今已令試種於城南之地，乃委官往監督之。若使民見收成之利，當不率行者自效矣。」參知政事夾穀衡以為：「若有其利，古已行矣。且用功多而所種少，複恐廢壟畝之田功也。」上曰：「姑試行之。」六月，上問參知政事胥持國曰：「區種事如何？」對曰：「六七月之交，方可見矣。」「河東及代州田種今歲佳否？」曰：「比常年頗登。」是日，命近侍二人馳驛巡視京畿禾稼。五年正月，敕諭農民使區種，先是，陳言人武陟高翌上區種法，且請驗人丁地土多少，定數令種。上令尚書省議既定，遂敕令農田百畝以上，如瀕河易得水之地，須區種三十餘畝，多種者聽。無水之地則從民便。仍委各千戶謀克縣官依法勸率。

承安元年四月，初行區種法，男年十五以上、六十以下有土田者丁種一畝，丁多者五畝止。二年二月，九路提刑馬百祿奏：「聖訓農民有地一頃者區種一畝，五畝即止。臣以為地肥瘠不同，乞不限畝數。」制可。

泰和四年九月，尚書省奏：「近奉旨講議區田，臣等謂此法本欲利民，或以天旱乃始用之，倉卒施功未必有益也。且五方地肥瘠不同，使皆可以區種，農民見有利自當勉效之。不然，督責雖嚴，亦徒勞耳。」敕遂令所在長官及按察司隨宜勸諭，亦竟不能行。

入粟鬻度牒

熙宗皇統三年三月，陝西旱饑，詔許富民入粟補官。世宗大定元年，以兵興歲歉，下令聽民進納補官。又募能濟饑民者，視其人數為補官格。五年，上謂宰臣曰：「頃以邊事未定，財用闕乏，自東、南兩京外，命民進納補官，及賣僧、道、尼、女冠度牒，紫、褐衣師號，寺觀名額。今邊鄙已寧，其悉罷之。慶壽寺、天長觀歲給度牒，每道折錢二十萬以賜之。」明昌二年，敕山東、河北闕食之地，納粟補官有差。承安二年，賣度牒、師號、寺觀額，複令人入粟補官。三年，西京饑，詔賣度牒以濟之。

宣宗貞祐二年，從知大興府事胥鼎所請，定權宜鬻恩例格，進宮升職、丁憂人許應舉求仕、監戶從良之類，入粟草各有數。三年，制無問官民，有能勸率諸人納物入官者，米百五十石遷官一階，正班任使。七百石兩階，除諸司。千石三階，除丞簿。過此數則請於朝廷議賞。推司縣官有能勸二千石遷一階，三千石兩階，以濟軍儲。又定製，司縣官能勸率進糧至五千石以上者減一資考，萬石以上遷一官，減二等考，二萬石以上遷一官、升一等，皆注見闕。四年，河東行省胥鼎言：「河東兵多民少，倉空歲饑。竊見潞州元帥府雖設鬻爵恩例，然條目至少，未盡勸率之術。今擬凡補買正班，依格止廕一名。若願輸許增廕一名。僧道已具師號者，許補買本司官。職官願納粟或不願給俸及券糧者，宜量數遷加。三舉終場人年五十以上，四舉年四十五以上，並許入粟，該恩大小官及承應人。令譯史吏員，雖未系班，亦許進納遷官。其有品官應注諸司者，聽獻物借注丞簿。丞簿注縣令，差使免一差。掌軍官能自備芻糧者，依職官例遷官如舊。」四年，耀州僧廣惠言：「軍儲不足，凡京府節鎮以上僧道官，乞令納粟百石。防刺郡副綱、威儀等，七十石者乃充，三十月滿替。諸監寺十石，周年一代，願複買者聽。」詔從之。

興定元年，潞州行元帥府事粘割貞言：「近承奏格，凡去歲覃恩之官，以品從差等聽其入粟，委帥府書空宣敕授之，則人無陳訴之勞，而官有儲蓄矣。比年屢降覃恩，凡羈縻軍職者多未暇授，若止許遷新覃，則將隔越矣。乞令計前後所該輸粟積遷。」詔從之。

卷五十一 志第三十二 選舉一

進士諸科律科 經童科 制舉 武舉 試學士院官 司天、醫學試科

進士諸科

自三代鄉舉裏選之法廢，秦、漢以來各因一代之宜，以盡一時之才，苟足於用即已，故法度之不一，其來遠矣！在漢之世，雖有賢良方正諸科以取士，而推擇為吏，由是以致公卿，公卿子弟入備宿衛，因被寵遇，以位通顯。魏、晉而下互有因革，至於唐、宋，進士盛焉。當時士君子之進，不由是塗則自以為慊，此由時君之好尚，故人心之趣向然也。遼起唐季，頗用唐進士法取人，然仕於其國者，考其致身之所自，進士才十之二三耳！金承遼後，凡事欲軼遼世，故進士科目兼采唐、宋之法而增損之。其及第出身，視前代特重，而法亦密焉。若夫以策論進士取其國人，而用女直文字以為程文，斯蓋就其所長以收其用，又欲行其國字，使人通習而不廢耳。終金之代，科目得人為盛。諸宮護衛、及省台部譯史、令史、通事、仕進皆列於正班，斯則唐、宋以來之所無者，豈非因時制宜，而以漢法為依據者乎？金治純駁，議者於是每有別焉。宣宗南渡，吏習日盛，苛刻成風，殆亦多故之秋，急於事功，不免爾歟。自時厥後，仕進之歧既廣，僥倖之俗益熾，軍伍勞效，雜置令祿，門廕右職，迭居朝著，科舉取士亦複氾濫，而金治衰矣！原其立經陳紀之初，所為升轉之格，考察之方，井井然有條而不紊，百有餘年才具不乏，豈非其效乎？奉詔作《金史》，志其《選舉》，因得而詳論之，司天、太醫、內侍等法歷代所有，附著於斯。鬻爵、進納，金季之弊莫甚焉，蓋由財用之不足而然也，特載《食貨志》。

金設科皆因遼、宋制，有詞賦、經義、策試、律科、經童之制海陵天德三年，罷策試科。世宗大定十一年，創設女直進士科，初但試策，後增試論，所謂策論進士也。明昌初，又設制舉宏詞科，以待非常之士。故金取士之目有七焉。其試詞賦、經義、策論中選者，謂之進士。律科、經童中選者，曰舉人。凡養士之地曰國子監，始置於天德三年，後定製，詞賦、經義生百人，小學生百人，以宗室及外戚皇后大功以上親、諸功臣及三品以上官兄弟子孫，年十五以上者入學，不及十五者入小學。大定六年始置太學，初養士百六十人，後定五品以上官兄弟子孫百五十人，曾得府薦及終場人二百五十人，凡四百人。府學亦大定十六年置，凡十七處，共千人。初以嘗與廷試及宗室皇家袒免以上親、並得解舉人為之。後增州學，遂加以五品以上官、曾任隨朝六品官之兄弟子孫，余官之兄弟子孫經府薦者，同境內舉人試補三之一，闕裏廟宅子孫年十三以上不限數，經府薦及終場免試者不得過二十人。凡試補學生，太學則禮部主之，州府則以提舉學校學官主之，曾得府薦及終場舉人，皆免試。

凡經，《易》則用王弼、韓康伯注，《書》用孔安國注，《詩》用毛萇注、鄭玄箋，《春秋左氏傳》用杜預注，《禮記》用孔穎達疏，《周禮》用鄭玄注、賈公彥疏，《論語》用何晏集注。邢昺疏，《孟子》用趙岐注，孫奭疏，《孝經》用唐玄宗注，《史記》用裴駰注，《前漢書》用顏師古注。《後漢書》用李賢注，《三國志》用裴松之注，及唐太宗《晉書》、沈約《宋書》，蕭子顯《齊書》、姚思廉《梁書》《陳書》、魏收《後魏書》、李百藥《北齊書》、令狐德棻《周書》、魏徵《隋書》、新舊《唐書》、新舊《五代史》，《老子》用唐玄宗註疏，《荀子》用楊倞注，《揚子》用李軌、宋鹹、柳宗元、吳秘注，皆自國子監印之，授諸學校。凡學生會課，三日作策論一道，又三日作賦及詩各一篇，三月一私試，以季月初先試賦，間一日試策論，中選者以上五名申部。遇旬休、節辰皆有假，病則給假，省親遠行則給程。犯學規者罰，不率教者黜。遭喪百日後求入學者，不得與釋奠禮。凡國子學生三年不能充貢，欲就諸局承應者，學官試，能粗通大小各一經者聽。

章宗大定二十九年，上封事者乞興學校，推行三舍法，及鄉以八行貢春官，以設制舉宏詞。事下尚書省集百官議，戶部尚書鄧儼等謂：「三舍之法起於宋熙寧間，王安石罷詩賦，專尚經術。太學生初補外舍，無定員。由外升內舍，限二百人。由內升上舍，限百人。各治一經，每月考試，或特免解，或保舉補官。其法雖行，而多席勢力、尚趨走之弊，故蘇軾有'三舍既興，貨賂公行'之語，是以元祐間罷之，後雖複，而宣和三年竟廢。臣等謂立法貴乎可久，彼三舍之法委之學官選試，啟僥倖之門，不可為法。唐文皇養士至八千人，亡宋兩學五千人，今策論、詞賦、經義三科取士，而太學所養止百六十人，外京府或至十人，天下僅及千人。今若每州設學，專除教授，月加考試，每舉所取數多者賞其學官。月試定為三等籍之，一歲中頻在上等者優複之，不率教、行惡者黜之，庶幾得人之道也。又成周鄉舉裏選法卒不可複，設科取士各隨其時。八行者乃亡宋取《周禮》之六行孝、友、睦、姻、任、恤，加之中、和為八也。凡人之行莫大於孝廉，今已有舉孝廉之法，及民有才能德行者令縣官薦之。今制，犯十惡奸盜者不得應試，亦六德六行之遺意也。夫制舉宏詞，蓋天子待非常之士，若設此科，不限進士，並選人試之，中選擢之台閣，則人自勉矣。」上從其議。遂計州府戶口。增養士之數，於大定舊制京府十七處千人之外，置節鎮、防禦州學六十處，增養千人。各設教授一員，選五舉終場或進士年五十以上者為之。府學二十有四，學生九百五人。大興、開封、平陽、真定、東平府各六十人，太原、益都府各五十人，大定、河間、濟南、大名、京兆府各四十人，遼陽、彰德府各三十人，河中、慶陽、臨洮、河南府各二十五人，鳳翔、平涼、延安、咸平、廣寧、興中府各二十人。節鎮學三十九，共六百一十五人。絳、定、衛、懷、滄州各三十人，萊、密、潞、汾、冀、邢、兗州各二十五人，代、同、邠州各二十人，奉聖州十五人，餘二十三節鎮皆十人。防禦州學二十一，共二百三十五人。博、德、洺、棣、亳各十五人，餘十六州各十人。凡千八百人。

女直學。自大定四年，以女直大小字譯經書頒行之。後擇猛安謀克內良家子弟為學生，諸路至三千人。九年，取其尤俊秀者百人至京師，以編修官溫蒂罕締達教之。十三年，以策、詩取士，始設女直國子學，諸路設女直府學，以新進士為教授。國子學策論生百人，小學生百人。府州學二十二，中都、上京、胡裏改、恤頻、合懶、蒲與、婆速、咸平、泰州、臨潢、北京、冀州、開州、豐州、西京、東京、蓋州、隆州、東平、益都、河南、陝西置之。凡取國子學生、府學生之制，皆與詞賦、經義生同。又定製，每謀克取二人，若宗室每二十戶內無願學者，則取有物力家子弟年十三以上、二十以下者充。凡會課，三日作策論一道，季月私試如漢生制。大定二十九年，敕凡京府鎮州諸學，各以女直、漢人進士長貳官提控其事，具入官銜。河南、陝西女直學，承安二年罷之，餘如舊。

凡諸進士舉人，由鄉至府，由府至省，及殿廷，凡四試皆中選，則官之。至廷試五被黜，則賜之第，謂之恩例。又有特命及第者，謂之特恩。恩例者但考文之高下為第，而不復黜落。凡詞賦進士，試賦、詩、策論各一道。經義進士，試所治一經義、策論各一道。其設也，始於太宗天會元年十一月，時以急欲得漢士以撫輯新附，初無定數，亦無定期，故二年二月、八月凡再行焉。五年，以河北、河東初降，職員多闕，以遼、宋之制不同，詔南北各因其素所習之業取士，號為南北選。熙宗天眷元年五月，詔南北選各以經義、詞賦兩科取士。海陵庶人天德二年，始增殿試之制，而更定試期。三年，並南北選為一，罷經義、策試兩科，專以詞賦取士。貞元元年，定貢舉程試條理格法。正隆元年，命以《五經》、《三史》正文內出題，始定為三年一辟。

大定四年，敕宰臣：「進士文優則取，勿限人數。」十八年，謂宰臣：「文士有偶中魁選，不問操履，而輒授翰苑之職。如趙承元，朕聞其無士行，果敗露。自今榜首，先訪察其鄉行，可取則授以應奉，否則從常調。」十九年，謂宰臣曰：「自來禦試賦題，皆士人嘗擬作者。前朕自選一題，出人所不料，故中選者多名士，而庸才不及焉。是知題難則名儒亦擅場，題易則庸流易僥倖也。」平章政事唐括安禮奏曰：「臣前日言，士人不以策論為意者，正為此爾。宜各場通考，選文理俱優者。」上曰：「並答時務策，觀其議論，材自可見，卿等其議之。」二十年，謂宰臣曰：「朕嘗諭進士不當限數，則對以所取之外無合格文，故中選者少，豈非題難致然耶？若果多合格，而有司妄黜之，甚非理也。」又曰：「古者鄉舉有行者，授以官。今其考滿，察鄉曲實行出倫者擢之。」又曰：「舊不選策，今兼選矣。然自今府會兩試不須試策，已中策後，則試以制策，試學士院官。」二十二年，謂宰臣曰：「漢進士魁，例授應奉，若行不副名，不習制誥之文者，即與外除。」二十三年，謂宰臣曰：「漢進士，皇統間人材殆不復見，今應奉以授狀元，蓋循資爾。制誥文字，各以職事鋪敘，皆有定式，故易。至撰赦詔，則鮮有能者。」參知政事粘哥斡特剌對曰：「舊人已登第尚為學不輟，今人一及第輒廢而不學，故爾。」上於聽政之隙，召參知政事張汝霖、翰林直學士李晏讀新進士所對策，至縣令闕員取之何道？上曰：「朕夙夜思此，未知所出。」晏對曰：「臣竊念久矣！國朝設科，始分南北兩選，北選詞賦進士擢第一百五十人，經義五十人，南選百五十人，計三百五十人。嗣場，北選詞賦進士七十人，經義三十人，南選百五十人，計二百五十人。以入仕者多，故員不闕。其後南北通選，止設詞賦科，不過取六七十人，以入仕者少，故縣令員闕也。」上曰：「自今文理可采者取之，毋限以數。」二十八年，複經義科。

章宗明昌元年正月，言事者謂：「舉人四試而鄉試似為虛設，固當罷去。其府會試乞十人取一人，可以群經出題，而注示本傳。」上是其言，詔免鄉試，府試以五人取一人，仍令有司議外路添考試院，及群經出題之制。有司言：「會試所取之數，舊止五百人，比以世宗敕中格者取，乞依此制行之。府試舊六處，中有地遠者，命特添三處，上京、咸平府路則試於遼陽，河東南北路則試於平陽，山東東路則試於益都。以《六經》、《十七史》、《孝經》、《論語》、《孟子》、及《荀》、《揚》、《老子》內出題，皆命於題下注其本傳。」又諭有司曰：「舉人程文所用故事，恐考試官或遽不能憶，誤失人材，可自注出處，注字之誤，不在塗注乙之數。」

明昌二年，敕官或職至五品者，直赴禦試。四年，平章政事守貞言：「國家官人之路，惟女直、漢人進士得人居多。諸司局承應，舊無出身，自大定後始敘使，至今鮮有可用者。近來放進士第數稍多，此舉更宜增取，若會試止以五百人為限，則廷試雖欲多取，不可得也。」上乃詔有司，會試毋限人數，文合格則取。

六年，言事者謂：「學者率恃有司全注本傳以示之，故不勉讀書，乞減子史注本傳之制。又經義中選之文多膚淺，乞擇學官，及本科人充試官。」省臣謂：「若不與本傳，恐碩學者有偶忘之失，可令但知題意而已。」遂命擇前經義進士為眾所推者、才識優長者為學官，遇差考試官之際，則驗所治經參用。詞賦進士，題注本傳，不得過五十字。經義進士，禦試第二場，試論日添試策一道。

承安四年，上諭宰臣曰：「一場放二狀元，非是。後場廷試，令詞賦、經義通試時務策，止選一狀元，余雖有明經、法律等科，止同諸科而已。」至宋王安石為相，作新經，始以經義取人。且詞賦、經義、人素所習之本業，策論則兼習者也。今舍本取兼習，恐不副陛下公選之意。」遂定禦試同日各試本業，詞賦依舊，分立甲次，第一名為狀元，經義魁次之。恩例與詞賦第二人同，餘分為兩甲中下人，並在詞賦之下。五年，詔考試詞賦官各作程文一道，示為舉人之式，試後赴省藏之。時宰臣奏：「自大定二十五年以前，詞賦進士不過五百人，二十八年以不限人數，取至五百八十六人。先承聖訓合格則取，故承安二年取九百二十五人。兼今有四舉終場恩例，若會試取人數過多，則涉氾濫。」遂定策論、詞賦、經義人數，雖多不過六百人，少則聽其闕。時太常丞郭人傑轉對言，詞賦舉人，不得作別名兼試經義，及入學生精加試選，無至濫補。上敕宰臣曰：「近已奏定，後場詞賦經義同日試之。若府會試更不令兼試，恐試經義者少，是虛設此科也。別名之弊，則當禁之。補試入學生員，已有舊條，恐行之滅裂爾，宜嚴防閑。」張行簡轉對言：「擬作程文，本欲為考試之式，今會試考試官、禦試讀卷官皆居顯職，擢第後離筆硯久，不復常習，今臨試擬作之文，稍有不工，徒起謗議。」詔罷之。

泰和元年，平章政事徒單鎰病時文之弊，言：「諸生不窮經史，唯事末學，以致志行浮薄。可令進士試策日，自時務策外，更以疑難經旨相參為問，使發聖賢之微旨、古今之事變。」詔為永制。先嘗敕樂人不得舉進士，而奴免不良者則許之。尚書省奏：「舊稱工樂，謂配隸之色及倡優之家。今少府監工匠，太常大樂署樂工，皆民也，而不得與試。前代令諸選人身及祖、父曾經免為良者，雖在官不得居清貫及臨民，今反許試，誠玷清論。」詔遂定製，放良人不得應諸科舉，其子孫則許之。上又謂：「德行才能非進士科所能盡，可通行保舉之制。省奏：「在《周禮》，'大司徒以鄉三物教萬民而賓興之。」所謂萬民，農工商賈皆是也。前代立賢無方，如版築之士、鼓刀之叟，垂光簡策者不可勝舉。今草澤隱逸才行兼備者，令謀克及司縣舉，按察司具聞，以旌用之，既有已降令文矣。」上命複宣旨以申之。

宣宗貞祐二年，禦史台言：「明年省試以中都、遼東、西北京等路道阻，宜於中都、南京兩處試之。」三年，諭宰臣曰：「國初設科，素號嚴密，今聞會試至於雜坐喧嘩，何以防弊？」命治考官及監察罪。興定二年，禦史中丞把胡魯言：「國家數路收人，惟進士之選最為崇重，不求備數，惟務得賢。今場會試，策論進士不及二人取一人，詞賦、經義二人取一，前雖有聖訓，當依大定之制，中選即收，無問多寡，然大定間赴試者或至三千，取不過五百。泰和中，策論進士三人取一，詞賦、經義四人取一，向者貞祐初，詔免府試，赴會試者幾九千人。而取八百有奇，則是十之一而已。時已有依大定之制，亦何嘗二人取一哉！今考官氾濫如此，非所以為求賢也。宜於會試之前，奏請所取之數，使恩出於上可也。」詔集文資官議，卒從泰和之例。又謂宰臣曰：「從來廷試進士，日晡後即遣出宮，恐文思遲者不得盡其才，令待至暮時。」特賜經義進士王彪等十三人及第，上覽其程文，愛其辭藻，咨歎久之。因怪學者益少，謂監試官左丞高汝礪曰：「養士學糧，歲稍豐熟即以本色給之，不然此科且廢矣！」五年，省試經義進士，考官於常格外多取十餘人，上命以特恩賜第。又命河北舉人今府試中選而為兵所阻者，免後舉府試。

策論進士，選女直人之科也。始大定四年，世宗命頒行女直大小字所譯經書。每謀克選二人習之。尋欲興女直字學校，猛安謀克內多擇良家子為生，諸路至三千人。九年，選異等者百人，薦於京師，廩給之。命溫蒂罕締達教以古書，作詩、策，後復試，得徒單鎰以下三十餘人。十一年，始議行策選之制，至十三年始定每場策一道，以五百字以上成，免鄉試府試，止赴會試禦試。且詔京師女直國子學，諸路設女直府學，擬以新進士充教授，以教士民子弟之願學者。俟行之久學者眾，則同漢進士三年一試之制。乃就憫忠寺試徒單鎰等，其策曰：「賢生於世，世資於賢，世未嘗不生賢，賢未嘗不輔世。蓋世非無賢，惟用與否。若伊尹之佐成湯，傅說之輔高宗，呂望之遇文王，皆起耕築漁釣之間，而其功業卓然，後世不能企及者，蓋殷、周之君能用其人，盡其才也。本朝以神武定天下，聖上以文德綏海內，文武並用，言小善而必從，事小便而不棄，蓋取人之道盡矣！而尚憂賢能遺於草澤者，今欲盡得天下之賢用之，又俾賢者各盡其能，以何道而臻此乎？」憫忠寺舊有雙塔，進士入院之夜半，聞東塔上有聲如音樂，西入宮。考試官侍御史完顏蒲涅等曰：「文路始開而有此，得賢之祥也。」中選者得徒單鎰以下二十七人。十六年，命皇家兩從以上親及宰相子，直赴禦試。皇家袒免以上親及執政官之子，直赴會試。至二十年，以徒單鎰等教授中外，其學大振。遂定製，今後以策、詩試三場，策用女直大字，詩用小字，程試之期皆依漢進士例。省臣奏：「漢人進士來年三月二十日鄉試，八月二十日府試，次年正月二十日會試，三月十二日禦試。」敕以來年八月二十五日於中都、上京、咸平、東平府等路四處府試，餘從前例。上曰：「契丹文字年遠，觀其所撰詩，義理深微，當時何不立契丹進士科舉，今雖立女直字科，慮女直字創制日近，義理未如漢字深奧，恐為後人議論。」丞相守道曰：「漢文字恐初亦未必能如此。由歷代聖賢漸加修舉也。聖主天姿明哲，令譯經教天下，行之久亦可同漢人文章矣！」上曰：「其同漢人進士例。譯作程文，俾漢官覽之。」二十二年三月，策試女直進士。至四月癸醜，上謂宰臣曰：「女直進士試已久矣，何尚未考定？」參知政事斡特剌對曰：「以其譯付看故也。」上令速之。二十三年，上曰：「女直進士設科未久，若令積習精通，則能否自見矣。」二十八年，諭宰臣曰：「女直進士惟試以策，行之既久，人能預備，今若試以經義可乎？」宰臣對曰：「《五經》中《書》、《易》、《春秋》已譯之矣，俟譯《詩》 、《禮》畢，試之可也。」　上曰：「大經義理深奧，不加歲月不能貫通。今宜於經內姑試以論題，後當徐試經義也。」

章宗大定二十九年，詔許諸人試策論進士舉。七月，省奏：「如詩、策、論俱作一日程試，恐力有不逮。詩、策作一日，論作一日，以詩、策合格為中選，而以論定其名次。上曰：「論乃新添，至第三舉時當通定去留。」明昌元年，猛安謀克願試進士者擬依餘人例，不可令直赴禦試。」上曰：「是止許女直進士，毋令試漢進士也。」又定製，餘官第五品散階，令直赴會試，官職俱至五品，令直赴禦試。承安二年，敕策論進士限丁習學。遂定製，內外官員、諸局分承應人、武衛軍、若猛安謀克女直及諸色人，戶止一丁者不許應試，兩丁者許一人，四丁二人，六丁以上止許三人。三次終場，不在驗丁之限。三年，定製，女直人以年四十五以下，試進士舉，於府試十日前，委佐貳官善射者試射。其制，以六十步立垛，去射者十五步對立兩竿，相去二十步，去地二丈，以繩橫約之。弓不限強弱，不計中否，以張弓巧便、發箭迅正者為熟閑。射十箭中兩箭，出繩下至垛者為中選。余路委提刑司，在都委監察體究。如當赴會試禦試者，大興府佐貳官試驗，三舉終場者免之。四年，禮部尚書賈鉉言：「策論進士程試弓箭，其兩舉終場及年十六以下未成丁者，若以弓箭退落，有失賢路。乞於及第後試之，中者別加任使，或升遷，否者降之。」省臣謂：「舊制三舉終場免試，今兩舉亦免之，未可。若以未成丁免試，必有妄匿年者，如果幼，使徐習未晚也。至於及第後試驗升降，則已有定格矣。」詔從舊制。在泰和格，複有以時務策參以故事，及疑難經旨為問之制。

宣宗南遷，興定元年，制中都、西京等路，策論進士及武舉人權於南京、東平、婆速、上京四處府試。五年，上賜進士斡勒業德等二十八人及第。上覽程文，怪其數少，以問宰臣，對曰：「大定製隨處設學，諸謀克貢三人或二人為生員，贍以錢米。至泰和中，人例授地六十畝。所給既優，故學者多。今京師雖存府學，而月給通寶五十貫而已。若於諸路總管府、及有軍戶處置學養之，庶可加益。京師府學已設六十人，乞更增四十人。中京、亳州、京兆府並置學官於總府，以謀克內不隸軍籍者為學生，人畀地四十畝。漢學生在京者亦乞同此，餘州府仍舊制。」上從之。

凡會試之數，大定二十五年，詞賦進士不得過五百人。二十八年，以不限人數，遂至五百八十六人。章宗令合格則取，故承安二年至九百二十五人。時以複加四舉終場者，數太濫，遂命取不得過六百人。泰和二年，上命定會試諸科取人之數，司空襄言：「試詞賦、經義者多，可五取一。策論絕少，可四取一。恩榜本以優老於場屋者。四舉受恩則太優，限以年則礙異材。可五舉則授恩。」平章徒單鎰等言：「大定二十五年至明昌初，率三四人取一。」平章張汝霖亦言：「五人取一，府試百人中才得五耳。」遂定製，策論三人取一，詞賦、經義五人取一，五舉終場年四十五以上、四舉終場年五十以上者受恩。

凡考試官，大定間，府試六處，各差詞賦試官三員，策論試官二員。明昌初，增為九處，路各差九員，大興府則十一員。承安四年，又增太原為十處。有司請省之，遂定策論進士女直經童千人以上差四員，五百人以上三員，不及五百二員。各以職官高者一人為考試官，餘為同考試官。詞賦進士與律科舉人共及三千以上五員，二千四員，不及二千三員。經義進士及經童舉人千人四員，五百以上三員，百人以上二員，不及百人以詞賦考官兼之。後又定製，策論試官，上京、咸平、東平各三員，北京、西京、益都各二員。律科，監試官一員，試律官二員，隸詞賦考試院。經童，試官一員，隸經義考試院，與會試同。其彌封並謄錄官、檢搜懷挾官、自余修治試院、監押門官，並如會試之制。大定二十年，上以往歲多以遠地官考試不便，遂命差近者。

凡會試，知貢舉官、同知貢舉官，詞賦則舊十員，承安五年為七員。經義則六員，承安五年省為四員。詮讀官二員。泰和三年，上以彌封官渫語於舉人，敕自今女直司則用右選漢人封，漢人司則以女直司封。宣宗貞祐三年，以會試賦題已曾出，而有犯格中選者，複以考官多取所親，不怒其不公，命究治之。

凡禦試，讀卷官，策論、詞賦進士各七員，經義五員，餘職事官各二員。制舉宏詞共三員。泰和七年，禮部尚書張行簡言：「舊例，讀卷官不避親，至有親人，或有不敢定其去留，或力加營護，而為同列所疑。若讀卷官不用與進士有親者，則讀卷之際得平心商確。」上遂命臨期多擬，其有親者汰之。

凡府試策論進士，大定二十年定以中都、上京、咸平、東平四處。至明昌元年，添北京、西京、益都為七處，兼試女直經童。凡上京、合懶、速頻、胡裏改、蒲與、東北招討司等路者，則赴會寧府試。咸平、隆州、婆速、東京、蓋州、懿州者，則赴咸平府試。中都、河北東西路者，則赴大興府試。西京並西南、西北二招討司者，則赴大同府試。北京、臨潢、宗州、興州、全州者，則赴大定府試。山東西、大名、南京者，則赴東平府試。山東東路則試於益都。凡詞賦、經義進士及律科、經童府試之處，大定間，大興、大定、大同、開封、東平、京兆凡六處。明昌初，增遼陽，平陽，益都為九處。承安四年複增太原為十。中都、河北則試於大興府，上京、東京、咸平府等路則試於遼陽府，余各試於其境。

凡鄉試之期，以三月二十日。府試之期，若策論進士則以八月二十日試策，間三日試詩。詞賦進士則以二十五日試賦及詩，又間三日試策論。經義進士又間詞賦後三日試經義，又三日試策。次律科，次經童，每場皆間三日試之。會試，則策論進士以正月二十日試策，皆以次間三日，同前。禦試，則以三月二十日策論進士試策，二十三日試詩論，二十五日詞賦進士試賦詩論，而經義進士亦以是日試經義，二十七日乃試策論。若試日遇雨雪，則候晴日。禦試唱名後，試策則稟奏，宏詞則作二日程試。舊制，試女直進士在再試漢進士後。大定二十九年以複設經義科，更定是制。

凡監檢之制，大興府則差武衛軍。余府則於附近猛安內差摘，平陽府則差順德軍。凡府會試，每四舉人則差一人，複以官一人彈壓。禦試策進士則差弩手及隨局承應人，漢進士則差親軍，人各一名，皆用不識字者，以護衛十人。親軍百人長、五十人長各一人巡護。泰和元年，省臣奏：「搜檢之際雖當嚴切，然至於解發袒衣，索及耳鼻，則過甚矣，豈待士之禮哉！故大定二十九年已嘗依前故事，使就沐浴，官置衣為之更之，既可防濫，且不虧禮。」上從其說，命行之。

恩例。明昌元年，定製，省元直就禦試，不中者許綴榜未。解元但免府試，四舉終場依五舉恩例，所試文卷惟犯禦名廟諱、不成文理者則黜之，余並以文之優劣為次。仍一日試三題，其五舉者止試賦詩，女直進士亦同此例。承安五年，敕進士四舉該恩，詞賦、經義當以各科為場數，不得通數。又恩榜人應授官者，監試官於試時具數以奏，特恩者授之。泰和三年，以經義會元與策論詞賦進士不同，若禦試被黜則附榜末，為太優，若同恩例，又與四舉者不同。遂定製，依曾經府試解元免府試之例。會試下第，再舉直赴禦試。

律科

律科進士，又稱為諸科，其法以律令內出題，府試十五題，每五人取一人。大定二十二年定製，會試每場十五題，三場共通三十六條以上，文理優、擬斷當、用字切者，為中選。臨時約取之，初無定數。其制始見於海陵庶人正隆元年，至章宗大定二十九年，有司言：「律科止知讀律，不知教化之源，可使通治《論語》、《孟子》，以涵養其氣度。」遂令自今舉後，複於《論語》、《孟子》內試小義一道，府會試別作一日引試，命經義試官出題，與本科通考定之。

經童科

經童之制，凡士庶子年十三以下，能誦二大經、三小經，又誦《論語》諸子及五千字以上，府試十五題通十三以上，會試每場十五題，三場共通四十一以上，為中選。所貴在幼而誦多者，若年同，則以誦大經多者為最。初，天會八年時，太宗以東平童子劉天驥，七歲能誦《詩》、《書》、《易》、《禮》、《春秋左氏傳》及《論語》、《孟子》，上命教養之，然未有選舉之制也。熙宗即位之二年，詔辟貢舉，始備其列，取至百二十二人。天德間，廢之。章宗大定二十九年，上謂宰臣曰：「經童豈遽無人，其議複置。」明昌元年，益都府申：「童子劉住兒年十一歲，能詩賦，誦大小六經，所書行草頗有法，孝行夙成，乞依宋童子李淑賜出身，且加以恩詔。」召至內殿，試《鳳凰來儀》賦、《魚在藻》詩，又令賦《旱》詩，上嘉之，賜本科出身，給錢粟官舍，令肄業太學。明昌三年，平章政事完顏守貞言：「經童之科非古也，自唐諸道表薦，或取五人至十人。近代宋仁宗以為無補，罷之。本朝皇統間取五十人，因以為常，天德時複廢。聖主複置，取以百數，恐久積多，不勝銓擬，乞諭旨約省取之。」上曰：「若所誦皆及格，何如？」守貞曰：「視最幼而誦不訛者精選之，則人數亦不至多也。」複問參知政事胥持國，對曰：「所誦通否易見，豈容有濫。」上曰：「限以三十或四十人，若百人皆通，亦可複取其精者。」持國曰：「是科蓋資教之術耳。夫幼習其文，長玩其義，使之蒞政，人格出焉。如中選者，加之修習進士舉業，則所記皆得為用。臣謂可勿令遽登仕途，必習舉業，而後官使之可也。若能擢進士第，自同進士任用。如中府薦或會試，視其次數，優其等級。幾舉不得薦者，從本出身，似可以激勸而得人矣！」詔議行之。

制舉

制舉有賢良方正、能直言極諫、博學宏材、達於從政等科，試無常期。上意欲行，即告天下。聽內外文武六品以下職官無公私過者，從內外五品以上官薦於所屬，詔試之。若草澤士，德行為鄉里所服者，則從府州薦之。凡試，則先投所業策論三十道於學士院，視其詞理優者，委官以群經子史內出題，一日試論三道，如可，則庭試策一道，不拘常務，取其無不通貫者，優等遷擢之。宏詞科試詔、誥、章、表、露布、檄書，則皆用四六；誡、諭、頌、箴、銘、序、記，則或依古今體，或參用四六。於每舉賜第後進士及在官六品以下無公私罪者，在外官薦之，令試策官出題就考，通試四題，分二等遷擢之。二科皆章宗明昌元年所創者也。

武舉

武舉，嘗設於皇統時，其制則見於《泰和式》，有上中下三等。能挽一石力弓，以重七錢竹箭，百五十步立貼，十箭內，府試欲中一箭，省試中二箭，程試中三箭。又遠射二百二十步垛，三箭內一箭至者。又百五十步內，每五十步設高五寸、長八寸臥鹿二，能以七鬥弓、二大鑿頭鐵箭馳射，府試則許射四反，省試三反，程試二反，皆能中二箭者。又百五十步內，每三十步，左右錯置高三尺木偶人戴五寸方板者四，以槍馳刺，府試則許馳三反，省試二反，程試三反，左右各刺落一板者。又依廕例問律一條，又問《孫》、《吳》書十條，能說五者，為上等。凡程試，若一有不中者，皆黜之。若射貼弓八鬥，遠射二百一十步，射鹿弓六鬥，《孫》、《吳》書十條通四，為中等。射貼弓七鬥，遠射二百五步，射鹿弓五鬥，《孫》、《吳》書十條通三，為下等。解律、刺板，皆欲同前。凡不知書者，雖上等為中，中則為下。凡試中中下，願再試者聽。舊制，就試上等不中，不許再試中下等。泰和元年，定製，不分舊等，但從所願，試中則以三等為次。二年，省奏：「武舉程式當與進士同時，今年八月府試，欲隨路設考試所，臨期差官，恐以創立未見應試人數，遂權令各處就考之。」宣宗貞祐三年，同進士例，賜敕命章服。時以隨處武舉入試者，自非見居職任及已用於軍前者，令郡縣盡遣詣京師，別為一軍，以備緩急。其被薦而未授官者，亦量材任之。元光二年，東京總帥紇石烈牙吾塔言：「武舉入仕，皆授巡尉軍轄，此曹雖善騎射，不曆行陣，不知軍旅，一旦臨敵，恐致敗事。乞盡括付軍前為長校，俟有功則升之。」宰臣奏：「國家設此科與進士等，而欲盡置軍中，非獎進人材之道。」遂籍丁憂、待闕、去職者付之。

試學士院官

試學士院官。大定二十八年，敕設科取士為學士院官。禮部下太常，按唐典，初入學士院例先試，今若於進士已仕者，以隨朝六品，外路五品職事官薦，試製詔誥等文字三道，取文理優者充應奉。由是翰苑之選為精。明昌五年，以學士院撰文字人少，命尚書省訪有文采者勾取權試之。

司天、醫學試科

凡司天臺學生，女直二十六人，漢人五十人，聽官民家年十五以上，三十以下試補。又三年一次，選草澤人試補。其試之制，以《宣明曆》試推步，及《婚書》、《地理新書》試合婚、安葬，並《易》筮法，六壬課、三命五星之術。凡醫學十科，大興府學生三十人，餘京府二十人，散府節鎮十六人，防禦州十人，每月試疑難，以所對優劣加懲勸，三年一次試諸太醫，雖不系學生，亦聽試補。

卷五十二 志第三十三 選舉二

文武選

金制，文武選皆吏部統之。自從九品至從七品職事官，部擬。正七品以上，呈省以聽制授。凡進士則授文散官，謂之文資官。自余皆武散官，謂之右職，又謂之右選。文資則進士為優，右職則軍功為優，皆循資，有升降定式而不可越。

凡銓注，必取求仕官解由，撮所陳行績資歷之要為銓頭，以定其能否？其有犯公私罪贓汙者，謂之犯選格，則雖遇恩而不得與。舊制，犯追一官以至追四官，皆解任周年，而複仕之。承安二年，定製，每追一官則殿一年，凡罷職會赦當敘者，及降殿當除者，皆具罪以聞，而後仕之。凡增課升至六品者，任回復降。既廉升而再任覆察不同者，任回亦降。自進士、舉人、勞效、廕襲、恩例之外，入仕之途尚多，而所定之時不一。若牌印、護衛、令史之出職，則皇統時所定者也。檢法、知法、國史院書寫，則海陵庶人所置者也。若宗室將軍、宮中諸局承應人、宰相書表、太子護衛、妃護衛、王府祗候郎君、內侍、及宰相之子、並譯史、通事、省祗候郎君、親軍驍騎諸格，則定於世宗之時，及章宗所置之太常檢討、內侍寄祿官，皆仕進之門戶也。

凡官資以三十月為考，職事官每任以三十月為滿，群牧使及管課官以三周歲為滿，防禦使以四十月、三品以上官則以五十月、轉運則以六十月為滿。司天、太醫、內侍官皆至四品止。凡外任循資官謂之常調，選為朝官謂之隨朝，隨朝則每考升職事一等，若以廉察而升者為廉升，授東北沿邊州郡而升者為邊升。凡院務監當差使則皆從九品。凡品官任都事、典事、主事、知事、及尚書省令史、覆實、架閣司管勾、直省直院局長副、檢法、知法、院務監當差使、及諸令史、譯史、掌書、書史、書吏、譯書、譯人、通事、並諸局分承應有出身者，皆為流外職。凡此之屬，或以尚書省差遣，或自本司判補，其出職或正班，雜班，則莫不有當曆之名職。既仕則必循升降之定式，雖或前後略有損益之殊，而定製則莫能渝焉。

凡門廕之制，天眷中，一品至八品皆不限所廕之人。貞元二年，定廕敘法，一品至七品皆限以數，而削八品用廕之制。世宗大定四年五月，詔：「皇家袒免以上親，就廕者依格引試，中選者勿令當儤使。」五年十月，制：「亡宋官當廕子孫者，並同亡遼官用廕。」又曰：「教坊出身人，若任流內職者，與文武同用廕。自餘有勤勞者，賞賜而已。昔正隆時常使教坊輩典城牧民，朕甚不取。」又更定冒廕及取廕官罪賞格。七年五月，命司天臺官四品以上官改授文武資者，並聽如太醫例廕。其制，凡正班，廕亦正班；雜班，廕雜班。明昌元年，以上封事者乞六品官添廕，吏部言：「天眷中，八品用廕，不限所廕之人。貞元中，七品用廕，方限以數。當是時，文始於將仕，武始於進義，以上至七品儒林、忠顯，各七階，許廕一名。至六品承直、昭信，計九階，許廕二人。自大定十四年，文武官從下各增二階，其七品視舊為九階，亦廕一人，至五品凡十七階，方廕二人，其五品至三品並無間越，唯六品不用廕。乞依舊格，五品以上增廕一名，六品廕子孫兄弟二人，七品仍舊為格。」時又以舊格雖有己子許廕兄弟侄，蓋所以崇孝悌也。而新格禁之，遂聽讓廕。舊制，司天、太醫、內侍、長行雖至四品。如非特恩換授文武官資者，不許用廕，以本人見允承應，難使系班故也。泰和二年，定製，以年老六十以上退、與患疾及身故者，雖至止官，擬令系班，除存習本業者聽廕一名，止一子者則不須習即廕。

凡諸色出身文武官一品，廕子孫至曾孫及兄弟侄孫六人，因門廕則五人。二品則子孫至曾孫及兄侄五人，因門廕則四人。三品子孫兄弟侄四人，因門廕則三人。四品、五品三人，因門廕則二人。六品二人，七品子孫兄弟一人，因門廕則六品、七品子孫兄弟一人。舊格，門廕惟七品一人，餘皆加一人。明昌格，自五品而上皆增一人。凡進納官，舊格正班三品廕四人，雜班三人。正班武略子孫兄弟一人。雜班明威一人，懷遠以上二人，鎮國以上三人。司天、太醫遷至四品詔換文武官者，廕一人。

凡進士所曆之階，及所循注之職。貞元元年，制南選，初除軍判、丞、簿從八品。次除防判、錄事正八品，三除下令從七品，。四中令、推官、節察判正七品，五六皆上令。從六品。北選，初軍判、簿、尉，二下令，三中令，四上令，已後並上令，通注節察判、推官。正隆元年格，上甲者初上簿軍判、丞、簿、尉，中甲者初中簿軍判、丞、簿、尉，下甲者初下簿軍判、丞、簿、尉。第二任皆中簿軍判、丞、簿、尉。三、四、五、六、七任皆縣令，回呈省。

大定二年，詔文資官不得除縣尉。八定格，曆五年任令即呈省。十三年，制第二任權注下令。舊制，狀元授承德郎，以十四年官制，文武官皆從下添兩重，命狀元更授承務郎，次舊授儒林郎，更為承事郎。第二甲以下舊授從仕郎，更為將仕郎。十五年，敕狀元除應奉，兩考依例授六品。十八年，敕狀元行不顧名者與外除。十九年，命本貫察其行止美惡。二十一年，複命第三任注縣令。二十二年，敕進士授章服後，再試時務策一道，所謂策試者也。內才識可取者籍其名，歷任後察其政，若言行相副則升擢任使。是年九月，複詔令後及第人，策試中者初任即升之。二十三年格，進士，上甲，初錄事、防判，二下令，三中令。中甲，初中簿，二上簿，三下令。下甲，初下簿，二中簿，三下令。試中策者，上甲，初錄事、防判，二中令，三上令。中甲，初上簿，二下令，三中令。下甲，初中簿，二錄事、防判、三中令。又詔今後狀元授應奉，一年後所撰文字無過人者與外除。二十六年格，以相次合為令者減一資歷。二十六年格，三降兩降免一降，文資　右職外官減最後，上令一任通五任回呈省，遂定格，上甲，初錄事、防判，二中令，三、四、五上令。中甲，初中簿，二下令，三中令，四、五上令，策試進士，初錄事、防判，二、三、四、五上令。其次，初上簿，二中令，三、四、五上令。又次，初中簿，二下令，三中令，四、五上令。下甲，初下簿，二下令，三中令，四，五上令。二十七年，制進士階至中大夫呈省。

明昌二年，罷勘會狀元行止之制。七年格，縣令守闕各依舊格注授。泰和格，諸進士及第合授資任須曆遍乃呈省。雖未盡曆，官已至中大夫亦呈省。又諸詞賦、經義進士及第後，策試中選，合授資任曆遍呈省，仍每任升本等首銓選。貞祐三年，狀元授奉直大夫，上甲儒林郎，中甲以下授征事郎。

經義進士。皇統八年，就燕京擬注。六年，與詞賦第一人皆擬縣令，第二人當除察判，以無闕遂擬軍判。第二、第三甲隨各人住貫擬為軍判、丞、簿。舊制，《五經》及第未及十年與關內差使，已十年者與關外差使，四十年除下令。正隆三年，不授差使，至三十年則除縣令。大定二十八年始複設是科，每舉專主一經。

女直進士。大定十三年，皆除教授。二十二年，上甲第二第三人初除上簿，中甲則除中簿，下甲則除下簿。大定二十五年，上甲甲首遷四重，餘各遷兩重。第二第三甲授隨路教授，三十月為一任，第二任注九品，第三、第四任注錄事、軍防判，第五任下令。尋複令第四任注縣令。二十六年，減一資歷注縣令。二十八年，添試論。後皆依漢人格。

宏詞，上等遷兩官，次等遷一官，臨時取旨授之。恩榜，章宗大定二十九年，敕今後凡五次禦簾進士，可一試而不黜落，止以文之高下定其次，謂之恩榜。女直人遷將仕，漢人登仕，初任教授，三十月任滿，依本格從九品注授。明昌元年，敕四舉終場，亦同五舉恩例，直赴禦試。明昌五年，敕神童三次終場，同進士恩榜遷轉。兩次終場，全免差使。第六任與縣令，依本格遷官，如一次終場，初入仕則一除一差。其餘並依本門戶，仍使應二舉，然後入仕。每舉放四十人。凡恩例補廕同進士者，謂大禮補致仕、遺表、陣亡等恩澤，補承襲錄用，並與國王並宗室女為婚者。正隆二年格，初下簿，二中簿，三上簿，四下令，五中令，六、七上令，回呈省。

凡特賜同進士者，謂進粟、出使回、歿於王事之類，皆同雜班，補廕亦以雜班。正隆元年格，初授下簿，二中簿，三縣丞、四軍判，五、六防判。七、八下令，九中令，十上令。尋複更初注下等軍判、丞、簿、尉，次注中等軍判、丞、簿、尉，第三註上等軍判、丞、簿、尉，四下令，五中令，六上令。

律科、經童。正隆元年格，初授將仕郎，皆任司候，十年以上並一除一差，十年外則初任主簿，第二任司候，第三主簿，四主簿，五警判，六市丞，七諸縣丞，八次赤丞，九赤縣丞，十下縣令。十一中縣令，五任上縣令，呈省。三年制，律科及第及七年者與關內差使，七年外者與關外差。諸經及第人未十年者關內差，已十年關外差。律科四十年除下令。經童及第人視餘人複展十年，然後理算月日。大定十四年，以從下新增官階，遂定製，律科及第者授將仕佐郎。十六年特旨，以四十年除下令太遠，其以三十二年不犯贓罪者授下令。十七年，敕諸科人仕至下令者免差。二十年，省擬，無贓罪及廉察無惡者減作二十九年注下令，經童亦同此。二十六年，省擬，以相次當為縣令者減一資歷選注。敕命諸科人累任之餘月日至四十二月，准一除一差。又敕，舊格六任縣令呈省，遂減為五任。二十八年，減赤縣丞一任。明昌五年，制仕二十六年之上者，如該廉升則注縣令。六年，減諸縣丞、赤縣丞兩任後吏格，十年內擬注差使，十年外一除一差。若曆八任、或任至三十二年注下令，則免差須遍曆而後呈省。所曆之制，初、二下簿，三、四中簿，五、六、七上簿，犯選格者又曆上簿兩任，八、九則注下令，十中令，十一、十二上令。

凡武舉，泰和三年格，上甲第一名遷忠勇校尉，第二、第三名遷忠翊校尉。中等遷修武校尉，收充親軍，不拘有無廕，視舊格減一百月出職。下等遷敦武校尉，亦收充親軍，減五十月出職。承安元年格，第一名所曆之職，初都巡、副將，二下令，三中令，四、五上令。第二、第三名，初巡尉、部將，二上簿，三下令，四中令，五、六上令。餘人，初副巡、軍轄，二中簿，三下令，四中令，五、六上令。

凡軍功有六：一曰川野見陣，最出當先，殺退敵軍。二曰攻打抗拒州縣山寨，奪得敵樓。三曰爭取船橋，越險先登。四曰遠探捕得喉舌。五曰險難之間，遠處報事情成功。六曰謀事得濟，越眾立功。皇統八年格，凡帶官一命昭信校尉正七品以上者，初除主簿及諸司副使正九品，二主簿及諸司使正八品，三下令從七品，四中令正七品，五上令，或通注鎮軍都指揮使正七品及正將。其官不至昭信及無官者，自初至三任通注丞、簿，四下令，五中令，六上令及知城寨從七品。章宗大定二十九年，遷至鎮國者取旨升除後。吏格之所定，女直人昭信校尉以上者，初下簿，二下令，三中令，四、五上令。女直一命遷至昭信校尉、餘人至昭信已上者，初下簿，二中簿，三下令，四中令，五、六上令。凡至宣武將軍以上者，初下令，二中令，二中令，三、四上令。

凡勞效謂年老千戶、謀克也。大定五年，制河南、陝西統軍司，千戶十年以上擬從七品，三十年千戶、四十年以上之謀克從八品，二十年以上千戶、三十年以上謀克從九品，二十年以上謀克與正班、與差使，十年以上賞銀絹，皆以所曆千戶、謀克、蒲輦單月日通算。二十年，制以先曾充軍管押千戶、謀克、蒲輦二十年以上、六十五歲放罷者，視其強健者與差除、令系班，不則量加遷賞。後更定吏格，若一命遷宣武將軍以上，當授從七品職事者，初下令，二中令，三、四上令。官不至宣武，初授八品者授錄事，二赤劇丞，三下令，四中令，五、六上令。初授九品官者，初下簿，二中簿，三上簿，四下令，五中令，六、七上令。大定九年格，三虞候順德軍千戶四十年以上者與從八品，三十年千戶、四十年以上謀克從九品，二十年以上千戶、三十年以上謀克與正班，以下賞銀絹。大定十四年，定隨路軍官出職，以新制從下創添兩重，舊遷忠武校尉者今遷忠勇校尉。中都永固軍指揮使及隨路埽兵指揮使出職，舊遷敦武校尉者今遷進義校尉。武衛軍，大定十七年定製，其猛安曰都將，謀克曰中尉，蒲輦曰隊正。都將三十月遷一官，至昭信注九品職事。以隊正升中尉。中尉升都將。

省令史選之門有四：曰文資，曰女直進士，曰右職，曰宰執子，其出仕之制各異。

文資者，舊惟聽左司官舉用，至熙宗皇統八年，省臣謂：「若止循舊例舉勾，久則善惡不分而多僥倖。」遂奏定製，自天眷二年及第榜次姓名，從上次第勾年至五十已上、官資自承直郎從六品至奉德大夫從五品，無公私過者，一闕勾二人試驗，可則收補，若皆可即籍名令還職待補。官至承直郎以上，一考得除正七品以上，從六品以下職事，兩考者除從六品以上、從五品以下。奉直大夫從六品以上，一考者除從六品以上。從五品以下，兩考者除從五品以上、正五品以下，節運同。

正隆元年，罷是制，止於密院台及六部吏人令史內選充。大定元年，世宗以胥吏既貪墨，委之外路幹事又不知大體，徒多擾動，至二年，罷吏人而複皇統選進士之制。承直郎以上者，一考正七品，除運判、節察判、軍刺同知。兩考者從六品，除京運判、總府判、防禦同知。奉直大夫已上，一考者從六品，除同前。兩考從五品，除節運副、京總管府留守司判官。七年，以散階官至五品亦勾充，不願者聽。十一年，以進士官至承直者眾，遂不論官資但以榜次勾補。二十七年，以外多闕官，論者以為資考所拘，難以升進，乃命不論官資，凡一考者與六品，次任降除正七品，第三任與六品，第四任升為從五品。兩考者與從五品，次任降除六品，第三、四任皆與從五品，五任升正五品。承安二年，以習學知除、刑房知案、及兵興時邊關令史，三十月除隨朝闕。泰和八年，以習學知除十五月以上，選充正知除。一考後理算資考。大安三年，以從榜次則各人所曆月日不齊，遂以吏部等差其所曆歲月多寡為次，收補知除，考滿則授隨朝職。

貞祐五年，進士未歷任者，亦得充補，一考者除上縣令，再任上縣令升正七品，如已曆一任任丞簿者，舊制除六品，乃更為正七品，一任回降從七品，再任正七品升六品，如曆兩任丞簿者，一考舊除六品，乃更為正七品，一任回免降，複免正七品一任，即升六品。曾曆令一任者，依舊格六品，再任降除七品，還升從五品。興定二年，敕初任未滿及歷任者，考滿升等為從七品。初任未滿者爾兩任、未歷任者四任、回升正七品，兩任正七皆免回降。凡不依榜次勾取者同隨朝升除，俟榜次所及日聽再就補。興定五年，定進士令史與右職令史同格，考滿未應得從七者與正七品，回降從七一任。所勾諸府令史不及三考出職者除從七品，回降除八品。若一任應得從七品者除六品，回降正七品，若一任應得正七品者免降。

女直進士令史，二十七年格，一考注正七品，兩考注正六品。二十八年，敕樞密院等處轉省者，並用進士。明昌元年，敕至三考者與漢人兩考者同除。明昌三年，罷契丹令史，其闕內增女直令史五人。五年，以與進士令史辛苦既同，資考難異，遂定與漢進士一考與從六品，兩考與從五品。

宰執子弟省令史，大定十二年，制凡承廕者，呈省引見，除特恩任用外，並內奉班收，仍於國史院署書寫、太常署檢討、秘書監置校勘、尚書省準備差使，每三十月遷一重，百五十月出職。如承應一考以上，許試補省令譯史，則以百二十月出職，其已曆月日皆不紐折，如系終場舉人，即聽尚書省試補。十七年，定製，以三品職事官之子，試補樞密院令史。遂命吏部定製，宰執之子、並在省宗室郎君，如願就試令譯史，每年一就試，令譯史考試院試補外，緦麻袒免宗室郎君密院收補。大定二十八年，制以宗室第二從親並宰相之子，出職與六品外，宗室第三從親並執政之子，出職與正七品。其出職皆以百五十月，若見已轉省之餘人，則至兩考止與正七品。二十九年，四從親亦許試補。

卷五十三 志第三十四 選舉三

右職吏員雜選

右職。省令史、譯史。皇統八年格，初考遷一重，女直人依本法外，諸人越進義，每三十月各遷兩重，百二十月出職，除正六品以下，正七品以上職官。正隆二年，更為五十月遷一重。初考，女直人遷敦武校尉，餘人遷保義校尉，百五十月出職，系正班與從七品。若自樞密院台六部轉省者，以前已成考月數通算出職。大定二年，複以三十月遷一官，亦以百二十月出職，與正、從七品。院台六部及它府司轉省而不及考者，以三月折兩月，一考與從七，兩考正七品，三考與六品。三年，定格，及七十五月出職者，初上令，二中令，三下令，四、五錄事，六下令，七中令，八上令。百五十月出職者，初刺同、運判、推官等，二、三中令，四上令，回呈省。大定二十七年，制一考及不成考者，除從七品，須曆縣令三任，第五任則升正七品。兩考以上除正七品，再任降除縣令，三、四皆與正七品，第五任則升六品。三考以上者除六品，再任降正七品，三任、四任與六品，第五任則升從五品。

省女直譯史。大定二十八年，制以見任從七、從八人內，勾六十歲以上者相視用之。明昌三年，取見役契丹譯史內女直、契丹字熟閑者，無則以前省契丹譯史出職官及國史院女直書寫，見任七品、八品、九品官充。

省通事。大定二十年格，三十月遷一重，百二十月出職。一考兩考與八品，三考者從七品，餘與部令譯史一體免差。

禦史台令史、譯史。皇統八年遷考之制，百二十月出職，正隆二年格，百五十月出職，皆九品，系正班。大定二年，百二十月出職，皆以三十月遷一官。其出職，一考、兩考皆與九品，三考與八品。明昌三年，截罷見役吏人，用三品職事官子弟試中者、及終場舉人本台試補者，若不足，於密院六部見役品官、及契丹品官子孫兄弟選充。承安三年，敕凡補一人必詢於眾，雖為公選，亦恐久漸生弊。況又在書史之上，不試而即用，本台出身門戶似涉太優，遂令除本台班內祗、令譯史名闕外，於試中樞密院令譯史人內以名次取用，不足，即於隨部班祗令譯史上名轉充。若須用終場舉人之闕，則令三次終場舉人，每科舉後與它試書史人同程試驗，榜次用之。女直十三人，內班內祗六人，終場舉人七人。漢人十五人，內班內祗七人，終場舉人八人。譯史四人，內班內祗二人，終場舉人二人。

樞密院令史、譯史。令史。正隆二年，制遷考與省同，出職除系正班正、從八品。大定二十一年，定元帥府令譯史三十月遷一官，百二十月出職，一考、兩考與八品除授，三考與從七品。十四年，遂命內祗、並三品職事官承廕人、與四品五品班祗、及吏員人通試，中選者用之。

十六年，定一考、兩考者，初錄事、軍判、防判，再除上簿，三中簿，四同初，五、六下令，七、八中令，九、十上令。二十六年，兩考者免下令一任。三考以上，初上令，二中令，三下令，四錄事、軍防判二十六年免此除，五下令二十六年亦免此除，六、七中令，八上令。十七年，制試補緦麻袒免以上宗室郎君。又定製，三品職事子弟設四人，吏員二人。

睦親府、宗正府、統軍司令譯史，遷考出職，與台部同。部令史、譯史，皇統八年格，初考三十月　遷一重，女直人依本格，餘人越進義，第二、第三考各遷一重，第四考並遷兩重，百二十月出職八品已下。正隆二年，遷考與省右職令史同，出職九品。大定二十一年，宗正府、六部、台、統軍司令史，番部譯史，元帥府通事，皆三十月遷一重，百二十月出職系班，一考、兩考與九品，三考已上與八品除授。十四年，以三品至七品官承廕子孫一混試充，尋以為不倫，命以四品五品子孫及吏員試中者，依舊例補，六品以下不與。十五年，命免差使。十六年格，　一考兩考者，初除上簿，再除中簿，三下簿，四上簿，五錄事、軍防判，六、七下令，八、九中令，十上令。三考以上者，初除錄事、軍防判，再除上簿，三中簿，四如初，五下令後免此除，六、七下令，八中令，九上令。按察司書吏，以終場舉人內選補，遷加出職同台部。

凡內外諸吏員之制，自正隆二年，定知事孔目出身俸給，凡都目皆自朝差。海陵初，除尚書省、樞密院、禦史台吏員外，皆為雜班，乃召諸吏員於昌明殿，諭之曰：「爾等勿以班次稍降為歉，果有人才，當不次擢用也。」又定少府監吏員，以內省司舊吏員、及外路試中司吏補。

大定二年，戶部郎中曹望之言：「隨處胥吏猥多，乞減其半。」詔胥吏仍舊，但禁用貼書。又命縣吏闕，則令推舉行止修舉為鄉里所重者充。三年，以外路司吏久不升轉，往往交通豪右為奸，命與孔目官每三十月則一轉，移於它處。七年，敕隨朝司屬吏員通事譯史勾當過雜班月日，如到部者並不理算。又詔吏人但犯贓罪罷者，雖遇赦，而無特旨，不許複敘。又命京府州縣及轉運司胥吏之數，視其戶口與課之多寡，增減之。十二年，上謂宰臣曰：「外路司吏，止論名次上下，恐未得人。若其下有廉慎、熟閑吏事，委所屬保舉。試不中程式者，付隨朝近下局分承應，以待再試。彼既知不得免試，必當盡心以求進也。」

章宗大定二十九年，上封事者言：「諸州府吏人不宜試補隨朝吏員，乞以五品以上子孫試補。蓋職官之後清勤者多，故為可任也。」尚書省謂：「吏人試補之法，行之已久，若止收承廕人，複恐不閑案牘，或致敗事。舊格惟許五品職官子孫投試，今省部試者尚少，以所定格法未寬故也。」遂定製，散官五品而任七品，散官未至五品而職事五品，其兄弟子孫已承廕者並許投試，而六部令史內吏人試補者仍舊。泰和四年，簽河東按察司事張行信言：「自罷移轉法後，吏勢浸重，恣為豪奪，民不敢言。今又無朝差都目，止令上名吏人兼管經歷六案文字，與同類分受賄賂。吏目通曆三十年始得出職，常在本處侵漁，不便。」遂定製，依舊三十月移轉，年滿出職，以杜把握州府之弊。八年，以僉東京按察司事楊雲翼言，書吏書史皆不用本路人，以別路書吏許特薦申部者類試，取中選者補用。

凡右職官，天德制，忠武以下與差使，昭信以上兩除一差。大定十二年，敕鎮國以上即與省除。十三年，制明威注下令，宣威注中令，廣威註上令，信武權注下令，宣武、顯武免差，權注丞簿。又制宣武、顯武，功酬與上簿，無虧與中簿。二十六年，制遷至宣武、顯武始令出職。又以舊制通曆五任令呈省，詔減為四任。明昌三年，以諸司除授，守闕近三十月，於選調窒礙，今後依舊兩除一差，候員闕相副，則復舊制。

泰和元年，以縣令見闕，近者十四月，遠者至十六月，蓋以見格，官至明威者並注縣令，或犯選並虧永人，若帶明威人亦注，是無別也。遂令曾虧永及犯選格，女直人展至廣威，漢人至宣武，方注縣令。又以守闕簿丞，近者十九月、遠者二十一月，依見格官至宣武、顯武、信武者合注丞簿，遂命但曾虧永，直至明威方注丞簿。又吏格，凡諸右職正雜班謂無資歷者，班內祗同。，皆驗官資注授。帶忠武以下者與監當差使，昭信以上擬諸司除授，仍兩除一差。宣武以上與中簿功酬人與上簿，明威注下令，宣威注中令，廣威註上令，通曆縣令四任，如帶定遠已曆縣令三任者，皆呈省，若但曾虧永及犯選格諸曾犯公罪追官、私罪解任、及犯贓、廉訪不好、並體察不堪臨民，謂之犯選格。女直人選至武義，漢人諸色人武略，並注諸司除授，皆兩除一差。若至明威方注丞簿，女直人遷至廣威，漢人、諸色人遷至宣威者，皆兩任下令，一任中令，回呈省。貞祐三年，制遷至宣武者，皆與諸司除授，亦兩除一差。凡不犯選格者，若懷遠方注丞簿，至安遠則注下令、上令各一任，呈省。四年，複以官至懷遠注下令，定遠注中令，安遠註上令，四任呈省。

檢法、知法。正隆二年，嘗定六部所用人數及差取格法，初考、兩考皆除司候，三考者除上簿。五年，定製，十年內者初考除下簿，兩考除中簿，三考除警判。十年外者初考除第二任司候，兩考除上簿，三考則除市丞。大定二年，制曾三考者，不拘十年內外，皆與八品錄事、市令，擬當合得本門戶。除授，舊授紮付，大定三年始命給敕，以律科人為之。七年，定製，驗榜次勾取，如勾省令史之制。二十六年，命三考除錄事，以後則兩除一差。

女直知法、檢法。大定三年格，以台部統軍司出職令譯史，曾任縣佐市令差使人內奏差，考滿比元出身升一等，依隨路知事例給敕，以三十月為任。明昌五年，以省院台部統軍司令譯史書史內擬，年五十以下、無過犯、慎行止，試一月，以能者充，再勒留者升一等，一考者初上令，二、三中令，四上令、兩考升二等，呈省。

太常寺檢討二人。正隆二年，五十月遷一重，女直遷敦武，餘人進義，百五十月出職，系雜班。大定二年，制以三十月遷一重，百二十月出職，系正班九品。

省祗候郎君。大定三年，制以袒免以上親願承應已試合格而無闕收補者及一品官子，已引見，止在班祗候，三十月循遷。初任與正，從七品，次任呈省。內祗在班，初、次任注正、從八品，三、四注從七品，而後呈省。班祗在班，初九品，次、三正、從八品，四、五從七品。而後呈省。已上三等，並以六十月為滿，各遷一重。八年，定製，先役六十月以試驗其才，不能幹者進一官黜之。才幹者再理六十月。每三十月遷加，百二十月為滿，須用識女直字者。十六年，定製，以制文試之，能解說得制意者為中選。十八年，制一品官子，初都軍，二錄事，軍防判，三都軍，四下令，五、六上令，回呈省。內祗，初錄事，軍防判，二上簿，三　同初，四錄事，五都軍，六下令，七中令，八上令，回呈省。班祗，初上簿，二中簿，三同初，四錄事，軍防判，五錄事，六都軍，七下令，八中令，九上令，回呈省。

國史院書寫。正隆元年，定製，女直書寫，試以契丹字書譯成女直字，限三百字以上。契丹書寫，以熟於契丹大小字，以漢字書史譯成契丹字三百字以上，詩一首，或五言七言四韻，以契丹字出題。漢人則試論一道。遷考出職同太常檢討。

宗室將軍。六十月為任，初刺同，二都軍，三刺同，四從六。副將軍以七品出職人充。明昌元年，以九十月為滿，中都、上京初從七，二錄事、軍防判，三入本門戶。余路，初錄事、軍防判，二上簿，三入本門戶。承安二年改司屬令作隨朝。

內侍禦直。內直六十四人，正隆二年格，長行人五十月遷一重，女直人遷敦武，餘人遷進義，無出身。大定二年格，同上。大定六年，更定收補內侍格，能誦一大經、以《論語》、《孟子》內能誦一書，並善書劄者，月給奉八貫石，稍識字能書者七貫石，不識字六貫石。泰和二年，以參用外官失防微之道，乃創寄錄官名，以專任之，既足以酬其勞，而無侵官之弊。

凡宮中諸局分，大定元年，世宗謂諸局分承應人，班敘俸給涉於太濫，正隆時乃無出身，涉於太刻，又其官品不以勞逸為制，遂命更定之。大定六年，諭有司曰：「宮中諸局分承應人，有年滿數差使者，往往苦於稽留，而卒不得。其差者，複多不解文字而不幹，故公私不便。今從願出局者聽，願留者各增其秩，依舊承應。其十人長，雖老願留者亦增秩，作長行承應，餘依例放還。」七年，詔宰臣曰：「女直人自來諸局分不經收充祗候。可自今除太醫、司天、內侍外、餘局分並令收充勾當。」

護衛，正隆二年格，每三十月遷一重，初考，女直遷敦武，餘遷保義，百五十月出職，與從五品以下、從六品以上除。大定二年格，更為初遷忠勇，百二十月出職。大定十四年官制，從下添兩重，遂命女直初遷修武，餘人敦武。十八年，制初除五品者次降除六品，第三複除從五品。初任六品者不降，第四任升授從五品，再勒留者各遷一官。明昌元年資格，初任不算資歷，不勒留者，初從六品，二、三皆同上，第四任升從五。勒留者，初從五，二、三同上，第四正五品。再勒留者，初正五品，二同上，三少尹，四刺史。明昌四年，降作六品、七品除。貞祐制，一考八品，兩考除縣令，三考正七品，四考六品。五年，定一考者註上令。兩考者一任正七品回降從七，兩任正七回升六品。三考者正七一任回，再任正七升六品。四考者，三任六品升從五品。

符寶郎，十二人，正隆二年格，皆同護衛，出職與從七品除授。大定二年格，並同護衛。十四年，初收。餘人遷進義，二十一年，英俊者與六品除，常人止與七品除。

奉禦，十六人，以內駙馬充，舊名入寢殿小底。大定十二年，更今名。正隆二年格，同符寶郎。大定二年，出職從七品。

奉職，三十人，舊名不入寢殿小底，又名外帳小底。大定十二年更今名。正隆二年格，女直遷敦武，餘人曆進義，無出身。大定二年格。出職正班九品。大定十四年定新官制，從下添兩重，女直初考進義，餘人進義副尉。十七年格，有廕者初中簿，二下簿，無廕者注縣尉，已後則依格。明昌元年格，有廕者每勒留一考則減一資。二年，以八品出職。六年定格，初錄事、軍防判，正從八品丞，二上簿、三中簿，四正從八品，若不犯選格者則免此除，五下令，六、七中令，八上令。勒留一考者升下令，四、五中令，六上令，回呈省。勒留兩考者升上令，二中令，三、四上令，回呈省。凡奉禦奉職之出職，大定十二年增為百五十月，二十九年復舊，承安四年複增。

東宮護衛，正隆二年，出職正班從八品。大定二年，正從七品。初收女直遷敦武，餘人保義。

閣門祗候，正隆二年格，女直初遷敦武，餘人保義，出職正班從八品。大定二年格，出職從七品。八年定格，初都軍，二錄事，三軍防判，四都軍，五下令，六中令，七上令。已帶明威者即與下令，二錄事、軍防判，三都軍，四下令，五中令，六上令。泰和四年格，初都軍，二錄事、軍防判、三下令，四中令，五上令。

筆硯承奉，舊名筆硯令史，大定三年，更為筆硯供奉，後以避顯宗諱，複更今名。正隆二年，女直人遷敦武，餘曆進義，無出身。大定二年格，初考女直遷敦武，餘保義，出職正班從七品。吏格，初都軍，二、三下令，四、五中令，六上令。

妃護衛，正隆二年格，與奉職同。大定二年，出職與八品。

符寶典書，四人，舊名牌印令史，以皇家袒免以上親、有服外戚、功臣子孫為之。正隆二年格，出職九品。大定二十八年，出職八品，二上簿，回驗官資注授。

尚衣承奉，天德二年格，以班內祗人選充。大定三年，女直人遷敦武，餘人遷進義，出職九品。

知把書畫，十人，正隆二年格，與奉職同。大定二年，出職九品。十四年格，同奉職。二十一年定格，有廕者，初中簿，二軍器庫副，後依本門戶差注。無廕者，與差使。

凡已上諸局分承應人，正隆二年格，有出身者皆以五十月為一考，五考出職，無出身者五十月止遷一官。大定二年，三年格，皆三十月為考，遷一重，四考出職。十二年，複加為五考。大定二十九年，又為四考。承安四年，複為五考。自大定十二年，凡增考者，惟護衛則否。

隨局內藏四庫本把，二十八人，正隆二年格，同奉職。大定二年格，十人長，每三十月遷一重，四考出職九品。長行，每五十月遷一重，初考女直敦武，餘人進義。轉十人長者其後依親軍例，轉五十人長者以三十月遷加，雖未至十人長而遷加至敦武者，依本門戶出職。十二年，加為五考。二十一年格，與知把書畫同。二十八年，以合數監同人內，從下選差。明昌元年，如八貫石本把闕，六貫石局內選。六年，半於隨局承應人內選。左右藏庫本把，八人，格同內藏。大定二十九年設，三十月遷一重，百二十月出職。儀鸞局本把，大定二十七年，三人。明昌元年，設十五人，格比內藏本把。尚食局本把，四人，大定二十八年設，格同儀鸞。尚輦局本把，六人，二十八年設，格同儀鸞。

典客署書表，十八人，大定十二年，以班內祗、並終場舉人慎行止者，試三國奉使接送禮儀、並往復書表，格同國史院書寫。十四年，以女直人識漢字班內祗一同試補。大定二十四年，終場舉人出職八品註上簿，次下簿，三任依本門戶。明昌五年，複許終場舉人材質端偉、言語辯捷者，與內班祗同試，與正九除。

捧案，八人，大定十九年，以已承三品官廕人，命宣徽院揀試儀觀修整者，格同尚衣承奉。二十一年，格同知把書畫。

擎執儤使，大定四年，以內職及承奉班內選。明昌六年，以皇家袒免以上親、不足則於外戚，並三品已上散官、五品以上職事官應廕子孫弟兄侄，以宣徽院選有德而美形貌者。

奉輦，舊名拽輦兒，大定二十九年更名，格同擎執。

妃奉事，舊名不入寢殿小底，大定十一年又名妃奉職，大定十八年更今名。格同知把書畫。

東宮妃護衛，十人，大定十三年，格同親王府祗候郎君。二十八年，有廕人與副巡檢、譏察，無廕人與司軍，軍轄等除。東宮入殿小底，三十月遷一重。初考，女直人遷敦武，餘人遷保義。吏格，有廕無廕其出職，初八品，二上簿，三中簿，四八品。五下令，六中令，八上令，回呈省。東宮筆硯，五十月遷一重，百五十月出職正班九品。無廕人差使　。有廕人，大定二十一年格，與二十一年知把書畫格同。

正班局分，尚藥、果子本把、奉膳、奉飲、司裀、儀鸞、武庫本把、掌器、掌輦、習騎、群子都管、生料庫本把。大定二十一年格，有廕人，知把書畫格同。章宗大定二十九年，諸局分長行並曆三百月。十人長九十月出職。

雜班局分，鷹坊子、尚食局廚子、果子廚子、食庫車本把、儀鸞典幄、武庫槍寨　、司獸、錢帛庫官、旗鼓笛角唱曲子人、弩手、傘子。貞元元年，制弩手、傘子、尚廄局小底、尚食局廚子，並授府州作院都監。大定二十九年，長行三百月、十人長九十月出職。弩手、傘子四百月出職。其他局分，若秘書監楷書及琴、棋、書、阮、象、說話待詔，尚廄局醫獸、駝馬牛羊群子、酪人，皆無出身。

侍衛親軍長行，初收，遷一重，女直敦武，餘人進義。每五十月遷一重。以次轉五十人長者，則每三十月遷一重。如五十人長內遷至武義者，以五十人長本門戶出職。五十人長每三十月遷一重，六十月出職，系正班，與九品除授，有廕者八品除授。如轉百人長者，則三十月遷一重，六十月出職，系正班八品，有廕者七品。大定六年，百戶任滿，有廕者注七品都軍、正將，無廕及五十戶有廕者，注八品刺郡、都巡檢、副將。五十戶無廕者及長行有廕者，注縣尉，無廕注散巡檢。十六年，有廕百戶，初中令，二都軍、正將，三、四祿事，五下令，六中令、七上令，回呈省。無廕者，初都軍、正將，二錄事，三、四副將、巡檢，五都軍、正將，六下令，七中令，八上令，回呈省。此言識字者也。不識字者，初止縣尉，次主簿。二十一年，有廕者初中簿，二縣尉。無廕者初縣尉，二散巡檢。已後，依本門戶，識字、不識字並用差注。二十九年，定女直二百五十月出職，餘三百月出職。吏格，先察可親民、及不可者，驗其資歷，若已任回帶明威、懷遠者，驗資擬注。

拱衛直，正隆名龍翔軍，無出身。大定二年，改龍翔軍為拱衛司。定格，軍使，什將，長行，每五十月遷一重，女直人敦武，餘人進義。遷至指揮使，則三十月出職，遷一重，系正班，與諸司都監。雖未至指揮使，遷至武義出職，系雜班，與差使。

司天長行，正隆二年，定五十月遷一重，女直敦武，餘人進義，無出身。

太醫，格同。貞元元年，嘗罷去六十餘人。正隆二年格，五十月遷一重，女直人敦武，餘人進義，無出身。

教坊，正隆間有典城牧民者，大定間罷，遂定格同上。

卷五十四 志第三十五 選舉四

部選 省選 廉察 薦舉 功酬虧永

部選

凡吏部選授之制，自太宗天會十二年，始法古立官，至天眷元年，頒新官制。及天德四年，始以河南、北選人並赴中京，吏部各置局銓注。又命吏部尚書蕭賾定河南、北官通注格，以諸司橫班大解、並大將軍合注差人，依年例一就銓注，餘求仕人分四季擬授，遂為定製。貞元二年，命擬注時，依舊令，求仕官明數謂面授也，不許就本鄉，若衰病年老者毋授繁劇處。

世宗大定元年，敕從八品以下除授，不須奏聞。又制，求仕官毋入權門，違者追一官降除，有所饋獻而受之者，奏之。二年，詔隨季選人，如無過或有功酬者，依格銓注。有廉能及汙濫者，約量升降，呈省。七年，命有司，自今每季求仕人到部，令本部體問，政跡出眾者，及贓汙者，申省核實以聞，約量升擢懲斷，年老者勿授縣令。又謂宰臣曰：「隨朝官能否，大率可知。若外路轉運司幕官以至縣令，但驗資考，其中縱有忠勤廉潔者，無路而進，是此人終身不敢望三品矣，豈進賢退不肖之道哉！自今通三考視其能否，以定升降為格。」又曰：「今用人之法甚弊，其有不求聞達者，人仕雖久，不離小官，至三四十年不離七品者。而新進者結朝貴，致顯達，此豈示激勸之道。卿等當審於用人，以革此弊。」時清州防禦使常德輝上言：「吏部格法，止敘年勞，是以雖有才能，拘於法而不得升，以致人材多滯下位。又刺史縣令親民之職，多不得人，乞加體察，然後公行廉問，庶使有懼心。且今酒稅使尚選能者，況承流宣化之官，可不擇乎？自今宜以能吏當任酒使者授親民之職。」從之。十年，上謂宰臣曰：「守令以下小官，能否不能遍知。比聞百姓或請留者，類皆不聽。凡小官得民悅，上官多惡之，能承事上官者，必不得民悅。自今民願留者，許直赴部，告呈省。遣使覆實，其績果善可超升之，如丞簿升縣令之類，以示激勸。」二十六年，以闕官，敕：「見行格法合降資歷內，三降兩降各免一降，一降者勿降。省令譯史合得縣令資歷內，免錄事及下縣令各一任。密院令史三考以上者，同前免之。台、部、宗正府、統軍司令譯史，合曆縣令任數，免下令一任。外路右職文資諸科，合曆縣令亦免一任。當過檢法知法，三考得錄事者，已後兩除一差。」

明昌三年，上曰：「舊制，每季到部求仕人，識字者試以書判，不識字者問以疑難三事，體察言行相副者。其令自今隨季部人並令依條試驗。」宰執奏曰：「既體察知與所舉相同，又試中書判，若不量與升除，無以示勸。」遂定製，若隨朝及外路六品以上官則隨長任用，外路正七品官擬升六品縣令一等除授，任滿合降者免降，從七品以下於各等資歷內減兩任擬注，以後體察相同即依已升任使，若體察不同者本等注授，若見任縣令升中上令者、並掌錢谷及丁憂去者，候解由到部。諸局分人亦候將來出職日准上擬注。猛安謀克擬依前提刑司保舉到升任例，施行時嘗令隨門戶減一資歷。明昌七年，敕複令如舊。泰和元年，上以縣令見守闕，近者十四月，遠者十六月，又以縣令丞簿員闕不相副，敕省臣：「右選官見格，散官至明威者注縣令，宣武者注丞簿，雖曾犯選格及虧永者亦注，是無別也。」遂定製，曾犯選格及虧永者，廣威注令，明威注丞簿。衛紹王大安元年，以縣令闕少，令初入上中下令者，與其守闕可令再注丞簿一任，俟員闕相副則當復舊。

宣宗貞祐二年，以播越流離，官職多闕，權命河朔諸道宣撫司得擬七品以下，尋以所注吏部不知，季放之闕多至重複，乃奏罷之。時李英言：「兵興以來，百務煩冗，政在用人，舊雖有四善、十七最之法，而拔擢蔑聞，幾為徒設。大定間，以監察禦史及審錄官分詣諸路，考核以擬，號為得人，可依已試之效，庶幾使人自勵。」詔從之。三年，戶部郎中奧屯阿虎言：「諸色遷官並與女直一體，而有司不奉，妄生分別，以至上下相疑。」詔以違制禁之。初，宣宗之南遷也，詔吏部以秋冬於南京、春夏於中都置選，而赴調者憚於北行，率皆南來，遂並於南京設之。三月，命汰不勝官者，令五品以上官公舉，今季赴部人內，先擇材幹者量緩急易之。興定元年，詔有司議減冗員。又詔，自今吏部每季銓選，差女直、漢人監察各一員監視，又盡罷前犯罪降除截罷、及承應未滿解去而複為隨處官司委使者。又定製，權依劇縣例俱作正七品，令隨朝七品、外路六品以上職事官，舉正七品以下職事官年未六十無公私罪堪任使者，歲一人，仍令兼領樞密院彈壓之職，以鎮軍人。凡上司不得差占及淩辱決罰。到任半年，委巡按官體訪具申籍記。又半年覆察，考滿日分等升用。如六事備為上等，升職一等，四事為中等，減二資歷，其次下等減一資歷，不稱者截罷。

省選

凡省選之制，自熙宗皇統八年以上京僻遠，始命詣燕京擬注，歲以為常。貞元遷都，始罷是制。其常調製，正七品兩任升六品，六品三任升從五品，從五品兩任升正五品，正五品三任升刺史。凡內外官皆以三十月為考，隨朝官以三十月為任，升職一等。自非制授，尚書選在外官，命左司移文勾取。承安三年，始命置簿勾取。

大定十五年，制凡二品官及宰執樞密使不理任，每及三十月則書於貼黃，不及則附於闕滿簿。內外三品官以五十月為任。泰和三年，制凡文資右職官應遷三品職事者，五品以上曆五十月，六品以下及門廕雜流職事至四品以上而散官應至三品者，皆曆六十月，方許告遷。七年，自按察使副依舊三十月理考外，內外四品以四十月理考，通八十月遷三品。泰和八年，詔以門廕官職事至四品者甚少，自今至刺史而散官應至三品者，即許告遷三品。此省選資考之制也。

世宗大定元年，上謂宰臣曰：「朕昔曆外任，不能悉知人之優劣，每除一官必以不稱職為憂。夫薦賢乃相職，卿等其各盡乃心，勿貽笑天下。」又曰：「凡擬注之際當為官擇人，勿徒任親舊，庶無曠官矣。」又曰：「守令之職當擇材能，比聞近邊殘破多用年老及罪降者，是益害邊民也。若資歷高者不當任邊遠，可取以下之才能者升授，回不復降，庶可以完複邊陲也。」邊升之制，蓋始於此。三年，詔監當官遷散官至三品尚任縣令者，與省除。四年，敕隨朝六品以繁劇局分官有闕者，省不得擬注，令具闕及人以聞。六年，制官至三品除，朝廷約量勞績歲月，特恩遷官。七年，制內外三品官遇擬注，其曆過成考以上月日，不曾遷加，或經革撥，可於除目內備書以聞。又敕，外路四品以上職事官、並五品合升除官，皆具闕及人以聞。六品以下官，命尚書省擬定而複奏。上又謂宰臣曰：「擬注外官，往往未當。州縣之官良則政舉，否則政隳。卿宜辨論人材，優劣參用，則遞相勉勵，庶幾成治矣。」又曰：「從來頓舍人例為節副，今宣徽院同簽銀術可以特收頓舍，然後授以滄州同知，此亦何功，但其人有足任使，故授以同簽也。且如自護衛、符寶、頓舍考滿者與六品五品之職，而與元苦辛特收頓舍者例除，則是不倫也。」十年，謂宰臣曰：「凡在官者，若不為隨朝職任，便不能離常調。若以卿等所知任使恐有滯，如驗入仕名項或廉等第用之亦可。若不稱職，即與外除。」十一年，上謂宰臣曰：「隨朝官多自計所曆，一考謂當得某職，兩考又當得某職，故但務因循而已。及被差遣，又多稽違。近除大理司直李寶為警巡使，而奏謝言'臣內曆兩考'，意謂合得五品則除六品也。朕以此人幹事，嘗除監察禦史，及為大理司直，未嘗言情見一事，由是除長官，欲視其為政，故授是職。自今外路與內除者，察其為政公勤則升用，若但務苟簡者，不必待任滿即當依本等出之。不明賞罰，何以示勸勉也。」十二年，上謂宰臣曰：「朕嘗取尚書省百官行止觀之，應任刺史知軍者甚少，近獨深州同知辭不習為可，故用之。即今居五品者皆再任當例降之人，故不可也。護衛中有考滿者，若令出職，慮其年幼不閑政事，兼宿衛中如今日人材亦難得也。若勒留承應，累其資考，令至正五品可乎？」皆曰：「善。」十六年，敕宰臣：「選調擬注之際，須引外路求仕人，引至尚書省堂量材受職。」二十一年，謂宰臣曰：「海陵時，與人本官太濫，今複太隘，令散官小者奏之。」二十四年，以舊資考太滯，命各減一任，臨時量人材、辛苦、資歷、年甲，以次奏稟。

章宗大定二十九年，定製，自正七品而上皆以兩任而後升。明昌四年，以前制有職官已帶三品者不許告遷，有司因之不舉，以致無由遷敘。上慮其滯，遂定製，已帶三品散官寶曆五十月，從有司照勘，格前進官一階，格後為始再算。五年，命宰臣擬注之際，召赴選人與之語，以觀其人。六年，命隨朝五品之要職，及外路三品官，皆具人闕進呈，以聽制授。七年，敕隨朝除授必欲至三十月，如有急闕，則具闕及人奏稟。尋複令，不須待考滿後，當通算其所曆而已。承安四年，敕宰臣曰：「凡除授，恐未盡當。今無門下省，雖有給事中而無封駁司，若設之，使於擬奏未受時詳審得當，然後授之可也。」乃立審官院，凡所送令詳審者，以五日內奏或申省。承安五年，以六品、從五品闕少，敕命曆三任正七品而後升六品。泰和元年，諭旨宰臣曰：「凡遇急闕，與其用資歷未及之人，何如止起複丁憂舊人也。」命內外官通算，合得升等而少十五月者，依舊在職補足，而後升除，或有餘月日以後積算。遇闕而無相應人，則以資歷近者奏稟。二年，命少五月以下者本任補，六月至十四月者本任或別除補之。是制既行之後，至六年，以一例遞升複恐太濫，命量材續稟。衛紹王大安元年，定文資本職出身內，有至一品職事官應遷一品散官者，實曆五十月方許告遷。二品三品職事官應告本品循遷者，亦曆五十月，不得過本品外。四品以下職事官如遷三品者，亦曆五十月，止許告遷三品一資。六品以下職事官曆六十月告遷，帶至三品更不許告。犯選格者皆不許。如已至三品以上職事者，六十月亦聽。凡遷三品官資及致仕並橫遷三品者，則具行止以聞。四品則六十月告遷，雜班則否。宣宗興定元年，徒單頑僧言：「兵興以來，恩命數出，以勞進階者比年尤多。賤職下僚散官或至極品，名器之輕莫此為甚。自今非親王子及職一品，餘人雖散官至一品乞皆不許封公。若已封者，雖不追奪其儀衛，亦當降從二品之制。」從之。

凡選監察禦史，尚書省具才能者疏名進呈，以聽制授。任滿，禦史台奏其能否，仍視其所察公事具書於解由，以送尚書省。如所察事皆無謬戾為稱職，則有升擢。庸常者臨期取旨，不稱者降除，任未滿者不許改除。大定二十七年前，嘗令六十以上者為之。後，台官以年老者多廢事為言，乃敕尚書省於六品七品內取六十以下廉幹者備選。二十九年，令台官得自辟舉。明昌三年，複命尚書省擬注，每一闕則具三人或五人之名，取旨授之。承安三年，敕監察給由必經部而後呈省。泰和四年，制以給由具所察事之大小多寡定其優劣。八年，定製，事有失糾察者以怠慢治罪。貞祐二年，定製以所察大事至五、小事至十為稱職，數不及且無切務者為庸常，數內有二事不實者為不稱職。四年，命台官辟舉，以名申省，定其可否。

廉察

廉察之制，始見於海陵時，故正隆二年六月有廉能官複與差除之令。大定三年，命廉到廉能官第一等進官一階升一等，其次約量注授。汙濫官第一等殿三年降二等，次二年，又次一年，皆降一等。詔廉問猛安謀克，廉能者第一等遷兩官，其次遷一官。汙濫者第一等決杖百，罷去，擇其兄弟代之。第二等杖八十，第三等杖七十，皆令複職。蒲輦決則罷去，永不補差。八年，省臣奏禦史中丞移剌道所廉之官，上曰：「職官多貪污，以致罪廢，其餘亦有因循以苟歲月者。今所察能實可甄獎，若即與升除，恐無以慰民愛留之意，且可遷加，候秩滿日升除。」十年正月，上謂宰臣曰：「今天下州縣之職多闕員，朕欲不限資歷用人，何以遍知其能。擬欲遣使廉問，又慮擾民而未得其真。若令行辟舉之法，複恐久則生弊。不若選人暗察明廉，如其相同，然後升黜之，何如？」宰臣曰：「當如聖訓。」十一年，奏所廉善惡官，上曰：「罪重者遣官就治，所犯細微者蓋不能禁制妻拏耳，其誡勵而釋之。凡廉能官，四品以下委官覆實，同則升擢。三品以上以聞，朕自處之。」時陳言者有雲：「每三年委宰執一員廉問者。」上以大臣出則郡縣動搖，誰複敢行事者。今默察明問之制，蓋得其中矣。又謂宰臣曰：「朕以欲遍知天下官吏善惡，故每使採訪，其被升黜者多矣，宜知勸也。若常設訪察，恐任非其人以之生弊，是以姑罷之。」皆曰：「是官不設，何以知官吏之善惡也？」左丞相良弼曰：「自今臣等盡心親察之。」上曰：「宜加詳，勿使名實淆混。」十二年，以同知城陽軍山和尚等清強，上曰：「此輩，暗察明訪皆著政聲。夫賞罰必信，則善者勸、惡者懼，此道久行庶可得人也。其第其政績旌賞之。」三月，詔贓官既已被廉，若仍舊在職必複害民，其遣驛使遍詣諸道，即日罷之。大定二十八年，制以閣門祗候、筆硯承奏、奉職、妃護衛，東宮入殿小底，宗室郎君，王府郎君、省郎君，始以選試才能用之，不須體察。內藏本把、不入殿小底、與入殿小底、及知把書畫，則亦不體察。

明昌三年，以所廉察則有清廉之聲，而政績則平常者，敕命不降注。以石仲淵等四人，雖清廉為百姓所喜，而複有行事邀順人情之語，則與公正廉能人不同，敕命降注。凡治績平常者，奪元舉官俸一月。四年，上曰：「凡被舉者，或先選者不同，其後為人再舉而察者同，或先察者同，而後察者不同，當何以處之？其議可久通行無窒之術以聞。」省臣奏曰：「保舉與體察不一者，可除不相攝提刑司境內職事，再令體察，如果同則依格用，不同則還本資歷。」時有議「凡當舉人之官，歲限以數，減資注受者。」是日，省臣並奏，以謂如此恐滋久長求請僥倖之弊。遂擬：「被舉官如體察相同，隨常升用，不如所舉者元舉官約量降除。如自囑求舉，或因勢要及為人請囑而舉之者，各追一官，受賄者以枉法論，體察官亦同此。歲舉不限數，不舉不坐罪，但不如所舉則有降罰，如此則必不敢濫舉，而實材可得。」上曰：「是可止作條理，施行一二年，當別思其法。」承安四年，以按察司不兼採訪，遂罷平倒別路除授之制。泰和元年，定製，自第一等闕外，第二等闕滿，合注縣令者升上令，少一任與中令，少二任與下令，少三任以上者與錄事軍防判，仍減一資，注令。少五任以上者注丞簿。第三等任滿，合注縣令者升中令，少一任與下令，少二任以上者與錄事防判，亦減一資，注令。少四任以上者並注丞簿。已入縣令者，秩滿日與上令，仍依各等資考內通減兩任呈省。已任七品、六品者減一資注授，經保充縣令，明問相同，依資考不待滿升除，見隨朝者考滿升注，既升除後將來覆察公正廉能者不降。宣宗南遷，嘗以禦史巡察。興定元年，以縣官或非材，監察禦史一過不能備知，遂令每歲兩遣監察禦史巡察，仍別選官巡訪，以行黜陟之政。哀宗正大元年，設司農司，自卿而下迭出巡察吏治臧否，以升黜之。

薦舉

舉薦。大定二年，詔隨朝六品、外路五品以上官，各舉廉能官一員。三年，定製，若察得所舉相同者，即議旌除。若聲跡穢濫，所舉官約量降罰。九年，上曰：「朕思得忠廉之臣，與之共治，故嘗命五品以上各舉所知，於今數年矣！以天下之大，豈無其人？由在上者知而不舉也。」參知政事魏子平奏曰：「可令當舉官者，每任須舉一人，視其當否以為旌賞。」上曰：「一任舉一人，則人材或難，恐涉於濫。又少有所犯則罪舉者，故人益畏而不敢舉。宋國被舉之官有犯罪者，所舉官雖宰執亦不免降黜，若有能名，則被遷賞。且人情始慕進，故多廉慎，既得任用，或失所守。宰執自掌黜陟之權，豈可因所舉而置罪耶？」左丞相紇石列良弼曰：「已申前令，命舉之矣。」十年，上曰：「舉人之法，若定三品官當舉幾人，是使小官皆諂媚於上也。惟任滿詢察前政，則得人矣。」十一年，上謂宰臣曰：「昨觀貼黃，五品以下官多闕，而難於得人。凡三品以上，朕則自知，五品以下，不能盡識，卿等曾無一言見舉者。國家之務，朕豈能獨盡哉！蓋嘗思之，欲畫久安之計，興百姓之利，而無良輔佐，雖有所行皆尋常事耳。」十九年，時朝廷既取民所譽望之官而升遷之，後，上以隨路之民赴都舉請者，往往無廉能之實，多為所使而來沽名者，不須舉行。

章宗大定二十九年，上以選舉十事，命奉禦合魯諭尚書省定擬。

其一曰：「舊格，進士、軍功最高，尚且初除丞簿，第五任縣令升正七品，兩任正七品升六品，三任六品升從五品，兩任從五升正五品，正五三任而後升刺史，計四十餘年始得至刺史也，其他資格出職者可知矣。拘於資格之滯，至於如此，其令提刑司採訪可用之才，減資考而用之，庶使可用者不至衰老。」省臣遂擬，凡三任升者減為兩任，於此資歷內，遇各品闕多，則於第二任未滿人內，選人材、苦辛可以超用者，及外路提刑司所採訪者，升擢之。

其二曰：「舊格，隨朝苦辛驗資考升除者，任滿回日一而複降之。如正七滿回降除從七品，從五品回降為六品之類。今若其人果才能，可為免降。」尚書吏部遂擬，今隨朝考滿，遷除外路五品以下職事，並應驗考次職滿有才能者，以本官任滿已前十五月以上、二十月以內，察訪保結呈省。

其三曰：「隨路提刑所訪廉能之官，就令定其堪任職事，從宜遷注。」

其四曰：「從來宰相不得與求仕官相見，如此何由知天下人材優劣。其許相見，以訪才能。」尚書刑部謂：「在制，求仕官不得於私第謁見達官，違者追一官降等奏除。若有求請饋遺，則以奏聞，仍委禦史糾察。」上遂命削此制。

其五曰：「舊時，臣下雖知親友有可用者，皆欲遠嫌而不引薦。古者舉賢不避親仇，如祁奚舉仇，仁傑舉子，崔祐甫除吏八百皆親故也。其令五品以上官，各舉所知幾人，違者加以蔽賢之罪。」吏部議，內外五品以上職事官，每歲保廉能官一人。外路五品，隨朝六品願舉者聽。若不如所舉者，各約量降罰。今擬賢而不舉者，亦當約量降罰。

其六曰：「前代官到任之後，即舉可自代者，其令自今五品以上官，舉自代以備交承。」吏部按《唐會要》，建中元年赦文，文武常參官外，節度、觀察、防禦、軍使、刺史、赤令、畿令、並七品以上清官，大理司直評事，受命之三日，於四方館上表，讓一人以自代，外官則馳驛奏聞。表付中書門下，每官闕即以所舉多者量授。今擬內外官五品以上到任，須舉所知才行官一員以自代。太傅、丞相、平章謂：「自古人材難得，若令舉以自代，恐濫而不得實材。」參政謂：「自代非謂即令代其人也，止類姓名，取所舉多者約量授之爾，此蓋舜官相讓，《周官》推賢之遺意。」上以參政所言與吏部同，從之。

其七曰：「隨朝、外路長官，一任之內足知僚屬之能否，每任可令舉幾人。」吏部擬，今內外五品以上職事官長，於僚屬內須舉才能官一人，數外舉者聽。

其八曰：「人才隨色有之，監臨諸物料及草澤隱逸之士，不無人材，宜薦舉用之。」吏部擬，監臨諸物料內，以外路五品、隨朝六品以上，舉廉能者，直言所長，移文轉申省，差官察訪得實，隨材任使。草澤隱逸，當遍下司縣，以提刑司察訪呈省。隨色人材，令內外五品以上職官薦之。

其九曰：「親軍出職，內有尤長武藝，勇敢過人者，其令內外官舉、提刑司察，如資考高者，可參注沿邊刺史、同知、縣令。」吏部擬，若依本格資歷，恐妨才能，若舉察得實者，依本格減一資歷擬注。尚書省擬，依旨升品擬注。

其十曰：「內外官所薦人材，即依所舉試之，委提刑司採訪虛實，若果能稱職，更加遷擢，如或碌碌，即送常調。古者進賢受上賞，進不肖有罰，其立定賞罰條格，庶使人不敢徇私也。」省臣議，隨款各欲舉人，則一人內所舉不下五七人。自古知人為難，人材亦自難得，限數多則猥避責罰、務苟簡，不副聖主求賢之意。擬以前項各款，隨色能舉一人，即充歲舉之數。如此則不濫，而實材得矣。每歲貢人數，尚書省覆察相同，則置簿籍之，如有闕則當隨材奏擬。

明昌元年，敕齊民之中有德行才能者，司縣舉之，特賜同四舉五舉人下。明昌元年，制如所舉碌碌無過人跡者，元舉官依例治罪。

宣宗興定元年，令隨朝七品、外路六品以上職事官，舉正七品以下職事官年未六十、不犯贓，堪任使者一人。三年，定辟舉縣令制。稱職，則元舉官減一資歷。中平，約量升除。不稱，罰俸一月。犯免官，免所居官。及官當私罪解任、杖罪、贓汙者，約量降除。汙贓至徒以上及除名者，一任不理資考。三品以上舉縣令，稱職者約量升除，不稱奪俸一月。若被舉者犯免官等罪，奪俸兩月。贓汙至徒以上及除名者，奪俸三月，獄成，而會赦原者，亦原之。五年，制辟舉縣令考平者，元舉者不得複舉，他人舉之者聽。又舊制，保舉縣令秩滿之後，以六事論升降，三事以下減一資歷，四事減兩資歷，六事皆備則升職一等。既而禦史張升卿言：「進士中下甲及第人、及監官至明威當入縣丞主簿，而三事以下減一資歷注下令，四事減注中令，令皆七品也，若複八品矣。輕重相戾，宜更定之。」遂定製，自今四事以下如前條，六事完者，進士中下甲及第、監官當入縣丞主簿人，減三資歷，註上令。餘出身者亦同此。任二十月以上，雖未秩滿，若以理去官，六事之跡已經覆察，論升如秩滿例。五年，以舉官或私其親，或徇於請求，或謬於鑒裁而妄舉，數歲之間以濫去者九十餘人，乃罷辟舉縣令之制。至哀宗正大元年，乃立法，命監察禦史、司農司官，先訪察隨朝七品、外路六品以上官，清慎明潔可為舉主者，然後移文使舉所知，仍以六事課殿最，而升黜舉主。故舉主既為之盡心，而被舉者亦為之盡力。是時雖迫危亡，而縣令號為得人，由作法有足取雲。

功酬虧永

功酬虧永之制。凡諸提點院務官，三十月遷一官，周歲為滿，止取無虧月日用之。大定四年，定製，一任內虧一分以上降五人，二分以上降十人，三分以上降十五人，若有增羨則依此升遷，其升降不盡之數，於後任充折。二十一年，以舊制監當官並責決，而不顧廉恥之人，以謂已決即得赴調，不以刑罰為畏。擬自今，若虧永及一酬以上，依格追官殿一年外，虧永不及酬者，亦殿一年。

章宗大定二十九年，罷年遷之法，更定製，比永課增及一酬遷一官，兩酬遷兩官，如虧課則削亦如之，各兩官止。又罷使司小都監與使副一體論增虧者，及罷餘前升降不盡之數後任充折之制。泰和元年，制犯選及虧永者，右職漢人至宣武將軍從五品、女直至廣威將軍正五品，方注縣令。又吏格，曾犯選及虧永者，女直至武義從六，漢人及諸色人至武略從六，皆注諸司，亦兩除一差，至明威方注丞簿。貞祐三年，制曾虧永、犯選者，遷至宣武，注諸司，至懷遠從四下，方注丞簿，至安遠從四上，注下令。

正大元年，制曾犯選、曾虧永者，至廣威與諸司、兩除一差，至安遠注丞簿，三任，其至鎮國從三品下，方注下令。群牧官三周歲為滿，所牧之畜以十為率，駝增二頭，馬增二匹，牛亦如之，羊增四口，而大馬百死十五匹者，及能征前官所虧，三分為率，能盡征及征二分半以上，為上等，升一品級。駝增一，馬牛增二，羊增三，大馬百死二十五，征前官所虧二分以上，為中等，約量升除。駝不增，馬牛增一，羊增二，大馬百死三十，征虧一分以上，為下等，依本等除。餘畜皆依元數，而大馬百死四十，征虧不及一分者，降一等。此明昌四年制也。五年，制馬牛羊虧元數十之一，騬馬百死四十，征虧不及一分者，降一等，決四十。若駝馬牛羊虧元數一分、馬百死四十，征虧不得者，杖八十，降同前。

卷五十五 志第三十六 百官一

三師 三公 尚書省 六部 都元帥府 樞密院 大宗正府 禦史台 宣撫司 勸農使司 司農司 三司 國史院 翰林學士院 審官院 太常寺

金自景祖始建官屬，統諸部以專征伐，嶷然自為一國。其官長皆稱曰勃極烈，故太祖以都勃極烈嗣位，太宗以諳版勃極烈居守。諳版，尊大之稱也。其次曰國論忽魯勃極烈，國論言貴，忽魯猶總帥也。又有國論勃極烈，或左右置，所謂國相也。其次諸勃極烈之上，則有國論、乙室、忽魯、移賚、阿買、阿舍、昊、迭之號，以為升拜宗室功臣之序焉。其部長曰孛堇，統數部者曰忽魯。凡此，至熙宗定官制皆廢。其後惟鎮撫邊民之官曰禿裏，烏魯骨之下有掃穩脫朵，詳穩之下有麼忽、習尼昆，此則具於官制而不廢，皆踵遼官名也。

漢官之制，自平州人不樂為猛安謀克之官，始置長吏以下。天輔七年以左企弓行樞密院於廣甯，尚踵遼南院之舊。天會四年，建尚書省，遂有三省之制。至熙宗頒新官制及換官格，除拜內外官，始定勳封食邑入銜，而後其制定。然大率皆循遼、宋之舊。海陵庶人正隆元年罷中書門下省，止置尚書省。自省而下官司之別，曰院、曰台、曰府、曰司、曰寺、曰監、曰局、曰署、曰所，各統其屬以修其職。職有定位，員有常數，紀綱明，庶務舉，是以終金之世守而不敢變焉。大定二十八年，在仕官一萬九千七百員，四季赴選者千餘，歲數監差者三千。明昌四年奏，周歲，官死及事故者六百七十，新入仕者五百一十，見在官萬一千四百九十九，內女直四千七百五員，漢人六千七百九十四員。至泰和七年，在仕官四萬七千餘，四季部擬授者千七百，監官到部者九千二百九十餘，則三倍世宗之時矣。若宣宗之招賢所、經略司，義宗之益政院，雖危亡之政亦必列於其次，以著一時之事雲。

三師

太師、太傅、太保各一員，皆正一品。師範一人，儀刑四海。

三公

太尉、司徒、司空各一員，皆正一品。論道經邦，燮理陰陽。

尚書省

尚書令一員，正一品。總領紀綱，儀刑端揆。左丞相、右丞相各一員，從一品。平章政事二員，從一品。為宰相，掌丞天子，平章萬機。左丞、右丞各一員，正二品。參知政事二員，從二品。為執政官，為宰相之貳，佐治省事。

左司，郎中一員，正五品。國初置左、右司侍郎，天眷三年始更今名。舊凡視朝，執政官親執奏，自天德二年詔以付左、右司官，為定製。員外郎一員，正六品。掌本司奏事，總察吏、戶、禮三部受事付事，兼帶修起居注官，迴避其間記述之事。每月朔朝，則先集是月秩滿者為簿，名曰闕本，及行止簿、貼黃簿、並官制同進呈，御覽畢則受而藏之。每有除拜，凡尚書省所不敢擬注者，則一闕具二三人以聽制授焉。都事二員，正七品。貞元二年，左右司官，宮中出身，並進士、令史三色人內通選。三年，以監察禦史相應人取次稟奏，不復擬注。掌本司受事付事，檢勾稽失、省署文牘，兼知省內宿直，檢校架閣等事。右司所掌同。右司，郎中一員，正五品。員外郎一員，正六品。掌本司奏事，總察兵、刑、工三部受事付事，兼帶修注官，迴避其間記述之事。都事二員，正七品。

尚書省祗候郎君管勾官，從七品。掌祗候郎君，謹其出入及差遣之事。承安二年以前，走馬郎君擬注。《泰和令》，以左右女直都事兼。正大間，改用親從人。

架閣庫大定二十一年六月設，仍以都事提控之。管勾舊二員，正大省一員，正八品。同管勾舊二員，正大省一員，從八品。總掌察左右司大程官追付文牘，並提控小都監給受紙筆，余管勾同。女直省令史三十五人，左二十人，右十五人。大定二十四年為三十人，進士十人，宰執子、宗室子十人，密院台部統軍司令史十人。漢令史三十五人，左二十一人、右十四人。省譯史十四人，左右各七人。女直譯史同。通事八人，左右各四人。高麗、夏國、回紇譯史四人，左右各二人。諸部通事六人。曳剌二十人。走馬郎君五十人。提點歲賜所，左右司郎中，員外郎兼之，掌提點歲賜出入錢幣之事。

堂食公使酒庫。使一員，從八品。掌受給歲賜錢，總領庫事。副一員，正九品。掌貳使事。

直省局。局長，從八品。掌都堂之禮及官員參謝之儀。副局長，正九品，掌貳局長。管勾尚書省樂工，從九品。

行台之制。熙宗天會十五年，罷劉豫，置行台尚書省於汴。天眷元年，以河南地與宋，遂改燕京樞密為行台尚書省。天眷三年，複移置於汴京。皇統二年，定行台官品皆下中台一等。

六部

國初與左、右司通署，天眷三年始分治。

吏部

尚書一員，正三品。侍郎一員，正四品。郎中二員，從五品。天德二年，增作四員，後省。員外郎，從六品。天德二年，增作四員，後省。掌文武選授、勳封、考課、出給制誥之政。以才行勞效，比仕者之賢否；以行止、文冊、貼黃簿，制名闕之機要。正七品以上，以名上省，聽制授。從七品以下，每至季月則循資格而擬注，自八品以上則奏，以下則否。侍郎以下，皆為尚書之貳。郎中掌文武選、流外遷用、官吏差使、行止名簿、封爵制誥。一員掌勳級酬賞、承襲用廕、循遷、致仕、考課、議諡之事。員外郎分判曹務及參議事，所掌與郎中同。

文官九品，階凡四十有二：從一品上曰開府儀同三司，中曰儀同三司，中次曰特進，下曰崇進。正二品上曰金紫光祿大夫，下曰銀青榮祿大夫。從二品上曰光祿大夫，下曰榮祿大夫。正三品上曰資德大夫，中曰資政大夫，下曰資善大夫。從三品上曰正奉大夫，中曰通奉大夫，下曰中奉大夫。正四品上曰正議大夫，中曰通議大夫，下曰嘉議大夫。從四品上曰大中大夫，中曰中大夫，下曰少中大夫。正五品上曰中議大夫，中曰中憲大夫，下曰中順大夫。從五品上曰朝請大夫，中曰朝散大夫，下曰朝列大夫。舊日奉德大夫，天德二年更。正六品上曰奉政大夫，下曰奉議大夫。從六品上曰奉直大夫，下曰奉訓大夫。正七品上曰承德郎，下曰承直郎。從七品上曰承務郎，下曰儒林郎。正八品上曰文林郎，下曰承事郎。從八品上曰征事郎，下曰從仕郎。正九品上曰登仕郎，下曰將仕郎。從九品上曰登仕佐郎，下曰將仕佐郎。此二階，大定十四年創增。

武散官，凡仕至從二品以上至從一品者，皆用文資。自正三品以下，階與文資同：正三品上曰龍虎衛上將軍，中曰金吾衛上將軍，下曰驃騎衛上將軍。從三品上曰奉國上將軍，中曰輔國上將軍，下曰鎮國上將軍。正四品上曰昭武大將軍，中曰昭毅大將軍，下曰昭勇大將軍。從四品上曰安遠大將軍，中曰定遠大將軍，下曰懷遠大將軍。正五品上曰廣威將軍，中曰宣威將軍，下曰明威將軍。從五品上曰信武將軍，中曰顯武將軍，下曰宣武將軍。正六品上曰武節將軍，下曰武德將軍。從六品上曰武義將軍，下曰武略將軍。正七品上曰承信校尉，下曰昭信校尉。從七品上曰忠武校尉，下曰忠顯校尉。正八品上曰忠勇校尉，下曰忠翊校尉。從八品上曰修武校尉，下曰敦武校尉。正九品上曰保義校尉，下曰進義校尉。從九品上曰保義副尉，下曰進義副尉。此二階，大定十四年創增。

封爵：正從一品曰郡王，曰國公。正從二品曰郡公。正從三品曰郡侯。正從四品曰郡伯。舊曰縣伯，承安二年更。正五品曰縣子，從五品曰縣男。

凡勳級：正二品曰上柱國，從二品曰柱國。正三品曰上護軍，從三品曰護軍。正四品曰上輕車都尉，從四品曰輕車都尉。正五品曰上騎都尉，從五品曰騎都尉。正六品曰驍騎尉，從六品曰飛騎尉。正七品曰雲騎尉，從七品曰武騎尉。

凡食邑：封王者萬戶，實封一千戶。郡王五千戶，實封五百戶。國公三千戶，實封三百戶。郡公二千戶，實封二百戶。郡侯一千戶，實封一百戶。郡伯七百戶，縣子五百戶，縣男三百戶，皆無實封。自天眷定製，凡食邑，同散官入銜。

司天翰林官，舊制自從七品而下止五階，至天眷定製，司天自從四品而下，立為十五階：從四品上曰欽象大夫，中曰正儀大夫，下曰欽授大夫。正五品上曰靈憲大夫，中曰明時大夫，下曰頒朔大夫。從五品上曰雲紀大夫，中曰協紀大夫，下曰保章大夫。正六品上曰紀和大夫，下曰司玄大夫。從六品上曰探賾郎，下曰授時郎。正七品上曰究微郎，下曰靈台郎。從七品上曰明緯郎，下曰候儀郎。正八品上曰推策郎，下曰司正郎。從八品上曰校景郎，下曰平秩郎。正九品上曰正紀郎，下曰挈壺郎。從九品上曰司曆郎，下曰司辰郎。

太醫官，舊自從六品而下止七階，天眷制，自從四品而下，立為十五階：從四品上曰保宜大夫，中曰保康大夫，下曰保平大夫。正五品上曰保頤大夫，中曰保安大夫，下曰保和大夫。從五品上曰保善大夫，中曰保嘉大夫，下曰保順大夫。正六品上曰保合大夫，下曰保沖大夫。從六品上曰保愈郎，下曰保全郎。正七品上曰成正郎，下曰成安郎。從七品上曰成順郎，下曰成和郎。正八品上曰成愈郎，下曰成全郎。從八品上曰醫全郎，下曰醫正郎。正九品上曰醫效郎，下曰醫候郎。從九品上曰醫痊郎，下曰醫愈郎。

內侍，天德創制，自從四品以下，十五階：從四品上曰中散大夫，中曰中尹大夫，下曰中侍大夫。正五品上曰中列大夫，中曰中禦大夫，下曰中儀大夫。從五品上曰中常大夫，中曰中益大夫，下曰中衛大夫。正六品上曰中良大夫天德作中亮，下曰中涓大夫。從六品上曰通禁郎，下曰通侍郎。正七品上曰通掖郎，下曰通禦郎。從七品上曰禁直郎，下曰侍直郎。正八品上曰掖直郎，下曰內直郎。從八品上曰司贊郎，下曰司謁郎。正九品上曰司閽郎，下曰司僕郎。從九品上曰司奉郎，下曰司引郎。

教坊，舊用武散官，大定二十九年以為不稱，乃創定二十五階。明昌三年，自從四品以下，更立為十五階：從四品上曰雲韶大夫，中曰仙韶大夫，下曰成韶大夫。正五品上曰章德大夫，中曰長寧大夫，下曰德和大夫。從五品上曰景雲大夫，中曰雲和大夫，下曰協律大夫。正六品上曰慶喜大夫，下曰嘉成大夫。從六品上曰肅和郎，下曰純和郎。正七品上曰舒和郎，下曰調音郎。從七品上曰比音郎，下曰司樂郎。正八品上曰典樂郎，下曰協樂郎。從八品上曰掌樂郎，下曰和樂郎。正九品上曰司音郎，下曰司律郎。從九品上曰和聲郎，下曰和節郎。

凡內外官之政績，所曆之資考，更代之期，去就之故，秩滿皆備陳於解由，吏部據以定能否。又撮解由之要，於銓擬時讀之，謂之銓頭。又會歷任銓頭，而書於行止簿。行止簿者，以姓為類，而書各人平日所曆之資考功過者也。又為簿，列百司官名，有所更代，則以小黃綾書更代之期，及所以去就之故，而制其銓擬之要領焉。

凡縣令，則省除、部除者通書而各疏之。泰和四年，定考課法，准唐令，作四善、十七最之制。四善之一曰德義有聞，二曰清慎明著，三曰公平可稱，四曰勤恪匪懈。十七最之一曰禮樂興行，肅清所部，為政教之最。二曰賦役均平，田野加辟，為牧民之最。三曰決斷不滯，與奪當理，為判事之最。四曰鈐束吏卒，奸盜不滋，為嚴明之最。五曰案簿分明，評擬均當，為檢校之最。以上皆謂縣令、丞簿、警巡使副、錄事、司候、判官也。六曰詳斷合宜，咨執當理，為幕職之最。七曰盜賊消弭，使人安靜，為巡捕之最。八曰明於出納，物無損失，為倉庫之最。九曰訓導有方，生徒充業，為學官之最。十曰檢察有方，行旅無滯，為關津之最。十一曰堤防堅固，備禦無虞，為河防之最。十二曰出納明敏，數無濫失，為監督之最。十三曰謹察禁囚，輕重無怨，為獄官之最。十四曰物價得實，奸濫不行，為市司之最，謂市令也。十五曰戎器完肅，捍守有方，為邊防之最，謂正副部隊將、鎮防官也。十六曰議獄得情，處斷公平，為法官之最。十七曰差役均平，盜賊止息，為軍職之最，謂都軍、軍轄也。

凡縣令以下，三最以上有四善或三善者為上，升一等，三最以上有二善者為中，減兩資歷，三最以上有一善為下，減一資歷。節度判官、防禦判官、軍判以下，一最而有四善或三善為上，減一資歷，一最而有二善為中，升為榜首，一最而有一善為下，升本等首。又以明昌四年所定，軍民俱稱為廉能者是為廉能官之制，參於其間而定其甄擢焉。宣宗興定元年，行辟舉縣令法，以六事考之，一曰田野辟，二曰戶口增，三曰賦役平，四曰盜賊息，五曰軍民和，六曰詞訟簡。六事俱備為上等，升職一等。兼四事者為中等，減二資歷。其次為下等，減一資歷。否則為不稱職，罷而降之。平常者依本格。

凡封王：大國號二十，曰：恆舊為遼，明昌二年以漢、遼、唐、宋、梁、秦、殷、楚之類，皆昔有天下者之號，不宜封臣下，遂皆改之、邵舊為梁、汴舊為宋、鎬舊為秦、並舊為晉、益舊為漢、彭舊為齊、趙、越、譙舊為殷、郢舊為楚、魯、冀、豫、絳舊為唐、袞、鄂舊為吳、夔舊為蜀、宛舊為陳、曹。次國三十，曰：涇舊為隋、鄭、衛、韓、潞、豳、沈、岐、代、澤、徐、滕、薛、紀、升舊為原、邢、翼、豐、畢、鄧、鄆、霍、蔡、瀛按金格，葛當在此、沂、荊、榮、英、壽、溫。小國三十：濮、遂舊曰濟、道、定、景後改為鄒、申、崇、宿、息、莒、鄴、郜、舒、淄、郕、萊舊為宗，以避諱改、鄖、郯、杞、向、管舊曰郇，興定元年改、密、胙、任、戴、鞏、蔣《士民須知》雲舊為葛、蕭、莘、芮。封王之郡號十：金源、廣平、平原、南陽、常山、太原、平陽、東平、安定、延安。封公主之縣號三十：樂安、清平、蓬萊、榮安、棲霞、壽光、靈仙、壽陽、鐘秀、惠和、永甯、慶雲、靜樂、福山、隆平、德平、文安、福昌、順安、樂壽、靜安、靈壽、大寧、聞喜、秀容、宜芳、真寧、嘉祥、金鄉、華原。

凡白號之姓，完顏、溫蒂罕、夾谷、陀滿、僕散、術虎、移剌荅、斡勒、斡准、把、阿不罕、卓魯、回特、黑罕、會蘭、沈谷、塞蒲裏、吾古孫、石敦、卓陀、阿廝准、匹獨思、潘術古、諳石剌、石古苦、綴罕、光吉剌，皆封金源郡。斐滿、徒單、溫敦、兀林荅、阿典、紇石烈、納闌、孛術魯、阿勒根、納合、石盞、蒲鮮、古裏甲、阿迭、聶摸欒、抹拈、納坦、兀撒惹、阿鮮、把古、溫古孫、耨碗、撒合烈、吾塞、和速嘉、能偃、阿裏班、兀裏坦、聶散、蒲速烈，皆封廣平郡。吾古論、兀顏、女奚烈、獨吉、黃摑、顏盞、蒲古裏，必蘭、斡雷、獨鼎、尼厖窟窟亦作古、拓特、盍散、撒荅牙、阿速、撒剗、准土穀、納謀魯、業速布、安煦烈、愛申、拿可、貴益昆、溫撒、梭罕、霍域，皆封隴西郡。黑號之姓，唐括舊書作同古、蒲察、術甲、蒙古、蒲速、粘割、奧屯、斜卯、准葛、諳蠻、獨虎、術魯、磨輦、益輦、帖暖、蘇孛輦，皆封彭城郡。

親王母妻，封一字王者舊封王妃，為正從一品。次室封王夫人。承安二年，敕王妃止封王夫人，次室封孺人。郡王母妻封郡王夫人，國公母妻封國公夫人，郡公母妻封郡公夫人，郡侯母妻封郡君承安二年更為郡侯夫人，四品文散少中大夫、武散懷遠大將軍以上母妻封縣君承安二年為郡君，五品文散朝列大夫、武散宣武將軍以上母妻封鄉君承安二年為縣君。

皇統五年，以古官曰「牧」、曰「長」，各有總名，今庶官不分類為名，於文移不便。遂定京府尹牧、留守、知州、縣令、詳穩、群牧為「長官」，同知、簽院、副使、少尹、通判、丞曰「佐貳官」，判官、推官、掌書記、主簿、縣尉為「幕職官」，兵馬司及它司軍者曰「軍職官」，警巡、市令、錄事、司候、諸參軍、知律、勘事、勘判為「厘務官」，應管倉庫院務者曰「監當官」監當官出大定製，知事孔目以下行文書者為「吏」。凡除拜，尚書令、左右丞相以下，品不同者，則帶「守」字。左右丞則帶「行守」字。凡台官、禦史、部官、京尹、少尹、守令、丞、簿、尉、錄事、諸卿少至協律、評事、諫官、國子監學官、諸監至丞郎、符寶郎、東宮詹事、率府、僕正副、令丞、王府官，散官高於職事者帶「行」字，職事高於散官一品者帶「守」字、二品者帶「試」字，品同者皆否。猛安、謀克、翰林待制、修撰、判、推、勘事官、都事、典事、知事、內承奉、押班、通事舍人、通進、編修、勾當、頓舍、部役、廂官、受給管勾、巡河官、直省直院長副、諸檢法、知法、司正、教授、司獄、司候、東宮諭德、贊善、掌寶、典儀以下，王府文學、記事參軍，並帶「充」字。樞密、宣徽、勸農、諸軍都指揮、統軍、轉運使、招討、提刑、節度、群牧、防禦、客省、引進、四方館、閣門、太醫、教坊、鷹坊、警巡、巡檢、諸司局倉庫務使副，皆帶「充」字及「知某事」。凡帶「知」、「判」、「簽書」字者，則不帶「行」、「守」、「試」字。以上所帶字，品同者則否。自三師、三公、平章政事、元帥以下至監軍、東宮三師、三少、點檢至振肅、承旨、學士、王傅、副統、招討、及前所不載者，皆不帶「行」、「守」、「試」、「知」、「充」字。

主事四員，從七品。掌知管差除、校勘行止，分掌封勳資考之事，惟選事則通署，及掌受事付事、檢勾稽失省署文牘，兼知本部宿直、檢校架閣。餘部主事，自受事付事以下，所掌並同此。皇統四年，六部主事始用漢士人。大定三年，用進士，非特旨不得擬吏人，如宰執保奏人材，不入常例。承安五年，增女直主事一員。令史六十九人，內女直二十九人。譯史五人，通事二人，與令史同。泰和八年，令史增十人。

架閣庫大定二十一年六月設，仍以主事提控之。管勾，正八品。掌吏、兵兩部架閣，兼檢校吏部行止。以識女直、契丹、漢字人充，如無，擬識女直、漢字人充。同管勾一員。

官誥院。提舉二員，掌署院事。以吏部郎中、翰林修撰各一人充。

戶部

尚書一員，正三品。侍郎二員，正四品。泰和八年減一員，大安二年複增。郎中二員，從五品。天德二年置五員，泰和省作二員，又作四員，貞祐四年置八員，五年作六員。員外郎三員，從六品。郎中而下，皆以一員掌戶籍、物力、婚姻、繼嗣、田宅、財業、鹽鐵、酒麴、香茶、礬錫、丹粉、坑冶、榷場、市易等事，一員掌度支、國用、俸祿、恩賜、錢帛、寶貨、貢賦、租稅、府庫、倉廩、積貯、權衡、度量、法式、給授職田、拘收官物、並照磨計帳等事。《泰和令》作二員，後增一員，貞祐四年作六員，又作八員，五年作四員。主事五員，從七品。女直司二員，通掌戶度金倉等事。漢人司三員，同員外郎分掌曹事。泰和八年減一員，貞祐四年作八員，五年六員。兼提控編附條格、管勾架閣等事。令史七十二人，內女直十七人。譯史五人，通事二人。泰和八年增八人。

架閣庫。管勾一員，正八品。掌戶、禮兩部架閣。大安三年以主事各兼之。同管勾，從八品。檢法，從八品。勾當官五員，正八品。貞元二年，設幹辦官十員，從七品。三年，置四員，尋罷之。四年，更設為勾當官，專提控支納、管勾勘覆、經歷交鈔及香、茶、鹽引、照磨文帳等事。承安二年作四員，貞祐四年作十五員，五年作十員，興定元年五員，二年複作十員。

禮部

尚書一員，正三品。侍郎一員，正四品。郎中一員，從五品。員外郎一員，從六品。掌凡禮樂、祭祀、燕享、學校、貢舉、儀式、制度、符印、表疏、圖書、冊命、祥瑞、天文、漏刻、國忌、廟諱、醫蔔、釋道、四方使客、諸國進貢、犒勞張設之事。凡試僧、尼、道、女冠，三年一次，限度八十人，差京府幕職或節鎮防禦佐貳官二員、僧官二人、道官一人、司吏一名、從人各一人、廚子二人、把門官一名、雜役三人。僧童能讀《法華》、《心地觀》、《金光明》、《報恩》、《華嚴》等經共五部，計八帙。《華嚴經》分為四帙，每帙取二卷，卷舉四題，讀百字為限。尼童試經半部，與僧童同。道士、女冠童行念《道德》、《救苦》、《玉京山》、《消災》、《靈寶度人》等經。皆以誦成句、依音釋為通。中選者試官給據，以名報有司。凡僧尼官見管人及八十、道士女冠及三十人者放度一名，死者令監壇以度牒申部毀之。主事二員，從七品。令史十五人，內女直五人。譯史二人，通事一人。

左三部檢法司。司正二員，正八品。掌披詳法狀。興定二年，右部額外設檢，知法及掌法，四年罷。檢法二十二員，從八品。掌檢斷各司取法文字。右三部檢法職事同。元受劄付，大定三年命給敕。

兵部

尚書一員，正三品。侍郎一員，正四品。郎中一員，從五品。員外郎二員，從六品。掌兵籍、軍器、城隍、鎮戍、廄牧、鋪驛、車輅、儀杖、郡邑圖志、險阻、障塞　、遠方歸化之事。凡給馬者，從一品以上，從八人，馬十疋，食錢三貫十四文。從二品以上，從五人，馬七匹、食錢二貫九十八文。從三品以上，從三人，馬五匹，錢一貫五百十一文。從五品以上，從二人，馬四匹，錢九百六十八文。從七品以上，從一人，馬三匹，錢六百十七文。從九品以上，從一人，馬二匹，錢四百六十四文。無從人，減七十八文。御前差無官者，視從五品。省差若有官者，人支錢四百五十一文，有從人加六十八文。走馬人支錢百五十七文。赦書日行五百里。此《天興近鑒》所載之制也。泰和六年置遞鋪，其制，該軍馬路十裏一鋪，鋪設四人，內鋪頭一人，鋪兵三人，以所轄軍射糧軍內差充，腰鈴日行三百里。凡元帥府、六部文移，以敕遞、省遞牌子，入鋪轉送。主事二員，從七品。貞祐五年以承發司管勾兼漢人主事。令史二十七人，內女直十二人。譯史三人，通事二人。

刑部

尚書一員，正三品。侍郎一員，正四品。郎中一員，從五品。員外郎二員，從六品。一員掌律令格式、審定刑名、關津譏察、赦詔勘鞫、追征給沒等事；一員掌監戶、官戶、配隸、訴良賤、城門啟閉、官吏改正、功賞捕亡等事。主事二員，從七品。令史五十一人，內女直二十二人，譯史五人，通事二人。架閣庫。管勾一員，正八品。掌刑、工兩部架閣。大安二年以主事各兼。同管勾一員，從八品。

工部

尚書一員，正三品。侍郎一員，正四品。郎中一員，從五品。掌修造營建法式、諸作工匠、屯田、山林川澤之禁、江河堤岸、道路橋樑之事。員外郎一員，從六品。貞祐五年，兼覆實司官。天德三年，增二員。主事二員，從七品。令史十八人，內女直四人。譯史二人，通事一人。覆實司。管勾一員，從七品。隸戶、工部，掌覆實營造材物、工匠價直等事。大安元年，隸三司、工部，罷同管勾。貞祐五年並罷之，以二部主事兼。興定四年複設，從省擬，不令戶、工部舉。

右三部檢法司。司正二員，正八品。檢法，從八品。二十二員。

都元帥府

掌征討之事，兵罷則省。天會二年，伐宋始置。泰和八年，複改為樞密院。

都元帥一員，從一品。左副元帥一員，正二品。右副元帥一員，正二品。元帥左監軍一員，正三品。元帥右監軍一員，正三品。左都監一員，從三品。右都監一員，從三品。經歷一員，都事一員，知事一員見興定三年，正七品。檢法一員，從八品。元帥府女直令史十二人，承安二年十六人，漢人令史六人，譯史三人，女直譯史一人，承安二年二人。通事，女直三人，後作六人，承安二年複作三人，漢人二人。

正隆六年，海陵南伐，立三道都統制府及左右領軍大都督，將三十二總管，有神策、神威、神捷、神銳、神毅、神翼、神勇、神果、神略、神鋒、武勝、武定、武威、武安、武捷、武平、武成、武毅、武銳、武揚、武翼、武震、威定、威信、威勝、威捷、威烈、威毅、威震、威略、威果、威勇之號。泰和六年伐宋，權設平南撫軍上將軍，正三品。至殄寇果毅都尉，從六品。凡九階，曰平南撫軍上將軍、平南冠軍大將軍、平南龍驤將軍、平南虎威將軍、平南蕩江將軍、殄寇中郎將、殄寇郎將、殄寇折沖都尉、殄寇果毅都尉，軍還罷。置令譯史八十人，正三十三人，餘四十七人從本府選擢。元光間，招義軍，置總領使，從五品。副使，從六品。訓練官，從八官。正大二年，更總領名都尉，升秩為四品。四年，又升為從三品。有建威、折沖、振武、蕩寇、果毅、殄寇、虎賁、鷹揚、破虜之名。

樞密院

天輔七年，始置於廣寧府。天會三年下燕山，初以左企弓為使，後以劉彥宗。初猶如遼南院之制，後則否。泰和六年嘗改為元帥府。

樞密使一員，從一品。掌凡武備機密之事。樞密副使一員，從二品。泰和四年置二人，後不為例。簽書樞密院事一員，正三品。同簽樞密院事一員，正四品。大定十七年增一員，尋罷。明昌初，複增一員，尋又省。三年九月複增一員。經歷一員，從五品。興定三年置。都事一員，正七品。掌受事付事、檢勾稽失省署文牘、兼知宿直之事。架閣庫管勾一員，正八品。知法二員，從八品。掌檢斷各司取法之事。餘檢法同。樞密院令史，女直十二人，漢人六人，三品官子弟四人，吏員轉補二人。譯史三人，通事三人，回紇譯史一人，曳剌十五人。

大宗正府

泰和六年避睿宗諱，改為大睦親府。

判大宗正事一員，從一品。以皇族中屬親者充，掌敦睦糾率宗屬欽奉王命，泰和六年改為判大睦親事。同判大宗正事一員，從二品。泰和六年改為同判大睦親事。同簽大宗正事一員，正三品。宗室充。大定元年置。泰和六年改同簽大睦親事。大宗正丞二員，從四品。一員於宗室中選能幹者充，一員不限親疏，分司上京長貳、兼管治臨潢以東六司屬，泰和六年改為大睦親丞。知事一員，從七品。檢法，從八品。諸宗室將軍，正七品。上京、東溫忒二處皆有之。世宗時始命遷官，其戶凡百二十。明昌二年更名曰司屬，設令、丞。承安二年以令同隨朝司令，正七品，丞正八品。中都、上京、紮裏瓜、合古西南、梅堅寨、蒲與、臨潢、泰州、金山等處置，屬大宗正府。

禦史台

登聞檢院隸焉。見《士民須知》。《總格》、《泰和令》皆不載。

御史大夫，從二品。舊正三品，大定十二年升。掌糾察朝儀、彈劾官邪、勘鞫官府公事。凡內外刑獄所屬理斷不當，有陳訴者付台治之。禦史中丞，從三品。貳大夫。侍御史二員，從五品。以上官品皆大定十二年遞升。掌奏事、判台事。治書侍御史二員，從六品。掌同侍御史。殿中侍御史二員，正七品。每遇朝對立於龍墀之下，專劾朝者儀矩，凡百僚假告事具奏目進呈。監察禦史十二員，正七品。掌糾察內外非違、刷磨諸司察帳並監祭禮及出使之事。參注諸色人，大定二年八員，承安四年十員，承安五年兩司各添十二員。典事二員，從七品。架閣庫管勾一員，從八品。檢法四員，從八品。獄丞一員，從九品。禦史台令史，女直十三人，內班內祗六人，終場舉人七人。漢人十五人，內班內祗七人，終場舉人八人。譯史四人，內班內祗二人，終場舉人二人。通事三人。

宣撫司

泰和六年置陝西路宣撫使，節制陝西右監軍、右都監兵馬公事，八年，改陝西宣撫司為安撫司。山東東西、大名、河北東西、河東南北、遼東、陝西、咸平、隆安、上京、肇州、北京凡十處置司。

使，從一品。副使，正三品。

勸農使司

泰和八年罷，貞祐間複置。興定六年罷勸農司，改立司農司。

使一員，正三品。副使一員，正五品。掌勸課天下力田之事。

司農司

興定六年置，兼採訪公事。

大司農一員，正二品。卿三員，正四品。少卿三員，正五品。知事二員，正七品。興定六年，陝西並河南三路置行司農司，設官五員。正大元年，歸德、許州、河南、陝西各置，作三員。卿一員，正四品。少卿一員，正五品。丞一員，正六品。卿以下迭出巡案，察官吏臧否而升黜之。使節所過，奸吏屏息，十年之間民政修舉，實賴其力。

三司

泰和八年，省戶部官員置三司，謂兼勸農、鹽鐵、度支、戶部三科也。貞祐罷之。

使一員，從二品。副使一員，正三品。簽三司事一員，正四品。同簽三司事一員，正五品。掌勸農、鹽鐵、度支。判官三員，從六品。本參幹官，大安元年更參議。規措審計官三員，正七品。掌同參幹官。知事二員，正七品。以識女直、漢字人充。勾當官二員，正八品。大安元年置三員，照磨吏員七人。管勾架閣庫一員，正八品。三司令史五十人，內女直十人，漢人四十人。大安元年增八人。譯史二人，大安元年增一人。通事二人。知法三員，從八品。女直知法一員，大安元年增二員。

國史院

先嘗以諫官兼其職，明昌元年詔諫官不得兼，恐於其奏章私溢已美故也。監修國史，掌監修國史事。修國史，掌修國史，判院事。

同修國史二員。女直人、漢人各一員。承安四年更擬女直一員，罷契丹同修國史。

編修官，正八品。女直、漢人各四員。明昌二年罷契丹編修三員，添女直一員。大定十八年用書寫出職人。檢閱官，從九品。書寫，女直、漢人各五人。修《遼史》刊修官一員，編修官三員。

翰林學士院

天德二年，命翰林學士院自侍讀學士至應奉文字，通設漢人十員，女直、契丹各七員。

翰林學士承旨，正三品。掌制撰詞命。凡應奉文字，銜內帶「知制誥」。直學士以上同。貞祐三年升從二品。翰林學士，正三品。翰林侍讀學士，從三品。翰林侍講學士，從三品。翰林直學士，從四品。不限員。翰林待制，正五品。不限員，分掌詞命文字，分判院事，銜內不帶「知制誥」。翰林修撰，從六品。不限員，掌與待制同。應奉翰林文字，從七品。

審官院

承安四年設，大安二年罷之，若注擬失當，上令禦史台官論列。

知院一員，從三品。掌奏駁除授失當事。隨朝六品、外路五品以上官除授，並送本院審之。補闕、拾遺、監察雖七品，亦送本院。或御批亦送稟，惟部除不送。同知審官院事一員，從四品。掌書四人。女直、漢人各二人，以禦史台終場舉人辟充。

太常寺

皇統三年正月始置。太廟、廩犧、郊社、諸陵、大樂等署隸焉。

卿一員，從三品。少卿一員，正五品。丞一員，正六品。掌禮樂、郊廟、社稷、祠祀之事。博士二員，正七品。掌檢討典禮。檢閱官一員，從九品。掌同博士。泰和元年置，四年罷。檢討二員，從九品。明昌元年置，以品官子孫及終場舉人，同國史院漢人書寫例，試補。太祝，從八品。掌奉祀神主。奉禮郎，從八品。掌設版位，執儀行事。協律郎，從八品。掌以麾節樂，調和律呂，監視音調。

太廟署。皇統八年太廟成，設署，置令丞，仍兼提舉慶元、明德、永祚三宮。令一員，從六品。掌太廟、衍慶、坤寧宮殿神禦諸物，及提控諸門關鍵，掃除、守衛，兼廩犧令事。丞一員，從七品。兼廩犧署丞。直長，明昌三年罷。

廩犧署。令、丞，以太廟令、丞兼，掌薦犧牲及養飼等事。

郊社署。承安三年設祝史、齋郎百六十人，作班祗儤使，周年一替。大安元年，奏兼武成王廟署。令一員，從六品。丞一員，從七品。掌社稷、祠祀、祈禱並査舍祭器等物。直長，明昌三年廢。

武成王廟署。大安元年置。令，從六品。丞，從七品。掌春秋祀享，以郊社令、丞兼。

諸陵署。大安四年同隨朝。提點山陵，正五品。涿州刺史兼。令，從六品。丞一員，從七品。掌守山陵。直長，正八品。

園陵署。令，宛平縣丞兼。貞祐二年以園陵遷大興縣境，遂以大興縣令、丞兼。

大樂署。兼鼓吹署。樂工百人。令一員，從六品。丞，從七品。掌調和律呂，教習音聲並施用之法。樂工部籍直長一員，正八品。大樂正，從九品。掌祠祀及行禮陳設樂縣。大樂副正，從九品。

右屬太常寺。

卷五十六 志第三十七 百官二

殿前都點檢司 宣徽院 秘書監 國子監 太府監 少府監 軍器監 都水監 諫院 大理寺 弘文院 登聞鼓院 登聞檢院 記注院 集賢院 益政院 武衛軍都指揮使司 衛尉司 戶禮兵刑工部所轄諸司 三路檢察及外路倉庫牧圉等職

殿前都點檢司

天眷元年置。掌親軍，總領左右衛將軍、符寶郎、宿直將軍、左右振肅，宮籍監、近侍等諸局署、鷹坊、頓舍官隸焉。

殿前都點檢，正三品。兼侍衛將軍都指揮使。掌行從宿衛，關防門禁，督攝隊仗，總判司事。殿前左副都點檢，從三品。兼侍衛將軍副都指揮使。殿前右副都點檢，從三品。兼侍衛將軍副都指揮使。掌宮掖及行從。殿前都點檢判官，從六品。大定十二年設。知事一員，從七品。

殿前左衛將軍，殿前右衛將軍，殿前左衛副將軍，殿前右衛副將軍。掌宮禁及行從宿衛警嚴，仍總領護衛。右衛同此。

符寶郎四員，掌禦寶及金銀等牌。舊名牌印祗候，大定二年改為符寶祗候，改牌印令史為符寶典書，四人。

左右宿直將軍，從五品。掌總領親軍。凡宮城諸門衛禁。並行從宿衛之事，八員。大定二十九年作十員，複作十一員。

左右振肅，正七品。掌妃嬪出入總領護衛導從。本妃嬪護衛之長，大定二年改今名。

宮籍監。提點，正五品。監，從五品。副監，從六品。丞，從七品。掌內外監戶及地土錢帛小大差發。直長二員，正八品。掌同丞。

近侍局。提點，正五品。泰和八年創設。使，從五品。副使，從六品。掌侍從、承敕令、轉進奏帖。直長，正八品。大定十八年增二員。奉禦十六人，舊名入寢殿小底。奉職三十人，舊名不入寢殿小底，又名外帳小底，皆大定十二年更。

器物局。提點，正五品。使，從五品。副使，從六品。掌進禦器械鞍轡諸物。直長，正八品。都監，正九品。明昌三年省罷。同監，從九品。泰和四年設。

尚廄局。提點，正五品。使，從五品。副使，從六品。掌禦馬調習牧養，以奉其事。大定二十九年添副使一員，管小馬群。直長一員，司馬牛群。掌廄都轄，正九品。不限員。副轄，從九品。不限員數資考。

尚輦局。使，從五品。副使，從六品。掌承奉輿輦等事。直長，正八品。不限資考，大定十九年，除年六十以下人充。典輿都轄，從九品。不限資考。收支都監，正九品。大定二十年設，掌給受之事。同監，泰和四年設。大安二年省。本把，四人。

鷹坊。提點，正五品。使，從五品。副使，從六品。掌調養鷹鶻海東青之類。直長，正八品。不限員。管勾，從九品。不限員數資考。

武庫署。令，從六品。掌收貯諸路常課甲仗。以曉軍器女直人充。丞，從七品。直長二員，正八品。大定二年省一員。

武器署。提點，從五品。令，從六品。丞，從七品。掌祭祀、朝會、巡幸及公卿婚葬鹵簿儀仗旗鼓笛角之事。直長，正八品。或二員。頓舍官二員《泰和令總格》作四員，正八品。直長。見《士民須知》。《泰和令》無。

右屬殿前都點檢司。

宣徽院

左宣徽使，正三品。右宣徽使，正三品。同知宣徽院事，正四品。同簽宣徽院事，正五品。宣徽判官，從六品。掌朝會、燕享，凡殿庭禮儀及監知禦膳。所隸弩手、傘子二百三十九人，控鶴二百人。

拱衛直使司，威捷軍隸焉。舊名龍翔軍，正隆二年更為神衛軍，大定二年更名為拱衛司。都指揮使，從四品。舊曰使。副使指揮使，從五品。舊曰副使。掌總統本直，謹嚴儀衛。大定五年，詔以使為都指揮使，副使為副都指揮使。什將。長行。威捷軍。承安二年，簽弩手千人。泰和四年，以之備邊事。鈐轄，正六品。都轄，從九品。不奏。

客省。使，正五品。副使，從六品。掌接伴人使見辭之事。

引進司。使，正五品。副使，從六品。掌進外方人使貢獻禮物事。

閣門。明昌五年，閣門官以次排轉除授。東上閣門使二員，正五品。明昌六年省一員，作從五品。西同。副使二員，正六品。明昌六年，省一員。西同。簽事一員，從六品。掌簽判閣門事。西同。明昌六年，以減副使置。西上閣門使二員，正五品。副使二員，正六品。簽事一員，從六品。掌贊導殿庭禮儀。西閣門餘副貳同。閣門祗候二十五人。正大間三十二。閣門通事舍人二員，從七品。掌通班贊唱、承奏勞問之事。承奉班都知，正七品。掌總率本班承奉之事。舊置判官，後罷。內承奉班押班，正七品。掌總率本班承奉之事。禦院通進四員，從七品。掌諸進獻禮物及薦享編次位序。

尚衣局。提點，正五品。使，從五品。副使，從六品。掌御用衣服、冠帶等事。都監，正九品。舊設，後罷。直長，正八品。同監，從九品。

儀鸞局。泰和四年，或以少府監官兼，或兼少府監官。提點，正五品。使，從五品。副使，從六品。掌殿庭鋪設、帳幕、香燭等事。直長四員，正八品。《泰和令》三員。收支都監，正九品，二員，一員掌給受鋪陳諸物，一員掌萬甯宮收支庫。大定七年置，明昌二年增一員。同監二員，從九品。司使二人，如內藏庫知書例。

尚食局。元光二年，參用近侍、奉禦、奉職。提點，正五品。使，從五品。副使，從六品。掌總知禦膳、進食先嘗、兼管從官食。直長一員，正八品。不限資考。都監三員，正九品。不限資考。生料庫都監、同監各一員，掌給受生料物色。收支庫都監、同監各一員，掌給受金銀裹諸色器皿。以外路差除人內選充。

尚藥局。提點，正五品。使，從五品。出職官內選除。副使，從六品。掌進湯藥茶果。直長，正八品。都監，正九品。果子都監、同監各一員，掌給受進禦果子。本局本把四人。

太醫院。提點，正五品。使，從五品。副使，從六品。判官，從八品，掌諸醫藥，總判院事。管勾，從九品。隨科至十人設一員，以術精者充。如不至十人並至十人置。不限資考。正奉上太醫一百二十月升除，副奉上太醫不算月日，長行太醫不算月日，十科額五十人。

禦藥院。提點，從五品。直長，正八品。掌進禦湯藥。明昌五年設，以親信內侍人充。都監，正九品。不限員，《泰和令》四員。同監，從九品。不常除，《泰和令》無。

教坊。提點，正五品。使，從五品。副使，從六品。判官，從八品。掌殿庭音樂，總判院事。諧音郎，從九品。不限資考、員數。

內藏庫。大定二年，分為四庫。使，從五品。副使，從六品。掌內府珍寶財物，率隨庫都監等供奉其事。直長一員。承安三年增。

頭面庫。都監，正九品。同監，從九品。本把七人，大定二年定出身，依不入寢殿小底例。

段匹庫。都監，正九品。同監，從九品。本把十二人。金銀庫都監，正九品。本把八人。

雜物庫。都監，正九品。同監，從九品。本把八人。每庫知書各二人。

宮闈局。舊名宮闈司，大定二年改為局，舊設令，丞，改為使、副。提點，正五品。使，從五品。副使，從六品。掌宮中合門之禁，率隨位都監、同監及內直各給其事。直長，正八品。內直一百七十人。後作百七十九人。

內侍局。令二員，從八品。興定五年，升作從六品。丞二員，從九品。興定五年，升從七品。掌正位合門之禁，率殿位都監、同監及禦直各給其事。局長二員，從九品，興定五年升正八品。禦直、內直共六十四人。明昌元年，分宮闈局正位內直置，初隸宮闈局。東門都監、同監。諸隨殿位承應都監，同監，掌各位承應及門禁管鑰。昭明殿都監、同監。大定二十九年設，各一員。承徽殿都監、同監。麗妃位。隆徽殿都監、同監。本隆和殿，系皇后位。鸞翔殿都監、同監。崇儀殿都監、同監。迎暉殿都監、同監。七妃充容，泰和三年罷。蕊珠殿都監、同監。瑞寧殿都監、同監。回春殿都監、同監。芸香殿都監、同監。瑞像殿都監、同監。系佛殿。以上「殿」字下無「位」字。凝福改韶景、溫芳二位都監、同監。瑤華、柔則二位都監、同監。以上無「殿」字及「承應」字。嘉福等殿位都監、同監。四位。廣仁殿都監、同監。睿思殿都監、同監。以上有「承應」字。滋福殿都監、同監。本以隆慶改，無「位」字。咨正殿都監、同監。邇英殿都監、同監。長慶院都監、同監。仙韶院都監、同監。貞和門都監、同監。應系錢帛經此門出入。明昌四年添一員。右昇平門都監、同監。長樂門都監、同監。瓊林苑都監、同監。各二員。廣樂園都監、同監。順儀位提控、都監、同監。舊寶林位。瑞華門俗名金骨朵門都監一員，同監三員。太師位提控、都監、同監。寶昌門都監、同監。會昌門都監、同監。東京孝甯宮都監、同監。崇妃位提控。世宗夫人，興陵。惠妃位提控、都監、同監。裕陵。溫妃位提控、都監、同監。裕陵二位，明昌四年添。報德寺提控、都監、同監。世宗禦容。光泰門街。報恩寺提控、都監、同監。世宗禦容。清夷門街。明昌三年設，三。孝嚴寺都監、同監。在南京，安宣宗禦容，改興國感誠寺。正大元年設，三。以下皆在南京。福寧殿都監、同監。三。純和殿都監、同監。三。仁安殿都監、同監。三。真妃位都監、同監。三。麗妃位都監、同監。宣儀位都監、同監。莊獻妃位都監、同監。三廟都監、同監。貞祐二年設。西華門都監、同監。京後園都監、同監。

內侍寄祿官。泰和二年設，初隸宮闈局，尋直隸宣徽院。所以升用內侍局禦直、內直有年勞者。中常侍。正五品。給事中。從五品。內殿通直。正六品。先名內殿給使。黃門郎。從六品。內謁者。正七品。內侍殿頭。從七品。內侍高品。正八品。不限員。內侍高班。從八品。

典衛司。大定二十九年，世宗才人、寶林位各設。泰和五年閏八月，以崇妃薨罷。興定元年複設。世宗妃、才人、寶林位各設防衛軍導從人。令，正七品。丞，從七品。直長。見《士民湏知》。

孝靖宮。章宗五妃位。大安元年以有監同、無總領者，故設。令，從八品。丞，正九品。端妃位同監。真妃徒單氏。慧妃位同監。麗妃徒單氏。貞妃位同監。柔妃唐括氏。靚儀位同監。昭儀夾穀氏。才媛位同監。修儀吾古論氏。

懿安家。貞祐三年，為莊獻太子設。令，從八品。丞，正九品。

宮苑司。令，從六品。丞，從七品。掌宮庭修飭灑掃、啟閉門戶、鋪設氈席之事。直長，正八品一員。《泰和令》二員。都監、同監二員。泰和元年設。泰和四年罷同監。

尚醖署。令，從六品。丞，從七品。掌進禦酒醴。直長，正八品。二員。

典客署。令，從六品。丞，從七品。直長，後罷。書表十八人。

侍儀司。舊名擎執局，大定元年改為侍儀局，大定五年升局為司。令，從六品。舊日局使。掌侍奉朝儀，率捧案、擎執、奉輦各給其事。直長，正七品。舊設局副，品從七。

右屬宣徽院。

秘書監

著作局、筆硯局、書畫司、司天臺隸焉。

監一員，從三品。少監一員，正五品。丞一員，正六品。秘書郎二員，正七品。泰和元年定為二員。通掌經籍圖書。校書郎一員，從七品。承安五年二員。泰和五年以翰林院官兼，大安二年省一員。專掌校勘在監文籍。

著作局。著作郎一員，從六品。著作佐郎一員，正七品。掌修日曆。皇統六年，著作局設著作郎、佐郎各二員，編修日曆，以學士院兼領之。

筆硯局。直長二員，正八品，掌御用筆墨硯等事。泰和七年以女直應奉兼。舊名筆硯令史，大定三年改為筆硯供奉，以避諱改為承奉。

書畫局。直長一員，正八品。掌御用書畫紙劄。都監，正九品。二員或一員。

司天臺。提點，正五品。監，從五品。掌天文歷數、風雲氣色，密以奏聞。少監，從六品。判官，從八品。教授，舊設二員，正大初省一員。系籍學生七十六人，漢人五十人，女直二十六人，試補長行。司天管勾，從九品。不限資考、員數，隨科十人設一員，以藝業尤精者充。長行人五十人。未授職事者，試補管勾。天文科，女直、漢人各六人。算曆科，八人。三式科，四人。測驗科，八人。漏刻科，二十五人。銅儀法物舊在法物庫，貞元二年始付本台。

右屬秘書監。

國子監

國子學、太學隸焉。

祭酒，正四品。司業，正五品。掌學校。丞二員，從六品。明昌二年增一員，兼提控女直學。

國子學。博士二員，正七品。分掌教授生員、考藝業。太學同。明昌二年添女直一員，泰和四年減，大安二年並罷。助教二員，正八品。女直、漢人各一員。教授四員，正八品。分掌教誨諸生。明昌二年，小學各添二員，承安五年一員不除。國子校勘，從八品。掌校勘文字。國子書寫官，從八品。掌書寫實錄。

太學。博士四員，正七品。大安二年減二員。助教四員，正八品。明昌二年不除一員，大安二年減一員。

右屬國子監。

太府監

左右藏、支應所、太倉、酒坊、典給署、市買司隸焉。

監，正四品。少監，從五品。丞二員，從六品。掌出納邦國財用錢谷之事。

左藏庫。使，從六品。副使，從七品。興定三年增一員。掌金銀珠玉、寶貨錢幣。本把四人。

右藏庫。使，從六品。副使，從七品。興定三年添一員。掌錦帛絲綿毛褐、諸道常課諸色雜物。本把四人。

支應所。又作支承所。都監二員，正九品。掌宮中出入、御前支賜金銀幣帛。大安三年省。

太倉。使，從六品。掌九穀廩藏、出納之事。預除人。副使，從七品。

酒坊。部除。使，從八品。副使，正九品。掌醖造禦酒及支用諸色酒醴。

典給署。本鉤盾署，明昌三年更。令，從六品。舊曰鉤盾使。丞，從七品。舊曰鉤盾副使。掌宮中所用薪炭冰燭、並管官戶。直長一員，正八品。

市買司。天德二年更為市買局。使，從八品。副使，正九品。掌收買宮中所用果實生料諸物。

右屬太府監。

少府監

尚方、織染、文思、裁造、文繡等署隸焉。泰和四年，選能幹官兼儀鸞局近上官。

監，正四品。少監，從五品。丞二員，從六品。大定十一年省，二十一年複置。掌邦國百工營造之事。

尚方署。令，從六品。丞，從七品。掌造金銀器物、亭帳、車輿、床榻、簾席、鞍轡、傘扇及裝釘之事。大定二十年，令不專除人，令人兼。直長，正八品。

圖畫署。明昌七年，省入祗應司。令，從六品。丞，從七品。掌圖畫縷金匠。直長，正八品。明昌三年罷。

裁造署。令，從六品。丞，從七品。掌造龍鳳車具、亭帳、鋪陳諸物，宮中隨位床榻、屏風、簾額、絛結等，及陵廟諸物並省台部內所用物。《泰和令》有畫繪之事。直長，從八品。明昌三年省，裁造匠六人，針工婦人三十七人。

文繡署。令，從六品。丞，從七品。掌繡造御用並妃嬪等服飾、及燭籠照道花卉。貞祐二年，止設官一員。直長，正八品。繡工一人，都繡頭一人，副繡頭四人，女四百九十六人，內上等七十人，次等凡四百二十六人。

織染署。令，從六品。丞，從七品。直長，正八品。掌織紝、色染諸供禦及宮中錦綺幣帛紗縠。

文思署。明昌七年，省入祗應司。令，從六品。丞，從七品。掌造內外局分印合，傘浮圖金銀等尚輦儀鸞局車具亭帳之物並三國生日等禮物，織染文繡兩署金線。直長，正八品。明昌三年省去。

右屬少府監。

軍器監

承安二年設，泰和四年罷，複並甲坊、利器兩署為軍器署，置令、丞、直長，直隸兵部。至甯元年複為軍器監，軍器庫、利器署隸焉。舊轄甲坊、利器兩署。

監，從五品。少監，從六品。丞，從七品。掌修治邦國戎器之事。直長，正八品。《泰和令》無，《總格》有。

軍器庫。至甯元年隸大興府，貞祐三年來屬。使，正八品。副使，正九品。省擬，不奏。掌收支河南一路並在京所造常課橫添和買軍器。大定五年設。

甲坊署。泰和四年廢，舊置令、丞、直長。

利器署。本都作院，興定二年更今名。同隨朝來屬。令，從六品。丞，從七品。掌修弓弩刀槊之屬。直長，正八品。

右屬軍器監。

都水監

街道司隸焉。分治監，專規措黃、沁河、衛州置司。

監，正四品。掌川澤、津梁、舟楫、河渠之事。興定五年兼管勾沿河漕運事，作從五品，少監正六品以下皆同兼漕事。少監，從五品。明昌二年增一員，衛州分治。丞二員，正七品。內一員外監分治。貞元元年置。掾，正八品。掌與丞同，外監分治。大定二十七年添一員，明昌三年並罷之，六年複置二員。勾當官四員，準備分治監差委。明昌五年以罷掾設二員，興定五年設四員。

街道司。管勾，正九品。掌灑掃街道、修治溝渠。舊南京街道司，隸都水外監，貞元二年罷歸京城所。

都巡河官，從七品。掌巡視河道、修完堤堰、栽植榆柳、凡河防之事。分治監巡河官同此。其瀘溝、崇福上下埽都巡河兼石橋使，通濟河節巡官兼建春官地分河道。諸都巡河官，掌提控諸埽巡河官、明昌五年設，以合得縣令人年六十者選充。大定二年設滹沱河巡河官二員。散巡河官。於諸局及丞簿廉舉人，並見勾當人六十以下者充。

黃汴都巡河官，下六處河陰、雄武、滎澤、原武、陽武、延津，各設散巡河官一員。

黃沁都巡河官，下四處懷州、孟津、孟州、城北，各設黃沁散巡河官各一員。

衛南都巡河官，下四處崇福上、崇福下、衛南、淇上，散巡河官各一員。

滑浚都巡河官，下四處武城、白馬、書城、教城，散巡河官各一員。

曹甸都巡河官，下四處東明、西佳、孟華、淩城，散巡河官各一員。

曹濟都巡河官，下四處定陶、濟北、寒山、金山，散巡河官各一員。凡二十五埽，埽兵萬二千人。

諸埽物料場官，掌受給本場物料。分治監物料場官同此。惟崇福上、下埽物料場官與當界官通管收支。

南京延津渡河橋官，兼譏察事。管勾一員，同管勾一員，掌橋船渡口譏察濟渡、給受本橋諸物等事，內譏察事隸留守司。餘浮橋官同此。

右屬都水監。皇統三年四月，懷州置黃沁河堤大管勾司，未詳何年罷。正大二年，外監東置於歸德，西置於河陰。

諫院

左諫議大夫、右諫議大夫，皆正四品。左司諫、右司諫，皆從四品。左補闕、右補闕，正七品。左拾遺、右拾遺，正七品。

大理寺

天德二年置。自少卿至評事，漢人通設六員，女直、契丹各四員。

卿，正四品。少卿，從五品。正，正六品。丞，從六品。掌審斷天下奏案、詳讞疑獄。司直四員，正七品。掌參議疑獄、披詳法狀。舊有契丹司直一員，明昌二年罷。評事三員，正八品。掌同司直。明昌二年省契丹評事二員，大安二年省漢人一員。知法十一員，從八品。女直司五員，漢人司六員。掌檢斷刑名事。明法二員，從八品。興定二年置，同流外，四年罷之。

弘文院

知院，從五品。同知弘文院事，從六品。校理，正八品。掌校譯經史。

登聞鼓院

知登聞鼓院，從五品。同知登聞鼓院事，正六品。掌奏進告禦史台、登聞檢院理斷不當事，承安二年以諫官兼。知法二員，從八品。女直、漢人各一員。

登聞檢院

知登聞檢院，從五品。同知登聞檢院，正六品。掌奏禦進告尚書省、禦史台理斷不當事。知法，從八品。女直、漢人各一員。

記注院

修起居注，掌記言、動。明昌元年，詔毋令諫官兼或以左右衛將軍兼。貞祐三年，以左右司首領官兼，為定製。

集賢院

貞祐五年設。

知集賢院，從四品。正大元年，授馬璘額外兼吏部郎中。同知集賢院，從五品。司議官，正八品。不限員。諮議官，正九品。不限員。

益政院

正大三年置於內庭，以學問該博、議論宏遠者數人兼之。日以二人上直，備顧問，講《尚書》、《通鑒》、《貞觀政要》。名則經筵，實內相也。末帝出，遂罷。

武衛軍都指揮使司

隸尚書兵部。

都指揮使，從三品。大定二十九年，以武衛軍六十人，兵馬一員、副都二員其職低，故設使，品正四，承安三年升。

副都指揮使二員，從四品。

副都一員，從四品。初正五品，承安三年升。

判官一員。承安三年設。掌防衛都城、警捕盜賊。

鈐轄司。鈐轄十員，正六品。初設二員。

都鈐轄四員，從七品。興定三年權設，巡把兩宅。

都將二十員，從九品。大定十六年立名。掌管轄軍人、防衛警捕之事。

承安元年設萬人，內軍八千九百四十九人，忠衛二百人，隊正四百人。右屬武衛軍都指揮使司。

衛尉司

大安元年，擬隆慶宮人數定之。

中衛尉，從三品，掌總中宮事務。

副尉，從四品。

左常侍，從五品。掌周護導從儀仗之事。

右常侍，從五品。常侍官。

護衛三十人同東宮，奉引八十人同控鶴，傘子四人同控鶴，執旗二人同儀鸞。

給事局。使，正七品。副使，正八品。內謁者兼司寶二員，從六品。內直充。奉閣一十人。同東宮入殿小底。閣直二十人。同宮闈局內直。

掖庭局。令，正九品。內直充。掌皇后宮事務丞，從九品。內直充。宮令，宮苑司儀鸞局兼。食官，尚食局兼。飲官，尚醖署兼。醫官，尚藥局太醫院兼。主藏，內藏典給署兼。主廩，太倉兼。右屬衛尉司。

戶禮兵刑工部所轄諸司

屬尚書戶部

榷貨務，在京諸稅系中運司見錢皆權於本務收。使，從六品。副使，從七品。掌發賣給隨路香茶鹽鈔引。

交鈔庫。使，舊正八品，後升從七品，貞祐複。掌諸路交鈔及檢勘錢鈔、換易收支之事。副使，從八品。掌書押印合同。判官，正九品。貞祐二年作從九品。都監，二員。見《泰和令》。

印造鈔引庫。大安二年兼抄紙坊。使，從八品。副，正九品。判，正九品。掌監視印造勘覆諸路交鈔、鹽引，兼提控抄造鈔引紙。承安四年，罷四小庫，並罷庫判四員。至甯元年設二員，貞祐二年作從九品。

抄紙坊。大安二年以印造鈔引庫兼。貞祐二年複置，仍設小都監二員。使，從八品。貞祐二年同隨朝。副使，正九品。判，從九品。

交鈔庫物料場。至甯元年置。場官。舊正八品，後作正九品。掌收支交鈔物料。

隨處交鈔庫抄紙坊。使，從八品。貞祐二年，設於上京、西京、北京、東平、大名、益都、咸平、真定、河間、平陽、太原、京兆、平涼、廣寧等府，瑞、蔚、平、清、通、順、薊等州，貞祐三年罷之。

平準務。元光二年五月設，十月罷。使，從六品。副使，從七品。勾當官六員。

右自榷貨務以下，皆屬尚書戶部。

屬尚書禮部

惠民司。令，從六品。掌修合發賣湯藥。舊又設丞一員。大定三年，有司言：「惠民歲入息錢不償官吏俸。」上曰：「設此本欲濟民，官非人，怠於監視藥物，財費何足計哉！可減員而已。」直長，正八品。都監，正九品。

右屬尚書禮部。

屬尚書兵部

四方館。使，正五品。副使，從六品。掌提控諸路驛舍驛馬並陳設器皿等事。

法物庫。元兼管大樂，貞元二年改付太常寺。使，從六品。副使，從七品。掌鹵簿儀仗車輅法服等事。直長，正八品。泰和三年省。

承發司。管勾，從七品。同管勾，從八品。掌受發省部及外路文字。

右屬尚書兵部。

屬尚書刑部

萬甯宮提舉司。舊大寧宮，更名壽安宮，又更今名。提舉，從六品。同提舉，從七品。掌守護宮城殿位。本把五人。

慶甯宮提舉司。提舉，正七品。兼龍門縣令。同提舉，正八品。兼儀鸞監。

右屬尚書刑部。

屬尚書工部

修內司。大定七年設。使，從五品。副使，從六品。掌宮中營造事。兵匠一千六十五人，兵夫二千人，仍命少府監長官提控。直長二員，正八品。部役官四員，正八品。掌監督工役。受給官二員，正八品。掌支納諸物。

都城所。提舉，從六品。同提舉，從七品。掌修完廟社及城隍門鑰、百司公廨、系官舍屋並栽植樹木工役等事。左右廂官各二員，正八品。掌監督工役。受給官二員，正八品。掌支納諸物及埏埴等事。

祗應司。提點，從五品。令，從六品。丞，從七品。掌給宮中諸色工作。直長，正八品。收支庫都監、同監。泰和元年置。

甄官署。令，從六品。丞，從七品。直長，正八品。掌劖石及埏埴之事。

上林署。提點，從五品。泰和八年創，大安二年省。令，從六品。掌諸苑園池沼、種植花木果蔬及承奉行幸舟船事。丞，從七品。大定七年，增一員，分司南京，以勾判兼之。大安三年複省一員。直長二員，正八品。花木局都監、同監。舊設接手官四人，泰和元年罷，複以諸司人內置都監、同監二員。貞祐三年罷都、同監、以同樂園管勾兼。熙春園都監、同監三員。泰和四年置，貞祐三年省。同樂園管勾二員，每年額辦課程，隸南運司。宣宗南遷，罷課，改為隨朝職，正八品。

右皆屬尚書工部。

三路檢察及外路倉庫牧圉等職

京東西南三路檢察司。興定四年置。使，從六品。副使，正七品。掌檢察支散軍糧，驗軍戶實給，均軍戶差役，勸農種，毋犯私殺馬牛、私鹽酒麴。

南京豐衍東西庫。隸運司，貞祐二年同隨朝。使，正八品。副使，從八品。判二員，正九品。監支、納各一員，正八品。

提舉南京榷貨司。貞祐四年置。提舉，從五品。同提舉，從六品。勾當官三員，正九品。

提舉倉場司。貞祐五年置，先吏部辟舉，從省擬。使，從五品。副使，從六品。掌出納公平及毋致虧敗。監支納官，八品，十六員。以年六十以下廉幹人充，女直、漢人各一。廣盈倉、豐盈倉、永豐倉、廣儲倉、富國倉、廣衍倉、三登倉、常盈倉、西一場、西二場、西三場、東一場、東二場、南一場、北一場、北二場。通濟倉與在京倉，置監支納使副各一員。豐備倉、豐贍倉、廣濟倉、潼關倉，興定五年創置潼關倉監支納一員，兼樞密院彈壓。陳州倉四員。洧川倉二員。

八作左右院。設官同上，掌收軍須、軍器。

卷五十七 志第三十八 百官三

內命婦 宮人女職 東宮官屬 親王府屬 太后兩宮官屬 大興府 諸京留守司諸京城宮苑提舉等職 按察司 諸路總管府、諸府、諸節鎮、防禦、刺史、縣鎮等職 諸轉運泉谷等職 諸府鎮兵馬等職 諸猛安部族及群牧等職

內命婦品

元妃、貴妃、淑妃、德妃、賢妃，正一品。昭儀、昭容、昭媛、修儀、修容、修媛、充儀、充容、充媛曰九嬪，正二品。婕妤，正三品。美人，正四品。才人，正五品。各九員，曰二十七世婦。寶林，正六品。禦女，正七品。采女，正八品。各二十七員，曰八十一禦妻。按金格，貞祐後之制，貴妃下有真妃，淑妃下有麗妃、柔妃，而無德妃、賢妃。九嬪同。婕妤下有麗人、才人為正三品。順儀、淑華、淑儀為正四品。尚宮夫人，尚宮左夫人、尚宮右夫人、宮正夫人、寶華夫人、尚儀夫人、尚服夫人、尚寢夫人、欽聖夫人、資明夫人為正五品。尚儀禦侍、尚服禦侍、尚寢禦侍、尚正禦侍、寶符宸侍、奉恩令人、奉光令人、奉徽令人、奉美令人為正六品，司正禦侍、寶符禦侍、司儀禦侍、司符禦侍，司寢禦侍、司飾禦侍、司設禦侍、司衣禦侍、司膳禦侍、司藥禦侍、仙韶使、光訓良侍、明訓良侍、遵訓良侍、從訓良侍為正七品。典儀禦侍、典膳禦侍、典寢禦侍、典飾禦侍、典設禦侍、典衣禦侍、典藥禦侍、仙韶副使、承和良侍、承惠良侍、承宜良侍為正八品。掌儀禦侍、掌服禦侍、掌寢禦侍、掌飾禦侍、掌設禦侍、掌衣禦侍、掌膳禦侍、掌藥禦侍、仙韶掌音、祗肅良侍、祗敬良侍、祗願良侍為正九品。

宮人女官職員品秩

皆同唐制。尚宮二人，掌導引皇后，管司記、司言、司簿、司闈，仍總知五尚須物出納等事。司記二人、典記二人、掌記二人，掌在內諸文書出入目錄，為記審訖付行縣印等事。女史六人，掌職文簿。司言二人、典言二人、掌言二人、女史四人，掌宣傳啟奏之事。司簿二人、典簿二人、掌簿二人、女史六人，掌宮人名簿廩賜之事。司闈六人、典闈六人、掌闈六人、女史四人，掌宮闈管鑰之事。尚儀二人，掌禮儀起居、管司籍、司樂、司賓、司贊事。司籍二人、典籍二人、掌籍二人、女史十人，掌經籍教學紙筆幾案之事。司樂四人、典樂四人、掌樂四人、女史二人，掌音樂之事。司賓二人、典賓二人、掌賓二人、女史二人，掌賓客參見、朝會引導之事。司贊二人、典贊二人、掌贊二人、女史二人、彤史二人，掌禮儀班序、設板贊拜之事。尚服二人，掌管司寶、司衣、司飾、司仗之事。司寶二人、典寶二人、掌寶二人、女史四人，掌珍寶符契圖籍之事。司衣二人、典衣二人、掌衣二人、女史四人，掌禦衣服首飾之事。司飾二人、典飾二人、掌飾二人、女史二人，掌膏沐巾櫛服玩之事。司仗二人、典仗二人、掌仗二人、女史二人，掌仗衛兵器之事。尚食二人，掌知禦膳、進食先嘗，管司膳、司醖、司藥、司饎事。司膳四人、典膳四人、掌膳四人、女史四人，掌膳羞器皿。司醖二人、典醖二人、掌醖二人、女史二人，掌酒醴。司藥二人、典藥二人、掌藥二人、女史二人，掌醫藥。司饎二人、典饎二人、掌饎二人，女史二人，掌宮人食並柴炭之事。尚寢二人，管司設、司輿、司苑、司燈事。司設二人、典設二人、掌設二人、女史二人，掌帷帳、床褥、枕席、灑掃、鋪設。司輿二人、典輿二人、掌輿二人、女史二人，掌輿傘扇羽儀。司苑二人、典苑二人、掌苑二人、女史二人，掌苑囿種植蔬果。司燈二人、典燈二人、掌燈二人、女史二人，掌燈油火燭。尚功二人，掌女功，管司制、司珍、司彩、司計事。司制二人、典制二人、掌制二人、女史二人，掌裁縫衣服篡組之事。司珍二人、典珍二人、掌珍二人、女史二人，掌金珠玉寶財貨之事。司彩二人、典彩二人、掌彩二人、女史二人，掌錦文緋彩絲帛之事。司計二人、典計二人、掌計二人、女史二人，掌支度衣服飲食柴炭雜物之事。宮正二人，掌總知宮內格式、糾正推罰之事。司正二人，同掌。典正二人，糾察違失。女史四人。

皇后位下女職依隆慶宮所設人數，大安元年定。

司閨一員，八品。掌宮內諸事並給散宮人俸給食料。秉儀一員，八品。丞儀一員，九品。掌左右給事、宣傳啟奏、經籍紙筆之事。直閣一員、司陳一員，九品。掌帳幕床褥輿傘、灑掃鋪陳、薪炭燈燭之事。秉衣一員、奉衣一員，九品。掌首飾衣服器玩諸寶財貨，裁製縑彩之事。掌饌一員，八品。奉饌一員，九品。掌飲食湯藥酒醴蔬果之事。

東宮官

宮師府。太子太師、太子太傅、太子太保，正二品。太子少師、太子少傅、太子少保，正三品。掌保護東宮，導以德義。海陵天德四年，始定製宮師府三師、三少、詹事院詹事、三寺、十率府皆隸焉。左右諭德，為東宮僚屬。

詹事院。太子詹事，從三品。少詹事，從四品。掌總統東宮內外庶務。左右衛率府率，從五品。掌周衛導從儀仗。左右監門，正六品。掌門衛禁鑰。僕正，正六品。副僕，正七品。僕丞，正九品。掌車馬廄牧弓箭鞍轡器物等事。掌寶二人，從六品。掌奉寶，謹其出入。典儀，從六品。贊儀，從七品。司贊禮儀。侍正，正七品。侍丞，正八品。掌冠帶衣服、左右給使之事。典食令，正八品。丞，正九品。承奉膳羞。侍藥，正八品。奉藥，正九品。承奉醫藥。掌飲令，正八品。丞，正九品。承奉賜茶及酒果之事。家令，正八品。家丞，正九品。掌營繕栽植鋪設及燈燭之事。司經，正八品。副，正九品。掌經史圖籍筆硯等事。司藏，從八品。副，從九品。掌庫藏財貨出入之事。司倉，從八品。副，從九品。掌倉廩出納薪炭等事。中侍局都監，正九品。同監，從九品。掌東閣內之禁令、省察宮人廩賜給納諸物、轄侍人等。左諭德、右諭德，正五品。左贊善、右贊善，正六品。掌贊諭道德、侍從文章。內直郎，正七品。

右屬宮師府。

親王府屬官

傅，正四品。掌師範輔導、參議可否，若親王在外，亦兼本京節鎮同知。府尉，從四品。本府長史，從五品。明昌三年改，掌警嚴侍從、兼總統本府之事。司馬，從六品。同檢校門禁、總統府事。文學二人，從七品。掌贊導禮義、資廣學問。記室參軍，正八品。掌表箋書啟之事。大定七年八月始置。二十年，不專除，令文學兼之。

諸駙馬都尉，正四品。

提舉衛紹王家屬。提舉，從六品。同提舉，從七品。舊為東海郡侯邑令，丞。

提舉鎬厲王家屬。提舉，同提舉。以上二宅，天興元年始聽自便。

提控鞏國公家屬。提控。同提控。

太后兩宮官屬

正大元年置。

衛尉，從三品。副衛尉，從四品。左典禁，右典禁，從五品。奉令，正七品。奉丞，正八品。太僕，正六品。副僕，正七品。門衛二員，正六品。典寶二員，正六品。謁者二員，從六品。閣正，從七品。閣丞，從八品。食官令，正八品。食官丞，正九品。宮令，正八品。宮丞，正九品。醫令，正八品。醫丞，正九品。飲官令，正八品。飲官丞，正九品。主藏，正八品。副主藏、主廩，從八品。副主廩，正九品。

大興府

尹一員，正三品。掌宣風導俗、肅清所部，總判府事。余府尹同。兼領本路兵馬都總管府事。車駕巡幸，則置留守同知、少尹、判官。惟留判不別置，以總判兼之。同知一員，從四品。掌通判府事。餘府同知同此。少尹一員，正五品。掌同同知。總管判官一員，從五品。掌紀綱總府眾務，分判兵案之事。府判一員，從五品。掌諮議參佐、糾正非違、紀綱眾務，分判吏部、工案事。推官二員，從六品。掌同府判，分判戶、刑案事，內戶推掌通檢推排簿籍。舊一員，大定五年增一員。知事，正八品。掌付事勾稽省署文牘、總錄諸案之事。都孔目官，女直司一員，漢人司一員，職同知事，掌監印、監受案牘。余都孔目官同此。不常置，省則吏目攝。六案司吏七十五人，內女直十五人，漢人六十人。司吏分掌六案，各置孔目官一員，掌呈覆糾正本案文書。餘分前後行，其他處應設十人以下、六人以上者，置孔目官三人，及置提點所處仍舊。女直司吏若十二人以上，分設六案，不及者設三案，五人以下設一案，通掌六案事。以上名充孔目官。知法三員，從八品。女直一員、漢人二員，掌律令格式、審斷刑名。抄事一人，掌抄事目、寫法狀，以前後行吏人選。公使百人。女直教授一員。東京、北京、上京、河東東西路、山東東西路、大名、咸平、臨潢、陝西統軍司、西南招討司、西北路招討司、婆速路、曷懶路、速頻、蒲與、胡裏改、隆州、泰州、蓋州並同此。皆置醫院，醫正一人，醫工八人。

諸京留守司

留守一員，正三品。帶本府尹兼本路兵馬都總管。同知留守事一員，正四品。帶同知本府尹兼本路兵馬都總管。副留守一員，從四品。帶本府少尹兼本路兵馬副都總管。留守判官一員，從五品。都總管判官一員，從五品。掌紀綱總府眾務、分判兵案之事。推官一員，從六品。掌同府判，分判刑案之事，上京兼管林木事。司獄一員，正八品。司吏。女直司吏，上京二十人，北京十三人，東京十人，南京、西京各五人。漢人司吏，三十萬戶以上六十人，二十五萬戶五十五人，十萬戶以上四十人，七萬戶以上三十五人，五萬戶以上三十人，三萬戶以上二十四人，不及萬戶十人。譯人，上京、北京各三人，東京、西京、南京各二人。通事二人。知法，女直、漢人各一員，南京漢人二員。抄事一人，掌抄錄事目、書寫法狀。公事百人。

京城門收支器物使。貞祐元年置，每城一面設一員。五年，南京隨門添設。舊有小都監，後省。正八品，十四員，戶部辟舉。開陽門、宣仁門、安利門、平化門、通遠門、宜照門、利川門、崇德門、迎秋門、廣澤門、順義門、迎朔門、順常門、廣智門，已上各門副尉兼職。貞祐五年制，乃罷小都監。十四門尉，從七品。副尉，正九品。

上京提舉皇城司提舉一員，從六品。同提舉一員，從七品。司吏一人。

南京提舉京城所提舉一員，正七品。同提舉一員，從七品。掌本京城壁及繕修等事，不常置。上京同此。管勾一員，正八品。掌佐繕治。受給官一員，掌收支之事。壕寨官一員，掌監督修造。

皇城使一員，正八品。副使一員，正九品。掌宮闕繕修之事，不常置。

管勾北太一宮，同樂園二員，正八品。掌守宮園繕修之事。

慶元宮小都監三員，掌鋪陳祭器諸物。余宮同。

花園小都監二員。

東京宮苑使一員。西京、北京同。

東京、西京禦容殿，閣門各二員，掌享祀禮數、鋪陳祭器。

東京萬甯宮小都監一員。

按察司

本提刑司，承安三年以上京、東京等提刑司並為一提刑使，兼宣撫使勸農採訪事，為官稱。副使、判官以兼宣撫副使、判官為名。複改宣撫為安撫，各設安撫判官一員、提刑一員，通四員。安撫司，掌鎮撫人民、譏察邊防軍旅、審錄重刑事。安撫判官則銜內不帶勸農採訪事，令專管千戶謀克。安撫使副內，差一員於咸平、一員於上京分司。承安四年罷咸平分司，使在上京、副在東京，各設簽事一員。承安四年改按察司，貞祐三年罷，止委監察採訪。

使一員，正三品。掌審察刑獄、照刷案牘、糾察濫官汙吏豪猾之人、私鹽酒麴並應禁之事，兼勸農桑，與副使、簽事更出巡案。副使，正四品。兼勸農事。簽按察司事，正五品。承安四年設。判官二員，從六品。大定二十九年設。明昌元年以陝西地闊，添一員。知事，正八品。承安三年，上京者兼經歷安撫司使。泰和八年十一月，省議以轉運司權輕，州縣不畏，不能規措錢谷，遂詔中都都轉運，依舊專管錢谷事，自余諸路按察使並兼轉運使，副使兼同知，簽按察並兼轉運副，添按察判官一員，為從六品。中都、西京路按察司官止兼西京路轉運司事。遼東路惟上京按察安撫使及簽事依舊署本司事。遼東轉運使兼按察副使，同知轉運使兼簽按察司事，轉運副使兼按察判官，添知事一員。知法二員，從八品。書史四人，書吏十人，抄事一人，公使四十人。右中都、西京並依此置。陝西、上京兩路設簽按察司事二員，上京簽安撫司事。

上京、東京等路按察司並安撫司。使，正三品。鎮撫人民、譏察邊防軍旅之事，仍專管猛安謀克，教習武藝及令本土純願風俗不致改易。副使二員，正四品。簽安撫司事，正五品。簽按察司事，正五品。知事兼安撫司事，正八品。知法四員，從八品。書史四人，上京、東京書吏十八人，女直十二人、漢人六人。中都、西京，女直五人，漢人五人。北京、臨潢，女直三人、漢人五人。南京，女直二人、漢人七人。山東，女直三人、漢人七人。大名，女直三人、漢人六人。抄事一人，公使十人。右按察使於上京、副使於東京各路設簽事一員，分司勾當。惟安撫司不帶「勸農」字，內知事於上京、自余並於兩處分減存設。

諸總管府

謂府尹兼領者。

都總管一員，正三品。掌統諸城隍兵馬甲仗，總判府事。同知都總管一員，從四品。掌通判府事，惟婆速路同知都總管兼來遠軍事兵馬。副都總管一員，正五品。所掌與同知同。總管判官一員，從六品。掌紀綱總府眾務，分判兵案之事。府判一員，從六品。掌紀綱眾務，分判戶、禮案，仍掌通檢推排簿籍。推官一員，正七品。掌同府判，分判工、刑案事。知法一員。司吏，女直，山東西路十五人，大名十四人，山東東路、咸平府、臨潢府各十二人，曷懶路、河北西路各十人，婆速路十一人，河北東路八人，河東南北路、京兆、慶陽、臨洮、鳳翔、延安各四人。漢人，戶十八萬以上四十二人，十五萬以上四十人，十三萬以上三十八人，十萬以上三十五人，七萬以上三十二人，五萬以上二十八人，三萬以上二十二人，不及三萬戶二十人，婆速路、曷懶路各二人。譯人，咸平三人，河北東西、山東東西、曷懶、大名、臨潢　各二人，餘各一人。通事，婆速、曷懶路高麗通事一人，臨潢北部通事一人，部落通事一人、小部落通事二人，慶陽府通事一人。抄事一人。公使八十人。臨潢別置移剌十三人。凡諸府置員並同，惟曷懶路無府事。

諸府

謂非兼總管府事者。

尹一員，正三品。同知一員，正四品。少尹一員，正五品。府判一員，從六品。掌紀綱眾務，分判吏、戶、禮案事，專掌通檢推排簿籍。推官一員，正七品。掌同府判兵、刑、工案事。府教授一員。知法一員。司吏，女直皆三人，漢人，若管十六萬戶四十人，十四萬以上三十八人，十二萬以上三十五人，十萬以上三十二人，七萬以上三十人，五萬以上二十五人，三萬戶以上二十人，不及三萬戶十七人。譯人一人，通事一人，抄事一人，公使七十人。

諸節鎮

節度使一員，從三品。掌鎮撫諸軍防刺，總判本鎮兵馬之事，兼本州管內觀察使事。其觀察使所掌，並同府尹兼軍州事管內觀察使。同知節度使一員，正五品。通判節度使事，兼州事者仍帶同知管內觀察使。副使一員，從五品。節度判官一員，正七品。掌紀綱節鎮眾務、僉判兵馬之事，兼判兵、刑、工案事。觀察判官一員，正七品。掌紀綱觀察眾務，僉判吏、戶、禮案事，通檢推排簿籍。知法一員，州教授一員，司獄一員，正八品。司吏，女直，隆州十四人，蓋州十二人，泰州十一人，速頻、胡裏改各十人，蒲與八人，平、宗、懿、定、衛、萊、密、滄、冀、邢、同、雄、保、兗、邠、涇、朔、奉聖、豐、雲內、許、徐、鄧、鞏、鄜、全、肇各三人，餘各二人。漢人，依府尹數例。譯人一人，通事二人，抄事一人。公使人，上鎮七十、中六十五、下六十人，惟蒲與、胡裏改、速頻各二十人。曷速館路、蒲與路、胡裏改路、速頻路四節鎮，省觀察判官而無州事。

諸防禦州

防禦使一員，從四品。掌防捍不虞、禦制盜賊，余同府尹。同知防禦使事一員，正六品。掌通判防禦使事。判官一員，正八品。掌簽判州事，專掌通檢推排簿籍。知法，從九品。州教授一員。司軍，從九品。軍轄兼巡捕使，從九品。司吏，女直一人，漢人管戶五萬以上二十人，以率而減。譯人一人，通事一人，抄事一人。公使，上州六十人、中五十五人、下五十人。

諸刺史州

刺史一員，正五品。掌同府尹兼治州事。同知一員，正七品。通判州事。判官一員，從八品。簽判州事，專掌通檢推排簿籍。司軍，從九品。知法一員。軍轄兼巡捕使，從九品。司吏，女直，韓、慶、信、灤、薊、通、澄、複、沈、貴德、涿、利、建州、來遠軍各三人，餘各二人。抄事一人。公使，上州五十、中四十五、下四十。惟來遠軍同下州，省同知。凡諸州以上知印，並於孔目官內輪差，運司押司官並同。無孔目官，以上各司吏充，司、縣同此。

諸京警巡院

使一員，正六品。掌平理獄訟、員警別部，總判院事。副一員，從七品。掌警巡之事。判官二員，正九品。掌檢稽失，簽判院事。司吏，女直，中都三人，上、東、西三京各二人，餘各一人。漢人，中都十五人，南京九人，西京八人，東京六人，北京五人，上京四人。惟東、西、北、上京無副使。

諸府節鎮錄事司

錄事一員，正八品。判官一員，正九品。掌同警巡使。司吏，戶萬以上設六人，以下為率減之。凡府鎮二千戶以上則依此置，以下則止設錄事一員，不及百戶者並省。

諸防刺州司候司

司候一員，正九品。司判一員，從九品。司吏、公使七人。然亦驗戶口置。

赤縣

謂大興、宛平縣。令一員，從六品，掌養百姓、按察所部、宣導風化、勸課農桑、平理獄訟、捕除盜賊、禁止游惰，兼管常平倉及通檢推排簿籍，總判縣事。丞一員，正八品。掌貳縣事。主簿一員，正九品。掌同縣丞。尉四員，正八品。專巡捕盜賊。余縣置四尉者同此。司吏十人，內一名取識女直、漢字者充。公使十人。

次赤縣

又曰劇縣。令一員，正七品。丞一員，正九品。主簿一員，正九品。尉一員，正九品。

諸縣

令一員，從七品。丞一員，正九品。主簿一員，正九品。尉一員，正九品。凡縣二萬五千戶以上為次赤、為劇，二萬以上為次劇，在諸京倚郭者曰京縣。自京縣而下，以萬戶以上為上，三千戶以上為中，不滿三千為下。中縣而下不置丞，以主簿與尉通領巡捕事。下縣則不置尉，以主簿兼之。中縣司吏八人，下縣司吏六人，公使皆十人。

諸知鎮、知城、知堡、知寨

皆從七品。其設公使皆與縣同，惟驗戶口置司吏。

諸司獄

司獄一員，正九品。提控獄囚。司吏一人。公使二人。典獄二人，防守獄囚門禁啟閉之事。獄子，防守罪囚者。

市令司

唯中都置。令一員，正八品。南遷以左、右警巡使兼。丞一員，正九品。掌平物價，察度量權衡之違式、百貨之估直。司吏四人、公使八人。

軍器庫

使一員，正八品。副使一員，從九品。掌甲胄兵仗。司吏二人。庫子，掌出納之數、看守巡護。中都、南京依此置，西京省副使，北京惟副使，仍兼八作使。隨府節鎮設使、副，若軍器兼作院，軍資兼軍器庫，及防刺郡，則置都監一員，以軍資監兼者如舊。

作院

使一員，副使一員，掌監造軍器，兼管徒囚，判院事。都監一員，掌收支之事。牢長，監管囚徒及差設牢子。中都、南京依此置，仍加「都」字。南京省都監一員，東京、西京置使或副一員，上京並省。隨府節鎮作院使副，並以軍器使副兼之。其或置一員，或以軍資庫兼之，若元設甲院都監處，並薊州專設使副者，並仍舊。

都轉運司

使，正三品。掌稅賦錢谷、倉庫出納、權衡度量之制。同知，從四品。副使，正五品。都勾判官，從六品。紀綱眾務、分判勾案，惟南京勾判兼上林署丞。戶籍判官二員，從六品。舊止一員，承安四年增置一員，不許別差，專管拘收征克等事。支度判官二員，從六品。掌勾判、分判支度案事。鹽鐵判官一員，從六品。都孔目官二員，勾稽文牘。知法二員，從八品。都勾案、戶籍案、鹽鐵案、支度案、開拆案司吏，女直八人，漢人九十人。抄事一人，譯史三人，通事一人，押遞五十人，監運諸物公使八十人。惟中都路置都轉運司，余置轉運司，省戶、度判官各一員。南京、西京、北京、遼東、山東西路，河北東路則置女直知法、漢知法各一員。山東東路、河東南路北路、河北西路、陝西東西路則置漢知法一員。餘官皆同中都置。女直司，司吏，遼東路十人，西京、北京、山東西路各五人，余路皆四人。譯史，遼東路三人，餘各二人。通事各一人。漢人司，司吏，課額一百八十萬貫以上者五十人，百五十萬貫以上四十五人，百二十萬貫以上四十人，九十萬貫以上三十五人，六十萬貫以上三十人，三十萬貫以上二十五人，不及三十萬貫二十人。公使人，各七十人。押遞，南京、山東東西路、河東南路、河北西路各五十人，西京、河東北路、河北東路各四十人，余路各三十人。

山東鹽使司，與寶坻、滄、解、遼東、西京、北京凡七司

使一員，正五品。他司皆同。副使二員，正六品。它司皆一員。判官三員，正七品。泰和作四員，寶坻、解州設二員，余司皆一員。掌幹鹽利以佐國用。管勾二十二員，正九品。寶坻、解、西京則設六員，北京、遼東、滄州則設四員。同管勾、都同監皆省。掌分管諸場發買收納恢辦之事。同管勾五員。都監八員。監、同各七員。知法一員。司吏二十二人，女直三人，漢人十九人。譯人一人，抄事、公使四十人，它司皆同。

中都都曲使司。酒使司、院務、稅醋使司，榷場兼酒使司附。使，從六品。副使，正七品。掌監知人戶醖造麯櫱，辦課以佐國用。餘酒使監醖辦課同此。都監二員，正八品。掌簽署文簿、檢視醖造。司吏四人，公使十人。凡京都及真定皆為都曲酒使司，設官吏同此。它處置酒使司，課及十萬貫以上者設使、副、小都監各一員，五萬貫以上者設使、副各一員，以上皆設司吏三人。三萬貫以上者設使及都監各一員，司吏二人。不及二萬貫者為院務，設都監、同監各一員。不及千貫之院務止設都監一員。其他稅醋使司、及榷場與酒稅相兼者，視課多寡設官吏，皆同此。諸酒稅使三萬貫以上者正八品，諸酒榷場使從七品，五萬貫以上副使正八品。

提舉南京路榷貨事，從六品。

中都都商稅務司。使一員，正八品。副使一員，正九品。正大元年升為從七品。掌從實辦課以佐國用。都監一員，從九品。掌簽署文簿、巡察匿稅。司吏四人，公使十人，余置官吏同酒使司。

中都廣備庫。使一員，從七品。副使一員，從八品。判官一員，正九品。掌匹帛顏色，油漆諸物出納之事。攢典四人。庫子十四人，內十二人收支，二人應辦。掌排數出納、看守巡護之事，與庫官通管。

永豐庫。鍍鐵院都監隸焉。使一員，從七品。副使一員，從八品。判官一員，正九品。掌泉貨金銀珠玉出納之事。攢典三人。庫子十二人，內十人收支，二人應辦。凡歲收二十五萬貫者置庫子十人，不及二萬貫者置二人。鍍鐵院都監二員，管勾生熟鐵釘線。攢典一人。京、府、鎮、通州並依此置，判官、都監皆省。或兼軍器並作院，或設使若副一員。防刺郡設都監一員，仍兼軍器庫。

南京交鈔庫。使一員，正八品。副使一員，正九品。掌出入錢鈔兌便之事。攢典二人，攢寫計帳、類會合同。庫子八人，掌受納錢數、辨驗交鈔、毀舊主簿曆。

中都流泉務。大定十三年，上謂宰臣曰：「聞民間質典，利息重者至五七分，或以利為本，小民苦之。若官為設庫務，十中取一為息，以助官吏廩給之費，似可便民。卿等其議以聞。」有司奏於中都、南京、東平、真定等處並置質典庫，以流泉為名，各設使、副一員。凡典質物，使、副親評價直，許典七分，月利一分，不及一月者以日計之。經二周年外，又逾月不贖，即聽下架出賣。出帖子作寫質物人姓名，物之名色，金銀等第分兩，及所典年月日錢貫，下架年月之類。若亡失者，收贖日勒合幹人，驗元典官本，併合該利息，陪償入官外，更勒庫子，驗典物日上等時估償之，物雖故舊，依新價償。仍委運司佐貳幕官識漢字者一員提控，若有違犯則究治。每月具數申報上司。大定二十八年十月，京府節度州添設流泉務，凡二十八所。明昌元年，皆罷之。二年，在都依舊存設。使一員，正八品。副使一員，正九品。掌解典諸物、流通泉貨。勾當官一員。攢典二人。

中都店宅務。管勾四員，正九品。各以二員分左右廂，掌官房地基，徵收官錢、檢料修造摧毀房舍。攢典，左右廂各五人，掌徵收及檢料修造房屋之事。庫子，左右廂各三人。催錢人，左右廂各十五人，又別設左廂平樂樓花園子一名，右廂館子四人。

南京店宅務同。

中都左右廂別貯院。使一員，從八品。副使一員，正九品。判官，從九品。掌拘收退樸等物及出給之事。攢典、庫子，同前。

中都木場。使一員，從八品。副使一員，判官一員，皆正九品。掌拘收材木諸物及出給之事。司吏一人，庫子四人，花料一人，木匠一人。

中都買物司。使一員，從八品。副使一員，正九品。掌收買官中所用諸物。都監四員，從九品。掌支應等事。司吏二人。

京兆府司竹監。管勾一員，從七品。掌耨養竹園采斫之事。司吏一人，監兵百人，給耨養采斫之役。

諸綾綿院。置於真定、平陽、太原、河間、懷州。使一員，正八品。副使一員，正九品。掌織造常課匹段之事。

規措京兆府、耀州、三白渠公事。規措官，正七品。掌灌溉民田。點檢渠堰官一員，掌點檢啟閉涇陽等縣渠堰。司吏三人。

漕運司。提舉一員，正五品。景州刺史兼領。掌河倉漕運之事。同提舉一員，正六品。勾當官，從八品。掌催督起運綱船。司吏六人，分掌課使、起運兩科，各設孔目官，前後行各一人。儤使科，掌吏、戶、禮案。起運科，掌兵、刑、工案。公使八十一人，押綱官七十六人。景州依此置。肇州以提舉兼本州同知，同提舉兼州判。

諸倉。使，正八品。副使，正九品。掌倉廩畜積、受納租稅、支給祿廩之事。攢典，掌收支文曆、行署案牘。歲收一萬石以上設二人。倉子，掌斛鬥盤量、出納看守之事。

草場。使，副使，掌儲積受給之事。攢典二人。場子，掌積垛、出納、看守、巡護之事，歲收五萬以上設四人。中都、南京、歸德、河南、京兆、鳳翔依此置。西京省副使，餘京節鎮科設使副一員，防刺仍舊，置都監一員。

南京諸倉監支納官、草場監支納官，正八品。

南京提控規運柴炭場。使，從五品。副使，正六品。

京西規運柴炭場。使，從八品。副使，正九品。

諸總管府節鎮兵馬司

都指揮使一員，正五品。巡捕盜賊，提控禁夜，糾察諸博徒、屠宰牛馬，總判司事。副都指揮使二員，正六品。貳使職，通判司事，分管內外，巡捕盜賊。軍典十二人，掌本庫名籍、差遣文簿、行署文書、巡捕等事，餘軍典同此。司吏一人，譯人一人，公使十人。指揮使一員，從六品。鈐轄四都之兵以屬都指揮使，專署本指揮使事。軍使一員，正七品。指揮之職，左右什將各一人，共管一都。軍典二人，營典一人，左、右承局各一人，左、右押官各一人。以上軍員每百人為一指揮使，各一員分四都，每都設左右什將、承局、押官各一。若人數不及，附近相合者，並依上置。如無可相合者，三百人以上為一指揮，二百人以上止設指揮使，一百人止設軍使，仍每百人以上立為一都，不及百人設什將、承局、押官各一。其指揮下軍使，什將下軍典、營典、各同此置。惟北京、西京止設使、副各一員。

諸府鎮都軍司

都指揮使一員，正七品。節鎮軍都指揮使則從七品。掌軍率差役、巡捕盜賊，總判軍事，仍與錄事同管城隍。軍典二人，公使六人，凡諸府及節鎮並依此置。

諸防刺州

軍轄一員，掌同都軍，兼巡捕，仍與司候同管城壁。軍典二人。

諸府州

兵馬鈐轄一員，從六品。掌巡捕盜賊。若有盜，則總押隨處巡尉，並力擒捕。司吏二人。京兆、咸平、濟南、鳳翔、萊、密、懿、鞏州並依此置。惟京兆、咸平府置兵馬都鈐轄，餘並省。

諸巡檢

中都東北都巡檢使一員，正七品。通州置司，分管大興、漷陰、昌平、通、順、薊、盈州界盜賊事。司吏一人，掌行署文書。馬軍十五人，於武衛馬軍內選少壯熟閑弓馬人充。

西南都巡檢一員，正七品。良鄉縣置司，分管良鄉、宛平、安次、永清縣並涿、易州界盜賊事。

諸州

都巡檢使各一員，正七品。副都巡檢使各一員，正八品。司吏各一人。右宿、泗、唐、鄧、察、亳、陳、穎、德、華、河、隴、泰等州並西北路依此置，餘不加「使」字。

散巡檢，正九品。內泗州以管勾排岸兼之。皆設副巡檢一員，為之佐。右地險要處置司。唐、鄧、宿、泗、穎、壽、蔡等州及緣邊二十五處置。大定二十二年，廣寧府大斧山置巡檢司。明昌五年七月，升蔡州劉輝村置巡檢。

潼關。關使兼譏察官，正七品。掌關禁、譏察奸偽及管鑰啟閉。副譏察，正九品。掌任使之事。司吏二人，女直、漢人各一。

居庸關、紫荊關、通會關、會安關及他關。皆設使，從七品。

大慶關。管勾河橋官兼譏察事一員，正八品。掌解系浮橋、濟渡舟楫、巡視河道、修完埽岸、兼率埽兵四時功役、栽植榆柳、預備物料、譏察奸偽等事。同管勾一員。司吏二人，女直、漢人各一人。九鼎、大陽津渡，惟置譏察官一員。

孟津渡。譏察一員，正八品。掌譏察奸偽。副譏察一員，正九品。司吏二人。

提舉譏察使，正五品。副使，從五品。陝西一員，河南二員。南遷置譏察使，從七品。副使，正八品。南遷後，陝西置於秦州，河南置於唐、鄧、息、壽、泗五州。

提舉秦、藍兩關，提舉，從五品。同提舉，正六品。南遷後置。

提舉三門，集津南北岸，正六品。南遷後置。

沿淮譏察使，從五品。

管勾泗州兼排岸巡檢，正九品。

諸邊將

正將一員，正七品。掌提控部保將、輪番巡守邊境。副將一員，正八品。部將一員，正九品。輪番巡守邊境。隊將，正九品。鄜延九將，慶陽十將，臨洮十四將，鳳翔十六將，河東三將，並依此置。

統軍司河南、山西、陝西，益都

使一員，正三品。督領軍馬、鎮攝封陲、分營衛、視察奸。副統軍一員，正四品。判官一員，從五品。紀綱庶務，簽判司事。大定九年置。知事一員，從七品。知法二員，從八品。女直、漢人各一。書史十三人，女直八人。漢人五人，掌行署文牘、上名監印。守當官四人，譯書四人，通事一人，抄事一人，公使五十人。河南依此置，山東不設判官，知法以益都府知法兼之。

招討司

三處置，西北路、西南路、東北路。使一員，正三品。副招討使二員，從四品。招懷降附、征討攜離。判官一員，從六品，紀綱職務、簽判司事。勘事官一員，從七品。知事一員，正八品。知法二員，從八品。女直、漢人各一。司吏十九人。譯人三人。通事六人，內諸部三人、河西一人。移剌三十人，以上各充都管。抄事一人。公使五十人。西北路增勘事官一員。東北路不置漢人知法。

諸猛安

謀克隸焉。

猛安，從四品。掌修理軍務、訓練武藝、勸課農桑，餘同防禦。司吏四人，譯一人，撻馬、差役人數並同舊例。

諸謀克

從五品。掌撫輯軍戶、訓練武藝。惟不管常平倉，余同縣令。女直司吏一人，譯人一人，撻馬。

諸部族節度使

節度使一員，從三品。統制各部，鎮撫諸軍，餘同州節度。副使一員，從五品。判官一員。知法一員。司吏四人，女直、漢人各半。通事一人，譯人一人，撻馬。右部羅火部族、土魯渾部族並依此置。

諸颭

詳穩一員，從五品。掌守戍邊堡，余同謀克。皇統八年六月，設本班左右詳穩，定為從五品。麼忽一員，從八品。掌貳詳穩。司史三人，習尼昆，掌本颭差役等事。撻馬，隨從也。咩颭、唐古颭、移剌颭、木典颭、骨典颭、失魯颭並依此置。惟失魯颭添設譯人一名。《士民須知》某年有慈謨典颭、胡都颭、霞馬颭，無失魯颭、移典颭。

諸移裏堇司

移裏堇一員，從八品。分掌部族村寨事。司吏，女直一人、漢人一人。習尼昆，掌本颭差役等事，撻馬。右土魯渾部族南北移裏堇司依此置。部羅火部族左右移裏堇司置女直司吏一人。

諸禿裏

禿裏一員，從七品。掌部落詞訟、防察違背等事。女直司吏一人，通事一人。

諸群牧所

又國言謂烏魯古。提控諸烏魯古一員，正四品。明昌四年置。是年以安遠大將軍尚廄局使石抹貞兼慶州刺史為之，設女直司吏三人，譯一人，通事一人。使一員，從四品。國言作烏魯古使。副使一員，從六品。掌檢校群牧畜養蕃息之事。判官一員，正八品。掌簽判本所事。知法一員，從八品。女直司吏四人，譯人一人，撻馬十六人，使八人，副五人，判三人。又設埽穩脫朵，分掌諸畜，所謂牛馬群子也。惟板底因、烏解、忒恩、蒲鮮群牧依此置。

卷五十八 志第三十九 百官四

符制 印製 鐵券 官誥 百官俸給

符制

初，穆宗之前，諸部長各刻信牌，交互馳驛，訊事擾人。太祖獻議，自非穆宗之命，擅制牌號者置重法。自是，號令始一。收國二年九月，始制金牌，後又有銀牌、木牌之制。蓋金牌以授萬戶，銀牌以授猛安，木牌則謀克、蒲輦所佩者也。故國初與空名宣頭付軍帥，以為功賞。

遞牌，即國初之信牌也。至皇統五年三月，複更造金銀牌，其制皆不傳。大定二十九年，制綠油紅字者，尚書省文字省遞用之。硃漆金字者，敕遞用之。並左右司掌之，有合遞文字，則牌送各部，付馬鋪轉遞，日行二百五十裏。如台部別奉聖旨文字，亦給如上制。

虎符之制，承安元年制。以禮官言，漢與郡國守相為銅虎符，唐以銅魚符，起軍旅、易守長等用之。至是，斟酌漢、唐典故，其符用虎，並五左一右，左者留御前，以侍臣親密者掌之，其右付隨路統軍司、招討司長官主之，闕則次官主之。若發兵三百人以上及徵兵、召易本司長貳官，從尚書省奏請左第一符，近侍局以囊封付主奏者，尚書備錄聖旨，與符以函同封，用尚書省印記之，皆專使帶牌馳送至彼。主符者視其封，以右符勘合，然後奉行，若一有參差者，不敢承用。主者複用囊封貯左符，上用職印，具發兵狀與符以本司印封，即日還付使者，送尚書省以進，乃更其封，以付內掌之人。若複有事，左符以次出，周而復始，仍各置曆注付受日月。若盜賊急速不容先陳者，雖三百人以上，其掌兵官司亦許給付，隨即言上，詔即施行之。貞祐三年，更定樞密院用鹿符，宣撫司用魚符，統軍司用虎符。若發銀牌，若省付部及點檢司者，左右司用匣封印，驗封交受。若發於他處，並封題押，以匣貯之。

印製

太子之寶。大定二十二年，世宗幸上京。鑄「守國之寶」以授皇太子。二十八年，世宗不豫，以皇太孫攝政，鑄「攝政之寶」。貞祐三年十二月，以皇太子守緒控制樞密院，詔以金鑄「撫軍之寶」，如世宗時制，於啟稟之際用之。

百官之印。天會六年，始詔給諸司，其前所帶印記無問有無新給，悉上送官，敢匿者國有常憲。至正隆元年，以內外官印新舊名及階品大小不一，有用遼、宋舊印及契丹字者，遂定製，命禮部更鑄焉。三師、三公、親王、尚書令並金印，方二寸，重八十兩，駝紐。一字王印，方一寸七分半，金鍍銀，　重四十兩，鍍金三字。諸郡王印，方一寸六分半，金鍍銀，重三十五兩，鍍金三字。國公無印。一品印，方一寸六分半，金鍍銀，重三十五兩，鍍金三字。二品印，方一寸六分，金鍍銅，重二十六兩。東宮三師、宰執與郡王同。三品印，方一寸五分半，銅，重二十四兩。四品印，方一寸五分，銅，重二十兩。五品印，方一寸四分，銅，重二十兩。六品印，一寸三分，銅，重十六兩。七品印，一寸二分，銅，重十六兩。八品印，一寸一分半，銅，重十四兩。九品印，一寸一分，銅，重十四兩。凡硃記，方一寸，銅，重十四兩。

天德二年行尚書省以其印小，遂命擬尚書省印小一等改鑄。大定二十四年二月，鑄行尚書省、禦史台、並左右三部印，以從幸上京。泰和元年八月，安國軍節度使高有鄰言：「本州所掌印三：曰'安國軍節度使之印'；曰'邢州觀察使印'，吏、戶、禮案用之；曰'邢州之印'，兵、刑、工案用之。以名實不正，乞改鑄。」宰臣奏謂：「節度使專行之事自當用節度使印，觀察使亦如之，其六曹提點所軍兵民訟，則當用本州印，著為定製。」上從之。泰和八年閏四月，敕殿前都點檢司，依總管府例鑄印，以「金」、「木」、「水」、「火」、「土」五字為號，如本司差人則給之。

鐵券

以鐵為之，狀如卷瓦。刻字畫襴，以金填之。外以禦寶為合，半留內府，以賞殊功也。

官誥

親王，紅遍地雲氣翔鸞錦褾，金鸞五色羅十五幅，寶裝犀軸。一品，紅遍地雲鶴錦褾，金雲鶴五色羅十四幅，犀軸。二品、三品，紅遍地龜蓮錦褾，素五色綾十二幅，玳瑁軸。四品、五品，紅遍地水藻戲鱗錦褾，大白綾十幅，銀里間鍍軸，元牙軸承安四年改之，大安二年複改為金縷角軸。六品、七品，紅遍地草錦褾，小白綾八幅，角軸，大安加銀縷。公主、王妃與親王同。郡主、縣主、夫人，紅遍地瑞蓮鸂氵鶒錦褾，金蓮鸂氵鶒五色羅十五幅。郡王夫人、國夫人，紅遍地芙蓉花錦褾，金花五色綾十二幅，玳瑁軸。縣君、孺人、鄉君，紅遍地雜花錦褾，素五色小綾十幅，銀里間鍍軸。軸之制，如徑二寸餘大錢貫樞之，兩端複以犀象為鈿以轄之，可圓轉如輪。金格，一品，紅羅畫雲氣盤龍錦褾，金龍五色羅十七幅，寶裝玉軸。二品，翔鳳褾，金鳳羅十六幅，犀軸。三品、四品，盤鳳褾，金鳳羅十五幅。五品，翔鸞錦褾，金鸞羅十四幅。以上幅皆用五色羅，軸皆用犀。六品，禦仙花錦褾，金花五色綾十二幅。七品、八品、九品，太平花錦褾，金花五色小綾十幅。軸皆用玳瑁。凡褾皆紅，幅皆五色。夫人以上制授，餘敕授，皆給本色錦囊。

百官俸給

正一品：三師，錢粟三百貫石，曲米麥各五十稱石，春衣羅五十匹，秋衣綾五十匹，春秋絹各二百匹，綿千兩。三公，錢粟二百五十貫石，曲米麥各四十稱石，春衣羅四十匹，秋衣綾四十匹，春秋絹各一百五十匹，綿七百兩。親王、尚書令，錢粟二百二十貫石，曲米麥各三十五稱石，春衣羅三十五匹，秋衣綾三十五匹，春秋絹各一百二十匹，綿六百兩。皇統二年，定製，皇兄弟及子封一字王者為親王，給二品俸，餘宗室封一字王者以三品俸給之。天德二年，以三師、宰臣以下有以一官而兼數職者，及有親王食其祿而複領他事者，前此並給以俸，今宜從一高，其兼職之俸並不重給。至大定二十六年，詔有一官而兼數職，其兼職得罪亦不能免，而無廩給可乎。遂以職務煩簡定為分數，給兼職之俸。從一品：左右丞相、都元帥、樞密使、郡王、開府儀同，錢粟二百貫石，曲米麥各三十稱石，春秋衣羅綾各三十匹，絹各一百匹，綿五百兩。平章政事，錢粟一百九十貫石，曲米麥各二十八稱石，春羅秋綾各二十五匹，絹各九十五匹，綿四百五十兩。大宗正，錢粟一百八十貫石，曲米麥各二十五稱石，羅綾同上，絹各九十匹，綿四百兩。

正二品：東宮三師、副元帥、左右丞，錢粟一百五十貫石。曲米麥各二十二稱石，春羅秋綾各二十二匹，絹各八十匹，綿三百五十兩。從二品：錢粟一百四十貫石，曲米麥各二十稱石，春羅秋綾各二十匹，絹各七十五匹，綿三百兩。同判大宗正，錢粟一百二十貫石，曲米麥各十八稱石，春羅秋綾各十八匹，絹各七十匹，綿二百五十兩。

正三品：錢粟七十貫石，曲米麥各十六稱石，春羅秋綾各十二匹，絹各五十五匹，綿二百兩。外官，錢粟一百貫石，曲米麥各十五稱石，絹各四十匹，綿二百兩，公田三十頃。統軍使、招討使、副使，錢粟八十貫石，曲米麥十三稱石，絹各三十五匹，綿百六十兩，公田二十五頃。都運、府尹，錢粟七十貫石，曲米麥十二稱石，絹各三十匹，綿百四十兩。天德二年，省奏：「職官公田歲入有數，前此百姓各隨公宇就輸，而吏或貪冒，多取以傷民。宜送之官倉，均定其數，與月俸隨給。」從三品：錢粟六十貫石，曲米麥各十四稱石，春秋衣羅綾各十匹，絹各五十匹，綿百八十兩。外官，錢粟六十貫石，曲米麥各十稱石，絹各二十五匹，綿一百二十兩，公田二十一頃。皇統元年二月，詔諸官、職俱至三品而致仕者，俸祿、傔人，各給其半。

正四品：錢粟四十五貫石，曲米麥各十二稱石，春秋衣羅綾各八匹，絹各四十匹，綿一百五十兩。外官，錢粟四十五貫石。副統軍，錢粟五十貫石，絹各二十二匹，綿八十兩，職田十七頃。餘同下：曲米麥各八稱石，絹各二十匹，綿七十兩，公田十五頃，許帶酒三十瓶、鹽三石。從四品：錢粟四十貫石，曲麥米各十稱石，春秋羅綾各六匹，絹各三十匹，綿一百三十兩。外官，錢粟四十貫石，曲米麥各七稱石，絹各十八匹，綿六十兩，公田十四頃。猛安，錢粟四十八貫石，餘皆無。烏魯古使，同，無職田。大定二十年，詔猛安謀克俸給，令運司折支銀絹。省臣議：「若估粟折支，各路運司儲積多寡不均，宜令依舊支請牛頭稅粟。如遇凶年盡貸與民，其俸則於錢多路府支放，錢少則支銀絹亦未晚也。」從之。

正五品：錢粟三十五貫石，曲米麥各八稱石，春秋衣羅綾各五匹，絹各二十五匹，綿一百兩。外官，刺史、知軍、鹽使、錢粟三十五貫石，曲米麥各六稱石，絹各十七匹，綿五十五兩，公田十三頃。余官，錢粟三十貫石，曲米麥同上，絹各十六匹，綿五十兩，職田十頃。從五品：錢粟三十貫石，曲米麥六稱石，春秋羅綾各五匹，絹各二十匹，綿八十兩。外官，錢粟二十五貫石，曲米麥各四稱石，絹各十匹，綿四十兩，公田七頃。謀克，錢粟二十貫石，餘皆無。喬家部族都鈐轄，無職田。

正六品：錢粟二十五貫石，麥五石，絹各十七匹，綿七十兩。外官與從六品，皆錢粟二十貫石，曲米麥三稱石，絹各八匹，綿三十兩，公田六頃。從六品：錢粟二十二貫石，麥五石，春秋絹各十五匹，綿六十兩。烏魯古副使，同，無職田。

正七品：錢粟二十二貫石，麥四石，衣絹各一十二匹，綿五十五兩。外官，諸同知州軍、都轉運判、諸府推官、諸節度判、諸觀察判、諸京縣令、諸劇縣令、提舉南京京城、規措渠河官、諸都巡檢、諸酒麴鹽稅副、諸正將、錢粟一十八貫石，曲米麥各二稱石，春秋衣絹各七匹，綿二十五兩。諸司屬令、諸府軍都指揮，俸同上，無職田。潼關使，錢粟一十八貫石，曲米麥各一稱石，衣絹各六匹，綿三十兩，無職田。從七品：錢粟一十七貫石，麥四石，衣絹各一十匹，綿五十兩。外官、統軍司知事，錢粟一十七貫石，麥四石，衣絹各一十匹，綿五十兩。諸鎮軍都指揮使，錢粟一十八貫石，曲米麥各二稱石，衣絹各七匹，綿二十五兩。諸招討司勘事官、諸縣令、諸警巡副、京兆府竹監管勾、五品鹽使司判、諸部禿裏、同提舉上京皇城司、同提舉南京京城所、黃河都巡河官、諸酒稅榷場使，錢粟一十七貫石，曲米麥各二稱石，衣絹各七匹，綿二十五兩，職田五頃。會安關使，諸知鎮城堡寨，錢粟一十五貫石，曲米麥各一稱石，衣絹各六匹，綿二十兩，職田四頃。

正八品：朝官，錢粟一十五貫石，麥三石，衣絹各八匹，綿四十五兩。外官，市令、諸錄事、諸防禦判、赤縣丞、諸劇縣丞、崇福埽都巡河官、諸酒稅使、醋使、榷場副、諸都巡檢，錢粟一十五貫石，曲米麥各一稱石，衣絹各六匹，綿二十兩，職田四頃。烏魯古判官，俸同上，無職田。按察司知事、大興府知事、招討司知事、諸副都巡檢使，錢粟一十三貫石，曲米麥各一稱石，衣絹各六匹，綿二十兩，職田二頃。諸司屬丞，俸同上，無職田。諸節鎮以上司獄、諸副將，錢粟一十三貫石，衣絹各三匹，綿一十兩，職田二頃。南京京城所管勾、京府諸司使管勾、河橋諸關渡譏察官、同樂園管勾、南京皇城使、通州倉使，錢粟一十二貫石，衣絹各三匹，綿一十兩。節鎮諸司使、中運司柴炭場使，錢粟一十貫石，衣絹各二匹，綿八兩。從八品：朝官，錢粟一十三貫石，麥三石，衣絹各七匹，綿四十兩。外官，南京交鈔庫使、諸統軍按察司知法，錢粟一十三貫石，麥三石，衣絹各七匹，綿四十兩。諸州軍判官、諸京縣丞、諸次劇縣丞、諸三品鹽司判官、漕運司管勾，永豐廣備庫副使、左右別貯院木場使，錢粟一十三貫石，曲米麥各一稱石，衣絹各六匹，綿二十兩，職田三頃。諸麼忽、諸移裏堇，錢粟一十三貫石，麥二石，衣絹各五匹，綿一十五兩，職田三頃。

正九品：朝官，錢粟一十二貫石，麥二石，衣絹各六匹，綿三十五兩。外官，南京交鈔庫副，錢粟一十二貫石，麥二石，衣絹六匹，綿三十五兩。諸警巡判官，錢粟一十三貫石，曲米麥各一稱石，衣絹六匹，綿一十兩，職田三頃。諸縣丞、諸酒稅副使，錢粟一十二貫石，麥一石五鬥，衣絹各五匹，綿一十七兩，職田三頃。市丞、諸司候、諸主簿、諸錄判、諸縣尉、散巡河官、黃河埽物料場官，錢粟一十二貫石，麥一石，衣絹各三匹，綿一十兩，職田二頃。管勾泗州排岸兼巡檢、副都巡檢、諸巡檢，俸例同上，並無麥及職田。諸鹽場管勾、左右別貯院木場副、永豐廣備庫判，錢粟一十二貫石，衣絹各三匹，綿一十兩，職田二頃。諸部將、隊將，錢粟一十二貫石，麥一石，衣絹各三匹，綿一十兩，職田二頃。店宅務管勾，錢粟一十二貫石，綿絹同上。京府諸司副、南京皇城副、通州倉副、同管勾河橋、諸副譏察，錢粟一十一貫石，衣絹各二匹，綿八兩。諸州軍司獄，錢粟一十一貫石，衣絹各二匹，綿八兩，職田二頃。節鎮諸司副、中運司柴炭場副，錢粟一十貫石，衣絹各二匹，綿八兩。從九品：朝官，錢粟一十貫石，麥二石，衣絹各五匹，綿三十兩。外官，諸教授，錢粟一十二貫石，麥一石，衣絹各三匹，綿一十兩，職田二頃。三品以上官司知法，錢粟一十貫石，麥一石，衣絹各三匹，綿一十兩。司候判官，錢粟一十貫石，衣絹各二匹，綿八兩，職田二頃。諸防次軍轄，俸同上，無職田。諸榷場同管勾、左右別貯院木場判，錢粟一十貫石，衣絹各三匹，綿六兩。諸京作院都監、通州倉判、五品以上官司知法，錢粟九貫石，衣絹各二匹，綿六兩。諸府作院都監、諸埽物料場都監，錢粟八貫石，衣絹各一匹，綿六兩。諸節鎮作院都監、諸司都監，錢粟八貫石，衣絹各二匹。諸司同監，錢粟七貫石，絹同上。陝西東路德順州世襲蕃巡檢，分例月支錢粟一十貫石，衣絹各二匹，綿一十兩。陝西西路原州世襲蕃巡檢，月支錢二貫三百九十文，米四石五鬥，絹三匹。河東北路葭州等處世襲蕃巡檢，月支錢粟一十貫石，絹二匹，綿一十兩。

宮闈歲給。太后、太妃宮，每歲各給錢二千萬，彩二百段，絹千匹，綿五千兩。諸妃，歲給錢千萬，彩百段，絹三百匹，綿三千兩。嬪以下，錢五百萬，彩五十段，絹二百匹，綿二千兩。貞元元年，妃、嬪、婕妤、美人、及供膳女侍、並仙韶、長春院供應人等，歲給錢帛各有差。

凡內職，貞祐之制，正一品，歲錢八千貫，幣百段，絹五百匹，綿五千兩。正二品，歲錢六千貫，幣八十段，絹三百匹，綿四千兩。正三品，歲錢五千貫，幣六十段，絹二百匹，綿三千兩。正四品，歲錢四千貫，幣四十段，絹百五十匹，綿二千兩。正五品，尚宮夫人，歲錢二千貫，幣二十段，絹百匹，綿千兩。尚宮左右夫人至宮正夫人，錢千五百貫，幣十九段，絹九十匹，綿九百兩。寶華夫人以下至資明夫人，錢千貫，幣十八段，絹八十匹，綿八百兩。有大、小令人，大、小承禦，大、小近侍，俸各異。正六品，尚儀禦侍以下，錢五百貫，幣十六段，絹五十匹，綿二百兩。正七品，司正禦侍以下，錢四百貫，幣十四段，絹四十匹，綿百五十兩。正八品，典儀禦侍以下，錢三百貫，幣十二段，絹三十匹，綿百兩。正九品，掌儀禦侍以下，錢二百五十貫，幣十段，絹二十六匹，綿百兩。

百司承應俸給。省令史、譯史、錢粟一十貫石，絹四匹，綿四十兩。省通事、樞密令史譯史，錢粟十二貫石，絹三匹，綿三十兩。樞密通事、六部禦史台令譯史，錢粟一十貫石，衣絹三匹，綿三十兩。六部等通事、誥院令史、國史院書寫、隨府書表、親王府祗候郎君、典客署引接書表，錢粟八貫石，絹二匹，綿二十兩。走馬郎君、一品子孫十貫石，內祗八貫石，班祗七貫石，並絹二匹，綿二十兩。護衛長，支正六品俸。長行，從六品俸。符寶郎、奉禦、東宮護衛長，錢粟十七貫石，絹八匹，綿四十兩。東宮護衛長行，十五貫石，絹四匹，綿四十兩。筆硯承奉、閣門祗候、侍衛親軍百戶，十二貫石，絹四匹，綿三十兩。妃護衛、奉職、符寶典書、東宮入殿小底，十貫石，絹三匹，綿三十兩，勒留則添二貫石。尚衣、奉禦、捧案、擎執、奉輦、知把書畫、隨庫本把、左右藏庫本把、儀鸞局本把、尚輦局本把、妃奉事，八貫石，絹三匹，綿三十兩。侍衛親軍五十戶，九貫石，絹三匹，綿三十兩。未系班，絹三匹，綿二十兩。長行，七貫石，絹二匹，綿二十兩。弩傘什將，八貫石。傘子，五貫石。太醫長行，八貫石，正奉上太醫，十貫石。副奉上，同。隨位承應都監，未及十五歲者六貫石，從八品七貫石，從七品八貫石，從六品九貫石，從五品十貫石，從四品十二貫石，止掌文書者添支三貫石，牌子頭等添支二貫石。司天四科人，九品六貫石，八品七貫石，六品九貫石，五品十貫石，四品十二貫石，止教授管勾十貫石，學生錢三貫、米五鬥。典客、書表，八貫石，絹二匹，綿二十兩。東宮筆硯，六貫石。尚廄獸醫，秘書監楷書，六貫石。秘書琴棋等待詔，七貫石。駝馬牛羊群子、擠酪人，皆三貫石。

諸使司都監食直，二十萬貫以上六十貫，十萬貫已上五十貫，五萬貫已上四十貫，三萬貫已上三十貫，二萬貫已上二十五貫。諸院務監官食直，五千貫已上監官二十貫、同監十五貫，二千貫已上監官十五貫、同監十貫，一千貫已上監官十五貫，一千貫已下監官十貫。

舊制，凡監臨使司、院務之商稅，增者有賞，虧者克俸。大定九年，上以吏非祿無以養廉，於是止增虧分數為殿最，乃罷克俸、給賞之制，而監官酬賞仍舊。二十年，詔十萬貫以上鹽酒等使，若虧額五厘，克俸一分。奏隨處提點院務官賞格，其省除以上提點官、並運司親管院務，若能增者十分為率以六分入官，二分與提點所官、二分與監官充賞，若虧亦依此例克俸，若能足數則全給。大定二十二年，定每月先支其半外，如不虧則全支，虧一分則克其一分，補足貼支。隨路使司、院務並坊場，例多虧課。上曰：「若其實可減處，約量裁減，亦公私兩便也。」二十三年，以省除提控官、與運司置司處，虧課一分克俸一分，其罰涉重。亦命先給月俸之半，餘半驗所虧分數克罰補，公田則不在克限。二十六年四月，奏定院務監官虧永陪償格。

諸京府運司提刑司節鎮防刺等，漢人、女直、契丹司吏、譯史、通史、孔目官，八貫。押司官，七貫。前後行，六貫。諸防刺已上女直、契丹司吏、譯史、通事，不問千里內外，錢七貫，公田三頃。諸鹽使司都目，十四貫。司吏，六貫。諸巡院司縣司獄等司吏，有譯史，通事者同，錢五貫。凡諸吏人，月支大紙五十張，小紙五百張，筆二管、墨二錠。

諸職官上任，不過初二日，罷任過初五日者，給當月俸。或受差及因公幹未能之官者，計程外聽給到任祿。若文牒未至，前官在任，及後官已到，前官差出，其祿兩支，職田皆給後官。凡職田，畝取粟三鬥、草一稱。倉場隨月俸支俸，曲則隨直折價。諸親王授任者，祿從多，職田從職。朝官兼外者同。六十以上及未六十而病致仕者，給其祿半。承應及軍功初出職未曆致仕，雖未六十者亦給半祿。內外吏員及諸局分承應人，病告至百日則停給。除程給假者俸祿職田皆以半給，衣絹則全給。皇家袒免以上親戶別給。夫亡，妻亦同。若同居兄弟收充猛安謀克及歷任承應人者，不在給限。大功以上，錢粟一十三貫石，春秋衣絹各四匹。小功，粟一十貫石，春秋衣絹各三匹。緦麻、袒免，錢粟八貫石，春秋衣絹二匹。

諸馳驛及長行馬，職官日給。謂奉宣省院台部委差、或許差者，下文置所等官同。一品三貫文，二品二貫文，三品一貫五百文，四品一貫二百文，五品一貫文，六品八百文，七百六百文，八品九品四百文。有職事官日給，外路官往回口券，依上款給一品二貫五百文，二品一貫六百文，三品一貫二百文，四品一貫文，五品九百文，六品七百文，七品六百文，八品九品四百文。無職事官並驗前職日給，無前職者以應仕及待闕職事給之。四品一貫三百文，五品一貫二百文，六品九百文，七品七百文，八品九品五百文。隨朝吏員宣差及省部差委官踏逐者，引者亦同。及統軍司按察司書吏譯人、本局差委及隨逐者，日給錢各一百五十文。燕賜各部官僚以下，日給米糧分例，無草地處內，親王給馬二十五匹草料，親王米一石，宰執七鬥，王府三鬥，府尉二鬥，員外郎、司馬各一鬥六升，監察禦史、尚書省都事、大理司直、六部主事各八升，檢、知法七升，省令、譯史六升，院台令譯史，省通事各五升，院台通事、六部令譯史通事、省祗候郎君、使庫都監各四升，誥院令史、樞密院移剌各三升，王府直府、王府及省知印直省、禦史台通引、王府教讀、王傅府尉等下司吏、外路通事、省醫工調角匠、招討司移剌各二升、寫誥諸祗候人本破人同、大程官院子酒匠柴火各一升，萬戶一鬥六升，猛安八升，謀克四升，蒲輦二升，正軍阿裏喜，旗鼓吹笛司吏各一升。諸外方進貢及回賜、並人使長行馬，每匹日給草一稱、粟一鬥。宮中東宮同承應人因公差出，皆驗見請錢粟貫石、口給食料，若系本職者住程不在給限，其常破馬草料局分，如被差長行馬公幹本支草料，即聽驗日克除，若特奉宣差勾當者，依本格。十八貫石以上九百文，十七貫石八百六十文，十五貫石以上五百四十文，七貫石以上四百六十文，六貫石四百二十文，五貫石三百八十文，四貫石三百三十文，三貫石二百八十文，二貫石二百三十文。

諸試護衛親軍，聽自起發日為始，計程至都，比至試補，其間各日給口券，若揀退還家者，亦驗回程給之。未起閑住口數不在支限。其正收之後再揀退者，亦給人三口米糧錢一百文、馬二匹草料。諸簽軍赴鎮防處、及班祗充押遞橫差別路勾當千里以上者，沿路各日給米一升、馬一匹草料。無馬有驢者，各支依本格。車駕巡幸，顧工，馬夫三百文，步夫二百三十文，圍鵝夫，隨程幹辦人各二百文，傳遞果子夫一百五十文。車駕巡幸，若於私家內安置行宮者，約量給賜段匹。太廟神廚祠祭度勾當人、少府監隨色工匠、部役官受給官司吏，錢粟二貫石，春秋衣絹各一匹。

諸局作匠人請俸，繡女都管錢粟五貫石，都繡頭錢粟四貫石，副繡頭三貫五百石，中等細繡人三貫石，次等細繡人二貫五百石，習學本把正辦人錢支次等之半，描繡五人錢粟三貫石，司吏二人三貫石。修內司，作頭五貫石，工匠四貫石，春秋衣絹各二匹。軍夫除錢糧外，日支錢五十，米一升半。百姓夫每日支錢一百、米一升半。國子監雕字匠人，作頭六貫石，副作頭四貫石，春秋衣絹各二匹。長行三貫石，射糧軍匠錢粟三貫石，春秋衣絹各二匹，習學給半。初習學匠錢六百，米六鬥，春秋絹各一匹，布各一匹。民匠日支錢一百八十文。

諸隨朝五品以下職事官身故，因公差出、及以理去任、未給解由者，身故同。驗品，從去鄉地裏支給津遣錢。並受職事給之，下條承應人准此。若外路官員在任依理身故者，皆依上官品地裏減半給之。若系五百里內不在給限，五百裏外，五品一百貫，六品七品八十貫，八品九品六十貫。一千裏外，五品一百二十貫，六品七品一百貫，八品九品八十貫。二千裏外，五品一百七十貫，六品七品一百五十貫，八品九品一百貫。三千裏外，五品二百五十貫，六品七品二百貫，八品九品一百五十貫。諸隨朝承應人身故應給津遣錢者，護衛東宮護衛同、奉禦、符寶、都省樞密院禦史台令譯史同九品官，通事、宗正府六部令譯史、統軍司書史譯書、按察司書史，同。親軍減九品官五分之二，通事、隨朝書表、吏員、譯人、統軍司通事、守當官，按察司書吏、譯人，分治都水監典吏，同。及諸局分承應人武衛軍同減五分之三。天壽節設施老疾貧民錢數，在都七百貫宮籍監給，諸京二十五貫此以下並系省錢給，諸府二十貫文，諸節鎮一十五貫文，諸防刺州軍一十貫文，諸外縣五貫文。城寨系保鎮同。諸孤老幼疾人，各月給米二鬥、錢五百文，春秋衣絹各一匹五歲以下三分給二，身死者給錢一貫埋殯。諸因災傷或遭賊驚卻饑荒去處，良民典顧、冒賣為驅，遇恩官贖為良分例若元價錢給，男子一十五貫文，婦人同，老幼各減半。六歲以下即聽出離，不在贖換之限。諸士庶陳言利害，若有可采，行之便於官民者，依驗等第給賞，上等銀絹三十兩匹，中等二十兩匹，下等一十兩匹，其陳數事，止從一支。若用大事應補官者，從吏部格。

宣宗貞祐元年十二月，以糧儲不足，詔隨朝官、承應人俸，計口給之，餘依市直折之。諭旨省臣曰：「聞親軍俸，粟每石以麥六鬥折之，所省能幾，而失眾心，令給本色。」二年八月，始給京府州縣及轉運司吏人月俸有差。舊制惟吏案孔目官有俸，餘止給食錢，故更定焉。三年，詔損宮中諸位歲給有差。監察禦史田迥秀言：「國家調度，行才數月，已後停滯，所患在支太多，收太少，若隨時裁損所支，而增其收，庶可久也。」因條五事：「一曰朝官及令譯史、諸司吏員、諸局承應人，太冗濫宜省並之。隨處屯軍皆設寄治官，徒費俸給，不若令有司兼總之。且沿河亭障各駐鄉兵，彼皆白徒，皆不可用，不若以此軍代之，以省其出。」四月，以調度不及，罷隨朝六品以下官及承應人從己人力輸傭錢。減修內司所役軍夫之半。經兵處，州、府、司吏減半，司、縣三分減一，其餘除開封府、南京轉運司外，例減三分之一。有祿官吏而不出境者，並罷給券，出境者給其半。興定二年正月，詔「：陝州等處司、縣官徵稅不足，閣其俸給何以養廉，自今不復閣俸。」彰化軍節度使張行信言：「送宣之使，其視五品而上各有定數，後竟停罷。今軍官以上奉待使者有所饋獻，至六品以下亦不免如例，而莫能辦，則斂所部以與之，至有獲罪者。保舉縣尹，特增其俸，然法行至今，而關以西尚有未到任者，豈所舉少而不敷耶？宜廣選舉，以補其闕。且丞簿亦親民者也，而獨不增，安能禁其侵牟哉！」

卷五十九 表第一 宗室表

古者太史掌敘邦國之世次，辨其姓氏，別其昭穆，尚失。金人初起完毅十二部，其後皆以部為氏，史臣記錄有稱「宗室」者，有稱完顏者。稱完顏者。稱完顏者亦有二焉，有同姓完顏，蓋疏族，若石土門、迪古乃是也；有異姓完顏，蓋部人，若歡都是也。大定以前稱「宗室」，明昌以後避睿宗諱稱「內族」，其實一而已，書名不書氏，其制如此。宣宗詔宗室皆稱完顏，不復識別焉。大定、泰和之間，袒免以上親皆有屬籍，以敘授官，大功以上，薨卒輟朝，親親之道行焉。貞祐以後，譜牒散失，大概僅存，不可殫悉，今掇其可次第者著於篇。其上無所系、下無所承者，不能盡錄也。

表略

右諸宗室可譜者凡十一族，雖稱系出某帝，而不能世次，不譜於各帝之下，所以慎也。

卷六十 表第二 交聘表上

天下之勢，曷有常哉。金人日尋干戈，撫制諸郡，保其疆圉，以求逞志於遼也，豈一日哉。及太祖再乘勝，已即帝位，遼乃招之使降，是猶能蒸虎變，欲誰何而止之。厥後使者八九往反，終不能定約束，何者，取天下者不徇小節，成算既定矣，終不為卑辭厚禮而輟攻。

遼人過計，宋人亦過計，海上之書曰：「克遼之後，五代時陷入契丹漢地願畀下邑。」此何計之過也。血刃相向百戰而得之，卑辭厚幣以求之，難得而易與人，豈人之情哉。宋之失計有三，撤三關故塞不能固燕山塞，汴京城下之盟竭公私之帑以約質，立染楚而不力戰而江左稱臣。金人豈愛宋人而為和哉！策既失矣，名既屈矣，假使高宗立歸德，不得河北，可保河南、山東，不然，亦不失為晉元帝，其孰能亡之。金不能奄有四海，而宋人以尊稱與之，是誰強之邪。

金人出於高麗，始通好為敵國，後稱臣。夏國始稱臣，末年為兄弟，於其國自為帝。宋於金初或以臣禮稱「表」，終以侄禮往復稱「書」。故識其通好與間有兵爭之歲，其盛衰大指可觀也已。使者或書本階，或用借授，兩國各因舊史，不必強同雲。

表略

卷六十一 表第三 交聘表中

表略